
			פתח דבר 

			קובץ זה על היישוב היהודי הוותיק בארץ ישראל במאות ה־19-18, 
           המכונה "היישוב הישן", הינו פרי מחקר של כחמישים שנה. ראשיתו בשנת 1970, כשהייתי סטודנט לתואר שני באוניברסיטה העברית ונתקבלתי כעוזר מחקר (כמדומני הראשון) ב"יד בן צבי" שהחל אז בפעולתו בחקר ארץ ישראל. מעבודתי במוסד זה צמחה עבודת הגמר שלי לתואר מ"א, "העדה המערבית בירושלים [1830-1918]" וממנה התגלגלו מחקרי עד הלום. רוב המאמרים פורסמו בבמות שונות מראשית שנות השבעים ואילך, ואליהם נוספו כמה פרקים חדשים. המאמרים נערכו ועודכנו, כולל הביבליוגרפיה, אף שבשל פרסומם בבמות ובמועדים שונים ייתכנו בהם חזרות. תוכנם משקף היבטים רבים בתולדות היישוב הישן.  

			הקובץ הוא השלמה לשני ספרי על היישוב היהודי בארץ ישראל במאה ה־18, הראשון: אגרות חסידים מארץ ישראל (תש"ם) והשני: יהודי ארץ ישראל במאה הי"ח בחסות פקידי קושטא (תשמ"ב), שראו אור בהוצאת יד בן צבי. מהדורה מעודכנת של הספר השני באנגלית הופיעה בשנת 1992 בהוצאת אוניברסיטת אלבמה. בשנות התשעים פרסמתי ארבעה מאמרים חדשים המבוססים על פנקסי החשבונות של קהילת ירושלים ששובצו בספר זה.  

			רוב פרקי הספר עוסקים בקהילת ירושלים, שהיוותה רוב מניין ורוב בניין של היישוב הישן בתקופת דיוננו. פרק אחד מוקדש לקהילת טבריה וגם שתי הקהילות הנוספות מארבע ערי הקודש, חברון וצפת, נדונות בכמה מן הפרקים. 

			לספר שלושה שערים העוסקים בשלוש הקבוצות היהודיות המרכזיות ביישוב הישן: ספרדים, שהיוו רוב באוכלוסיית היישוב היהודי בירושלים עד הרבע האחרון של המאה ה־19 והם כונו "הכולל", דהיינו "הקהילה", אשכנזים, שהיו מעטים ביותר במאה ה־18 ומספרם גדל מאוד החל מהמחצית השנייה של המאה ה־19, ומערבים שסיפורם מתחיל בשנות השלושים של המאה ה־19.  

			ספר זה לא היה בא לאוויר העולם אלמלא יוזמתו ועידודו של חברי, פרופ' ירון בן־נאה, מחוקריה הבולטים של היהדות העות'מאנית, שבתפקידו כראש "מרכז משגב ירושלים" באוניברסיטה העברית התאפשרה התמיכה החומרית להכנתו. לשם כך הסתייעתי באביעזר טוטיאן, שאין מילים בפי כדי להודות לו על מסירותו וחריצותו. תודתי העמוקה נתונה להם ולאנשי יד בן צבי, ד"ר ראובן גפני (כיום במכללת כנרת) וד"ר אמנון רמון, שנרתמו ליוזמה ועודדוה. תודה עמוקה למקלידות עירית אל־על ואסתר ששון. במשך עשרות השנים בהם נכתבו המחקרים שבקובץ, נסתייעתי במורים ובעמיתים רבים. קצר המצע מהשתרע להזכיר את כולם בשמותיהם ואני חב להם תודה בעומק ליבי. 

			בהכנת הספר סייעו מרכז משגב ירושלים באוניברסיטה העברית ויד בן צבי. הוצאתו לאור נסתייעה בתמיכת אוניברסיטת חיפה — רשות המחקר, הפקולטה למדעי הרוח והקתדרה לתולדות עם ישראל וארץ ישראל, מרכז משגב ירושלים באוניברסיטה העברית, הרשות הלאומית לתרבות הלאדינו, ומרכז סלטי לחקר הלאדינו באוניברסיטת בר אילן. 

			תודות עמוקות לשני לקטורים אנונימיים שקראו את כתב היד של הספר והעירו הערות חשובות ומועילות. כמו כן להוצאת אדרא ולעומדים בראשה, פרופ' אבי אלקיים וד"ר דפנא לוין, לעורכת הספר ד"ר אילנה שמיר ולדפוס אלי אורן על פועלם.  

			 

			יעקב ברנאי, קיץ 2021 

			 

			 

		

	
		
			 

			מבוא לתולדות ומחקר ארץ ישראל במאות ה־19-18 1 

			למאות ה־19-18 בתולדות ארץ ישראל והיישוב היהודי בה מכנים משותפים 
      לא מעטים, אך פעורה ביניהן גם תהום. המאה ה־18 ניכרו באימפריה העות'מאנית אותות חולשה בכל התחומים: כלפי פנים נחלש כוח ההנהגה המרכזית מול שליטי המחוזות; כלפי חוץ נחלש כוחה מול שתי המעצמות השכנות לה באירופה: רוסיה, ששאפה לחדור למזרח התיכון והאימפריה ההבסבורגית, ששאפה לשלוט על ארצות נוצריות בבלקן שבשליטת העות'מאנים. האירוע המשמעותי ביותר בהקשר זה היה הסכם קוצ'וק קאינארג'י (Küçük Kaynarca, כפר בבולגריה) בשנת 1774, שבו, אחרי מלחמה בין האימפריה העות'מאנית ורוסיה נחתם "אחד החוזים המפורסמים והחשובים ביותר בתולדות הדיפלומטיה באירופה".2 על פי ההסכם, שטחים נרחבים ליד הים השחור עברו לידי הרוסים, שזכו בחופש שיט בים השחור ובמצרי הבוספורוס, שפתח בפניהם את הדרך למזרח התיכון. לעניין זה הייתה במאה ה־19 משמעות רבה לגבי היהודים בארץ ישראל, שרבים מבני היישוב הישן האשכנזי בה חיו תחת חסות רוסית.  

			אירוע גורלי בתולדות ארץ ישראל התרחש במפנה המאות. פלישת נפוליאון (1798-9), שאף כי הייתה קצרה, השאירה את רישומה על כל מה שקרה אחריה. יותר מכול היא מסמלת את ראשית החדירה המערבית לארץ ישראל, שהלכה והתגברה במאה ה־19 ושינתה כליל את פניה ואת ההיסטוריה שלה. הפלישה גם מסמלת את ירידתה ההדרגתית של האימפריה העות'מאנית הענקית בת מאות השנים ששלטה באסיה, באפריקה, באירופה ובים התיכון.  

			החדירה האירופית לאימפריה העות'מאנית היא המשכו של תהליך ממושך שראשיתו בשלהי המאה ה־16, תהליך שהלך והתעצם במאה ה־17 והגיע לשיאו עם כישלון המצור העות'מאני על וינה (1683), והמשכו במאה ה־18 בשורה של מפלות והסכמים בין העות'מאנים והמעצמות האירופאיות. ברבע האחרון של המאה ה־18 הצליחו הרוסים לחדור למצרי הבוספורוס ולים התיכון, ובהמשך פלש כאמור נפוליאון למצרים ולארץ ישראל והתעמקה חדירתם לארץ של מעצמות נוספות — אנגליה, הקיסרות האוסטרית, פרוסיה ורוסיה. 

			 

			דפוסי השלטון הארץ ישראל במחצית הראשונה של המאה ה־18 היו המשך לדרך הביזורית שבה התנהלו השלטון והמינהל במאה ה־17, דהיינו: כל מחוז ומחוז־מִשנה נהג בנתיניו כרצונו, ללא מרות מרובה של השלטון המרכזי באסתנבול או של השלטון המחוזי בדמשק ובצידון. כל שליט מקומי עשה כישר בעיניו והאנרכיה הייתה רבה. הדברים השתנו בהדרגה לקראת אמצע המאה ה־18 ובמחציתה השנייה. על הגליל השתלט ד'אהר אל עֻמר (1775-1740) שהתנהל ללא תלות כמעט בשלטון המרכזי בצידון, בדמשק או באסתנבול. לקראת סוף המאה היה זה אחמד אל ג'זאר (1805-1775) שהלך בדרך דומה עם מעט יותר כפיפות לשלטון המרכז. הגליל, אזור פורה שנשלט על ידי שליט מקומי שפיתח את האזור וביסס בה את עיר הנמל, עכו, משך אליו סוחרים אירופאים שייצאו את הכותנה הגלילית. במרכז ובדרום הכפיפות לשלטון בדמשק ובאסתנבול הייתה מעט יותר גדולה. בירושלים, העיר הגדולה, ריכוז של מוסדות נוצריים ויהודיים הביא ליתר מעורבות של השלטון מרכזי. 

			 

			לרבים מיהודי הקהילה הקטנה בירושלים היו, עד שנות הארבעים של המאה ה־18, חנויות קטנות, או שהיו בעלי מלאכה. באזור ההר (שכם וסביבותיה) התפרנסו מעיקר מתעשייה זעירה ומחקלאות. תמורה כלכלית חשובה חלה בשנות השלושים והארבעים של המאה ה־18, עם התגברות הזרימה של סכומי כסף לנוצרים בירושלים (בעיקר הארמנים) מכנסיות נוצריות בחוץ לארץ. על הקהילה היהודית בעיר, שהתאכלסה ביהודים שעלו אליה לעת זקנתם ולא התפרנסו מעבודה ומספרה גדל ממאות לאלפים, הטילו "פקידי ארץ ישראל בקושטא" חסות בעקבות משבר חובות וקשיי פרנסה (נושאים הנידונים בהרחבה בפרקי הספר), ואספו סכומי כסף גדולים כדי לתמוך בה. הרבה מהכסף הזה הגיע גם לשלטונות ולפרנסת תושביה הערבים.  

			המצב השתנה במאה ה־19. בראשיתה ניכרה באימפריה העות'מאנית אנדרלמוסיה שמקורה בתמורות מפליגות במרכזי השלטון באסתנבול, שפשטו לשאר הפרובינציות.3 האירוע החשוב ביותר, ויש הקובעים כי הוא מסמל את "הזמנים החדשים בתולדות ארץ ישראל",4 היה עלייתו של מוחמד עלי, קצין עות'מאני בוסני, לשלטון במצרים בחסות מעצמות המערב אנגליה וצרפת, וכיבוש ארץ ישראל וסוריה על ידו בעשור שבין שנת 1831 עד 1840. בעשור זה הארץ חזרה לידי השלטון העות'מאני והחלו לקום בה קונסוליות אירופאיות, ובסופו הרפורמות העות'מאניות נתנו אותותיהן בכול.  

			תמורות חלו גם בדמוגרפיה של ארץ ישראל. הגם שאין בידינו מפקדי אוכלוסין מן המאה ה־18, מקובל שבמאה זו נשמרה היציבות במספרי האוכלוסין, שנאמדה במאות ה־17-16 בכ־250-200 אלף נפש. מספר היהודים במאה ה־16 מוערך בכ־10,000 נפשות ובמאה ה־17 בכ־6,000. בראשית המאה ה־18 חיו בארץ ישראל כ־2,000 יהודים ומספרם גדל החל מאמצע המאה הגיע לכ־5,000. מספר הנוצרים מוערך במאות ה־17-16 בכ־13,000-12,000 ובסוף המאה ה־18 בכ־20,000. מספרם של היהודים, שהיה נמוך בתחילת המאה, גדל באמצעה, ושוב פחת מעט בסופה. במאה ה־19 חל גידול ניכר במספר הכללי של תושבי הארץ, שנאמד בשלהי המאה בכ־500 אלף נפש. זאת בשל הגירה אליה, השיפור במצב התברואה והתמורות הפוליטיות והכלכליות. ברבע האחרון של המאה ה־19 הגיע אפוא מספר היהודים לכ־40 אלף נפש ומספר הנוצרים היה כ־30 אלף. הקהילה היהודית, במאות ה־19-18, כללה רוב ספרדי ומיעוט אשכנזי, כשבמאה ה־19 נוספו אליו המערביים ועדות אחרות מארצות האסלאם. היהודים המוסתערבים — הילידים, שהיוו את הקהילות בארץ ישראל עוד מן התקופה הממלוכית — נבלעו בהדרגה בקהילה הספרדית. כמו כן פעלה בירושלים קהילה קראית קטנה עוד מימי הביניים.  

			הגידול באוכלוסיית הערים הביא לתנופת בנייה גדולה ולהתפשטות הערים, שהשלטונות, האוכלוסייה המוסלמית ומוסדותיה, הכנסיות והקהילות היהודיות נטלו בה חלק. 

			בראשית המאה ה־18 התרחש מאורע בעל חשיבות רבה בתולדות היישוב היהודי בארץ ישראל — עליית ר' יהודה חסיד וחבורתו, אירוע שהועצם מדי לטעמי מבחינה היסטוריוגרפית. ראשיתה של המאה ה־19 מצוינת כאמור במסע נפוליאון למצרים ולארץ ישראל. הספר מסתיים ב־1881, ראשית העליות הציוניות לארץ ישראל.  

			 

			כמו האימפריה העות'מאנית כולה, המאה ה־18 בתולדות היישוב היהודי מאופיינת, מחד, בחוסר יציבות ובמאבק קשה להישרדות, ומאידך בתפקודו של השלטון המנהלי בכלכלה, בהגירה ובהעברות כספים סדירות שבאו על פתרונן בחסות של פקידי קושטא.5 המאה ה־19 מתאפיינת בצמיחה ושגשוג ובתמורות גדולות בתולדות הארץ והיישוב היהודי בה. תהליכים אלה באים לידי ביטוי בספר.  

			מצב המחקר 

			שאלות היסטוריוגרפיות החלו לעניין אותי כמעט מראשית דרכי בחקר תולדות היישוב היהודי "הוותיק" (כפי שקרא לו פרופ' חיים זאב הירשברג המנוח)6 בארץ ישראל. בשנת 1978 העליתי כמה ממחשבותי ושאלותי בנושא בסמינר מחלקתי של החוג ללימודי ארץ ישראל באוניברסיטת חיפה, ובשנת 1986 העליתי על הכתב את מאמרי הראשון בסוגיה7 ששימש בשנת 1995 בסיס לפרק הראשון בספרי היסטוריוגרפיה ולאומיות.8 התזות המרכזיות בספרי היו, שיש זיקה עמוקה בין המחקרים בנושא לבין מועד כתיבתם, לבין אידאולוגיות שונות שבצלן נכתבו ובין גורמים פוליטיים עולמיים ואזוריים. הפולמוסים בסוגיית תולדות היישוב הוותיק קשורים אמנם בחלקם לחשיפת מקורות חדשים ולפרשנותם ההיסטוריוגרפית האובייקטיבית, אך לא פחות מכך גם למגמות האידאולוגיות של החוקרים. במיוחד בולטת בתחום הנדון הזיקה בין המחקר ההיסטוריוגרפי הציוני ותולדות היישוב היהודי. תזות אלו תקפות לדעתי גם כיום. המחקר על תולדות היישוב היהודי בארץ ישראל בימי הביניים ובעת החדשה המוקדמת פרח בתקופת המנדט הבריטי בארץ ישראל (1948-1920), ובשנים שאחרי מלחמת ששת הימים (1967 ואילך). זאת בשל המאבק הציוני על הטריטוריה מצד התנועה הציונית בתקופת המנדט והמפגש עם מחוזות טריטוריאליים בעלי זיקה היסטורית עמוקה אחרי מלחמת ששת הימים.  

			בתקופה שבין הקמת מדינת ישראל ומלחמת ששת הימים (1967-1948) דעך המחקר בסוגיה, לדעתי עקב השגת המטרה הפוליטית המרכזית של התנועה הציונית — הקמת מדינה יהודית, והמאמצים ההיסטוריוגרפיים הופנו לכיוונים אחרים, חדשים וגם ישנים (כגון חקר השואה, בית שני וחקר הפזורה היהודית). הלהט המחקרי בנושא דעך שוב מעט בחלוף כעשרים וחמש שנים של פריחתו. חברו לכך בוודאי סיבות של אופנה מחקרית והתעניינויות אחרות של דור חדש של חוקרים, מיצוי הנושאים והתמעטות המקורות החדשים. אף על פי כן, נסללו כמה כיוונים חדשים ומקורות חדשים.  

			המקורות החשובים שנוספו הם תעודות הסג'ל של בית הדין בירושלים, העוסקות ביהודי העיר מן התקופה העות'מאנית (המאות 19-16), שהופיעו בתרגום עברי בניהולו של פרופ' אמנון כהן וצוות עוזריו.9 פנקסי הנהלת חשבונות של הקהילה הספרדית בירושלים במאות ה־19-18,10 תעודות מקהילות הגליל, צפת וטבריה,11 אגרות שונות, מקורות נדפסים וארכיוניים בלתי ידועים מקהילות יהודיות שונות בעולם הנוגעות לקשריהן עם העליות לארץ ישראל, המשיחיות הפוסט־שבתאית ויישובה היהודי,12 מפות וממצאים ארכאולוגיים (בעיקר בירושלים).13 

			הנושאים המרכזיים שבהם התחדשו עניינים חשובים במחקרים החדשים הם: עוני ועושר, מין, מגדר, שד"רים, אישים ואתרים שונים וחשובים, יחסי היהודים והשלטון העות'מאני, חיי יום־יום ועוד.14 נושא שהטיפול המחקרי בו לא נמוג הוא הפולמוסים בין החוקרים בסוגיית המשיחיות והעליות לארץ ישראל במאות ה־19-18, עליות הפוסט־שבתאים במאה ה־18 ועליית הפרושים במאה ה־19.15  

			בשנים האחרונות הופיעו כמה קובצי מאמרים על אתרים מרכזיים בירושלים בפורמט אלבומי ובהידור רב.16 בספרים אלה חידושים חשובים בנושאי היסטוריה ותרבות חומרית. עדיין נותרה ההפרדה המחקרית על פי דתות, עמים ותחומי מחקר שונים,17 והגיעה העת לכתיבת כוללת על תולדות הארץ בעת הנדונה בספר זה.

			פרק 1 

			הנהגת קהילת ירושלים באמצע המאה ה־18

			חורבן החצר האשכנזית בירושלים בשנת תפ"א (1720) הייתה נקודת מפנה בתולדות היישוב היהודי בעיר. עליית ר' יהודה חסיד וחבורתו לירושלים בשנת תס"א (1700)1 אמנם חיזקה לשעה את הקהילה האשכנזית בה, אך המאורעות הקשים שהתרחשו מיד עם הגיעה גרמו להתפוררותה ההדרגתית בעשורים הראשון והשני של המאה ה־18.2 חורבנה של הקהילה האשכנזית גרר משבר קשה גם לקהילה הספרדית הדומיננטית בעיר. השליטים המקומיים והנושים המוסלמים, שלא הצליחו לגבות את חובותיהם מהאשכנזים, ראו בראשי ההנהגה הספרדית אחראים לחובות האשכנזים; רבנים והמנהיגים של העדה הספרדית נאסרו ורבים מהם ברחו מהעיר.3

			מראשית המשבר של הקהילה האשכנזית, קהילות שונות באירופה ניסו לעזור לה ולשקמה. קהילת קושטא, שלראשיה הייתה גישה לשלטונו המרכזיים של האימפריה העות'מאנית, נטלה חלק נכבד בכך.4 משנכשלו הניסיונות והקהילה האשכנזית בירושלים לא שוקמה, ריחפה סכנה על כל היישוב היהודי בעיר. בקושטא הוקם ועד מיוחד — ועד פקידי ירושלים בקושטא (להלן פקידי קושטא) — שתחומי פעילותו היו ביטול הריבית המצטברת על החובות שהותירו האשכנזים; איסוף וריכוז הכספים לירושלים מרחבי העולם היהודי וניסיון לארגן מחדש את הקהילה.5 הוועד החל לפעול בצורה מסודרת החל משנת תפ"ז (1727).6 פעולותיהם של פקידי קושטא החזירו את הקהילה למצבה הקודם, ואף חלו בה התפתחויות שניכרו בגידול מספר התושבים ועולי הרגל ובהקמת ישיבות.7 משנות השלושים ואילך החלה עלייה בלתי פוסקת של יהודים לירושלים, עד שבתחילת שנות הארבעים מנו כשלושת אלפים נפש, מספר שנשאר יציב פחות או יותר במשך רוב המאה.8 

			מראשית פעולתם של הפקידים בשנת תפ"ז ועד עליית "הפרושים", תלמידי הגאון מווילנה וחבורותיהם, לירושלים בשנת תקע"ב (1812),9 שני קווים מאפיינים את הקהילה בעיר: א. קיפאון מוחלט של החיים הכלכליים וחיים רוחניים דלים; ב. תלות מרובה בפקידי קושטא.

			בפרק זה אנסה לתאר ולהבין את דרכי פעולתה של הקהילה בירושלים ושל הנהגתה אחרי חורבן החצר האשכנזית, אסביר את הגורמים לירידת כוחה, אבדוק את סדרי ההנהגה בה, את הכוחות שפעלו בה ואת המאבקים בתוכה. המקור העיקרי שמשמש יסוד לדיוננו זה הוא פנקס פקידי ירושלים בקושטא (להלן פנקס) ובו תעודות מהשנים תק"א-תקל"א (1741-1771), להוציא מכתב אחד משנת ת"צ (1730). הפנקס, המכיל מאות מכתבים שכתבו פקידי קושטא לקהילות רבות בעולם היהודי, ורובן להנהגת הקהילה בירושלים, מעשיר את ידיעותינו ומעמיק את הבנתנו בתולדות היישוב בירושלים במאה ה־18. עם זאת, ההתכתבות אינה משקפת את התמונה על צדדיה השונים, והיא מחייבת שימוש במקורות מקבילים העשויים להשלים את הנתונים. אלא שבידינו רק כמה מכתבי שד"רים ומעט שאלות ותשובות מאותה תקופה. יתר על כן, הפנקס משקף כשלושים שנה בלבד, ואף על פי שיש לנו עדויות קטועות גם על התקופה הקודמת לה משנת תפ"א (1720 = שנת חורבן החצר האשכנזית), הידיעות חסרות רצף וכל שיש בידינו לפי שעה לעשות הוא לבדוק את התקופה שעליה מצוי בפנקס חומר רב תוך הנחה סבירה שהוא משקף את רוב המאה.

			א. הנהגת הקהילה על ידי פקידי קושטא

			אחרי שנת תפ"א נותרה בירושלים רק קהילה ספרדית מדולדלת ואשכנזים בודדים התגוררו בה בצורה בלתי מאורגנת.10 חלק מפרנסי העיר ומרבניה ברחו והסתתרו מחוץ לעיר, חלקם נאסרו ומיעוטם ניסו להציל את שניתן, בעיקר על ידי פנייה לקהילת קושטא.11 פקידי קושטא הצליחו לשקם מחדש את הקהילה תוך שנים ספורות, אך תוך כדי כך השתלטו על רוב ענייני ההנהגה. הם מינו את הפקידים בישיבות שהוקמו בעיר, תיקנו חלק מהתקנות, ניהלו משא ומתן עם השלטונות ופיקחו על גביית המסים, על התקציב, ועל העלייה לארץ ישראל. למעשה הם הותירו אך מעט תחומי פעילות עצמאית וסמכות להנהגת הקהילה בירושלים.

			השפעתם הגדולה של הפקידים באה לא רק עקב המצב הביטחוני והכלכלי החמור והעובדה שקהילת אסתנבול גאלה למעשה את קהילת ירושלים על ידי הוצאת הפירמאנים על החובות, על התמיכה הכלכלית ועל הסדרים אחרים, כי אם גם מפני הרכבה הסוציאלי של קהילת ירושלים. לקהילה בעיר לא הייתה מסורת של הנהגה ברורה ומסודרת, והרכב האוכלוסייה בה השתנה בקצב מהיר: רבים באו אליה בזקנתם ומתו סמוך לבואם, אחרים, שנולדו בה, נאלצו לעוזבה מסיבות כלכליות וביטחוניות. עקב כך לא קמה בקהילה הנהגה רוחנית וחומרית יציבה בעלת שיעור קומה ומסורת של דפוסי ניהול תקינים. גם העובדה שהקהילה הורכבה מיוצאי גלויות שונות ואוכלוסייתה לא הייתה רציפה והתחלפה בחלקה מידי כמה דורות, תרמה לחוסר לכידות ולריבוי מחלוקות, הן על רקע של מנהגים ומסורות שונות והן על רקע המאבק על התמיכה מחוץ לארץ. עובדות אלו מסבירות מדוע עלה בידי קהילת קושטא להשתלט בקלות על קהילת ירושלים. יתרה מזאת, ההשתלטות נתקבלה ברצון ובברכה. לפיכך, אף שלעתים יש עדויות על עימות בין פקידי קושטא לקהילת ירושלים שלא תמיד מבצעת את הוראותיהם, ההתנגדות אינה עקרונית ולא מרחיקת לכת.

			כוחם של פקידי קושטא והשפעתם על הנהגת הקהילה בירושלים, משנת תפ"ז (1727) ואילך, נובע מהארגון היסודי של גביית הכספים עבור ארץ ישראל וריכוזם בקושטא מכל פזורות הגולה, ובמיוחד מתורכיה, הבלקן, צפון אפריקה, איטליה ואף מאשכנז, פולין ותימן הרחוקה.12 הם שאבו כוח גם מקרבתם לשלטונות המרכזיים בקושטא ובדמשק. השפעתם ניכרה בשני מישורים עיקריים. הראשון — פיקוח הדוק על הכספים המוזרמים לירושלים וייעודם. פיקוח זה התבטא גם בבדיקה קפדנית ביותר של השד"רים ופעולותיהם בחוץ לארץ בעת השליחות, ושל פנקסי החשבונות שלהם בחוזרם מהשליחות.13 המישור השני היה בתחום הארגוני של קהילת ירושלים עצמה. פקידי קושטא, שנבחרו על ידי הנהגת הקהילה באסתנבול,14 דאגו לקבל ייפוי כוח מטעם הקהילה בירושלים, ובו הוסמכו לנהל את כל ענייני העיר. במכתב לרבני ירושלים מרבני קושטא משנת תק"ו (1776) הם מדווחים על בחירת פקידי ירושלים חדשים ומצרפים כתב ייפוי כוח עבורם, שרבני ירושלים ופקידיה אמורים רק לחתום עליו, דהיינו חתימה שהיא רק פורמלית. בייפוי הכוח מפורטים בדיוק נמרץ היחסים בין פקידי קושטא ותחומי פעילותם: 

			בלי שום זכר אונס כלל מניינו והרשינו עלינו מורשים גמורים שבעה המה [...] להיות מפקחים על כל עסקינו לנצח על מלאכתנו לכוון את כוללות עירנו [...] ובלעדם לא ירים איש את ידיו [...] סרים למשמעתם [...] ולקיים את כל הסכמתם הן בענייני הוצאות העיר ממשא מלך ושרים [...] הן ביתר הוצאות ופירעון בעלי חובות [...] הן בענייני סידור הכנסת עה"ק [= עיר הקודש] וגבייתם.15

			ממכתב מינוי זה מתברר כי סמכויותיהם היו פיקוח על פעולות שוטפות של כוללות ירושלים ושיקום הקהילה ממשברה, וכי הנהגת קהילת ירושלים התחייבה לא לבצע פעולות שלא על דעתם. פקידי קושטא אף אחראים לתשלום המסים לשלטונות ולתשלומי החובות, להוצאות ולהכנסות הקהילה, דהיינו, גם תשלומי מסים לקהילה ולא רק לשלטונות, ועוד. על פי ההסדרים הללו נותרו בידי רבני ירושלים אפשרויות הכרעה בענייני הלכה ומינוי כלי קודש, כגון שוחטים, אך גם באלה לא היססו פקידי קושטא להתערב. אף על פי כן, נותר להנהגת ירושלים שמונתה על ידי פקידי קושטא מרחב לפעולות עצמאיות, כפי שאראה להלן. 

			בפרק זה אייחד דברים על דרכי ניהולם של פקידי קושטא את הקהילה בירושלים.16 שליטתם בקהילה היא מקיפה; הם נטלו חלק ניכר מן הסמכויות ושטחי הפעולה של הנהגת ירושלים, עד שיש ונדמה כי ירושלים הפכה להיות מעין סניף משנה של קהילת אסתנבול, כשהנהגתה מוציאה לפועל את ההוראות הבאות מקושטא.

			להלן אמנה את התחומים העיקריים שבהם ניכרה שליטתם של פקידי קושטא בקהילה בירושלים.

			1. המינויים

			עם הקמת ועד פקידי קושטא בשנת תפ"ז, נשלח מאסתנבול פקיד כדי לנהל את ענייניה החומריים של הקהילה, אך תוך פרק זמן קצר הגיע מספר הפקידים לשלושה ואף לארבעה. חלק מהפקידים הממונים נשלחו מחוץ לארץ במיוחד לצורך תפקידם,17 או שעלו לארץ ישראל, ובהיותם ממיודעי פקידי קושטא מונו לפקידים.18 לפעמים נתמנו לפי בקשתם מפני הכבוד שהיה כרוך במשרה ועמדת הכוח שהקנתה.19 בין הממונים לפקידים היו כאלה שמילאו תפקידי מפתח בקהילותיהם בחוץ לארץ; ידועים לנו פקידים מקרב עולי בבל, קושטא, איזמיר, שאלוניקי ורודוס.20 לא אחת הביאו המינויים לסכסוכים בירושלים ולרוגז מצד פקידים שכבר כיהנו בתפקידיהם, אך פקידי קושטא כפו את המינויים,21 ואף הדיחו את הפקידים כשהדבר היה נכון בעיניהם, וקבעו את סמכויותיהם. כך משל, כשלא היו מרוצים מניהול ענייני ירושלים על ידי הפקיד אליהו רולו, מינו את מאיר בנבנישתי22 כראש הפקידים וכאחראי על הרישום בפנקס החשבונות. בשנת תק"א הם הגדירו מחדש את הסמכויות "הפרנס בפתחי שערים" (הקשרים עם השלטונות) ובהזדמנות זו הם הטיחו כלפי רולו שניהל בצורה גרועה את ענייני העיר, בזבז כספים והביא נזק לכולל.23 בשנת תק"ה היה זה אותו בנבנישתי שנפגע על שרצו למנות לו עוזרים. במקרה זה ביקשו פקידי קושטא כי חכמי ירושלים ימנו לו לעוזרים אחראים על העיזבונות, שירות בחצר וכדומה.24 הם פנו לאברהם אלחדיף להצטרף לפקידות ולהיות אחראי לעיזבונות, יחד עם שישה ת"ח [תלמידי חכמים] נוספים.25 בשנת תק"ו התפטר יעקב אשכנזי, גבאי קופת המזון, עקב מצוקת הקופה, ופקידי קושטא מציעים לתת לקופה 100 גרוש ולבקשו לחזור לתפקידו. במכתב זה מצויים רמזים ברורים לחיכוכים ולמרד של עובדי הכולל כנגד הפקידים, המציעים לנקוט ביד תקיפה נגד מי שלא מציית. הם אף נוקבים בשמות שני אנשים שיועסקו כעובדי הכולל.26

			חלוקת הסמכויות המפורטת בין פקידי קושטא לבין הכולל נעשתה בשנת תקט"ו אחרי אי סדרים בהנהגה ובקופה. פקידי קושטא מחליטים כי הסמכויות יהיו כדלקמן: א. הקופה בידי אליהו סאמנון; ב. קשרי חוץ וקופה קטנה — רחמים הכהן. עמו יעזרו אליהו רולו וד"ר די בילאסקו (הנמצא בקושטא עדיין); ג. מכירת סחורות הכולל — יאודה פיזאנטי; אליעזר פרחי; יוסף גרשון; ד. סופר — להדיח את יוסף ן' מאייור ולמנות את משה סאפורטה. את הראשון האשימו "שעשק במעות הקודש"; ה. מבקר הכולל — ר' ישראל בכ"ר יעקוב — שיבדוק פעמיים בשבוע את ספרי החשבונות ואת הנעשה בכולל; ו. משרתי החצר — לפטר את משה אלגאזי ולהשאיר את אליהו עובדיה ואליהו מאיר.27

			לעתים התערבו פקידי קושטא ובחרו גם את ראשי ישיבות שהוקמו ביוזמתם ואת חכמיהן ופקידיהן, ואף קבעו את סדרי ההיררכיה בהן לפי חשיבותם וגדולתם בתורה, ואת גובה שכרם. הם התערבו בבחירת הרב הכולל (הראשי) בירושלים28 והרבו להתערב במינוי עובדי הכולל, כגון גבאי צדקה, משרתים, סופרים ושוחטים. הם אף מינו בוררים מטעמם משנתגלעו סכסוכים בירושלים29 והייתה להם רשת מודיעין קבועה מקרב אנשי הקהילה שאנשיה העבירו להם מידע עדכני על צורת ניהול העיר על ידי הפקידים והרבנים.

			2. התקנות

			מתוך שראו עצמם אחראים לגורלו של היישוב בירושלים, ראו פקידי קושטא צורך להתערב גם בהתקנת תקנות. יוזמה זו לא הייתה חלק מהפונקציות שהיה עליהם למלא, אלא פועל יוצא מכוחם והשפעתם. אכן חופש הפעולה של אנשי ירושלים פחת, שכן חלק חשוב של התקנות הנוגעות לענייני כספים נשלחו אליהם על ידי פקידי קושטא, ויש שהותקנו בירושלים תוך ציון סמכותם של פקידי קושטא: "אנחנו חכמי ומנהיגי משגיחי ופקידי ובירורי וטובי עה"ק ירושלים ת"ו בכח המב"י [= המסור בידינו] מהשרים והסגנים פקידי קושטא יע"א".30 במחצית המאה ה־18 ניטלו אפוא מירושלים חלק מהסמכויות בהתקנת התקנות ודווקא בתחום החשוב והחיוני — התחום הפיסקאלי. ואף על פי כן עדיין נותר בידי הקהילה כר נרחב לפעילות: הסמכות הבלעדית בתיקון תקנות בענייני איסור והיתר ואורח חיים, ואף חלק מהתקנות הפיסקאליות.

			להלן כמה מן התקנות העיקריות והחשובות שהותקנו בפרק זמן זה.

			א. תקנות שהותקנו על ידי פקידי קושטא או מכוחם וסמכותם

			1.	מכירת המצבות בירושלים.31 הקבורה והמצבות בירושלים בתקופה העות'מאנית הייתה כרוכה בממון רב, עקב ריבוי העולים ועולי הרגל שביקשו למות ולהיקבר בעיר בשל קדושתה והאמונות הקשורות בתחיית המתים.32 כדי להגדיל את ההכנסות, תיקנו פקידי קושטא בשנת תפ"ט, וחזרו ותיקנו בשנת ת"ץ, שהתיווך במכירת המצבות ייעשה על ידי הכולל כפי שהיה מקובל בעבר, ולא על ידי אדם שחכר זכות זאת. בתקנה זו אין משום יצירת מצב חדש, אלא ניסיון להחזיר את המצב לקדמותו בניסיון לשקם את הקהילה. 

			2.	אי החזרת חובות הכולל ליהודים.33 תקנה זו נתקנה בעקבות המצב החדש שנוצר אחרי חורבן החצר האשכנזית ומגמתה הבראת מצבו הכספי של הציבור היהודי. הפקידים שהיו אחראים לתקציב של קהילת ירושלים, שאף השיגו את הפירמאן על החובות מן השלטונות, תיקנו בשנת ת"צ שאין להחזיר חובות של הכולל ליהודים עד שלא יוחזרו כל החובות לגויים. תקנה זו מופיעה כנראה לראשונה בתקופה זו.

			3. 	עיזבונות.34 תקנות בעניינים אלה אופייניות לכל התקופה העות'מאנית.35

			4. 	מסים. פקידי קושטא התערבו לפעמים באופן תשלום המסים בירושלים. בשנת ת"צ הם מחדשים הסכמה קדומה שאמרה כי על כל הכנסה מחו"ל או מארץ ישראל שיש לאדם בסך 50 או 100 גרוש, ישלם האיש 10% מס לכולל. החידוש בתקנה בשנת ת"צ הוא, שרק מי שמקבל מ־80 גרוש ומעלה חייב בתשלום המס הנזכר, וכל מי שמקבל פחות יתפשר עם הכולל. לתקנה זו יש גוון סוציאלי מובהק והיא נובעת הן מהעוני הרב ששרר בירושלים והן מירידת ערך הכסף.

			פקידי קושטא התערבו גם בסכסוכים שהיו בירושלים בין תלמידי חכמים, בעלי בתים ופקידים על הפטור בתשלומי מסים שניתן לתלמידי חכמים שתורתם אמנותם. פקידי קושטא דרשו שתופסק הפריבילגיה שהייתה לת"ח בעניין זה.36 

			5.	איסור ללבוש בגדי פאר ותכשיטים. בארצות שהיו תחת שלטון האסלאם זו הייתה מדיניות קבועה של השלטונות. עוד בתקופה הממלוכית ולאחריה, בראשית השלטון העות'מאני, הקפידו היהודים שלא להתבלט בחיצוניותם כדי למנוע מקנאים מוסלמים קטרוג עליהם ולבל יהפכו מטרה לשוד מצד פשוטי העם. כללי התנהגות ברוח זו עוצבו גם בירושלים. כפי הנראה, עם עליית ציבור חדש שלא היה אמון על הנוהג המקובל — מכאן, ויכולת כלכלית של חלקם — מכאן, היו אנשים שיצאו לחוצות העיר בלבוש נאה ובתכשיטים, בניגוד למקובל בארצות המזרח ובירושלים בפרט, ועוררו עליהם את קנאת המוסלמים והשלטונות, והיה חשש שהדבר ינוצל לסחיטות כספים מהיהודים. התקנה חודשה בשנות הארבעים של המאה ה־18 וחזרה ונתקנה כמה פעמים,37 דבר המעיד על כך שהציבור לא נהג על פי התקנה ורוחה.

			6. 	חזקת הבתים — גם תקנות אלו חוזרות ונשנות בכל התקופה העות'מאנית.38

			ב. תקנות שבהן נזכרה יוזמת ירושלים בלבד

			1. 	גביית מסי קבורה מהעולים לארץ ישראל לפני עלייתם, ועל כך נחתם הסכם בין העולה לבין הפקידים בעיר מוצאו. בתקנה שנתקנה בירושלים הועלה המס גם לאותם שחתמו על הסכמים בחו"ל, והנימוק הוא הרצון להגדיל את הכנסת הקהילה.39 אף שהתקנה היא חסרת תאריך, נראה לי שהיא מן המאה ה־18 והיא מעידה על חופש פעולה שממנו נהנתה קהילת ירושלים. לפנינו אפוא דוגמה לכך שפרנסי ירושלים שינוי והפרו הסכמים שנעשו על ידי פקידי קושטא על מנת ליצור מקורות כספיים שיהיו נתונים לשליטתם הישירה, ובצורה זו גם הגדילו את הכנסות הקהילה.

			2.	תקנת הרווקים40 שחודשה גם היא בעיקר עקב ריבוי האוכלוסין בירושלים ומחשש להתנכלות מצד השלטונות, אך גם מטעמי צניעות. לפי תקנה זו אסור לרווק מעל גיל 20 ומתחת לגיל 60 להתגורר בירושלים.

			3. 	תקנות בעניינים שונים — ענייני צניעות, מוסר, תפילות, שבת, מסחר, בית כנסת, יחסים עם גויים, נישואין, הקמת בתי דין חדשים ועוד.41

			מתברר כי פקידי קושטא התערבו בתקנות כאשר היו הפסדים וירידה בהכנסות הכולל בירושלים, וכשהייתה סכנה למעמדם החוקי והפיזי של היהודים בעיר, ואילו בימים כתיקונם התקינו אנשי ירושלים את התקנות הראויות בעיניהם. נראה כי פקידי קושטא לא הִרבו לנצל את עמדתם החזקה בירושלים לשם התקנת תקנות. יתרה מזאת, גם התקנות שהותקנו בקושטא גופא נזקקו לאישורה של ההנהגה בירושלים. מכאן עולה שבידי המנהיגות המקומית נשמרו עצמאות וחופש פעולה במידה ידועה. יחד עם זאת, ראוי לציין שדרך זו של תיקון תקנות לא הייתה רווחת בתולדות ישראל, שכן מדובר בשתי קהילות עצמאיות לכאורה, אך ברור שירושלים לא הייתה מסוגלת לעשות ככל העולה על רוחה. יחד עם זאת, ברור שהיוזמה לתיקונן של תקנות רבות יצאה מידי הנהגת ירושלים מבלי להיוועץ בפקידי קושטא. כך למשל, בשנת תק"ט, כשחזר ר' יצחק הכהן רפפורט לירושלים מאיזמיר ונתמנה בה לרב ראשי, הוא פעל ביוזמתו לחדש תקנות והסכמות ישנות וכינס לשם כך את הנהגת העיר.42

			יש לציין כי רוב התקנות הן תקנות והסכמות הן קדומות, שחודשו על ידי מנהיגי ירושלים ופקידי קושטא. רק תקנות בודדות (כגון מס על עלייה או איסור להחזיר חובות ליהודים) הן חדשות שנוצרו מסיבות שהזמן גרמן. את התקנות החדשות הללו יזמו ותיקנו פקידי קושטא ולא בירושלים גופא, ויש לדבר משמעות, שכן שוב ניכר בעליל כוחם הרב של הפקידים. לעומת זאת, התקנות שתוקנו ביוזמתם של אנשי ירושלים הן כאמור בעיקר חידוש תקנות קדומות והשינוי בהן הוא על רקע סוציאלי־פיסקאלי בהתאם לצורכי הזמן, או תקנות לצורכי שעה, כמו עיזבונות וחזקות הבתים, אורחות חיים ומנהגים, שככל הנראה לא הקפידו בקיומם והיה צורך לחדשן מידי פעם.

			3. טיב הקשרים עם השלטונות

			במשך רוב המאה ה־18 הייתה ירושלים תחת שלטון הפאשה של דמשק, אף כי תקופות מסוימות נשלטה ישירות מקושטא.43 גם בתקופות שבהן נשלטה מדמשק מונו רבים מפקידי הממשל בקושטא וממנה יצאו לדרכם לשם מילוי תפקידיהם. לראשי הקהילה בקושטא היו קשרים טובים בחצר השולטן, הם באו בדברים עם פקידי הממשל התורכי לפני שיצאו לדרך לירושלים, דאגו ליצור עמם קשרים ואף שיחדו אותם כדי שיתייחסו באהדה לקהילת ירושלים.44 נוסף לכך, הפעילו פקידי קושטא לעתים קרובות יהודים עשירים ומכובדים, שהיו סמוכים ליד חצרות השולטן בקושטא והפאשות של דמשק וצידון, כדי לעזור לקהילת ירושלים. בין אלה ידועים לנו יעקב זונאנה מקושטא,45 יוסף לושאטי וחיים פרחי מדמשק46 ואהרן אשיאו מצידון,47 שבאמצעותם הועבר לירושלים כסף ודואר. 

			קשריהם ההדוקים של פקידי קושטא עם השלטונות המרכזיים הגבירו את השפעתם וגרמו לכך שהשלטונות בקושטא והשליטים המקומיים בדמשק ובירושלים יֵדעו שהקהילה היהודית בעיר תלויה מבחינה תקציבית וארגונית בקהילת קושטא, ולכן הכנסתם של השליטים ממסים, מתנות ושוחד, תלויה בראש ובראשונה בקהילת קושטא. מעמדם זה עשה את פקידי ירושלים ורבניה לצינור לסחיטות כספים מפקידי קושטא;48 השלטונות העות'מאניים המקומיים, וגם האליטה המוסלמית בעיר, התייחסו ליהודים ולנוצרים כאל ספוג להעברת כספים מאירופה הנוצרית כבר מן המאה ה־17. הקמת מוסד פקידי קושטא נועדה, בין השאר, לנתק את הקשר בין היישוב המקומי לצינורות השפע במרכזי האימפריה העות'מאנית.49

			וכך דווקא במאה ה־18, שבה איבד השלטון הריכוזי באימפריה העות'מאנית הרבה מכוחו, וגורמים מקומיים במחוזות עשו בהם כבתוך שלהם, ניכר במעמדו של היישוב היהודי בארץ ישראל תהליך הפוך: ההנהגה של ירושלים נשלטת על ידי קהילת קושטא מפני תלותם הכלכלית בה.

			4. גביית מסים, פיקוח על העלייה ועל התקציב

			במאה ה־18 רבו הבאים לארץ ישראל כדי להתגורר בה וכן עולי רגל יהודים ונוצרים. מדי שנה בשנה יצאו מקושטא, איזמיר, שאלוניקי, ערי איטליה וארצות אחרות אניות של עולים, בעיקר עולי רגל. לפרקים עלו בהן מאות אנשים מדי שנה בשנה.50 נוסעים אלה חויבו בתשלומי מסים שונים קודם עלייתם והם שילמו אותם בקהילותיהם, ביוזמת קהילת קושטא שריכזה את הכספים ולחצה על גבייתם הסדירה. העולים חויבו בתשלום מס שנקרא דמי הסכמה של עשרה גרוש לגולגולת.51 מס זה הותקן בשנת תק"י עקב ריבוי העולים, גידול האוכלוסייה בירושלים ומצבה הקשה של הקהילה. היה זה מס יציאה, שבאמצעותו ביקשה קושטא לפקח ולווסת את העלייה ולהגדיל את הכנסות ירושלים. אלה שבאו להשתקע שילמו בקושטא גם סכום קצוב לפי הכנסתם ומעמדם הכלכלי. תשלום זה ניתן עבור מסי הקהילה בירושלים לכל ימי חייהם ומסי קבורה, להוציא מס גולגולת — החראג'.

			פקידי קושטא דאגו גם לפקח על מספר העולים והרכבם החברתי. הם דרשו מכל עולה התחייבות כספית של קרוביו לשלוח לו קצבה שנתית, ובלעדיה ניסו למונעם מלעלות לארץ. הם שלחו לירושלים רשימות מדויקות של העולים והקצבות המגיעות להם, ודאגו להעברת הכספים מידי שנה בשנה.52 בכל זאת הצליחו עולים עניים רבים לעלות מבלי שתהיה להם התחייבות לקצבה שנתית ועל אף התנגדות פקידי קושטא. לעתים, משרבו העולים העניים, מנעו פקידי קושטא את יציאת הספינות לדרך.53 פקידי קושטא אף התערבו בתשלום מס הגולגולת בירושלים על אף שהגבייה הייתה מסורה לפקידי ירושלים.54

			קושטא פיקחה אפוא בקפדנות רבה ביותר על תקציב הקהילה בירושלים. נוסף להעברת רוב כספי הגולה לקהילה ולבודדים תוך הוראות מפורשות למי לשלם, כמה ומתי, נאלצה ירושלים לתת דין וחשבון מפורט על כל הכנסותיה והוצאותיה. דין וחשבון זה בוצע על ידי משלוח פנקס ההוצאות וההכנסות השנתי לביקורת לקושטא.55 אף על פי כן רבו אי הסדרים בחשבונות ולא תמיד הצליחו פקידי קושטא למנוע את המעילות והגירעונות, בעיקר בגלל המרחק וקשיי התחבורה והתקשורת.

			5. היחסים בין פקידי קושטא והנהגת ירושלים

			טיב היחסים בין פקידי קושטא והנהגת ירושלים קשור כמובן בתלותה הכלכלית של הקהילה בירושלים בהם; הם אלה אשר אספו וריכזו בידיהם את רוב הכספים שנאספו בגולה למען ארץ ישראל. בכל זאת נראה שלהנהגת הקהילה בירושלים הייתה מידה מסוימת של עצמאות ולכמה מן הפקידים בירושלים שמונו בידי פקידי קושטא מעמד חזק בקהילת ירושלים בעיני השלטונות ואצל פקידי קושטא.

			קשה לעמוד על טיבם המדויק של היחסים בין פקידי קושטא וירושלים על פי הפנקס, שכן הוא משקף רק צד אחד של המטבע. בכל זאת ניתן ללמוד מסגנון המכתבים ומתוכנם כי על אף העובדה שמרות פקידי קושטא ניכרת, הרי היה עימות כמעט מתמיד בין שני הצדדים. במכתבים רבים מוצאים אנו נזיפות של פקידי קושטא בהנהגת ירושלים שהפרה הוראות או נהגה בצורה שנראתה להם כחריגה. למשל, הלוואות מכיס הכולל לר' רפאל עמנואל חי ריקי (בוודאי לא היה זה מקרה יחיד), הוצאות על בנייה בקבר רחל, אי סדרים בגביית עיזבונות ומסים,56 תלונות על דרכי ארגון,57 ועוד. כל אלה מדגימים כי ירושלים פעלה במקרים רבים על דעת עצמה. מכאן עולה שהיחסים בין הצדדים לא היו פשוטים עד כדי תפיסתם כיחסים בין נותני הוראות למבצעיהן, אלא הייתה כאן תלות שיצרה מתח בין הצדדים. פקידי קושטא מצדם השתמשו רבות בנשק האיום בהתפטרות,58 ודומה שלאיום הייתה השפעה ממשית. אף קרה שהשעו את עבודתם לפרק זמן כדי ללחוץ על הנהגת ירושלים לקבל את הקו שלהם.59 האיום בהתפטרות מופיע כמעט כל אימת שהחובות בירושלים עולים ולפקידי קושטא יש קשיים בגביית הכספים. כיוון שאין בידינו תשובות של הנהגת ירושלים לתלונות, קשה להתייחס לגופן של עובדות, וקשה לשחזר את נימוקיהם וגישתם של אנשי ירושלים. אך גם מהתלונות החוזרות ונשנות מצטיירת תמונה של עימות מתמיד, שכמדומה נבע מזווית ראייה שונה בין יוזמי מדיניות והאחראים לה לבין מבצעיה, הרואים את צורכי היום־יום. לדעתי, הנהגת ירושלים לא ערערה עקרונית על סמכותם של פקידי קושטא לקבוע בעניינים ארגוניים ופיסקאליים בירושלים, אך באופן מעשי פעלה על דעת עצמה, לעתים קרובות בעיקר מפני לחץ הזמן והמקום. מנהיגי ירושלים מודים שפקידי קושטא הצילו את ירושלים מחורבן, ובלשונם: "אחינו אנשי גאולתנו רבני ופקידי עי"ק שבקושט' יע"ה ונתנו אל לבם לרפאת את מזבח ה' ההרוס",60 אך אין עובדה זו מחייבת כפיפות מתמדת מצדם.

			לעומת זאת, יחסם של פקידי קושטא לקבוצות השונות בהנהגת ירושלים היה מורכב. דומה כי ביחסם לרב הראשי יש הרבה מיחס הכבוד וההערכה, על אף שלפעמים הם מדברים בו דברים קשים. יחסם לפקידים הוא הרבה יותר אוטוריטטיבי והדבר עולה מכל מכתב בפנקס, אם כי ניכרים הבדלים ביחס לפקידים שונים.61

			בסכסוכים שפרצו בירושלים בין קבוצות שונות בהנהגה, נהגו פקידי קושטא בדרך כלל בדרך דיפלומטית, אם כי לעתים הגיבו בתקיפות. כשהגיעו אליהם ידיעות על סכסוכים (ובדרך כלל קיבלו את הידיעות באיחור עקב קשיי הדואר והמרחק), השתדלו לברר קודם כל את אמיתות העובדות על ידי עימות בין הצדדים ועל ידי קבלת מידע מגורמים נוספים. זו הסיבה לכך שבפנקס מצויים לפעמים מכתבים כמעט זהים שנכתבו באותו יום לכמה גורמים בירושלים. ההבדלים הדקים בין מכתב למכתב חושפים את העדינות שבה טיפלו פקידי קושטא במצבים אלה.62

			ב. הנהגת הקהילה בירושלים

			השליטה וכיוון המדיניות בתחומי הכלכלה והמינויים אישיים בקהילת ירושלים הייתה אפוא לרוב בידי פקידי קושטא, ומהם שאבו פרנסי העיר את עיקר סמכותם וכוחם. 

			מי היו אנשי ההנהגה בירושלים? אלו כוחות שפעלו בה? מה הייתה חלוקת הסמכויות ביניהם? אילו יחסים שררו בין הקבוצות השונות בהנהגה?

			ארבע קבוצות אינטרסים פעלו בקהילת ירושלים במאה ה־18, לפי סדר כוחם והשפעתם למעשה: א. הפקידים ועובדי הכולל; ב. הרב הראשי; ג. הרבנים ותלמידי החכמים בישיבות; ד. בעלי הבתים. בשנות הארבעים הייתה הפרדה ברורה בין ק"ק ספרדים (ה"כולל") לק"ק תלמידי חכמים [ת"ח], שאמנם לא היה להם בית כנסת משלהם אך הם קיבלו תמיכות במסגרת הישיבות מקרנות מיוחדות ומתרומות בודדים.63 בסוף שנות השישים מתחזק מעט כוחם של בעלי הבתים והם זוכים לייצוג בהנהגה ולהשפעה כלשהי.64 

			1. הפקידים

			הפקידים הם הקבוצה הדומיננטית בהנהגת הקהילה והיא נחלקת לשתי דרגות: הפקידים עצמם ועובדי הכולל. מעמדם וכוחם החזק של הפקידים בא להם מתוקף היותם שלוחים של פקידי קושטא, מהיקף סמכויותיהם והפונקציות שמילאו, ובעיקר מהאחריות על חלוקת הכספים בירושלים והמגע עם השלטונות התורכיים בעיר. תפקידים אלה נתנו בידם עמדת כוח שקשה היה לשאר הקבוצות שבעיר לעמוד מולה. המבנה הכלכלי של הקהילה, שניזונה בעיקרה מתרומות מחוץ לארץ שהגיעו לידי הפקידים, הביא לריכוזיות גדולה בהנהגה, והקבוצות האחרות שאפו להשתלב בה כדי לזכות בהנאה הכספית. בידי הפקידים בירושלים הצטברו גם כספי המסים והעיזבונות שנגבו בעיר.

			בראשית התקופה שבה פעלו פקידי קושטא לשיקום הקהילה, נשלח מטעמם פקיד אחד (קרוב לוודאי יהושע כלב),65 אך במרוצת שנות שלושים והארבעים גדל מספר הפקידים לשלושה ואף לארבעה,66 תהליך המעיד על השתלטות פקידי קושטא בהדרגה על הנעשה בירושלים. פקידים אלה לא נבחרו אלא מונו על ידי פקידי קושטא. מכתב מינוי כזה לפקיד רחמים הכהן,67 אחד מחשובי הפקידים בירושלים במאה ה־18, אנו למדים כי המינוי לא הגביל את הכהונה בשנים, אך פקידי קושטא שמינו את הפקידים יכלו גם להדיחם כשרצו בכך, ואכן עשו זאת לפעמים. היו פקידים שכיהנו כל ימי חייהם מבלי שהועמדו לאיזו שהיא בחירה, ויש בכך משום שוני מהותי לעומת הנהוג בתקופה זו ברוב קהילות ישראל באירופה ובאימפריה העות'מאנית; פקידי קושטא עצמם נבחרו לתפקידם בקהילת קושטא, יחד עם שאר בעלי התפקידים בקהילה כמקובל, ולא על ידי מינוי כדרך שנתמנו הפקידים עבור ירושלים.68

			בדרך כלל נבחרו לפקידים בירושלים אנשים אמידים ובעלי רכוש, שאף תרמו והלוו מכספם לכולל. היו גם פקידים שניצלו את מעמדם זה לשם יצירת רווחים.69 חלק מה פקידים המשיכו בעסקים פרטיים גם לאחר שנבחרו.70 פקידי קושטא השתדלו למנות למשרה זו אנשים בעלי ניסיון ארגוני וחיפשו כאלה מבין העולים. אירע גם שפקידי קושטא נאלצו למנות פקיד מבין העולים שלא מרצונם, שכן הלה הִתנה את גובה הסכום שייתן כדמי עלייה, קבורה והקדש במינויו.71 על אף היותם אמידים, נהנו הפקידים גם ממשכורת גבוהה. משכורתו של הפקיד אליהו רולו, למשל, הייתה כ־250 גרוש לשנה,72 וזאת בנוסף לקצבה שנתית פרטית שקיבל מחוץ לארץ בסך של 600 גרוש לשנה, וסכומים נוספים שקיבלה אשתו.73 אם ניקח בחשבון שלמחיה בינונית הספיקו לאדם בירושלים בתקופה זו כ־150 גרוש,74 ורבים לא השיגו גם סכום זה. היה זה ללא ספק סכום גבוה ביותר ומצבו החומרי היה מצוין.

			כיצד פעלו הפקידים ומה הייתה חלוקת הסמכויות ביניהם? בדרך כלל היה בין הפקידים אחד שנחשב לראשם. הוא היה האחראי על המגעים עם השלטונות בירושלים, בלשון התקופה — "ללכת בפתחי השרים".75 לתפקיד זה מינו פקידי קושטא אדם שהיו לו קשרים טובים, ולעתים קודמים, עם השליטים, היה מכובד עליהם, אמיד ויודע את שפת המדינה. אחד מאלה היה רחמים הכהן הנזכר, שהיה בעל התכונות הללו שצוינו. לעתים צורף לפקיד זה אדם נוסף לעזרה — כגון הרופא ד"ר יצחק די־בילאסקו, שצורף לרחמים.76 מעמדו החזק של רחמים הקנה לו עמדה אוטוריטטיבית בקהילה והוא משתמש לא אחת בנשק ההסגרה לערכאות של גויים ולשליטים המקומיים.

			הפקיד השני בחשיבותו היה הגזבר, או בלשון התקופה "על הקופה", שהיה אחראי על גביית מסי הגולגולת — החראג' — לשלטונות הייתה מידה מסוימת של עצמאות בגביית מסי הקהילה מבעלי הבתים. כמו כן הוא טיפל בגביית העיזבונות, לפעמים בעזרת כמה תלמידי חכמים. הוא גם היה אחראי על חלוקת התרומות לבודדים.

			הפקיד השלישי, הסופר, היה ממונה על כתיבת המכתבים, ובעיקר על ניהול פנקסי החשבונות של הקהילה שנשלחו לביקורת לקושטא, כפי שעולה מן המכתבים בשנים תק"ג-תקכ"ב.77 הפקיד הרביעי היה המזכיר. משרה זו לא הייתה קבועה, והיא כללה אחריות על המשרד.78 

			הגדרת הסמכויות של הפקידים השתנתה מפעם לפעם בהתאם למצב. שינויים חלו גם במספר הפקידים וגם בתפקידיהם. כך למשל, בשנת תקט"ז נשללה מהפקיד רחמים הקופה הגדולה שהיה ממונה עליה בנוסף לקשרי החוץ. במקומו נתמנה אליהו סאמנון ובמותו עברה המשרה לבנו. לרחמים הושארה רק קופה קטנה בת מאתיים גרוש לצרכים שוטפים של מגעיו עם השלטונות, ומפעם לפעם נדרש הגזבר החדש למלא לו את הקופה הקטנה.

			2. עובדי הכולל

			עובדי הכולל היו כפופים לפקידים, אך בדרך כלל הם מונו ישירות על פי הוראת פקידי קושטא או בהתערבותם. אותם שעסקו בפעילות הקשורות בצורכי דת, כגון השוחטים, מונו על ידי הרבנים בירושלים, אף כי לעתים בהתערבותם של פקידי קושטא.79 תפקידיהם המרכזיים של עובדי הכולל היו: ממונה על סחורות הכולל,80 גבאי צדקה81 ופקידי הישיבות,82 שטיפלו בארגון הישיבות, כמו רכישת ספרים, רהיטים, שמירה על הבניין וכן היו ממונים על ההכנסות וההוצאות של הישיבות. לכל ישיבה היו בדרך כלל שני פקידים. למעשה, כל ישיבה הייתה בעלת אמצעים כספיים משלה, שכן סכומים גדולים התרכזו בידיהן מהתרומות שנתקבלו דרך פקידי קושטא; הם אף הלוו אותם בריבית ולפעמים לקהילות שונות.83 כמו כן, עבדו בכולל כמה "משרתים" שעסקו בתפקידי שמירה ושליחות ומספרם הגיע לפעמים לשבעה. לא אחת מתלוננים פקידי קושטא על בזבוז בהוצאות למשכורות למשרתים ודורשים לצמצם את הצוות.84 

			מפעם לפעם נתמנו בכולל בעלי תפקידים לתקופה קצרה לפי צורכו שהשעה. כך למשל, אחרי מעילה בקופת הכולל בשנת תקט"ו בסך של כעשרת אלפים גרוש, מינו פקידי קושטא ועדה בת שלושה רבנים מחשובי העיר85 וכן מבקר לפנקסי החשבונות, שנתבקש לבדוק פעמיים בשבוע את ספרי החשבונות. פקידי קושטא השתמשו לעתים גם ברשת מודיעין86 שדיווחה בסתר לקושטא על כל המתרחש בירושלים. בדרך זו היה להם מידע על המתרחש בעיקר בעת סכסוכים בין הגופים השונים. קושטא נזקקה לדיווח ניטרלי זה, שכן במכתביהם הצדדים האשימו אלה את אלה ואי אפשר היה לדעת מה מתרחש באמת. מפעם לפעם יצאו משלחות מירושלים לקושטא כדי להסביר את המתרחש, ולעתים נשלחו מקושטא אישים בעלי שיעור קומה, כמו יעקב זונאנה,87 שדיווחו על המצב בירושלים.

			3. אי סדרים בעבודת הפקידים 

			במשך כל המאה ה־18 מתלוננים פקידי קושטא על ליקויים בסדרי עבודת הפקידים בירושלים, שבאו לידי ביטוי בניהול גרוע של ענייני העיר ובשחיתות בקרב הפקידים עובדי הכולל ואף בקרב תלמידי החכמים. אולם יצוין כי לעתים התלונות מצביעות על סדרי עדיפות שונים אצל הצדדים ועל מדיניות שונה בין קושטא לירושלים.

			תלונות רבות מגיעות מקושטא לירושלים על ניהול לא תקין של ענייני העיר.88 בין העניינים הכושלים, אליבא דפקידי קושטא, מצוינים בזבוז כספי ציבור לבניית מבנים שונים ללא כיסוי וערבות מספיקה על ההוצאה. כך לדוגמה, בעניין בניית הבית והישיבה של ר' רפאל עמנואל חי ריקי, שהסתבך בחובות כבדים וסיבך את הכולל בהוצאה ניכרת,89 פעלה הנהגת ירושלים על דעת עצמה כשהסכימה למנות את ריקי לראש ישיבה. התורמים בחוץ לארץ סירבו למינוי זה ומינו תחתיו את ר' אברהם ן' אשר. במקרה אחר נוזפים פקידי קושטא בהנהגת ירושלים על ניסיונה לבנות בית כנסת נוסף כשהתקציב מספיק בקושי לצרכים השוטפים.90 דוגמה נוספת לבזבוז בעיני פקידי קושטא הייתה כשאחד הפקידים ניסה לשפץ קיר בקבר רחל והדבר עלה כמה מאות גרוש כתשלום לשליט.91 טענות קשות מושמעות כנגד אנשי ירושלים שאינם משקיעים מכספם בכולל אלא מעדיפים להלוותו לגויים92 מפני הביטחון שבהשקעה. בעיקר נוזפים הם בפקידי ירושלים המלווים כספים לכולל בריבית מופרזת.93

			גביית המסים בירושלים בתקופה זו איננה פועלת כסדרה וכך גם הטיפול והמימוש של העיזבונות94 לטובת הקהילה, וכן משלם הכולל, שלא כדין, את מס הגולגולת עבור חלק מאנשי הקהילה בניגוד להוראות מקושטא. גם בחריגה זו יש לראות את פעילותם העצמאית לפעמים של פקידי ירושלים ואת העימות בין האינטרסים שלהם ושל פקידי קושטא.95 נשמעות גם טענות על התעשרות קלה, בעיקר בקרב חוגי תלמידי החכמים והישיבות.96 לא די שאינם משלמים מסים, אלא הם עוד לוקחים לעתים מכספי הכולל יותר מן המגיע להם, וללא התחשבות במצבו הקשה. 

			תלונות קשות מושמעות על ידי פקידי קושטא על כך שתקציב הכולל איננו מאוזן ושהגירעון גדל והולך,97 ספרי החשבונות אינם מנוהלים כאמור כראוי, והפקידים לוקחים הלוואות בריבית גבוהה ביודעם שקושטא פורעת בין כה וכה את הפוליסות שנשלחות אליה.98 לדעת פקידי קושטא הוצאות הכולל מופרזות, המנגנון מנופח ומשכורות עובדי הכולל גבוהות מדי.99

			ישנן עדויות רבות על מעילות ופרשות של שחיתות, ובדרך כלל קשה לברר מי האשם בכך. בהקשר לכך יש להזכיר גם מעילות של השד"רים הלוקחים לפעמים מכספי השליחות לכיסם. כך למשל חיים כהן, השד"ר למצרים, לקח שלא כדין מכספי השליחות.100 גם את הריבית הגבוהה שבה מלווים הפקידים את כספם לכולל אפשר למנות כליקוי. וכן, חלק מהפקידים היו בעלי עסקים והם עירבו את כספם בכספי הכולל, וכשמתו או כאשר הפסידו בעסקיהם באו בעלי חוב ויורשים ושמו ידיהם על קופת הכולל.101 דוגמאות אלו ואחרות חוזרות ונשנות בתעודות התקופה. 

			היחסים בין הפקידים לבין עצמם ובינם לבין הרבנים היו גרועים לאורך כל התקופה. ההסבר הפשוט לסכסוכים הבלתי פוסקים הללו הוא ריב על סמכויות,102 אך דומה שיש לתלות את הקולר גם בתלותם המוחלטת של הפקידים בקושטא ובמיעוט הסמכויות וחופש הפעולה שלהם. 

			שני תפקידים היו מקור לתחרות ולסכסוכים: הקשרים עם השלטונות והאחריות על הקופה. הקשר עם השלטונות נוצל על ידי הפקיד הממונה לאיום על מתנגדיו וכפיית רצונו עליהם, ואילו האחריות על הקופה אפשרה שליטה על המשאבים הכספיים. גם טובות ההנאה שהיו בכהונת הפקידות הביאו לסכסוכים, שכן כל מינוי חדש סיכן את הכנסתם של האחרים. נוסף על כך, הסכומים הגדולים שנצטברו וגולגלו על ידי הפקידים בירושלים והביאו למעילות גרמו לסכסוכים קשים. להלן כמה דוגמאות.

			בשנת תק"ו ניסו להדיח בירושלים את סופר הכולל הישיש ר' יוסף טריויש.103 בשנת תק"ט מתרעמים פקידי קושטא כי הסכסוך מסכן את ירושלים "והיא שהחריבה את ביתנו. [...] רב לכם פקידי ישראל".104 בשנת תקי"א הודח הפקיד מאיר בנבנישתי, ובסכסוך שפרץ בינו ובין אליא מאיר, פנה האחרון לערכאות של גויים. על כך יצא עליו קצפם של פקידי קושטא המכנים אותו "אליא הרודף" "על מה שזמם לעשות" ואף מאיימים לגרשו מן הארץ. מאידך, הם פונים לרבני ירושלים לשמור על כבודו של הפקיד המודח בנבנישתי שיצא זכאי בדין.105 

			הסכסוכים הקשים ביותר הידועים לנו היו בין השנים תקט"ז-תקכ"ד, בתקופת כהונתו של הפקיד רחמים, כשנוצר הגירעון במאזן של שנת תקט"ו בסך כ־10,000 גרוש. הפקידים האשימו זה את זה במעילה והסכסוך לא שכך גם משפסקה ועדה שמינתה קהילת קושטא, בהרכב של שלושה רבנים, כי רחמים זכאי. מאז ועד שנת תקכ"ד התפלגה העיר לשניים — פקידים הודחו והוחזרו בלחץ הקבוצות היריבות שנעזרו בפנייה לשלטונות, ומשלחות של רבנים יצאו לקושטא ואחרים ברחו למצרים.106 גם בשנות השבעים נמשכו הסכסוכים בין הפקידים. עצם העובדה שפקידי קושטא לא הצליחו לבלום פעולות אלו מוכיחה כי אנשי ירושלים פעלו לעתים על דעת עצמם, מה גם שריחוק המקום ואמצעי התקשורת הגרועים מנעו התערבות של פקידי קושטא.

			4. הרב הראשי

			הרב הראשי לקהילת ירושלים במאה ה־18 היה אמנם ראשון בהיררכיה הפורמלית, אך נחות בכוחו כמנהיג מהפקידים. הוא עומד בראש הקהילה, משמש כאב בית הדין הגדול ומכהן בראשות אחת הישיבות. במאבקים בין שני הכוחות היריבים בהנהגה, הפקידים והרבנים, הוא עומד מעל שני הצדדים ומהווה לעתים את לשון המאזניים. אשר לתוארו של הרב הכולל (הרב הראשי), אפשר לומר לפחות זאת, שבמשך המאה ה־18 לא השתמשו בתואר "ראשון לציון" כדי לכנות בו את הרב הראשי של ירושלים באופן רשמי.107 

			כיצד ומי נבחרו לתפקיד החשוב הזה? ככלל, בחירת הרב הראשי במאה ה־18 הייתה נתונה במידה מרובה להשפעתה הגדולה של קהילת קושטא. יש עדות מפורשת לכך של הרב הראשי לירושלים, ר' רפאל מיוחס בכר שמואל, אומר: "הרב המנהיג העיר שקיבלוהו פעה"ק [= פה עיר הקודש] ובפרט כולל קושטא יע"א כולה בחתימת רבניה וגביריה ופקידיה וממוניה וגבאיה".108 ואף כי ידוע שפורמלית נעשה המינוי גם בירושלים,109 דומה שהיוזמה העיקרית באה מקושטא. ידיעה זו מתאשרת גם מן העובדה שלפעמים מונה לתפקיד זה רב שרק עלה לארץ ישראל ביוזמת ובעזרת פקידי קושטא, שאף טיפלו בעלייתו ובתמיכה כלכלית עבורו. כך היה במינויו של ר' אליעזר נחום,110 שעלה מאדירנה, ובמינוי ר' יצחק הכהן111 שעלה מאיזמיר לאחר שנעדר מארץ ישראל עשרות שנים. מהמכתבים שכתבו פקידי קושטא אל הרב יצחק הכהן יש יסוד סביר להסיק כי הם השפיעו ותמכו בו, אף כי אין בהם לשון מפורשת בכיוון זה. מאידך, היעדר הבטחה מפורשת מעין זו, מעיד אולי על כך שהכרעה סופית בדבר הייתה בידי חכמי ירושלים ואישיה.

			מי נבחר לתפקיד הרב הראשי? נראה כי פקידי קושטא חיפשו אדם נאמן להם ותקיף שיוכל לעמוד גם מול השלטונות, ובעיקר להשכין שלום בקהילה בין הכוחות השונים. בחירתם לא הייתה קלה. לפעמים הצליחו בכך וכמה מהרבנים הראשיים במאה ה־18 היו בעלי אישיות אוטוריטטיבית, כמו הרב רפאל מיוחס בכר שמואל. לעתים העדיפו מועמד מן החוץ שרצה לעלות לארץ ישראל, ואולי אף נתבקש לכך. יש ונבחר אחד מזקני רבני ירושלים, ומכאן התקופה הקצרה מאוד שכיהנו כמה מנושאי המשרה שמתו סמוך לבחירתם. ר' נסים חיים משה מזרחי כיהן כארבע שנים (תק"ו-תק"ט), ר' ישראל יעקב אלגזי שנה אחת (תקט"ו-תקט"ז),112 וכך גם ר' אברהם ן' אשר (תקל"א-תקל"ב) ור' רפאל משה בולה (תקל"ב-תקל"ג). כהונות אלו היו תקופות מעבר שבהן לא הורגש כמעט מעמדם, אך אותם שכהונתם האריכה ימים ביצרו את מעמדם וזכו ליחס של כבוד והערכה הן בירושלים והן מחוצה לה.

			פרט מעניין הראוי לציון הוא, כי כל הרבנים הראשיים של ירושלים במאה ה־18 מתו בעת מילוי תפקידם ואין אנו יודעים על שום מקרה של הדחה או החלפת רב בעודו בחיים, מה שמלמד על מעמדם הרם. בעיר שבה רבו מספור הסכסוכים בהנהגה והתרחשו הדחות לא מעטות, בולטת יציבות זו. ידוע רק על מקרה אחד שבו יש רמזים למאבק שקדם לבחירת הרב הראשי. משמת הרב מיוחס בכר שמואל בשנת תקל"א, כיהנו כמה רבנים במשך תקופות קצרות עד שנבחר הרב יום טוב אלגזי, בשנת תקל"ו,113 בהיותו עדיין בשליחות בחוץ לארץ.114 אך יש הסבורים כי אחרי מות מיוחס בכר שמואל צריך היה להיבחר בנו, ר' משה יוסף מרדכי מיוחס, והוא נבחר לתפקיד הרב הראשי רק אחרי מות ר' יום טוב אלגזי, אחרי עשרים ושש שנות כהונה, בשנת תקס"ב.

			את כוחו שאב הרב הראשי, מלבד מינויו על ידי קהילת קושטא וחכמי ירושלים ונכבדיה, בעיקר מתוקף תפקידו כראש בית־הדין וכראש הקהילה היהודית כלפי השלטונות. אחד הגורמים החשובים שחיזקו את מעמדו היה תפקידו כמתווך ומפשר בין הפקידים והרבנים. בסכסוכים הרבים שפרצו בין שני צדדים אלה, כך למשל בסכסוך שפרץ בשנת תקי"ד בין הרבנים והפקידים בעניין מינוי ז' טובי העיר,115 וכן בעניין תשלומי מסים על ידי תלמידי החכמים בירושלים, ביקשו פקידי קושטא מהרב הראשי יצחק הכהן להתערב ולשים קץ לעימות, שכבר הגיע לערכאות של גויים ועלה לכולל בממון רב. 

			במקרה דומה בשנת תקט"ז, כשפרץ סכסוך בין הפקידים על גירעון במאזן, והרב הראשי ישראל יעקב אלגזי נתבקש על ידי פקידי קושטא להתערב ולבדוק מי אשם בחסרון הכסף ולפקח על ועדת החקירה שנתמנתה לצורך זה.116 מעמדו מעל הכוחות היריבים בולט מן העובדה שלא הוא נבחר לעמוד בראש ועדת החקירה. בשנת תקכ"ב, כשפרצה מחדש המחלוקת בין הרבנים והפקידים ונתפלגה העיר, נתבקש הרב הראשי מיוחס בכר שמואל לבצע את מסקנות פקידי קושטא ולהטיל מרותו להפסקת הסכסוך.117 

			מעמדו הכלכלי של הרב הראשי היה איתן. את משכורתו הגבוהה קיבל מקושטא118 ונוספה לו משכורת בתוקף תפקידו כראש הישיבה שבה כיהן. הרב אליעזר נחום עמד בראש ישיבת פירירה119 וכך גם הרב מיוחס בכר שמואל. הרב יצחק הכהן עמד בראש הישיבה חסד לאברהם ובניין שלמה,120 הרב אברהם ן' אשר עמד בראש ישיבת יפאר ענווים והרב רפאל משה בולה עמד בראש ישיבת נוה שלום.121 

			פקידי קושטא התייחסו לרב הראשי בכבוד רב והערכה. הדבר ניכר הן בפתיחות למכתבים והן בסגנון שבו פנו אליו. אמנם הם לא היססו לכתוב דברים קשים אל הרב הראשי ואף לנזוף בו, אך זאת במקרים יוצאים מן הכלל.122

			נראה אפוא שהשפעת הרב הראשי בירושלים במאה ה־18 לא חרגה מחוץ לגבולות קהילת ירושלים. באימפריה העות'מאנית כולה לא הייתה סמכות ריכוזית בתחום הרוחני, ומכתבי רבני ירושלים וכן מהתקנות הידועות לנו, לא מצינו שרבה של ירושלים ודיינים מטפלים ומתערבים בענייני קהילות אחרות בארץ ישראל ומחוצה לה. מצד שני, תלות דומה לזו שהייתה בירושלים כלפי קושטא נוצרה גם בשלושת הקהילות האחרות — חברון, צפת123 וטבריה עם חידוש יישובה בשנת ת"ק.124 ירושלים הייתה אמנם באותו זמן הקהילה הגדולה והחזקה שבארץ ישראל, ואילו בקהילות הקטנות לא היו אותן בעיות בהנהגה עקב הרכבן האנושי הדל והקטן, אך ירושלים לא שלטה עליהן — לא במישור הארגוני ולא במישור הרוחני. כיוון שלכל קהילה היו גופי התרמה ושד"רים נפרדים ופעילותה הכלכלית התרכזה במקומה, לא הייתה דרך להשפעה בהן. כך היו ככל הנראה פני הדברים גם לגבי מעמדו של הרב הראשי בהן. בכל קהילה היה רב שמעמדו וכוחו למעשה היו אף חזקים מאשר בירושלים. כך ר' חיים אבולעפיא בטבריה למשל.125 אין בידינו עדויות מספיקות כדי לקבוע אם היו תחומים שבהם הייתה בכל זאת אוטוריטה להנהגה הרוחנית הירושלמית גם מחוץ למקומה. על כל פנים, ריבוי תלמידי החכמים והרבנים בירושלים, ואולי אף חשיבותה של העיר בתודעת העם, הביאו לכך שלפעמים מוצאים עדויות שירושלים פוסקת בוויכוחים שפרצו בינה לבין חברון,126 או שמירושלים נשלחים פקידים לנהל את ענייני חברון בסוף המאה.127 אולם ממאות מנהגי ירושלים עולה הייחוד הירושלמי. רק במקרים בודדים נאמר כי זה המנהג גם בירושלים וגם בחברון.128 

			נמצא כי מאותם מקרים בודדים שבהם התערבו חכמי ירושלים בענייני קהילות אחרות אין ללמוד על הכלל, שהוא הנהגה נפרדת בכל עיר בארץ ישראל שהיה בה יישוב יהודי, ללא תלות בירושלים.

			5. הרבנים ותלמידי החכמים

			כאמור, הרב הראשי של ירושלים עמד מעל לקבוצות השונות בהנהגת העיר. לעומת זאת, לרבנים ולתלמידי החכמים הייתה יריבות מתמדת עם פקידי העיר ועם בעלי הבתים שבה. על רקע זה נמתחו יחסיהם לפעמים גם עם פקידי קושטא, כשהגורמים לכך בדרך כלל כלכליים.

			במאה ה־18 היו בירושלים עשרות תלמידי חכמים (בשנת תקי"ח למשל ידוע על כ־180). הם התרכזו סביב הישיבות שהוקמו ביוזמת נדבנים ופקידי קושטא.129 מספר הישיבות בירושלים במחצית המאה עלה על עשר ובכל ישיבה היו כעשרה תלמידי חכמים שתורתם אומנותם, וכן תלמידים צעירים יותר. את מעמדם החזק הם שאבו גם מכוחם הכלכלי שבא להם מהתרומות מחו"ל.130 תלמידי החכמים והרבנים שבראש הישיבות התפרנסו מתמיכה שנתית קבועה בהתאם למעמדם בישיבה,131 מתמיכות פרטיות נוספות מחו"ל,132 מהכנסות קבועות של 10% מכספי השליחות של השד"רים133 וכן מריבית מהלוואות שהישיבות הלוו לכוללים שונים.134 נוסף לכך היו פטורים מרוב המסים. אחד הסכסוכים על ראשות הישיבה "יפאר ענוים" פרץ בין ר' אברהם ן' אשר ור' רפאל עמנואל חי ריקי, שניסה עקב כך להקים ישיבה אחרת כדי שיוכל לעמוד בראשה. הוא נרצח באיטליה כשעשה שם לשם גיוס תרומות לישיבתו ולשם פדיון חובות שהסתבך בהם וסיבך בהם את הכולל בירושלים.135 

			הייתה זו אפוא קבוצה שבצד מעמדה וסמכותה הרוחנית צברה כוח כלכלי ניכר. יצוין שגם בתוך מעמד תלמידי החכמים היו דרגות שונות של הכנסות. ראשי הישיבות קיבלו את הקִצבות הגבוהות ביותר והדבר הגביר את המאבקים על ראשות הישיבה וגם על המיקום בתוכה, שכן המעמד שינה את ההכנסה.136 מצב זה, והקשיים הכלכליים של הכולל, הביאו לחיכוכים בלתי פוסקים בין הפקידים והרבנים וגרמו להתמרמרות מצד בעלי הבתים ופקידי קושטא, שהתרעמו על כך שתלמידי חכמים פטורים ממסים.

			הפונקציות שמילאו תלמידי חכמים בהנהגה היו בעיקר בבתי הדין בענייני איסור והיתר; אך בשנות השישים המאוחרות התחזק מעמדם משחדרו גם לפקידות העיר שהורכבה משני פקידים, שני ת"ח137 ושני בעלי בתים. בנוסף לכך עזרו הת"ח לפקידים בגביית עיזבונות השייכים לקהילה מקרובי הנפטרים, וייתכן ששימשו כעדים בזמן הפטירה והצוואה, כמעין בית דין שעליו להחליט במקום ועל פי התקנות מה שייך לקהילה. 

			חלוקת הסמכויות בין הרבנים והפקידים הייתה בדרך כלל ברורה, כשהרבנים מטפלים בענייני איסור והיתר. בעניינים שהיה בהם גם איסור והיתר וגם עניין חברתי פיסקאלי, כמו מינוי שוחטים, היו עימותים בין הרבנים והפקידים, כשפקידי קושטא מכריעים לטובת הרבנים אך תוך הסתייגות שקופת העיר לא תיפגע.138

			6. בתי הדין בירושלים

			אף שאין בידינו תיאורים מפורטים על בתי הדין וסדריהם בירושלים במאה ה־18, אפשר להעלות קווים אחדים לבירור נושא זה על פי פירורי עדויות המצויים במקורות שונים. מסתבר שהיו בירושלים לפחות שניים, ואולי שלושה, בתי דין קטנים של שלושה דיינים ובית דין גדול אחד של שבעה דיינים. 

			על קיומם של כמה בתי דין קטנים למדים אנו מתוך רשימת הישיבות וחכמיהן בירושלים משנת תקי"ח. ברשימה זו נזכרים במפורש שני בתי דין, בישיבות פירירה ונוה שלום. על ישיבת פירירה נאמר: "ח"ר מיוחס בכר שמואל [...] ח"ר יעקב אשכנזי [...] ח"ר יצחק אזולאי [...] והם בי"ד",ואילו על ישיבת נוה שלום נאמר: "ח"ר משה בולא [...] ח"ר נסים ברכה [...] ח"ר יו"ט אלגאזי [...] והם בי"ד".139 מרשימה זו אנו למדים אפוא לפחות על שני בתי דין באותו זמן, וכי הרב הראשי, במקרה זה הרב מיוחס בכר שמואל, עומד בראש אחד מהם. נוסף לכך בולט הקשר בין הישיבות, ראשיהן וחכמיהן לבין בתי הדין בירושלים.

			נראית לי אפוא דעתו של בניהו140 ששיער כי היו לפחות שלושה, ואולי אף ארבעה, בתי דין בירושלים בתקופה זו, אך אין סימוכין לדבריו כי גם בישיבת "יפאר ענווים" ישב בית דין. יותר סבירה דעתו שבישיבה החמישית, "דמשק אליעזר", שבראשה עמד ר' יהודה נבון, היה בית דין, שכן במקום אחר מצינו כי החיד"א מכנה אותו בשנת תק"ג בשם "אב בית דיננו".141 כמו כן שימש החיד"א בשנים תקי"ט-תק"ך בבית דינו של הרב מיוחס בכר שמואל יחד עם ר' שלמה חייא מזרחי.142 חתימות בית דין בהרכב זה מצויות על גבי שלושה פסקי דין שפורסמו.143

			עדויות אלו על הרכבים שונים של בתי דין בירושלים בתוך שלוש שנים, רומזות לכך שהיו כמה בתי דין בעת ובעונה אחת, וכי הרכביהם כנראה לא היו תמיד זהים, שכן החיד"א שימש לפחות בשני הרכבים, ואילו הרב מיוחס בכר שמואל עומד גם הוא בראש שני הרכבים שונים של בתי דין. כיוון שבתקופה מאוחרת יותר ידוע כי היו בעדה הספרדית בירושלים ארבעה הרכבים של בתי דין של שלושה, וכל בית דין ישב כרבע שנה,144 נראה לומר כי גם בתקופתנו התנהלו הדברים באורח דומה. ההבדל הוא בכך שכפי הנראה אין הרכבים קבועים של בית דין בתקופה זו.

			מתוך העדויות עולה כי בנוסף לבתי דין של שלושה היה בירושלים גם בית דין של שבעה חכמים ובראשו עמד הרב הראשי. בית דין זה, שנקרא "בי דינא רבא", "בית הדין הגדול", או "בית דין יפה",145 התכנס כנראה לעניינים מיוחדים — אם להכרעה בדין קשה, להתקנת תקנות מסוימות, ובעת חיכוכים בקהילה כשהיה צורך להפעיל מרות חזקה. חבריו הם אלה שחתמו לעתים בהסכמות על ספרים. (גם במקומות אחרים באימפריה העות'מאנית ידוע לנו על בית דין כזה.146) כך למשל בעת הסכסוכים החמורים שפרצו בשנת תק"ך, ניסו כמה ת"ח "להיות דיינים מעצמם", דהיינו להקים בית דין נוסף משלהם, ואז נתכנס בית דין בן שבעה, שהוא "בי"ד יפה"147 ובראשו הרב הראשי ר' מיוחס בכר שמואל, והתקין כי אסור להקים בתי דין פרטיים, ומותר לפקידי ירושלים למסור את המרדנים אף לערכאות של גויים. אין זהות מוחלטת בין הרכבי בתי הדין הידועים לנו מתקופה זו להרכב של השבעה, אם כי כמה מהחכמים המצויים בהרכבים אחרים מופיעים גם בהרכב זה. רשימת חברי בית הדין בן השבעה, ובראשם הרב הראשי ר' אליעזר נחום, מופיעה בהסכמת רבני ירושלים לספר אדמת קודש. גם בהסכמת רבני קושטא לספר נאמר בפירוש "בי"ד הגדול שבירושלים".148

			מתוך החתימות על התקנות שהותקנו בירושלים מתקופתנו והנמצאות בספר התקנות קשה לדעת האם החותמים היו חברי בתי הדין בלבד או שהיו ביניהם גם רבנים נוספים שלא כיהנו בתקופה זו כדיינים. מכל מקום, מבדיקת חתימות אלו מסתבר כי בין החותמים ניתן למצוא בראש, כמעט תמיד, את הרב הראשי וכן כמה פקידים (הידועים לנו בשמותיהם). מספר הרבנים החותמים שהוא — שלושה, שישה או תשעה, עשוי לרמוז להרכב של בית דין אחד או כמה בתי דין. קשה לדעתי למצוא קשר בין סוג התקנה למספר החותמים, ואולי נעוץ הדבר באופי ההתכנסות של החכמים והפקידים, דהיינו אסיפה כללית או כינוס מצומצם יותר. מכל מקום, בתקנה משנת תצ"ז149 חתומים שנים־עשר איש, ובראשם הרב הראשי אליעזר נחום. בתקנה משנת תקל"ו150 חתומים שישה רבנים, ובראשם ר' רפאל צמח בן שמעון, שעמד בראש ישיבת "חסד לאברהם ובנין שלמה".151 כך גם בתקנה משנת תקמ"א152 שבה חתומים שישה רבנים, ובראשם הרב הראשי ר' יום טוב אלגאזי. בתקנה משנת תק"ט153 חתומים שלושה עשר איש, מהם לפחות שלושה הידועים לנו כפקידים בתקופה זו. בראש החותמים הרב הראשי ר' נסים חיים משה מזרחי. בתקנות משנת תקי"ד154 חתומים אחד עשר איש, שני פקידים ותשעה רבנים, ובראשם הרב הראשי ר' יצחק הכהן. בתקנה משנת תצ"ז155 חתומים תשעה איש ובראשם הרב הראשי ר' אליעזר נחום, אך אין אנו יודעים אילו מהם פקידים. וכאמור לעיל, בתקנה משנת תק"ך156 חתומים שבעה מרבני העיר, ובראשם הרב הראשי מיוחס בכר שמואל, המכנים עצמם "בי"ד יפה".

			נראה אפוא כי צודק בניהו בקביעתו כי כינוס כל בתי הדין ביחד נעשה לשם התקנת תקנות מיוחדות ולקבוע את צורכי העיר. דעה זו מקבלת חיזוק ממעשהו של ר' יצחק הכהן רפפורט, שעלה לארץ ישראל מאיזמיר בשנת תק"ט ונתמנה לרב הראשי באותה שנה, עם מותו של ר' נסים חיים משה מזרחי. שכן נאמר עליו: 

			שכך היה מעשה פעה"ק ירו' תובב"א בבא הרב המופלא ריש מתא כמהר"ר יצחק הכהן מאיזמיר [...] ואז פרסם כמה הסמכות שהיה בקי בהם ולא רצה לחדשם, אלא שלח לכל הרבנים והבתי דינים (הדגשה שלי — י.ב.) שיעיינו בהיתר ההסכמות ויהיו מוכנים ליום הוועד (הדגשה שלי — י.ב.), וכך היה שכולם הסכימו להתירם ונתוועדו בביתו וכולם שוין לטובה הסכימו להתירם והתירו' היה זה בפומבי.157

			7. היחסים בין הת"ח והפקידים בירושלים

			סכסוכים מרובים נתגלעו בין תלמידי חכמים, חברי הישיבות, לבין הפקידים, על המעמד והסמכויות בהנהגה ועל עניינים כלכליים. כך למשל, סביב מינוי השוחטים נתגלעו לא אחת חילוקי הדעות על רקע סמכותי ועל רקע כלכלי כאחד, שכן מס מיוחד הוטל בקהילה על השחיטה ומכירת הבשר (גאבילה).158 בסוגיה זו הכריעו פקידי קושטא לטובת הרבנים שבידם ניתנה הסמכות למנות או להדיח שוחטים, אך עצם העברת הבירור בעניין לקושטא כשההכרעה אינה נופלת על ידי הרב הראשי, מעידה, כמדומה, על כוחה של קושטא. 

			סכסוכים אחרים על הסמכות פרצו כשניסו הרבנים להצר את צעדי הפקידים על ידי ניסיונות חוזרים ונשנים להקמת גוף חדש של "ז' טובי העיר", שיורכב מרבנים ויפקח על עבודת הפקידים. על ידי הקמתו של גוף זה ניסו הרבנים לשנות את יחסי הכוחות בהנהגה. הניסיון הראשון נעשה בשנת תקי"ד.159 הסכסוך בעניין הגיע לשלטונות ואף שולם שוחד של 650 גרוש ל"מושל העיר" שהוא הפאשה של ירושלים. פקידי קושטא התרעמו על הסכסוך ועל הפסד הממון וכתבו מכתבים חריפים לפקידי ירושלים, לרבניה ולרב הראשי, ר' יצחק הכהן, ודרשו ממנו לפשר בין הצדדים. מהרבנים דרשו לבטל את מינוים של השבעה ולהחזיר את המצב לקדמותו. פקידי קושטא תמכו באופן ברור בפקידים ומניעיהם ברורים: כל ניסיון לשנות את הסטטוס קוו בירושלים כמוהו כערעור על הסדרים שהנהיגו פקידי קושטא. ואכן, הם אף איימו בהתפטרות אם לא יוחזר המצב בהנהגה לקדמותו ויבוטל המינוי. אף על פי כן ניסו הרבנים עוד כמה פעמים, בשנים שלאחר מכן, להקים מוסד כזה ובכל פעם הביא הדבר לקרע חמור בינם לבין הפקידים.160 

			מניעי המינוי של שבעה טובי העיר נעוצים גם בתחום הכלכלי, דהיינו בשאלה האם על תלמידי חכמים בירושלים שתורתם אומנותם לשלם מסים כשאר בעלי הבתים בקהילה אם לאו. הקמת הגוף של שבעה טובי העיר באה למנוע מהפקידים לחייבם בתשלום. ויכוחים בנושא זה ידועים בקהילות שונות באימפריה העות'מאנית כבר במאות הקודמות, אך במחצית השנייה של המאה, משהורע המצב הכלכלי באימפריה, הוטל תשלום המסים גם על תלמידי חכמים שתורתם אומנותם.161 על הוויכוח בשאלה זו שומעים אנו לראשונה בפנקס קושטא בשנת תק"י (1750).162 על פי תקנה קדומה היו תלמידי חכמים בירושלים שתורתם אומנותם פטורים מתשלום מסים ועל כך נחלקו הדעות בעיר גם במאה ה־17.163 גם בערי ארץ ישראל האחרות ידועים לנו ויכוחים חריפים בשאלה זו.164 בשנת תק"י לא הצליחו פקידי קושטא להכריע בניגוד לדעת הרבנים בירושלים, שקבעו כי הכולל צריך לשאת במסי תלמידי החכמים. אולם בשנת תקי"ב, משהתחדש הוויכוח, לא היססו פקידי קושטא לקבוע כי כולם צריכים לשלם, כולל תלמידי חכמים.165 בצורה ברורה יותר הם קובעים, בשנת תקי"ד, כי ניסיונם של רבני ירושלים לפטור את תלמידי החכמים ממסים איננו מוצדק עקב המצב הקשה שבו נתונה העיר. הם דורשים לגבות מהת"ח מסים כמקובל ביתר הקהילות ומוסיפים ש"לא נכון להעמיד דבריהם על דין תורה",166 דהיינו, על פי הפסק הקדוש והמנהג שהיה מקובל בירושלים לפני כן. יתרה מזו, פקידי קושטא מאיימים על הרבנות בהתפטרות אם לא תשונה התקנה, ודורשים לשלוח שני תלמידי חכמים לקושטא לנהל את ענייני ירושלים במקומם. הם כותבים כי אמנם יש דין תורה בדבר, אך הם מוסיפים באירוניה, כי הפאשה והמוסלים (= אנשי ממשל תורכים) אינם מכירים את דין התורה ותובעים את הכסף.167

			לא ידוע לנו אם קיבלו הת"ח את דרישת קושטא בעניין עקרוני זה אם לאו, אך בסוף שנות השישים שוב פרצו סכסוכים על רקע זה, ופקידי קושטא נוזפים קשות בתלמידי החכמים שאינם משתתפים בהוצאות העיר. לדעתם, "יותר עני מן הכולל אין", ומי שנותן תרומה לארץ ישראל עושה זאת לשם יישוב הארץ ולא רק עבור תלמידי חכמים.168 מכל מקום, הסכסוכים בין הפקידים והרבנים לא פסקו גם בשנות השבעים.169 

			8. בעלי הבתים

			על אף מספרם הרב בירושלים במאה ה־18, בעלי הבתים כמעט שלא הורגשו כגורם בהנהגת העיר. בתחום החומרי שלטו פקידי ירושלים ובתחום הרוחני הרבנים, כשמעליהם ניצב הרב הראשי, ומעבר להם פקידי קושטא. בעלי הבתים שחיו בארץ ישראל היו ברובם עניים, ואלה שעלו אליה, רבים מהם היו זקנים ואף חסרי אמצעים. בחלקם התפרנסו על ידי קצבה שנתית שקיבלו מקרוביהם בחו"ל, קצבה זעומה ביחס לזאת של הפקידים ותלמידי החכמים,170 ובחלקם אף לזאת לא זכו ונסמכו על שולחן הכולל. רק מעטים התפרנסו מעט ממכירת מזון.171 עם ריבוי העולים לירושלים, החל משנות השלושים, הגיעו לעיר גם בעלי בתים שהיו בעלי רכוש והכנסה גבוהה יותר. כך למשל בשנת תק"ב עולה משאלוניקי הגביר יצחק די מאיו172 והוא מקורב לראשי קהילת קושטא ובעל רכוש. קהילת קושטא מבקשת מפקידי ירושלים לנהוג בו בכבוד ואף להעמיד לרשותו אשראי בעת הצורך, שכן הכספים מובטחים.

			ריבוי העולים בעלי הבתים שמצבם הכלכלי הניח את הדעת הביא לכך שחלק מהם החלו להסתובב בחוצות ירושלים בבגדים נאים ונשותיהם בתכשיטים, הדבר עורר את קנאתם וזעמם של המוסלמים והשליטים המקומיים שניסו לסחוט בשל כך כספים ומסים נוספים מהכולל. בעקבות זאת הותקנו מחדש התקנות בדבר איסור לבוש הפאר והתכשיטים, תקנות שחזרו והותקנו מפעם לפעם.173 גם התקנות על הגבלת מספר תושבי ירושלים באו עקב ריבוי עליית בעלי בתים עניים ומפני החשש שריבוי היהודים בעיר יביא לגזירות וסחיטות. ריבוי העולים הביא גם להגדלת מסי העלייה והקבורה, עליהם התפשרו העולים עוד בחוץ לארץ.174 פקידי קושטא אף פנו לאנשי ירושלים שיעמידו פני עניים ולא יראו בפומבי את מצבם המשתפר.175

			משהתרבו בעלי הבתים, החלו בעלי הבתים, בשנות השישים, להתמרמר כנגד הפקידים ותלמידי החכמים על חלוקה לא צודקת של עול המסים ופנו בתלונות לפקידי קושטא. טענתם הייתה שתלמידי החכמים נהנים מהכנסות גבוהות ואינם משלמים מסים, ואילו כל העול של הציבור רובץ עליהם. יתרה מזאת, בעלי הבתים מתלוננים שתלמידי החכמים לוקחים מהקופה סכומים גדולים שנועדו לתשלומי חובות. בעקבות זאת הורו פקידי קושטא לרבני ופקידי ירושלים לעשות הסכמה לעשר שנים ובה ייאמר כי תלמידי החכמים יפסיקו לקבל 10% מכספי השליחות של השד"רים כמקובל, וכן שישתתפו בחלק מהמסים בעיר. במצב קשה זה של הכולל לא ראו פקידי קושטא מקום לכך שרק חלק מהקהילה תשתתף בהוצאות והחליטו להכניס שינויים במבנה ההנהגה שתורכב מפקידים, תלמידי חכמים ובעלי בתים.176 הייתה כאן אפוא מגמה של מתן ייצוג לבעלי הבתים ולתלמידי חכמים בהנהגה החומרית של העיר, בעוד שקודם לכן היו בה רק פקידים ממונים, שינוי שנבע מעליית כוחן ומלחצן של הקבוצות השונות.

			ג. סיכום

			אסכם את הדיון תוך בדיקת התהליכים וההתפתחויות שאירעו בירושלים ובהנהגתה במאה ה־18. 

			נראה לי שיש להבחין בכמה שלבים של התפתחות המשקפים את התמורות שחלו בהנהגת הקהילה בירושלים:

			א. 	השנים תפ"א-תפ"ז (1727-1721) היו תקופת משבר גדולה לקהילה עם חורבן החצר האשכנזית. הנהגת הקהילה התפוררה עקב מעצרים ובריחות ומשבר כלכלי וחברתי חמור שפקד אותה. ניסיונות לשקם מחדש את הקהילה, שהחלו עוד לפני חורבן החצר האשכנזית, נמשכו בשנים אלו ביתר שאת, אך ללא הצלחה. קהילת ירושלים שלחה שליחים דחופים לקהילת קושטא כדי להזעיק את דעת הקהל ואת תמיכת ההנהגה בה, ואכן הייתה היענות לקריאות עזרה אלו והחלו ניסיונות לחילוץ הקהילה מהמשבר.

			ב. 	בפרק הזמן שבין שנת תפ"ז לראשית שנות השלושים, הוקם באופן רשמי "ועד פקידי ירושלים בקושטא" והחלו פעולות להצלתה של קהילת ירושלים. תוך פרק זמן קצר הושג פירמאן לשם הסדרת תשלומי החובות בירושלים והריבית עליהם; החלו בעריכת מגביות נרחבות בתפוצות ונקבעו התחייבויות קבועות לעשר שנים, שהוארכו אחר כך לתקופות נוספות. פקיד מטעם פקידי קושטא נשלח לירושלים להסדיר בה את העניינים החומריים של הקהילה, והותקנו התקנות הראשונות. זוהי אפוא תקופת ההתארגנות החדשה של הנהגת הקהילה הירושלמית בחסותם של פקידי קושטא.

			ג. 	מאמצע שנות השלושים ובשנות הארבעים התבסס היישוב והתחזק על ידי פעילותם של פקידי קושטא. חל גידול ניכר בעליית יהודים לארץ ישראל, מהם תלמידי חכמים, ובירושלים ניכר הדבר הן בניסיונות להגדיל את מספר היהודים בעיר והן בהקמת כמה ישיבות הנהנות מהכנסה כספית גבוהה. עקב תופעות אלו אנו עדים לראשית החיכוכים בין מעמד תלמידי החכמים המיוחס, הנהנה מעדיפויות ומזכויות יתר בתחומים שונים, לבין בעלי הבתים מכאן והפקידים מכאן, בנוגע להשתתפות בהוצאות הקהילה ולשלטון בה. זוהי תקופה שבה גדלה והולכת השפעתם של פקידי קושטא על הנעשה בהנהגת ירושלים. במקום פקיד אחד מתמנים שלושה וארבעה פקידים הממונים על העניינים הפיסקאליים והם ממשיכים בהתערבותם בהתקנת התקנות.

			ד. 	בשנות החמישים והשישים הדפוסים מעוצבים וסדרי הניהול והחיים פועלים במסלול תקין. פרק זמן זה מצטיין בכך שבירושלים קמה הנהגה תקיפה יותר ובראשה, למשל, הפקיד רחמים הכהן, איש אמונם של פקידי קושטא והשלטונות התורכיים שבירושלים. הוא נתמך גם על ידי הרב הראשי בירושלים, ר' מיוחס בכר שמואל, אף הוא אישיות תקיפה וחזקה ובעלת השפעה בירושלם ובקהילת קושטא. לעובדה זו משמעויות פרדוקסליות לכאורה, שכן על אף התלות הבסיסית בפקידי קושטא, התומכים בשני אישים אלה בצורה בולטת, גוברת האוטונומיה של ההנהגה בירושלים מכוחם של אישים אלה. תקיפותה של ההנהגה הביאה לצמיחת אופוזיציה שבראשה כמה פקידים שלא קיבלו את מרותו של הפקיד רחמים, ושל מספר תלמידי חכמים, כנראה צעירים,177 כנגד. הסכסוכים בהנהגת הקהילה, שהיו קיימים עוד קודם לכן, החריפו מאוד בתקופה זו. הדחות והדחות שכנגד אירעו בהנהגה, והתערבותם של פקידי קושטא לא תמיד הועילה והשפיעה. הצדדים פנו אף לערכאות של גויים. בשנות השישים התפלגה העיר לשני מחנות, כשבעקבות הסכסוכים נעצרו אנשים ורבים עזבו וברחו מירושלים.178

			ה. 	בסוף שנות השישים ובשנות השבעים, בעקבות סכסוכים, ירד כוחם של פקידי ירושלים, והתחזק מעמדם של בעלי הבתים והרבנים והם שותפו בפקידות. ירידת האימפריה העות'מאנית, שבאה לידי ביטוי במלחמות עם רוסיה בשנות השבעים ובמרידות בארץ ישראל בתקופה זו, הביאה לירידת כוחה של קהילת קושטא ולירידה הדרגתית בהשפעתם ובפעילותם של פקידי קושטא. אף על פי כן, בראשית שנות השבעים השפעתם על המינויים בהנהגת הקהילה בירושלים עדיין רבה.

			*

			ועד פקידי קושטא שהוקם כדי לסייע ליהודי ארץ ישראל ולחזק את היישוב היהודי בה, חילץ את קהילת ירושלים מהתמוטטות, ואגב כך הפך לגוף משפיע ומעצב את חיי היהודים בה במשך תקופה ארוכה. העברת הנהגתה של קהילת ירושלים למעשה לבירתה של האימפריה העות'מאנית, נגדה את המגמה העיקרית בהתפתחות האימפריה במאה ה־18, כשהשלטון המרכזי מאבד את כוחו וגורמים מקומיים מתחזקים על חשבונו. פקידי קושטא גיבשו דפוסי ניהול משלהם בירושלים בתחומי גביית הכספים, המינויים, הפיקוח על העלייה והקשרים עם השלטונות. הם לא הסכימו להתערבותם של אנשי ירושלים או של גורמים אחרים בתחומים אלה; ניסיונות התערבות או שינוי סדרים מצד אנשי ירושלים הביאו את פקידי קושטא לאיום בהתפטרות והפסקת הסיוע לארץ ישראל, והאיומים אלה פעלו את פעולתם. מצב זה אמנם נתן בידי פקידי קושטא שליטה בעניינים החיוניים ביותר בקהילת ירושלים, ובעיקר בתחום הפיסקאלי וביחסים עם השלטונות, אך במשך כל התקופה הנידונה ועל אף שלהלכה הודתה ירושלים במרות זו, התקיימה פעילות עצמאית של הנהגת ירושלים גם בתחומים שהיו מסורים לכאורה לידי פקידי קושטא. על רקע זה התרחש עימות בלתי פוסק בין פקידי קושטא, המשתדלים לשמור על סמכותם, לבין ההנהגה המקומית השולטת על ביצוע הדברים למעשה.

			כפועל יוצא משליטתם של פקידי קושטא על המשאבים הכלכליים היו בידיהם יכולת וכוח לעצב גם מסגרות ותחומים אחרים בחיי החברה בירושלים, כגון תיקון התקנות והקמת הישיבות. ההשתלטות של פקידי קושטא יצרה פסיביות גוברת והולכת בהנהגת הקהילה בירושלים בכל התחומים. ההנהגה בירושלים הופכת למתווכת יותר מאשר יוזמת. מתוך השלמה עם המצב, מנסות הקבוצות השונות בירושלים לחזק את מעמדן תוך כדי מאבקים גוברים ביניהן. 

			כתוצאה מהפסיביות של ההנהגה ומהרכב אוכלוסייה שלא היו בו אישים בעלי סמכות רוחנית גדולה, אין לירושלים במאה ה־18 השפעה של ממש על התמורות הרוחניות והחברתיות שהתחוללו בעולם היהודי. חוסר עצמאותה של הנהגת ירושלים מסביר גם את העדר התפתחותה של הנהגה בעלת יכולת השפעה מכרעת ואפשרות לשינויים בעיר. כאן נעוצה אחת הסיבות לקיפאון בחיי היישוב בתקופה זו. פסיביות זו נמשכה גם במחצית הראשונה של המאה ה־19, כשהקהילה בירושלים נשלטת על ידי ועד הפקידים והאמרכלים באמשטרדם, אשר תפסו את מקומה של קהילת קושטא. בגורמים שהוזכרו עשוי להימצא ההסבר גם לירידתה המהירה של הקהילה הספרדית הוותיקה למול קהילה האשכנזית המתחדשת במאה ה־19.

			
				
					1* 	פורסם לראשונה בכותרת: "הנהגת הקהילה היהודית בירושלים במחצית המאה הי"ח", שלם א (תשל"ד), עמ' 330-271.

					7	דומני שמוגזם לדבר על "פריחה ושגשוג של החיים היהודיים בירושלים בכל התחומים", כדברי וינשטיין, חיי הרוח, עמ' 178. אמנם אחרי שיקום הקהילה בסוף שנות העשרים של המאה ה־18 חלה התאוששות, אך הקהילה לא התפתחה. 

					26	שם, י"ב טבת תקט"ו (120).

				

				
					27	שם, י"א אדר תק"ט (66). מינוי חכמי ישיבת "חסד לאברהם ובנין שלמה", שהוקמה על ידי הנדבן שלמה עגיב מליוורנו. בראשה הועמד ר' יצחק הכהן שעלה אז לארץ ישראל. ראו גם שם, ר"ח תמוז תק"ט (77) ובו הצעה לאליהו סאמנון לכהן כפקיד בישיבה, וכן שם, אב תק"ט (79); ט' אדר א' תק"ח (73).

				

				
					28	שם, אדר ב' תק"ה (19); י"ב טבת תקט"ו (120); ר"ח אלול תקי"ז (23).

				

				
					29	שם, כ"ו טבת תקי"ג (109).

				

				
					30	שם, כז, ע"א.

				

				
					31	שם, כה, ע"ב; פנקס, תק"א-תק"ב (?) (7); י"ג אייר תק"ב (9); אב (?); תק"ט (78). דיון מפורט על התקנות ראו להלן. 

				

				
					32	חיים, גאולת חלקות; כהן, יהודים בשלטון, עמ' 114-96; כהן, יהודים בבית המשפט, תעודות רבות בכל חמשת הכרכים.

				

				
					33	סוזין, תקנות, כו, ע"א; כח, ע"א; והשוו גם שם, כט, ע"א — יוזמת ירושלים בתקנת העיזבונות. 

				

				
					34	ריבלין, עזבונות, עמ' תקנט-תריט.

				

				
					35	סוזין, תקנות, כו, ע"א.

				

				
					36	פנקס, ב' שבט תק"א (3); ט"ו תמוז תק"א (3); כ"ח תמוז תק"א (4); ב' אדר א' תק"ח (139); השוו: רוזאניס, קורות היהודים, ה, עמ' 440-438; שוחט, היהודים, עמ' 381. אשר למציאות בתקופות קדומות יותר ראו למשל איש־שלום, מסעי נוצרים, עמ' 109 ואילך. 

				

				
					37	סוזין, תקנות, לט, ע"א. והשוו גם שם, מו, ע"ב.

				

				
					38	שם, ל, ע"א. 

				

				
					39	שם, מא, ע"א; שוחט, היהודים, עמ' 396, וראו שם על קדמות התקנה.

				

				
					40	סוזין, תקנות, מה, ע"א ואילך; מז, ע"ב; פריימן, תקנות, עמ' 206.

				

				
					41	מיוחס, ברכות מים, עמ' פה, ע"א. 

				

				
					42	כהן, ארץ־ישראל.

				

				
					43	פנקס, י"ז אייר תק"ז (71); כ"ט כסלו תקי"ב (104); י' תמוז תקי"ב (111); ח' ניסן תקי"ב (106); ט"ו אב תקי"ג (?) (112); כ' אב תקי"ד (116); ג' אייר תקט"ו (123); כ"ד תשרי תקט"ז (שני מכתבים 125); כ"ה אדר תקי"ז (22); כ"ה אלול תקי"ט (29); ג' חשון תקכ"א (42); י"ב ניסן תקכ"ב (46), ועוד.

				

				
					44	פנקס, י"ב אלול תקי"ג (112); כ' אדר תקי"ט (28). ראה עליו: בולה, חיי עולם, הקדמה; מזרחי, פרי הארץ, ב, הקדמה; חיד"א, מעגל טוב, עמ' 47-46. 

				

				
					45	פנקס, י' שבט תק"ה (51); כ"ב אלול תק"ה (51); כ"ג תמוז תק"ו (52); ר"ח אב תק"ו (63); ה' כסלו תק"ט (75); כ"ב טבת תקי"א (89); ח' ניסן תקי"ב (106). שני היהודים הללו נשאו משרת שרי הכספים (צאראפים) לפאשה בדמשק והתערבו במלחמת פאשת דמשק סולימאן וד'אהר אל עאמר שליט הגליל. ראו בירב, זמרת הארץ, עמ' לג ואילך. 

				

				
					46	פנקס, י"ב אדר א' תק"ח (73).

				

				
					47	לתיאור הקשרים והיחסים עם השלטונות המקומיים ראו שוחט, היהודים; כהן, ארץ־ישראל. 

				

				
					48	על מספרם הרב של עולי הרגל ראו פנקס, כ"ט כסלו תק"א (48); ב' ניסן תק"ג (43); ה' ניסן תקי"ב (99); ו' אלול תק"ך (41), ועוד.

				

				
					49	רוזן, מחקרים, עמ' 215-145.

				

				
					50	על דרך התקנת התקנה והפצתה ראו פנקס, ו' ניסן תקי"א (82); י' אייר תקי"ב (96); ו' אלול תק"ך (41); כ"ו אייר תקכ"ב (102); כ' אלול תקכ"ב (102); בשנת תק"ך הועלה התעריף לעולים מאיזמיר ל־20 גרוש לנפש, כי שאיזמיר קיצצה בתרומותיה לירושלים ולא עמדה בהתחייבויותיה.

				

				
					51	פטור דמי קבורה לבודד. ראו לדוגמה, פנקס, אייר תק"ו (114). סכום דמי הקבורה המינימלי במשך המאה היה בין 50 ל־100 גרוש. מאמידים גבו מאות ואף אלפי גרוש. דוגמה לכך הוא הקדש של זוג זקנים בסך 1500 גרוש בריבית של 9%, ממנו יקבלו 140 גרוש לשנה כקצבה, ואם ימות הבעל תקבל האישה 80 גרוש לשנה. מהקדשים כאלו נשארה בדרך כלל מחצית לקופת ירושלים בקושטא אחרי מות המקדישים ומחצית ליורשים. ראו שם, כ"ח אב תק"ב (10); כ"ז אלול תק"ב (12); ט"ו אב תק"ו (כמה מכתבים 114, 123; י"ז אב תק"ו (114); י"ב אב (?) תק"ט (80); תמוז תקי"ב (מקראים 111); כ"ה אלול תקי"ט (29); י"א תשרי תק"ך (29); י"ב ניסן תקכ"ב (46).

				

				
					52	שם, ב' ניסן תק"ג (43).

				

				
					53	שם, כ"ה סיון תק"ה (20); ד' אדר תקי"ד (113); כ' אלול תקט"ו (124), ושם נזיפות בפקידי ירושלים על התרשלותם בגביית המס, והוראות בדבר מיסים אחרים.

				

				
					54	לדוגמה פנקס, ט"ז תמוז תק"ג (14); ט"ז אייר תקי"א (94); י"ז אייר תקי"ג (?) (110); כ"ה אדר תקי"ז (22); שלהי אדר תקכ"ג (53) ועוד דוגמאות רבות. לאורך התקופה כולה ניכר הרצף של ביקורת על התקציב.

				

				
					55	לדוגמה הפקיד רחמים הכהן, שנתמנה לתפקידו בשנת תקי"ד, נהנה מיחס אוהד מפקידי קושטא, היה מקובל על השלטונות בירושלים וזכה לתמיכת הרב הראשי ורוב הרבנים בירושלים. פנקס, כ' אב תקי"ד (119); בניהו, החיד"א, עמ' שפ"א ואילך.

				

				
					56	לדוגמה, פנקס, כ"ב טבת תק"ב (31); ב' אדר א' תק"ח (73); שלהי ניסן תק"י (84); שלהי שבט תקי"ד (115); שלהי טבת תקי"ז (22); ט"ו אב תקי"ט (29). 

				

				
					57	שם, ר"ח אלול תק"ח (74); ט"ז אייר תקי"א (95); שלהי אייר תקי"א (97); כ"ה אדר תקי"ז (22), ועוד.

				

				
					58	שם, ד' ניסן תקי"ח (25); ר"ח אלול תקי"ח (26).

				

				
					59	מזרחי, אדמת קדש, א, דף קלב, ע"א וכן הקדמת המחבר; וראו יצחקי, זרע אברהם, הקדמת ר' ידידיה הכהן הכותב: "נכנסו בעבי הקורה לגדור את הפרצה [...] חזרה עטרה ליושנה"; וכן: "שרי יאודה ראשי עם [...] אשר בעיר ואם בישראל קושט"א יע"א אשר העיר ה' את רוחם ועשו והצליחו להיטיב את ירושלים ולשים אותה תהלה בארץ [...]"; סוזין, תקנות, כח, ע"א.

				

				
					60	ראו להלן בפרק על הרב הראשי.

				

				
					61	פנקס, ט"ז אייר תקי"א (94, 95). ביום זה נכתבו ארבעה מכתבים כמעט זהים על הגרעון בתקציב. אחד לרב הראשי ר' יצחק הכהן, שני ל"זקני וטובי ופרנסי ומנהיגי וטובי ירושלים", שלישי לרבני ירושלים ורביעי לפקידי ירושלים.

				

				
					62	שם, ג' תשרי תק"ב (6). פקידי קושטא מבקשים שלא תהיה תחרות בין שני הק"ק (מדובר בשתי קופות לכספים ולא על שני קהלים נפרדים). 

				

				
					63	שם, כ"ה אב תקכ"ז (133). וראו להלן בפרק על בעלי הבתים.

				

				
					64	רוב התרומות לבודדים הגיעו גם הן דרך קושטא, והפקידים בירושלים חילקו אותן לפי רשימות מקושטא. במכתבים רבים בפנקס מצויות הוראות מדויקות למי לשלם, כמה ומה אופן התשלום. ראו למשל כ"ח תמוז תק"א (4); שלהי אלול תקי"ד (119). גם התרומות לאשכנזים בארץ־ישראל חולקו בדרך זו על ידי פקידי ירושלים. ראו שם, י' תמוז תקי"ב (111); י"ב טבת תקט"ו (121); ד' אלול תקט"ז (130); כ"ה אדר תקי"ז (22); כ"ה אלול תקי"ט (29). חלק קטן מהכספים מחו"ל הגיע בדרכים אחרות, כמו למשל דרך מצרים או איטליה, אולם לא הייתה זו זרימה קבועה ומסודרת כזו שבאה דרך פקידי קושטא.

				

				
					65	בשנות הארבעים מוזכרים שלושה: מאיר בנבנישתי, אליהו רולו ויוסף צלמונה (פנקס, כ"א אייר תק"ז, 71). בשנות החמישים היו ארבעה פקידים: רחמים הכהן, אליהו סאמנון, ד"ר יצחק די בילאסקו ואברהם אלחדיף (שם, י"ב טבת תקט"ו, 120). בשנות השישים היו שלושה: אברהם בכר מנחם, ישעיהו יצחק שני ועזרא פאפולה (שם, כ"ה אב תקכ"ז, 132). אחר כך צורפו לפקידים גם שני רבנים ובעלי בתים (שם).

				

				
					66	פנקס, כ' אב תקי"ד (119).

				

				
					67	ראו למשל שם, ר"ח אלול תקכ"ב (46).

				

				
					68	למשל, הפקיד מאיר בנבנישתי הילווה לכולל 2.000 גרוש, שם, אב-אלול (?) תק"ב (11). 

				

				
					69	לפקיד אליהו רולו עסקים בתורכיה (שם, כ"ג תמוז תק"ו, 68). לפקיד אברהם אלחדיף היו עסקים פרטיים בחו"ל והוא "עירב את כספו בכיס הכולל", דהיינו לקח מקופת הכולל וכשמת מסתבר שיש גרעון גדול בקופה ונעשה ניסיון לשים יד על רכושו אך ללא הצלחה (שם, י"ב טבת תקט"ו, 121); ר"ח ש"א (= שליש א' או שליש אחרון של) טבת תקט"ו, (101) ועוד; לפקיד רחמים היו עסקים באיזמיר, י"ב טבת תקט"ו (121).

				

				
					70	פנקס, י"ב טבת תק"ב (7). לא תמיד נמצאו אנשים מתאימים. שם, כ"ז אייר תק"ב (9). 

				

				
					71	שם, כ"ב טבת תק"ו (21); ר"ח אלול תק"ח (73 ע"ב, 74). 

				

				
					72	שם, כ"ח תמוז תק"א (4). ברשימה זו קיבל רולו את הקצבה הגבוהה ביותר.

				

				
					73	שם, למשל ה' תשרי תק"ב (6); ט"ו אב תק"ו (123).

				

				
					74	שם, י"ז אייר תקט"ו (122); שלהי שבט תקט"ז (125).

				

				
					75	שם, ו' אב תקי"ט (28); בניהו, החיד"א, עמ' שפא ואילך.

				

				
					76	בניהו, שם, עמ' שפד.

				

				
					77	פנקס, ר"ח אדר ב' תקט"ז (127). על חלוקת הסמכויות בין הפקידים. וכן ראו שם, ד' כסלו תק"א (30); י"ח אדר תק"ה (18). 

				

				
					78	שם, ר"ח אדר ב' תקט"ז (127) ועוד.

				

				
					79	שם, י"ב טבת תקט"ו (120, 121). לתפקיד מונה יהודה פיזאנטי ועוד שניים לעזרה.

				

				
					80	שם, כ"ב אב תק"ו (69). הגבאי היה יעקב אשכנזי והוא התפטר לאות מחאה על כי לא העמידו לרשותו אמצעים מספיקים. שם, ט"ו אייר תק"י (84).

				

				
					81	שם, כ"ז חשון תק"ט (74); י"א אדר תק"ט (66); ג' תשרי תק"י (83). פקידי ישיבת "חסד לאברהם ובנין שלמה" היו אברהם אלחדיף וחיים פיפאנו.

				

				
					82	ראו חיים, תעודות אלישר, מס' 96-92, 98, 99, 101. 

				

				
					83	פנקס, שלהי שבט תקט"ז (125); כ"ב אב תק"ו (69). 

				

				
					84	שם, שלהי טבת תקי"ז (21, 22), ועוד.

				

				
					85	שם, י"ב טבת תקט"ו (120). המבקר היה ר' ישראל בכר יעקב.

				

				
					86	חיד"א, מעגל טוב, עמ' 46; בניהו, החיד"א, עמ' שעט.

				

				
					87	פנקס, ד' כסלו תק"א (30); כ"ז אייר תק"ב (9); י' שבט תק"ה (17); ט"ו אב תק"ט (80); ו' אב תק"ט (80); ו' אב תקי"ט (28); ט"ו אייר תקכ"א (44).

				

				
					88	שם, ו' ניסן תק"ג (66). וראו בניהו, עמנואל חי ריקי, עמ' כט-לז. 

				

				
					89	פנקס, שלהי אדר א' תקי"ח (24); ד' ניסן תקי"ח (25). די סגני, ריקי.

				

				
					90	ענין זה לא מחוור די צרכו. ברור שהפקיד אליהו סאמנון גרם להוצאה של 500 גרוש מכספי הכולל לשפץ קיר בקבר רחל. פקידי קושטא תובעים שהוא ישלם זאת מכיסו. שם, כ"ז אב תקט"ז (129). 

				

				
					91	שם, ט"ז אדר תקי"ט (27); ט"ו אב תקי"ט (29).

				

				
					92	הפקיד אליהו רולו הלווה לכולל בריבית של 15%, כשמעולם הריבית לא עלתה על 12%, כך כותבים פקידי קושטא בפנקס, בט"ו אב תק"י (87). הפקיד רחמים הכהן רוצה להלוות 4000 גרוש לכולל בריבית של 10%, ופקידי קושטא טוענים שהמקובל הוא רק 7%. שם, י' שבט תקכ"א (42).

				

				
					93	שם, ו' ניסן תק"ב (8); ו' שבט תק"ד (15); ר"ח סיון תק"ד (16); ט"ו אייר תקכ"א (43); כ"ה אב תקכ"ז (134). בעיות בגביית העיזבונות ראה פנקס, י"ח אדר תק"ה (18); אדר ב' תק"ה (19); כ"ב אדר ב' תק"ח (73); אדר א' תק"ח (72) ועוד. וכן ספר התקנות, כח ע"א. 

				

				
					94	פנקס, ר"ח סיון תק"ט (76); כ"ו טבת תקי"ג (108, 109); י"ז אייר תקי"ד (115).

				

				
					95	שם, י"ז אייר תקי"ד (115); כ"ה אב תקכ"ז (133, 134).

				

				
					96	שם, ד' כסלו תק"א (30); כ"ז אייר תק"ב (8, 9); ר"ח סיון תק"ד (16); י"ד שבט תקי"ב (105); כ"ח אדר ב' תקט"ז (127); שלהי שבט תקט"ז (125); כ"ז אב תקט"ז (129); שלהי אדר א' תקי"ח (24); כ"א טבת תקי"ט (27); ר"ח אלול תקכ"ב (46). 

				

				
					97	למשל, שם, שלהי תשרי תקי"ח (24). פקידי קושטא כותבים בתרעומת שאין להם בית דפוס להדפסת כסף כדי לפרוע הוצאות מופרזות של אנשי ירושלים.

				

				
					98	על משכורות גבוהות ראו שם, כ"ז אייר תק"ב (9); כ"ח אדר ב' תקט"ז (127). על בזבוז בכולל: שם, כ"ה סיון תקי"א (97); י"ב טבת תקט"ו (120). 

				

				
					99	על הגרעון של שנת תקט"ו בסך כ־10.000 גרוש ראו שם, כ"ג אב תקט"ז (128); כ"ז אב תקט"ז (129); י"ב טבת תקט"ו (שני מכתבים 120, 121). 

				

				
					100	שם, ו' ניסן תק"ב (8); כ"ז אייר תק"ב (9). על שד"רים שאינם ראויים לתפקידם ראו שם, י' שבט תק"ה.

				

				
					101	על הפקיד אליהו רולו ראו שם, ח' חשון תק"א (1); י"ח חשון תק"א (1); כ"ח תמוז תק"א (4); ר"ח אלול תק"ב (11); ד' טבת תק"ג (13); י"ג טבת תק"ג (8); טבת תק"ה (17); ט"ו טבת תק"ז (71); ר"ח אלול תק"ח (74 — שני מכתבים). על הפקיד אברהם אלחדיף, שם, כ"א כסלו תקט"ו (120); ש"א (= שליש אחרון או שליש א') טבת תקט"ו (101); שלהי תמוז תקט"ו (102); כ"ג אב תקט"ז (128); כ"ז אב תקט"ז (129). 

				

				
					102	בניהו, החיד"א, עמ' שפב ואילך. 

				

				
					103	פנקס, כ"ב טבת תק"ו (21); כ"ב אב תק"ו (69); שלהי אלול תק"ו (21). [המשך 127].

				

				
					104	פנקס, ר"ח אדר תק"ט (75).

				

				
					105	פנקס, כ"ב כסלו תקי"ד (113); שלהי כסלו תקי"ד (113). 

				

				
					106	פנקס, שלהי שבט תקט"ז (125); כ"ג אב תקט"ז (129); כ"ז אב תקט"ז (129); ד' אלול תקט"ז (130); כ"ה אדר תקי"ז (129); ד' אלול תקט"ז (130); כ"ה אדר תקי"ז (129); י"ב ניסן תקכ"ב (60); ט"ו ניסן תקכ"ב (60); ר"ח אלול תקכ"ב (46). בניהו, החיד"א, עמ' שעט ואילך. 

				

				
					107	כמה מלומדים טיפלו בשאלת תארו של הרב הראשי ונחלקו בשאלה האם וממתי ניתן התואר "ראשון לציון" לרב הראשי הספרדי בירושלים. היו שסברו כי הראשון שנשא תואר זה היה הרב משה גלאנטי (המג"ן) שכיהן כרב העיר בין השנים תכ"ה-תמ"ט. אחרים ניסו למצוא ברבני המאה הי"ח כגון ר' נסים חיים משה מזרחי ור' אברהם ן' אשר את נושאי תואר זה. דעה נוספת אומרת כי רק משנת תק"ן ניתן תואר זה לרב יום־טוב אלגאזי (ראו על כך אלמליח, הראשונים, מבוא, עמ' 2-1; אלמליח, גלאנטי, עמ' 364; גאון, ראשון לציון, עמ' 36-29; פרומקין וריבלין, חכמי ירושלים, ב, עמ' 58-57). 

					לדעתי, במאה ה־18 לא השתמשו בתואר זה לכנות בו את הרב הראשי של ירושלים באופן רשמי. אמנם בהסכמה לספרו של ר' נסים חיים משה מזרחי נזכר התואר "ראשון לציון" אחרי מותו (אדמת קדש, ב, בהסכמת רבני בית־המדרש 'בית יעקב' — '"ומוניטין שלו מסוף העולם ועד סופו לרבות השחקים ראשון לציון, כל הנקרא בשמו ובמעשיו..."), ועל מצבתו של ר' רפאל ן' אשר נזכר התואר גם כן ("מצבת קבורת אחד המיוחד עיר וקדיש קדושה ראשונה ראשון לציון [...] הוא הראש ריש מתיבתא" (פרומקין וריבלין, חכמי ירושלים, ג, עמ' 98). אך אין בשימושים חד־פעמיים אלו ללמדנו שאכן זה היה התואר הרשמי שלהם. בתואר "ראשון לציון" משתמשים רבות ככינויי כבוד ולא רק לרבני ירושלים, כך למשל מכנה ר' חיים אביגדור בתואר זה שניים מרבני אמשטרדם המאה ה־18: "ועלינו לשבח למעלת חכמי ורבני הק"ק ה"י [הקהילת קודש ה' ישמרה] וראשון לציון זקן זה" (פרי עץ חיים, הקדמת המחבר), וכך מכנים פקידי קושטא את ראשי קהילת איזמיר (פנקס, כ"ד אלול תק"ד (62) ועוד). לעומת זאת, מצויים בידינו מכתבים לא מעטים ששלחו פקידי קושטא לשלושה מהרבנים הראשיים החשובים בירושלים במאה ה־18, והם הרב יצחק הכהן (תק"ט תקט"ו), הרב ישראל יעקב אלגזי (תקט"ו-תקט"ז) והרב מיוחס בכר שמואל (תקט"ז-תקל"א), ומכתבים נוספים בהם מוזכר הרב הראשי ר' אליעזר נחום (תצ"ה-תק"ה). מכתבים אלו, על אף שהם מלאים תארי שבח וכינויי כבוד לרבה הראשי של ירושלים, אינם משתמשים אף פעם בתואר "ראשון לציון". הרב יצחק הכהן מכונה "הרב המופלא שבסנהדרין" (פנקס, ו (?) אב תק"ט (79)) ובתארים נוספים (שם, שלהי ניסן תק"י (84); י"ט כסלו תקי"ב (105) ועוד). יש להניח כי אילו היה זה תואר רשמי היו פקידי קושטא משתמשים בו. יש אפוא לראות את ראשית מתן התואר בתחילת המאה ה־19, אז כבר נזכר הדבר במפורש (ראו סוזין, תקנות, ב, ע"א; אלמליח, הראשונים, עמ' 156, 158. וראו על כך בהרחבה בפרק 8. 

				

				
					108	החיד"א, למשל, כותב בשם הגדולים, עורך יצחק הכהן: "ואנכי הצעיר כתבתי שטר הרבנות מכוללות עה"ק". 

				

				
					109	פנקס, כ"ב טבת תק"ו (21); י"ב טבת תק"ג (13); י"ח אב תק"ה (57). קהילת אינדירני לא עמדה בהתחייבויותיה לשלוח לר' אליעזר נחום את קצבתו. 

				

				
					110	שם, כ' אדר תק"ט (66); כ"ב אדר תק"ט (75).

				

				
					111	שם, כ"ב אדר תק"ט (76). פקידי קושטא כותבים לפקידי ירושלים על עלייתו של ר' יצחק הכהן וכי נתמנה לראש הישיבה החדשה "חסד לאברהם ובנין שלמה", ומקווים שבעקבות עלייתו יתיישרו כל ההדורים בירושלים. 

				

				
					112	"מוהרי"ט אלגאזי ז"ל אשר הי' מלך ירושלים עשרים וששה שנים ראשון לציון, ומכיוון שמת בשנת תקס"ב הרי נבחר בתקל"ו". סוזין, תקנות, ב, ע"ב.

				

				
					113	אני משער שאת מקומו כרב ראשי וראב"ד בירושלים עד שובו משליחותו בשנת תקמ"ב מילא הרב רפאל צמח ן' שמעון החתום ראשון על תקנה משנת תקל"ו, ספר התקנות כט, ע"ב. הרב הזה היה פעיל בהנהגת העיר ואף עמד בראש "ישיבת חסד לאברהם ובנין שלמה". ראו חזן, המעלות לשלמה; פנקס, כ"ה אב תקכ"ז (133); אלול (?) תקכ"ח (136). 

				

				
					114	אלמליח, הראשונים, עמ' 108; פרומקין וריבלין, חכמי ירושלים, ג, עמ' 183. 

				

				
					115	פנקס, כ' אדר תקי"ד (119), מכתב לרב הכהן.

				

				
					116	שם, כ"ז אב תקט"ז (129); ד' אלול תקט"ז (129).

				

				
					117	שם, ט"ו ניסן תקכ"ב (60).

				

				
					118	משכורתו של הרב יצחק הכהן הייתה בסך של 504 גרוש לשנה — סכום נכבד לתקופה זו (כבר צוין לעיל שהוצאה ממוצעת לזוג היתה של כ־150 גרוש). כמו־כן שילמו פקידי קושטא את הוצאות הדרך שלו לארץ־ישראל בסך של 300 גרוש. פנקס, ב' אדר תק"ט (66). 

				

				
					119	על ר' אליעזר נחום ראו פנקס, כ"ב טבת תק"ו (21). על הרב יצחק הכהן ראה, שם, י"א אדר תק"ט (66); כ' אדר תק"ט (66); כ"ב אדר תק"ט (75). על הרב מיוחס בכר שמואל, שם, ט' אלול תקכ"ג (54). כמו כן ראו ברשימת הישיבות וחכמיהן, חזן, המעלות לשלמה, דף קב, ע"ב. 

				

				
					120	משכורתו של הרב יצחק הכהן הייתה 504 גרוש לשנה, סכום נכבד באותה עת. כמו כן שילמו פקידי קושטא את הוצאות הדרך שלו לארץ־ישראל בסך של 300 גרוש. פנקס, ב' אדר תק"ט (66). 

				

				
					121	על ר' אליעזר נחום ראו שם, כ"ב טבת תק"ו (21). על הרב יצחק הכהן ראו שם, י"א אדר תק"ט (66); כ' אדר תק"ט (66); כ"ב אדר תק"ט (75). על הרב מיוחס בכר שמואל, שם, ט' אלול תקכ"ג (54). כמו כן ראו ברשימת הישיבות וחכמיהן, חזן, המעלות לשלמה, דף קב, ע"ב. 

				

				
					122	ראו יערי, שלוחי ארץ ישראל, עמ' 496. 

				

				
					123	שם, עמ' 504-502. וראו גם מה שכתב ר' משה ירושלמי בספר מסעותיו (יערי, מסעות, עמ' 440).

				

				
					124	ראו זמרת הארץ (מהד' בניהו).

				

				
					125	מיוחס, שדה הארץ, ג, דף טז, ע"א. וראו פרק 10.

				

				
					126	אלמליח, הראשונים, עמ' 110.

				

				
					127	ראו למשל סוזין, תקנות, נא ע"א; סו ע"א.

				

				
					128	שם, נז, ע"א.

				

				
					129	חלק ניכר מהנדבנים הללו באו מקרב יהודי איטליה והשאר מתורכיה וצפון־אפריקה. על השלבים להקמת הישיבה "חסד לאברהם ובנין שלמה", לדוגמה, פנקס, כ' אדר תק"ט (66); ט' אדר א' תק"ח (73). על הסכומים הגדולים שקיבלו הישיבות ראו שם, י"א אלול תק"י (89) וכן חיים, תעודות אלישר, תעודות 8, 96-92, 100-98.

				

				
					130	מינוי ת"ח לישיבת "נוה שלום" — פנקס, י"ח אב תק"ו (69); הדחה מישיבה — שם, חשון תק"ח (72). על ההיררכיה בישיבת 'חסד לאברהם ובנין שלמה' ראו שם, כ' אדר תק"ט (66); ר"ח אדר תקי"א (94); אייר תקי"ב (106).

				

				
					131	שם, כ"ח תמוז תק"א (4).

				

				
					132	שם, סוף אב תק"ח (73 B); כ"ה אב תקי"ג (111); ג' חשון תקכ"ז (131); כ"ה אב תקכ"ז (134); תקכ"ח-תקכ"ט ?(135).

				

				
					133	שם, סוף אב תק"ח (73B); חיים, תעודות אלישר, תעודה מס' 99.

				

				
					134	פנקס, אדר א' תק"ח (7); כ"ה אב תקכ"ז (133, 134). 

				

				
					135	ראו פנקס, ו' ניסן תק"ג (66). וראו למשל הוראות מקושטא על ההיררכיה בישיבת "חסד לאברהם ובנין שלמה", שם, כ"ז ניסן תק"ח (128); י"א אדר תק"ט (66). על סכסוכים בישיבת "כנסת ישראל' אחרי מותו של ר' חיים בן עטר, ראו בניהו, כנסת ישראל, עמ' ק"י. וכן ראו פנקס, י"ח אב תק"ו (69) על ניסיונות חוזרים למנות חכם לחבר בישיבת "נוה שלום" כדי "שיוכל לאכול פת"; די סגני, ריקי. 

				

				
					136	פנקס, כ"ה אב תקכ"ז (133, 134).

				

				
					137	שם, אדר ב' תק"ה (19); אדר א' תק"ח (73).

				

				
					138	חזן, המעלות לשלמה, קב, ע"ב.

				

				
					139	שם, שם. 

				

				
					140	חיד"א, חיים שאל, א, דף מג, ע"א; בניהו, החיד"א, עמ' יט-כ, שמז.

				

				
					141	נראה לי שהוא "חיים שלמה מזרחי", הנזכר כחכם שביעי בישיבת פירירא אצל חזן, המעלות לשלמה.

				

				
					142	שניים משנת תקי"ט (בניהו, החיד"א, עמ' כח), ואחד משנת תק"ך (טולדאנו, תעודות, עמ' ריח-ריט).

				

				
					143	בניהו, החיד"א, עמ' יט.

				

				
					144	סוזין, תקנות, מז, ע"ב.

				

				
					145	כמה דוגמאות לכך ראו אצל בורנשטיין, מ.א, עמ' 124. 

				

				
					146	שם, שם.

				

				
					147	אדמת קדש, בהקדמה.

				

				
					148	סוזין, תקנות, כח, ע"ב.

				

				
					149	שם, כט, ע"ב.

				

				
					150	חזן, המעלות לשלמה, קג, מא.

				

				
					151	סוזין, תקנות, מ, ע"ב.

				

				
					152	שם, מא, ע"ב.

				

				
					153	שם, מד, ע"ב.

				

				
					154	שם, מז, ע"א.

				

				
					155	שם, מח, ע"א.

				

				
					156	בניהו, החיד"א, עמ' כ.

				

				
					157	פנקס, סוף אלול תק"ו (21); כ"ח אדר ב' תקט"ז; כ"ג אב תקט"ז (129); מיוחס, פרי האדמה, ג, מג, ע"ב; מיוחס, שער המים, דף מב, ע"ב.

				

				
					158	פנקס, ח' ניסן תקי"ב (106); כ' אב תקי"ד (119); בניהו, החיד"א, עמ' שעט-שפח.

				

				
					159	פנקס, כ' אב תקי"ד (119); בניהו, החיד"א, עמ' שעט-שפח.

				

				
					160	ראו בורנשטיין, מ"א, עמ' 200-196. 

				

				
					161	פנקס, ו', ח' אייר תק"י (83); אייר תק"י (83). 

				

				
					162	ריבלין, ליקוטים, עמ' 53.

				

				
					163	בניהו, הסכמת צפת, עמ' קה-קיז; הקר, אין פורענות.

				

				
					164	פנקס, י"ט כסלו תקי"ב (105).

				

				
					165	שם, שלהי שבט תקי"ד (115).

				

				
					166	שם, כ' אב תקי"ד (117).

				

				
					167	שם, כ"ה אב תקכ"ז (133, 134).

				

				
					168	שם, י"ז כסלו תקי"ב (137); חיד"א, מעגל טוב, עמ' 115-114 — על סכסוך בשנת תקל"ו. על סכסוכים נוספים בתקופה זו ראו פנקס, כ"ב אב תק"ו (69); ש"א [השליש הראשון של החודש] אב תק"י (89); ט"ו אב תק"י (87); י"ז אייר תקי"ד (115), ועוד.

				

				
					169	מרשימות שונות אפשר לקבל תמונה ברורה למצבם. גרושים בודדים לבעלי בתים — פנקס, כ' אב תקי"ד (116); חשון תק"ו (119); 30 גרוש קצבת יחיד — כ"ו אלול תקי"ב (12); גרוש לדוד אשכנזי בצפת — כ"ב כסלו תקי"ד; לאלמנות: סכומים של 30, 40, 50 גרוש — אלול תקכ"ח (135); 120 גרוש לאלמנה — כ"ה אב תק"ח (73ב). מעניין להשוות לכך את המשכורות שקיבלו כמה מהפקידים. למשל ר' יוסף טריויש — קצבה בסך 190 גרוש, ה' תשרי תק"ב (6); אברהם אלחדיף — 175 גרוש, י"א אלול תק"י (89); אליהו רולו — 250 גרוש, כ"ב טבת תק"ו (21) (נוסף לסכומים שקיבלה אשתו); פרנס שעלה בשנת תק"ה קיבל קצבה של 250 גרוש — כ"ב אלול תק"ה (20). מעניינת לא פחות ההשוואה בין הסכומים שקיבלו ראשי הישיבות ותלמידי החכמים לבין האנשים שעבדו בישיבות אלו. כך למשל 450 גרוש לרב בראשי, מיוחס בכר שמואל — י"ב ניסן תקכ"ב (46); 504 גרוש לשנה לר' יצחק הכהן — כ' אדר תק"ט (66), ולעומת זאת 12 גרוש לשנה לשומר ולשמש אותה ישיבה — כ"ז ניסן תק"ח. כדי להבהיר מה היו הסכומים הדרושים לקיום באותה תקופה די יהיה אם נביא לדוגמה תעריף מינימום להתחייבות שנתית שקבעו פקידי קושטא לעולים בשנת תק"ך (41) — לזוג 150 גרוש לשנה, לגבר 100; ליחיד, 75 גרוש — פנקס, ו' אלול תק"ך (41).

				

				
					170	שם, שם, על עולים עניים רבים שבאים לארץ ישראל ואין להם קצבה שנתית. ייתכן שבין אלה שזכו לתמיכה מקופת הכולל מצויים כאלה שעלו ללא רשות פקידי קושטא וגם עניים מקומיים שלא הייתה להם תמיכה מחו"ל.

				

				
					171	פנקס, ר"ח אלול תק"ב (11).

				

				
					172	שם, א' אלול תק"ב (11).

				

				
					173	בן־צבי, ארץ־ישראל, עמ' 276-273; שוחט, היהודים, עמ' 397-396. 

				

				
					174	פנקס, כ' שבט תקכ"ז (91).

				

				
					175	שם, כ"ה אב תקכ"ז (133, 134). המכתב נשלח לרבנים ר' צמח ן' שמעון (שהיה אז כנראה ראש הפקידים) ור' יום טוב אלגאזי ולפקידים אברהם בן מנחם וישעיהו שני.

				

				
					176	סוזין, תקנות, מז, ע"ב. וראו בניהו, החיד"א, עמ' שעט ואילך. תהליכים דומים התחוללו אז גם באיזמיר, ראו: ברנאי, המראה, עמ' 131-102.

				

				
					177	בניהם החיד"א ועוד חכמים שברחו למצרים. ראו בניהו, חיד"א, עמ' שפט ואילך.

				

				
					178	ראו כהן, דיסרטציה, עמ' 3, 15. 

				

			

		

	
		
		

	
		
			פרק 2

			תקנות ירושלים במאה ה־18

			מבוא

			בתולדות קהילות ישראל משמשות התקנות וההסכמות של קהילות ואזורים אחד המקורות ההיסטוריים החשובים ביותר. עיון בהם מעלה תמונה חיה של חיי החברה והכלכלה, של היחסים עם השלטונות והיבטים רבים ומגוונים נוספים. המחקר ההיסטורי השתדל מראשיתו לאסוף את פנקסי התקנות של הקהילות שנשתמרו ולהוציאן לאור במהדורות מדעיות. אך בעוד שמקהילות אירופה נותרו פנקסי קהילות רבים, דל מאוד החומר מסוג זה העומד לרשות החוקר את תולדות קהילות ישראל באימפריה העות'מאנית. נותרו תקנות של קהילות אחדות שנשתמרו בחלקן בכתבי־יד, ובחלקן משוקעות בספרי שאלות ותשובות ובקבצים אחרים. מצויות בידינו מעט תקנות משאלוניקי,1 בעיקר מימי גדולתה במאה ה־16, מקושטא,2 מאיזמיר,3 ומקהילות אחרות גדולות וקטנות יותר.4 

			מקהילות ארץ ישראל בתקופה העות'מאנית שרדו תקנות מעטות במקומות שונים.5 אלו רוכזו בספר התקנות של ירושלים, שהחכם באשי הראשון בירושלים, הראשון לציון ר' חיים אברהם גאגין, יזם את פרסומו.6 לספר שזכה תוך זמן קצר למהדורה שנייה נוספה הקדמה חשובה מאת הראשון לציון ר' שלמה משה סוזין.7 בספר מרוכזות תקנות מן המאות ה־18 וה־19, שחלק מהן מסתמכות על תקנות קדומות יותר. לספר מצורף חלק שני ובו מנהגי ירושלים. ספר נוסף שרוכזו בו בעיקר מנהגי ארץ ישראל, אך גם כמה תקנות, הוא שער המפקד לר' דוד ן' שמעון, מייסד העדה המערבית בירושלים במאה ה־19, ונוספו לו פירושי בנו ר' רפאל אהרן ן' שמעון, שהיה רב במצרים, והוא שהביא את הספר לדפוס.8 

			לא נותר בידינו ולו גם פנקס קהילה שלם אחד שיאיר ברציפות ובשלמות ולו תקופה אחת בחייה של אותה קהילה. החומר שנותר קטוע ומקרי בלבד. נשאלת אם כן השאלה: כיצד קרה שלא נשמרו פנקסים מקהילות גדולות וחשובות, ואף מקהילות קטנות, שהיו בהן חיים חברתיים וכלכליים תוססים ביותר עם מסורת ארגונית וניהול פנקסי קהילות מסודרים?

			נראה שכבר בדורות שבהם נכתבו הפנקסים הם ירדו לטמיון, ובני הדורות שחיו בתקופה העות'מאנית חשו בכך והזכירו זאת כמה פעמים. היעלמם של הפנקסים מוסבר בעיקר בפגעי טבע ופורענויות. בקושטא, למשל, אירעו במאות ה־17 וה־18 שריפות גדולות.9 באיזמיר הייתה במאה ה־17 רעידת אדמה והיו שתי שריפות גדולות במאה ה־18,10 וכך גם באדריאנופול (אדירנה).11 בצפת היו שתי רעידות אדמה חזקות במאות ה־18 וה־19,12 וכך גם בשאלוניקי, שסבלה גם ממלחמות קשות במאות ה־19 וה־20.13 בפורענויות אלה חרבו ונשרפו רבים ממוסדות הקהילות הללו על המסמכים והפנקסים שלהן.

			בקהילות ארץ ישראל, ובעיקר בירושלים, לא נתקיים רצף של חיי קהילות מסודרים ומעוגנים בסדרי משטר וחוק, כפי שהיה מקובל ברוב התפוצות. התחלופה של האוכלוסייה היהודית הייתה גדולה, ובשל השינויים התכופים בהרכב הדמוגרפי של יהודי ארץ ישראל לא התגבשה מסורת ברורה של העברת ההנהגה. ייתכן גם שלא היה רצף בתקנות, משום שהעולים שבאו מארצות שונות הטביעו בכל פעם חותם אחר על צביונו. ולפיכך כותב ר' רפאל מרדכי מלכי, מרבני ירושלים, בסוף המאה ה־17: '"כבר אמרתי שאין היום בעה"ק הסכמה קבועה או מנהג קבוע ולא חוק ומשפט על שום אדם אלא הכל כפי מזלו של אדם".14 כשעלה ר' יצחק הכהן רפפורט שנית לארץ ישראל מאיזמיר בשנת תק"ט (1749) והתיישב בירושלים, חיפש את ספר התקנות הישן של הקהילה שהיה זכור לו מימי צעירותו בעיר, אך לשווא.15

			אובדן הפנקסים מעיד גם על כך שבני הדורות ההם לא ייחסו לפנקסים עצמם ולשמירה עליהם חשיבות מרובה, והדוגמה של ר' יצחק הכהן שחיפש את פנקס התקנות מלמדת על כך. הרב גדל בירושלים ויצא ממנה וחזר אליה לעת זקנתו כרב ראשי. ומאחר שלא מצא את פנקס התקנות הישן, השלים מזיכרונו ותיקן תקנות חדשות, שבחלקן היו בוודאי נהוגות בירושלים ובחלקן באו מניסיונו מכהונתו באיזמיר. בדיקה של שמות חכמי ירושלים באמצע המאה ה־18 מלמדת שרק מעטים מהם חיו בעיר בראשית המאה, ורק בודדים היו צאצאיהם של בני ירושלים;16 קהילת ירושלים, שהתפוררה בראשית המאה ה־18, החליפה את אוכלוסייתה ואת מנהיגיה לאחר שיקומה בידי פקידי קושטא (משנת תפ"ז, 1727, ואילך). ריבוי התקנות מן המאות ה־18 וה־19 הוא תוצאה של השיפור ההדרגתי במצב הקהילה, פעולותיהם של פקידי קושטא, הנהגה מסודרת יותר והתייצבות דמוגרפית. 

			המקורות לתקנות שנידונים בפרק זה לקוחים הן מן הספרים שהוזכרו לעיל והן מכתבי־יד. אחדות מהתעודות מובאות בסוף הפרק. סביר גם להניח כי נשמטו תקנות. אף על פי כן, יש בהן כדי ללמד על הבעיות העיקריות של חיי הקהילה היהודית בירושלים במאה ה־18: ענייני ארגון, בעיות המילת17 היחסים עם השלטונות, בעיות הכלכלה וקשיי היומיום.

			מן הראוי להוסיף שתי הערות מקדימות: ראשית, ל"ועד פקידי ירושלים בקושטא" חשיבות מכרעת בתולדות הקהילה במאה ה־18 ובהבנת חיי קהילה זו וקהילות ארץ ישראל באותה עת.18 שנית, רבות מן התקנות הסתמכו על תקנות קדומות יותר שלא כולן הגיעו לידינו, הן הותקנו מחדש ואף נעשו בהן שינויים. התקנות ייבחנו אפוא על רקע תקופתן.19 

			תקנות בענייני הנהגה

			תולדותיה של הנהגת קהילת ירושלים אחרי חורבן החצר האשכנזית בשנת תפ"א-1720, ובמידה רבה גם של הקהילות בשאר ערי הקודש במאה ה־18, יוצאות דופן לעומת אלה של קהילות ישראל וארץ ישראל במרוצת הדורות. בדרך כלל, נהנו קהילות ישראל מאוטונומיה הן בארצות האסלאם והן בארצות הנוצריות; כל קהילה בחרה את הנהגתה וזו הייתה מופקדת על ענייניה. אמנם בתקופות שונות היו הבדלים בין קהילות בדרכי הבחירה, במשך הכהונה ובהיקף הסמכויות של ההנהגה, אך היו ביניהן קווים משותפים רבים.

			מחורבן החצר האשכנזית בירושלים ועד שנת תפ"ז (1727), התארגן בקושטא "ועד פקידי ירושלים בקושטא", ואחריו הוקמו ועדים לשלוש ערי הקודש האחרות, ומעליהם נתמנה ועד־גג של פקידי ארץ ישראל. ועדים אלה הפכו לגורמים הקובעים והמנהיגים של היישוב היהודי. יש אמנם דוגמאות של קהילות גדולות המנהיגות גם את הקהילות הקטנות הסמוכות להן ("סביבות"), אך לא כך לגבי קהילות ארץ ישראל, שבה לא זו בלבד שהקהילות אינן נהנות מן האוטונומיה שמהן נהנו קהילות ישראל באימפריה העות'מאנית במסגרת המילת, אלא שבמאה ה־18 הן הפכו להיות כפופות ישירות לקהילת קושטא, שאף מימנה את הנהגתן. בעיקר אמור הדבר לגבי ירושלים. 

			יש גם לזכור שלהנהגת הקהילות באימפריה העות'מאנית לא היה אופי ריכוזי. במזרח אירופה היו הקהילות מאורגנות באמצעות ועדי־גג, כגון ועד ד' ארצות בפולין וועד המדינה בליטא. באימפריה העות'מאנית, לעומת זאת, עמדה כל קהילה ברשות עצמה. לקהילת קושטא לא היה מעמד פורמלי גבוה מזה של קהילות אחרות, אף שעקב קרבתה לשלטון המרכזי היא טיפלה מפעם לפעם בענייניהן של קהילות אחרות.20 דווקא על רקע האוטונומיה שממנה נהנתה כל קהילה באימפריה, בולטת שליטתה של קהילת קושטא על הנהגות הקהילות בארץ ישראל במאה ה־18.21 

			התקנות העוסקות בענייני הנהגת הקהילה בירושלים ראשיתן בפירמאן שהשיגו פקידי קושטא עם הקמת הוועד בשנת תפ"ז-1727 להסדר תשלום החובות של ק"ק אשכנזים בעיר. אף שהפירמאן עצמו לא הגיע לידינו, מצויות עליו ידיעות מספיקות. עיקר ה"פשר" שהושג בקושטא ובירושלים אמר, כי הריבית על חובות האשכנזים תבוטל, ואילו הקרן תוחזר בעשרה תשלומים שנתיים: "להוציא כח מלכות לבטל הרבית כי אם ייקחו הגוים הקרן בעשר שנים".22

			תעודות אחדות מלמדות על האופן שבו נתמנו פקידי קושטא לתפקידם. הבחירה הייתה דומה לזו שבה נבחרו מוסדות אחרים של הקהילה בקושטא: קבלת מינוי בתוקף בית דין בחתימת רבני קושטא.23 אלא שכדי לקבל אישור פורמלי של המינוי, וגם כדי לחזק את מעמדם של הנבחרים, נשלח מקושטא לירושלים נוסח מוכן של כתב אשרור, שעליו נתבקשו לחתום גם רבני ירושלים.24 אין זו אפוא תקנה של מינוי שבאה מירושלים, אלא אשרור של תקנה שהותקנה בקושטא, בדומה לרבות מתקנות ירושלים במאה ה־18. הדבר מלמד על מעמדם החזק של פקידי קושטא, אך גם על מעמדה הנחות של הנהגת ירושלים ועל יחסי הגומלין בין שתי ההנהגות.

			ייפוי הכוח שפקידי קושטא קיבלו מקהילת ירושלים היה חשוב להם, כנראה, לא בשביל מעמדם כלפי השלטונות ולא בקהילת קושטא עצמה, אלא לצורך פעילותם בגיוס הכספים בתפוצות. לדוגמה, בכתב המינוי שנתנו פקידי קושטא לשלמה רקח מוונציה כדי שישמש אחראי על גביית כספי ארץ ישראל בעירו, הם כותבים: "מודים אנחנו איך מטוב רצוננו והשלמת דעתנו מנינו והרשינו והפקדנו להחכם המרומם [...] שלמה רקח נר"ו מק"ק ויניצייא יעשו מורשה ופקיד [...] שהקנינו לו מאחוזתנו ומן הכח המסור לידינו מכל רבני וחכמי עה"ק ירוש' ת"ו [...]".25 מעניין להשוות פסקה זו עם דברי הנהגת ירושלים בבואם להתקין תקנות: "בכח המב"י [= המסור בידינו] מקהל עדתנו כוללו' עה"ק ירושלם ת"ו ובכח המב"י מהשרים והסגנים מעלת פקידי קושטא יע"א".26 לכאורה, אלה שואבים מאלה סמכות חוקית לפעול וחוזר חלילה, אך במציאות הייתה הסמכות המעשית בידי פקידי קושטא ואילו סמכותם של רבני ופקידי ירושלים שנתמנו על ידם הייתה פורמלית בלבד, אם כי לא נטולת חשיבות.

			תקנות אחרות שהותקנו בקושטא היו בעניין מינוי שוחטים, שנעשו בעיקר בעקבות סכסוכים שפרצו על כך בין הרבנים לפקידים שבעיר; פקידי קושטא הכירו בזכות הרבנים למנות את השוחטים, אלא שסייגו אותם כדי לא לפגוע בפקידים ובאינטרסים הכלכליים של הקהילה.27 

			היחסים האמביוולנטיים ששררו בין הנהגת ירושלים לפקידי קושטא באים לידי ביטוי בכמה תקנות חשובות נוספות: בשנת תק"י (1750) פרץ ויכוח בירושלים בשאלה האם מינוי פקידי ירושלים על ידי פקידי קושטא מקנה לפקידי ירושלים סמכות לפעול על דעת עצמם. במקרה אחד נגע בכספי הקדש אחד שהפקיד בירושלים החליט לחלקו בדרך שעוררה מחלוקת בקהילה. העניין הובא לבירור בפני רבה הראשי של ירושלים, ר' יצחק הכהן,28 שפסק, כי פקידי קושטא יביאו את העניין להכרעת רבני קושטא. אלה פסקו שמינוי הפקידים בירושלים מטעם קושטא אינו נותן להם שום סמכות והרשאה להחליט על דעת עצמם בעניינים מסוג זה אף שלהחלטה זו יש תוקף של בית דין בקושטא.29

			תקנות שונות הותקנו בקושטא ובירושלים בהקשר לסכסוכים הרבים שפרצו בהנהגת ירושלים בשנות החמישים והשישים.30 בשנת תקי"ד (1754), למשל, תיקנו רבני ירושלים סדרי הנהגה שונים מאלה שהיו מקובלים עד אז: הם מינו "ז' טובי העיר", מוסד חדש בקהילה. פקידי קושטא שהתנגדו לתקנה בחריפות ודרשו לבטלה "כי כל שינוי רע",31 ואף איימו בהתפטרות עד שיוחזר המצב לקדמותו.32 דוגמה נוספת להתערבותם מצויה במה שאירע במשך השנתיים שלאחר מכן. בעקבות המשך הסכסוכים בירושלים, דרשו פקידי קושטא לכנס "מעמד" (אסיפה) ו"יגזרו בחרם", שכל מי שיודע פרטים על הגרעון הכספי בקופת הקהילה ובשאר עניינים צריך לבוא להעיד בפני ועדה מיוחדת שמונתה לכך. ההסכמה בחרם אמנם נעשתה בירושלים, אך ההוראה יצאה מקושטא.33 במקרה אחר, בשנת תק"ך (1760), שוב התחדשו הסכסוכים בהנהגת ירושלים בין קבוצות שונות של רבנים, והותקנה הסכמה ללא התערבות פקידי קושטא, שבה פנו הרבנים שהתקינוה לפקידי הקהילה ודרשו להסגיר את מתחריהם לידי השלטונות.34 ייתכן שגם תקנה זו הותקנה על־פי הוראות מקושטא, שכן מצויות דוגמאות רבות לכך, אלא שאין עדות לדבר.

			בסוף שנות השישים שוב התרבו הסכסוכים בירושלים, בעיקר בין בעלי הבתים שמספרם גדל ואשר דרשו ייצוג בהנהגה, ובין תלמידי החכמים והפקידים. פקידי קושטא החליטו לצרף להנהגה נציגות של בעלי הבתים, ודרשו מאנשי ירושלים לכנס "מעמד" ולעשות "הסכמה" שתיתן תוקף חוקי לשינוי בהנהגה. פקידי קושטא אף ביקשו להפיץ את התקנה הזאת "מודפסת" בכל קהילות ישראל, "שבטוח שזה תרופה גדולה לארץ ישראל".35 

			הדוגמאות שהובאו לעיל מראות שהתקנות בענייני הנהגת ירושלים הוכתבו מקושטא, והנהגת ירושלים הייתה מאשרת אותן פורמלית. פקידי קושטא ניהלו את ענייני ההנהגה בירושלים בקפדנות רבה בשל חששותיהם שמא תחזור פרשת החובות והמשבר של ראשית המאה ה־18. עם זאת ברור שהקמתו של הוועד בקושטא יצרה מוסד חדש שביקש לשמור על כוחו.

			תקנות הנוגעות לקהילה היהודית

			המסגרת החוקית לארגונם של היהודים באימפריה העות'מאנית הייתה הקהילה, שנהנתה ממידה רבה של אוטונומיה. המגעים בין השלטונות המקומיים ובין הקהילה היהודית נתקיימו ברובם באמצעות הפקידים, הפרנסים, ראשי הקהילה והרב הראשי שהשלטונות ראו בו מנהיג הפורמלי, ובאמצעות פקידי הקהילה, בעיקר יהודים אמידים, שהיו להם מהלכים בחצרות השליטים. השלטונות המרכזיים שבקושטא הרבו להתערב בנעשה בין השליטים המקומיים בארץ ישראל לקהילות,36 ויש לייחס זאת לתלותן הכלכלית ביהודי התפוצות ולכספים הרבים שזרמו לארץ, רובם דרך קושטא. במאה ה־18 הגיעה מגמה זו לשיאה כתוצאה מפעילותם של פקידי קושטא. בדומה לכך, גם במעמדה של הקהילה הארמנית בירושלים, היה תלוי בוועד מיוחד ובתמיכה גדולה של הפטריארכיה הארמנית בקושטא.37 

			1. תקנות בעניין תשלום מס הגולגולת ומסים אחרים לשלטונות

			אחד הסימנים הבולטים שהבדילו את המוסלמים מן הלא־מוסלמים באימפריה העות'מאנית היה מס הגולגולת (ג'זיה, ח'ראג'), שהוטל על כל גבר לא־מוסלמי (ד'מי) בוגר.38 את המס שילמו לא רק נתיני האימפריה העות'מאנית, אלא גם יהודים שנכנסו לשטחה,39 בנוסף למסי כניסה אחרים.40 במאה ה־18 נגבה מס הגולגולת בארץ ישראל כמקובל, אלא שהגבייה לא תמיד הייתה אישית. דהיינו: גובי המס, אף שנמצאו בידיהם רשימות החייבים (שלא תמיד היו מעודכנות, בגלל חילופי האוכלוסין), לא טיפלו בעצמם בגבייה אלא הטילו זאת על הקהילות. כתוצאה מכך, הפך המס במקרים רבים למס נוסף שקופת הקהילה שילמה, כמו מסים רבים אחרים,41 והיא שגבתה את המס מבניה. אלא שכתוצאה מהמצב הכלכלי הקשה שבו היו נתונים רבים מיהודי ירושלים, ובעקבות פריווילגיות שניתנו לקבוצות לחץ בקהילה (כגון תלמידי חכמים ונושאי משרות שונות), נוצר אפוא מצב שבו רבים לא שילמו את מס הגולגולת והעומס הוטל על קופת הכולל. פקידי קושטא לא הסכימו למצב זה, ומפעם לפעם שלחו הוראות והתלוננו על הנהגת ירושלם ודרשו להפסיק את הנוהג שהכולל משלם מס גולגולת עבור יחידים. כך למשל באיגרת בשנת תק"י (1750) כותבים פקידי קושטא לפקידי ירושלים, שכל מי שמקבל הודעה מן השלטונות חייב לשלם את מס הגולגולת ואסור שהכולל ישלמו עבורו.42 בעקבות פנייה זו נעשתה בירושלים "הסכמה" על כך אלא שכנראה לא קיימוה כראוי ובשנת תקי"ב (1752) חוזרים פקידי קושטא ותובעים מפקידי ירושלים ו"להחזיק ההסכמה בלי שום ערעור".43 אלא שהמצב בנושא מס הגולגולת הלך והחריף. בשנת תקי"ג (1753) שילמה הקהילה בירושלים 1,500 גרוש מס גולגולת, וכנראה שחלק ניכר מסכום שולם עבור אלה שלא שילמו; הסכום הגבוה מלמד על מספרם הרב של החייבים במס הגולגולת.44 פקידי קושטא שוב מזהירים את רבני ירושלים להפסיק נוהג זה, וטוענים בחריפות כנגד הפטור שניתן לתלמידי חכמים. 

			באותה עת ניטש ויכוח חריף בקהילות ארץ ישראל ובאימפריה העות'מאנית בשאלת חיובם של תלמידי חכמים שתורתם אומנותם לשלם מסים. עם הרעת המצב הכלכלי באימפריה ובקהילות ישראל שבתחומיה התבטלה פריווילגיה זו בהדרגה כמעט לגמרי, אבל בירושלים עדיין סירבו תלמידי חכמים לשלם מסים, ובייחוד מס הגולגולת. ומכיוון שכוחם בקהילה היה רב, הם ניסו מפעם לפעם לחדש תקנה ישנה שלפיה הם פטורים מתשלום מסים. ניסיונות אלה עוררו את זעמם של פקידי קושטא. באיגרת משנת תקי"ד (1754)45 הם כותבים בלעג מר, שיש תלמידי חכמים הפטורים מתשלומי מסים בגלל דין תורה, "אך המוסלם והפשה אינם יודעים מה זה דין תורה", וכי "אם נלך לפי דין תורה לא נוכל לקיים את ירושלים", וגם על תלמידי חכמים מוטלת החובה לשלם מסים ובתוכם גם את מס הגולגולת. אלא שגם דרישות אלו לא הועילו, ובסוף שנות השישים עדיין נמשך הפולמוס. 

			בעקבות ההוצאות הגדולות שהוטלו על ירושלים והחובות החדשים שנצברו בעיר, עשו בקושטא "מעמד" והתקינו תקנות חדשות שקבעו כי הכולל לא יתערב בנושא מס הגולגולת ולא ישלם עבור איש, ובכלל זה חזנים, משרתים ותלמידי חכמים; רק יחידים בעלי ממון רשאים לשלם מס גולגולת עבור מי שלא ישלמו, והוא הדין לגבי מסים אחרים. בתקנה זו יש משום ויתור לבעלי הפריווילגיות, שכן לכולל אסור לשלם את מסיהם אבל מותר לו לגייס את הסכום מיחידים נותני צדקה. כמו כן נקבע שהכולל בירושלים לא ישלם לשלטונות מסים אחרים מקופתו, כגון מסי בצורת, מס לכבוד מינוי מושל חדש ומסי קבורה, אלא יגבה אותם מבני הקהילה.46 

			בתקנות נוספות ששלחו פקידי קושטא נאמר, כי בעקבות אי־הסדרים הכספיים והחיכוכים בין הכולל לתלמידי החכמים, הוחלט שגם תלמידי החכמים ישתתפו עם בעלי הבתים בתשלום מס הסוכר, והם דורשים לעשות כל כך "הסכמה" בירושלים.47 הם מתריעים שוב על אי־גביית מס הגולגולת כהלכה מתלמידי חכמים, וכי רק במקרה של פיקוח נפש מותר לעזור בתשלום המס, אך גם אז לא מקופת הכולל אלא מתרומות של יחידים.48 

			מתקנות אלו עולה שהיו קשיים בגביית מס הגולגולת; עניים ותלמידי חכמים לא שילמוהו והעומס נפל על קופת הכולל. אך גם התקנות וה"הסכמות" לא שיפרו את המצב; לכולל בירושלים וגם לפקידי קושטא לא היה די כוח כדי לכפות את גביית המס; לא בכל התחומים יכלו פקידי קושטא להטיל את מרותם, ובמיוחד לא בעניין זה. הם גם לא רצו להסגיר את המסרבים לשלם מס לשלטונות מחשש מפני גזרות נוספות, מה גם שעם המסרבים נמנו תלמידי חכמים.

			2. תקנות בענייני לבוש מפואר ותכשיטים

			נוסף על החוקים המפלים נגד הלא־מאמינים (ד'מי), כגון איסור רכישת קרקע, איסור לבנות בתים ובתי כנסת, איסור לרכב על סוס,49 בתקנות ירושלים במאה ה־18 מצויות כאלה המתייחסות ללבוש, ירושות, ובמידה מועטה גם לאיסור לבנות בתי תפילה. 

			בתקופה הממלוכית הקפידו השלטונות רק על צבע המצנפת: המוסלמים חבשו מצנפות לבנות והנוצרים והיהודים מצנפות צהובות או כחולות. גם בצבע החגורה נבדלו הד'מי והמוסלמים אלה מאלה, אלא שאז לא הקפידו כל כך.50 אולם מראשית שנות הארבעים של המאה ה־18 ואילך מצויות תקנות וגזרות בית דין המעידות שיהודי ירושלים הוטרדו בגין תלבושתם. הבעיה התעוררה משהגיעו לקושטא בראשית שנות הארבעים שמועות שבירושלים לובשים היהודים תלבושות פאר צבעוניות ויקרות המעוררות קנאה, ועונדים תכשיטים. פקידי קושטא נדהמו ונזעקו הן מחשש עינא בישא של השלטונות והאוכלוסייה המקומית, והן מחשש ששמועות אלו יפחיתו את תמיכת יהודי התפוצות ביישוב.

			ר' גדליה מסימיאטיץ, מבני חבורת ר' יהודה חסיד, מספר כבר בראשית המאה ה־18, "כי אין שום אומה רשאי לילך בגוון ירוק בארץ ישמעאל, רק המאמין באמונת ישמעאל",51 וכי גם בצבע המצנפת נבדלים היהודים מהמוסלמים, ואסור ליהודים לחבוש מצנפת בגווני לבן או ירוק. על הבגדים אין מקפידים כל כך, ויהודים רשאים ללבוש גם בגדי לבן, בעיקר בחלק התחתון של הגוף, אבל למעלה נוהגים הספרדים ללבוש בגדים שחורים, ולהוציא את עניין הצבע הירוק "כולם שווים הם". ההבדל ניכר גם בצבעי הנעלים. בהמשך הוא כותב שבתקופתו קיום החוקים נתון לשרירות לבו של כל שליט.52 

			נראה אפוא שבראשית המאה לא הייתה הקפדה רבה על עניין הלבוש ואילו מאמצע המאה מקפידים יותר.53 שכן בשנות השלושים חודשה העלייה לארץ ישראל וייתכן שהעולים החדשים ועולי הרגל הרבים שפקדו את העיר לא הבינו מה עבר על הקהילה בירושלים בראשית המאה ואת היחסים המתוחים בין היהודים למוסלמים בעקבות פרשת החובות. בשנים ת"ק-תק"א (1741-1740) החלו אפוא להגיע לקושטא שמועות שיהודי ירושלים סובבים בחוצות העיר בבגדים מפוארים וצבעוניים ושהנשים עונדות תכשיטים: "שמעה לה אזננו מבני אדם הבאים משם לכאן פרצו גדרן של ראשונים האנשים והנשים והפריזו על המידה בלבשם בגדי החמודות ברחובות קריה, ותושבי הארץ שרקו ויחרקו שן".54 לפיכך דרשו פקידי קושטא מהנהגת ירושלים כי "יסכימו הסכמה באלות וחומרות בכל עז ותעצומות",55 ואיימו שאם לא יתקינו הסכמה בעניין זה הם יתפטרו. דבריהם מלמדים לאילו תלבושות התכוונו: 

			הזכרים התירו לעצמם ללבוש לעיני הגוים קאקום וקאראסן [סוגים של פרוות] וסו סאמארי [שיער חלק] וקימיביינטי [מעין חגורה] הבאים לביה"כ לבושי קאנטושישכבני מלכים, והנקבות [...] ופרצים תצאנה לבית המרחץ בתכשיטי זהב ותמיד לובשות בגדי זהב דהיינו חוטאים טיליס [חוט ממתכת יקרה], כי כן תלבשנה בנות המלך.56

			השמועות על בגדי הפאר בירושלים עשו להן אפוא כנפיים בקושטא, וכשהגיעו לעיר שד"רי ירושלים בשנת תק"א (1741), הם לא הצליחו לגבות שם כספים למרות שנשאו עמם איגרות ובהן תיאור המצב הקשה בה. בייחוד התלוננו השד"רים על העלילות שהעלילו מושלי העיר על הקהילה,57 וסברו שהסיבה לכך היא תלבושתם המפוארת של היהודים. כאזהרה ראשונה איימו פקידי קושטא שלא להתיר לאניית העולים ועולי־הרגל לצאת לדרכה.58 באיגרות נוספת בעניין הלבוש הם כותבים, כי לא יסתפקו עוד בבקשה להתקין תקנה בירושלים, אלא הם עומדים לשלוח הסכמה מקושטא,59 וכי בקושטא אין תורמים למען ארץ ישראל, כי "עבור לחם מוכנים לתת אבל לא לבגדי פאר". הם חוזרים ומבקשים שבירושלים יתקינו הסכמה בעניין כדי שיוכלו להפיצה בקהילות ישראל.60 במכתב נוסף סיפרו השד"רים כי באסיפת "המעמד" בקושטא הטיחו רבים בפניהם שמצבה הקשה של העיר נובע מהלבוש המפואר, "וחזרו השד"רים בידיים ריקניות".61 

			אין לדעת עד כמה עזרה תקיפותם של פקידי קושטא, אך כנראה הוטב המצב לכמה שנים. אולם בשנת תק"ח (1748) התופעה חוזרת ונשנית. שוב באו שד"רים לקושטא והרעישו עולמות על מצבה הקשה של ירושלים, ובקושטא סברו שוב שהסיבה לכך היא הלבוש המפואר והגזרות שגזרו המושלים על "שירושלים התהדרה כמו קושטא". שוב חודשה ההסכמה על הלבוש ופקידי קושטא דרשו לקרוא אותה בבתי הכנסת ותבעו מיהודי ירושלים להתנהג בצנעה, כדי "שהשייכים לא יאכלו את ישראל".62 באותה שנה רבו המכתבים שנשלחו מקושטא לירושלים בעניין הלבוש. באחד מהם כותבים פקידי קושטא, שהם מפרסמים את התקנה בכל קהילות ישראל כדי לשפר את הגבייה,63 ומצרפים את התקנה עצמה.64 בשנת תקכ"ז (1767) שוב דורשים פקידי קושטא לחדש את ההסכמה בעניין הלבוש.65 

			כיצד אם כן לא הקפידו יהודי ירושלים בעניין שהיה כה מסוכן למעמדם? ייתכן שהסיבה לכך היא התחלופה הרבה והתכופה של אוכלוסיית העיר, וייתכן גם שהיו שליטים שלא הקפידו. אך משהגיע לעיר מושל חדש שראה בכך דרך לסחוט כספים, התעוררה הבעיה מחדש.

			3. התקנה בדבר איסור החזרת חובות ליהודים

			תקנה זו באה למנוע עימות בין הקהילה היהודית ובין השלטונות והאוכלוסייה המקומית בירושלים, והיא קשורה גם בבעיה אחרת: האם מותר ליהודים בעיר להלוות כספים לנוצרים ולמוסלמים. שכן מהצד ההלכתי היה חשש שיהודים יסייעו לחזק את מעמדם של לא־יהודים בירושלים.66 אלא שמסתבר כי הצד הכלכלי והחברתי חזק היה מן הצד ההלכתי, והיו אף שהתירוה מצד ההלכה בשל תנאי הזמן והמקום. יתרה מזו: כתוצאה ממצבה הקשה של קהילת ירושלים בראשית המאה ה־18, והיווצרותם של חובות גדולים, הפסיקו יהודים להלוות כספים לקהילה היהודית והעדיפו להלוותם לנוצרים ולמוסלמים. אלא שהנוצרים העדיפו להלוות כספים למוסלמים וליהודים. נוצר אפוא מעגל סגור, שבו היה בטוח יותר למלווים לקבל בחזרה את כספם מעדה אחרת מאשר מעדתם. חוסר הביטחון בתחום זה העלה את שיעור הריבית עד ל־40%, וזאת בנוסף לאינפלציה המהירה שהייתה אז בארץ. לעומת זאת, יהודים שהִלוו בכל זאת כספם לקהילה נאלצו להסתפק בריבית נמוכה יותר, והרי סיבה נוספת מדוע לא רצו להלוות לקהילתם. 

			באימפריה העות'מאנית, כמו בתקופה הממלוכית, היו נהוגים עונשים חמורים על אי־החזרת חובות;67 שריפת בית הכנסת האשכנזי בירושלים ב־1720 (שמאז נקרא "חורבת ר' יהודה חסיד") ושריפת המנזר הארמני בירושלים הסמוך לו, באו עקב אי־החזרת חובות. אחת התקנות הראשונות שהתקינו פקידי קושטא הייתה הטלת איסור זמני של החזרת חובות הקהילה בירושלים ליהודים עד שלא ישולמו החובות לגויים. הגרסה הראשונה של התקנה המצויה בידינו, משנת ת"ץ (1730), אומרת בין השאר: "מהיום והלאה אין כח ביד שום נברא, איש או אשה אשר בירושלים, להפרע פ"ר [פרוטה קטנה] מחובו, עד אשר יתפרעו חובות הגויים אשר שם".68 על תקנה זו, שנשלחה מקושטא, חתמו גם מנהיגי הקהילה בירושלים.69 

			תקנה זו חוזרת ונשנית, ואף משתנה מפעם לפעם, בהמשך המאה ה־18. בשנת תק"ב (1742) מסרבים פקידי קושטא להתיר תשלום חובות ליהודים במצב קשה זה. כמו כן קשה לדעתם לברר איזה חוב עדיין תקף, והם מציעים שהיהודים בעלי החוב שבידם כתבי חיוב ישלחו אותם לקושטא כדי לברר את עניין החובות בפני הרב הראשי.70 בשנת תק"ג (1743) כותבים פקידי קושטא כי התהוו חובות חדשים בירושלים, ואת ההתקנה שהותקנה תחילה לעשר שנים נחוץ להאריך. גם רבני קושטא כתבו לירושלים שלא לשלם בינתיים את חובות היהודים ויש להאריך את התקנה.71 בשנת תק"ו (1746) הוחמרה התקנה, כנראה כי לא שמרו על קיומה. פקידי קושטא החדשים דרשו מבעלי החוב שבירושלים לשלוח את כתבי החיוב שבידם לקושטא, מכיוון שהיו חובות אחרים שהחזרתם קודמת והם חששו שבירושלים לא עומדים בלחץ של בעלי החוב היהודים וחורגים מהתקנה. כמו כן התקינו בקושטא באותה שנה, שאת הריבית השנתית שבעלי החוב מקבלים מדי שנה מן הקהילה בירושלים ישלמו פקידי קושטא, ובתנאים משופרים.72 הם עשו זאת כדי לשכנע את בעלי החובות להעביר את כתבי החיוב לקושטא. גם בכך יש לראות צעד נוסף של פקידי קושטא להשתלטות על קהילת ירושלים והפקעת נושא נוסף מתחום טיפולה של ההנהגה המקומית.

			לקראת סוף שנות הארבעים מתמתנת מעט התקנה. בשנת תק"ט (1749) מבקש יאודה גומץ פאטו מחברון את החזרת חוב אביו מקהילת ירושלים, ומכיוון שהוא נתון בקשיים כלכליים. פקידי קושטא מבקשים לחרוג מן התקנה ולהתפשר עמו.73 מאיגרת משנת תקי"א (1751) מתברר שחלה הקלה נוספת בתקנה. בעלת חוב אחת גבתה חוב ישן מקהילת ירושלים ופקידי קושטא מתפלאים על כך, שכן הדבר נוגד את התקנה. אבל משנתמעטו החובות מעט הסכימו להתפשר עם בעלי החוב היהודיים ולהחזיר להם שליש מן החוב וכך גם לגבי אותה בעלת חוב. אלא שזו באה לקושטא ותבעה את חובה. ומכיוון שהייתה בתו של "הרב המופלא" (שאיני יודע מיהו), היא קיבלה בקושטא חלק מחובה ועתה היא תובעת סכומים נוספים (מדובר באלפי גרושים). פקידי קושטא תמהים על רבה של ירושלים, ר' יצחק הכהן, על שהוא מוכן לתת מכספי הכולל למטרה זו בניגוד לתקנה: "הריהם לא התחייבו מעולם לפרוע חובות שחייבים אנשי ירושלים לאחיהם ואפילו חוב אמיתי, מה עוד שחוב זה כבר בטל".74 מכאן עולה שלפעמים שולמו חובות היהודים והתקנה לא נתקיימה במלואה. על כל פנים, לא נמצאו עדויות נוספות על תקנה זו בהמשך המאה.

			4. תקנות בעניין היחסים בין היהודים לגויים

			מעמדם של היהודים במסגרת המילת הביא להסדרת יחסיהם עם השלטונות העות'מאניים לפחות מבחינה חוקית. אולם למעשה לא תמיד נשמרו החוקים האוסרים סחיטת כספים, נגישות ושרירות־לב, אם כי השלטונות השתדלו לשמור על כללי היחסים עם המילתים כפי שנקבעו בחוקים העות'מאניים,75 שהייתה בהם גם סובלנות. מקורות יהודיים הבליטו בדרך כלל את שרירות־לבם של השלטונות המקומיים ושל האוכלוסייה המקומית בארץ ישראל, אולם המקורות העות'מאניים מלמדים כי בדרך כלל השלטון המרכזי ניסה בדרך כלל למנוע שרירות־לב מוגזמת כלפי הד'מי. המחקר ההיסטורי היהודי הבליט דווקא את המקורות שעסקו בשרירות־לבם של השלטונות והאוכלוסייה,76 אלא שלא תמיד עמד על טיבם של היחסים ועל המתח הבלתי פוסק בין "השער העליון" ובין השליטים בפרובינציות. מקורות שונים מעידים כי היהודים ניהלו יחסי מסחר וכלכלה סדירים עם שכניהם המוסלמים,77 ואף היו מאוגדים עמם בגילדות. דוגמה נוספת לכך היא מתחום המשפט. כאשר התבררה תביעה בבית דין מוסלמי, לא אחת זכו יהודים במשפט.78 

			בידינו מעט מאוד תקנות מארץ ישראל במאה ה־18 ורובן מהתחום הכלכלי. אחת מהן עוסקת באיסור מכירת יין למוסלמי. כידוע, אסורה שתיית יין על המוסלמים, ואף על פי כן היו כנראה רבים שהפרו חוק זה וקנו יין מהיהודים. יהודים שנתפסו בגין עבירה זו היו צפויים לעונש ונתונים לסחיטות.79 ר' גדליה מסימיאטיץ, מן העולים יחד עם ר' יהודה חסיד בראשית המאה ה־18, מספר, "כי אין מזה שום פרנסה ליהודים כי הישמעאלים [התורכים] והערביים [תושבי המקום] אין שותין לא יין ולא יין שרף".80 בספר התקנות מצויה תקנה משנת תקי"ד (1754) האומרת, ש"לא תוכל שום אישה בין אלמנה בין נשואה למכור יין ושכר ושום אדם ושום בר ישראל לא יוכל למכור יין ושכר לשום גוי וערל [מוסלמי ונוצרי]. גם שום בר ישראל לא יוכל לשבת אצל מוכרי יין לאכול ולשתות שם".81 ר' גדליה מסימיאטיץ מספר, כי "אם איזה יהודי מוכר לערבי או לאיזה ישמעאל מעט יין [...] אז תופסים לאותו יהודי ומלקים אותו חוץ מקנסות ממון".82 במקרה אחר מסופר על אישה אשכנזייה שמכרה יין לגויים והסתבכה במשפט לאחר שאחד מלקוחותיה השתכר ורצח את חברו.83

			לתקנה שני היבטים: היהודי הפנימי — למנוע תופעה של שכרות וחוסר צניעות בינו לבינה, והחיצוני — למנוע צרות מהיהודים ומן הקהילה על הפרת החוק המוסלמי האוסר שתיית יין. לא ברור מדוע התקנה אוסרת מכירת יין גם לנוצרים. הסיבה להפרת החוק בידי היהודים בירושלים מקורה, כנראה, בעליות מארצות שונות שבהן לא הקפידו על קיומו. יהודי מזרח אירופה, למשל, לא היו ערים לחוק, כפי שעולה מדברי ר' גדליה מסימיאטיץ וכן מהשו"ת שלעיל. ידוע גם שחכירה של בתי מרזח הייתה אחד מענפי הפרנסה החשובים של יהודי מזרח אירופה באותה עת,84 ויהודים שהגיעו מתורכיה לא תמיד הקפידו על איסור מכירת יין למוסלמי.85

			תקנות אחרות עוסקות בקניות מן הגויים. תקנה אחת מבררת בירור הלכתי בדבר בעיה של "חלב שחלבו גוי וישראל ראהו ביו"ט נהגו בו איסור בעיה"ק ירושלים".86 תקנה אחרת מתירה "לקנות מים מהגויים המביאים מן בו"ר אי"וב והוא באר יואב, יען ידוע שהוא תוך התחום".87 תקנות נוספות דנות בהעסקת גויים בעבודות בנייה אצל יהודים, תופעה שידועה כבר במאה ה־17: "לבנות על ידי גויים בחזקות שלנו מעשים בכל יום בעיה"ק שרבני ירושלם מונעים לישראל בעלי החזקות מלבנות [בשבת]".88 התופעה הייתה שכיחה כנראה בתקופות של עלייה גדולה. תקנה נוספת דנה בקניית המצבות מגויים בירושלים. בשנת תפ"ט (1729) תיקנו פקידי קושטא שהמצבות שעד אז היה יהודי יחיד קונה, ייקנו מעתה על ידי הקהילה, דבר שיגדיל את הכנסותיה. על ההסכמה חתומים ארבעה מפקידי קושטא.89

			ממעט התקנות שבידינו מתברר שבין הגויים ליהודים היה שיתוף פעולה בתחום הכלכלי, עובדות המאזנות מעט את התמונה הקודרת שמציירים חלק מן המקורות והחוקרים על חיי היהודים בארץ ישראל בתקופה זו.

			5. תקנת העיזבונות

			מכל תקנות ירושלים שנותרו בידינו, רבות ביותר הן תקנות העיזבונות. הן מצויות בספרות התקופה, בספרי התקנות ובתעודות רבות. הרבה מהן רוכזו בידי אליעזר ריבלין90 שהקדים להן מבוא ופירשן, אלא שלא עמד על טיבן העיקרי. תמצית התקנות המוזכרות בגלגולים שונים אומרת, כי אדם שנפטר בירושלים (וכנראה שהכוונה גם לערי ארץ ישראל האחרות) ולא השאיר אחריו יורשים בעיר, יירש הכולל את כספו ואת רכושו. כדי להקפיד על ביצוע התקנה, נוספה לה במשך הזמן תקנה משלימה האוסרת על אנשים לצוות את רכושם בעודם בחיים, או לערוך צוואה שלא בפני פרנסי הקהילה. תקנה משלימה זו באה כדי למנוע העברת כספים שנועדו לכולל ליחידים או לגופים אחרים. מן החומר הרב בעניין תקנה זו מתברר, כי הכנסות הכולל מהעיזבונות בירושלים היו גדולות ביותר; המבנה הדמוגרפי של הקהילה היה כזה שרבים מן העולים חיו בגפם, ללא יורשים. אין פלא אפוא שהכולל השתדל לשמור על חלקו מהכנסות הנפטרים.

			חוקרים שעסקו בתקנות אלו, ובעיקר ריבלין, לא שמו לב למקורה. היה זה אליהו שטראוס (אשתור) שעמד על הקשר בין תקנות העיזבונות היהודיות ובין חוק הירושה המוסלמי, ובארץ ישראל יישמוהו הממלוכים משנת 1354.91 חוק הירושה המוסלמי שונה במהותו מחוקי הירושה היהודיים והנוצריים; אצל המוסלמים מתחלק הרכוש בין כל הצאצאים, כשלבנים עדיפות על פני הבנות, אף על פי שגם הן מקבלות חלק מן הירושה. גם אוצר המדינה מקבל חלק נכבד מהירושה אצל המוסלמים. אצל היהודים ניתנת עדיפות לבכור גם כאשר היא אישה. ש"ד גויטיין92 סבור כי הדבר נובע מן השוני שבין שתי החברות: היהודים שהיו בעברם עובדי אדמה חששו מפיצול הנחלאות, ואילו אצל המוסלמים שהיו בדווים נודדים, היה הרכוש נייד וקל לחלוקה. לפי החוק המוסלמי בווריאציות שונות שלו, נהנה אוצר המדינה מהכנסות נכבדות מן הירושה, הן כשמדובר בנכסי דניידי והן כשמדובר בנכסי דלא ניידי.93 אחד מסעיפי החוק המוסלמי אומר, כי זר שמת ולא השאיר אחריו יורשים במקום מותו, הממשלה יורשת את עיזבונו.94 נקודה זו חשובה להבהרת תקנת העיזבונות היהודית.

			בימי הביניים היה עימות מתמיד בין החוק המוסלמי, שנועד להגדיל את הכנסות הממשלה, ובין החוק היהודי שביקש לדון בירושות בבתי דין יהודיים לפי החוק היהודי. על אף הוויכוחים בעניין באסלאם, כבר בתקופה הפאטמית הלא־מוסלמים היו רשאים לשפוט ולדון בענייני ירושות בבתי הדין שלהם. אלא שזכות זו לא הייתה אוטומטית והיה צורך להיאבק עליה. חוות דעת משפטית מתקופת צלאח אל־דין הדגישה שוב את זכותם של הלא־מוסלמים לנהל את ענייני הירושות שלהם.95 בתקופה הממלוכית נמשך המאבק על כך, וישנן ידיעות על הפקעת ירושות שאין להן יורשים מידי היהודים עד שנפדו בכסף על ידי הקהילה. בימי הממלוכים הוכנסו שינויים בחוק ובפרשנותו הדתית,96 ולקראת סוף התקופה חלה החמרה בחוק, וירושות ללא יורשים הופקעו אלא אם כן שילמה הקהילה תמורת שחרורם. במקורות היהודיים מראשית הכיבוש העות'מאני בארץ ישראל נותרו כמה עדויות על חוק זה. ר' משה מטראני (המבי"ט) מזכירו בכמה מתשובותיו, ומהן משתמע שגם אז נהגו פקידי הממשל לגבות מסי ירושה מעיזבונות שאין להם יורשים. העניין נזכר גם במקורות אחרים מארץ ישראל וממצרים מהמאות ה־16-15.97 

			הקשר בין חוקי הירושה המוסלמיים, שהסתפקו בכופר כסף תמורת פדיון העיזבון על ידי היהודים, ובין תקנת העיזבונות היהודית ברור, וכן ברור שהתקנה המקנה לכולל את זכות הירושה על עיזבון ללא יורשים בירושלים נובעת מן החוק המוסלמי. לתקנת העיזבונות היהודית היה סעיף נוסף שאסר לערוך צוואה, או להקדיש את הכסף והרכוש, שלא בפני הפרנסים. גם תקנה זו נובעת מן החוק המוסלמי. בתקופות הממלוכית והעות'מאנית התיר החוק המוסלמי ל"אהל אל־ד'מה" לייסד הקדשים לצרכים שונים של עדתם, ובעיקר למען העניים, בדומה להקדשים של מוסלמים (וקף).98 ואכן, היהודים ניצלו זכות זאת כדי למנוע העברת כספם ורכושם אחרי מותם לאוצר המלכות או לקהילה. יהודים גם נהגו לרשום הקדשים אלה בערכאות של גויים, שהיוו גושפנקה חוקית של המדינה. התקנות שאסרו ייסוד הקדש או עריכת צוואה שלא בפני הפרנסים נועדו למנוע בריחת כספים מהקהילה. בתקופה הממלוכית, ואף בראשית התקופה העות'מאנית, נמשך אפוא הקשר הישיר שבין החוק המוסלמי ובין תקנות בדבר העיזבונות, קשר שנמשך גם לאחר מכן. 

			ריבוי התקנות במאה ה־18 מלמד שלא קיימון כהלכה. עם זאת בתקנות עצמן אין זכר לקשר ביניהן ובין החוק המוסלמי, ולא נזכר בהן ולו ברמז תשלום כלשהו לשלטונות כדי שיוכלו לגבות את העיזבונות. אבל מאחת האיגרות שבפנקס קושטא עולה בבירור, כי גם במאה ה־18 הקשר הזה נתקיים. במכתב של פקידי קושטא לירושלים משנת תקכ"ב (1762)99 נאמר, שמעיזבון מסוים100 בירושלים ביקשו לתת חלק להקדש. פקידי קושטא התנגדו, "היות ויש תקנה קדומה מזה רבות בשנים", שאי אפשר לתת מתנה או לעשות הקדש, "היות כל מה שנשאר שמה מאיזה נפטר שלא נמצא לו יורש כפי נימוסם של הישמעאלים לוקח אוצר המדינה". וכדי לא להתעמת עם אוצר המדינה וכדי שלא יוחרמו העיזבונות, מוכרחים לשלם להם מדי שנה בשנה סכום קצוב. לכולל כוח לקחת את העיזבון "היות וקנוי בידו מאוצר המדינה ומכוחו הם באים". בתקנה זו היו הרבה חומרות ואלות ואסור היה לסטות ממנה ואם יתפשרו על עיזבון זה ואחרים "זה יגרום לחורבן העיר".101

			לאיגרת זו חשיבות רבה, שכן מתברר ממנה שגם במאה ה־18 ינקו תקנות העיזבונות את סמכותן מכוח החוק המוסלמי ומתוך הסדר עם השלטונות העות'מאניים; ככל הידוע זו הפעם היחידה שנאמר בה במפורש, כי כוח הכולל בתקנה "קנוי בידו מאוצר המדינה". רמז לסמיכות תקנה זו לחוק העות'מאני מצוי כבר בעדות מראשית המאה ה־17, מפיו של ר' יאשיהו פינטו, מרבני דמשק.102 בשאלה שנשאל נאמר: "ראובן מת ובאה השמועה לאשתו, ומפני חשש האומות הוציאו כל חפצי הבית לבית שכן קרוב".103 בתקופה העות'מאנית נהנו קבוצות נוספות מפריווילגיה בעניין הירושות. ליניצ'רים104 הייתה זכות לגבות עיזבונות שלא היה להם יורש ולא להעבירם לאוצר המדינה, וכך גם למוגרבים הלא־יהודים בירושלים ולאחרים. 

			אף על פי שבמקורות היהודיים הרבים העוסקים בתקנת העיזבונות טושטש בדרך כלל הקשר בינה ובין ההון המוסלמי־עות'מאני, ניתן למצוא לכך רמזים גם בראשית המאה ה־19. בוויכוח על העיזבונות שפרץ בירושלים בין הספרדים ובין הפרושים, תלמידי הגאון מווילנה, משתמשים שני הצדדים גם בטיעון של זיקת התקנה לחוק המוסלמי. ר' יוסף חזן, ה"ראשון לציון" של ירושלים בראשית המאה ה־19, כתב בפולמוסו עם הפרושים בין השאר: "בדיני הגויים מי שמת ואינו נמצא יורש בעיר יורשו הפיטמאלאל" (צ"ל "בית אל מאל", דהיינו אוצר המדינה).105 ואילו ר' ישראל משקלוב, דברם של האשכנזים, טען שעל האשכנזים לא חל "דינא דמלכותא דינא", שכן הם אינם נתינים עות'מאנים.106

			אף שהדבר עדיין מצריך עיון מעמיק, ניתן לומר כי בראשית המאה ה־19 הזיקה לחוק המוסלמי נמשכה, אם כי כנראה נעשתה רופפת יותר,107 ובמרוצת המאה ה־19 כמעט אין לה זכר. בפירמאן עות'מאני משנת 1743 מצווה "השער העליון" לא לגבות מעיזבונות שיש להם יורשים סכומים גבוהים יותר מאשר קובע החוק. לכך נוספו חמשת הכרכים של תעודות בית הדין המוסלמי בירושלים ובהם מקורות רבים לנושא זה.108 

			התקנות הרבות והאיגרות של פקידי קושטא מאפשרות לעקוב אחר ביצוע התקנה במאה ה־18. מתברר שכל התקנות הותקנו בגלל ההכנסות הגבוהות מהעיזבונות בירושלים. בשנת ת"ץ (1730) כותבים פקידי קושטא: "שמענו אומרים, כי יש ויש בירושלים אנשים ונשים הבא לידם נכסים מחו"ל או לאיזה מהנפטרים שנפטרו אשר נוגע לכוללות ק"ק [...] כאשר גבלו הראשונים [...] אלו גורמין חורבן גדול לכלל ולפרט".109 אכן במשך כל התקופה נעשו ניסיונות לעקוף את התקנה.110 בשל כך הם חידשו את סעיף ב בתקנה שמותר לעשות צוואה רק בפני הפקיד שנשלח מקושטא.111 יחד עם זאת הם מחמירים את התקנה ואוסרים על השימוש בכספי העיזבונות שלא למטרת קופת הכולל, כגון החזרת חובות ליהודים.112 כעבור שנים אחדות, בשנת תצ"ז (1737), חזרו וחידשו את התקנה בירושלים עצמה ורבני העיר ופקידי העיר חתמו עליה,113 ושבו וחידשוה בשנת תקל"ו (1776).114 

			מאיגרות פקידי קושטא מתברר שרבו הבעיות ביישום התקנה, והנה כמה דוגמאות לכך: בשנת תק"ב (1742) הגיעו לפקידי קושטא ידיעות כי "גונבים" עיזבונות בירושלים, והם מצרפים למכתבם גזרות ואלות מרבני קושטא בעניין זה.115 בשנת תק"ה (1745) מאיימים פקידי קושטא בהתפטרות עקב ליקויים בגביית העיזבונות. הם מציעים למנות בירושלים פקיד מיוחד לגביית העיזבונות ולידו כמה עוזרים. כמו כן נודע להם, שחכם אחד (ר"א הלוי) שלח ידו בעיזבונות והם מתריעים על כך.116 בשנת תק"ח לערך (1748) הם מוחים על הזנחה בגביית העיזבונות, ושוב דורשים מינוי "נאמן" על העיזבונות, יחד עם כמה תלמידי חכמים, שירשמו את רכושם של הנפטרים וידאגו לגביית העיזבונות שהם "אם כל חי".117 באיגרות אחרות נדונים עניינים ספציפיים של עיזבונות: בשנת תק"י (1750) בעיה של חלוקת חובות ומתנות של חיים פיפאני שמת בירושלים;118 בשנת תקי"ג (1753) בעיית עיזבונו של יאודה עזרא מאיזמיר שמת בירושלים;119 בשנת תקי"ט (1759) שלחו פקידי קושטא לירושלים הסכמה על העיזבונות שנשלחה מפאס שבמרוקו. נאמר בה כי אין לאיש בירושלים זכות לתת מתנה בחייו כראות עיניו.120 ניתן לשער כי תקנה זו נועדה לעולים מצפון אפריקה שבאו לירושלים ולא ידעו על התקנה הנהוגה בעיר.

			בעיה נוספת התעוררה בשנת תקכ"א (1761). לפקידי קושטא נודע כי מהקדשים שונים שמפירותיהם ניזונו תלמידי חכמים עברה הקרן עם מות המקדיש לישיבה ולא לכולל. הם מתנגדים לכך שכן הדבר נוגד את תקנת העיזבונות ושוב מאיימים בהתפטרות.121 בשנת תקכ"ב (1762) כותבים פקידי קושטא כי נודע להם שבחצר אחת בירושלים מוכרים רכוש של עיזבונות ובין הקונים סוחרים לא־יהודים, ולדעתם יכול הדבר לגרום רעה גדולה ועלילות דברים. הם מציעים להעביר את מקום המכירה ולדאוג לכך שהפקידים בירושלים יפקחו עליה.122 נראה כי אף כאן יש רמז לקשר בין התקנה לחוק שהיה נהוג בידי השלטונות.

			פעמים רבות ניסו לעקוף את התקנה, ואחת הדוגמאות לכך היא פרשת ר' משה בולה, מתלמידי החכמים ומרבני ירושלים המפורסמים, שנתן בשנות החמישים את נכסיו כ"מתנת בריא" לאיש אחד מסופיה, נכסים שהוחזרו לשימושו עד מותו. פקידי קושטא זעמו על כך ומתברר שהפרשה הסעירה את הקהילה והייתה כרוכה במאבק על מנהיגות הקהילה בין ר' משה בולה ובין רבה של העיר, ר' יצחק הכהן. רק לאחר התערבות פקידי קושטא, ולאחר שהפרשה הגיעה לידיעת השלטונות ועלתה לקהילה בממון רב, התפשרו הצדדים.123 סכסוכים נוספים היו על עיזבונו של אליעזר אשכנזי שנזכר לעיל, ואף כאן הושגה פשרה כעבור שנים אחדות.

			כללו של דבר, תקנות העיזבונות בירושלים, מן החשובות שהותקנו בקהילה ושמטרתן הייתה להגדיל את הכנסות הכולל, מקורותיהן בחוק הירושה המוסלמי. בתקופה הממלוכית והעות'מאנית הן הפכו לתקנות בכוח החוק המוסלמי תמורת תשלום קצוב. ריבוין מעיד על חשיבותן כמקור הכנסה ועל הבעיות הקשות שהיו כרוכות בהן.

			תקנות בעניין גביית מסים בקהילה

			המס הקבוע בקהילה היה מס הכנסה. כשבאו פקידי קושטא בסוף שנות העשרים של המאה ה־18 להסדיר עניין זה בירושלים, מצאו כי "גם יש הסכמה קדומה בירושלים ת"ו שכל איש הבא לו חמשים או מאה לשנה בין שהכנסתו מחו"ל בין מתוך העיר שיתן עריכה לק"ק עשרה למאה".124 על פי גודל הסכום ניתן לשער כי היא מן המאה ה־17,125 והמס היה 10% מן ההכנסה.126 אלא שבראשית המאה ה־18 נוצרו בירושלים תנאים שדרשו שינוי. מחד גיסא, הייתה ירידה תלולה בערך הכסף, ואותם 50 הגרוש שהספיקו למחיה בסוף המאה ה־17 שוב לא הספיקו במאה ה־18, כאשר אדם יחיד היה זקוק לסכום הגדול מזה פי שניים או שלושה. מאידך גיסא, כל מסגרת ההכנסה וההוצאה של קהילת ירושלים עברה לתחום טיפולם של פקידי קושטא. ואכן, בתקנה בעניין מס ההכנסה שהם שולחים בשנת ת"ץ (1730) נאמר, כי מי שמקבל עד שמונים גרוש לשנה "יתפשר עם ממוני הק"ק על עריכתו", אך מי שמקבל יותר משמונים גרוש לשנה, ימשיך לשלם כבעבר 10% מס.127 

			המשך המגמה של ירידת ערך הכסף וריבוי העולים העניים לארץ ישראל באמצע המאה ה־18, הביא כנראה לשינוי נוסף בתקנה במחציתה השנייה. בתקנה החדשה נאמר: "נשים שבאו לשכון כבוד פעה"ק אם יש לה קצבה מאה גרוש לשנה [...] יקחו הפקידים חמשה למאה, וממאתים ולמעל' [...] שמונה למאה ופחות ממאה לא יקחו אפילו פ"ק [= פרוטה קטנה]".128 בתקנה זו הועלתה גם תקרת המס על הכנסת מינימום משמונים למאה גרוש, וגובה המס הורד מ־8% ל־5%. במשך המאה ה־18 ניכרת אם כן מגמה של ירידה בשיעורי מס ההכנסה, ויותר משבא הדבר בגלל מצב הקהילה, שדרש דווקא להעלות את המסים, הוא נבע ממצבם הקשה של רבים מיהודי ירושלים, שהכנסתם הספיקה אך בקושי למחייתם.

			סוג אחר של מסים בקהילה היו מסים עקיפים על מוצרים שונים, בעיקר על מזון, שנקראו "גאבילה". בעוד שמס ההכנסה שולם ישירות לפקידים, נמסרה גביית המסים העקיפים בקהילה בחכירה לידי אנשים שונים בתוכה ששילמו עבור זכות זו. בשנת תק"ג (1743) מבקשים פקידי קושטא מקהילת ירושלים להתקין תקנות בעניין "גאבילה" על יין ומס על מצבות ולגבות את המסים מכולם ללא יוצא מן הכלל.129 בשנת תק"ח (1748) הם כותבים לירושלים שלא ישאירו את חכירת המסים בקהילה בידי אדם קבוע, אלא ימכרו זכות זאת בכל פעם למרבה במחיר.130 דרך זו של גביית המסים העקיפים נמשכה כנראה שנים רבות. רק בסוף שנות השישים אנו מוצאים ידיעה, שפקידי קושטא מבקשים לבטל את הנוהג של החכרת המסים העקיפים כדי שהקהילה תגבה אותם בעצמה, אלא שאין אנו יודעים אם יצא הדבר אל הפועל.131

			בגביית מס הגולגולת היו כאמור קשיים, בייחוד מתלמידי החכמים. ואם לגבי מס חיצוני הם היו פטורים מתשלום, על אחת כמה וכמה דרשו שיפטרו אותם מתשלום מסי קהילה. מכמה תעודות עולה כי היו חיכוכים עם תלמידי החכמים גם על המסים הפנימיים. בשנת תקי"ב (1751) דורשים פקידי קושטא שהנהגת ירושלים תעמוד על קיום ההסכמה שנקבעה בעניין גביית המסים ושלא יוותרו לאף אחד.132 בשנת תקי"ד (1754) הם כותבים שהתפלאו למצוא בספרי החשבונות מירושלים משנת תקי"ג (1753) כי גביית המסים בעיר אינה כשורה, וכי הצליחו לגבות רק כרבע או שליש מהמצופה. אנשי ירושלים נימקו זאת באישורים שנתנו רבני העיר לקבוצות שונות שפטרו אותן מתשלום המס. פקידי קושטא מתמרמרים על כך, שכן בכל מקום גובים מסים מכולם ובירושלים על אחת כמה וכמה.133 

			הפולמוס על מעמד תלמידי החכמים ותשלומי המסים שלהם נתחדש בסוף שנות השישים ובמסגרת המאבקים הכלליים בקהילה נקבעו שוב כמה תקנות בעניין זה. גם עתה נטו לבטל כמה מן ההנחות וההכנסות שהיו לתלמידי חכמים: פקידי קושטא תבעו מהנהגת ירושלים להתקין תקנות ולעשות הסכמה שיוחלט בה להפסיק למשך עשר שנים את הנוהג שלפיו מקבלים תלמידי החכמים 10% מהכנסות השד"רים.134

			אחד מסעיפי ההכנסה החשובים בקהילה היו מסי הקבורה. מקובל היה שגובים מכל משפחה שאחד מבניה נפטר מס קבורה לטובת הקהילה שבשטחה היו בית הקברות והדרך אליו,135 וזאת, נוסף על מסי הקבורה ששולמו לשלטונות ולאוכלוסייה המוסלמית. אלא שבמאה ה־18 חלו גם במס זה שינויים ביוזמת פקידי קושטא.

			את משלמי מסי הקבורה לקהילה ניתן לחלק לשניים: תושבי ירושלים הוותיקים והעולים לארץ ישראל. בתקנות הנוגעות לתושבי ירושלים הוותיקים נמצא שהמשיכו לשלם את המסים ישירות לקופת הקהילה. גובה מס הקבורה לא היה אחיד בתקופה העות'מאנית, וכאשר לא היו יורשים ירש הכולל את העיזבון על פי תקנת העיזבונות. בתקנה שהותקנה כנראה בין השנים תקל"ז-תקס"ז (1807-1776) נאמר, כי משנפטר בעל בית, ייקחו הפקידים 10% מנכסיו ומכספו, ומזה יועבר שליש לכיסוי חובות הכולל, כאשר ערכם של חובות אלה למעלה משלושים אלף גרוש.136 לתקנה זו גם כמה סעיפי משנה: (1) אדם שיש לו חובות, מנכים לו את אלה לפני ניכוי מס הקבורה האמור; (2) אדם שלא היה לו כסף, אלא קצבה שנתית, ייקחו מיורשיו כדי שיעור קצבתו לשנה אחת עבור דמי קבורה, ושליש מקצבתו ייקחו משאר נכסיו עבור כיסוי חובות הכולל; (3) מי שהתפשר על דמי קבורה בימי חייו, כלומר שילמם בחייו, אין מוותרים ליורשיו על השליש למען חובות ירושלים. 

			באמצע המאה התקינו תקנות מיוחדות בעניין מס קבורה לגבי תלמידי חכמים: אלה מהם הראויים לשמש בהוראה ישלמו רק 5% מס קבורה ושליש נוסף מן המס לכיסוי חובות הכולל, נוסף על מס הקבורה לשלטונות. תלמיד חכם שאינו ראוי לשמש בהוראה, אך נמנה עם מקבלי החלוקה בישיבה, ישלם 7% מס קבורה ושאר המסים כבתקנה הקודמת. תלמיד חכם שאין לו קרן והוא ניזון מצדקה, ישלם רק 30 גרוש ומס קבורה לשלטונות. עבור תלמיד חכם עני תיתן הישיבה שבה למד רבע מדמי אחזקתו לשנה כמס קבורה. בשנת תקל"ב (1772) הפחיתו את שיעור מס הקבורה המוטל על תלמידי חכמים: מי שראוי לשמש בהוראה ישלם רק 3%, ומי שאינו ראוי — רק 5%.137 תקנות נוספות בעניין מסי קבורה נוגעות לנשים שמתו והן עריריות,138 לאלמנות שנפטרו,139 ליתומות140 ולילדים שנפטרו.141 מרובם היו גובים כ־10% מס קבורה ואת ההוצאות הנוספות הקבועות. מעניים שנפטרו לקחו דמי קבורה בסך 30 גרוש ומס לשלטונות, וכך גם ממי שהשאיר אחריו ירושה שאינה עולה על 300 גרוש.142

			הקבוצה השנייה שממנה גבו מסי קבורה היו העולים לארץ ישראל. מאלה השתדלו פקידי קושטא לגבות מראש את כל המסים המגיעים מהם בירושלים ובכלל זה מס קבורה, להוציא את מס הגולגולת. סידור זה143 הבטיח שיצטברו קרנות גדולות יחסית בקופת ירושלים שבקושטא שמהם הפיקו פקידי קושטא רווחים. בדרך זו גם יכלו לפקח על העלייה והעולים, על מקורות הכנסתם וכן על תקציב הקהילה בירושלים. הדבר מנע מהנהגת ירושלים צורך להתמודד עם העולים הרבים שהגיעו לארץ ישראל, אם כי שומעים גם שפקידי ירושלים ניסו לגבות מסים מעולים ששילמו את מסיהם בקושטא או במקומות אחרים לפני עלייתם.144 מעולים אמידים תבעו פקידי קושטא להניח קרנות גדולות, הרבה מעבר לצורכיהם בירושלים, וזאת כדי להגדיל את הכנסותיה של קופת ירושלים.145

			תקנות בעניין גביית כספים מקהילות התפוצה

			התמיכה הכלכלית שנתנו יהודי התפוצות ליישוב בארץ ישראל הייתה וולונטרית. הצלחתו של המאמץ הרב שהשקיעו קהילות ארץ ישראל בגביית הכספים בחוץ לארץ הייתה נעוצה בגורמים שונים, החל ממצבם הכלכלי של יהודי התפוצות וכלה בתודעתם בדבר חשיבות התמיכה. ואף על פי שהסתמכו בבקשות גם על מניעים דתיים והלכתיים, כגון קדושת הארץ והיושבים בה ומצוות הצדקה, לא היו תקנות ברורות ואחידות. עם זאת בקהילות שבתפוצות הותקנו מפעם לפעם תקנות בעניין הסכומים שיינתנו לארץ ישראל ודרך גבייתם.146 כתוצאה מפעילותם של פקידי קושטא, קיבלה אפוא התמיכה ביישוב במאה ה־18 אופי ריכוזי שלא היה כמוהו לפני כן. פקידי קושטא השתדלו לגבות את הכספים בדרך השידול והשכנוע, ומשלא עלה הדבר בידיהם הפעילו לחץ על הקהילות, איימו בהתפטרות והתריעו על הסכנה הצפויה לקיומו של היישוב. עם זאת הותקנו תקנות בעניין התמיכה שהמרכזיות שבהן הותקנו בקושטא ובירושלים. כך למשל, עם הקמתו של ועד פקידי קושטא בשנת תפ"ז (1727), הוא הטיל בעיקר בקהילת תורכיה ויוון מכסות שנתיות למען ארץ ישראל שנקראו "קצבות". הקצבה בקושטא בשנות הארבעים, למשל, הגיעה בערך ל־2000 גרוש לשנה, ובאיזמיר לכדי רבע מזה.147 כמו כן קבעו פקידי קושטא כתקנת בית דין בקושטא: "איש ישראל יתן פארה א' כסף בשבוע לפרעון חובות ק"ק ירושלם".148 על "גזרת הפארה"149 מצויות עדויות רבות.150 התקנה הותקנה תחילה לעשר שנים ואחר כך חודשה מדי פעם. יישומה נתקל בקשיים רבים, ולמרות זאת נראה שהכנסות ממנה לא היו מבוטלות.

			תקנות אחרות שהותקנו בקושטא עסקו במינוי פקידי גבייה בקהילות ישראל. נותרה בידינו תעודה שבה ממנים פקידי קושטא מטעמם את הגביר שלמה רקח להיות ממונה על גביית כספי ארץ ישראל בוונציה.151 תקנות אחרות עסקו בסכסוכים בין קהילות ארץ ישראל ובין האשכנזים והספרדים שבארץ בעניין גביית הכספים.152 הסכמה אחת בנושא הגבייה הותקנה בירושלים, אף היא בעצתם ובהדרכתם של פקידי קושטא. קהילת איזמיר, אחת הגדולות בתקופה זו, סבלה במאה ה־18 ממשברים ואף על פי שרבו העולים ממנה פיגרה בסילוק התחייבויותיה למען היישוב. מהתכתבות ענפה מתברר, כי בצד שריפות, מגיפות ומשברים כלכליים, לקהילה באיזמיר לא הייתה מודעות מספקת בדבר הצורך לתרום למען היישוב,153 ובירושלים נעשתה בראשית שנות השישים הסכמה נזעמת על כך. כתוצאה ממנה נפגע מאוד בכבוד רבה של איזמיר, ר' חיים אבולעפיה (בן אחיו של מחדש היישוב בטבריה), ונאמר כי הוא "נמצא מאד ברוגז".154 בגלל הפחתת התמיכה באיזמיר קנסו פקידי קושטא את העולים מעיר זו לארץ במס עלייה כפול: במקום עשרה גרוש הם נאלצו לשלם עשרים גרוש.155 הסכמה זו נשלחה לקושטא כדי שיעבירוה לאיזמיר, אלא שפקידי קושטא ביקשו תחילה לברר את פשר הפיגור בתשלום וקיבלו הסבר מרבני איזמיר שהדבר נובע ממגפה שהייתה בעיר. בעקבות ההסברים החליטו פקידי קושטא לא להעביר את ההסכמה לאיזמיר, שכן "קודם מתרין ואח"כ מלקין".156

			תקנות בעניין העלייה לארץ ישראל ובעניין ריבוי 
האוכלוסין בירושלים

			לתקנות בנושא העלייה לארץ ישראל היה בעיקר אופי כלכלי. אחדות מהן היו הלכתיות ונועדו להסדיר בעיות שונות בענייני התפילה, יום טוב שני של גלויות וכיו"ב. ריבוי התקנות מעיד, ללא ספק, על גידול ניכר בעלייה לארץ ישראל ובעלייה־לרגל במאה ה־18. אולם לאחר העלייה של ר' יהודה חסיד וחבורתו, שגרמה להעמקת ההסתבכות של הקהילה האשכנזית ובעקבותיה גם של הקהילה הספרדית בחובות כבדים, לחורבן בית הכנסת האשכנזי בידי נושים מוסלמים והתפוררות הקהילה האשכנזית, ולמשבר קשה גם בקהילה הספרדית, חלה הפסקה בעלייה של יותר מעשרים שנה, להוציא עולים בודדים. המשבר בירושלים מנע אפוא עלייה והביא לירידה ולהתפוררות. משחידשו פקידי קושטא את פעולותיהם מתרבות עדויות על גידול במספר יהודי ארץ ישראל.157

			ריבוי העולים החל מסוף שנות השלושים והסידורים הארגוניים הנוחים שזכו להם, הביאו להסתערות חסרת תקדים של "עמך", רבים מהם זקנים, שביקשו לנצל את חכירת הספינות על ידי פקידי קושטא ולהגיע לארץ ישראל. פקידי קושטא חששו שכתוצאה מעלייה גדולה ובלתי מבוקרת של עניים חסרי עורף כלכלי יבוא משבר נוסף על קהילת ירושלים והם החלו לפקח על העלייה: דרשו מן העולים כתבי התחייבות על תמיכה מקרובים, הנחת קרנות בקושטא, ולפעמים גם ניסו למנוע יציאת ספינות לארץ. באותו זמן חל אמנם שיפור ניכר בסדרי העלייה ובתמיכה הסדירה בעולים, אלא שסידורים אלה לא הספיקו כנראה, ובשנת תק"י (1750) נקבעה התקנה החשובה ביותר בנושא העלייה באסתנבול, "תקנת דמי הסכמה". תקנה זו אומרת, שכל עולה לארץ ישראל מאחת מערי הנמל שבתורכיה ויוון חייב לשלם עשרה גרוש דמי הסכמה לפקידי קושטא על טיפולם בעלייה וארגונה. מכיוון שבכל שנה יצאו מקושטא, מאיזמיר, משאלוניקי וממקומות נוספים כמה ספינות מלאות עולים ועולי־רגל, הייתה זו הכנסה ניכרת. הידיעה הראשונה על המס היא מח' באייר תק"י (1750),158 והיא נשלחה מירושלים לקושטא. התקנה, שאושררה בירושלים אף שהיוזמה לה וביצועה היו בעיקרם בידי פקידי קושטא, נזכרת במכתבים רבים בפנקס קושטא: במכתבים לשאלוניקי מודיעים פקידי קושטא, כי עליהם לגבות מס זה כפי שהתקינו חכמי ופקידי ירושלים.159 גם לאיזמיר נשלחו מכתבים דומים, אלא שלגבי הגבייה בשנת תק"י איחרו את המועד שכן הספינה כבר יצאה לדרך.160

			ריבוי העולים גרם קשיים בגביית המס. בשאלוניקי ביקשו לרחם על העולים, שרבים מהם היו עניים, ולפטור אותם מתשלום מס זה. פקידי קושטא התנגדו לכך בחריפות וטענו שאם אין לעולה עשרה גרוש לצורך המס, כיצד בדעתו לחיות בארץ ישראל. הם גזרו שמי שלא ישלם את המס בחוץ לארץ ויצטייד בקבלה על כך, ייאלץ לשלם סכום כפול ברדתו בנמלי הארץ. אף על פי כן הם התירו לקהילת שאלוניקי לשלם את המס מקופת הכולל.161 ביפו מינו פקידי קושטא את שלמה גבאי להיות אחראי על גביית המס והקנס מאלה שלא שילמו ועל בדיקת הקבלות של אלה ששילמו.162 לאחר זמן מה הם דרשו מפקידי ירושלים לפטרו, שכן ניצל את מעמדו לרעה וגבה מהעולים סכומים מופרזים.163 מס זה הוטל גם על הקראים שעלו לארץ ישראל מקושטא וגם מהם היו קשיים בגבייתו.164

			אפשר ללמוד מעט על מספרי העולים ועולי הרגל מן הסכומים שנגבו: בשנת תקט"ו (1755) העבירה קהילת איזמיר לפקידי קושטא סך של 1,100 גרוש מגביית מס העלייה לשנת תקי"ד (1754), דהיינו: מאה ועשרה עולים באו באותה שנה מאיזמיר בלבד.165 בשנת תק"ך (1760) עלו מקושטא מאתיים איש, רובם עניים שלא שילמו את מס העלייה, ופקידי קושטא שילמוהו עבורם. לרבים מהם לא היה די כסף להוצאות הדרך ופקידי קושטא חששו שריבוים יביא לסחיטות ולגזרות מצד השליטים בירושלים.166 כמספר הזה עלו מקושטא גם בשנת תקכ"ד (1764), על פי עדותו של ר' שמחה מזאלאזיץ.167 וכך היה כמעט בכל שנה. 

			כמה תקנות עוסקות בהכנסות הכספיות שבאו מריבוי העלייה. אחת מהן, מסוף המאה (תקנ"ו-1796), מתריסה כנגד בעלי קופות פרטיות הגוזלים את פרנסת בעלי החזקות, בדרך כלל אנשים או משפחות המצויות ליד קברי הצדיקים והאתרים הקדושים בארץ ישראל מדורות קודמים. התקנה רואה בכך השגת גבול ודורשת לשים קץ לתופעה.168 תקנות אחרות דנות בענייני עלייה לתורה של עולים ביום טוב שני של גלויות.169

			בעיות קשות התעוררו בירושלים בתחום הדיור כתוצאה מריבוי העולים והצפיפות ששררה בעיר, והתרבו התקנות על "חזקת הבתים".170 בשנת תצ"ז (1737) הותקנה בירושלים תקנה האוסרת להוסיף כסף לבעל הבית הגוי ועל ידי כך להוציא את הבית מרשותו של יהודי אחר.171 על הסדרת התקנות בעניין זה משנת תקמ"א (1781) נאמר שהיא "מכח המב"י [= המסור בידינו] מקהל עדתינו כוללו' עיה"ק ירושלם ת"ו ומכח המב"י מהשרים והסגנים פקידי קושטא יע"א".172 תקנות אלו באו למנוע הפקעות מחירים, תחרות בלתי הוגנת בין יהודים בעלי אמצעים לעניים, או נישול העניים מדירותיהם.

			תקנות בענייני מוסר

			כמה מתקנות ירושלים מהמאה ה־18 שנותרו בידינו עוסקות בעניינים שגרתיים שהעסיקו קהילות רבות. אף על פי כן באחדות מהן יש ייחוד. תקנה אחת משנת ת"ץ (1730) אוסרת נישואי בוסר של בנות שטרם הגיעו לגיל שתים עשרה.173 עוד בסוף המאה ה־19 התריע על תופעה זו ההיסטוריון צבי גרץ בדיווחו על ביקורו בירושלים.174 תקנות אחרות עוסקות בצניעות הנשים: אסור לנשים ללכת למאפייה ולבית הכנסת (להוציא בראש השנה וביום הכיפורים), או לבית הגוי.175 תקנה אחרת עניינה חובתה של האישה ללבוש לבוש עליון.176 תקנה נוספת אוסרת על העסקת קטינים גויים ויהודים במאפיות, ונראה שבצד החשש מניצול, היה גם חשש מפני עבירות על המוסר, שכן העבודה במאפיות נעשתה בלילה. בתקנה זו מעורבים גם פקידי קושטא, בצד רבה של ירושלים, ר' יצחק הכהן.177 תקנה אחרת, האוסרת משחקי קלפים, אינה אופיינית רק לירושלים.178 בתקופה זו אנו מוצאים תקנה דומה גם באיזמיר, שהתקין ר' חיים אבולעפיה, מי שחידש את היישוב בטבריה.179 לפקידים ניתנה הרשות למסור את העבריין לידי השלטונות.

			אחת התקנות המעניינות והידועות בתחום המוסר היא "תקנת הרווקים". תקנה זו אינה חדשה,180 אלא שבשנת תק"ט (1749) חזרו והתקינוה, והיא נשמרה כנראה בהמשך המאה. התקנה אמרה שאסור לרווק מעל גיל עשרים ומתחת לגיל שישים להתגורר בירושלים.181 לתקנה רקע מוסרי ואליה נוספה תקנה אחרת מאותה שנה האומרת כי אסור לרווקים ללכת ל"תיקון" בלילה.182 ייתכן שהתקנה באה גם להגביל את העלייה הבלתי מבוקרת לארץ ישראל, אבל סיבתה העיקרית היא מוסרית. בשנת תקט"ז (1756) רצה יוסף סאבאן מאיזמיר לעלות לירושלים, אלא שלא היה נשוי וטרם מלאו לו שישים. פקידי קושטא ביקשו לא לקיים במקרה זה את ההסכמה, שכן האיש אמיד ובעל נכסים, והם רוצים למנותו לפקיד בירושלים. הם מבקשים לשלוח לו היתר מהנהגת ירושלים.183 נראה אפוא שהתקנה נשמרה בדרך כלל ומכלל לאו אתה שומע הן. דוגמה נוספת לכך היא המקרה של ר' גרשון מקוטוב, גיסו של הבעש"ט. אשתו מתה עליו בירושלים בשנת תקי"ז (1757) והוא כותב לבעש"ט שיש בכוונתו לצאת לחוץ לארץ כי חכמי הספרדים לוחצים עליו לשאת אישה והוא אינו רוצה לשאת אישה ספרדייה.184

			סיכום

			להלן כמה מסקנות:

			(א)	בעקבות עיון בתקנות ירושלים במאה ה־18 מתחזקת תפיסתי שקהילות ארץ ישראל במאה זו, ובעיקר קהילת ירושלים אחרי חורבן "החצר" בשנת תפ"א-1720, היו כפופות לפקידי ארץ ישראל בקושטא בצורה כמעט מוחלטת.

			(ב)	בתקנות בולטים חוסר רציפות ומקריות; התקנות הן יותר אוסף מקרי מאשר קודקס מסודר. בניגוד לרוב קהילות ישראל הגדולות, מצטיינת קהילת ירושלים בתחלופה גדולה של אוכלוסייתה היהודית. בכל דור באו לירושלים יהודים מארצות רבות ובדרך כלל הנהגת הקהילה לא הייתה נתונה בידי ותיקי העיר אלא פעמים רבות דווקא בידי העולים החדשים, שביניהם היו גדולי תורה ואנשים אמידים.

			(ג)	אף על פי כן, ישנן כמה תקנות החוזרות ונשנות ברציפות והנובעות מהעדר שינוי בסיסי במצבה של קהילת ירושלים בתקופה העות'מאנית (עד אמצע המאה ה־19), ואלה הן בעיקר תקנות העיזבונות וחזקת הבתים.

			(ד)	התקנות החשובות במאה ה־18 עוסקות ברובן בענייני המילת היהודי ויחסיו המיוחדים עם השלטונות המקומיים והמרכזיים, וכן בבעיות החלוקה שהקהילה התלבטה בהן רבות. בכל התקנות ניכרים סמכותם ומעמדם של פקידי קושטא, ומתבררות מהן בעיות היומיום של הקהילה: מצוקה כלכלית, יחסים עם השליטים והאוכלוסייה המוסלמית, מחסור בדיור, אך גם עלייה גדולה ותמיכה כלכלית רחבה מצד יהודי התפוצות.

			(ה)	בכמה מקרים מתברר שקיים קשר ברור בין התקנות היהודיות ובין החוק המוסלמי, ובעיקר בולט הדבר בתקנות העיזבונות. מכאן ניתן ללמוד על כך שהיהודים לא היו מסוגרים לעצמם באימפריה העות'מאנית; אין להבין כלל תופעות שונות שהתרחשו בקרבם ללא התייחסות לחברה שבתוכה ישבו ובקרבה חיו.

			תעודה 1 — הסכם על פטור ממסים בירושלים (תק"ו, 1746)185

			כתב חיוב מהר' יעקב הכהן ואשתו אסתר186

			אנחנו פקידי עה"ק ירושלם ת"ו187 הבאים על החתום להיות כי האיש הר' יעקב הכהן בכר שלום יצ"ו ואשתו מרת אסתר ת"ם מידי עלותם בית ה' לירושלם ת"ו מסרו לידינו סכום אלף וחמש מאות גרוש'188 שמכללם הקדישו שניהם האיש ואשתו להקדש ירוש' סכום אלף גרוש' הקדש־גמור בתנ' עולה כדין ע"פ התורה גופא ופירי189 מהיום כנראה משטר ההקדש שמסרו לידינו ואת היותר דהיינו סכום חמש מאות גרוש' השאירו בידינו בתורת הלוואה שנפרעם אחרי מות שניהם האיש ואשתו מחציתם ליורשי האיש ומחציתם ליורשי האישה. הנה כי כן בההיא הנאת ההקדש שהגיע מהנז' מודים אנחנו הודאה גמורה שרירא וקיימת איך מטוב רצוננו נתחייבנו וחייבנו לבאים אחרינו לשרת בקדש כפי תקנת מורשי ודייני קוסט"א ליתן להאיש ואשתו הנז' סכום מאה וארבעים וחמשה גרוש' בשנה לכל ימי חייהם190 ואפ' שיחיו עוד חמשים שנה ואפי' שתפטר היא בחייו נתחייבנו ליתן להאיש סכום נז' בכל שנה משלם לכל ימי חייו. אמנם אם יפטר הוא מריש תשרי התק"ו. ומן הכח המסור לידינו כנודע פטרנו את האיש הזה מכל מיני מסים וארנוניות וכל הטלות עה"ק [= עיר הקודש]191 זולת כרגא דמלכא192 יפרע האיש מכיסו בכל שנה ולא יותר וכן פטרנו את האיש הזה ואת אשתו מדמי קבורה הנהוג שם בעה"ק פטור גמור ולמען תהיה לעדה וראיה בידם ח"ש בקוסט' היום ט"ו מנחם193 התק"ו שריר וקיים.

			דוד זונאנה  שבתאי אלפאנדארי  יעקב אלפאנדארי  משה אשיאו  משה בכר  
יעקב אשכנזי  חיים יוסף ברוך  דוד קמחי.194

			תעודה 2 — גזרת מגבית הפארה (תק"ב-תק"ז, 1747-1742)195

			ב"ה

			טופס [גזרת] רבני קוסטא יע"א על גביית הפארה מתושבי קוסטא יע"א. הודענו [...] אנחנו ב"ד הבאים על החתום כן באנו אלינו הגבירים הרמים והנשאים פקידי עה"ק ירושלים ת"ו והודיענו אלינו רעות [...] וצרות הש[...] עלו על עה"ק ירושלם וההוצאות נתרבו למעלה עקרבים ולפחות מדמי ההוצאה אי אפשר בשום צד ועיקר ההכנסה אשר ממנה נעמ[...] ירושלים היא קצבת הפארה ואין זולתה לגאול והמה מתרעמים כי רוב נערכי העיר קפצו את ידיהם לבלתי תת לכסף מוצא כי הר[בה פ]עמים הכרזנו בבתי כנסיות כי יהיו פורעים מה שחייבם מקצבת הפארה המה לא הטו אזן ואין מי שירצה לפרוע וזאת [...] חכמי ירושלם. אשר על כן לקיום עיר הקדש ירושלם ולמען יבינו הלועזים בלעז196 סומוס גוזרים בכח התורה טודו אונברי טאנטי נ[ער]ך קומו בעל קצבה או פרטי קי דיוי מקצבת הפארה דיוי פאגאר אל גבאי אה סור פרימיר דימאנדה סין נינגון סרבנות קי מאס ביין נו[...] לירושלים אוטרו קי איסטה פארה. אי טודו אומברי קי ארה סרבנות אי נו קיז'יירי פאגאר סו ליברה סי פאסי קי סי דייו רשות לי אפריזין אי לי טומין פור פואירסה אי סיינדו איס עובר על גזרת חכמים אי איס סיבה דיזטרואיסייון די ירוש' ענוש יענש [...] תורת קנס מלבד לוקי דיוי אוטרוס סינקו גרוש' לירוש' אי דיופואיש סאלדרה די פריזו197 והנשארים ישמעו ויראו יביאו את תרומת ה' [...] העמיד את [...] ויבא על שכרו כפל כפלים ברוב שלום [...]

			הצעיר אברהם  יצחק בכ"ר  יצחק רוזניס198  ב"ר יוסף רוזניס  דוד נר"ו

			תרגום

			[...] אנחנו גוזרים בכוח התורה שכל אדם הן נערך, הן בעל קצבה או פרטי שחייב מקצבת הפארה, חייב לשלם לגבאי בבקשתו הראשונה בלי שום סרבנות, כי מוטב שלא (לשלם) לירושלים אחרי מין פארה שכזאת. וכל אדם שיעשה סרבנות ולא ירצה לשלם את מנתו, להווי ידוע שניתנה הרשות לכלוא אותו ולתפוס אותו בכוח, היות שהוא עובר על גזרת חכמים. וזוהי הסיבה לחורבן ירושלים. ענוש ייענש (הסרבן) בקנס מלבד מה שהוא חייב, עוד חמישה גרוש' נוספים לירושלים ואח"כ ייצא מן המאסר [...]199

			תעודה 3 — העיזבונות ומקורן בחוק המוסלמי (תקכ"ב, 1763)200

			אי איסטה קארטה נו סי מאנדו

			בה"י

			אצילי בני ישראל וכו'

			אחרי עתרת החיים והש' לה פריזינטי סירבירה דיזרליס קואלמינטי דיספואיס ד. סיאר לה קארטה כוללת מוס אב'לו הגביר המרומם ג' ברוך זונאנה ה"י [...] קי קיריאה קונג'אר קון נוזוטרוס אה דארמוס אונוס קואנטוס אש' פור איל עזבון די אלמנת הר' אליעזר אשכנזי נ"ע אי קי סיאה איליא פטרונה די דארלו [...] אה קיין לי פלאזי. אי נוזוטרוס לי דיספונדימוס קי איס דבר דלא אפשר סיינדו איי תקנה קדומה מזה רבות בשנים מרבני וגאוני הע"ק ירושלים [...] נינגונו פואי די דאר במתנה אה אלגון אדם פרטי או אזיר הקדש אה אלגונה ישיבה נינגונה קוזה די סו ביין ואפי' שוה פרוטה ממש. אי אפ'י סי [...] לו דייו אקיראה מתנה אי אקיל הקדש נו איס נאדה והרי הוא בטל ומבוטל סינו טודו לוקי דישה דיוי סיר פארה לה קאשה דיל כולל די ירוש' ת"ו. סיינדו טודו לוקי ריסטה אליי די קואל קיר נפטר קינו סילי טופה אליי יורש כפי נמוסם של הישמעאלים לו טומה איל פייטאמאל. אי פיר נו טיניר ניזה קון [איל] פייטאמאט אין קאדה נפטר קי דימאנדאריאה לוקי נו דישו סין מוכרחים די דארלי אל פייטאמאל מדי שנה בשנה אין סך קצוב פארה ק נו אגה זאפט [...] עזבון. קונקי לו טומה איל עזבון לה קאשה דיל כולל איפ פור סיר מירקאדו די איל פייטאמאל ומכחו הם באים.אי סיירטו קי איסטה תקנה קדומה קי [נתקנה] עפ"י ותיקון רבני' וגאוני עה"ק ת"ו נוחי נפש זלה"ה קון טאנטוס אלות וחומרות סיריאה או פור לה דיטה סיבה או פור סיבות אחרות אי סי סיקירה אזיר אל [...] קונגו קון אלגונו פור מונגו כבוד ח"ו איס גורם חרבן העיר פורקי טודוס טומאראן איסטי קאמינו אה קונג'אר פור אונה קוזה פוקה והא ראיה קי אגורה אין [...] פרט לוקי קיריאן דאר אירה די 100 גרוש' אה 150 מ"מ. אי אונו די נואיסטרוס חברים אמוסטרו קארטה קומו לה דיטה אלמנה אפרומיטו אליי גרוש' [...] קונקי סון דברים שאין להם שיעור. אילי אמוסטרימוס להגביר הנז' איל חש' קומו רובו ככלו דילה הכנסה די עה"ק ירושלם ת"ו איס דילוס עזבונות אי א[...] איס סין מניר טודו בשלמות אלה קאשה כפי די אבילאס דילה ג'ינטי קי דיזין קי לוס משרתים די אזיר עולה ומנחה אשם גזלות ואשם מע[ילות] והגביר הנז' הודה לדברינו אי דישו קונו איל קירי טיניר קארגו די קלמה אה פאסאר ח"ו סוב'רי לה הסכמה דיטה סיינדו קדומה מרבני עה"ק ת"ו עשויות בכל תוקף. והנה כי כן למען ה' איסטאראן מונגו' מוקאייט אה קי סי רונפה ועל פאפיל דילה מתנה קי איזו לה דיטה אלמנה אה סו ישיבה [...] קיטאר איסטה סברה די איל דעת די טודוס איל קי טאל נו אקורטיסקה אה דאר נאדה ני אה תלמידי חכמים ני אפי' פארה איל בית הכנסת סינו טודו איל [...] דיוי סיר לכוללות העיר דוקא למען ה' חזקו ואמצו את בושקאר אינטראדה אי אפוקאר לה סאלידה פארה קי פואידאן ביריר אין לה טירה אי איסטו איס פירות בע[ולם הזה] והקרן הקימת לעולם הבא שיהא שכרם כפול ומכופל כאות נפשם וכו'.

			תרגום

			מכתב זה לא נשלח201

			בה"י

			אצילי בני ישראל וכו'202

			אחרי עתרת החיים והש', מכתב זה בא לומר לכם, שאחרי שסגרנו את האיגרת הכוללת,203 דיבר אתנו הגביר המרומם גי'204 ברוך זונאנה ה"י,205 שרצה להתפשר אתנו ולתת לנו כמה אש'206 עבור העיזבון של הר' אליעזר אשכנזי נ"ע [= נוחו עדן],207 ושתהיה לאלמנתו רשות לתתו למי שנראה לה. ואנחנו ענינו לו שזה דבר דלא אפשר, היות ויש תקנה קדומה מזה רבות בשנים מרבני וגאוני עה"ק ירושלם שאף אחד לא יכול לתת במתנה לאיזה אדם פרטי או לעשות הקדש לאיזו ישיבה שום דבר מרכושו,208 ואפילו שווה פרוטה ממש, ואפילו [...] אם היא נתנה את העיזבון במתנה להקדש ההיא, הרי הוא בטל ומבוטל. אלא כל מה שנשאר בעיזבון צריך להיות לקפה של כולל ירושלים ת"ו. היות שכל מה שנשאר שמה מאיזה נפטר שלא נמצא לו שמה יורש, כפי נימוסיהם של הישמעאלים, לוקח אוצר המדינה.209 וכדי שלא יהיה עניין עם אוצר המדינה בכל נפטר, שיבקש לקבל את עזבונו, הרי הם מוכרחים לתת לאוצר המדינה מדי שנה בשנה סך קצוב כדי שלא יחרים [השלטון] את העיזבון. ואם קופת הכולל לוקחת את העיזבון, הרי זה כאילו קנתה אותו מאוצר המדינה ומכוחו הם באים.210 ובטוח שתקנה קדומה זו אשר נתקנה עפ"י ותיקין רבני וגאוני עה"ק ת"ו נוחי נפש זלה"ה. וכל כך אלות וחומרות היו בגלל הסיבה האמורה211 או בגלל סיבות אחרות.212 ואם הוא רוצה לעשות פשרה שמה עבור כבוד רב ח"ו, זה יגרום לחורבן העיר, כי כולם ילכו בדרך זו, לעשות פשרה עבור דבר קטן. והא ראיה שעכשיו ב[...] פרט שביקשו לתת לו כ־150-100 גרוש מעלה מטה, ואחד מחברינו [הוועד בקושטא] הראה מכתב שהאלמנה האמורה213 הבטיחה [...] גרוש. והרי אלו דברים שאין להם שיעור. והראינו לגביר הנזכר את החשבון שרובה ככולה של הכנסת ירושלים היא מן העיזבונות [ולא ייתכן] שלא יבוא הכול בשלימות לקופה. כפי שיש אנשים שמדברים שהמשרתים [לוקחים לעצמם מהעיזבונות] עולה ומנחה אשם גזלות ואשם מע[ילות]. והגביר הנז'214 הודה לדברינו ואמר שמכיוון שהוא רוצה לדאוג לאלמנה, אין הוא רוצה ח"ו לעבור על ההסכמה האמורה מאחר שהיא קדומה מרבני עה"ק ת"ו העשויות בכל התוקף. והנה כי כן למען ה', יקפידו מאוד שייקרע נייר המתנה שעשתה האלמנה האמורה לישיבה שלה, להוציא מחשבה זו מהדעת שלא יקרע כדבר הזה ושלא יתנו שום דבר, לא לת"ת ולא אפילו לבית הכנסת, אלא הכול צריך להיות לכוללות העיר דווקא. למען ה' חזקו ואמצו לחפש הכנסה ולמעט בהוצאה, כדי שיוכלו לחיות בארץ. ואלו פירות [שאדם אוכלם בעולם הזה] והקרן קיימת לעולם הבא, שיהא שכרם כפול ומכופל כאוות נפשם וכו'.

					64	שם, ב אדר ב תק"ח (139). התקנה פורסמה לראשונה על ידי מרקוס, המלבושים, ושוב בידי רוזאניס, קורות היהודים, ה, עמ' 440-438. תקנות לבוש דומות בתקופה זו היו גם בצפון אפריקה. ראו אנקאווא, כרם חמר, ב, סימן פא, צב, ועוד.

				

				
					65	פנקס קושטא, כ' שבט תקכ"ז (91). 

				

				
					66	בשן, תעודה, עמ' 96-77 ושם עמ' 77 הערה 1. מקורות נוספים לסוגיה זו ראו אצל ריבלין, ליקוטים, עמ' 20. 

				

				
					67	בניהו, אשכנזים, עמ' קנד; קאלאיג'יאן, התכתבות, ובשינויים קלים אצל מעוז, מחקרים, עמ' 567-562.

				

				
					68	סוזין, תקנות, דף כו ע"א.

				

				
					69	שם, דף כה ע"ב.

				

				
					70	פנקס קושטא, ט' אייר תק"ב (8).

				

				
					71	שם, ו' ניסן תק"ג (38).

				

				
					72	שם, תמוז תק"ו (68).

				

				
					73	שם, אב (?) תק"ט (78).

				

				
					74	שם, שלהי אייר תקי"א (97).

				

				
					75	כהן, יהודי ירושלים, עמ' 17-16, 31-28; בק ושרון, מגנזי קדם, שם.

				

				
					76	שוחט, היהודים בירושלים, עמ' 387-378.

				

				
					77	גרבר, ארכיון. וראו פנקס שטרות, ובו תעודות רבות על קשרי מסחר במאה ה־18.

				

				
					78	הירשברג, מכס, עמ' 165-158; חיים, מקורות, עמ' 157-154, תעודות 9, 17, 19, 33, ועוד. 

				

				
					79	יערי, מסעות, עמ' 333; מזרחי, אדמת קדש, א, קמט ע"ב; שוחט, היהודים בירושלים, עמ' 381.

				

				
					80	יערי, מסעות, עמ' 333. 

				

				
					81	סוזין, תקנות, דף מה ע"ב.

				

				
					82	יערי, מסעות, עמ' 333. 

				

				
					83	מזרחי, אדמת קדש, א, קמט ע"ב.

				

				
					84	למקורות ראו אטינגר, התנועה החסידית, עמ' 25 ואילך; היילפרין, יהודים, עמ' 33-30. 

				

				
					85	ראו פנקס שטרות, דף 5. על התקנות בתחום זה בצפון אפריקה ראו כרם חמר, סימנים מב, מט, צג. 

				

				
					86	ן' שמעון, שער המפקד, פז ע"א. 

				

				
					87	שם, מב ע"ב. 

				

				
					88	מיוחס, ברכות המים, טו ע"ב. 

				

				
					89	סוזין, תקנות, דף כז ע"א-כח ע"א. 

				

				
					90	ריבלין, עזבונות, עמ' תקנט-תריט. 

				

				
					91	שטראוס, תולדות, ב, עמ' 235-221; לבסקי, תקנות, עמ' 70 ואילך הביא את המקורות שהביא שטראוס, אך לא ציין זאת. אצל שניהם מקורות נוספים לפרשה זו. וראו תמר, לקח טוב, עמ' 30; כהן, יהודים בבית במשפט, המאה ה־18, עמ' 486-473. הדיון המעמיק ביותר בנושא הוא של ריינר, הנהגת הקהילה, עמ' 52-41 ושם מקורות נוספים.

				

				
					92	גויטיין, חברה, ב, עמ' 399-394.

				

				
					93	גיב ובואן, חברה, עמ' 125-119.

				

				
					94	גויטיין, חברה, ב, עמ' 398.

				

				
					95	שם, שם. 

				

				
					96	שם, עמ' 225. 

				

				
					97	שו"ת מבי"ט, ח"ג, סימן קפג: "נשאלתי על אנשי עיר א' שקנו בי"ת א"ל מא"ל [אוצר המדינה] מן המלך בסך קצוב וכו". שם, סימן י: "ולאחר מותו בא השופט והפיטלמאנו [בלאדינו, הממונה על הירושות] ואמרו שכל הנכסים היו למלך שלא הניח בנים"; גאלאנטי, קהלת יעקב, נח ע"ב: "שלאחר פטירת האדם כל מחמדיו הולכים לערכאו' ולאיבוד". והשוו, לקח טוב. וכך כותב ר' עובדיה מברטנורא: "וגם כי לפי משפטי המדינה נכסיהם למלך". מובא אצל יערי, אגרות, עמ' 129-128. למקורות נוספים לסוגיה זו ראו לבסקי, תקנות; שטראוס, תולדות, ב. 

				

				
					98	שטראוס, תולדות, ב, עמ' 228 ואילך; גויטיין ובן־שמש, המשפט, עמ' 172-140; חיים, מקורות, עמ' 145; גרבר, היהודים ומוסד ההקדש; גרבר, גבולות מצטלבים, עמ' 131-105.

				

				
					99	ראו תעודה 3 בסוף הפרק. בראש המכתב נאמר שהוא לא נשלח, אך אין בכך כדי לבטל את הדברים הנוגעים לתקנת העיזבונות.

				

				
					100	עיזבונו של אליעזר אשכנזי שממנו הוקמה לבסוף ישיבת דמשק אליעזר. ראו ברנאי, דיסרטציה, עמ' 213-210. 

				

				
					101	פנקס קושטא, ר"ח אלול תקכ"ב (?). וראו תעודה 3 בסוף הפרק. תעודה זו סותרת מה שכתב לבסקי, תקנות, עמ' 82, כי בתקופה העות'מאנית לא ידעו את מקורה של התקנה.

				

				
					102	ראו הקדמת ר' אברהם חפוטא, לפינטו, נבחר מכסף (מהדורת צילום).

				

				
					103	נבחר מכסף, קכז ע"ב. 

				

				
					104	היניצ'רים היו יחידות העלית של האימפריה העות'מאנית מן המאה ה־14 עד לראשית המאה ה־19.

				

				
					105	חזן, חקרי לב, אה"ע, סימן מב, דפים פט-צ. 

				

				
					106	ריבלין, עזבונות, עמ' תרה-תרט. במקורות אלו דן כבר קניאל, מאבקים, עמ' 116-113, אלא שלא עסק בזיקתה של התקנה לחוק המוסלמי.

				

				
					107	ה"ראשון לציון", הרב משה סוזין, מרמז על כך במעורפל בהקדמתו. סוזין, תקנות, דף כב ע"ב-כג ע"א.

				

				
					108	חיים, מקורות, עמ' 162 (תעודה 78).

				

				
					109	סוזין, תקנות, דף כה ע"ב. 

				

				
					110	פנקס קושטא, אדר א תק"ה (32). גם בתקופות קודמות הרבו היהודים לפנות לערכאות של גויים בענייני ירושה כשידעו שהחוק המוסלמי יפסוק לטובתם. ראו גויטיין, חברה, ב, עמ' 399. 

				

				
					111	סוזין, תקנות, דף כו ע"א-ע"ב.

				

				
					112	שם, דף כו ע"א. וראו בסעיף התקנה בדבר איסור החזרת חובות ליהודים.

				

				
					113	סוזין, תקנות, דף כח ע"א-ע"ב. 

				

				
					114	שם, דף כט ע"א-ע"ב. 

				

				
					115	פנקס קושטא, כ"ח אב תק"ב (10). 

				

				
					116	שם, אדר א' תק"ה (32).

				

				
					117	שם, אדר א' תק"ה (?) (73).

				

				
					118	שם, ג' תשרי תק"י (83).

				

				
					119	שם, ח' ניסן תקי"ג (110). 

				

				
					120	שם, כ"א טבת תקי"ט (27).

				

				
					121	שם, ט"ו אייר תקכ"א (?) (43). 

				

				
					122	שם, ר"ח אלול תקכ"ב (46). 

				

				
					123	שם, שלוש אגרות משלהי ניסן תק"י (84); איגרת מח' ניסן תק"י (84). 

				

				
					124	סוזין, תקנות, דף כו ע"א-ע"ב. 

				

				
					125	על פי ר' מרדכי מלכי, ההכנסה המינימלית בסוף המאה ה־17 הייתה 50 גרוש לנפש. ראו ריבלין, ליקוטים, עמ' 12; ברנאי, דיסרטציה, עמ' 70.

				

				
					126	זה היה כנראה גובה המס המקובל בקהילות האימפריה העות'מאנית בתקופה זו. ראו למשל תקנות איזמיר במאה ה־17 בספרו של יאודה, עבודת משא, כג ע"א.

				

				
					127	סוזין, תקנות, דף כו ע"ב. 

				

				
					128	שם, לג ע"ב. 

				

				
					129	פנקס קושטא, כ"ה שבט תק"ג (32). 

				

				
					130	שם, אדר א' תק"ח (?) (73).

				

				
					131	שם, ו' אב תקכ"ז (?) (132). 

				

				
					132	שם, י"ט כסלו תקי"ב (104). 

				

				
					133	שם, שלהי שבט תקי"ד (115). 

				

				
					134	על הנוהג ראו פנקס קושטא, כ"ה אב תקכ"ז (134); וראו גם בן חנניה, מסים, עמ' מג-מו; בניהו, קבורה, עמ' מז-מח; פראוור, קבורה, עמ' ק. 

				

				
					135	כהן, ארץ־ישראל, עמ' 256; ברנאי, דיסרטציה, עמ' 58; בק ושרון, מגנזי קדם, עמ' 25. 

				

				
					136	סוזין, תקנות, דף ל ע"א. על תאריך התקנה ניתן לעמוד מתוך הביטוי: "ומבארים אנו עתה משהרחיב ה' לנו", המתייחס כנראה לתקנה הקודמת משנת תקל"ו, וברור שהתקנה שלפנינו היא מלפני תקס"ז (שם, לא ע"א) בגלל הסוגריים שהובאו שם. 

				

				
					137	שם, דף לב ע"א-ע"ב. 

				

				
					138	שם, דף לג ע"א. 

				

				
					139	שם, דף לב ע"ב. 

				

				
					140	שם, דף לב ע"א. 

				

				
					141	שם, דף לא ע"ב. 

				

				
					142	שם, שם. 

				

				
					143	ראו לדוגמה תעודה 1 בסוף הפרק. וראו גם ברנאי, דיסרטציה, עמ' 133; פנקס קושטא, יז אב תק"ו (114), אייר (?) תק"ז (?) (71); פנקס שטרות, דף 5. 

				

				
					144	פנקס קושטא, ט"ו [?] תק"י (84); י"א תמוז תק"י (87); ח' אלול תק"י (88). 

				

				
					145	שם, יב אב (?) תק"ט (80). 

				

				
					146	ברנאי, דיסרטציה, עמ' 182-138.

				

				
					147	שם, עמ' 166-163; פנקס קושטא, כ"ד אלול תק"ד (62). 

				

				
					148	סוזין, תקנות, דף כד ע"ב. הפארה הייתה החלק הארבעים של הגרוש. 

				

				
					149	ראו תעודה 2 שבסוף המאמר. אף שאינה נושאת תאריך, קרוב לוודאי שהנוסח הוא מלפני שנת תק"ז, כי חתום עליה ר' יצחק רוזניס שעלה לארץ ישראל בשנה זו. 

				

				
					150	למשל, סוזין, תקנות, דף כד ע"ב-כה ע"ב; פנקס קושטא, כ"ה אדר תק"א (56); כ"ד אלול תק"ד (62); ר"ח (?) אדר תק"ח (?) (64); כ"ט אייר תק"ח (?) (67); תק"ח (139), ועוד. 

				

				
					151	פנקס קושטא, כ' אדר תקי"ד (116); סוזין, תקנות, דף מ ע"א.

				

				
					152	ברנאי, האשכנזים, עמ' 204-201. 

				

				
					153	ראו למשל, פנקס קושטא, אב תק"ט (?) (80); שלהי תמוז תקכ"א (45), ועוד.

				

				
					154	שם, ז' אלול תקכ"ב (102); כ"ו אייר תקכ"ב (102). 

				

				
					155	ברנאי, יהודי א"י, עמ' 158-155.

				

				
					156	פנקס קושטא, ר"ח אלול תקכ"ב (46). 

				

				
					157	ברנאי דיסרטציה, עמ' 38-33. לא תמיד אפשר להבדיל במקורות בין עולים כדי להשתקע לבין עולי רגל.

				

				
					158	פנקס קושטא, ח' אייר תק"י (84). 

				

				
					159	שם, ט"ו אב תק"י (34), שני מכתבים. 

				

				
					160	שם, ט"ו אב תק"י (87). 

				

				
					161	שם, ט"ו אב תק"י (39); שלהי תמוז תקי"ב (40); י"ז אייר תקי"ד (115); ברנאי, יהודי א"י, עמ' 158-155. 

				

				
					162	שם, כ"ב אב תק"י (70). 

				

				
					163	שם, כ' אב תקי"ב (107), ושם פירוט הסכומים שנאספו בקושטא כדמי עלייה, וציון העובדה שרבים מן העולים עניים, אך אי אפשר למנועם מהם עלייה שכן יעלו בדרך אחרת. ראו גם שם, ר"ח אלול תקי"ח (26). 

				

				
					164	שם, כ' אב תקי"ד (116). 

				

				
					165	שם, כ"ו טבת תקט"ו (101). 

				

				
					166	שם, ו' אלול תק"ך (41).

				

				
					167	יערי, מסעות, עמ' 391. שם גם תיאור מפורט על דרך החכרת הספינה בקושטא וארגון העלייה.

				

				
					168	סוזין, תקנות, דף מ ע"א-ע"ב.

				

				
					169	ן' שמעון, שער המפקד, כ ע"א, פו א"ע; סוזין, תקנות, דף נב ע"ב.

				

				
					170	לבסקי, תקנות, עמ' 114-107; ריבלין, חזקות. 

				

				
					171	סוזין, תקנות, דף מו ע"ב-מז ע"א. 

				

				
					172	שם, דף לט ע"א-מ ע"ב. וראו שם, דף מ ע"ב-מו ע"א.

				

				
					173	התקנה הותקנה בבית מדרשו של ר' שלמה עבדאללה, מחכמי ירושלים בראשית המאה ה־18. ראו סוזין, תקנות, דף סט ע"ב.

				

				
					174	גרץ כינה זאת "רצח הילדים". גרץ, דרכי ההיסטוריה, עמ' 279. 

				

				
					175	התקנה משנת תקי"ד (1754). ראו סוזין, תקנות, דף מה ע"ב; בן־נאה, מותרות.

				

				
					176	שם, מה ע"א-ע"ב; ריבלין, חזקות.

				

				
					177	שם, מה ע"ב. פנקס קושטא, כ' אב תקי"ד (?) (118). 

				

				
					178	סוזין, תקנות, דף מה ע"א. 

				

				
					179	אבולעפיה, חנן אלהים, בסוף הספר. 

				

				
					180	שוחט, היהודים בירושלים, עמ' 396. 

				

				
					181	סוזין, תקנות, דף מא ע"א.

				

				
					182	שם, דף מא ע"ב.

				

				
					183	פנקס קושטא, כ"ג אב תקט"ז (128).

				

				
					184	ראו איגרתו משנת תקי"ז אצל כהנא, ברכת הארץ, סד ע"א-ע"ב. לא ברור אם אכן יצא לחוץ לארץ אם לאו.

				

				
					185	פנקס קושטא, כ"י בית המדרש לרבנים בניו־יורק, מס' 0151, מכון בן־צבי, מיקרופילם מס' 1857, דף מס' 22ב.

				

				
					186	איני יודעם לזהותם; באותו הזמן עלו רבים לארץ.

				

				
					187	הכוונה לפקידי קושטא.

				

				
					188	כקרן.

				

				
					189	הריבית.

				

				
					190	מכאן ניתן ללמוד על הצרכים המינימליים למחיה בירושלים בתקופה זו.

				

				
					191	הפטור הוא מכל המסים לקהילה ולשלטונות, כולל מסי קבורה, להוציא מס הגולגולת.

				

				
					192	הוא מס הגולגולת, הג'יזיה

				

				
					193	אב.

				

				
					194	החתומים, פקידי ירושלים בקושטא, ידועים לנו ממקורות נוספים. ביניהם כמה מעשירי הקהילה בקושטא ונכבדיה.

				

				
					195	פנקס קושטא (לעיל, הערה (1), דף מס' 139א). כתב היד משובש וקשה לקריאה. את התאריך המשוער של התעודה ניתן לקבוע על פי שמות החתומים, שלושתם רבני הכולל בקושטא. בחודש אייר תק"ז עלו שניים מהם לארץ ישראל באותה אנייה שבה עלה גיסו של הבעש"ט, ר' גרשון מקוטוב. מכאן שהתעודה היא מלפני אייר תק"ז. הפעם הראשונה שבה מופיעים שלושת הרבנים האלה יחד כרבני הכולל בקושטא הייתה בשנת תק"ב (יערי, הדפוס העברי בקושטא, עמ' 196, סעיף 389), כך שהתעודה היא מתק"ב-תק"ז, ועניינה חידוש תקנה הקיימת עוד מראשית פעולתם של פקידי קושטא, בסוף שנות העשרים של המאה ה־18.

				

				
					196	שאינם שולטים בעברית. תרגום התעודה לעברית שנעשה בידי חברי ד"ר אבנר לוי. תודתי נתונה לו.

				

				
					197	עד כאן התרגום.

				

				
					198	שלושתם היו רבני קושטא בשנות הארבעים.

				

				
					199	אין אנו יודעים אם אכן בוצע עונש זה.

				

				
					200	פנקס קושטא, לעיל הערה (1), דף מס' 47ב. אף שאין תאריך על תעודה זו, נראה לי שהיא משנת תקכ"ב. הוא נמצא בפנקס בין שתי תעודות מר"ח אלול תקכ"ב, ומתוך בדיקת כתב היד והדיו שבו נכתבה נראה שהתעודה זהה לגמרי לתעודה שבאה אחריה. נוסף על כך, תעודה זו לא נשלחה והעניינים הנדונים בה חוזרים ונדונים באיגרת שאחריה. 

				

				
					201	על גבי כתב היד יש שני קווים המבטלים את המכתב, ואף על פי כן תוכנו החשוב אינו מתבטל עקב כך. לדעתי מכתב זה לא נשלח מכיוון שבפרשת העיזבון שהוא עוסק בו היה משא ומתן ארוך (הידוע לנו מתעודות רבות) וחלו בו התפתחויות שמנעו את שליחתו. כאמור, אין הדבר משנה כלום בנוגע לתקנות העיזבונות ומקורן בחוק המוסלמי הנזכרים בו. התרגום לתעודה זו נעשה בידי אבנר לוי ותודתי נתונה לו.

				

				
					202	המכתב נשלח מפקידי קושטא לירושלים.

				

				
					203	המכתב הקודם בכתב יד. בשם "איגרת כוללת" נקראת איגרת כללית וארוכה המטפלת בעניינים רבים ושונים. מינוח זה מקובל מאוד באיגרות של שד"רים, כשהיו מציידים אותם באיגרת שבה היו מפרטים את כל הבעיות, בנוסף על האיגרת ליחידים, לקהילות או על עניינים מסוימים. איגרת זו באה אפוא כנספח לאיגרת הכוללת שהיא מר"ח אלול תקכ"ב.

				

				
					204	ג'יליבי. תואר כבוד.

				

				
					205	מגבירי קושטא.

				

				
					206	הכוונה כנראה לאספר, מטבע עות'מאני.

				

				
					207	על שמו ומעיזבונו הוקמה ישיבת דמשק אליעזר בירושלים.

				

				
					208	זהו חלק מתקנת העיזבונות המקורית.

				

				
					209	לפי החוק המוסלמי על הירושות, וראו במיוחד בסעיף תקנת העיזבונות.

				

				
					210	מכאן שהזיקה בין תקנת העיזבונות לחוק הירושה המוסלמי נמשכה גם בתקופה העות'מאנית תמורת תשלום קצוב.

				

				
					211	דהיינו ההסכם עם השלטונות.

				

				
					212	ייתכן שהכוונה לאובדן ההכנסות לכולל.

				

				
					213	אלמנתו של אליעזר אשכנזי, בעל העיזבון שנזכר קודם.

				

				
					214	ברוך זונאנה.

				

			

		

	
		
			 

		

	
		
			פרק 3 

			הניהול הכספי של קהילת ירושלים 
במאה ה־18 

			מבוא 

			בשנת תרט"ו (1855) שלח הכולל הספרדי בירושלים תזכיר לקהילות הגולה שבו פירטו מנהיגיו את בעיותיו הכספיות. בין השאר נאמר בו: 

			האמת ניתנה ליכתב כי כל החובות אשר נעשו בכוללות ארצינו עה"ק [= עיר הקודש] ירושלם ת"ו [= תבנה ותכונן] לא נהייה אלא רק בסיבה גדולה והכרחית שנתחדש בדור שפנינו והינו כי עד שנת התקצ"ב ליצירה ועד בכלל עם שכבר היה חוב על הכולל היה דבר מועט מאיזה הקדשות וכנגד זה ברב השנים ההכנסה וההוצאה שווים [...] והיו ראשי העדה מנהלים את הוכלל בשופי בלי שום טרדה.1 

			הגורם המרכזי שסיבך לדעתם את קהילת ירושלים הספרדית בחובות כבדים באמצע המאה ה־19 היה בניית בתי הכנסת בשנות השלושים. 

			בניתוח התזכיר כתב ישראל ברטל: "מן התזכיר והמקורות הכרוכים בענייניו, ובמיוחד מביקורתו של לודויג אוגוסט פרנקל, עולה [...] תמונת כוללות הספרדים במלוא מורכבותה: קהילה על כל מוסדותיה ותפקידיה, שיש בה ייחוד בשל משמעות הישיבה בירושלים — ובאותה עת מוסד פינאנסי, הדומה בעיקרו למנזרים היוונים והארמנים בירושלים".2 דברים דומים על החשיבות הרבה שהייתה להון בהשקעות בקרנות הקהילה ובמתן הלוואות ליהודים וללא יהודים ובפרנסתם של הנוצרים והיהודים בירושלים במאה ה־17, כתבו גם חיים גרבר ומינה רוזן.3 פרק זה מוקדש לאופן ניהולה של קהילת ירושלים (דהיינו כולל הספרדים) כגוף פיננסי במחצית השנייה של המאה ה־18. 

			תולדות ארץ ישראל והיישוב היהודי בה במאה ה־18 זכו להתעניינות החוקרים בשני הדורות האחרונים, וכיום מצויה בידינו תמונה בהירה למדי של תקפה זו.4 במחקרים אלה נעשה שימוש במגוון רחב של תעודות ומקורות היסטוריים: יהודיים, מוסלמיים ואירופיים. הקהילה היהודית בירושלים זכתה להתעניינות מרבית הן בשל חשיבותה וגודלה הן בשל הריבוי היחסי של המקורות שהגיעו לידינו. ממקורות האלה אציין בעיקר את הספרות הרבנית לסוגיה, התעודות הקשורות לשד"רים, חלק מתקנות הקהילה, ספרות המסעות האירופית והיהודית, אגרות פרטיות וציבוריות ותיעוד עות'מאני של השלטון המרכזי אסתנבול. נחשפו ונדונו גם מקורות נוספים: אגרות פקידי קושטא (שעליהן ביססתי את ספרי על יהודי ארץ ישראל במאה ה־18)5 ותעודות הסִגִ'ל (בית הדין השרעי) של ירושלים. את תעודות הסג'ל הנוגעות לתולדות העיר בסוף המאה ה־18 חקר עדאל מנאע בעבודת הדוקטור שלו, ואת החומר הנוגע ליהודים פרסמו אמנון כהן ותלמידיו.6 

			 

			התפוררות השלטון המרכזי באימפריה העות'מאנית במאות ה־17 וה־18 השפיעה גם על תולדות ירושלים. שליטים ופקידים שנשלחו אליה מבחוץ נלחמו אלה באלה, ולא תמיד זכו לשיתוף פעולה מצד הנכבדים המקומיים (האעיאן) ומצד האוכלוסייה המקומית. מצב דברים זה הלך והידרדר במאה ה־18, ואמנון כהן הגדירו כאנרכיה ממש. רק בשלהי המאה, משנתמנה אחמד ג'זאב פשה לשליטה של דמשק, נעשו ניסיונות להחזיר את הסדר על כנו ולגבות מסים בפרובינציה כהלכתם.7 כתוצאה מהמצב סבלה מאוד גם הקהילה היהודית עם כלל האוכלוסייה. 

			כפי שמתברר ממחקריו של כהן, במאה ה־16 התפתחה ירושלים מבחינה כלכלית, והיהודים השתלבו במערכת הכלכלית.8 רוב יהודי העיר באותה עת חיו מיגיע כפיהם, והמבנה הדמוגרפי של הקהילה היה דומה למבנה של קהילות אחרות באימפריה העות'מאנית במאה זו. במאה ה־17, עם ירידתה הפוליטית והכלכלית של העיר, השתנה גם מעמדם הכלכלי של היהודים. מקהילה החיה לרוב על יגיע כפיה נטתה בהדרגה הכף, עם גבור הפורענויות מבית, לחיים של תלות בגורמי חוץ, ובעיקר בתרומות מיהודי התפוצות.9 כמו כן התחוללו בקהילה שינויים דמוגרפיים וגדל בה מספר הזקנים והזקנות. מגמות אלו התחזקו אף יותר במאה ה־18. בראשית המאה הסתבכה הקהילה האשכנזית בירושלים בקשיים כלכליים כבדים וסיבכה גם את הקהילה הספרדית הדומיננטית. שתי הקהילות אף סבלו מהמאבק שהיה בעיר בין שליטים ופקידים עות'מאנים לבין המקומיים.10 שיקומה, ארגונה ותפקודה של קהילת ירושלים מסוף שנות העשרים של המאה ה־18, נעשו באמצעות "פקידי ארץ ישראל בקושטא".11 למעשה, התנהלו חייה של קהילת ירושלים במרוצת המאה ה־18 בחסות פקידי קושטא, שעשו זאת בדרך של מגעים באמצעות אנשי קשר עם השלטון המרכזי באסתנבול ועם השלטונות בפרובינציה הסורית בדמשק, בצידון ובירושלים. בין השאר דאגו פקידי קושטא לקיים קשרים עם פקידים עות'מאניים טרם הישלחם לירושלים וכן למנות את ההנהגה היהודית בעיר ולפקח עליה. 

			רוב יהודי ירושלים במאה ה־18 התקיימו אפוא מתרומות מחוץ לארץ, או מהכנסות כספיות מקרנות שהם עצמם הניחו בחוץ לארץ ובקופת הקהילה בירושלים. הכנסות נוספות היו לאלה שהלוו כספים ללא יהודים. אורח חיים זה היה אחד הגורמים המרכזיים שהביאו לשינויים במבנה החברתי של קהילת ירושלים: מקהילה המבוססת על משפחות ועל רציפות דורות, הפכה לקהילה שרבו בה הזקנים. אלה עלו אליה בערוב ימיהם לאחר שדאגו לעצמם להכנסה כספית קבועה, שמקורה כאמור בריבית מהקרן שהניחו בקהילת האם שלהם או בירושלים עצמה. 

			 

			בפנקסי חשבונות של קהילת ירושלים ל־11 שנים, מהשנים תקכ"א-תקנ"ו (1795/6-1760/1),12 מעידים על ניהול חשבונות שוטף ופרטני מאוד. מצוי בהם חומר עשיר להכרת דרך ניהולה הפיננסי של הקהילה, לבירור נושאים של דמוגרפיה ולהבנת הקשר עם השלטון ועם האוכלוסייה המוסלמית, לתיאור חיי היום יום בעיר, ועוד. הפנקסים משמונה השנים האחרונות, תקל"ז-תקנ"ו (1795/6-1776/7) מנוהלים כהלכה, ואילו הפנקס הראשון מהשנים תקכ"א-תקכ"ג (1762/3-1760/1) מכיל רישום של שלוש שנות ניהול כספי במעורבב, ולא תמיד אפשר להבחין בו בין שנה לשנה. מסיבה זאת לא עלה בידי להרכיב מפנקס זה מאזנים כספיים שנתיים, הגם שהוא שימש לחקר עניינים רבים אחרים.  

			המאזנים 

			במאזנים הכספיים של הקהילה מהשנים תקל"ז-תקנ"ו יש סעיפי הכנסות, הוצאות וחובות. הקהילה השתדלה לאזן את תקציבה על ידי לקיחת הלוואות, וכשהיה עודף בתקציבה העבירה אותו לרישום כהכנסה בשנה הבאה, ולהפך. הקהילה התנהלה למעשה כגוף פיננסי, ומאות מחבריה וכן מאות מתושבי העיר — בעיקר המוסלמים על שליטיהם, פקידיהם ופשוטי העם — היו מעורבים בהלוואה ובהקדשת כספים לקהילה, בקבלת ריבית ממנה ובהחזרי חובות של הקהילה לגופים כבתי כנסת, ישיבות וקופות צדקה וליחידים — יהודים ולא יהודים. 

			שיטה זו של פעילות פיננסית, שהחלה כאמור במאה ה־17 כנראה מתוך חיקוי של הכנסיות והמנזרים הנוצריים שבעיר, והלכה והתעצמה במאה ה־18. מן המאה ה־17 ואילך החלו היהודים בארץ ישראל להתבסס יותר ויותר על תרומות של אחיהם שבגולה, ובד בבד נסמכו על קרנות שהקימו לעצמם בחוץ לארץ או בקופת הקהילה הירושלמית. כמו כן היו שהתפרנסו מהלוואות לגויים. חלק מהלוואות אלו הפכו להקדשים אחרי מותם של המלווים־מקדישים. שיטה זו אינה חדשה בקרב יהודי ארץ ישראל; היא הייתה קיימת כבר בימי הביניים והיה בה דמיון לווקף המוסלמי. במאה ה־18 התפשטה מאוד גם שיטת ההקדשים לקהילה. ההלוואות הרבות, שבחלקן הפכו להקדשים לאחר מות המלווים, אפשרו לקהילת ירושלים לתמרן בין הוצאותיה המרובות שמקורן בתשלומי ריבית, במסים, בשוחד, ב"חמס" ובהחזקת הקהילה, לבין יכולתה לחדש מפעם לפעם את ההלוואות ולהחזיר חלק מהן. כדי לאזן את תקציבה נעזרה הקהילה רבות בפוליסות (המחאות) שנשלחו אליה מפקידי קושטא ובפוליסות שהוציאה על שמם כאשר אזל הכסף בקופתה. מאות רבות מהלא יהודים ומהיהודים שבעיר נרשמו מדי שנה בפנקסים כמקבלי ריבית, ועשרות רבות הלוו מדי שנה בשנה סכומים חדשים לקהילה. אחרים קיבלו את קרן הלוואותיהם בחזרה. הקהילה התנהלה אפוא כקופת חיסכון וכבנק מסחרי לכל דבר. 

			מאזני הקהילה שלפנינו הם כאמור מהשנים תקל"ז-תקנ"ו. לא הצלחתי להרכיב מאזנים מהשנים תקכ"א-תקכ"ג, שכן הפנקס על תקופה זו מערבב שלוש שנים. גם בפנקס השני משנת תקל"ז לא תמיד אפשר להבחין בין הכנסות להוצאות.13 לעומת זאת, הפנקסים המאוחרים משנות השמונים והתשעים מסודרים הרבה יותר. 

			אחת הסיבות האפשריות להבדלי הרמה בהכנת הפנקסים נעוצה אולי במי שהכינם. את הפנקסים משנות השישים רשם ר' עזרא פאפולה, מחכמי העיר, ואילו את הפנקסים משנות השבעים ואילך רשם בנו, ר' יעקב פאפולה. אחר כך השתתף ברישום ר' מרדכי צורנאגה, ואילו את הפנקס האחרון רשם ר' מרדכי צורנאגה עם ר' שמואל חיים.14 אך דומני שהסיבה העיקרית לעובדה שחלק מהפנקסים לא הגיעו אלינו בצורה מסודרת נעוצה בכך שאין אלה הפנקסים הסופיים שהוכנו באותן שנים, אלא פנקסי טיוטה שכמוהם היו אחדים בכל שנה ושנה, עד שלבסוף רוכזו בידי הסופר בפנקס מסודר שהעתקו אף נשלח לפקידים בקושטא. עובדה זו, המעידה גם על דרך ניהול הספרים של הקהילה, מתבררת מהפנקסים עצמם, ובעיקר מן הפנקס הראשון, הלא מסודר, משנות השישים. נאמר בו למשל: "445:50 כנראה פנקס תקכ"א", או: "בילאנסו [המאזן] עבר בפנקס קושטא משנת תקכ"א" (כלומר בפנקס שנשלח לקושטא באותה שנה), או: "כנראה בפנקס קושטא", "הסך עבר בפנקס שנשלח לפקידי קושטא תקכ"ב 3068:17 סך". או כפי שכתבו פקידי קושטא: "כי כן בא אלינו פנקס ההכנסה וההוצאה משנת אשתקד אשר שלחו אלינו מעלת הפקידים אשר במחנה קדשם".15  

			שיטה זאת של הכנת הפנקסים קשורה גם לדרך ניהול הקהילה כמוסד פיננסי. פרנסי הקהילה יצאו מדי יום לפגישות ולתשלומים, ללקיחת הלוואות ולהחזרתן, לתשלומי מסים, שוחד וריבית; כל זאת תוך מפגש עם הבירוקרטיה העות'מאנית, עם האוכלוסייה המקומית ועם יחידים בקהילה. מכיוון שלא כל הפעילות התנהלה במשרד, הפרנסים נאלצו לרשום את רישומיהם על גבי פנקסים, והיו פנקסים מיוחדים להקדשים, להלוואות, לגִ'יזְיָה — מס הגולגולת שהוטל על הד'ימים (הלא מוסלמים), וכדומה.16 פעילות נמרצת ורישומים רבים נעשו במשרדי השלטון ובשעריו, בבתי הקפה בעיר וכן בפתחי המשרדים עם השוערים, הלבלרים והשומרים. בפועל התנהלו ונרשמו פעולות פיננסיות רבות לא רק במשרדי הקהילה, אלא גם בבתים שונים, במשרדים, בבתי קפה ואפילו ברחובות.  

			 

			דו"ח הכנסות והוצאות: תקל"ז-תקנ"ו (1795/6-1776/7) 

			דו"ח הכנסות (בגרוש ובפארה) 

			
				
					
					
					
					
					
					
					
					
					
				
				
					
							
							מקור ההכנסה

						
							
							תקל"ז17

						
							
							תקמ"ד

						
							
							תקמ"ה

						
							
							תקנ"ב

						
							
							תקנ"ג

						
							
							תקנ"ד

						
							
							תקנ"ה

						
							
							תקנ"ו

						
					

				
				
					
							
							העברה מפנקס אשתקד

						
							
							—

						
							
							—

						
							
							—

						
							
							883:20

						
							
							1,814:17

						
							
							—

						
							
							933:31

						
							
							20

						
					

					
							
							מס קהילתי מגברים

						
							
							1,304:05

						
							
							261

						
							
							164

						
							
							245:17

						
							
							315

						
							
							149:20

						
							
							123

						
							
							114:20

						
					

					
							
							מס קהילתי מנשים

						
							
							645:04

						
							
							717:10

						
							
							572:30

						
							
							452

						
							
							616:32

						
							
							600

						
							
							394

						
							
							586

						
					

					
							
							הטלה מיוחדת

						
							
							—

						
							
							—

						
							
							—

						
							
							210

						
							
							—

						
							
							—

						
							
							—

						
							
							—

						
					

					
							
							ירושות מחיים ומנפטרים

						
							
							2,267:39

						
							
							2,973:30

						
							
							1,760:39

						
							
							4,789:35

						
							
							2,526:25

						
							
							3,396:39

						
							
							4,196:37

						
							
							3,401:24

						
					

					
							
							דמי קבורה מחיים ומנפטרים

						
							
							7,121:07

						
							
							3,112:18

						
							
							3,285

						
							
							4,844:27

						
							
							8,556:17

						
							
							4,222:20

						
							
							3,346:29

						
							
							4,696:34

						
					

					
							
							עיזבונות

						
							
							7,015:08

						
							
							1,219:37

						
							
							1,965

						
							
							3,437:31

						
							
							2,836:32

						
							
							3,721:26

						
							
							4,359:18

						
							
							5,046:19

						
					

					
							
							שכירות

						
							
							50

						
							
							109

						
							
							82

						
							
							14:10

						
							
							14:10

						
							
							—

						
							
							48

						
							
							—

						
					

					
							
							נישואים וכתובות

						
							
							2,102:20

						
							
							92:30

						
							
							86

						
							
							339:20

						
							
							276

						
							
							455:30

						
							
							346:20

						
							
							519:10

						
					

					
							
							דמי ‘הסכמה' מעולים

						
							
							2,652:15

						
							
							1,891:15

						
							
							705

						
							
							818

						
							
							1,018:20

						
							
							
							
					

					
							
							ג'אפאר (מסי מעבר בדרכים)

						
							
							5,201

						
							
							2,522:30

						
							
							1,622

						
							
							2,607:16

						
							
							3,015

						
							
							
							
					

					
							
							משד"רים

						
							
							4,376:19

						
							
							3,745:20

						
							
							1,782

						
							
							6,132:17

						
							
							3,111:14

						
							
							1,504:20

						
							
							430

						
							
							398:30

						
					

					
							
							דורה לשיירת החאג'

						
							
							36

						
							
							15

						
							
							—

						
							
							14:14

						
							
							16 (ולקבר רחל)

						
							
							18:20

						
							
							69:20

						
							
							69:17

						
					

					
							
							גאבילה (בשר ויין)

						
							
							25

						
							
							172

						
							
							78

						
							
							456:21

						
							
							469:20

						
							
							387

						
							
							366

						
							
							479:20

						
					

					
							
							גִ'יזיָה

						
							
							14:11

						
							
							—

						
							
							—

						
							
							14:18

						
							
							—

						
							
							182

						
							
							—

						
							
							—

						
					

					
							
							טינקיס (מס נלווה לעולי רגל)

						
							
							1,016:34

						
							
							393:15

						
							
							580

						
							
							345:13

						
							
							656:20

						
							
							298:25

						
							
							141:33

						
							
							—

						
					

					
							
							נדבות מאורחים

						
							
							1,160:04

						
							
							836:34

						
							
							148

						
							
							211

						
							
							250:16

						
							
							258

						
							
							1,539:30

						
							
							323:20

						
					

					
							
							מצבות

						
							
							1,048:30

						
							
							119

						
							
							—

						
							
							—

						
							
							—

						
							
							300

						
							
							600

						
							
							—

						
					

					
							
							פוליסות לקושטא

						
							
							1,735:30

						
							
							4,574

						
							
							8,300

						
							
							—

						
							
							—

						
							
							—

						
							
							—

						
							
							—

						
					

					
							
							פוליסות מקושטא וממקומות אחרים

						
							
							6,646

						
							
							—

						
							
							1,920

						
							
							10,897:10

						
							
							10,326:20

						
							
							4,880

						
							
							16,499:30

						
							
							7,998:28

						
					

					
							
							שונות

						
							
							313:05

						
							
							222

						
							
							60

						
							
							29:20

						
							
							67

						
							
							142

						
							
							48:25

						
							
							695:30

						
					

					
							
							הלוואות והקדשים מיהודים

						
							
							5,693:03

						
							
							8,840:20

						
							
							7,295

						
							
							28,183:32

						
							
							15,753:33

						
							
							20,673:20

						
							
							2,7581

						
							
							7,759:10

						
					

					
							
							הלוואות מגויים

						
							
							9,267

						
							
							8,830

						
							
							9,477

						
							
							11,503:25

						
							
							8,786:20

						
							
							23,061:10

						
							
							10,248:30

						
							
							17,771

						
					

					
							
							ליסטה (מחוץ לארץ)

						
							
							—

						
							
							44

						
							
							105

						
							
							—

						
							
							198:35

						
							
							217:22

						
							
							426

						
							
							437:20

						
					

					
							
							ממלמדי תורה

						
							
							—

						
							
							—

						
							
							309:20

						
							
							85:35

						
							
							179:10

						
							
							38:10

						
							
							209:10

						
							
							161

						
					

					
							
							סך הכול

						
							
							59,692:25

						
							
							40,693:19

						
							
							40,297:09

						
							
							76,576:22

						
							
							60,833

						
							
							66,077:10

						
							
							73,792:20

						
							
							58,490:20

						
					

				
			

			 

			דו"ח הוצאות (בגרוש ובפארה) 

			
				
					
					
					
					
					
					
					
					
				
				
					
							
							מטרת התשלום

						
							
							תקל"ז

						
							
							תקמ"ד

						
							
							תקמ"ה

						
							
							תקנ"ב

						
							
							תקנ"ג

						
							
							תקנ"ד

						
							
							תקנ"ה

						
					

				
				
					
							
							ואלי (מושל) דמשק

						
							
							3,110:11

						
							
							1,630:20

						
							
							2,386:40

						
							
							2,375

						
							
							2,350

						
							
							1,950

						
							
							2,950(?)

						
					

					
							
							מֻתַסַלִּם (מושל) ירושלים

						
							
							3,627:31

						
							
							3,264

						
							
							2,304:25

						
							
							—

						
							
							1,236:08

						
							
							—

						
							
							336:20

						
					

					
							
							קאדי

						
							
							497:10

						
							
							476:10

						
							
							410:12

						
							
							448:20

						
							
							276

						
							
							986:15

						
							
							1,281

						
					

					
							
							חמס לפרטי גויים

						
							
							964:28

						
							
							857:31

						
							
							867:27

						
							
							939:30

						
							
							1,151

						
							
							934:20

						
							
							1,024

						
					

					
							
							לגויים, בעבור פרטי ישראל

						
							
							1,079:27

						
							
							1,189:23

						
							
							2,207:21

						
							
							2,805:05

						
							
							5,563:27

						
							
							1,522:10

						
							
							1,126

						
					

					
							
							מֻשַׁאהָרָה (מס חודשי קבוע) לנכבדים

						
							
							1,395

						
							
							1,852:16

						
							
							1,513:31

						
							
							2,079:10

						
							
							1,695:15

						
							
							1,951:26

						
							
							1,908:05

						
					

					
							
							חַ'מְרִיָּה (היטל על יין)

						
							
							74:20

						
							
							78:20

						
							
							78:20

						
							
							84

						
							
							84

						
							
							84

						
							
							85:20

						
					

					
							
							סוכר (בכסף)

						
							
							3,685

						
							
							3,904

						
							
							3,842:20

						
							
							3,829:10

						
							
							3,980:22

						
							
							3,807:20

						
							
							3,836:10

						
					

					
							
							סוכר (בעין)

						
							
							659:28

						
							
							587

						
							
							735:15

						
							
							620:20

						
							
							753:30

						
							
							818:20

						
							
							895

						
					

					
							
							הוצאות הגִ'יזיָה

						
							
							801:32

						
							
							1,095:10

						
							
							1,170

						
							
							1,572

						
							
							1,041:25

						
							
							834

						
							
							1,467:15

						
					

					
							
							לוַקף (שכירות)

						
							
							452:04

						
							
							462:30

						
							
							438

						
							
							487

						
							
							429

						
							
							410

						
							
							430

						
					

					
							
							להפסד שערי מטבע

						
							
							238:17

						
							
							126:13 

						
							
							32:35

						
							
							222 

						
							
							159

						
							
							137

						
							
							86:16

						
					

					
							
							תשלום ריבית לגויים

						
							
							1,001:27

						
							
							3,065:15 

						
							
							5,410

						
							
							6,357:28

						
							
							6,077

						
							
							7,234:33

						
							
							6,386:38

						
					

					
							
							הכשר (ריבית) ליהודים

						
							
							4,876:39

						
							
							8,136:10

						
							
							8,129:30

						
							
							15,428:10

						
							
							14,218:31

						
							
							15,000:35

						
							
							16,107:02

						
					

					
							
							קיסמיט (על נפטרים)

						
							
							2,109:32

						
							
							590:21

						
							
							542:10

						
							
							1,109:29

						
							
							951:26

						
							
							849:21

						
							
							819:16

						
					

					
							
							מסי קבורה

						
							
							
							789:21

						
							
							601

						
							
							1,090:21

						
							
							799:25

						
							
							562:33

						
							
							1,030:16

						
					

					
							
							חובות ישנים לגויים

						
							
							9,749:29

						
							
							478:30

						
							
							223:20

						
							
							—

						
							
							234:20

						
							
							—

						
							
							—

						
					

					
							
							החזר קרן לגויים

						
							
							7,266

						
							
							5,430

						
							
							2,600

						
							
							5,555

						
							
							6,691:35

						
							
							5,021

						
							
							12,291

						
					

					
							
							פירעון פוליסות

						
							
							440

						
							
							111

						
							
							—

						
							
							—

						
							
							—

						
							
							3,170

						
							
							2,109

						
					

					
							
							לקופות שונות

						
							
							2,798:02

						
							
							188:20

						
							
							240

						
							
							—

						
							
							—

						
							
							—

						
							
							—

						
					

					
							
							למלמדי תלמוד תורה

						
							
							—

						
							
							107:10

						
							
							389:14

						
							
							388

						
							
							395

						
							
							493:20

						
							
							397:30

						
					

					
							
							ג'אפאר (מסי מעבר בדרכי

						
							
							1,356:37

						
							
							556

						
							
							344

						
							
							794:15

						
							
							624

						
							
							248:30

						
							
							563:27

						
					

					
							
							חלק (חלוקה)

						
							
							236:10

						
							
							—

						
							
							14

						
							
							—

						
							
							51:20

						
							
							79:20

						
							
							—

						
					

					
							
							טינקיס (על עולי רגל)

						
							
							132:21

						
							
							189:20

						
							
							396

						
							
							347:30

						
							
							315:20

						
							
							299:20

						
							
							331

						
					

					
							
							לשד"רים ולמשפחותיהם

						
							
							397:38

						
							
							441

						
							
							531:35

						
							
							859:30

						
							
							453

						
							
							476:20

						
							
							244

						
					

					
							
							לת"ח עבור תפילות

						
							
							95:20

						
							
							211:18

						
							
							393:17

						
							
							1,577:17

						
							
							553:35

						
							
							718

						
							
							334

						
					

					
							
							צדקה

						
							
							—

						
							
							—

						
							
							—

						
							
							46:30

						
							
							—

						
							
							—

						
							
							54

						
					

					
							
							הלוואות

						
							
							—

						
							
							—

						
							
							—

						
							
							—

						
							
							1,000 (לרב הראשי)

						
							
							—

						
							
							2,500 (לרב הראשי)

						
					

					
							
							עוד חובות לבודדים ולמוסדות

						
							
							3,275:08

						
							
							—

						
							
							—

						
							
							—

						
							
							—

						
							
							839

						
							
							—

						
					

					
							
							להקדשים

						
							
							—

						
							
							273

						
							
							
							
							
							
					

					
							
							למשרתי (עובדי) הכולל

						
							
							730

						
							
							607

						
							
							574

						
							
							664

						
							
							649

						
							
							681

						
							
							654

						
					

					
							
							הנחיות מקושטא

						
							
							
							
							
							
							1,160

						
							
							
					

					
							
							תשלומים שונים

						
							
							6,356

						
							
							
							
							
							
							
					

					
							
							קבר רחל

						
							
							55:28

						
							
							
							
							
							
							
					

					
							
							לשיח'ים

						
							
							250

						
							
							
							
							
							
							
					

					
							
							פוליסות שחזרו

						
							
							1,400

						
							
							
							
							
							
							
					

					
							
							דֻנאנמה(?)

						
							
							184:32

						
							
							
							
							
							
							
					

					
							
							משכונות

						
							
							2,136:15

						
							
							
							
							
							
							
					

					
							
							שונות (לגויים)

						
							
							410:05

						
							
							
							
							
							
							
					

					
							
							מצבות

						
							
							247:20

						
							
							
							
							
							
							
					

					
							
							פירמאן

						
							
							267:05

						
							
							
							
							
							
							
					

					
							
							סך הכול

						
							
							66,696:01 18

						
							
							41,365:10

						
							
							40,297:09

						
							
							74,735:17

						
							
							60,833

						
							
							66,415:28

						
							
							73,772:20

						
					

				
			

			 

			הטבלאות משקפות את המאזנים השנתיים של קהילת ירושלים בחלק מהשנים תקל"ז-תקנ"ו. המאזנים מסודרים למדי, ובחלקם אף סוכמו בסוף הפנקס בידי הסופר עצמו, אם כי בדרכו הוא. איחדתי את דרך הרישום, ביארתי את המושגים הטעונים הבהרה ותיקנתי טעויות חשבוניות. המאזנים משקפים את התקציב הקהילתי, ואינם מתייחסים כמובן להכנסות ולהוצאות של יחידי הקהילה. כספים לא מעטים אינם מופיעים בפנקסי החשבונות של הקהילה, כגון כספים שנתקבלו כהכנסה ליחידים או ממון שהיה ברשותם של יחידים וכן גם הוצאות שונות שהיו להם.  

			נשווה את המאזנים הללו למאזן פחות מפורט מקהילת אסתנבול משנת תקל"ב (1772), המובא בספרות הרבנית.19 

			ניתוח הנתונים 

			עיון במאזנים חושף את חוסר יציבותם. אין בהם עלייה או ירידה אלא קפיצות עולות ויורדות. כיצד ניתן להסביר זאת? אמנם מספרי האוכלוסין לא השתנו במהלך התקופה בצורה דרמתית וכך גם דפוסי השלטון והמִנהל, אך דומה שבכך נעוצה גם התשובה לחוסר היציבות. לשלטון ולמִנהל לא היו למעשה דפוסים קבועים והכול היה תלוי בשרירות לבם של השליטים. מדי שנה התחלף הוַואלי (מושל) של ירושלים ועִמו פקידים ועוזרים רבים ולפי הדרישות שהונחתו עליהם מדמשק ומאסתנבול, שם פעלו באותה שיטה. גם נושא החובות והריבית סבל מחוסר יציבות וקביעות, ואף הוא השפיע על היקף המאזנים. הסיבה לחלק מההלוואות שנאלצו היהודים לקחת קשורה לא רק בלחץ השלטונות ובבירוקרטיה השלטונית, אלא אף בבעיות מימון שהתעוררו בניהול השוטף של הקהילה. בעיות כאלה נבעו למשל משיפוץ בתי כנסת שהתמוטטו או מהצורך להרחיבם, פעולות שהיו כרוכות בהוצאה כספית גבוהה למשפצים ולשליטים, לצורך קבלת רישיון לשיפוץ.20 גם סעיף ההכנסות לא היה יציב. איזון התקציב חייב לקיחת הלוואות שהגדילו את תשלומי הריבית ואת החזרי ההלוואות בשנים שלאחר מכן. 

			עקומת גודל המאזנים השנתיים 

			
				
					
					
					
					
					
					
					
					
					
				
				
					
							
							
							גרושים

						
					

					
							
							
								
									[image: ]
								

							

						
							
							110,000

						
					

					
							
							100,000

						
					

					
							
							90,000

						
					

					
							
							80,000

						
					

					
							
							70,000

						
					

					
							
							60,000

						
					

					
							
							50,000

						
					

					
							
							40,000

						
					

					
							
							תקנ"ו

						
							
							תקנ"ה

						
							
							תקנ"ד

						
							
							תקנ"ג

						
							
							תקנ"ב

						
							
							תקמ"ה

						
							
							תקמ"ד

						
							
							תקל"ז

						
							
					

				
			

			 

			לצורך השוואת הנתונים שלעיל עם נתונים נוספים אביא את נתוני המאזן הכספי של קהילת אסתנבול משנת תקל"ב (1771/2). 

			המאזן הכספי של קהילת אסתנבול תקל"ב (1771/2) 

			
				
					
					
					
					
				
				
					
							
							הוצאות (בגרושים)

						
							
							הכנסות (בגרושים)

						
					

					
							
							מס על קאב'יסאז'י21

						
							
							3,000

						
							
							מס

						
							
							24,000

						
					

					
							
							ריבית החובות

						
							
							22,000

						
							
							גאבילה22 בשר

						
							
							22,000

						
					

					
							
							טירסח'אני23

						
							
							18,000

						
							
							גאבילה גבינה

						
							
							3,000

						
					

					
							
							פרס החכמים

						
							
							6,000

						
							
							
					

					
							
							ארץ ישראל

						
							
							4,000

						
							
							
					

					
							
							ח'ראג'24

						
							
							6,000

						
							
							
					

					
							
							סולת (לעניים)

						
							
							6,000

						
							
							
					

					
							
							סך הכול

						
							
							65,000

						
							
							סך הכול

						
							
							49,000

						
					

				
			

			 

			ההשוואה בין נתוני קהילת אסתנבול לנתוני קהילת ירושלים מעלה כמה הבדלים יסודיים בין תקציביהן. נתרכז בעיקר בהשוואה בין מאזן ירושלים משנת תקל"ז לבין מאזן קהילת אסתנבול משנת תקל"ב. סעיף ההוצאות בשתי הקהילות בשנות השבעים דומה בהיקפו, שכן בשתיהן זהו תקציב גירעוני, אולם החוב הכולל של קהילת אסתנבול בשנים אלו גדול בהרבה: 325,000 גרוש, לעומת כ־65,000 גרוש בירושלים. השוויון בגובה ההוצאות מפתיע, שכן קהילת אסתנבול הייתה גדולה פי עשרה מקהילת ירושלים: כ־32,000 יהודים (ואולי יותר), לעומת כ־3,000 יהודים בירושלים. לעומת זאת, חובה של אסתנבול היה גדול רק פי חמישה. כיצד יש להסביר פערים אלה בתקציב ובחוב? 

			התבוננות בסעיפי ההכנסה וההוצאה מלמדת שבאסתנבול יש הרבה פחות סעיפים: שבעה סעיפי הוצאה ושלושה סעיפי הכנסה בלבד, לעומת עשרות סעיפים בירושלים. כלומר, ניהול הקהילה באסתנבול היה פשוט יותר, מאורגן יותר ויציב יותר. הפער והשוני בין מאזני שתי הקהילות נובעים מאופיין השונה בתכלית. רוב בניה של קהילת אסתנבול, קהילת עיר הבירה העות'מאנית, התפרנסו מעבודה. הייתה זאת קהילה יציבה שבניה היו מושרשים במקום מדורי דורות והיא נמצאה בלב לבו של השלטון המרכזי ועד שנות השבעים של המאה ה־18. בתקופה זאת התחילה היציבות הכלכלית באסתנבול ובמרכזי האימפריה האחרים להתערער בעיקר בעקבות הירידה הצבאית, הפוליטית והכלכלית של האימפריה לעומת ארצות אירופה בשנות המלחמה עם רוסיה. הייתה זו הסיבה המרכזית להיווצרות החוב הגדול של קהילת אסתנבול. חוב זה בסך 325,000 גרוש אכן הטריד את הקהילה, ואף את הקהילות הגדולות האחרות באיזמיר ובשאלוניקי, אך כאמור עדיין היה קטן יחסית למספר האוכלוסין מחובה של קהילת ירושלים באותן שנים. 

			בסעיפי ההוצאות אפשר שקהילת אסתנבול יצאה נשכרת מן היציבות היחסית שנהנתה ממנה לעומת קהילה פרובינציאלית כירושלים, שכן הוטלו עליה פחות מסים לא סדירים ולא חוקיים, היטלים ותשלומי שוחד ו"חמס". מסעיפי ההוצאה רואים שבאיסתנבול כבירושלים סעיפי הריבית והחובות היו גבוהים ודומים: כ־30% באסתנבול וכ־35% בירושלים. אמנם המסים הרגילים באסתנבול היו נמוכים ואין רישום של שוחד, אולם מתועד היטל מיוחד על בניית אניות לצי העות'מאני בגלל המלחמה עם רוסיה, סעיף נכבד בהוצאות הקהילה בשנים אלו. 

			ההבדלים בסעיפי ההכנסות משמעותיים יותר ומצביעים על שוני ברור בין שתי הקהילות. באסתנבול מתועדת הכנסה רק ממסים ישירים ועקיפים: כ־50% לכל מס. בירושלים לעומת זאת הכנסה ממסים אינה מתועדת, שכן רוב חברי הקהילה לא עבדו, ורוב ההכנסות היו מתרומות מחוץ לארץ. לעומת זאת, בערים העות'מאניות המרכזיות רבים מהיהודים התפרנסו מעבודה יצרנית, אך היו גם בעלי רכוש והון. המסים ששולמו באסתנבול ובערים כדוגמתה נבעו ממגוון רחב יותר של מקצועות והכנסות.25 

			עם זאת יש לציין, כי גם באסתנבול ניכר גידול משמעותי בחוב הקהילה במחצית השנייה של המאה ה־18, שגדל מ־246,000 גרוש בשנת תק"ץ (1744) ל־325,000 גרוש בשנת תקל"ב.26 חוב זה נובע ככל הנראה בעיקרו ממלחמת האימפריה העות'מאנית עם רוסיה בשנים 1774-1768. באיגרת שכתבו פקידי קושטא להנהגת קהילת ירושלים בשנת תקי"ד (1754) נאמר שהם קיבלו את פנקס ההכנסה וההוצאה מירושלים שנהגה לשלוח אותו לקושטא מדי שנה, וראו בו "כי המס אינו עולה לשליש ולרביע מהמשוער אצלנו".27 זהו שוני מהותי בדפוסי הניהול של שתי הקהילות. ההלוואות וההון היו אפוא הגורם היצרני בירושלים לעומת עבודה והמיסוי עליה באסתנבול. החברה היהודית בירושלים חיה אפוא על הון ורווחיו ולא על עבודה. הגורם המרכזי שאִפשר זאת היה קדושתה ותפיסת תושביה כאליטה יהודית הרשאית להסתמך על תרומות יהודי הגולה. אולם הנסיבות הכלכליות והפוליטיות המיוחדות תרמו אף הן להקצנת אורח החיים הזה.28  

			הכנסות 

			בחינת נתוני ההכנסה של קהילת ירושלים מצביעה על כמה מקורות מרכזיים: (א) מסי נפטרים ועיזבונות; (ב) הלוואות; (ג) הקדשים; (ד) מסים; (ה) תרומות. להלן טבלת התפלגות ההכנסות השנתית באחוזים. 

			התפלגות ההכנסות של קהילת ירושלים באחוזים (מעוגל) 

			
				
					
					
					
					
					
					
					
					
					
				
				
					
							
							השנה

						
							
							עיזבונות וירושות

						
							
							מסים מנפטרים 

						
							
							מס ישיר

						
							
							מסים עקיפים ואחרים

						
							
							שד"רים 

						
							
							תרומות ונדבות

						
							
							שונות

						
							
							הלוואות והקדשים

						
					

					
							
							תקל"ז

						
							
							15.5

						
							
							13.6

						
							
							3.2

						
							
							18.5

						
							
							7.3

						
							
							  16

						
							
							0.6

						
							
							  25

						
					

					
							
							תקמ"ד

						
							
							10.1

						
							
							7.8

						
							
							2.4

						
							
							12.3

						
							
							  9

						
							
							15.1

						
							
							0.8

						
							
							  27

						
					

					
							
							תקמ"ה

						
							
							9.2

						
							
							8.2

						
							
							1.8

						
							
							7.6

						
							
							4.4

						
							
							  26

						
							
							1.1

						
							
							41.7

						
					

					
							
							תקנ"ב

						
							
							10.7

						
							
							6.3

						
							
							0.9

						
							
							  6

						
							
							  8

						
							
							14.5

						
							
							1.3

						
							
							51.8

						
					

					
							
							תקנ"ג

						
							
							8.8

						
							
							  14

						
							
							1.5

						
							
							  9

						
							
							5.1

						
							
							17.7

						
							
							3.5

						
							
							40.3

						
					

					
							
							תקנ"ד

						
							
							10.7

						
							
							6.8

						
							
							1.1

						
							
							5.6

						
							
							2.8

						
							
							8.1

						
							
							0.2

						
							
							66.1

						
					

					
							
							תקנ"ה

						
							
							11.6

						
							
							5.3

						
							
							0.7

						
							
							3.6

						
							
							0.5

							1.7

						
							
							51.2

						
					

					
							
							תקנ"ו

						
							
							  17

						
							
							4.3

						
							
							0.6

						
							
							8.4

						
							
							1.2

						
							
							25.8

						
							
							0.8

						
							
							41.9

						
					

				
			

			 

			 

			א. הכנסות מדמי קבורה, מירושות ומעיזבונות. זהו אחד מסעיפי ההכנסה המרכזיים בתקציב של קהילת ירושלים, כ־20% בממוצע, והוא אחד המרכיבים החשובים בקיומה בתקופה הנדונה.  

			אופייה המיוחד של ירושלים גרם לכך שהחל מן המאה ה־17 התרכזה בה אוכלוסייה זקנה במספרים גדולים. במשך השנים הלכה והשתכללה השיטה שהביאה לכך שההכנסות ממסי נפטרים ומעיזבונות תהיינה גבוהות. עיזבונות נפטרים שלא הותירו אחריהם יורשים בעיר תפסו מקום נכבד בסעיף זה. כידוע, כבר בתקופה הממלוכית נקבעה תקנה הקובעת שעיזבונות ללא יורשים בעיר יועברו לקופת הקהילה. בגלל המבנה החברתי המיוחד של קהילות ארץ ישראל, שרבו בהן זקנים שיורשיהם נותרו בחוץ לארץ, רכשה הקהילה מהשלטון הממלוכי (ואחר כך מהשלטון העות'מאני) את הזכות לגבות עיזבונות אלה תמורת סכום קצוב. במאה ה־18 היה סכום זה נמוך ביותר. במרוצת הדורות הפכו תקנות העיזבונות לתקנות יהודיות ארץ ישראליות (ובעיקר ירושלמיות), כאשר הזיקה לשלטון כמעט ונשכחה. תקנות אלו נוגדות את ההלכה בדיני ירושה, וכוחן בא להן מחוק המדינה. מפנקסי החשבונות עולה כאמור, כי מרכיב העיזבונות היה מקור הכנסה חשוב לקהילה במחצית השנייה של המאה ה־18. עם זאת, הסכום ששילמה הקהילה לשלטון בגין גביית עיזבונות אלה היה סמלי בלבד: 30 גרוש לשנה.29  

			ההכנסות מהעיזבונות על פי הפנקסים נחלקות לשניים: עיזבונות בכסף ממש שהותירו אחריהם נפטרים ללא יורשים, ועיזבונות ברכוש שכללו כלים בגדים וחפצים. גבאי העיזבונות היו ממונים על איתורם של שני סוגי העיזבונות.  

			נוסף לכך, היו גם הכנסות מירושות של אנשים שציוו את רכושם ואת כספם לקהילה. אלה נרשמו בסעיפי ההכנסה תחת הכותרת "ירושות", להבדיל מ"עיזבונות". כך לדוגמה בכותרת שבפנקס החשבונות משנת תקנ"ג (1792/3): "הכנסה מעות בעין וכסף וזהב מירושות נפטרים", "הכנסה עזבון נפטרים". והפירוט: "עזבון מערבית [דהיינו אישה מצפון אפריקה]; עזבון האודה [החדר שבו רוכזו החפצים ונמכרו]".30 

			כאמור, על הזכות למות ולהיקבר בירושלים שילמו היהודים שעלו אליה וחיו בה כסף רב לקהילה, שמצדה שילמה סכומים גבוהים על כך לשלטון ולזרועותיו, וגם לאוכלוסיית הכפרים בדרך אל הר הזיתים. הסכומים שניגבו מסעיף זה נחלקו לשניים: מסי קבורה והיטל על הכנת המצבה. יש לציין לגבי סעיף זה — כמו לגבי שאר סעיפי המיסוי הישיר בקהילה — כי עולים ותושבים רבים במאה ה־18 הגיעו עוד לפני עלייתם לארץ להסדר עם פקידי קושטא או הנהגת הקהילה בירושלים. על פי ההסדר הם שילמו סכום חד־פעמי בחייהם שפטר אותם ממסים אלה (להוציא הג'יזה) בירושלים לכל ימי חייהם. אחרי מותם קרן זאת הועברה כהקדש לקופת פקידי קושטא או לקופת ירושלים.31 חלק ניכר ממסי הקבורה הגבוהים נבעו מלחצי השלטונות והאוכלוסייה המקומית שדרשו היטלים גבוהים על כל מת. 

			  

			ב. הלוואות. ההלוואה הייתה מכשיר כספי שבדרך כלל יזם הלווה שנזקק לה. אולם לעתים בעל הכסף ביקש להלוות שכן הרוויח ממתן ההלוואה. אופיין המיוחד של הקהילות היהודיות והנוצריות בירושלים גרם לכך שבידי רבים (אנשים פרטיים ומוסדות ציבור) הצטברו סכומי כסף, לפעמים גבוהים למדי, שלא נזקקו להם בבת אחת ומוטב היה להלוותם בריבית. הדבר נגרם בין השאר מן העובדה שרבים מיחידי ירושלים וממוסדותיה (כגון הישיבות) נתמכו בכספים רבים מחוץ לארץ שנתרמו בידי קהילות ובודדים. לרבים מן העולים לארץ ולתושביה היו אפוא סכומי כסף שמרווחיהם ביקשו ליהנות. בירושלים נוצר אפוא של שוק הון ערני ביותר. מוסלמים, נוצרים ויהודים הלוו זה לזה ולוו זה מזה. גובה הריבית השתנה והורכב מגורמים רבים: היצע וביקוש, אינפלציה, ביטחונות שבהחזר ההלוואות, אמינות הלווים, ערבויות ומשכונות ועוד. הריבית נעה בגובה שבין 20%-10% לשנה.32 ההלוואות בריבית הפכו למכשיר חשוב ביותר בחייה הכלכליים של העיר בתקופה זאת, על אף האיסורים הדתיים על כך בדתות השונות. היהודים מצאו דרך מקורית לעקוף את איסור לקיחת הריבית מיהודים באמצעות שיטת ה"מכר והשכירות": תמורת מתן ההלוואה הם היו לכאורה מוכרים נכס דלא ניידי ללווה, ושוכרים אותו ממנו בשטר נגדי. שכר הדירה היה בעצם תשלום הריבית.33  

			 

			עיון בטבלת ההכנסות באחוזים מלמד כי ההלוואות וההקדשות היו בכל השנים הסעיף הראשי בהכנסה, וכי אחוז ההלוואות וההקדשות נמצא רוב הזמן בעלייה, ובסוף המאה עבר את גבול המחצית מכלל ההכנסה השנתית. היה זה סכום גבוה, הגם שחלק ממנו הפך להקדש, ויש בו כדי ללמד על מצבה הרעוע של הקהילה. כמה משברים כספיים וארגוניים קשים נבעו גם מלקיחת הלוואות בלתי מבוקרות ממוסלמים והשלטונות העות'מאניים נאלצו לפשר בין המלווים המוסלמים ללווים היהודים הבודדים, או בין הקהילה האשכנזית לקהילה הספרדית. כתוצאה מאחד ממשברים אלה בראשית המאה הוקם כידוע "ועד פקידי קושטא" (1726), שהציל את הקהילה ופיקח על פעילותה במשך המאה ה־18. 

			שיעור ההלוואות בתקציב ההכנסות השנתי היה גבוה מאוד, והוא גדל בהדרגה ברבע האחרון של המאה. ואלמלא פקידי קושטא שערבו להחזרת חובות ירושלים ומדי פעם השיגו פשרות על חובות אבודים, יש להניח שקשה היה להשיגן. הגידול בהלוואות בתקציבים השנתיים ובעקבותיו הגידול בחובות העומדים והלא מוחזרים בשלהי המאה (ראו להלן בטבלת ההוצאות), בישרו את המשבר הכספי שהקהילה הספרדית בירושלים נקלעה אליו במאה ה־19. 

			 

			ג. הקדשים. ההקדשות בנכסים ובממון כאחד שאנשים הקדישו בחייהם, שימשו מקור הכנסה חשוב לקהילה. יש קשר הדוק בין מקור הכנסה זה לבין ההלוואות. חלק –אולי חלק ניכר — מהלוואות היחידים לקהילה הפכו כאמור להקדשים לאחר מותם. הדבר נכון גם לגבי יהודים שהניחו קרן בחוץ לארץ בידי פקידי קושטא לפני עלייתם.34 מפעם לפעם עברו אפוא סכומים שונים מסעיף ההלוואות לסעיף ההקדשים עם מות המלווים. כך למשל מעיון בטבלה אנו למדים שבשנת תקל"ז (1776/7) הסתכמו החובות העומדים של הקהילה ליהודים ב־42,567 גרוש. החובות החדשים ליהודים באותה שנה היו 4,810 גרוש וההקדשים 13,427. דהיינו, ההקדשים היו כ־28% מההלוואות מיהודים. על סמך ההנחה שבבוא היום חלק מההלוואות יהפכו להקדשים, יכלה הקהילה לגייס הלוואות נוספות. שיטת מימון זו של הקהילה בירושלים לא הייתה חדשה; ימיה מגיעים עד לתקופה הממלוכית לפחות. כבר אז נוצרה השיטה בגלל אופיים המיוחד של החיים בירושלים: ריבוי העולים ועולי הרגל ונוכחות אנשים שבאו לבלות בעיר את שארית ימיהם ללא דאגות פרנסה, כאשר הם ניזונים מתרומות, מהכנסות או מהונם העצמי.  

			יש דמיון הרב שבין שיטת ההקדש היהודי לבין הוקף המוסלמי שעל פיו שכללו היהודים את שיטתם. ממקורות מוסלמיים אף ידוע שיהודים ניצלו את שיטת הווקף באימפריה העות'מאנית ורשמו רכוש כווקף מוסלמי לכל דבר, לפעמים כדי למנוע מהקהילה להשתלט על נכסים וכנגד תקנות העיזבונות ללא יורשים בעיר.35 בפנקסי החשבונות לעתים אין כלל הבחנה ברישום ההלוואות וההקדשים, ולעתים יש הבחנה כזאת רק בסיכומים. כך למשל בכותרת בפנקס תקנ"ג נכתב: "הכנסה מהלוואות והקדשות מישראל", ואחר כך בא הפירוט, שלפעמים כולל הבחנה בין שני הסוגים, למשל "33:13 מיתמי [מיתומי] ח"ר דניאל מולכו. 5:20 הקדש אלמנת הר' נחום פרץ [...]".36  

			 

			ד. מסים. המיסוי הישיר הקרוי "עריכה" שימש מקור הכנסה חשוב ומרכזי בקהילות ישראל באימפריה העות'מאנית. העריכה נעשתה מדי שנה — לפעמים מדי שלוש שנים — והשומה הוטלה על כל הגברים המפרנסים הבוגרים בשיעור מסוים מהכנסתם ומרכושם. שיעור המס בקהילות האימפריה העות'מאנית עמד על 10%-5%. על פי הטבלה, באסתנבול, בשנת תקל"ב, כיסו הכנסות העריכה את מחצית תקציב ההכנסות. לעומת זאת, בירושלים כאמור לא רבים השתכרו לפרנסתם ואף לא היו בעלי רכוש רב, אלא ניזונו מתמיכה כספית מחוץ לארץ או מהריבית על הלוואותיהם. רבים הגיעו להסכמים עם הקהילה בדבר פטור ממסים, ורק אחוז קטן מקרב האוכלוסייה שילם את המס הישיר.  

			מאפיין נוסף של ירושלים בתקופה הנידונה הוא כי יותר נשים מגברים שילמו את המס הקהילתי (להוציא שנת תקל"ז), והיחס הוא 1:3. למצב זה אין אח ורע בקהילות ישראל. ייתכן שהדבר נעוץ בריבוי הזקנים שחיו בעיר, מצב שבו הנשים היו צעירות יותר מבני זוגן ותוחלת חייהן הייתה ארוכה יותר. ייתכן גם שהדבר קשור ל"תקנת הרווקים" שהותקנה בירושלים במאה ה־18, שאסרה על גברים רווקים בני 60-20 להתגורר בעיר. גם העובדה שמס ישיר נגבה מנשים דומה שהיא יחידאית. יש להניח כי משלמי המס הישיר היו כאלה שלא הגיעו להסדר של תשלום המסים עם הקהילה לכל ימי חייהם כקרן תמורת פטור. הסכומים השנתיים ששילמו היחידים כמס ישיר היו קטנים מאוד (בממוצע כ־1% מההכנסות), וזאת בניגוד למציאות בקהילות אחרות. כך לדוגמה מפנקס תקנ"ג: "הכנסה מסים מנשים צדקניות [...] אלמנת הרב יעקב אביגדור 4[גרוש] אלמנת חכם רבי בכור סרונסה 5[גרוש] בת חכם רבי קונורטי".37 

			ההכנסה הכוללת ממסים ישירים לקופת הקהילה הייתה מזערית, ורק מעטים — כמה עשרות מדי שנה — שילמוה. ברוב הפנקסים מצויה אף רשימה שמית מלאה או חלקית (תלוי במצב הנייר של הפנקס) של משלמי המס הישיר. לקראת סוף המאה נמצאה ההכנסה ממס זה בירידה. 

			 

			סוג אחר של מסים לקופת הקהילה היה המסים העקיפים על מוצרי צריכה בסיסיים, ובעיקר על בשר ועל יין, שנקראו בקהילות האימפריה העות'מאנית בשם "גאבילה". בתקציב קהילת אסתנבול משנת תקל"ב שיעור ההכנסה מהגאבילה היה כמעט זהה למס הישיר, דהיינו כ־50% מסעיפי ההכנסה. אלה היו סעיפי ההכנסה היחידים של הקהילה לפי הרשימה שבידינו. לעומת זאת, בירושלים רישומו של מס הגאבילה שולי ביותר בסעיפי ההכנסות הוא לא עלה לפעמים על כמה עשרות גרושים בשנה ובדרך כלל עמד על כמה מאות גרושים. מס זה, שלא היה פרוגרסיבי, עורר בדרך כלל עימותים חברתיים בקהילות האימפריה העות'מאנית, ואילו בירושלים, שדפוסי חייה הכלכליים היו שונים, כמעט לא השתמשה הקהילה במכשיר פיסקלי, והעדיפה דרכים אחרות כדי להגדיל את סעיפי ההכנסות שלה. 

			מסים עקיפים נוספים, שחלקם הועברו גם לשלטונות, אכן נגבו בירושלים, כגון מסים על נישואים וכתובות או על עולי הרגל. עיון מדוקדק בטבלאות מלמד שהקהילה גבתה מעולי הרגל יותר מאשר שילמה לשלטונות כדמי מעבר. ייתכן שאף פה פעלה הקהילה בשיטת החכירה. בסך הכול גבתה הקהילה מסים עקיפים בממוצע של פחות מ־10% מהכנסותיה בתקופת הנידונה. 

			 

			ה. תרומות. החל מהמאה ה־17, סעיף זה הוא הנודע ביותר בין סעיפי ההכנסות של קהילות ירושלים וקהילות ארץ ישראל בכלל, והרבה נכתב על אודותיו. במאה ה־19 הפכו האשכנזים בארץ ישראל את התרומות מחוץ לארץ לשיטת המחיה של הכלל בשיטת "החלוקה" האישית לפי גולגולת.38 נראה שבפנקסים מופיעה הגדרה מוקדמת לכך בביטוי "חלק". שיטת חלוקה אישית לא פעלה בקרב הספרדים גם מאוחר יותר, והכוונה אצלם היא רק לצדקה.  

			מהנתונים בטבלאות נראה שתרומות מחוץ לארץ אכן היו מרכיב חשוב בהכנסת הקהילה, והן נעו בדרך כלל סביב ממוצע של כ־20% (להוציא שנה אחת). יש לציין עם זאת כי לא כל הסכומים שהגיעו לירושלים מחוץ לארץ נרשמו בפנקסים, והיו שקיבלו סכומים בדרכים ישירות ללא תיווך הקהילה. היו שהניחו קרנות בקהילות בתפוצות וסוחרים לא יהודים העבירו להם את דמי התמיכה בשטרות (דמויי צ'קים של ימינו), או עולים יהודיים הביאו להם את הכסף בעלותם לארץ. בשיטה של העברת הכספים מחוץ לארץ במאה ה־18 דנתי בהרחבה. כאן אציין שהדבר נעשה בדרך כלל באמצעות פקידי קושטא בפוליסות (מעין המחאות) ולאו דווקא במזומן. תרומות נוספות הגיעו באמצעות השד"רים. הטבלאות מראות שההכנסות השנתיות מהשד"רים היו נמוכות, בממוצע פחות מ־5% מהתקציב השנתי של קהילת ירושלים, אך הן אינן מבוטלות והסתמכו באלפי גרושים בשנה. בסעיף ההוצאות נרשמו המשכורות הקבועות שקיבלו משפחות הש"דרים שחיו בירושלים, שהיו אחוז מסוים ומוסכם מראש מהכנסותיהם העתידיות. אין אפוא פלא שהיחס למוסד השליחות בקהילות חוץ לארץ לא היה חד משמעי.  

			תרומות נוספות הגיעו לקופת הקהילה מנדבות ומעולי הרגל הרבים שפקדו את העיר הן בעת עלייתם לתורה הן בביקורם במקומות הקדושים.  

			 

			 

			ריכוז סעיפי הוצאות הקהילה באחוזים מהתקציב השנתי  

			(א) תשלומים לשלטון ולזרועותיו. בקשרים שבין הקהילה לשלטון ולאוכלוסייה המקומית בעיר והשתקפותם בפנקסי החשבונות דנתי במקום אחר.39 כאן אתרכז בהיבט התקציבי.  

			התשלומים המגוונים לשלטון ולזרועותיו היו סעיף מרכזי בהוצאות הקהילה, ושיעורם השתנה משנה לשנה ועמד בממוצע על כ־45%-30%. אמנון כהן מציין, כי לצד מסים חוקיים שנגבו בפרובינציות העות'מאניות, התמסדו במשך הדורות עשרות מסים לא רשמיים שניתן לכנותם "תשלומים מנהגיים", היטלים ותשלומים חד־פעמיים שונים, בעיקר במאות ה־17 וה־18, שבהן השלטון המרכזי התרופף.40 לתשלומים האלה יש להוסיף גם סחיטות כספים מזדמנות על רקע אירועים מיוחדים. כל התשלומים האלה נקראים בפנקסים "חמס". מספרם של המסים החוקיים היה מועט, אך מספרם של "התשלומים המנהגיים" וסכומי השוחד היה רב, לא אחיד ולא יציב. המסים הקבועים היו בדרך כלל הגִ'יזְיָה שלא שולמה בידי הקהילה אלא בידי היחידים, אלא שהקהילה הוסיפה מצדה סכום קצוב מעבר לתשלומי היחידים הנקרא בפנקסים "הוצאות הח'ראג'" (גִ'יזְיָה). סכום זה היה לפעמים גדול יותר ממה ששילמו היחידים, והוא זרם הישר לכיסי השליטים והפקידים הבכירים ולכמה מעוזריהם. המֻשַׁאהָרָה (המס החודשי הקבוע) שולם על פי הפנקסים לא רק למֻתַסַלם, אלא לכל האַעְיַאן על עוזריהם הרבים.  

			מסים נוספים היו הג'אפאר (מסי המעבר בדרכים), והחַ'מְרִיָּה (היטל מיוחד ולא גבוה על ייצור יין). מקום בולט ברשימת המסים תפסו מסי פטירה וקבורה (קִיסמיט). בפנקסים לא הוזכרו מסים נוספים הידועים ממקורות אחרים, ויש להניח כי נכללו ברשימת תשלומי ה"חמס" למיניהם. ה"חמס לפרטי גויים" וה"חמס עבור פרטי ישראל" תופס חלק נכבד ברישום בפנקסים, הכולל רישום מפורט מי מהפקידים ומעוזריהם קיבל סכומים אלה וכמה. מתברר כי מדובר בשורה ארוכה מאוד של שליטים ופקידים, עוזריהם, לבלריהם ומשרתיהם, החל בגדול וכלה בקטן, שקיבלו את הסכומים אחת לשבוע, אחת לחודש, בחגים, או בעת ביקורים ואירועים מזדמנים שבהם נפגשו עמם פרנסי הקהילה ופקידיה. 

			חלק מהתשלומים ניתנו בסחורה ולא בכסף, שחשוב בהם הוא הסוכר, שניתן לעשרות אנשים בחגים המוסלמיים. מדובר בכמויות מסחריות של סוכר שנמכר אחר כך לאוכלוסייה. כמו כן נתנו היהודים ממתקים ומתנות לרגל אירועים מיוחדים: חגים, ביקורי אבלות, לידות ועוד.  

			נוסף לכך שילמה הקהילה סכומים קבועים לשומרים מוסלמים (גֻ'אוּש) ששמרו על מבני הקהילה ומוסדותיה. היא שילמה גם דמי עמלות למתווכים למיניהם, כגון בפתח בית המשפט, לגובי מסים למיניהם, לחוכריהם ועוד. הקהילה שילמה גם דמי מעבר של עולי רגל ושל היוצאים מן העיר והשבים אליה בדרך לבית הקברות בהר הזיתים ובכניסות לירושלים. סכומים נוספים שולמו עבור מתן רישיונות בנייה ושיפוץ של מוסדות ציבור (כגון בתי כנסת וישיבות) ובתים פרטיים. דמי שכירות ועמלות שולמו לווקף המוסלמי שהשכיר נכסים לקהילה היהודית באזור הר הבית ובמקומות אחרים. 

			לפעמים נאלצה הקהילה לשלם סכום חד־פעמי כדי לפתור בעיה שהתעוררה, כגון סילוקה של פרוצה יהודייה שנתגלתה בעיר, יציאה דחופה של שליח לאסתנבול בשם הקהילה, או פדיון עציר מהכלא. 

			בדיקת הסכומים ששולמו לשליטים הרשמיים ולעוזריהם, לעומת אלה ששולמו לאַעְיַאן ולעוזריהם, מעידה כי במחצית השנייה של המאה ה־18 עדיין גרפו השליטים הרשמיים את רוב ההכנסה מהקהילה היהודית. מכאן ניתן ללמוד כי בתקופה זאת עדיין שמר השלטון המרכזי על כוחו לעומת האליטה הערבית המקומית. הגם שניתן כבר להבחין בעלייתה של אליטה השותפה לשלטון ולכספים ששולמו לו, עדיין השלטון והפקידים שהתמנו באסתנבול ובדמשק קיבלו את רוב הסכומים (ראו בטבלת ההוצאות). יש בכך כדי לאחר מעט את עליית האליטה המקומית לדומיננטיות בשלטון בעיר. 

			(ב) החזר הלוואות ומתן הלוואות. סעיף זה הוא הגדול והמרכזי שבין סעיפי ההוצאה של הקהילה, ותופס בין שליש למחצית מכלל ההוצאות. שיעורי הריבית שהקהילה שילמה על הלוואות היו גבוהים מהאחוזים שקיבלה על הלוואות שהלוותה, והסכומים שהיא לוותה היו גדולים מאלה שהלוותה. נראה שלא היה קשה בתקופה זו לגייס הלוואות, ואף ההחזרים נראים מסודרים. כלומר, הקהילה הצליחה לשמור על איזון התקציב בעזרת ההלוואות. אולם עיון בטבלת החובות ובטבלת האחוזים המוקדשים להחזרי חובות ותשלומי ריבית, מעיד כי לקראת סוף המאה מצבה של הקהילה הלך והידרדר. הקהילה החזיקה מעמד כל עוד עמדה בהחזרי הריבית וחלק מן החוב והצליחה לגייס מספיק כספים כהלוואות או כתרומות. המשבר הגיע רק במאה ה־19, עם פלישת נפוליאון לארץ ישראל והידרדרות המצב הכלכלי.41  

			שיטת נטילת ההלוואות הייתה פשוטה למדי: הלוואות נלקחו מיחידים (מגויים ומיהודים) וממוסדות (כגון וַקפים, ישיבות וכדומה) לתקופת זמן קצובה — כחמש או עשר שנים, עם אופציה להארכה. את הריבית החזירו מדי שנה ואת הקרן באופן חד־פעמי. גובה הריבית נקבע לפי מצב השוק, כאשר היה הבדל מהותי בין הריבית ששילמו לגויים (שנקראה "ריבית") ונעה סביב 20%-15% לשנה, לבין הריבית ששילמו ליהודים (שנקראה "הכשר") ונעה סביב 12%-10%. כאמור לעיל, נמצאו דרכים לעקוף את איסור לקיחת הריבית מיהודים.  

			עניין ההלוואות ותשלומי הריבית העסיק מאוד את הנהגת הקהילה והצריך טיפול שוטף כמעט יום יומי, והדבר משתקף בפנקסי החשבונות. מדובר בעשרות ובמאות מלווים לעומת לווים מעטים — גויים ויהודים. כל אחד מהם הצריך רישום נפרד וטיפול מיוחד, גובה ריבית שונה והחזרים בתאריכים שונים. לפעמים המשיכו לשלם את הריבית גם ליורשי המלווה. לא מפתיע הוא שבפנקסים תופסים רישומי ההלוואות וההחזרים עשרות עמודים. 

			היו חובות שנגררו במשך עשרות שנים, והפכו בחלקם לחובות מסופקים ואבודים — בעיקר ליהודים, אך גם למוסלמים. לגבי חובות אבודים לגויים, יש שהשלטונות התערבו מפעם לפעם ולחצו על הקהילה להחזירם, גם בכך שעצרו את מנהיגי הקהילה. באמצעות מתווכים שונים בקהילת אסתנבול ובשלטון המרכזי הצליחו השלטונות להגיע להסכמי החזרה ולקונסולידציה של הריבית; אלה הם ה"פשרים" הנזכרים במקורות. כזה היה הפשר על חובות הקהילה הספרדית שנוצר בגין הקהילה האשכנזית שהתמוטטה ושחובותיה נשארו תלויים ועומדים עד המאה ה־19. משבר זה הוא שהביא כאמור להקמת ועד פקידי קושטא. פשרים כאלה נעשו גם יותר מאוחר.42 

			שיטת ההלוואות ותשלומי הריבית ליחידים רבים כל כך מעידה על אופן פרנסתם של רבים מתושבי העיר — יהודים וגויים — במאה זו ועל דרך ניהולה של הקהילה היהודית כמוסד פיננסי לכל דבר. להלן דוגמאות אחדות (מתוך מאות) שתועדו בפנקסים מהשנים תקנ"ג-תקנ"ד [1793/4-1792/3]:  

			הוצאה פרעון "קרן" לישראל: 100; ר' שלום ן' עזרא 150; ח"ר מנחם אביגדור [...] 3000; יפאר ענוים דמשק אליעזר מדרש פירירא (ישיבות) [...]; הוצאה פרעון לגויים [קרן]: 1700 [...]; אבו עאלי ג'עוני 238; ליתמי עבדאלה ג'אוני [...] 37:20; קאסים ביק [...]; הכשרות [ריבית] לישראל: 82:20; תהלים [לחברת אומרי תהלים] 63:10; חכם רבי בנימין מיוחס 64:20; ח"ר מיכאל ליאון [...] [מאות שמות ברשימה] [...]; הוצאה רביתות [!] לגויים: [...]8; בת שייך עאלי שאהבי עד ט"ו חשון 11:20; יתום חאמאווי [...] 18; יתום מוסה אבו ליחייא [...]225; ריבית לסאליח ביק 157:20; ריבית לשייך עבדאללה עאלאם [...] [מאות שמות].43 

			(ג) ניהולה השוטף של הקהילה. סעיף זה הוא הקטן בסעיפי ההוצאה של הקהילה ותופס בדרך כלל כ־5% מכלל ההוצאות. לאחר שחלק הארי של ההוצאה שולם להחזרי החובות ולתשלומי הריבית מזה, ולאחר התשלומים המרובים לזרועות השלטון השונות מזה, לא נותר כסף רב לשימוש פנימי של הקהילה. 

			מה היו היעדים להוצאת הכספים של הקהילה לצורך ניהולה? ראשית כל הקהילה החזיקה עובדים, "משרתי הכולל", כפי שהם נקראים בפנקסים (ובתוכם הסופר של הפנקסים), שקיבלו משכורות. הסופר למשל רשם את משיכת משכורתו בלשון זו: "חשבון פרס ספרות מהכותב עזרא", או: "הכותב עזרא בעד טיפ'טיריס ונייר (מחברות ונייר)", או אפילו: "הלואה לנז' פ' [פלוני] הכותב".44 יתר על כן, משכורתו וההלוואה שלקח לעצמו היו נוסף ל"הכשר" [ריבית] שקיבל על הלוואתו לקהילה. הריבית היא בסך 37:30 גרוש בשנים תקכ"א-תקכ"ג.45 בשנת תקל"ז קיבלו משרתי הכולל משכורות כדלהלן: "מלמדים, שמש, הר' יאודה הכהן פור [בשביל] שירות בהליכתו עם מעלת הפקיד חוץ לעיר", שוחטים, "פנקסים לכולל",46 ליצחק אבוהב האחראי על העיזבונות, "חשבון פרס מח' מרקאדו ניניו' והר' אליה עובדיה המוכס" (כנראה חוכר מסים בקהילה).47 נוסף להם קיבל באותה שנה שכר מקופת הקהילה "פקיד ההכשרות",48 דהיינו הפקיד הממונה על תשלומי הריבית ליהודים, וכנראה גם על גיוס הלוואות מהם.  

			בשנת תקמ"ד (1783/4) "משרתי הכולל" המקבלים משכורת היו: "הכותב [סופר הפנקס] יעקב פאפולה וח"ר מרדכי צורנאגה", משה אלמושנינו, מאיר ניניו, ח' יצחק אבוהב, ח"י יוסף וח' יעקב.49 עמם נמנים חזנים, שוחטים, מלמדים ועוד. הוצאות אחרות של הקהילה היו לחברות החסד והצדקה, שהתנהלו למעשה כקופות סגורות ונתמכו גם בידי קופת הקהילה. כך למשל שילמה הקהילה בשנים תקכ"א-תקכ"ג לאומרי "תהלים במערת זכריה הנביא מחמת עצרת" (כנראה לעצירת גשמים), ל"לימוד בעד זינבול אלמנת הרב קאפטר", או ל"פור [בשביל] תהלים קי סי מאדארון [שאומרים] במדרש החסיד ח"ר שלום [שרעבי, ישיבת בית אל]פור איל כוללות [בעבור הכוללות]".50  

			בשנת תקנ"ב (1791/2) שילמה הקהילה לחזנים עבור אשכבות, "לימוד נפטרים לכוללות הת"ח"51 (קופה נפרדת של תלמידי החכמים האומרים תהלים, משניות ותפילות לעילוי נשמות וכיוצא בזה). בשנת תקנ"ו הקהילה תומכת בחבורה של יהודים מצפון אפריקה, וכן בטלנים המקבלים שכר עבור לימוד תורה, לימוד תהלים וביקור חולים.52 אלו דוגמאות בודדות מני רבות. 

			הקהילה הוציאה סכומים קטנים עבור ארגון מסיבות לילדי הקהילה בחנוכה ובפורים.53 הקהילה גם נתנה וגבתה צדקה. חלק מהכסף הזה הועבר דרך הקהילה, אך לא בא מקופתה. מכאן ראשית המושג "חלוקה" המופיע בפנקסים בשם "חלק נדבות לפרטים". חלוקה זאת נעשתה על פי "ליסטות" — רשימות שמיות שהגיעו מחוץ לארץ.54 

			הוצאות נגרמו לקהילה בעקבות שיפוץ מבני ציבור, כגון האטליז ובתי הכנסת. עיקר הטיפול בהרחבתם ובשיפוצם של בתי הכנסת היה במחצית השנייה של המאה ה־18. בסוף שנות החמישים ובראשית שנות השישים, למשל, הוציאה הקהילה אלפי גרושים לשיפוץ בית הכנסת "תלמוד תורה'. פרשה זו ממלאת את פנקס החשבונות הראשון מהשנים תקכ"א-תקכ"ג. בשנים שלאחר מכן נבנו בירושלים שני בתי כנסת חדשים נוספים.55 הוצאות קבועות אחרות שהיו לקהילה ואשר נרשמו בפנקסי החשבונות היו הפסדים בגין החלפת מטבעות, דהיינו הפסדים בשערי המטבע, הנקראים "נזק במעות". ה"חברא קדישא" והחברות המסונפות לה קיבלו סיוע מקופת הקהילה. נוסף למסים המרובים שהקהילה גבתה ושילמה עבור הנפטרים, היו בתחום זה הוצאות כגון תכריכים, קבורה, בניית מצבות לעניים וכדומה שנזקפו לקופת הקהילה. 

			חובות והקדשים 

			יש להבחין בין לקיחת הלוואות, קבלת הקדשים והחזרת הלוואות וריביות מדי שנה בשנה, כפי שנרשמו בפנקסים במאזנים השנתיים, לבין חובות והקדשים עומדים, לבין הקדשים או הלוואות שהפכו במשך הזמן להקדשים. ההקדשים הפכו לנכסי הקהילה ולא היה צריך להחזיר את הקרן שלהם, אלא לכל היותר לשלם ריבית בתקופת חיי המקדיש.56 לעומת זאת, הלוואות קבועות היו חייבות בהחזרה בזמן הקצוב להן, גם אם הוארכו לפעמים. כאמור, במקרים שהקהילה לא עמדה בהחזרתן, הביא הדבר להתערבות מצד השלטונות לצורך השגת פשרות והסדרים בדבר החזרתן בתשלומים. וגם כך הייתה הריבית שנצטברה גבוהה מאוד. 

			 

			 

			החובות וההקדשים בגרושים 

			עיון בטבלת החובות העומדים מעיד כי הם נמצאים בעקומת עלייה מתמדת ותלולה מדי שנה, ללא תנודות וללא שינוי במגמה.57 מחוב של 65,477 גרוש בשנת תקל"ז הגיעה הקהילה, לאחר כ־20 שנה, בשנת תקנ"ו לחוב של 174,840:20 גרוש, דהיינו — פי שתיים וחצי. אין ספק שהאינפלציה הייתה קטנה בהרבה, ועמדה להערכתי על כ־2% בממוצע בשנה. מדובר אפוא בגידול משמעותי בחוב הכולל של הקהילה.  

			הקהילה הצליחה להמשיך בגיוס כספים ובהלוואתם בזכות גידול מרשים ביותר בסכומים שהפכו להקדשים, שנמצאו בעלייה כמעט מתמדת, אפילו יותר מאשר ההלוואות. מהקדשים בסך 13,427 גרוש בשנת תקל"ז הגיעה הקהילה בשנת תקנ"ו ל־59,149 גרוש, גידול של פי ארבעה וחצי. יש לציין כי הגידול בהקדשים אינו שנתי, אלא בא לידי ביטוי לאחר כל עשור ועשור, כאשר בעשור עצמו ניכרה דריכה במקום. הסיבה לכך נעוצה לדעתי בעובדה שחלק מההלוואות לקהילה הפכו להקדשים אחת לעשור, ורק חלקן הפכו להקדשים עם מות המלווה. 

			החלוקה הפנימית של החובות בין חובות ליהודים לבין חובות לגויים היא ביחס של 1:2 בהתאמה, מכאן שהחוב ליהודים היה כפול. רק בשנת תקל"ז נזכר שהיה חוב של 3,300 גרוש לערלים (נוצרים) והשאר למוסלמים. נוסף על כך, חלק מחובות היהודים הפכו כאמור להקדשים. יש ביחס זה כדי להסביר מדוע יכלה הקהילה להמשיך ולתפקד על אף חובותיה ההולכים וגדלים, שכן החובות ליהודים לא העמידוה בסכנה ורק החובות לגויים הם אלה שגרמו לה בעיות קשות במרוצת המאה ה־18. 

			החובות בשנים הנידונות גבוהים מן המאזנים השנתיים בכל שנה. לקראת סוף המאה הפער ביניהם הלך וגדל במידה ניכרת. מבחינת החוב לגולגולת, יש לחלק את החוב הכללי לכ־3,000 נפשות. בשנת תקל"ז, בראשית התקופה הנידונה, היה החוב לנפש כ־20 גרוש, ואילו בסוף המאה הוא שולש ועמד על כ־60 גרוש לנפש. גודל החוב של קהילת ירושלים בולט בהשוואה לחוב של קהילת אסתנבול משנת תקל"ב, העומד על כ־10 גרוש לנפש. האם סכום זה גבוה או נמוך? התשובה לשאלה זאת טמונה כמובן ביכולתם של יהודי ירושלים להחזיר את החוב. יחסית לאסתנבול, שהייתה קהילה יציבה בהרבה, הדבר נראה קשה מאוד. ברור גם שרבים מיהודי ירושלים התפרנסו מהון צנוע ומסכומים לא גבוהים במיוחד שהלוו בריבית, ושרמת חייהם הייתה נמוכה. על פי תחשיב זה, דומה שהסכום לגולגולת היה גבוה למדי. אף על פי כן, בתקופת דיוננו חלק ניכר מהחובות היו עדיין ניתנים להחזרה, ולכן הקהילה הצליחה לגייס הלוואות ולהמשיך לתפקד. 

			סיכום 

			קהילת ירושלים במחצית השנייה של המאה ה־18 התנהלה לא רק כגוף ארגוני־דתי המלכד את חבריו תחת הנהגה אחת, דת אחת ומנהגים שנקבעו בדורות קודמים, אלא — ובכך ייחודה — פעלה גם כגוף פיננסי לכל דבר. לפעילות פיננסית זאת, הדומה לבנק מודרני ממש, אין כמדומה אח ורע בקהילות יהודיות אחרות בפזורה היהודית, אבל אנו מוצאים אותה גם בקרב הכנסיות והמנזרים הנוצריים בירושלים באותה תקופה. ראשית המעבר של הקהילה היהודית בירושלים מאורח חיים הדומה לשאר הקהילות היהודיות בעולם שרוב חבריהן התפרנסו מעיסוקיהם, לחיים על רווחי הון, התרחש כנראה במאה ה־17. באותה תקופה, בגלל הירידה הכלכלית שהחלה לתת את אותותיה בארץ ישראל, הפכה הארץ למקום שהיהודים יכלו להתפרנס בו רק על ידי קבלת תרומות מאחיהם מחוץ לארץ. בדומה לנוצרים שפיתחו את ההלוואה בריבית כשיטת מחיה, החלו אף היהודים להשתמש במכשיר פיננסי זה, עד שהלך והתפתח לשיטה משוכללת ביותר. מאות רבות מתושבי ירושלים — יהודים, נוצרים ומוסלמים — הלוו כספים אלה לאלה, לוו כספים אלה מאלה וחיו על הריבית. בצורה זו יכולה הייתה להתחדש עליית יהודים לארץ ישראל, שכן הם הניחו לעצמם קרנות בחוץ לארץ לפני עלייתם, או שהלוו את כספם לקהילת ירושלים וחיו על הריבית בשארית חייהם. שיטה זו אפשרה עלייתם של זקנים וזקנות — יותר מאשר אנשים צעירים בעלי משפחות — כדי לבלות את שארית חייהם בארץ הקודש, למות ולהיקבר בה. תופעה זו רווחה בקהילות ישראל והפכה לחלק מהווייתן. 

			נושא נוסף שנידון בהרחבה הוא מאזני הקהילה בירושלים במחצית השנייה של המאה. ראינו כיצד שולמו כמסים סכומים נכבדים לשלטונות העות'מאניים הרשמיים, אך מעבר לסכומים נכבדים אלה שולמו סכומים גבוהים אחרים כשוחד וכמתנות, בכסף ובסחורות, לכל דרגי הממשל. סחיטת הכספים שפעלה כמכונה משומנת הצריכה גיוס הון מתמיד מצד פרנסי הקהילה. העיסוק בגיוס כספים והעברתם לשלטונות ולזרועותיהם הרבות, כמו גם תשלומי הריבית והחזרי החובות, הצריך מאמץ עילאי יום יומי ומתוחכם.  

			 

			בראשית הפרק הובאו דברי ברטל על הקהילה הספרדית במאה ה־19 בירושלים שפעלה בשני מישורים בעת ובעונה אחת: כקהילה יהודית רגילה וכמוסד פיננסי. דומה שדברים אלה היו נכונים לגבי קהילה זו כבר במאה ה־18. 

			פרק 4 

			קהילת ירושלים, האוכלוסייה המקומית והשלטון העות'מאני במאה ה־18 

			התפוררות השלטון המרכזי העות'מאני ניכרה היטב בירושלים. לדברי אמנון כהן, הסיבה העיקרית לכך הייתה אי שקט פוליטי כללי ואנרכיה שעברה על הסנג'ק לאורך התקופה כולה.1 עאדל מנאע מתאר במחקרו את חולשת השלטון המרכזי בדמשק החל מהמחצית השנייה של המאה ה־18 ואת אי יכולתו לכפות את רצונו על הנעשה בירושלים הכפופה לו: 

			המשך הירידה בכוחו של השלטון המרכזי באסתנבול ואיבוד השליטה ההדרגתי על הנעשה בפרובינציות, העלה את מעמדם של הנכבדים המקומיים. העלמא והאעיאן עשו יד אחת עם קבוצות אחרות באוכלוסייה כדי לבסס את כוחם והשפעתם. הם נגסו בהדרגה בסמכויותיהם של אנשי השלטון בפרובינציות והפכו לשליטים בפועל ולא רק מתווכים בין השלטונות והתושבים [...]. על רקע היחלשות השלטון העות'מאני במאה ה־18 הגבירו העלמא (אנשי הדת) את כוחם בדומה לאעיאן (נכבדים) אחרים. הם מילאו את החלל שנוצר עם הנסיגה ביעילותו של השלטון בפרובינציות ואי־יכולתו לספק הגנה ושירותים אחרים לתושבים. העלמא והאעיאן פרשו את חסותם על קבוצות שונות באוכלוסייה ונטלו לעצמם סמכויות שהיו בעבר נחלתם הבלעדית של אנשי השלטון והמנהל. קשה להצביע על תאריך מדויק שבו מתחילה עליית כוחן של קבוצות חברתיות. זהו תהליך [...] אך למרות זאת נדמה שעליית כוחם של העלמא והאעיאן של ירושלם והפיכתם לגורם חשוב בניהול ענייני הסנג'ק [התרחשה] בעיקר ברבע האחרון של המאה ה־18.2  

			תיאור השלטון בפרובינציה הסורית במאה ה־18 מסתמך על הארכיונים העות'מאניים של השלטון המרכזי באסתנבול ובדמשק, על הסג'ל, ארכיון בית הדין השרעי של ירושלים, ועל מקורות ערביים ואירופאיים אחרים.3  

			בפרק זה אבדוק כיצד נראה המצב במקורות היהודיים,4 וסביר להניח שבדרך דומה נראו העניינים גם אצל הנוצרים וייתכן שגם בקרב האוכלוסייה המוסלמית. זאת באמצעות פנקסי החשבונות (להלן פנקס, פנקסים) המקוריים של הקהילה היהודית בירושלים מהמחצית השנייה של המאה ה־18. בפנקסי חשבונות מהשנים תקכ"א-תקנ"ו (1795/6-1760/1) יש לא רק חומר עשיר על הניהול הכספי של הקהילה ועל מגוון נושאים, החל מדמוגרפיה, מיסוי, העלייה לרגל ועד לחיי היום יום, אלא גם מידע חשוב על השלטון וזרועותיו המגוונות והמסועפות, האוכלוסייה הערבית המקומית, ובעיקר על דרכי המגע שהיו לקהילה היהודית אתם.  

			כפי שציינתי בפרק 3, בעוד שהמקורות העות'מאניים הרשמיים והסג'ל מתארים את ההיבטים הפורמליים של הקשרים שהיו לנתיני האימפריה עם זרועות השלטון המנהלי והדתי, הפנקסים מוסיפים ממד ריאלי יומיומי. לשון הפנקסים היא עברית ומשובצים בהם ביטויים רבים בלאדינו, תורכית וערבית. הכתיב הוא באותיות עבריות ומונחים תורכיים וערביים נכתבו בהם בכתיב פונטי, דבר המקשה לפעמים על זיהוים ואף מעורר חיוך.  

			במחצית השנייה של המאה ה־18 חיו בירושלים כ־3,000 יהודים מתוך כ־15,000-12,000 נפש.5 קהילת ירושלים (והקהילות הקטנות האחרות בארץ ישראל) לא דמו במבנה החברתי ובדפוסי החיים שלהן לשום קהילה יהודית במקום אחר בתקופה זו. קהילת ירושלים, הנקראת במקורות היהודיים "כוללות עיה"ק ירושלם תובב"א", הייתה למעשה העדה הספרדית והשאר היו כפופים לה. ההבדל המהותי בין ירושלים וקהילות יהודיות אחרות באותה עת היה במקורות המחיה. רוב יהודי ירושלים לא התפרנסו מעבודה אלא מהון. רבים הניחו קרן כספית כלשהי בקהילותיהם טרם עלייתם ונהנו במשך כל ימי חייהם מהריבית שנשלחה אליהם מחוץ לארץ וכן מפטור ממסים בירושלים כתוצאה מהסכמה שנעשתה אתם על הקדשת הקרן או חלקה אחרי מותם לקופת "פקידי ארץ ישראל בקושטא".6  

			פנקס הקהילה הספרדית בירושלים (תקמ"ד-תקמ"ה), 44 ע"א. כתב־יד מכון בן צבי מס' 1703 (באדיבות ספריית יד יצחק בן־צבי, ירושלים)

			 

			שיטת ההקדשים כמקור הכנסה, שהייתה ידועה כבר מן התקופה הממלוכית,7 הגיעה לשיא התפתחותה במאות ה־19-17. במאה ה־16, לעומת זאת, המאה הראשונה לשלטון העות'מאני, חיו רוב יהודי ירושלים מיגיע כפיהם והשתלבו בהתפתחות ובשגשוג הכלכלי של האימפריה העות'מאנית.8 שיטת המחיה מריבית על הלוואות והקדשים התפתחה מאוד במאה ה־18 כתוצאה מפעילותם של "פקידי קושטא", שארגונו את קהילת ירושלים על בסיס כלכלי איתן.9 פעילותם נתמכה על ידי השלטון העות'מאני המרכזי באסתנבול, ראשי השלטון בערי המחוז בסוריה (בדמשק ובצידון) והשלטון המקומי בירושלים, שכן כולם נהנו מן השיטה הכספית והארגונית הזאת. שיטת הניהול הכספי של קרנות והקדשים הייתה נהוגה גם הכנסיות והמנזרים הנוצריים בירושלים מאז התקופה הצלבנית.10  

			פנקסי החשבונות זורעים אפוא אור על דרך החיים בירושלים ועל כך שהקהילה התנהלה כגוף פיננסי, כבנק וכקופת חיסכון והלוואה.11 היא לוותה וקיבלה הקדשים בסכומים גבוהים מאוד. ההלוואות ניתנו לה לא רק מיהודים שחיו בירושלים ומעולים חדשים, אלא גם משליטים עות'מאנים, מערבים, בעיקר מוסלמים ומיעוטם מנוצרים. הקהילה שילמה לכל הלווים ריבית שנתית, ומידי שנה החזירה חלק מכספי הקרנות ולוותה סכומים חדשים. הקהילה נהנתה גם מכספים רבים כתרומות קבועות ומזדמנות שהגיעו מיהודי חוץ לארץ ומעולי רגל שביקרו בה הן באמצעות השד"רים והן באמצעות "פקידי קושטא".12 כל אלו אפשרו לקהילה להוציא סכומים גבוהים לא רק כמסים אלא גם כשוחד, מתנות, וכפי שהדבר קרוי בפנקסי החשבונות — "חמס", לאילי הארץ ו"לפרטי גויים". מכספים אלה הלוותה הקהילה לנזקקים, שילמה משכורות והשתמשה בהם לניהול מוסדות הציבור וחיי הקהילה השוטפים.  

			דרך הניהול של קהילת ירושלים הצריכה מגע יומיומי עם עשרות רבות של שליטים, פקידי ממשל, עוזריהם ומשרתיהם לדרגותיהם השונות ומתווכים למיניהם. מגע שוטף זה הצריך תכנון ומחשבה, אסטרטגיה וטקטיקה, ובעיקר עלה בממון רב. מדרך הרישום בפנקסים ניכר שמלאכה זו לא הייתה קלה לעושיה, ופרנסי העיר נאלצו לשלם ולשחד עשרות רבות של מידי שבוע בשבוע ומדי חודש. הדבר נעשה בידי כמה פרנסים שנאלצו לכתת רגליהם במשרדי השלטון, בבתי הנכבדים ועוזריהם ואף ברחוב, בכניסות למשרדים ובדרכים. אמנם היו בירושלים פרנס אוחד או שניים ("פקיד" בלשון המקורות) שתפקידם היה לקיים את הקשר השוטף עם זרועות השלטון, אך מן הפנקסים עולה כי הם נעזרו לצורך זה במתווכים יהודים וערבים.13 

			מדרך הרישום של אישי השלטון ושל הסכומים שניתנו לשלטונות ולנכבדים המקומיים, ניתן ללמוד משהו על ההיררכיה של השלטון בעיר (לפחות כלפי המיעוטים) ועל המשפחות הערביות שמילאו בעיר את התפקידים המרכזיים. שלושה נושאים עיקריים הקשורים למגעי הקהילה עם השלטונות והאוכלוסייה המקומית יידונו בפרק זה: מיהם בעלי התפקידים שהקהילה באה אתם במגע בנוגע לענייניה; עבור מה, מתי וכמה שילמו להם היהודים במסים ובשוחד, בממון ובמוצרים; וכיצד ניהלה הקהילה גביית חובות.  

			א. אנשי שלטון, אנשי ממסד ועוזריהם 

			בתארו את מבנה השלטון, המִנהל, מערכת המשפט והנכבדים של ירושלים בשלהי המאה ה־18 ובראשית המאה ה־19, מונה מנעא בפירוט רב את בעלי התפקידים המרכזיים ועוזריהם.14 הוא מבחין בסמכויותיהם ובמעמדם על פי דרך המינוי וכתבי המינוי שלהם. מנעא ואבו מאנה סבורים, שבמחצית השנייה של המאה ה־18 היה הנקיב אל־אשרף (הממונה על המקומות הקדושים) צאצא של משפחת הנביא, שנמנה בדרך כלל עם משפחת חוסייני, דמות מרכזית ומנהיגה בעיר.15 בין הנכבדים היו שתי קבוצות שלא תמיד ניתן להבחין ביניהן: האעיאן (הנכבדים) והעלמא (אנשי הדת).  

			בתקופה המדוברת עלה מאוד מעמדן של משפחות הנכבדים הירושלמיות לעומת אנשי השלטון שנשלחו לעיר מבחוץ, ולעומת הממשל המרכזי בדמשק ובאסתנבול. המשפחות שעלו לגדולה בירושלים במחצית השנייה של המאה ה־18 היו החוסינים, שהפכו למשפחה החזקה ביותר, והחאלד'ים — המשפחה השנייה בחשיבותה בירושלים בתקופה הנדונה שבניה מילאו תפקידים במערכת המשפט. משפחות אחרות היו ג'אראללה אבו א אל לטיף, אל ג'מאני, אל ח'טיב, אל עלמי, אל־דג'אני, אבו אל־סעוד, אל אימאם ואל בדירי. גם לשייח'ים של הכפרים שמסביב לירושלים חשיבות במערכת היחסים עם היהודים בעיר וכן לנציג השלטון העות'מאני באזורים הכפריים, הסובאשי.16 הכינויים שהיהודים השתמשו בהם כדי לכנות את אנשי השלטון, וגם שמות המסים וההיטלים, לא תמיד זהים לכינויים הפורמליים שלהם.  

			אמנה את סדר אנשי השלטון והמנהל העולה מתוך הפנקסים: בפנקס הראשון מן השנים תקכ"א-כ"ג (1762/3-1760/1),17 הרישום לפעמים שלא כסדר. חסרים דף או שניים בתחילתו. מכיוון שתחילת הרישום היא בחשבון ההוצאות לשליטים, ייתכן שנשמט שמו והתשלומים שולמו למושל (הוואלי) של דמשק, כנהוג בשאר הפנקסים. הראשון הנזכר הוא "המוּלה (= הקאדי), ורק אחריו בא ה"מותסלם" (הוא מושל העיר), וסדר זה מפתיע במקצת, הגם שייתכן שאינו מקרי, שכן הייתה בעיר אי יציבות שלטונות וגם האוכלוסייה היהודית סבלה מכך.18 אחר כך באים "הוצאות הפרטים", שבפנקסים הבאים קרויות "חמס לפרטי גויים", ובהם עשרות שמות רבים של פקידים, נכבדים וממונים על נושאים שונים, ומקומות קדושים שקיבלו סכומים רבים ומגוונים, מהם תשלומים "על השולחן" כמס המושאהרה ומהם שוחד ומתנות. אחריהם "הוצאות העייאניש" (הסיומת בלאדינו לאעיאן) שעם מקבליהם נמנים בעלי תפקידים שונים, אנשי הדת, שייח'ים רבים ועוזרי ראשי השלטון, כגון המופתי, הבאש־כאתב (בפנקס "באשי חאטיף"), המופיעים בפנקסים בלשון ובכתיב משובשים. תחת הכותרת "עייאניש" מופיעים למעשה כולם: פקידים, אנשי דת ונכבדים (העלמא והאעיאן) ועוזריהם הרבים במעורבב ואין הבחנה בין הסוגים השונים. 

			בין הנרשמים כ"עייאניש" גם "שר הרגלים" שהוא מפקד היניצ'רים, והסובאשיש — הממונים מטעם הצבא והמשטרה על הכפרים. סעיף חשוב בין אנשי הממסד הם הממונים על הווקפים, "מוטיוילי" השונים, שמהם חכרה ושכרה הקהילה נכסי דלא ניידי. מעניין לציין שהתשלום להם נרשם על פי השנים המוסלמיות (1175, 1176 וכו'). לאחר מכן מגיעים ל"חשבון הוצאת האסוקאר (הסוכר)", דהיינו סוכר ממש וממון שניתן בחגים לראשי השלטון ופקידיו. באיזאמליק הוא סעיף נכבד מאוד בהוצאות הקהילה, ונזכרים בו עשרות רבות של מקבליו, כגון סוכר עבור האחראי על בית המטבחיים בסוכות; לחסאן סעיד שנולד לו בן, ועוד. 

			בהמשך הרשימה באים בעלי חוב ערבים שהחזירו להם את סכומי הקרן והריבית של הלוואות שהלוו לקהילה. ברובם בעלי תואר שייח' או סייד, דהיינו מן העיאען: שייח' אחמט מוקיט, עבדול קאדיר, קוטופ, שייח' חסן ג'עוני, סייד חאליל פאטחידין אל שאווה, חוסיאן פאשה, ועוד. במסגרת הוצאות שונות ליהודים רשומים בפנקס הוצאה עבור איכרי הכפר סילוואן שדרכו עברו ההלוויות להר הזיתים. עבור הטיפול בחשבונות פירעונות של פוליסות (שטרות כסף) מקושטא לישיבות בירושלים קיבלו כמה נכבדים ערבים דמי עמלות וממתקים.  

			פעילות אינטנסיבית התקיימה בין הקהילה לבין השלטונות לגבי בניית בית הכנסת תלמוד תורה שבעיר. הפנקס מלא בשמות רבים של אנשי שלטון, משפט, נכבדים ועוזריהם עד הדרגות הנמוכות ביותר שקיבלו סכומי כסף נכבדים כדי לרפד את הדרך להשגת הפירמאן לבניין בית הכנסת: חכירת המגרש ("מקנת החצר"), חומרי בניין וכו'. לדוגמה: "שייח' עאלי דילה מוחקימה" (שייח' מבית המשפט), "לאומנים ופועלים בבניין החצר", "לוחות" ו"מסמרים"(!). בהמשך הפנקס, שוב לאחר ערבוב סכומים שלא ממין העניין, נמשך הרישום בגין הוצאות בניית בית הכנסת תחת הכותרת: "חשבון דילה" עבור הוצאה של קי.סי. איזי, בניין ק"ק תלמוד תורה: "לוחות רחבות", "קאהויג'י" (מגיש הקפה) אל מופיטי (= המופתי), איל קיליא, "סובאשי", "באשי גואדאר", "משרתים לשייח' אברהים", "לשייח' עאלי קאטיף כאתב, "מתרגם המולה", "לבני ג'יראלה", "לשייח' עאזידין משרתי שר הרגלים", "אל מוקיט אה מוסר ג'אוש" (שומר), ל"משרתי מושל סופר ומתרגם", ועוד רבים.  

			בהמשך הפנקס באה רשימה שמית של משלמי הג'זיה (מס הגולגולת) בקהילה, ששולם על ידי היחידים בסוף שנת תקכ"א (1761) עבור שנת תקכ"ב (1762). לרשימה שמית יחידאית זו נלווים סכומים גבוהים ששילמה הקהילה מקופתה עבור הסדר הג'זיה. הסכומים ששילמה הקהילה כהוצאת הג'זיה לא נפלו מהמס עצמו, ששולם כאמור על ידי חברי הקהילה, ובשנה זו נרשם משום מה בפנקסיה (ייתכן שהיא זו שגבתה אותם). בין המקבלים היו אנשי שלטון ועוזרים רבים, לדוגמה: חאג' באראקאת, הסוחר "כמנהג לסתום פיו".  

			הפנקס הראשון כאמור אינו מסודר. בפנקסים הבאים, החל משנת תקל"ד (1776/7) ואילך, הרישום מסודר ועקבי יותר, אך ישנם גם הבדלים ביניהם: בפנקס משנת תקל"ז (1776/7)19 עומד בראש המקבלים מסים ושוחד הוואלי (מושל הווילאיית — המחוז) של דמשק שנקרא "השר", או "שר דמשק". אחריו בא המתסלם שכינויו "המושל". בפנקסי רוב השנים מופיעים שני מושלים, והסיבה לכך לדעתי היא חילופי המתסלם שנעשתה באמצע השנה מידי שנה בשנה כמעט שהצריכה מתן תשלומים לשניהם והגדילה את הוצאת הקהילה. עמם מקבלים כמובן תשלומים גם עוזריהם.  

			הבא בתור בהיררכיה בפנקסים המסודרים הוא הקאדי, הרשום תמיד בתואר "מולה". גם כאן מופיע לעתים תשלום "לנאיפ החדש", דהיינו חילופי סגן הקאדי באמצע השנה הצריכו הגדלת התשלומים. הסעיף הבא הוא "לפרטי גויים", והרשימה כאן ארוכה במיוחד. מדובר בעשרות, ולפעמים מאות, תשלומים קטנים על פני כל השנה לפקידים, עוזרים, מתווכים, משרתים ונותני שירותים לקהילה על כל צעד ושעל. התשלומים ניתנו למשל ל"שייח' חולה", פירעון שטרות, מתווכי ג'זיה, משרתים, בנים של פונקציונרים, פלאחים בסילוואן (עבור רשות המעבר בכל לוויה להר הזיתים), זיארה (עלייה לרגל) לקבר רחל, "מנהג", דהיינו תשלומים קבועים שהפכו למנהג, "שייח' בית החיים", ראשי הווקף (המוטיוילי), "בעד בית המרחץ", "לסיד מוסה עלאמי ובנו מנהג", מוחארם, דהיינו הממונה על הר הבית, "תביעה די (= עבור) הלבשה מנהג למוסה אח עבדאללה", למחתסיב (הממונה על השווקים), לשומרי הנאקיב ("ג'עושי נאקיב"), לשייח' אבו גוש, ועוד רבים. כל אלה נזכרו תחת הסעיף "פרטי גויים" או "חמס לפרטי גויים".  

			הסעיף הבא שהיו בו תשלומים רבים דומים נרשם כ"הוצאה בעד ישראל", אך רבים מהמקבלים לא היו יהודים. היו אלה הוצאות עבור שירותים שונים שנתנו ערבים ופקידים עות'מאנים ליהודים פרטיים ולא לקהילה, אך הקהילה נאלצה לשלם גם עבורם עמלות ושוחד. כך למשל, בשנת תקל"ז (1776/7) שילמו עבור רשות להכניס עולי רגל ("אורחים") לרצים שהביאו "בשורות" על הגעתן של ספינות העולים ליפו ומרמלה (השיירות). מעניינת הידיעה כי בשנה זו שילמו סכום גבוה: "117 גרוש וחמישה פארה הוצאה לעקור מפעה"ק [= מפה עיר הקודש] אשת קמחי [ק'] אורה (שהיא אורה — שמה) פרוצה [זונה] דנראה [כפי שנראה] בסוף הפנקס".  

			בסעיף הבא נמנו מקבלי הכספים ראשי הווקף. הסכומים ניתנו בדרך כלל עבור שכירות וכדמי חכירה ולא כשוחד, והם מסודרים לפי שמות הווקפים וראשיהם. בסעיף השכרת חנויות ושיפוצי בתים שולמו, בנוסף לדמי השכירות, גם מתנות ושוחד לאישים המטפלים בכך והדברים נרשמים בפירוש: "150 גרוש שוחד לעבדול ואהב בסתר", "קאהווה רוטוליס (רוֹטֶל = מידה) 2 לשייח'יס", וכו'. בעת תשלום מס על יין, שנקרא חאמאריאה, חולקו עשרות גרושים לכל הפקידים הבכירים ועוזריהם, מהקטן עד הגדול, כאשר כל אחד מקבל רק סכום קטן.  

			הג'אוש, השומרים, הם הבאים בתור לקבל דמי שירות ומתנות בחגים היהודים והמוסלמיים. הסעיף המרכזי הוא "העייאניס", דהיינו הנכבדים, וזהו למעשה מס המושאהרה החודשי. פה בא פירוט מלא של הנכבדים שקיבלו מס, מתנות ושוחד, ועוזריהם. אצל חלק מהם מפורש תפקידם ואצל אחרים רק שמם. בשנת תקל"ז (1776/7) מפורטים הנאקיב הישן סיד עבדאללה, הנאקיב החדש מאנשי ג'ארללה, בני הנאקיב, שייח מחמד דהודי, "שר הרגלים ומשרתיו" (מפקד היניצ'רים), אסלימאן ן' סובחי, שייח' אברהים דהודי, סאדיק מאימאר, בני שייח' אחמט מוקיט, סאליח ביק, סיד אחמט עאלי ביק, בני שייח' איחסין, סיד חאליל דהודי, שייח' איסביח, שייח' אבו עלעוואה, המופתי, סאליח ביק, מוטיוילי (מנהל וקף), סיד חובי, "סובאשיש", שייח' ח'ארה, חאג' עאלי ג'ואש בן פיטיאני, אחמט ג'ראללה ושייח' נוסף ששמו לא קריא. בסך הכול מניתי בשנת תקל"ז (1776/7) עשרים וארבעה אעיאן ולצדם עשרות רבות של עוזרים וקרובים.  

			ברשימת מקבלי הסוכר בעין ובממון חוזרים כמובן רבים מן השמות, ומתווספים עליהם גם פקידים זוטרים רבים אחרים ועוזריהם, ולרשימה כמעט אין סוף. כולם נהנו ממנעמי השלטון. הדברים נמשכים בדרך דומה גם בפנקסי שנות השמונים והתשעים.20 לאחר הוואלי של דמשק ("השר דירויש פשה" ובסיום הפנקס "שר דמשק"), בא המתסלם ("המושל עבדאללה ביק ואנשיו"). בהמשך מופיע רישום מעניין: "הוצאה מושל עומאר אגא, שר הרגלים, שהוא מושל". אפשר לראות בבירור כיצד באמצע השנה מפקד היניצ'רים בעיר, שבדרך כלל אינו נמנה עם מקבלי הכספים בין אישי הצמרת אלא נכלל ברשימת האעיאן, התמנה למתסלם. אחריון בא הקאדי (ה"מולה" בלשון הפנקס) ללא שם; "חמס לפרטי גויים"; "הוצאה לפרטי ישראל" דהיינו הוצאות שנקבעו לקהילה על ידי השלטון ולזרועותיו. אחר כך בא "הסוכר לעייאניס מידי חודש בחודשו" והסוכר לגויים בבאיראם א' וב' כמנהג. כלומר בשני חגים (בראש השנה המוסלמי ובחודש הראמאדאן).  

			לסעיף הסוכר נלווית הערה מעניינת: "כנראה בפנקס הסוכר השמות חובים [רשומים] אחת לאחת". מכאן אנו למדים שוב על דרך ניהול פנקסי החשבונות, שהועתקו ורוכזו מפנקסי שטח שהתנהלו על ידי פקידים שונים של הקהילה אשר טיפלו בסוגיות ובתשלומים השונים. לאור מאות האנשים שקיבלו כספים ועשרות המסים וסוגי השוחד והתשלומים, זו הייתה הדרך לניהול ענייניה הכספיים של הקהילה: רישום בשטח בפנקסים רבים וריכוזם אחר כך בידי הסופר במשרד הקהילה לפנקס אחד. הדבר ממחיש את הדרך המסובכת והבירוקרטיה הרבה שהייתה כרוכה בניהול הקהילה היהודית בעיר עות'מאנית.  

			לאחר סעיף הסוכר באה בשנת תקמ"ה (1784/5) רשימת האעיאן (הנכבדים) שקיבלו כספים לפי הסדר הבא (בחלקם רשומים בשמם ובחלקם רשומים רק בתוארם ובתפקידם): נקיב (ללא שם), עאלי בק, סידי חובי, מופתי, ג'ראללה, ג'אוש (שומרים), חאמאריאה (מס על יין), קיסמיט (מסי קבורה), קודומיאה (מקדמות) לג'אוש חדש (חילופי תפקידים באמצע השנה), שייח חארה, סובאשי (מפקד הצבא בכפרים), שר הרגלים (מפקד היניצ'רים שקיבל גם סכומים נוספים כאשר נתמנה למתסלם, כפי שראינו לעיל), סאליח ביק, מוטיוילי (מנהל הווקף), בני שייח' אחמט מוקיט, שייח' איסביח, דירויש מיבולויארי, אבו אל עולה, מחמד דהודי, חאליל דהודי. כל אלה בשנות השמונים.  

			והנה דוגמאות מתוך פנקסי שנות התשעים. בשנת תקנ"ב (1791/2)21 הראשון הוא מושל דמשק "אחמט פאשה ג'זאר ירום הודו שלא בא מעיר הקודש". אחריו המתסלם "אסעד ביק ואנשיו", שבשנה זו לא הוחלף שכן לא נרשם מושל שני לעיר. לאחר מכן בא הקאדי. בסעיף "חמס" ישנו פירוט של כ־30 איש שקיבלו כספים מידי חודש בחודשו. "ההוצאה בעד פרטי ישראלי", שאף היא כוללת אנשי שלטון ומנהל רבים ועוזריהם. ואחריו הסוכר. בהמשך באה רשימת האעיאן (הנכבדים), שכללה גם את מס המושאהרה על פי הסדר הבא: הנאקיב ואנשיו, המופתי ואנשיו, בני ג'ראללה, סאליח ביק ואנשיו, ג'אוש עבדול קאדר, הסובאשים, שייח חארה, שר הרגלים, עאלי ביק ואיסביח. לאחר מכן רשימת מקבל מס החאמאריאה (על יין); הקאדי, הנאקיב, הקאחיה, שייח מחמוד ואחיו אחמט ביק, המוטיוילי החדש, בני משפחת ג'ראללה, שייח אחמט מוקיט, שייח אבו עאלי מולה, חאליל דהדה, זאכו מוסה.  

			בהמשך באים התשלומים הנלווים לח'ראג להוצאת החראג' (= הג'זיה), ולווקף, לפי פירוט המשפחות ובעלי התפקידים המטפלות בווקפים השונים שמהם שכרו היהודים נכסים: ג'ראללה, באש כתיב (הלבלר הראשי של בית הדין השרעי), ואהבי, חאסאן ביק, מחמט ביק, אנשי טורי, טאג'ו ובאדר אידין. נזכרים המוטיוילי של הנכסים הבאים שעבורם שילמה הקהילה שכירות לווקף: עומארה, כותל מערבי, קיר חצר שונינא, של יתומי דאראק, חנות של שיק חארה, נכס של דירויש מיבולגי ווקף דיסתר. 

			בהמשך הפנקס משנת תקנ"ב (1791/2) נרשמו עוד אישים שקיבלו שוחד וכספים בהפסדי מעות (החלפת שטרות), ריבית והחזרי חובות (נושא שיידון להלן). בפנקסי שנות התשעים לא חלו שינויים משמעותיים בסדר הרישום.  

			בפנקס האחרון שהגיע לידינו, משנת תקנ"ו (1795/6),22 ואלי דמשק הוחלף והוא עתה "עבדאללה פאשה, מאדין אוגלו ירום הודו", ולא אחמד פאשה ג'זאר. אחריו בא המתסלם הראשון הנזכר בהמשך בשמו, אחמד אגא. אחריו המתסלם המחליף באותה שנה, קאסים ביק, שהתמנה רק לקראת סוף השנה העברית בחודש אב (אוגוסט). בהמשך נרשם הקאדי, ו"חמס לפרטי גויים". ברשימה זו מופיעים גם כמה שמות חדשים. לדוגמה (ברישום של חודש אחד): דהודי שייח'ים של בית הקברות, אברהים מחמד, אבו מרים, עבדול וואהב, מוסטפה המשומד(!) (מומר), שייח' סולימאן דהודי, אמומאר ן' סאדיק, חאג' איברהים, ג'יבלי וזיר, המופתי מחמד אגא, אינדי, הדיסדאר (שהיה חולה וקיבל מתנה), פלאחים חאלבה, לבן סובחי, שייח' אבראהים דהודי ובנו, אבו ג'אלון, בן מוראת אגא, חאסאן קורדו, מוחטאסופ (האחראי על השווקים), אבו אל ח'יר. 

			לאחר מכן באה ההוצאה שהייתה לקהילה תמורת שירותים שניתנו ליהודים עבור שכירות, עולי רגל, מסים ושוחד, ובהמשך רשימת מקבלי הסוכר מידי חודש בחודשו בכותרת קצת שונה: "הוצאת הסוכר ברוטלים מושל ונאקיב ואילי הארץ תשרי". בין המקבלים גם שר הרגלים, הנאקיב, שייח'ים רבים: פירי, חאראם, שייח' חובי, עאלי שאהבי בן אבו, דהודי מחמד באדיר, סאליח יאזיג'י (שהיה חולה), סאליח ביק, אבו עאלי ג'אוני, בני ג'ראללה, "מופתי שנולד לו", עבדול סאלים, "נאג'יב שנולד להם", סאליח חמדאן (קפה וסוכר), עבדול לאטיף (משפחת גראללה), עאלי ביק, מופתי נוסף בשם אטראש ("שנולד לו"), סאליח נומאר ("מנהגו", דהיינו, שהיה רגיל לקבל הסכום), וואפה עאלאמי, קאסים ביק, מחמד ראגאב חאטיב, המושל אבו מארק, ג'אוש (שומרים), סאלים ביק, צפראי (צראף) חיים פרחי, ובן סיד חובי. 

			מאמצע שנות התשעים מופיעים לראשונה בפנקס כמה אישים הנוטלים חלק חשוב בחיי העיר במפנה המאות ה־19-18: המושל אבו מארק, שמנעא תאר בהרחבה את אישיותו,23 הצראף של אחמד ג'זאר פאשה בעכו, היהודי חיים פרחי,24 דמות ידועה מאוד בתולדות ארץ ישראל בתקופה זו, ומשפחות חדשות המצטרפות למעגל הנכבדים שלהם שילמו היהודים כספים רבים: משפחות חוסייני, עאלאמי, חטיב, המשפחות הערביות החשובות בתולדות העיר במאות ה־20-19. נראה אפוא שהחוקרים שעסקו בכך25 הקדימו מעט את תקופת עלייתן של המשפחות החדשות, בעוד שלמעשה הן מגיעות לעמדה חשובה רק בעשור האחרון של המאה ה־18 (משפחות נאשאשיבי וחאלדי כלל לא נזכרות בפנקסים מן המאה ה־18). 

			בהמשך רשימת הנכבדים בפנקס האחרון משנת תקנ"ו (1795/6), באים הג'אוש (השומרים) ללא שמות, שייח' חארה (עבור שירותים שונים), סובאשים, סאליח ביי ובנו קאסם, בית ג'ראללה, סייד חובי, עאלי ביק, שר הרגלים, איסבי אבו סועוד. רבים מהם מקבלי כספים אחרים מופיעים גם ברשימת החאמאריאה, הוצאות החאראג' (ג'זיה), מנהלי ההקדשים הפסדי מעות, ריבית וחובות. מן הפנקסים משתקפים גם חילופי השליטים בדמשק ובירושלים. בשנות השמונים מתחיל להופיע בהם שמו של אחמד ג'זאר פאשה, אחד מחשובי האישים ששלטו בסוריה ובארץ ישראל בשלהי המאה ה־18 ובראשית המאה ה־19.26 בשנות התשעים מופיעות הדמויות החשובות אבו מארך וחיים פרחי. 

			מעיון ברשימות הללו מתברר, כי לפחות מבחינת היהודים נשמרה ההיררכיה הפורמלית באשר לתשלומים ולסדרי הופעת האישים בפנקסים: הוואלי, המתסלם והקאדי. הם בראש ואחריהם האעיאן. הנאקיב, שתואר בספרות המחקר כדמות המרכזית בעיר, אינו נמנה עם המובילים, אם כי הוא נכלל ברשימת הנכבדים. סכומי הכספים עולים גם הם לפי ההיררכיה.  

			מספרם של האנשים שהיהודים יצרו עמם קשר יומיומי ושילמו להם כספים הוא מאות רבות מידי שנה. הבכירים הרוויחו אפוא סכומים גבוהים מאוד, שכן לא רק מהיהודים קיבלו, אלא גם מן הנוצרים ומן המוסלמים שנזקקו לשירותיהם. הזוטרים קיבלו סכומים קטנים יותר, אך גם אלה לא מבוטלים, וזאת נוסף על משכורותיהם. יחד עם זאת, הפנקסים מעידים על המשך מגמת התפוררות השלטון המרכזי ועליית שליטי הפרובינציות והנכבדים.  

			הפנקסים גם מעידים כיצד עלה בידי עדת מיעוט להתקיים ולשרוד ולקיים אורח חיים ושגרת חיים תוך כדי תמרון בין השליטים הפורמליים, הנכבדים המקומיים ועוזריהם הרבים: הם שילמו לכולם והרבה. כל אלה הצריכו ממון רב שהגיע אליהם הן כתרומות מיהודי חוץ לארץ והן משיטת הניהול הכספי של הקהילה כמוסד פיננסי, הלוקח הלוואות מיהודים ולא יהודים בעיר ומקבל הקדשים רבים מיהודים העולים לגור בה או מאלה שחיים בה. ניכר גם שהיהודים היו מודעים היטב למאבקי הכוחות בין הזרועות השונות של השלטון והמנהיגות המקומית וניסו לשמור על קשרים טובים עם כולם. המגעים בין פרנסי היהודים (ומן הסתם גם הנוצרים) נשאו אופי יומיומי, אינטנסיבי ואישי מאוד. אין מדובר כאן ביחסי שליט־נשלט פורמליים, שבהם הנשלט משלם את מסיו ומקבל הגנה אלא בכיתות רגליים תדיר על כל דבר קטן כגדול למשרדי השלטון ולבתי הבירוקרטים, והתשלומים הם רק הצד החיצוני של התמונה. בביקורים אלה שערכו פרנסי היהודים במשרדים ובבתים נוצרו גם קשרים אישיים עם מאות משפחות ערביות. הם הביאו להם מתנות בעת שמחותיהם ובאו לנחמם באבלם. הם ידעו פרטים על חיי המשפחות שעם ראשיהם באו במגע, וצד זה של היחסים. 

			מן הפנקסים ניתן ללמוד גם על השיטה שבה פעלה הבירוקרטיה העירונית בפרובינציה עות'מאנית, ולא רק לגבי היהודים. שיטה זו פעלה גם ביחסים שבין השלטון והבירוקרטיה העירונית לבין השלטון והבירוקרטיה שמעליהם, דהיינו בערי המחוז ובבירה (דמשק ואסתנבול).27 אף כאן היו צריכים השלטון והנכבדים לשלם סכומים גבוהים כמתנות וכשוחד לאנשים רבים מעליהם. מדובר אפוא בשיטה כוללת באימפריה העות'מאנית במאה ה־18 המגלמת סיאוב, שחיתות וניוון.  

			ב. התשלומים 

			מה היו הסכומים ששילמה הקהילה לכל זרוע מזרועות השלטון ונכבדי העיר. להלן טבלה המפורטת על פי השנים. הטבלה מאפשרת להשוות בין השנים והמטרות השונות שלמענם הוצאו כספי הקהילה. הכספים או המס שכל אישיות קיבלה חולק לעשרות אנשים נוספים שהיו תלויים בה. (לא הצלחתי להרכיב נתונים שנתיים מסודרים מהפנקס הראשון מן השנים תקכ"א-תרכ"ג (1762/3-1760/1) והשתמשתי בחומר שבו בלי להכניסו לטבלה).  

			התשלומים לשלטון, לזרועותיו ולנכבדי ירושלים28 

			טבלה א' 

			
				
					
					
					
					
					
					
					
					
					
					
					
				
				
					
							
							שנה

						
							
							ואלי דמשק

						
							
							מתסלם א'

						
							
							מתסלם ב'

						
							
							קאדי

						
							
							חמס לגוים

						
							
							עבור פרטים יהודים

						
							
							וקף

						
							
							סוכר29

						
							
							אעיאן

						
							
							הוצאות ג'זיה

						
					

				
				
					
							
							תקל"ז

						
							
							3,110:11

						
							
							3,627:31

						
							
							1,600:12

						
							
							497:10

						
							
							964:28

						
							
							1,079:27

						
							
							452:04

						
							
							     3,685 

							659:28

						
							
							     1,395

						
							
							801:32

						
					

					
							
							תקמ"ד

						
							
							1,630:20

						
							
							     3,264

						
							
							     1,210

						
							
							476:10

						
							
							857:31

						
							
							1,189:21

						
							
							462:30

						
							
							     3,904 

							     587

						
							
							1,149:28

						
							
							1,095:10

						
					

					
							
							תקמ"ה

						
							
							2,386:12

						
							
							2,304:25

						
							
							1,005:10

						
							
							410:12

						
							
							867:12

						
							
							2,207:21

						
							
							     438

						
							
							3,842:20 

							735:15

						
							
							1,513:31

						
							
							     1,170

						
					

					
							
							תקנ"ב

						
							
							     2,375

						
							
							4,895:15

						
							
							—

						
							
							448:20

						
							
							939:30

						
							
							2,805:09

						
							
							     487

						
							
							3,824:10 

							620:20

						
							
							2,079:10

						
							
							     1,572

						
					

					
							
							תקנ"ג

						
							
							     2,350

						
							
							2,961:20

						
							
							1,236:08

						
							
							     276

						
							
							     1,151

						
							
							5,563:27

						
							
							     429

						
							
							3,890:22 

							753:30

						
							
							1,695:15

						
							
							1,041:25

							4,162:25

							1,591:26

							3,226:10

						
							
							333:20

							1126

							3,836:10 

							1,908:05

						
							
							1,467:15

						
					

					
							
							תקנ"ו

						
							
							3,025:15

						
							
							6,030:20

						
							
							337:10

						
							
							1,667:15

						
							
							1,179:05

						
							
							3,867

						
							
							462:30

							     1,094

						
							
							2,030:30

			טבלה ב' 

			
				
					
					
					
					
					
					
					
					
				
				
					
							
							שנה

						
							
							מסי מוות וקבורה

						
							
							גאפאר

						
							
							חאמאריאה 

							(יין)

						
							
							מקומות קדושים

						
							
							שונות

						
							
							סה"כ תקציב ההוצאות

						
							
							האחוז לשלטון וזרועותיו מהתקציב

						
					

					
							
							תקל"ז

						
							
							2,019:32

							949:16

							1,143:10

							1,412:14

							299:20

							66,415:28

							תקנ"ה

						
							
							1,849:32

						
							
							563:27

						
							
							85:20

						
							
							    331

						
							
							    30

						
							
							73,772:20

						
							
							28.9

						
					

					
							
							תקנ"ו

						
							
							3,541:10

						
							
							    996

						
							
							    170

						
							
							    575

							105,512:01

						
							
							25.4

						
					

				
			

			 

			 

			נקודה ראשונה העולה מן הטבלה היא אחוז התשלומים שהקהילה שילמה לשלטון מכלל הוצאותיה. ההוצאות המרכזיות, מלבד לשלטון ולזרועותיו, היו החזרי חובות (קרן), ריבית לגויים וליהודים (בחלקה ריבית עבור הקדשות), משכורת לעובדי הקהילה והוצאות שוטפות (כתמיכה בעניים). על פי הטבלה, השלטון וזרועותיו קיבלו בממוצע כשליש מכלל תקציב ההוצאות במסים, בשוחד ובמתנות. לקראת סוף המאה יורד האחוז שניתן לשלטון ועולה מאוד סעיף הריבית והחזר החובות. בתוך אלו בולטת ההיררכיה של אנשי השלטון ועוזריהם שקיבלו יותר מן הנכבדים והכפופים להם. הדבר מצביע לדעתי על כך, שבתקופה זו עדיין רב כוחו של השלטון הפורמלי, לעומת האעיאן, לפחות בכל הנוגע למיעוטים. הוואלי והמתסלם קיבלו סכומים המסתכמים באלפי גרושים לשנה, הקאדי קיבל פחות — רק כמה מאות גרושים. לעומת זאת האעיאן כולם ביחד קיבלו כ־1,000 גרוש לשנה ומדובר בהרבה יותר אנשים. 

			רישום ההוצאות בפנקסים הוא לפי המקבלים, כאשר יש חלוקה ברורה ומפורטת בין מטרות התשלומים: מסים, מתנות, הוצאות ושוחד. כאמור, בין המקבלים נמנים לא רק ראשי המערכת, אלא גם כל הכפופים להם. לגדול הרבו בתשלום ולקטן המעיטו.  

			מכיוון שמדובר במקורות הממחישים היטב כיצד פעלה השיטה, אדגים זאת מתוך הפנקס של שנת תקמ"ה (1784/5).31 סעיפי הסכומים שקיבל הוואלי של דמשק נרשמו בדרך זו (שמות המסים וההיטלים אינם זהים כאמור תמיד לשמותיהם הרשמיים כפי שמופיעים בתיעוד העות'מאני). 

			 

			סנג'אקיאה (מיסי הסנג'ק) קי סי דיו [שניתנו] מוקדם [כמקדמה] להשר דירוויש פאשה 

			560	סאנג'אקיאה לנז' (מיסי הסנג'ק לנזכר) 

			600	מנהג אשליק לשר (סכום קצוב כמנהג) 

			40	לגואפאר כאשר בא כדי לסתום את פיו כאשר שאל 
	כאשר חיפשו את בנבנשתי  

			565	סאנג'אקיאה (מיסי הסנג'ק פעם שנייה, לא עשה טובה) 

			424:10	(הוצאה אנשי השר כנראה פנקס אחר אחת לאחרת) 

			סה"כ	2194:10 (גרוש)  

			 

			בהמשך סעיפי ההוצאה לוואלי באים סכומים נוספים, קטנים יותר, שניתנו למשרתיו ולעוזריו. בעוד שהתשלומים לוואלי הם על בסיס שנתי (או חצי שנתי, כשהוואלי סחט סכום נוסף), הרי הרישום בסכומים לפונקציונרים הוא על בסיס חודשי, במקביל למס החדש, שנקרא "מוטאהרה". 

			בטבלה מופיעים בדרך כלל שני מתסלם (מושל העיר) מידי שנה, שכן כאמור בתפקיד זה הוחלף נושא המשרה כמעט מידי שנה, בדרך כלל בקיץ. מכיוון שהתשלומים למושל העיר היו על בסיס חודשי, הייתה לכאורה המשכיות בין מושל למושל. לשם הדגמה הנה רישום כמה סעיפים מרכזיים בתשלומים למתסלם משנת תקמ"ה (1784/5): 

			 

			הוצאה למושל עבדאללה בֵּק ואנשיו מראש חודש תשרי משנת התקמ"ה: 

			[52:20	למושל אשליק ]מענק[ בחג הסוכות 

			       3	משרתי המושל 

			15:20	הוצאה ביום ביקור באיראם  ב' [החג השני] 

			      3	משרתי סאלים וסופרי החאראג' [הג'זיה] 

			[7:20	מוסטאפה אגא, מושל ישן [הקודם] 

			             3	סופר מתרגם כנזכר  

			וכך הלאה, שמות רבים ופרטים רבים. בהמשך מוצאים סכומים קטנים יותר ופחות אישיים אצל הקאדי.  

			הסעיף שבו מופיעים הפרטים הרבים ביותר אך הסכומים בהם קטנים, הוא "החמס לפרטי גויים". אביא דוגמה מפנקס שנת תקמ"ה (1784/5):  

			חמס לפרטי גויים 

			1:20	לשייח'ים של בית החיים 

			1:20	לשייח' מֶחמֶד דהודי בעד זבל בית המטבחיים [פינוי 
	הזבל] 

			2:20	מעַרֵב בעד תביעה שהשכיר מולה אחד ליהודים והיה 
	לו נזק  

			   3	למוסטאפה המשומד 

			1:30	לחאג' מוסה נומאר שהיה חולה 

			3:20	לעבדול ראזיק בעד הלוואה 

			2:20	לשייח' סוליימאן דהודי בעד זבל מק"ק [מבית הכנסת] 
	שזרקו תחת חלון  ביתו 

			   22	חלבה לגויים 

			2:10	למוחטאסופס [לממונים] תשלום ובעד פירות 

			 

			יהודים פרטיים (משנת תקמ"ה): 

			5:20	בעד כותל מערבי שהולכות נשים לשייח' מערבי 
	[מוגרבי] 

			18:30	רץ לדמשק עם כתבים לבצרה יגן עליה אלהים 

			   100	לסאליח ביק ונאים ובאש כתיב בעד תביעה בית החיים החדש לסתום פיהם  

			 

			פיסות קצרות אלו מתוך פנקסי החשבונות ממחישות לא רק לאילו מטרות הוצא כספה של הקהילה, אלא גם את השיטה שבה הדברים פעלו. כל צעד מחיי היום יום היה כרוך במגע עם שליט או פקיד או משרתו של הפקיד, וכל צעד קטן כזה היה כרוך בתשלום כלשהו, לפעמים גדול ולפעמים קטן מאוד. 

			סעיף הווקף אינו מס ולא חמס אלא שכירות נכסים מהווקפים המוסלמים השונים שבעיר, ובפנקסים יש פירוט מלא על הנכסים והסכומים השנתיים ששולמו עבורם וכן למטפל בהם [המוטיבילי]. הרישום נעשה לפעמים על פי השנים המוסלמיות, שכן השטרות והחוזים נעשו על פיהם בבית הדין המוסלמי. מדובר בבתים פרטיים וציבוריים, שטחים בבית הקברות ובתי כנסת. 

			 

			וואקופיס קי סי דאן בתוך השנה קי אין ויניידו ראמאזאן [ראמאדאן] סים מיטין די אונה וואקף מאקדי חאסאן ביק  

			   3	לנזכר חשוון 

			2:10	כסלו 

			4:05	שבט 

			7:20	מחמד ביק מוקדם 

			18:15	חשוון 

			וואקף דיסדאר 

			3:30	תשרי... 

			ווקף ג'אראלה  

			 

			בהקשר זה ראוי לציין את הרחבת בית הכנסת תלמוד תורה, כעולה מהפנקס תקכ"א-תקכ"ג (1763-1761). על פי החוק המוסלמי אסור היה לבנות בתי כנסת חדשים, אך אפשר לשפץ את הישנים. עם זאת ידוע כי באימפריה העות'מאנית נבנו בתי כנסת חדשים רבים והדבר נעשה בהסכמת השלטונות, ולעתים גם במציאת פתרונות הלכתיים מוסלמיים. במקרה דנן, בירושלים של שנות השישים של המאה ה־18 מדובר בהרחבת בית כנסת קיים ולא בבניית בית כנסת חדש.  

			החל משלהי התקופה הממלוכית, היה בירושלים בית כנסת אחד שבתקופה העות'מאנית נהגו לכנותו "בית הכנסת הגדול". במאה ה־17 החלו היהודים להשתמש בשטח שליד אחד מקירותיו ובהדרגה הפכוהו מבית מדרש מקורה לבית כנסת שני שנקרא "תלמוד תורה".32 עד סוף המאה ה־18, עם התגברות עליית עולי הרגל היהודים לירושלים, היו אלה ארבעה בתי כנסת המחוברים לקומפלקס אחד.33 הדבר התאפשר כנראה בשל חכירת שטחים נוספים ממוסלמים ושימוש בקירות קיימים, כך שהדבר לא נחשב בעיני השלטון כבניית מבנה חדש. כל זה היה כרוך כמובן בהרבה שתדלנות, בירוקרטיה ותשלום סכומים גבוהים מאוד לכל דרגי השלטון ועוזריהם מאסתנבול דרך דמשק ועד ירושלים. הרחבת בית הכנסת, שנעשתה בשלבים החל מסוף שנות החמישים של המאה ה־18, משתקפת בפנקס משנת תקכ"א-תקכ"ג (1763-1760) ובתעודות נוספות.34 המדובר בהשגת פירמאן, החכרת השטח הנוסף, קניית חומרי הבנייה (לוחות, מסמרים וכו') — סכומי כסף גבוהים ביותר (אלפים רבים של גרושים), הן חוקיים והן כשוחד וכמתנות. התהליך לווה, בנוסף להידברות היומיומית, בהתכתבות ענפה בין הקהילה היהודית בירושלים, קהילת קושטא וזרועות השלטון מחוץ לעיר המשתקפת בפנקסים ובתיעוד הנוסף.  

			סעיף חשוב מאוד בהוצאה השנתית לזרועות השלטון ולנכבדים היה כאמור הסוכר (ובכתיב המקורי "האסוקאר", כתיב פונטי בלדינו). רוב הסכום ניתן בשווה כסף וחלקו בעין (בסוכר ממש) בשני חגים מוסלמיים המצוינים בפנקסים כבאיראם א' ו־ב'.35 יש להניח שהמדובר באיד אל פיטר (סוף צום הרמדאן) ובמוחרם. גם בסעיף זה קיבלו עשרות רבות של אנשים כספים וסוכר ואין מדובר בשוחד אלא במעין מס מנהגי. 

			בסעיף ההוצאה לאעיאן נכללו סכומים שונים עבור מטרות שונות לעשרות אנשים ועוזריהם. סכומים אחרים שולמו עבור צאת שיירת החאג' למכה36 ועבור הוצאות הג'זיה.37 הוצאות הג'זיה היו שוחד לפונקציונרים שונים שעסקו בגביית המס מיהודי ירושלים, שכן את המס עצמו שילמו הגברים הבוגרים לשלטון באמצעות גובה מיוחד. מתברר אפוא, שגובַה ההוצאות היה גדול יותר ממה שגבו מן היחידים. אלא שבפנקס הראשון משנת תקכ"א-תקכ"ג (1762/3-1760/1) מסיבה לא ברורה הקהילה היא שגבתה את הג'זיה. לפיכך מצויה בפנקס רשימה שמית מלאה ונדירה של כל משלמי הג'זיה היהודים לשנת תקכ"ב (1761/2) על פי שלוש דרגות המס שהיו נהוגות: נמוך, בינוני וגבוה, ובצד כל שם רשום הסכום. הסכום ששילמו כ־450 איש בשנה זאת היה 1,872 גרוש, ואילו הקהילה הוסיפה עוד 1,999 גרוש כהוצאות. בדיקה מדוקדקת של הפנקס מגלה שבשנים אלו חיו בירושלים יותר מ־700 גברים. יוצא אפוא ששיעור המשתמטים מתשלום המס היה גדול ביותר, והדבר מלמד על גביית המסים הרשלנית. בשאר הפנקסים ישנו רק סעיף הוצאות הג'זיה ששילמה הקהילה ונעדר רישום הפרטים.38 

			אחד מסוגי המסים וההיטלים החשובים והגבוהים ששילמה הקהילה היו מס הקבורה, הנקרא בשמו הערבי־תורכי קיסמיט (מילולית "מזל"). מדובר בשני סוגי מס מנהגי: האחד על המתים על פי מספרם והשני על קבורתם (הנתונים אוחדו בטבלה). בנוסף למסים שנגבו עבור המתים והקבורה, שילמו היהודים שוחד ותשלומים נוספים לשייח'ים ולערביי הכפרים שבהם עברה הלוויה לבית הקברות בהר הזיתים, ובעיקר לאנשי הכפר סילוואן.39 כמו כן היו הוצאות שונות לקהילה בגין קניית אבנים למצבות ושוחד לפקידי ממשל שונים בגין מועדי ההלוויות. (נושא חשוב בהקשר הדמוגרפי הוא, שבכמה פנקסים מפורטים בדיוק מספר הפטירות שהיו בקהילה בכל חודש מחודשי השנה.) 

			מס נוסף לא גבוה במיוחד היה מס הדרכים על כניסה ויציאה מן העיר, הגאפאר. מס זה נגבה בכל ערי הארץ ודרכיה מן היוצאים והנכנסים אליה ("אורחים" בלשון הפנקס), וכן מן "העוברים ושבים" בדרכי הארץ (העוברים מעיר לעיר). כמו כן שילמוהו העולים ל"זיארה" — למקומות הקדושים.40 למס זה נלוו, כפי העולה מן הפנקסים, מסי מִשנה: ה"טינקיס" שמשמעותו אינה ברורה, והבאחאחריס, וכן מס שנקרא "מירי בית איקסה" (ייתכן שמדובר בתשלומים הנוגעים לביקור באתר נבי סמואל הסמוך לכפר). הסכומים הללו לא היו גבוהים במיוחד; חלקם שולמו על ידי עולי הרגל והאורחים והקהילה הוסיפה סכומים מקופתה.  

			מס נוסף שהסכום ששילמו היהודים עבורו ואף הוא נזכר לראשונה בפנקסים, הוא מס על היין — ה"חאמאריאה". על אף שהמס היה קטן, פחות מ־100 גרוש לשנה, הוא ניתן לכל פקידי הממשל ונראה שהיה זה מס סמלי בגלל האיסור על שתיית יין באסלאם. ליהודים הותר לייצר יין ולהשתמש בו, שכן היו זקוקים לו לקידוש ולהבדלה. 

			בסעיף שונות שבטבלה נרשמו (לא בכל השנים) סכומים שונים ששילמו היהודים עבור קבלת פירמאנים לשייח'ים, היטל בשם דונאנמה (שלא ידוע לנו מה טיבו) וכן סכום קטן מאוד עבור הזיכיון לגביית העיזבונות של יהודים שמתו ולא הניחו אחריהם יורשים בעיר, שכן על פי חוק מן התקופה הממלוכית עיזבונות כאלה שייכים לאוצר המדינה.41 בהדרגה הפכו עיזבונות אלה למקור הכנסה חשוב לקהילות ארץ ישראל בתקופה העות'מאנית, שכן רבו בהן הזקנים שחיו במקום ללא יורשים. במאה ה־18 חכירה של גביית העיזבונות מן השלטון הייתה כרוכה בתשלום זעיר ביותר; פורמלית עדיין גבתה הקהילה את העיזבונות מכוחו של החוק המוסלמי הממלוכי שנמשך בתקופה העות'מאנית, אך למעשה לא היה הדבר כרוך בתשלום גבוה.42 

			עיון בטבלה מעיד אפוא על התמורות בסכומי התשלומים השונים ונראה שאין קו ברור בשינויים שהתחוללו בהם. אבל בסופו של דבר מדובר בסכומים עולים, ובעיקר בולט הדבר בשנה האחרונה שבה הסכומים ששילמה הקהילה לשלטונות ולנכבדים הגדילו מאוד את הוצאותיה. בכל השנים ניכר פער גדול בין מה ששילמה הקהילה לשלטון לבין הסכומים שקיבלו הנכבדים. את השינויים במשך השנים יש להסביר באי יציבות השלטון בארץ ישראל, וגם חילופי השליטים בעיר פעמיים בשנה הביאו לשינויים בסכומים שנגבו, אך ייתכן שגרמה לכך סיבה שאינה ידועה לנו. הסכומים המתוארים בפנקסים לפרטי פרטים, הצריכו כמובן גיוס הון מתמיד והדבר זה נעשה בעיקר בשיטת ההקדשות שנזכרו לעיל, ובמיוחד בהלוואות שנטלה הקהילה מידי שנה בשנה מיהודים, ממוסלמים ומעט מנוצרים.  

			ג. החובות 

			על פי מחקריו של חיים גרבר,43 מקצוע ההלוואה בריבית לא היה נפוץ בקרב יהודי האימפריה העות'מאנית. בעקבות פרסום תעודות בית הדין המוסלמי מירושלים בחמשת הכרכים שפרסם אמנון כהן, הגיעו לידינו עשרות רבות של תעודות על ההלוואות וחובות היהודים בירושלים במאה ה־18. כמו כן מצאו חוקרים שונים שהכנסיות הנוצריות והקהילה היהודית בירושלים, כמו גם האוכלוסייה הערבית שבעיר, הרבו להלוות וללוות כספים אלה ומאלה החל מן המאה ה־17.44 ואכן, הקהילה היהודית בירושלים במאה ה־18 התנהלה כבנק ממש, ובדומה לכך התנהלו כנראה גם הכנסיות הנוצריות שבעיר. הקהילה היהודית מימנה את הוצאותיה המרובות לשלטון ולניהול הקהילה מכספי הלוואות שנטלה מלא יהודים ומכספי ההקדשים וההלוואות שיהודים הניחו בקופתה.  

			הפיכת הקהילה בירושלים למוסד פיננסי הביאה לכך שמפעם לפעם, בעתות משבר וירידה בהכנסות, לא הצליחה לעמוד בתשלומי חובותיה שהלכו ותפחו עקב הריבית הגבוהה שעמדה בסביבות כ־20% ללא יהודים. במאה ה־18 ידועים לפחות שני מקרים של הסתבכות הקהילה בחובות ללא יכולת להחזירם. בראשית המאה, הקהילה האשכנזית התפוררה בעקבות הסתבכותה בחובות כבדים וחבריה עזבו את העיר לאחר שהנושים המוסלמים שרפו את בית הכנסת שלהם בשנת תפ"א (1720). מאז ועד המאה ה־19 נשארו הנושים וצאצאיהם עם שטרי חוב, וההסדר על כך הושב רק במאה ה־19. לעומת זאת, הקהילה הספרדית, בהתערבות "ועד פקידי קושטא" הצליחה בשנת 1726 לפתור את בעיית חובם ולהשיג פשרה. הריבית בוטלה והקרן בסך 60,000 גרוש הוחזרה בעשרה תשלומים שנתיים. תשלומים שנתיים אלה נקראים במקורות היהודיים ובפנקסים שלפנינו בשם "טאקסיט".45 חיים זאב הירשברג ואמנון כהן פרסמו הסדרי החזרת חובות דומים בירושלים ובחברון משנות השבעים של המאה ה־18.46  

			ואכן, בפנקס החשבונות משנת תקל"ז (1776/7) מופיע רישום ה"טאקסיט", הוא התשלום השנתי עבור הקרן של החוב שבהסדר הנ"ל, בסך 9,749:29 גרוש (כאשר שארית החוב הישן עומדת על 33,427 גרוש). בפנקס הראשון משנת תקמ"ד (1783/4) התשלום הנ"ל כבר לא מופיע (מופיעים בו החזרי חובות שוטפים). כלומר, החזרת החוב שבהסדר משנות השבעים נסתיימה. כמו כן גם בפנקס החשבונות מן השנים תקכ"א-תקכ"ג (1763-1761) מופיע סעיף החזרת כ־7,700 גרוש עבור "טאקסיט", דהיינו היה גם הסדר להחזרת חובות שתפחו בשנות החמישים. מדובר אפוא בתופעה שכיחה, כאשר הגורם לתפיחת החוב הם קשיי הפרנסה, וקשיים בגיוס התמיכה של יהדות התפוצות ובדרך הגעתם לקהילות ארץ ישראל] והריבית הגבוהה, שהייתה למעשה ריבית דריבית. בפנקסים משנות השמונים יש עדיין שרידים מהחזרי חובות ישנים בסכומים קטנים ביותר — מאות גרוש לשנה. בהמשך הקהילה לווה ומחזירה חובות בצורה מסודרת, ובשלהי המאה לא היה כנראה משבר כספי שהצריך הסדרי פרישת חובות, אף שסכומי החובות נמצאים במגמת עלייה (וכנראה גם גיוס ההון). 

			בתקופות משבר, כאשר הקהילה לא הצליחה לעמוד בהחזרת חובות לנושים הלא יהודים, לא הוחזרו חובות ליהודים. בשנת תפ"ט (1728) הותקנה תקנה ביוזמת פקידי קושטא שאסור להחזיר חובות ליהודים עד שלא ישולמו כל החובות לגויים.  

			 

			להלן טבלת החובות, ההקדשות והסכומים שהקהילה החזירה מידי שנה בריבית ובקרן. 

			החובות, ההקדשים והחזרי קרן וריבית47 

			הנתונים המובאים בטבלאות מראים כי סכומי החובות של הקהילה נמצאים בעלייה כל השנים, להוציא בשנה האחרונה שבה חלה ירידה קלה. בתקופה זו מספר היהודים בירושלים לא גדל, אבל הפעילות הפיננסית התגברה מאוד, שכן לא רק החוב עלה אלא גם גיוס הכספים והחזרתם. אף על פי כן, חוב כה גדול הוליך למשברים כספיים נוספים שהגיעו במאה ה־19. ההקדשים לא נכללו בסיכום החובות, שכן ברובם הפכו נכסי הקהילה לאחר מות המקדישים (לעתים המשיכו היורשים לקבל ריבית או שקיבלו חלק מן הקרן בחזרה). החובות שחבה הקהילה ליהודים היו גבוהים ביותר מ־30% מאשר חובות ללא יהודים, ובשל כך יכלה הקהילה להמשיך לתפקד בעתות משבר. 

			 

			פעילותה של הקהילה גוף פיננסי הצריכה מגע עם עשרות ומאות מלווים, מקדישים ונושים. הפעילות הפיננסית הענפה עם הציבור המוסלמי (ומעט גם הנוצרי) הביאה בוודאי ליצירת קשרי עבודה ופגישות בין ראשי הקהילה ועם האוכלוסייה הלא יהודית, מה גם שרבים מן המלווים היו אנשי הממסד המוסלמי. אשר לגובה הריבית — הריבית ללא יהודים הייתה כ־20%, ואילו הריבית שנתנה הקהילה היהודית הייתה כ־15%-10%.48 העובדה שהריבית אסורה בשתי הדתות לא הפריעה לניהול שוק פיננסי רחב המבוסס על ההלוואה בריבית, אלא שרשמו את הריבית ששילמו ליהודים במונח אחר — "הכשר" (מונח ייחודי לירושלים, שכן רק בה פעלה הקהילה כבנק), ולפעמים הפכו את ההלוואות לדרך של מכירת נכס של הקהילה והשכרתו מן המלווה בשיטה שנקראה "מכר ושכירות".49 גם אצל המוסלמים נקטו אנשי הדת בדרכים דומות כדי לעקוף את איסור הריבית.50 

			 

			לסיכום, הגם שהעדות השונות בערי האימפריה העות'מאנית היו נפרדות בענייני דת, היו ביניהן מגעים רבים בחיי היומיום. הקשרים לבשו דפוסים קבועים ומוגדרים. היהודים באו במגע עם השלטון ועם הנכבדים על ידי כך שהעלו להם באופן קבוע מסים, היטלים ושוחד. התשלומים הללו, גם השוחד, לא היו דבר חריג באימפריה העות'מאנית והפכו ל"חוק מס מנהגי" שאפילו עבר בירושה. גם הדרגים שקיבלו מתנות, שוחד והיטלים נהגו כך כלפי הממונים עליהם. בירושלים היהודים לוו סכומים ניכרים כדי לאזן את תקציב הקהילה, שכן ההוצאות היו מרובות וההקדשים וההלוואות מיהודים לא הספיקו. הקהילה היהודית בירושלים במאה ה־18 נוהלה אפוא כמוסד פיננסי ממש. כלפי חוץ ניהלה הקהילה מרוץ בלתי פוסק בין השגת כספים לבין הוצאתם למאות רבות משליטי העיר, פקידיה, נכבדיה, עד אחרון העוזרים והמשרתים שלהם.  

			פרק 5 

			תשלום מס הגִ'זיה של יהודי ירושלים 
במחצית השנייה של המאה ה־18 

			עם המקורות החשובים לנתונים דמוגרפיים וסטטיסטיים העומדים לרשות חוקרי האימפריה העות'מאנית נמנות רשימות משלמי המסים ובתוכם מס הגִ'זיה — מס הגולגולת שהוטל על הלא מוסלמים במדינות האסלאם.1 רשימות מארץ ישראל מהמאות ה־17-16 שימשו חוקרים לניתוח מספר היהודים בארץ באותה תקופה, כמו גם לעניינים אחרים.2 החוקרים חלוקים בדעתם באשר למידת האמינות של הנתונים על משלמי המסים כבסיס להערכת מספר האוכלוסין באימפריה העות'מאנית בכלל. אשר ליהודים בארץ ישראל, הוויכוח נסב הן על מספרם והן על השאלה כמה מהם השתמטו מתשלום הגִ'זיה או היו פטורים מכך, ולכן לא הופיעו ברישומים. אציין להלן את עמדתם של כמה מן החוקרים המובהקים של התקופה שניתחו נתונים דמוגרפיים מן המאה ה־16. 

			 

			אמנון כהן, החוקר זה שנים רבות את המסמכים העות'מאניים על ארץ ישראל ויהודיה בתקופה העות'מאנית, הגיע במחקרו על המאה ה־16 למסקנה, כי הקהילה היהודית בירושלים הייתה גדולה יותר משעולה מן הסטטיסטיקה הרשמית. לדבריו, מתוך השוואת כל הנתונים נראה שאפשר לדבר במידה רבה של ביטחון שהקהילה הייתה גדולה בכ־20% לפחות ממה שנחשבה באורח רשמי משנות השלושים ועד סוף שנות השמונים של המאה.3 יוסף הקר, שהתייחס בעיקר לצפת במאה ה־16, התמודד בין השאר עם שתי שיטות הטלת מס הגִ'זיה ורישומן בפנקסים העות'מאניים: שיטת הרישום האישית שנהגה בירושלים ושיטת ההטלה הקיבוצית, "מקטוּע", שנהגה בצפת. בנוגע לאמינות המקורות העות'מאניים אומר הקר, כי השלטונות המרכזיים העריכו את מספר היהודים בצפת כבין אלף לאלפיים משפחות כבר בשנת 1544/5, כשלהרגשתם המספר קרוב יותר לאלפיים מאשר לאלף. אף על פי כן מספר המתפקדים היהודים בעיר עד סוף המאה ה־16 לא הגיע אף פעם אפילו לאלף! המקורות העבריים מעידים לדבריו שהייתה התחמקות נרחבת מן ההתפקדות, בפרט במקומות שבהם נהגה שיטת המיסוי של ההטלה הגלובלית (למשל בשאלוניקי). ערכם של מספרי המתפקדים היהודים בצפת הוא אפוא ערך של מספרי מינימום נמוכים שאינם משקפים את המציאות העובדתית ואין ללמוד מהם על מספרי האוכלוסייה היהודית בפועל.4 

			קיים אפוא פער גדול בין ההערכות של כהן והקר את הנתונים העות'מאניים מן המאה ה־16: כהן מבקש להוסיף עליהם רק כ־20% והקר — כ־100%, ובעצם הוא אינו רואה בהם מקור אמין. מינה רוזן, שהשוותה את הנתונים העות'מאניים על יהודי ירושלים מן המאה ה־17 לנתונים היהודיים והנוצריים, ערערה אף היא על אמינות המקורות העות'מאניים, והערכתה את הנתונים הכלולים בהם קרובה יותר לזו של כהן. לגבי המפקדים העות'מאניים של משלמי המס היא מסיקה שמספרם לא נקבע במאה ה־17 על פי מפקד מעודכן אלא התבסס על המפקדים הישנים, ויש לראות את המקורות היהודיים כנאמנים ביותר. על תוצאות המפקד העות'מאני שנערך בעיר בשנת 1690 יש להוסיף לדעתה כ־30%-20%.5 

			 

			פרק זה עוסק ברשימות של תשלומי הגִ'זיה במאה ה־18 ובניתוח נתוניהן, ומתמקד בשאלות הבאות: 

			 

			א. 	מה ניתן ללמוד מן הנתונים על משלמי הגִ'זיה לגבי מספרי האוכלוסין של העדה המשלמת מס זה — במקרה זה היהודים בירושלים במאה ה־18. 

			ב. 	מהו הפער, במאה ה־18, בין מספר משלמי המס בפועל למספר האמיתי של הגברים בעדה היהודית המשלמת בירושלים, וכן בעדה הנוצרית בעיר. 

			ג. 	מהם סכומי הגִ'זיה ששילמו היהודים בתקופה זו למעשה, ומה פשר הפער שבין שני הסכומים? 

			ד. 	האם היה השלטון העות'מאני המרכזי והמקומי מעודכן לגבי תנודות האוכלוסייה בירושלים (ובשאר חלקי האימפריה) במאה ה־18, וכיצד בא הדבר לידי ביטוי בתשלום הגִ'זיה? 

			המחקר בנושא הג'יזיה בארץ ישראל במאה ה־18 מתבסס בעיקר על עבודתו של אמנון כהן.6 בשנים האחרונות הוסיפו חוקרים אחדים על ידיעותינו בנושא.7 

			 

			על פי תיאורו של כהן, האחראי לגביית הג'זיה (ה־cizyadar, או בלדינו ח'אראג'ירו) היה מקבל מאסתנבול את הטפסים, אורק (evrak), לגביית המס, ואלה נשלחו בהתאם לאומדן של השלטון המרכזי באשר לגודל האוכלוסייה הלא־מוסלמית. עם זאת, מספרי הטפסים הללו משקפים רק בחלקם שינויים דמוגרפיים, שכן העדכון היה איטי ומאוחר ולעתים נקבע מספרם באופן שרירותי. במחוז ירושלים הייתה בראשית המאה ה־18 ירידה של כ־20% אחוז במספר הטפסים, באמצע המאה חלה עלייה תלולה במספרם, ובמחצית השנייה של המאה מספר הטפסים שנשלחו מאסתנבול היה יציב עם עלייה קלה. לאור הידוע לנו על מספרי היהודים בירושלים במאה ה־18 יש התאמה בתנודות של מספרי הטפסים ומספרי היהודים בעיר. 

			כהן מבחין בין שיטת גביית הג'יזיה והאחריות לגבייתה, עד לשלהי המאה ה־18, בין וילאית צידון, שבו היה הוואלי ממונה על הגבייה, לבין ירושלים, שבה המס נגבה על ידי שלטונות העיר או על ידי גובה מיוחד שנשלח מאסתנבול. כספי הג'זיה מירושלים נועדו למימון שיירת החאג' ולהחזקת מקומות קדושים. 

			ברבע האחרון של המאה, בגלל אילוצים תקציביים והתפוררות השלטון המרכזי, הסכים השלטון להצעת אחמד ג'זאר, שהיה באותה עת הוואלי של מחוז צידון ומושבו בעכו, לא לעדכן את הג'זיה ולשלם במקום זאת יותר מסים ישירים. שינוי זה אפשר לג'זאר לתמרן בגביית המסים מנתיניו. מכיוון שבסוף המאה הוא שלט גם בירושלים, הועתקה שיטת אי עדכון הג'זיה גם לירושלים.8 

			החוקרים שנזכרו לעיל השתמשו בחומר ארכיוני עות'מאני, ואני מבקש להוסיף נתונים ממקור יהודי שטרם נעשה בו שימוש. מקור זה זורע אור על תשלום הג'זיה של יהודי ירושלים במאה ה־18 שמשתקף הצד המשלם ולא הצד הגובה והמקבל את הכסף. לפני כן אבקש להעיר שתי הערות מתודולוגיות: (א) לפנינו דוגמה מובהקת של מקור המשקף "היסטוריה מלמטה" (History from Below),9 לעומת תיעוד ממשלתי רשמי; (ב) לפנינו גם דוגמה מובהקת של מיקרו היסטוריה,10 — תיעוד שעניינו בסוגיה מסוימת בעיר אחת. עם זאת יש לציין כי העיסוק בהיסטוריה מלמטה ובמיקרו היסטוריה הוא מגמה במחקר ההיסטורי החדש, אך מגמה זו אינה נטולת בעיות מתודולוגיות והיסטוריוגרפית. 

			 

			המקור שמדובר בו הוא פנקסי חשבונות (הכנסות והוצאות) של הקהילה היהודית בירושלים מ־11 שנים (על פי הלוח היהודי) במחצית השנייה של המאה ה־18: 1760/1-1762/3 (הפנקס כולל שלוש שנים), 1776/7, 1783/4, 1784/5, 1791/2, 1792/3, 1793/4, 1794/5, 1795/6.11 בפנקס הראשון יש נתונים על ניהול החשבונות של שלוש שנים עבריות ביחד, וקשה לפעמים להבחין בין ההוצאות וההכנסות של כל שנה בנפרד (להוציא את רשימת משלמי הג'זיה ששולמה בקיץ 1761 עבור 1761/2). בשאר שמונת הפנקסים הרישום הוא שנתי ומסודר הרבה יותר, אלא שאין בהם רשימה שמית של משלמי הג'זיה, כפי שיש לשנת 1761/2 ואין בהם מידע על הסכומים ששילמו; יש בהם רק נתונים כספיים על הסכומים הנלווים שהוסיפה הקהילה על הג'זיה המקוריים בפנקסים "הוצאות הג'זיה".  

			הפנקסים כתובים בצורה יבשה וכוללים בעיקר סכומי כסף ופרטים על מקורם או יעדם. פנקסים אלה, שהם שרידים בלבד מחומר רב יותר מסוג זה, המשקפים את דרך ניהולה של קהילה המאורגנת בצורה מסודרת כגוף פיננסי ומנהלת רישום יומיומי של הכנסותיה והוצאותיה. מן הפנקסים מצטיירת הקהילה המקיימת חיי שגרה בצל אירועים ותמורות המשתקפים אף הם ברישומים. יש בהם מידע רב על חיי היומיום של הקהילה, על דרך ניהולה ועל יחסיה עם השלטון ופקידיו המרובים, מהגדול שבהם ועד אחרון המשרתים, ועם האוכלוסייה הערבית שבעיר. כמו כן יש בפנקסים חומר רב בנושאי מיסוי, דמוגרפיה, כלכלה, ארגון ההנהגה, מוסדות ומבני ציבור, עליות ועליות לרגל ועוד. פרק זה עוסק כאמור רק בסוגיה אחת מני רבות, והיא תשלום הג'זיה על ידי יהודי ירושלים. 

			 

			בפנקס הראשון ישנה כאמור רשימה שמית מלאה כמעט של משלמי הג'זיה היהודים לשנת 1761/2. השמות נכתבו ברשימה במלואם, דהיינו שמות פרטיים ושמות משפחה, ובכך שונה רשימה זו מהמצוי במקורות העות'מאניים המביאים בדרך כלל רק שם פרטי ולעתים בתוספת שם האב או שם המקצוע.12 הרשימה כוללת כ־350 שמות וכן נזכרים בה סכומי ג'זיה בדרגה הבינונית (אָוסט), שהם כ־35%, ואילו 195 שמות, שהם כ־56%, שילמו ג'זיה בדרגה הנמוכה (אדנא). אין אנו יודעים איזו דרגה שילמו אותם 45 נפשות שלא נמנו בשמותיהן (כמה מהן אינן מופיעות ברשימה אלא פזורות בפנקס).  

			הרשימה השמית מסודרת קודם כול לפי דרגות המס, מן הנמוכה אל הגבוהה. תלמידי החכמים, שתורתם אומנותם, נרשמו לחוד על פי הישיבות שבהן למדו, וכן נרשמו כמה מהמשלמים על פי בתי הכנסת שאליהם השתייכו, וייתכן שהמס עבורם שולם על ידי המוסדות הללו. הרשימה הוכנה על ידי הקהילה ולא על ידי השלטון; הקהילה היא זו שחילקה את הסכום הקצוב לה בין חבריה על פי רמת הכנסתם ורכושם. כהן עמד כאמור על כך שהממונים על גביית מס הגולגולת בירושלים (ובפרובינציות אחרות מן הסתם) היו מקבלים מאסתנבול טופסי אורק עבור כל לא־מוסלמי על פי המכסה שנקבעה לגבייה באזורם. אלא שבטפסים אלה, כפי שאמר לי כהן, לא נרשמו שמות, והגובה המקומי הוא זה שמילא אותם לאחר שגבה את המס. כהן ציין כי היה פער של כ־50% בין מספר הטפסים שנשלחו מאסתנבול לבין אלה שנגבו בפועל, ורבים מן הטפסים הוחזרו ריקים. 

			סכומי הג'זיה האישיים שגבו היהודים, על פי הפנקסים שלפנינו, מתאימים פחות או יותר לנאמר במקורות חיצוניים: הדרגה הגבוהה הייתה 11.06 גרוש, הבינונית 6.06 גרושים והנמוכה 3.06 גרושים. השוני הוא בדרגה הבינונית, שלדברי כהן המתבסס בעניין זה על וולניי — (Volney) צליין צרפתי נוצרי וחוקר חובב שביקר במצרים, ארץ ישראל ובסוריה בשנת 1782 במשך שנה תמימה וכתב את רשמיו באחד מספרי המסעות החשובים לתולדות האזור — הייתה 5 גרושים.13 עם זאת, על פי הרישום השמי בפנקס מתברר כי רבים מן העניים לא שילמו את מלוא הסכום והסתפקו בתשלום קטן יותר שנע בין גרוש לשני גרוש בלבד. מן הסתם הייתה זאת הקהילה שהשלימה את הסכום המלא עבורם.14 

			מהרישום בפנקסי החשבונות, ובמיוחד מהפנקס של שנת 1761/2, ברור כי הקהילה הייתה אחראית לגביית המס ולהעברתו לשלטונות, שכן בנוסף לגבייה מהפרטים יש בהם סכומים נכבדים של מסים שהקהילה הוסיפה מקופתה הן כדי להשלים את המכסה שהוטלה עליה ולא עלה בידה לגבות מהיחידים בתוכה, והן כשוחד לשליטים ולפקידים מקומיים. סכומי המסים ששולמו בפועל היו אפוא גבוהים מאלה שנרשמו בספרי השלטון כג'יזיה שנתקבלה. אולי יש בכך להסביר את הפער הגדול שציין כהן בין טופסי האורק שנשלחו מאסתנבול לאלה שנגבו בפועל. חלק מכספי הג'יזיה פשוט לא הגיעו ליעדם. הם נפלו לידי פקידים ושליטים מקומיים, ואלה לא דיווחו על גבייתם לשלטון המרכזי בדמשק ובאסתנבול. כך היה כבר בשנות השישים, כפי שעולה מפנקס החשבונות של הקהילה היהודית בירושלים, אך תופעות אלו התגברו מאוד בשלהי המאה, בתקופת שלטונו של אחמד ג'זאר פאשא, שנתמנה לפאשא של דמשק. בתקופתו השתנתה שיטת גביית הג'יזיה, וכפי שציין כהן הוא יכול היה לגבות מסי ג'יזיה ומסים אחרים בלי שדיווח על הסכומים לשלטון המרכזי. 

			מפנקס החשבונות של שנת תקכ"א-תקכ"ג (1763-1760) מתברר כי הקהילה גבתה בחודש אב תקכ"א גִ'זיה בסך 1,873 גרוש מיחידי הקהילה עבור שנת תקכ"ב. לשלטון הוסיפה הקהילה מקופתה עוד 1,999 גרוש, חלקם כשוחד וכהוצאות לפקידי ממשל שונים (הפירוט המלא ישנו בפנקס), ובסך הכול העבירה הקהילה לשלטון 3,872 גרוש כספי ג'זיה.15 

			כאמור, בשאר הפנקסים משנות השבעים עד התשעים, אין פירוט של משלמי הג'יזיה וגם אין כל פרטים על הגבייה מהם, מספר המשלמים, זהותם וסכומים ששילמו. יש להניח שמשנות השבעים ועד סוף המאה שולמו כספי הג'זיה לגובה חיצוני, והקהילה לא הייתה מעורבת בזה כלל ועיקר, ולכן לא בא הדבר לידי ביטוי בפנקס החשבונות. אבל בפנקסים הללו משנות השבעים ועד סוף המאה יש נתונים על סכומים שהקהילה שילמה בנוסף לג'זיה ששילמו היחידים, ושמנהל החשבונות קורא להם "הוצאות החראג" (= גִ'זיה).  

			הנה לדוגמה הפירוט שרשם מנהל החשבונות של הקהילה בפנקס משנת 1784/5:  

			ברשימה זו יש שני חלקים: החלק הראשון מסתכם ב־493:20 גרושים ששולמו כשוחד לשליטים מקומיים עבור גבייה או אי גבייה של הג'זיה במלואה. הפירוט הוא כדלקמן: למושל העיר, דהיינו לפאשא, וכן למתווכים שונים — לאדם נוסף בשם סאלים (כנראה הסגן), לחאסאנדאר, שפירושו ראש השומרים או המשרתים, לקוּלג'י, דהיינו המוכס, ולמתרגם המסמכים. 

			בחלק השני מפורטות הוצאות נוספות, חלקן בתוך הקהילה — 50 גרוש לאדם שכנראה תיווך בגביית הג'זיה בין השלטון לבין הקהילה, עמלה למנהל החשבונות, כנראה עבור הרישומים של חייבי המס שהקהילה שילמה עבורם (5.20 גרוש, סכום קטן), 26 גרוש לפאפוליס, כנראה נוצרי, וסכום גדול של 599.20 גרוש שהקהילה שילמה עבור עניים שלא יכלו לשלם בעצמם. מכיוון שמדובר בעניים, סביר להניח שהוטל עליהם מס בדרגה הנמוכה, כשלושה גרוש, ואם כן הם מנו כ־200 נפשות. אי אפשר ללמוד מהפנקס שלפנינו אם הסכום ששולם כג'יזיה עבור העניים בקהילה אכן הועבר לשלטון המרכזי או אם גם הוא נשאר בידי השלטון המקומי. 

			אם נשווה את הסכום הכולל שלפנינו (1,173.20 גרוש) לסכום המקביל ששילמה הקהילה כהוצאות חראג בשנות השישים (1,999 גרוש), נראה ירידה משמעותית, והדבר מצביע על ירידה במצבה הכלכלי של הקהילה בעיקר בגלל הצמצום בתרומות מחוץ לארץ ובשל אי יכולתו של השלטון המקומי לגבות סכומים גבוהים יותר. 

							טבלה 2: התפלגות נתוני הגִ'זיה בירושלים על פי דרגות המס

							טבלה 3: סכומי הגִ'זיה והוצאות הגִ'יזיה ששילמו יהודי ירושלים 
במחצית השנייה של המאה ה־18

							טבלה 4: פירוט סכומי הגִ'זיה שנגבו בירושלים על פי הקבוצות והמוסדות 1761/2

			ניתוח הנתונים שבטבלאות 

			מטבלה 1 מתברר כי מתוך כ־700 גברים יהודים שחיו בירושלים בשנים 1763-1760 רק כ־400 שילמו ג'זיה. שיעור המשלמים היה אפוא על פי נתונים אלה כ־57% בלבד מכלל הגברים היהודים הבוגרים שחיו אז בירושלים, ויש להניח שהיה נמוך עוד יותר, שכן לא אותרו בוודאי כל הגברים שחיו אז בעיר. פירושו של דבר הוא ששימוש בנתוני הגִ'זיה כבסיס להערכת גודל האוכלוסייה, רחוק מאוד מהמציאות. חשיבות הנתון שלפנינו היא שיש אפשרות ללמוד בערך כמה יש להוסיף למספרי האוכלוסייה לפחות בתקופה זו, כאשר בידינו נתונים על משלמי ג'זיה. במקרה של יהודי ירושלים יש בידינו גם נתון הכמעט ריאלי והוא מספר הגברים שאכן חיו בפועל בעיר בשנה זאת. 

			המעיין בטבלה 1 נוכח לדעת כי קיים פער ממשי בין סכום הגִ'זיה שגבתה הקהילה מיחידה (כ־1,873 גרוש) לבין הסכום שרשמה כהוצאה למס זה ושאותו שילמה לשלטונות (3,872 גרוש). הסכומים מצביעים על הפער הגדול בין מה שגבו ובין מה ששילמו. 

			מטבלה 2 אנו למדים על השוני בהתפלגות תשלום הג'זיה בין המעמדות השונים בחברה היהודית לבין ההתפלגות אצל כל הדִ'מים (שכללו מלבד היהודים גם את הנוצרים). בעלי הדרגה הנמוכה הם הקבוצה הגדולה הן אצל היהודים והן בכלל הד'מים, אחריהם באה הקבוצה ששילמה ג'יזיה בינונית ולבסוף האמידים. אך קיים שוני באחוזי ההתפלגות. הדבר בולט בעיקר בקבוצה הבינונית, שבקרב היהודים הייתה גדולה יותר מאשר אצל כלל הד'מים וכן הוא ניכר בקבוצה ששילמה ג'יזיה נמוכה, שמספרה בקרב היהודים היה קטן במידה ניכרת מזו הנוצרית. נתונים אלה צריכים להיבחן על סמך מקורות נוספים אם יתגלו. 

			על פי הנתונים המוצגים בטבלאות 2-1, על אף העובדה שהיהודים היוו כ־18% מכלל משלמי הג'יזיה (400 מתוך כ־2,200) הם שילמו כ־52% ממה שנרשם בפנקסי הממשלה (3,872 מתוך 7,227.5 גרושים). כיצד יש להסביר זאת? 

			השוני בחלוקת המעמדות בין היהודים לכלל הד'מים שהצבענו עליו לעיל, השפיע אולי על גובה סכום הג'זיה ששילמו. אלא שסביר להניח שאלה שלא שילמו והקהילה שילמה עבורם היו דווקא עניים, ולפיכך טענה זאת אינה מבוססת. ייתכן גם שלא כל מה שהיהודים שילמו כג'יזיה אכן הגיע לקופת השלטון המרכזי ונרשם שם בספרים (וסכומי השוחד הנלווים בוודאי לא הגיעו לקופת השלטון). מכל מקום לפי שעה אין אפשרות להכריע בשאלה זו. 

			מטבלה 3 משתקף חוסר היציבות בסכומים הנלווים לג'זיה ששולמו על ידי היהודים בירושלים במחצית השנייה של המאה ה־18. בשנות השישים היה הסכום הלא רשמי 1,999 גרוש. בשנות השבעים ירד סכום זה בצורה חדה (כ־800 גרוש). בשנות השמונים והתשעים חלה עלייה מסוימת וניכר חוסר יציבות בסכומים, אך הם לא הגיעו לאלה ששילמו בשנות השישים. נתונים אלה משקפים את מה שידוע לנו על קהילת ירושלים בתקופה זו. ברבע האחרון של המאה הקהילה הייתה נתונה בתהליך של ירידה ופחתו התרומות שהגיעו אליה באמצעות פקידי קושטא. הסכומים המשתנים מפעם לפעם בשלהי המאה, פחות משהם משקפים תמורות דמוגרפיות מבטאים לדעתי את הצלחתו או כישלונו של השלטון לגבות מסים. 

			מטבלאות 4-3 ניתן ללמוד משהו על אופן הגבייה של הג'זיה על ידי הקהילה היהודית. גם אם היה גובה מס (חאראג'רו), הקהילה היא זו שהייתה אחראית להעברת המס לשלטון, כמשתקף ברישומים בפנקסי החשבונות של הקהילה. הקהילה כאמור גם הוסיפה כספים כנדרש על ידי השלטון, מעבר למה שהצליחה לגבות מהיחידים. 

			מטבלה 4 מתברר שחלק מכספי הג'יזיה נרשמו בפנקס בהתייחס למוסדות הדת שבהם היו משלמי המס חברים: הישיבות ובתי הכנסת. תלמידי החכמים, חברי הישיבות, היו קבוצה בעלת פריווילגיות בקהילות רבות, בשל מעמדם המיוחס של לומדי התורה, ועל כן היו פטורים במקרים רבים ממסים. אך כפי שהראה הקר במחקרו על צפת במאה ה־16, פטור זה לא כלל את מס הג'זיה.25 נראה כי הסיבה שתלמידי החכמים נרשמו לצורך תשלום מס זה בנפרד בפנקס שלפנינו היא, שהמס נוכה מכספי התמיכה הקבועה שהגיעה אליהם מחוץ לארץ באמצעות פקידי קושטא והקהילה בירושלים. דברים אלה נכונים כנראה גם לגבי עובדי בתי הכנסת ועובדי הקהילה שהמס נוכה ממשכורתם, ומכאן הרישום של חלק קטן מסכומי הג'זיה על פי בתי הכנסת. 

			יש להדגיש כי כבר בשנת 1761 נרשמו ארבעת בתי הכנסת הספרדיים כפי שהם מוכרים לנו עד היום, הגם שמאוחר יותר חלו שינויים מסוימים בשמותיהם. פנקסי החשבונות מאפשרים להבהיר מחדש את פרשת התפתחותם של בתי הכנסת הללו. 

			 

			* 

			המסקנה העיקרית מהנתונים שהובאו היא שקיים פער גדול בין מספר היהודים ששילמו גִ'זיה בפועל לבין מספר הגברים היהודים שחיו באותו זמן בירושלים. פער זה מאשש את אי האמון הבסיסי של החוקרים ברשימות משלמי הג'זיה ובסכומי מס זה כמקור לחקר הדמוגרפיה, ויש להניח שאי האמינות של מקור זה גדלה ככל שאנו מתקדמים בזמן בתקופה העות'מאנית. 

			נקודה חשובה אחרת העולה מתוך הנתונים היא, כי השלטון המקומי ופקידיו גבו יחד עם הג'זיה כספים נוספים בסכומים דומים לאלה של הג'זיה הרשמית או אף גבוהים יותר, ושלשלו אותם לכיסיהם; תשלומי השוחד והמתנות הרבים היו הנורמה בתקופה הנדונה.  

			לפנקסים חשיבות רבה גם באשר למצב הדמוגרפי של יהודי ירושלים בתקופה המדוברת, שכן לראשונה לפנינו רישום כמעט מלא של כל הגברים היהודים שחיו אז בעיר, כולל ביזורה וירידתה של האימפריה העות'מאנית, כאשר ראשי הפרובינציות ומחוזות־המשנה הולכים ומתחזקים והשלטון המרכזי מאבד בהתמדה מכוחו. 

			פרק 6 

			ואלה שמות יהודי ירושלים באמצע 
המאה ה־18 

			בסופו של תהליך שנמשך במהלך המאה ה־16, הייתה הקהילה הספרדית 
          בירושלים במאה ה־17 לקהילה החשובה ביותר בין הקהלים והעדות שבירושלים.1 היא זכתה לכינוי "קהילת ירושלים", ובמקורות היא מכונה "כוללות עיה"ק ירושלם תובב"א".2 התהליך שעברה הקהילה הספרדית בירושלים דומה בעיקרו למה שהתרחש ברוב הקהילות היהודיות באימפריה העות'מאנית, שגם בהן ניכר מעמדם החשוב ביותר של הספרדים בשלהי המאה ה־16. לצדה של הקהילה הספרדית התקיימו אמנם במאות ה־18-17 קהילות קטנות של אשכנזים וקראים, אך ברוב התחומים הן נסמכו בדרך כלל אל שולחנה של קהילת האם הספרדית.  

			בראשית המאה ה־18 התפוררה הקהילה האשכנזית עקב משבר שראשיתו בעליית חבורת ר' יהודה החסיד בשנת 1700; הקהילה שקעה בחובות, ובשנת 1720 חרב בית הכנסת האשכנזי.3 מצבה של קהילת ירושלים הספרדית נידרדר אף הוא מאוד בשנים הללו כתוצאה מהמשבר שעברה הקהילה האשכנזית ומשורה של גורמים נוספים, ביניהם מרד הנקיב אל־אשראף בעיר בראשית המאה.4 הקהילה שוקמה בידי "פקידי ירושלים בקושטא" משנת 1726 ואילך, והייתה נתונה בתהליך של גידול וצמיחה, כשהיא מאורגנת בידי פקידי קושטא.5 

			פרק זה עניינו הדמוגרפיה של יהודי ירושלים ותולדות המשפחות, בעיקר הספרדיות, שהיו בעיר במאה ה־18. במרכזו ניסיון להעמיד מעין מפקד אוכלוסין בשנים תקכ"א-תקכ"ג (1763/1762-1761/1760) המבוסס בעיקרו על פנקס חשבון ההוצאות וההכנסות של כוללות עיה"ק ירושלם תובב"א מן השנים הללו, השמור במכון בן־צבי, בכתב־יד 1701.6 הוא נרשם באותן השנים על ידי אחד מפקידי הקהילה, "הסופר" ומנהל החשבונות ר' עזרא פאפולה.7 פנקס חשבונות זה הוא הראשון בסדרה של פנקסים דוגמים מהמחצית השנייה של המאה ה־18, השמורים אף הם במכון בן־צבי.8 

			המחקר הדמוגרפי של תושבי ארץ ישראל ויהודיה במאה ה־16 זכה לתשומת לב רבה במחקר באחרונה בזכות המקורות העות'מאניים שנחשפו, ובעיקר רשימות של משלמי המסים.9 גם לגבי המאה ה־17 נעשה שימוש, אם כי פחות, במקורות העות'מאניים.10 דברים אלה יפים גם למחקר הדמוגרפי של ארץ ישראל בכלל, ושל יישובה היהודי בפרט, במאה ה־19,11 הגם שלא המקורות העות'מאניים הם הבסיס למחקר על מאה זו; בתחום הדמוגרפיה של היהודים בארץ ישראל במאה ה־19 חשובים במיוחד מפקדי מונטיפיורי, שאחד מהם, משנת 1839, פורסם במלואו בדפוס.12 

			על יהודי ארץ ישראל במאה ה־18 היו עד כה נתונים מקריים שהתבססו על הערכות נוסעים, על מכתבים וכיוצא באלה. את הנתונים האלה אספתי, ניתחתי ופרסמתי בטבלה מיוחדת בספרי יהודי ארץ־ישראל במאה הי"ח,13 אך לא היה בהם כדי לאפשר ניתוח ומחקר מעמיקים. פרסומיו של ג'רארד נהון ובהם רשימות שמיות של יהודים פורטוגזים ממערב אירופה שעלו לירושלים, היוו תוספת משמעותית לנתונים.14 על פי הנתונים בפנקס החשבונות שלפנינו ובצירוף מידע ממקורות נוספים שהיו יודעים זה מכבר, ניסיתי לגבש רשימה שמית של יהודי ירושלים במשך מספר שנים מצומצם בראשית שנות השישים של המאה ה־18. בחרתי דווקא בפנקס זה, הקדום שבין פנקסי החשבונות שנתגלו מן המאה ה־18, כי רק בו יש ריכוז גדול של שמות המאפשר להגיע למיצוי מרבי לפחות של שמות הגברים היהודים שחיו בעיר. אולם אין מדובר במִפקד אוכלוסין שנערך בזמנו, אלא בליקוט שמות מתוך פנקס חשבונות שנעשה על ידינו והורכב למעין מִפקד. פרסום רשימת השמות פותח צוהר נוסף לחקר המשפחות היהודיות, בעיקר הספרדיות, ומעמד הנשים שחיו בארץ ישראל בתקופה העות'מאנית, מפעל שכבר החלו בו חוקרים שונים.15  

			מפקדי אוכלוסין אינם מושלמים אפילו בתקופה המודרנית, ועל אחת כמה וכמה — בתקופות קדומות יותר. מכיוון שאין זה אלא ניסיון לשחזר שמות היהודים שחיו בירושלים בשנים מסוימות של המאה ה־18, איני טוען שלפנינו מיצוי השמות של כל ראשי בתי האב. אך מתוך היכרות מעמיקה עם החומר ההיסטורי הנוסף ועם החברה היהודית בירושלים בתקופה האמורה, נראה שאלה שמותיהם של רוב הגברים היהודים שחיו אז בירושלים ומספר לא מבוטל של שמות אלמנות (ביניהן גם ראשי משפחות), נשים וילדים.  

			בפנקס החשבונות שלפנינו נרשמו כל מי שקיבלו תמיכה כספית מן הקהילה או באמצעותה מחוץ לארץ; כל מי שלוו או שהלוו כספים לקהילה וקיבלו ממנה תשלומי ריבית; כל משלמי המס הקהילתי וחלק משמות עולי הרגל, וזאת בנוסף לאזכור עשרות רבות של עולי רגל שלא בשמותיהם אלא רק על פי מקומות מוצאם. יתרה מזאת, בפנקס מובאת רשימה שמית כמעט מלאה של משלמי הג'זיה היהודים, הלוא הוא מס הגולגולת ששילמו הלא־מוסלמים לשלטון. ככל הידוע אין דוגמתה בשום מקור יהודי ולא־יהודי בן הזמן ואף לא בשאר פנקסי החשבונות מירושלים — בהם צוינו רק הסכומים הגלובליים של הג'זיה ששילמה הקהילה. רשימת משלמי הג'זיה לשנת תקכ"ב (1762/1761) שבפנקס מכילה כ־350 שמות, ומזכירה עוד כמה עשרות אנשים שלא בשמותיהם, והיא הבסיס למפקד שהורכב. 

			בעיה קשה הניצבת בפני חוקרי הדמוגרפיה של ימי הביניים היא גודל המשפחה, דהיינו בכמה יש להכפיל את מספר ראשי בתי האב כדי להגיע לגודל האוכלוסייה.16  

			יש לציין בעניין מיוחד את אופן רישום הנשים בפנקס. רובן אינן מופיעות כלל בשמותיהן אלא כנשותיהם ואלמנותיהם של הגברים, וכך רשומות גם אלו הנזכרות בשמן (הוא הדין כמובן גם לגבי הילדים, אך כך מקובל גם בחברה המודרנית). גם משרתים אינם נזכרים בשמותיהם אלא כשייכים לבעליהם. הדבר משקף חברה מסורתית ופטריארכלית, שבה הגברים ראשי המשפחות הם החשובים לכל צורך חברתי וכלכלי, והנשים רק נגררות אחרי בעליהן. אך ראוי להדגיש שבעוד בפנקס המדובר כל משלמי המסים הם גברים בלבד, הרי בפנקסים מאוחרים יותר, משנת תקל"ז (1777) ואילך, נשים מופיעות כמשלמות מס קהילתי, ומספרן בקרב משלמי המס אף גדול בכל הפנקסים האחרים ממספר הגברים. תופעה זו יש להסבירה אולי בריבוי האלמנות בירושלים שהיו ראשי משפחות ושהיו בעלות הכנסה. ייתכן גם שהסיבה לשינוי מעמדן של הנשים לגבי תשלום מס קהילתי בפנקסים המאוחרים נעוצה בתקנות חדשות שהותקנו בגלל קשיי תקציב. 

			יש הבדל יסודי בין הפנקס מן השנים תקכ"א-תקכ"ג לבין שאר הפנקסים. פנקסים אלה הם חד־שנתיים, וניתן להסיק מהם מסקנות לגבי כל שנה ושנה בנפרד ולהכין טבלת הכנסות והוצאות שנתית. הפנקס שאני דן בו, לעומת זאת, הוא תלת שנתי, רשום ברשלנות, וקיימת בו ערבוביה בין הכנסות להוצאות, ולא עלה בידי להתגבר לפי שעה על בעיה חשבונאית זו. אפשר שהפנקס שלפנינו הוא עותק שהסופר ניהל עבור עצמו ובמקביל ערך גם פנקסים חד־שנתיים, ואלה נשלחו אל פקידי קושטא שדרשו לקבל מדי שנה בשנה העתק של פנקס החשבונות של הקהילה.17 זאת ועוד, השנים תקכ"א-תקכ"ג היו שנות משבר קשה הן מבחינת אוזלת ידו של השלטון העירוני והמאבקים שהתנהלו בו והן מבחינת מצבה של הקהילה היהודית ויחסיה עם השלטונות המקומיים.18 ייתכן שהדבר גרם לשיבושים בניהול השוטף של החשבונות, ומשום כך לא נערכו בשנים אלה פנקסים חד־שנתיים מסודרים. 

			הבסיס להכנת רשימת השמות הוא, כאמור, פנקס החשבונות, ועליו נוספו כמה שמות ממקורות אחרים ומספרות המחקר — רק שמות שיש אישוש כי אכן התגוררו בירושלים בשנים תקכ"א-תקכ"ג.  

			בפנקס שלפנינו כמה קבוצות מרכזיות של שמות: 

			 

			א. 	משלמי הג'זיה לשלטון, המונים כאמור כ־350 גברים. 

			ב. 	משלמי המס הקהילתי, המונים כ־50 גברים. 

			ג. 	מקבלי קצבאות, נפטרים, מקבלי הלוואות ונותני הלוואות, מקבלי ריבית ("הכשר"19 בלשון הפנקס), תמיכה וצדקה וכו'. רשימה זו כוללת כמה מאות שמות של גברים, נשים וילדים, והם מפוזרים בפנקס. 

			ד. 	גברים, נשים וילדים שעלו לרגל לארץ ישראל. 

			ה. 	קבוצות אנשים שניתן למנותם במספרים, אך שמותיהם לא צוינו; אלה הובאו בחשבון לצורך חישוב מספר הנפשות. 

			העלייה לרגל לארץ ישראל במאה ה־18 הייתה מפעל שנתי קבוע, שארגנו פקידי קושטא. עקב העלייה לרגל נוספו לקהילה היהודית בירושלים מדי שנה בשנה מאות יהודים, הגם שרבים מהם התחלפו בכל שנה. העולים לרגל נזקקו לשירותים מוניציפליים וקהילתיים, למגורים ולמקומות בבתי הכנסת; הם שילמו מסים רבים לשלטון (בעיקר הגאפאר — מסי הדרכים, שנגבו בכניסה לערים וביציאה מהן וכן בעת ביקור במקומות הקדושים), וכן שילמו סכומים נכבדים לקהילה. כל אלה מצדיקים, לדעתי, את הכללת עולי הרגל באוכלוסיית ירושלים היהודית בתקופה זו. 

			לצד שמות האנשים נרשמו בפנקס גם תואריהם. כך נרשם "ח" (חכם), "ר" (רבי) או הרב וכדומה לפני כל שם של תלמיד חכם או של אדם בעל השכלה תורנית, בין אם היה חבר בישיבה בין אם לאו. לשמות גבירים ונכבדים, עשירים, פרנסים וכדומה הקדימו את הציון "ג'', שהוא קיצור תואר הכבוד התורכי "צ'לבי" (çelbi) או הגביר וכדומה. לפעמים נרשם גם מקצועו של אדם: מוהל, שמש, שומר, סופר וכו'. נתונים חשובים אלה סייעו לנתח את הרשימה ולשחזר את המבנה החברתי של הקהילה. העובדה שגם בפנקס חשבונות הקפידו לרשום את תוארו ואת מעמדו החברתי של כל פרט, מצביעה על החשיבות שייחסו למידע זה ועל כך שהמדובר בחברה היררכית. 

			חלק מחכמי התקופה הנזכרים בפנקס ידועים כבר ממקורות שונים, אך יש בו שמות נוספים של תלמידי חכמים שלא ידענו עליהם. הללו היו, לדעתי, בני שכבת הביניים של העילית הלמדנית הגדולה, שהתגוררו אז בירושלים ולא זכו להתפרסם בשמותיהם. כך, למשל, בסוף רשימת הישיבות הידועה מירושלים משנת תקי"ח (1758) ישנה תוספת שלשונה "בחורים ל'' מלמדים ג'",20 אך שמותיהם של בחורים ומלמדים אלה אינם מפורטים. בפנקס שלפנינו נכללים שמות רוב תלמידי החכמים הנזכרים ברשימה ההיא בשמותיהם, וכן מובאים בה שמות שאר התלמידים שלא פורטו באותה רשימה, והם נמנים כאן כמשלמי מסים. 

			 

			אציג תחילה את הנתונים הדמוגרפיים שדליתי מתוך הפנקס ואנתח אותם. 

			 

			 

			ריכוז נתונים דמוגרפיים של הקהילה היהודית בירושלים (תקכ"א-תקכ"ג) 

			
				
					
					
				
				
					
							
							גברים

						
							
							נפשות

						
					

					
							
							חכמים (שנמנו בשם)

						
							
							290

						
					

					
							
							נכבדים (שנמנו בשם)

						
							
							27

						
					

					
							
							עמך (שנמנו בשם)

						
							
							304

						
					

					
							
							אשכנזים (שנמנו בשם)

						
							
							17

						
					

					
							
							קראים (שנמנו בשם)

						
							
							1

						
					

					
							
							עולי רגל (שנמנו בשם)

						
							
							58

						
					

					
							
							יחידים שנזכרו ללא שמם (בתיאורים שונים)

						
							
							14

						
					

					
							
							    סה"כ הגברים שנמנו בשמותיהם ובתואריהם

						
							
							711

						
					

					
							
							עולי רגל שנזכרו בקבוצות (הערכה)

						
							
							כ־211

						
					

					
							
							    סה"כ הגברים

						
							
							911

						
					

					
							
							נשים

						
							
							נפשות

						
					

					
							
							אלמנות (שנמנו בשם)

						
							
							130

						
					

					
							
							נשואות (שנמנו בשם)

						
							
							68

						
					

					
							
							עולות רגל (שנמנו בשם)

						
							
							20

						
					

					
							
							    סה"כ הנשים

						
							
							218

						
					

					
							
							בנים וילדים

						
							
							33

						
					

					
							
							משלמי מסים

						
							
							נפשות

						
					

					
							
							משלמי ג'זיה גבוהה (אעלא) לשנת תקכ"ב (גברים)

						
							
							31

						
					

					
							
							משלמי ג'זיה בינונית (אוסט) לשנת תקכ"ב (גברים)

						
							
							123

						
					

					
							
							משלמי ג'זיה נמוכה (אדנא) לשנת תקכ"ב (גברים)

						
							
							195

						
					

					
							
							משלמי ג'זיה נוספים שלא נמנו בשם

						
							
							כ־50

						
					

					
							
							    סה"כ משלמי הג'זיה21

						
							
							כ־400

						
					

					
							
							משלמי מס קהילתי (גברים)

						
							
							45

						
					

					
							
							    סה"כ האוכלוסייה היהודית (בנפשות ובאחוזים 
    מכלל אוכלוסיית העיר)

						
							
							3,000-2,800 

							(25%-20%)

						
					

					
							
							    סה"כ האוכלוסייה בירושלים

						
							
							15,000-12,000

						
					

				
			

			 

			 

			הנתונים הכלליים שבטבלה מעידים שקרוב לאלף נפש נרשמו בפנקס בשמותיהם, ומתוכם כ־700 גברים בוגרים. מספר הגברים הבוגרים הוא לדעתי המפתח העיקרי להערכת מספר האוכלוסין היהודים בעיר. אך אין להתעלם מהנשים האלמנות, שבחלקן היו אף הן ראשי משפחות. הנחת יסוד על סמך עדויות שונות היא, כי הגיל הממוצע של אוכלוסיית ירושלים היהודית בתקופה זו היה גבוה מזה של אוכלוסיית הקהילות היהודיות באימפריה העות'מאנית ובשאר הפזורה היהודית, ומזה של האוכלוסייה המוסלמית המקומית בארץ ישראל.22 לעומת זאת, בקרב האוכלוסייה הנוצרית בארץ ישראל היו שתי קבוצות. הקבוצה המקומית הייתה דומה בהרכבה הגילי והמשפחתי לאוכלוסייה המוסלמית, אך קבוצת הנוצרים ממוצא אירופי ששמרו על המקומות הקדושים וישבו בערים הגדולות, ובעיקר בירושלים, מנתה יחידים רבים (כמרים ונזירות), והמשפחות בקרבם היו קטנות. בקהילה היהודית היו אמנם עולי רגל שבאו בגיל העמידה עם ילדיהם, אך ישנן עדויות רבות על עליות זקנים ומבוגרים לארץ ישראל כדי למות ולהיקבר בה, ואלה באו ללא ילדיהם שבגרו.23 

			לפיכך דומני שיש לכפול את מספר ראשי המשפחות לכל הפחות בשלוש כדי לחשב את מספר הנפשות.24 בעיר חיו, כאמור, 700 גברים ו־130 אלמנות, ומכפלת מספרים אלה בשלוש תביאנו לכ־2,500 נפש. על מספר זה יש להוסיף גברים ואלמנות ראשי משפחות שלא נרשמו בפנקס, ועולי רגל שלא נרשמו בשמותיהם ואשר יש עליהם נתונים מספריים, וכך נגיע לכ־2,800 עד 3,000 נפש. מספר זה תואם בקירוב את הערכתי בספרי על יהודי ארץ־ישראל במאה ה־18,25 שהבאתי בו נתונים המבוססים על מקורות הנותנים הערכות שונות ואף סותרות. מספר זה של יהודי ירושלים, בין 2,500 ל־3,000 נפש, נשמר, לדעתי, החל משנות הארבעים, מששוקמה הקהילה בידי פקידי קושטא, עד שלהי המאה ה־18, והמספרים מקבלים כאן חיזוק ברור ומוצק. 

			יש להדגיש כי רישום חלק מהשמות שלפנינו מבוסס על פנקס המתייחס לשלוש שנים. הדבר עשוי להגדיל במקצת את מספר האוכלוסין, שכן ברשימות נכללו עולי רגל ששהו בארץ בפרקי זמן שונים במהלך שלוש השנים, וכן שמות של אנשים שמתו או עזבו את הארץ בתוך שלוש השנים הללו. עם זאת, היו בוודאי גם ילדים ועולי רגל שלא נרשמו כלל בפנקס, וניתן לשער שהמספרים מקזזים פחות או יותר אלה את אלה. 

			אשר למבנה החברתי של אוכלוסיית הגברים הרשומים בפנקס, עיון בטבלה מצביע על כמעט שוויון בין תלמידי החכמים בדרגות שונות לבין פשוטי העם. נתון זה אינו מפתיע, שכן לארץ ישראל ולירושלים היה כוח משיכה חזק עבור לומדי תורה, ורבו בה אנשים שנמנו עם העילית הלמדנית. 

			מספר האשכנזים שמצאנו בפנקס מסתבר על רקע הידוע לנו ממקורות אחרים.26 בפנקס נרשם רק קראי אחד, אך נרשמו בו סכומי ג'זיה שונים בסך כמה עשרות גרוש שנגבו מהקראים,27 והדבר מלמד שהייתה קהילה קראית קטנה בעיר, עובדה שאף היא ידועה ממקורות נוספים.28 

			איננו יודעים כמה מהרשומים בפנקס שלפנינו הם ילידי הארץ וכמה מהם עולים חדשים, אולם דומני שניתן להסתייע בסוגיה זו במפקד מונטיפיורי משנת 1839.29 הנתונים ממפקד זה מצביעים על כך שרוב יהודי ירושלים הספרדים בשנת 1839 היו עולים חדשים, ואלו שנולדו בעיר היו צאצאיהם של עולים שעלו במאה ה־18, והם השתייכו לדור השני, השלישי או הרביעי של משפחות אלו. מכאן שרבים מהרשומים במפקד שלנו, הם או הוריהם, עלו לארץ ישראל במאה ה־18, ורק מעטים מהם היו צאצאי יהודים שחיו בירושלים במאות ה־16 וה־17.30  

			כדי לבחון טענה זאת ערכתי בדיקה מדגמית של כמה משמות המשפחות שנזכרו במאות ה־16 וה־17 במקורות וכן בפנקסנו. יש לציין עם זאת, כי גם אם יש זהות בשם המשפחה אין זאת אומרת שמדובר בצאצאים ממש, שכן שמות המשפחות של הפזורה הספרדית מצויים כמעט בכל קהילה וקהילה שבה ישבו. מתוך 19 משפחות אשר את שמותיהן הוצאתי מספרו של אברהם יערי שלוחי ארץ ישראל31 שחיו בירושלים במאה ה־16, רק שלוש נזכרות ברשימות של המאה ה־18 שלפנינו. מתוך 64 שמות משפחות מן המאה ה־17 שהוצאתי מספר זה, מצויות 11 משפחות גם ברשימה שלפנינו. מדגם זה מחזק לדעתי את הסברה שהעליתי לעיל בדבר התחדשותה של קהילת ירושלים במאה ה־18. 

			ראוי לציין כי משמות העולים, מכינוייהם ולפעמים גם מציון המקומות שמהם באו, ועל פי הידוע לנו ממקורות רבים, מתברר כי בעיקר מאז הקמת ועד פקידי קושטא (1926/7), רוב האוכלוסייה היהודית בירושלים הייתה ממוצא ספרדי — עולים מתורכיה ומארצות הבלקן וילידי הארץ. אך נזכרים גם שמות האופייניים ליהודי המגרב, מצרים, בבל, תימן, אשכנזים מאירופה ומקומות נוספים. בעיר חיו גם צאצאי היהודים המוסתערבים, שלא כאשכנזים וכקראים נטמעו בקרב הקהילה הספרדית במהלך המאה ה־17 ולא הייתה להם מסגרת ארגונית נפרדת. כמה מן השמות ברשימה היו כנראה ממוצא מוסתערבי, כגון: יצחק אצלאן, בני משפחת אריה, אברהם בראכאת, יהודה גאזאל, סעדיה מרזוק, מוסה מנצור, שלמה מצרי, מנצור ן' גאסור, שלמה עאלאן, דוד עבודי, קונורטי מושאבאק, יהודה שריפי, יוסף שטארי, ועוד. למיטב דעתי אין בידינו לפי שעה מספיק כלים להרחיב בסוגיית תרבותם ולשונם של המוסתערבים במאה ה־18.32  

			 

			איני עוסק בפרק זה בפרשת תשלום הג'זיה על ידי יהודי ירושלים; השתמשתי ברשימת משלמי המס רק לצורך הכנת המפקד, אולם פטור בלא כלום אי אפשר. אילו היינו צריכים לחשב את מספר יהודי ירושלים על פי רשימת משלמי הג'זיה — כפי שהדבר נעשה בכמה אומדנים של האוכלוסייה במאות ה־16 וה־17 על פי נתונים עות'מאניים — היינו מגיעים רק לכמחצית מספר הגברים ולמחצית מספר הנפשות. יש בעובדה זאת ללמד על אי־אמינותן של רשימות משלמי הג'זיה כמקור להערכת אוכלוסין באימפריה העות'מאנית. שכבר עמדו עליה במחקר. אך לא שיערתי את גודל הפער שבין הנתונים למציאות.33 יש לציין כי אין זה מפתיע שהרישומים לא היו מעודכנים בעיר שמהגרים חדשים היו חלק ניכר באוכלוסייתה. 

			שאלה נכבדה היא, מה היה המספר הכולל של תושבי ירושלים במחצית השנייה של המאה ה־18. בספרות המחקר ישנן רק הערכות המבוססות על ספרות הנוסעים, והן מדברות על כ־15,000-12,000 נפש.34 היהודים מנו אם כן, על פי הערכות אלו — שאינן מבוססות, ואולי אף מופרזות — כ־25%-20% מכלל האוכלוסייה בעיר בתקופה זו. נתונים אלה ראויים עוד להיבדק בהשוואה לערים אחרות באימפריה העות'מאנית באותה עת. 

			 

			נספח 

			טבלת שמות יהודי ירושלים תקכ"א-תקכ"ג 

			רישום השמות נעשה לפי סדר האלפבית של שמות המשפחה, וכאשר אין שם משפחה — לפי השם הפרטי. תחילה הובאו שמות הגברים ואחריהם שמות הנשים ושמות הילדים. דפי הפנקס אינם ממוספרים ומִספרתי אותם כדי להקל על המעיין שיבקש לחפש את השם במקור (דף 1 הוא הדף הקריא הראשון בפנקס). את תוארי הנרשמים, שנרשמו בפנקס בקיצור, רשמתי במלואם בסוגריים באזכורם הראשון. כתיב השמות נעשה על פי רישומם במקור. בכמה שמות יש ספקות שמא הם מופיעים פעמיים. כמו כן יש ספקות לגבי איות כמה שמות עקב טעויות רישום של סופר הפנקס ומחוסר יכולת לקרוא את כתב היד בשל טיב הכתיב והנייר. במקום שנרשם יותר מאדם אחד (בגוף רבים) ספרתי כשניים (המספר המינימלי). נקטתי כלל ברור בהערכת המספרים כלפי מטה (כגון במספר עולי הרגל ועוד). 

			גברים 

			אאיליון יצחק 

			     דף 17 ע"א בפנקס. ח (= חכם). בן־יעקב, בין החומות, עמ' 326. 

			אאיליון שלמה 

			     16 ע"א: 65 ע"ב ח"ר (= חכם רבי). חבר בישיבת נוה שלום, שילם ג'זיה (נמוכה). 

			אבאיו מר 

			     14 ע"ב. 

			אבאיו שם טוב 

			     13 ע"ב; 58 ע"ב; 64 ע"ב. חבר בישיבת מגן אברהם. שילם ג'זיה (בינונית, עם בנו). 

			אבאסטאדו שמואל 

			     28 ע"ב; עולה רגל. 

			אבן דהוד יאשיה 

			     55 ע"א. 

			אבודהוד משה 

			     49 ע"ב. 

			אבו דהוט מאיר 

			     49 ע"ב. 

			אבוהב יצחק 

			     14 ע"ב; 54 ע"א, ח'. 

			אבולי יאודה 

			     46 ע"ב. 

			אבולעפייא יחזקאל 

			     64 ע"א. ח"ר. שילם ג'זיה (בינונית). 

			     ייתכן שאף הוא בנו של ר' חיים אבולעפייא. גאון, יהודי המזרח, עמ' 11. 

			אבולעפייא יצחק 

			     46 ע"ב. 64 ע"ב. הרב כמהר"א (= כבוד מורנו הרב אדוננו). שילם ג'זיה (בינונית). בנו של ר' חיים אבולעפייא. מחדש היישוב היהודי בטבריה. בן יעקב, בין החומות, עמ' 11. 

			אביגדור משה 

			     32 ע"ב.  

			אריפול חיים 

			     65 ע"א. ח'. שילם ג'זיה (נמוכה). 

			אברהם 

			     39 ע"ב; 65 ע"ב. ח'. הרב. חבר בישיבת ענן אברהם (= ישיבת ר' אברהם מיוחס). שילם ג'זיה (נמוכה). 

			אברהם 

			     32 ע"א. 65 ע"ב. שילם מס קהילתי. 

			אברהם 

			     34 ע"א. ר' (= רבי) עולה רגל (עם משרתו). 

			אברהם אביגדור 

			     28 ע"ב.  

			אברהם, איסטרו בכר 

			     64 ע"ב. שילם ג'זיה (נמוכה). 

			אברהם מכלוף 

			     12 ע"א. נפטר. 

			אברהם מ... 

			     5 ע"ב.  

			אברהם שלמה ב"ר 

			     26 ע"ב.  

			אג'י ברוך 

			     65 ע"א. שילם ג'זיה (נמוכה). 

			 

			אג'ימאן אליא 

			     39 ע"ב. ג'י (= ג'ילבי [צ'לבי]. תואר כבוד תורכי) מגבירי קושטא שעלה לארץ ישראל. בן־יעקב, בין החומות, עמ' 43; יערי, שלוחי ארץ־ישראל, עמ' 440; גאון, יהודי המזרח, עמ' 22. 

			אדוני שלמה  

			     65 ע"א. שילם ג'זיה (נמוכה). 

			אהרן  

			     17 ע"א.  

			אהרן יוסף 

			     46 ע"ב. 65 ע"א. שילם ג'זיה (נמוכה). 

			אוגלי חכם  

			     65 ע"א. שילם ג'זיה (נמוכה). 

			אקשינו משה 

			     64 ע"א. ח'. שילם ג'זיה (גבוהה). 

			אזולאי בכור 

			     43 ע"א. 64 ע"ב. ח"ר. שילם ג'זיה (בינונית, ביחד עם בנו). חבר בישיבת יפאר ענווים. חזן, המעלות לשלמה, דף קג ע"א. 

			אזולאי יוסף 

			     48 ע"ב. ח"ר. כנראה החיד"א (ר' חיים יוסף דוד אזולאי). בניהו, החיד"א. 

			אזולאי ישעיה 

			     16 ע"א. ר'. בן החיד"א. בניהו, החיד"א, עמ' שעט. 

			אזולאי רפאל יצחק 

			     ח"ר חבר בישיבת פירירה. בניהו, החיד"א, עמ' שו-שטז; חזן, המעלות לשלמה, דף קב ע"ב. 

			איסטרוגו אלבו 

			     32 ע"א. שילם מס קהילתי. 

			איינוש' מסעוד 

			     49 ע"ב. 

			איסטאמאטי שלמה 

			     65 ע"א. שילם ג'זיה (נמוכה). 

			איספור אברהם 

			     65 ע"א. שילם ג'זיה (נמוכה). 

			 

			אישקיר הכהן אברהם 

			     15 ע"א. 64 ע"ב. ח"ר. חבר בישיבת בית אל. שילם ג'זיה (נמוכה). חזן, המעלות לשלמה, דף קג ע"ב. 

			אלבו אליעזר חייט 

			     65 ע"א. שילם ג'זיה (נמוכה). 

			אלבו חיים 

			     64 ע"א. שילם ג'זיה (נמוכה). 

			אלבו סולימה 

			     52 ע"א. 64 ע"ב. שילם ג'זיה (נמוכה). 

			אלבו רפאל 

			     65 ע"א. שילם ג'זיה (נמוכה). 

			אלבוחיר מצליח 

			     65 ע"א. שילם ג'זיה (נמוכה). 

			אלבעלי אליה 

			     41 ע"א. נפטר. 

			אלגאזי יום טוב 

			     5/א. ח"ר. חבר בישיבות נווה שלום ובית אל. רבה הראשי של ירושלים בשנים תקל"ג-תקס"ב (1802-1773). בניהו, החיד"א, עמ' שנג; חזן, המעלות לשלמה, דף קב ע"ב; קג ע"ב. 

			אלגאזי יעקב  

			     17 ע"א. בנו של ר' משה. 

			אלגאזי יצחק 

			     25 ע"א. ח'. 

			אלגאזי משה 

			     5 ע"א; 32 ע"א. ח'. סייע בגביית מסי הקהילה. ברנאי, יהודי א"י, עמ' 181. 

			אלגאזי שם טוב 

			     65 ע"ב. ח'. חבר בישיבת נווה שלום. שילם ג'זיה (בינונית). 

			אלחאדיב אברהם 

			     32 ע"ב. ר'. פקיד. בניהו, החיד"א, עמ' שפא; ברנאי, יהודי א"י, עמ' 178. 

			אלחאדיב שמואל 

			     13 ע"א. 65 ע"ב. ח"ר. חבר בישיבות חסד לאברהם ובית אל. שילם ג'זיה  

			(בינונית). בניהו, החיד"א, עמ' שפ; חזן, המעלות לשלמה, קג ע"ב. 

			אלחאנאטי א' 

			     28 ע"ב. ר'. עולה רגל. 

			אלחאנאטי שמואל 

			     64 ע"ב. ר'. שילם ג'זיה (בינונית). 

			אלחאקא אליעזר 

			     32 ע"ב. ר'. עולה רגל. 

			אליקים זכריה 

			     32 ע"א. 64 ע"א. שילם מס קהילתי וג'זיה (בינונית). 

			אלמושנינו אברהם 

			     49 ע"ב. 64 ע"ב. חבר בישיבת פירירה. שילם ג'זיה (בינונית). גאון, יהודי המזרח, עמ' 78; חזן, המעלות לשלמה, דף קב ע"ב. 

			אלמושנינו בכור 

			     28 ע"ב. 65 ע"ב. שד"ר. שילם ג'זיה (נמוכה). יערי, שלוחי ארץ ישראל, עמ' 443. פרומקין, חכמי ירושלים, ג, עמ' 137. 

			אלפאנדרי אהרן 

			     12 ע"ב. התגורר גם בחברון. בן־יעקב, בין החומות, עמ' 126; גאון, יהודי המזרח, עמ' 83; יערי, שלוחי ארץ ישראל, עמ' 586. 

			אלפאנדרי חיים 

			     45 ע"א; 64 ע"ב. ח"ר, רבינו. חבר בישיבת חסד לאברהם, שילם ג'זיה (בינונית). בניהו, החיד"א, עמ' שפ; גאון, יהודי המזרח, עמ' 84; חזן, המעלות לשלמה, דף קג ע"א. 

			אלפי יוסף 

			     54 ע"א. 

			אלפי שלום 

			     54 ע"א. 

			אלקוסר אברהם 

			     65 ע"א. שילם ג'זיה (נמוכה). 

			אלקוצר שמעיה 

			     54 ע"ב. שילם ג'זיה (נמוכה). 

			אמאדו שלמה 

			     55 ע"א. 

			אמאר דוד 

			     43 ע"ב; ע"א. שילם ג'זיה (בינונית). 

			אמארילייו מאיר 

			     12 ע"ב. ח"ר. נפטר. 

			 

			אמארילייו משה 

			     65 ע"א. שילם ג'זיה (נמוכה). 

			אנג'יל בכור 

			     60 ע"ב. ח'. 

			אנג'יל יוחנן 

			     46 ע"ב; 65 ע"א. שילם ג'זיה (נמוכה). 

			אנג'יל מרדכי 

			     64 ע"א; שילם ג'זיה (בינונית). 

			אנג'יל משה 

			     65 ע"א; שילם ג'זיה (נמוכה). 

			אנג'יל שבתי 

			     55 ע"א; ח'. חבר בישיבת חסד לאברהם. חזן, המעלות לשלמה, דף קג ע"א. 

			אסיאו אברהם 

			     32 ע"א; 64 ע"א. ח'. חבר בישיבת ענן אברהם (= ישיבת ר' אברהם מיוחס). שילם מס קהילתי וג'זיה (בינונית). חזן, המעלות לשלמה, דף קג ע"ב. 

			אסטרוק יעקב 

			     64 ע"ב. ר'. שילם ג'זיה (נמוכה). 

			אסיאו שמואל 

			     29 ע"ב. 65 ע"ב. שילם ג'זיה (נמוכה). 

			אפלאלו דוד 

			     65 ע"ב. שילם ג'זיה (נמוכה). 

			אצלאן יצחק 

			     46 ע"ב. 

			אקלי נסים 

			     65 ע"א. שילם ג'זיה (נמוכה). 

			אראחא יעקב 

			     63 ע"ב. שילם ג'זיה (נמוכה). 

			ארדיט דוד 

			     43 ע"ב. ח'. 

			ארגואיטי שלמה 

			     65 ע"ב. ח"ר. חבר בישיבת כנסת ישראל. שילם ג'זיה (נמוכה). חזן, המעלות לשלמה, קג ע"א. 

			ארואיטי אליהו 

			     53 ע"ב.  

			ארואיטי שלמה 

			     15 ע"א. ח"ר. 

			ארואיסטי רפאל 

			     21 ע"א; 64 ע"א. שילם ג'זיה (גבוהה). 

			ארואיסטי שם טוב 

			     64 ע"א. שילם ג'זיה (גבוהה). 

			ארוך שלמה 

			     65 ע"א. שילם ג'זיה (נמוכה). 

			אריה אברהם 

			     (= רפאל אברהם לב אריה). 29 ע"ב. ח"ר. יערי, שלוחי ארץ ישראל, עמ' 564; בניהו, החיד"א; עמ' תיא; בן־יעקב, ידיעות, עמ' קז-קלז. 

			אריה אליהו 

			     32 ע"ב; 58 ע"ב; 65 ע"ב. ח"ר. חבר בישיבת נווה שלום. שילם ג'זיה (נמוכה). יערי, שלוחי ארץ ישראל, עמ' 849.  

			אריה דוד אברהם 

			     29 ע"ב; חבר בישיבת פירירה. חזן, המעלות לשלמה, דף קב ע"ב; יערי, שלוחי ארץ ישראל, עמ' 854. 

			אריה יוסף 

			     49 ע"ב. 

			אריה יצחק 

			     48 ע"ב. ח"ר. יערי, שלוחי ארץ ישראל, עמ' 849. 

			אריפול יצחק 

			     13 ע"ב. ח'.  

			ארניא יאודה 

			     65 ע"ב. ח"ר. חבר בישיבת חסד לאברהם. שילם ג'זיה (בינונית).  

			אשכנזי אביגדור 

			     28 ע"ב. 32 ע"א. שילם מס קהילתי. לונץ, דובב, עמ' 157. 

			אשכנזי אליעזר 

			     32 ע"ב. עולה רגל. 

			אשכנזי אריה יאודה 

			     12 ע"ב. ח"ר. ברנאי, האשכנזים, עמ' 207. 

			אשכנזי בכור נפתלי 

			     39 ע"ב. ח'.  

			 

			אשכנזי דוד 

			     31 ע"א. 65 ע"ב. כמה"ר. שד"ר. חבר בישיבות נווה שלום וענן אברהם. שילם ג'זיה (בינונית). חזן (לעיל, הערה 7), דף קג ע"א; בן־יעקב, בין החומות, עמ' 126; יערי, שלוחי ארץ ישראל, עמ' 385. 

			אשכנזי חיים אהרן 

			     36 ע"ב. 65 ע"א. ח"ר. בן ר' גרשון מקיטוב גיס הבעש"ט. שילם ג'זיה (נמוכה). יערי, שלוחי ארץ ישראל, עמ' 530. 

			אשכנזי חיים בכר חביב 

			     13 ע"ב. ח'. 

			אשכנזי יאודה 

			     32 ע"א. 64 ע"ב. חבר בישיבת גדולת מרדכי. שילם מס קהילתי. שילם ג'זיה (בינונית). חזן, המעלות לשלמה, דף קג ע"ב. 

			אשכנזי יאושע 

			     38 ע"א. מכונה "הקטן". ברנאי, האשכנזים, עמ' 208. 

			אשכנזי יאושע 

			     39 ע"ב. 65 ע"א. ר'. מכונה "הגדול". שילם ג'זיה (נמוכה). ראו ברנאי, שם. 

			אשכנזי יעקב די קורונא 

			     17 ע"א. ח"ר. שד"ר. חבר בישיבת פירירה. חזן, המעלות לשלמה, דף קב ע"ב; יערי, שלוחי ארץ ישראל, עמ' 396-397. 

			אשכנזי יקיר 

			     בן ר' גרשון מקיטוב, גיס הבעש"ט. חבר בישיבת דמשק אליעזר. חזן, המעלות לשלמה, דף קג ע"א; לונץ, דובב, עמ' 155; שלום, אגרות, עמ' 429. 

			אשכנזי לייב 

			     39 ע"ב. ברנאי, האשכנזים, עמ' 209.  

			אשכנזי שמואל  

			     5 ע"א. ח', ג'י. כנראה אחד מפקידי הקהילה ומנכבדיה. 

			אשכראת דושקי  

			     54 ע"ב.  

			באאללו אברהם 

			     8 ע"א.  

			באבאני באלי 

			     31 ע"ב; 64 ע"ב. ר'. נפטר. היה פקיד הקהילה. שילם ג'זיה (בינונית). בניהו, החיד"א, עמ' שעט, שפט. 

			 

			באבאני קונורטי 

			     15 ע"א; 64 ע"א. ח'. שילם ג'זיה (גבוהה). 

			באדוני שלום 

			     55 ע"א. 

			באדוק מרדכי 

			     49 ע"ב. 

			באזאלו אברהם 

			     58 ע"ב; 64 ע"ב. ח'. חבר בישיבת נווה שלום. שילם ג'זיה (נמוכה). 

			באטורה מרדכי 

			     22 ע"ב. ג'י. 

			באראכאת אברהם 

			     17 ע"א. ח"ר. שד"ר. חבר בישיבת גדולת מרדכי. חזן, המעלות לשלמה, דף קג ע"ב. 

			בוג'נאח מישאל 

			     34 ע"א. עולה רגל (עם אשתו ומשרתו). 

			בוג'נאח שאול 

			     28 ע"ב. עולה רגל. 

			בוזה אברהם 

			     32 ע"ב. עולה רגל. 

			בוטון יוסף 

			     58 ע"ב. 64 ע"ב. ח'. חבר בישיבת נווה שלום. שילם ג'זיה (גבוהה). 

			בולה נסים 

			     58 ע"ב. אביו של הרב רפאל משה בולה. 

			בולה רפאל משה 

			     15 ע"א; 65 ע"ב. ח"ר. הרב הראשי של ירושלים בשנים תקל"ב-תקל"ג (1773-1772). ראש ישיבת נווה שלום. שילם ג'זיה (בינונית). חזן, המעלות לשלמה, דף קב, ע"ב. 

			בולה שלמה 

			     24 ע"ב; 39 ע"ב; 65 ע"ב. בן הרב רפאל משה בולה. חבר בישיבת נווה שלום. שילם ג'זיה (בינונית). גאון, יהודי המזרח, עמ' 133. 

			בונן יאודה 

			     65 ע"א; שילם ג'זיה (נמוכה). 

			בונפיל אברהם 

			     31 ע"ב; 32 ע"א; 64 ע"א. ג'י. נפטר. שילם מס קהילתי וג'זיה (גבוהה). 

			 

			בוסנאלי אברהם אשכנזי 

			     65 ע"א; ח'. שילם ג'זיה (נמוכה). 

			בוסנאלי שלמה 

			     65 ע"ב. שילם ג'זיה (נמוכה). 

			בורלה אליעזר 

			     26 ע"ב. החכם השלם כמה"ר. 

			בורלה יאודה 

			     14 ע"ב. ח'. בניהו, החיד"א; עמ' תצא; יערי, שלוחי ארץ ישראל, עמ' 544-542. 

			בורלה יעקב 

			     24 ע"א. ח'. שד"ר. חבר בישיבת נווה שלום. חזן, המעלות לשלמה, דף קב ע"ב; יערי, שלוחי ארץ ישראל, עמ' 540. 

			ביג'אג'י משה 

			     64 ע"ב. שילם ג'זיה (נמוכה). 

			ביוראשה יצחק 

			     14 ע"א. ח"ר. 

			ביטון יעקב 

			     58 ע"ב. ח"ר. 

			בילו משה 

			     32 ע"א. שילם מס קהילתי. 

			ביק בן יוסף 

			     26 ע"ב. 

			בכור ב'ר מנין 

			     65 ע"ב. ח'. חבר בישיבת נווה שלום. שילם ג'זיה (נמוכה). 

			בנבנישטי יהודה 

			     65 ע"ב. ח'. חבר בישיבת יפאר הנווים. שילם ג'זיה (נמוכה). חזן, המעלות לשלמה, דף קג ע"א. 

			בן פיפי 

			     65 ע"א. שילם ג'זיה (נמוכה). 

			בעלול אברהם 

			     39 ע"ב. ח'. חבר בישיבת דמשק אליעזר. ראה: חזן (לעיל, הערה 7), דף קג ע"א. 

			בעלול ג'יליד 

			     64 ע"ב. ח"ר. שילם ג'זיה (בינונית). 

			בעלול יוסף 

			     32 ע"א. ח"ר. שילם מס קהילתי. 

			בעלול נחמיה 

			     12 ע"א. 64 ע"א. ח"ר. שילם ג'זיה (נמוכה). 

			בעלול ניסים 

			     22 ע"א. 32 ע"א. 64 ע"א. ג'י. שילם מס קהילתי וג'זיה (בינונית, עם בנו). 

			בערמאן יצחק 

			     לונץ, דובב, עמ' 155. 

			בר גבאי שלמה 

			     32 ע"ב. עולה רגל. 

			בר משה יצחק 

			     64 ע"ב. שילם ג'זיה (נמוכה). 

			ברודא 

			     39 ע"ב.  

			ברוך 

			     43 ע"ב. ג'י. 

			ברוך אברהם 

			     12 ע"א; 65 ע"א. שילם ג'זיה (נמוכה). 

			ברוך אהרן 

			     32 ע"א; 64 ע"א. שילם ג'זיה (נמוכה). 

			ברוך אלקיים 

			     64 ע"ב. שילם ג'זיה (בינונית). 

			ברוך חיים 

			     64 ע"ב. שילם ג'זיה (נמוכה). 

			ברוך יום טוב 

			     26 ע"ב. ר'. 

			ברוך יוסף 

			     39 ע"ב. 64 ע"ב. ר'. שילם ג'זיה (גבוהה). 

			ברוך יעקב 

			     65 ע"ב. שילם ג'זיה (נמוכה). 

			ברוך יש(ראל) 

			     48 ע"ב. ח'. 

			ברוכים אברהם הלוי 

			     60 ע"ב; 65 ע"ב. ח'. חבר בישיבות נווה שלום וגדולות מרדכי. שילם ג'זיה (נמוכה). חזן, המעלות לשלמה, דף קג ע"ב. 

			 

			ברוכים יצחק 

			     65 ע"ב; ח'. חבר בישיבת גדולת מרדכי. שילם ג'זיה (בינונית). 

			בר חי אליעזר 

			     26 ע"ב. ח"ר. 

			בר יצחק שמואל 

			     65 ע"א. שילם ג'זיה (נמוכה). 

			ברכה ניסים 

			     15 ע"ב; 65 ע"ב. ח"ר. שד"ר. חבר בישיבת נווה שלום. שילם ג'זיה (בינונית). חזן, המעלות לשלמה, דף קב ע"ב; יערי, שלוחי ארץ ישראל, עמ' 393-392. 

			גאזאל יאודה 

			     65 ע"ב. ח"ר. חבר בישיבת יפאר ענווים. שילם ג'זיה (בינונית). חזן, המעלות לשלמה, דף קג ע"א. 

			גאטיניו שלמה 

			     16 ע"א; 64 ע"ב. ח'. שילם ג'זיה (נמוכה). 

			גאלאנטי אברהם 

			     55 ע"א. 

			גאליקו משה 

			     26 ע"ב; 32 ע"א. ח'. חבר בישיבת דמשק אליעזר. שילם ג'זיה (נמוכה). חזן, המעלות לשלמה, דף קג ע"א. 

			גאליקו שלמה 

			     26 ע"ב; 32 ע"א. 64 ע"א. ח"ר. שילם מס קהילתי וג'זיה (בינונית). 

			ג'אנאנסיא אפרים 

			     65 ע"א. ח"ר. שילם ג'זיה (נמוכה, עם אחיו). 

			ג'אנג'ילה משה 

			     65 ע"א. ח"ר. שילם ג'זיה (נמוכה). 

			גבאי אברהם 

			     28 ע"ב; 32 ע"ב. הרב, עולה רגל. 

			גבאי יאודה 

			     29 ע"ב; 53 ע"ב; 64 ע"ב. ח"ר. ג'י. גבאי ק"ק תלמוד תורה. שילם ג'זיה (בינונית). 

			גבאי יצחק 

			     46 ע"ב. 

			גבאי משה 

			     64 ע"ב. שילם ג'זיה (נמוכה). 

			 

			גבאי משה 

			     64 ע"ב. שילם ג'זיה (נמוכה). אינו זהה לקודמו. 

			גבאי שם טוב 

			     14 ע"א. ח"ר חבר בישיבות כנסת ישראל וגדולת מרדכי. רוזן, הקהילה. דף קג ע"א-ע"ב. 

			גבאי שמשון בכר 

			     54 ע"א.  

			גדעון חיים 

			     64 ע"ב. שילם ג'זיה (נמוכה).  

			גואקיל עובדיה משה 

			     ח"ר. ראו בניהו, החיד"א, עמ' שמו. 

			גוזלאן יוסף 

			     46 ע"ב; 65 ע"ב. ח'. חבר בישיבת חסד לאברהם. שילם ג'זיה (בינונית).  

			גוזלאן יעקב 

			     64 ע"א. ר'. שילם ג'זיה (בינונית).  

			גוזלאן שלמה 

			     55 ע"א.  

			גון בן יוסף 

			     54 ע"א. 

			גורלאן שלמה 

			     65 ע"א. שילם ג'זיה (נמוכה). 

			ג'ימאל יעקב 

			     49 ע"א. נפטר. 

			גירון חיים 

			     65 ע"ב. שילם ג'זיה (נמוכה). 

			גיריקי דוד 

			     65 ע"ב. חבר בישיבת יפאר ענווים. שילם ג'זיה (בינונית). 

			ג'קוטו אברהם 

			     28 ע"ב. הרב. 

			גרשון יוסף 

			     48 ע"ב; 64 ע"א. ח'. מפקידי הכולל. שילם ג'זיה (בינונית, עם בנו). ראו ברנאי, יהודי א"י, עמ' 180. 

			 

			דאבוש שלום 

			     54 ע"א.  

			דאהן חיים 

			     65 ע"א. שילם ג'זיה (נמוכה). 

			דאנון חי' 

			     65 ע"א. שילם ג'זיה (נמוכה). 

			דאנון יעקב 

			     64 ע"א. שילם ג'זיה (בינונית). 

			דאנון צדיק 

			     64 ע"א. שילם ג'זיה (גבוהה). 

			דאפה אהרן 

			     39 ע"ב. 

			דאפה בנבנישטי 

			     39 ע"ב. ח'. 

			דאפ'ה חיים 

			     65 ע"א. שילם ג'זיה (נמוכה). 

			דארמון יוסף 

			     65 ע"ב. ח'. 

			דארמון יעקב 

			     65 ע"א. שילם ג'זיה (נמוכה). 

			דובי... 

			     12 ע"א. ח"ר. 

			דוד אליהו 

			     12 ע"א. ח"ר. חבר בישיבת כנסת ישראל. חזן, המעלות לשלמה, דף קג ע"א (שם נרשם 'דודי'). 

			דוד שמואל בכר 

			     49 ע"ב. 

			דוד שמעיה בכר 

			     65 ע"ב. שילם ג'זיה (נמוכה). 

			די אבילה שמואל 

			     65 ע"ב. ח'. חבר בישיבת ענן אברהם. שילם ג'זיה (נמוכה). 

			די בילאסקו יצחק 

			     14 ע"א. דוקטור (רופא). פקיד הקהילה. ברנאי, יהודי א"י, עמ' 180-178. 

			 

			די גיגי שבתי 

			     55 ע"א.  

			דיוואן עמרם 

			     15 ע"ב. חבר בישיבת נווה שלום. חזן, המעלות לשלמה, דף קב ע"ב. 

			די ויטל ג'א...טה 

			43 ע"ב. 

			דיין יעקב 

			     46 ע"ב. 

			די מאיו משה 

			     43 ע"ב. ג'י. משפחה זו היא משאלוניקי ואחד מבניה, יצחק, שירת כמתורגמן של הקונסול הצרפתי שם. הייתה בקשרי חיתון עם יצחק די בילאסקו הנזכר לעיל. רוזן, בנתיבי הים התיכון, עמ' 95, 98-97. 

			דניאל יוסף 

			     46 ע"ב; 64 ע"א. שילם ג'זיה (בינונית). 

			דרעי יוסף 

			     65 ע"א. ח'. שילם ג'זיה (נמוכה). 

			דרעי יוסף 

			     65 ע"א. ח'. שילם ג'זיה (נמוכה). 

			הדס שמואל 

			     17 ע"א. ח"ר. שד"ר. 

			הדס שלמה 

			     59 ע"ב. ח'. בן־יעקב, בין החומות, עמ' 119, 299. 

			החבר שמואל 

			     64 ע"ב. שילם ג'זיה (נמוכה). 

			הררי יאודה 

			     65 ע"ב. ח'. חבר בישיבת גדולת מרדכי. שילם ג'זיה (נמוכה). 

			הש'יד מצליח 

			     65 ע"א. שילם ג'זיה (נמוכה). 

			וארקן אליהו 

			     40 ע"ב. 

			וולבי יאודה 

			     32 ע"א. שילם מס קהילתי. 

			 

			וולפ יאודה 

			     64 ע"א. ר'. שילם ג'זיה (בינונית). ראו ברנאי, האשכנזים, עמ' 207. 

			וידאל שמואל 

			     65 ע"ב. ר'. שילם ג'זיה (נמוכה).  

			ויטאל אברהם 

			     64 ע"א. שילם ג'זיה (בינונית).  

			ויטל מנחם 

			     26 ע"ב. הרב.  

			ויניסטי יעקב אבהי 

			     5 ע"א. ר'.  

			וקנין מערבי יוסף 

			     46 ע"ב. ג'י.  

			זאבארו ג'וליבי 

			     64 ע"ב. ח'. שילם ג'זיה (נמוכה).  

			זאבוק דוד 

			     65 ע"א. שילם ג'זיה (נמוכה). 

			זאמירו שמואל 

			     24 ע"א. ח'. שמש ישיבת נווה שלום. 

			זונאנה ברוך 

			     43 ע"ב. מפקידי ארץ־ישראל בקושטא, עלה או עלה לרגל לארץ־ישראל בשנת הרישום בפנקס הנוכחי. בן־יעקב, בין החומות, עמ' 30, 306. 

			זונאנה יעקב 

			     26 ע"ב. 64 ע"א. כמה"ר ג'י. מפקידי ארץ־ישראל בקושטא, עלה לארץ־ישראל והשתקע בה. נקרא גם ן' זונאנה. שילם מס קהילתי וג'זיה (גבוהה). ברנאי, יהודי א"י, עמ' 177. 

			זיטון שמואל 

			     36 ע"ב. עולה רגל. 

			זרחיא משה 

			     64 ע"ב. שילם ג'זיה (נמוכה). 

			חאביליו אברהם 

			     12 ע"ב. 

			חאג'אג' דוד 

			     59 ע"ב. נפטר. 

			 

			חאיון אברהם 

			     64 ע"ב. ח"ר. חבר בישיבת דמשק אליעזר. שים ג'זיה (נמוכה). חזן, המעלות לשלמה, דף קג ע"א. 

			חאיון מרדכי 

			     65 ע"א. שילם ג'זיה (נמוכה). 

			חאיון משה 

			     65 ע"א. ח'. שילם ג'זיה (נמוכה). 

			חאלאק יהושע 

			     46 ע"ב. 

			חאליאק חיים ישראל 

			     65 ע"ב. שילם ג'זיה (נמוכה). 

			חאליאק יהושע לוי 

			     65 ע"ב. שילם ג'זיה (נמוכה). 

			חאסאן דוד חיים שמואל 

			     43 ע"ב. ח"ר. שד"ר. חבר בישיבת כנסת ישראל. חזן, המעלות לשלמה, דף קג ע"א; יערי, שלוחי ארץ ישראל, עמ' 401. 

			חאסאן יונה 

			     30 ע"ב. ח'. 

			חאסון שמואל 

			     32 ע"א. שילם מס קהילתי. 

			חדידה יצחק 

			     65 ע"א. שילם ג'זיה (נמוכה). 

			חודירה  

			     5 ע"א; 15 ע"א. פקיד הקהילה וסוחר בינלאומי. הירשברג, מכס.  

			חזן יעקב 

			     17 ע"א; 64 ע"א. ח"ר. שד"ר. חבר בישיבת ענן אברהם. שילם ג'זיה (בינונית). חזן, המעלות לשלמה, דף קג ע"ב. בניהו, החיד"א, עמ' תי. 

			חזן משה 

			     65 ע"א. שילם ג'זיה (נמוכה). 

			חזן מרקאדו 

			     64 ע"ב. שילם ג'זיה (נמוכה). 

			חזקיה יוסף 

			     65 ע"א. שילם ג'זיה (נמוכה). 

			 

			חיון גדליה 

			     43 ע"ב. הרב. אינו זהה למייסד ישיבת בית אל, שנפטר בשנת תקי"א (1751). 

			חיון עזרא 

			     32 ע"א; 64 ע"א. שילם מס קהילתי וג'זיה (בינונית). 

			חיון שמואל 

			     28 ע"ב. 

			חיים אברהם 

			     65 ע"ב. ח'. חבר בישיבת גדולת מרדכי. שילם ג'זיה (נמוכה). חזן, המעלות לשלמה, דף קג ע"ב.  

			חיים יוסף דוד 

			     46 ע"ב. ייתכן שהוא החיד"א, הרשום לעיל בשם אזולאי יוסף. 

			חימאוי איזמירלי אליה 

			     28 ע"ב. עולה רגל. 

			חליצאנו יאודה 

			     46 ע"ב. 

			חנניא אברהם 

			     54 ע"א; 64 ע"ב. שילם ג'זיה (נמוכה). 

			חסון דוד 

			     59 ע"ב.שד"ר. ייתכן שהוא ר' דוד חסאן. מחכמי ירושלים שהתיישב במצרים. בניהו, החיד"א, עמ' תיא. 

			חסון יונה 

			     17 ע"א. 

			חסיד שבתי הכהן 

			     64 ע"ב. שילם ג'זיה (נמוכה). 

			חפץ משה 

			     49 ע"ב. 

			טאבאי אברהם 

			     64 ע"ב. ר'. שילם ג'זיה (בינונית). 

			טאבוח אברהם 

			     65 ע"ב. שילם ג'זיה (נמוכה). 

			טאזארטי דוד 

			     65 ע"ב. ח'. חבר בישיבת חסד לאברהם. שילם ג'זיה (נמוכה). 

			טאראגאן משה 

			     30 ע"ב; 49 ע"ב. ח'. 

			טאראנגילה בנימין 

			     43 ע"א. 

			טאשג'י אשכנזי שמואל 

			     16 ע"א. 

			טובי יצחק 

			     46 ע"ב; 65 ע"א. שילם ג'זיה (נמוכה). 

			טולידאנו יאודה 

			     65 ע"א. שילם ג'זיה (נמוכה). 

			טולידאנו יוסף 

			     64 ע"ב. ח"ר. חבר בישיבת ענן אברהם. שילם ג'זיה (נמוכה). חזן, המעלות לשלמה, דף קג ע"ב. 

			טורטוש אבו 

			     12 ע"א. ח"ר. 

			טורטוש אליהו 

			     55 ע"א.  

			טורטוש ברוך 

			     65 ע"א. ח'. שילם ג'זיה (נמוכה). אבי גיסו של החיד"א. בניהו, החיד"א, עמ' רעה, תקנה. 

			טורטוש משה 

			     58 ע"ב. ח'. חבר בישיבת ענן אברהם. שילם ג'זיה (לא ברור באיזו דרגה). 

			טורטוש שמואל 

			     52 ע"א; 55 ע"א; 65 ע"ב. ח"ר. נפטר. חבר בישיבת ענן אברהם. שילם ג'זיה (בינונית). גיסו של החיד"א. בניהו, החיד"א, עמ' תקנה. 

			טיבי אברהם 

			     36 ע"ב. עולה רגל. 

			טוקאל אברהם 

			     65 ע"א. שילם ג'זיה (נמוכה). 

			טראנה אברהם 

			     32 ע"א; 64 ע"א. ר'. שילם מס קהילתי וג'זיה (בינונית). 

			טראעולה בנימין 

			     65 ע"א. שילם ג'זיה (נמוכה). 

			טרוקי 

			     14 ע"א. 

			 

			טריויש רפאל 

			     54 ע"א; 64 ע"א. שילם ג'זיה (בינונית). אין הוא ר' רפאל טריויש מחבר הספר 'צח ואדום', שנפטר בשנת תק"ה (1745). בניהו, החיד"א, עמ' שמד.  

			יאגג'י אברהם 

			     64 ע"ב. הר', שילם ג'זיה (בינונית). 

			יאודה 

			     32 ע"ב. עולה רגל. 

			יאודה יוסף 

			     32 ע"א; 48 ע"ב; 64 ע"א. ר'. נפטר. שילם מס קהילתי וג'זיה (בינונית). 

			יאושע הטוניסאי 

			     32 ע"ב. עולה רגל. 

			יאשיה  

			     62 ע"א. ח'. 

			יהודה 

			     43 ע"א. ר'. המוהל. 

			יוניס משה 

			     36 ע"ב. עולה רגל. 

			יוניס צמח 

			     12 ע"ב. ח'. 

			יוסף 

			     34 ע"ב. ג'י. עולה רגל. 

			יוסף אביגדור בכר 

			     17 ע"א; 58 ע"ב; 64 ע"א. ח"ר. שילם מס קהילתי וג'זיה (בינונית). 

			יוסף בכר יצחק 

			     65 ע"א. ח"ר. שילם ג'זיה (נמוכה). 

			יוסף יאודה 

			     58 ע"ב. 

			יעקב 

			     22 ע"ב; 65 ע"ב. ח'. חבר בישיבת ענן אברהם. שילם ג'זיה (בינונית עם אחיו ובנו). 

			יעקב 

			     22 ע"ב. חותנו של ח"ר נסים הכהן. 

			יעקב אברהם בכר 

			     31 ע"א. נפטר. 

			יעקב ישראל בכר 

			     32 ע"א. ח"ר. פקיד הכולל. שילם מס קהילתי. ברנאי, יהודי א"י, עמ' 180. 

			יפה אברהם 

			     ראו לונץ, דובב, עמ' 155.  

			יפה מרדכי 

			     ראו לונץ, דובב, עמ' 155.  

			יפרה משה 

			     64 ע"ב. שילם ג'זיה (נמוכה). 

			יצחק 

			     64 ע"ב. שילם ג'זיה (נמוכה). 

			יצחק 

			     48 ע"ב. ג'י. 

			יצחק משאלוניקי 

			     16 ע"ב; 46 ע"ב. ח"ר. חבר בישיבת ענן אברהם. ראו חזן, המעלות לשלמה, דף קג ע"ב. 

			יצחק, בכר ראובן 

			     26 ע"ב.  

			יראקא משה 

			     49 ע"ב. 

			ישורון יצחק 

			     17 ע"א; 29 ע"ב; 30 ע"ב; 32 ע"א; 64 ע"א. ח"ר. חבר בישיבות חסד לאברהם ויפאר ענווים. שילם ג'זיה (גבוהה עם בנו). חזן, המעלות לשלמה, דף קג ע"א; בניהו, החיד"א, עמ' שס-שסב; יערי, שלוחי ארץ ישראל, עמ' 406-402. 

			ישראל א' 

			     49 ע"ב. ח"ר. עולה רגל. 

			ישראל ברוך 

			     55 ע"א. 

			ישראל חיים 

			     65 ע"א. שילם ג'זיה (נמוכה). 

			ישראל יהודה 

			     32 ע"ב. עולה רגל. 

			ישראל יצחק 

			     31 ע"ב. נפטר. 

			 

			ישראל מאיזמיר 

			     48 ע"ב. ח"ר. חבר בישיבת ענן אברהם, חזן, המעלות לשלמה, דף קג ע"ב. 

			יתום אליהו 

			     65 ע"א. שילם ג'זיה (נמוכה). 

			כאליף מ' 

			     34 ע"א. ר'. עולה רגל. 

			הכהן דב בער 

			     לונץ, דובב, עמ' 155. 

			הכהן דוד  

			     34 ע"ב; 49 ע"ב; 65 ע"ב. שילם ג'זיה (נמוכה). 

			הכהן חיים  

			     13 ע"ב; 18 ע"ב. ח"ר. חבר בישיבת בית אל. חזן, המעלות לשלמה, דף קג ע"ב. ייתכן שהוא נכדו של ר' שמואל מעלי הכהן, מי שהיה רבה הראשי של ירושלים ויצא למצרים. בניהו, החיד"א, עמ' תא. 

			הכהן יאודה  

			     46 ע"ב.  

			הכהן יהושע מערבי  

			     65 ע"א. שילם ג'זיה (נמוכה). 

			הכהן יוסף  

			     31 ע"א. הרב. 

			הכהן יוסף  

			     32 ע"א. שילם מס קהילתי. 

			הכהן יעקב  

			     12 ע"א, 22 ע"ב; 64 ע"א. ר'. מקושטא, חבר בישיבת יפאר ענווים. שילם ג'זיה (בינונית). חזן, המעלות לשלמה, דף קג ע"א. 

			הכהן יצחק  

			     32 ע"א; 64 ע"א. ר'. שילםמס קהילתי וג'זיה (בינונית). בניהו, החיד"א, עמ' תא. 

			הכהן עזרא  

			     58 ע"ב. 

			הכהן רחמים  

			     12 ע"א. שיח'. מפקידי ירושלים ומהבולטים בפרנסיה ומייצגה כלפי השלטון. ראו בניהו, החיד"א, עמ' שפ-שפד; ברנאי, יהודי א"י, מפתח. וראו באיור את תמונת מצבתו על הר הזיתים. 

			 

			הכהן שלמה  

			     28 ע"ב; 64 ע"א. ח'. שילם ג'זיה (נמוכה). 

			הכהן שמחה  

			     65 ע"ב. ח'. חבר בישיבת חסד לאברהם. שילם ג'זיה (בינונית). 

			הלוי אברהם 

			     12 ע"א.  

			הלוי אבשלום 

			     31 ע"א. ח"ר.  

			הלוי אבשלום 

			     126 ע"ב. הישיש החכם.  

			הלוי אגג'י 

			     12 ע"א.  

			הלוי אהרן 

			     13 ע"א; 25 ע"א. ח"ר. ג'י. שד"ר. חבר בישיבת בית אל. חזן, המעלות לשלמה, דף קג ע"ב; יערי, שלוחי ארץ ישראל, עמ' 404.  

			הלוי אליעזר 

			     40 ע"ב; 64 ע"א. שילם ג'זיה (גבוהה). 

			הלוי אליעזר בכר משה 

			     16 ע"א; 26 ע"ב; 32 ע"א. ח'. שילם מס קהילתי. 

			הלוי בכור 

			     43 ע"א; ח'. חבר בישיבת כנסת ישראל. ראו חזן, המעלות לשלמה, דף קג ע"א. 

			הלוי דוד 

			     32 ע"א; 64 ע"א. הר'. מקושטא. שילם מס קהילתי וג'זיה (בינונית). 

			הלוי יהודה גדאל 

			     46 ע"ב. ח"ר. 

			הלוי יוסף 

			     28 ע"ב; 64 ע"ב. שילם ג'זיה (נמוכה). 

			הלוי יעקב 

			     64 ע"ב. ח' מקושטא. שילם ג'זיה (נמוכה). 

			הלוי מורינו 

			     49 ע"ב. 64 ע"ב. שילם ג'זיה (גבוהה). 

			 

			הלוי משה 

			     64 ע"ב. ח"ר. שילם ג'זיה (בינונית). 

			הלוי צבי 

			     25 ע"א. 65 ע"ב. ח'. חבר בישיבות גדולת מרדכי וכנסת ישראל. שילם ג'זיה (בינונית). ראה חזן, המעלות לשלמה, דף קג ע"א. 

			הלוי רפאל 

			     49 ע"ב.  

			הלוי שמואל הקראי 

			     26 ע"ב; 58 ע"ב. מנהיג הקראים בירושלים בתקופה זאת. ראו ברנאי, יהודי א"י עמ' 226. 

			הלוי שם טוב 

			     65 ע"ב. ח"ר. חבר בישיבות גדולת מרדכי. שילם ג'זיה (בינונית). חזן, המעלות לשלמה, דף קג ע"ב. 

			כולי יאודה 

			     63 ע"ב. ח'. חבר בישיבת דמשק אליעזר. שילם ג'זיה (בינונית). בן ר' יעקב כולי, מחבר 'מעם לועז'. חזן, המעלות לשלמה, דף קג ע"א. 

			כירידה יאודה 

			     65 ע"א. ח'. שילם ג'זיה (נמוכה). 

			לא... שבתי 

			     64 ע"א. ח'. שילם ג'זיה (גבוהה). 

			לאגו שבתי 

			     65 ע"א. חבר בישיבות גדולת מרדכי ובית אל. שילם ג'זיה (בינונית). חזן, המעלות לשלמה, דף קג ע"ב (נרשם שם 'ולאגו'); יערי, שלוחי ארץ ישראל, עמ' 880. 

			לודבוק אפרים 

			     49 ע"א. 

			לוברוגו יאושע 

			     49 ע"ב. עולה רגל. 

			לודבוק מנחם 

			     22 ע"א; 64 ע"ב. ח'. ג'י. שילם ג'זיה (נמוכה). 

			לוי דוד 

			     65 ע"ב. שילם ג'זיה (נמוכה).  

			לומברוזו אברהם 

			     39 ע"ב.  

			 

			לוריקיס שמואל 

			     65 ע"א. ר'. שילם ג'זיה (נמוכה).  

			לושאטי שלמה 

			     28 ע"ב; 36 ע"ב. הרב.  

			לושא"ש יוסף 

			     65 ע"א. ר'. שילם ג'זיה (נמוכה).  

			לחם נסים 

			     64 ע"א. ר'. שילם ג'זיה (בינונית).  

			לישבונה משה 

			     28 ע"ב. עולה רגל.  

			מא... יעקב 

			     5 ע"א.  

			מאגאר אהרן 

			     64 ע"א. ח'. שילם ג'זיה (בינונית). 

			מאג'אר דוד 

			     58 ע"ב; 64 ע"ב. חבר בישיבת נווה ירושלים. שילם ג'זיה (בינונית). 

			מאגאר יעקב 

			     64 ע"ב. חבר בישיבת בית אל. שילם ג'זיה (בינונית). חזן, המעלות לשלמה, דף קג ע"ב. 

			מאגילה אליה 

			     26 ע"ב.  

			מאולה אליה 

			     43 ע"ב; 64 ע"ב. ג'י. שילם ג'זיה (בינונית). חזן, המעלות לשלמה, דף קג ע"ב.  

			מאטאלון חיים שמעון 

			     21 ע"א. ח'.  

			מאטאלון צדיק 

			     40 ע"א.  

			מאטיש' יצחק 

			     65 ע"א. שילם ג'זיה (נמוכה). 

			מאימאראן אהרן 

			     69 ע"א.  

			מאימאראן ברוך 

			     43 ע"א.  

			 

			מאימאראן יצחק 

			     17 ע"ב. 

			מאימאראן שמואל 

			     17 ע"א. ח"ר. שד"ר. יערי, שלוחי ארץ ישראל, עמ' 540; בן־יעקב, בין החומות, עמ' 182, 184, 364. 

			מאיר מקושטא 

			     36 ע"ב. 

			מאיר אליא 

			     22 ע"א. ג'י. מעובדי הכולל. ראו ברנאי, יהודי א"י, עמ' 181, 183. 

			מאיר יאודה 

			     46 ע"ב; 49 ע"ב; 64 ע"ב. שילם ג'זיה (בינונית). בן משה מאיר. 

			מאישמאל אהרן 

			     41 ע"ב. 

			מאכלוף 

			     53 ע"ב. עני שנפטר. 

			מאנבול משה 

			     65 ע"א. ח'. שילם ג'זיה (נמוכה). 

			מאנצור 

			     16 ע"א; 65 ע"א. שילם ג'זיה (נמוכה). 

			מאנצור יעקב 

			     46 ע"ב. 

			מאנצור מוסה 

			     49 ע"ב. 

			מאראנו ש' 

			     58 ע"ב. ח"ר. חבר בישיבת נווה שלום. 

			מארזוק מתתיה 

			     52 ע"א. נפטר. 

			מארזוק סעדיה 

			     46 ע"א. 

			מאריו חי בכור 

			     59 ע"ב. 

			מארקוס נתן חליבי 

			     65 ע"א. שילם ג'זיה (נמוכה). 

			 

			מדינה יעקב  

			     32 ע"ב. עולה רגל מתוניס. 

			מדינה נחמיא 

			     65 ע"ב. ח'. חבר בישיבת ענן אברהם.  

			שילם ג'זיה (נמוכה). 

			מדינה משה 

			     49 ע"ב. ח'. 

			מואט אברהם 

			     64 ע"ב. שילם ג'זיה (נמוכה). 

			מוגאג'י אהרן 

			     54 ע"א. 

			מוגאג'י יאשיה 

			     54 ע"א. מקושטא. בן אהרן מוגאג'י. 

			מולכו יוסף 

			     ע"ב. ח"ר. חבר בישיבת יפאר ענווים. שילם ג'זיה (בינונית). חזן, המעלות לשלמה, דף קג ע"א; בניהו, החיד"א, עמ' תקנד. 

			מולכו שלמה 

			     23 ע"ב; 65 ע"ב. ח'. שד"ר. חבר בישיבת נווה שלום. שילם ג'זיה (נמוכה). יערי, שלוחי ארץ ישראל, עמ' 558. 

			מונדובי חיים 

			     64 ע"א. ראש ישיבת כנסת ישראל. שילם ג'זיה (גבוהה). חזן, המעלות לשלמה, דף קג ע"א; בניהו, החיד"א, עמ' תקנד. 

			מוניון שבתי 

			     54 ע"א; 64 ע"א. ח'. שילם ג'זיה (בינונית). 

			מוסאג'י דניאל 

			     13 ע"א; 21 ע"א; 64 ע"א. הרב.  

			שילם ג'זיה (גבוהה). 

			מוסאג'י רפאל 

			     22 ע"א. הר'. 

			מוספייא אברהם חי 

			     65 ע"א. שילם ג'זיה (נמוכה). 

			מורינו אברהם 

			     32 ע"ב. עולה רגל. 

			 

			מורינו בכור 

			     41 ע"ב; 64 ע"א. שילם ג'זיה (גבוהה). 

			מורפורגו משה 

			     ר'. בניהו, החיד"א, עמ' שעט. 

			מזון שמואל 

			     2 ע"א. 

			מזרחי אבו 

			     12 ע"א. 

			מזרחי אליהו 

			     40 ע"ב. ח"ר. 

			מזרחי יעקב 

			     22 ע"א. ח"ר. 

			מזרחי מרדכי הכהן 

			     64 ע"ב. שילם ג'זיה (נמוכה). 

			מזרחי פנחס יוסף 

			     54 ע"א. ח"ר. חבר בישיבת פירירה. חזן. בן־יעקב, בין החומות, עמ' 358; חזן, המעלות לשלמה, דף קב ע"ב. 

			מזרחי צדוק 

			     64 ע"ב. שילם ג'זיה (נמוכה). 

			מזרחי שלום שרעבי 

			     5 ע"א. החסיד ח"ר. המקובל הידוע מתימן וראש ישיבת בית אל. ראו בניהו, החיד"א, דף קג ע"ב. 

			מזרחי שלמה חייא 

			     55 ע"א. ח"ר. שד"ר. חבר בישיבת פירירה. חזן. בן־יעקב, בין החומות, עמ' 358; חזן, המעלות לשלמה, דף קב ע"ב. 

			מיוחס אברהם 

			     12 ע"א; 64 ע"ב. חבר בישיבת פירירה. שילם ג'זיה (בינונית עם בנו). חזן, המעלות לשלמה, דף קב ע"ב; בן־יעקב, בין החומות, מפתח. 

			מיוחס אליהו 

			     64 ע"א. ח'. שילם ג'זיה (גבוהה). 

			מיוחס בכר שמואל רפאל 

			     15 ע"א. כמה"ר. רבה הראשי של ירושלים בשנים תקט"ז-תקל"א (1756-1771) וראש ישיבת פירירה. חזן, המעלות לשלמה, דף קב ע"ב. 

			 

			מיוחס בנימין 

			     6 ע"ב; 13 ע"א. ח"ר. בן הרב הראשי מיוחס בכר שמואל. בן־יעקב, בין החומות, עמ' 159-158.  

			מיוחס מרדכי יוסף 

			     14 ע"ב. ח"ר. בן־יעקב, בין החומות, עמ' 385; בניהו, החיד"א, עמ' שנ-שנא.  

			מיוחס משה 

			     59 ע"ב. ח'. בן־יעקב, בין החומות, עמ' 409.  

			מיוחס שמואל 

			     15 ע"ב; 16 ע"א. ח"ר. בכמה"ר אברהם. חבר בישיבת פירירה. סגי נהור. חזן, המעלות לשלמה, דף קב ע"ב.  

			מייזלש אריה יהודה 

			     ראו לונץ, דובב, עמ' 155.  

			מיקאט בכור 

			     26 ע"ב.  

			מלך מנחם 

			     65 ע"א. שילם ג'זיה (נמוכה). 

			מערבי... 

			     36 ע"ב. עולה רגל. 

			מערבי יוסף 

			     65 ע"א. שילם ג'זיה (נמוכה). 

			מערבי שבתי 

			     55 ע"א. 

			מצליח יוסף 

			     65 ע"ב. ח"ר. חבר בישיבת חסד לאברהם. שילה ג'זיה (בינונית). 

			מצליח שמואל 

			     55 ע"א.  

			מצרי 

			     34 ע"א. עולה רגל. 

			מצרי מ' 

			     22 ע"ב. כמה"ר. 

			מצרי שלמה 

			     28 ע"ב. עולה רגל. 

			מר חיים יוסף 

			     54 ע"א. 64 ע"א. שילם ג'זיה (נמוכה).  

			מר חיים יעקב 

			     64 ע"א. שילם ג'זיה (גבוהה). 

			מרדכי שמואל 

			     65 ע"ב. שילם ג'זיה (נמוכה). 

			מרדכי שמואל בכר 

			     58 ע"ב.  

			משאט שלמה 

			     32 ע"א. שילם מס קהילתי. 

			משה... 

			     65 ע"א. שילם ג'זיה (נמוכה עם אחיו). 

			משה 

			     41 ע"ב. משרתו של אברהם שושן. 

			משה 

			     32 ע"ב. עולה רגל. 

			(... אקו) משה 

			     32 ע"א. שילם מס קהילתי. 

			משה אברהם 

			     32 ע"ב. עולה רגל. 

			משה יעקב 

			     26 ע"ב. ר'. 

			משולם יצחק 

			     65 ע"א. שילם ג'זיה (נמוכה). 

			משולם ישראל 

			     31 ע"ב; 64 ע"א. ג'י. נפטר. שילם ג'זיה (בינונית). 

			משולם מרדכי 

			     32 ע"ב. עולה רגל. 

			ן' אברהם אליקים 

			     32 ע"א. שילם מס קהילתי. 

			ן'אפרים אליקים 

			     32 ע"א. עולה רגל (?). 

			ן' אפרים אליקים 

			     58 ע"ב. 

			ן' אשר אברהם רפאל חיים 

			     36 ע"ב; 65 ע"ב. ח"ר. רבה הראשי של ירושלים בשנים תקל"א-תקל"ב (1771-1772). ראש ישיבת יפאר ענווים. שילם ג'זיה (בינונית). חזן, המעלות לשלמה, דף קג ע"א; בניהו, החיד"א, עמ' שנב-שנג. 

			ן' אשר יצחק 

			     46 ע"ב; 64 ע"א. ח'. ג'י. שילם ג'זיה (גבוהה). 

			ן' גאסור מנאצור 

			     49 ע"ב. 

			ן' ג'וקוטיאה אברהם 

			     26 ע"ב. ח"ר. 

			ן' גיאת יצחק 

			     26 ע"ב; 36 ע"ב. ח"ר. עולה רגל. 

			ן'... דוד 

			     32 ע"א. שילם מס קהילתי. 

			ן' ויטאס אברהם 

			     32 ע"ב. עולה רגל. 

			ן' ויטאס אברהם 

			     32 ע"ב. עולה רגל. 

			ן' זאמירו מאיר 

			     25 ע"א. ח"ר. 

			ן' חאג'י ראובן 

			     92 ע"ב. ח"ר. עולה רגל. 

			ן' חסון יוסף בכר אהרן 

			     14 ע"א; 16 ע"א; 58 ע"ב; 64 ע"ב. ח"ר. חבר בישיבת מגן אברהם. שילה ג'זיה (בינונית). בן־יעקב, בין החומות, עמ' 358; בניהו, החיד"א, עמ' שמט-שנ. 

			ן' כראש יוסף מערבי 

			     48 ע"ב. 

			ן' מאיור יוסף 

			     12 ע"ב; 14 ע"א. ח'. 

			ן' מאיור מאיר 

			     65 ע"א. שילם ג'זיה (נמוכה). 

			ן' מאיור מתניה 

			     65 ע"ב. חבר בישיבת נווה שלום. שילם ג'זיה (נמוכה). 

			ן' מאסאראו... 

			     65 ע"א. שילם ג'זיה (נמוכה). 

			 

			ן' נון יוסף 

			     49 ע"א. נפטר. 

			ן' סאג'י דוד 

			     65 ע"ב. ח'. חבר בישיבת נווה שלום. שילם ג'זיה (בינונית). 

			ן' סי... אברהם 

			     65 ע"א. שילם ג'זיה (נמוכה). 

			ן' עוזיו אברהם 

			     39 ע"ב. 

			ן' פוראדו 

			     65 ע"א. ח'. שילם ג'זיה (נמוכה). 

			ן' פוראדו דוד 

			     55; 64 ע"א. שילם ג'זיה (בינונית). 

			ן' קי... שלום 

			     36 ע"ב. עולה רגל. 

			ן' רובי חיים 

			     65 ע"א. ח'. שילם ג'זיה (נמוכה). 

			ן' רובי יאודה 

			     65 ע"א. שילם ג'זיה (נמוכה). 

			ן' רובי (רבי) יוסף רפאל 

			     65 ע"א. שילם ג'זיה (נמוכה). 

			ן' שושן אברהם 

			     24 ע"א. ח"ר. חבר בישיבת נווה שלום. חזן, המעלות לשלמה, דף קב ע"ב. 

			ן' שמעון רפאל צמח 

			     65 ע"ב. ח"ר. ראש פקידי הקהילה בסוף שנות השישים והשבעים ואחד מחשובי רבניה. ראש ישיבת חסד לאברהם. שילם ג'זיה (בינונית). חזן, המעלות לשלמה, דף קג ע"א; ברנאי, יהודי א"י, מפתח. 

			ן' שנג'י אליעזר 

			     64 ע"א. ח"ר. שילם ג'זיה (בינונית). פרומקין, חכמי ירושלים, ג, עמ' 136. 

			ן' שנג'י שמואל 

			     64 ע"א. ח"ר. שילם ג'זיה (בינונית). 

			נאון יעקב 

			     64 ע"ב. שילם ג'זיה (נמוכה). 

			נבון אברהם 

			     41 ע"ב. ר'. 

			נבון אפרים 

			     24 ע"א. שד"ר. חבר בישיבת נווה שלום. חזן, המעלות לשלמה, דף קב ע"ב; יערי, שלוחי ארץ ישראל, עמ' 404; בניהו, החיד"א, מפתח. 

			נבון יאודה 

			     64 ע"א. ח"ר. ראש ישיבת דמשק אליעזר. שילם ג'זיה (גבוהה). חזן, המעלות לשלמה, דף קג ע"א; בניהו, החיד"א, עמ' שמז; בן־יעקב, בין החומות, עמ' 358. 

			נבון יצחק 

			     14 ע"א; 64 ע"א. ח'. ג'י. חבר בישיבת דמשק אליעזר. שילם ג'זיה (בינונית). חזן (לעיל, הערה 7), דף קג ע"א. 

			נחום אברהם 

			     65 ע"ב. שילם ג'זיה (נמוכה). 

			נחום יוסף 

			     65 ע"א. ר'. שילם ג'זיה (נמוכה). 

			נחמה אפרים 

			     55 ע"א. 

			נחמיאש אברהם 

			     64 ע"ב. שילם ג'זיה (נמוכה). 

			נחמיאש דוד 

			     32 ע"א. שילם מס קהילתי וג'זיה (נמוכה). 

			נחמיאש יעקב 

			     32 ע"א. ר'. עולה רגל. 

			נחמיאש יצחק 

			     46 ע"ב. 

			נחמיאש שלמה 

			     36 ע"ב; 64 ע"ב. שילם ג'זיה (נמוכה). 

			נחמיאש שמואל 

			     32 ע"א; 64 ע"ב. שילם מס קהילתי וג'זיה (נמוכה). 

			נחמיאש שמואל 

			     65 ע"א. שילם ג'זיה (נמוכה). 

			ניג'ימי 

			     36 ע"ב. עולה רגל. 

			ניניו מרקאדו 

			     46 ע"ב. משרתו של השד"ר ר' יעקב חזן. 

			 

			ניניו רחמים 

			     54 ע"א.  

			נעמייאש אברהם 

			     28 ע"ב.  

			נפתלי 

			     12 ע"א. ח"ר. ברנאי, האשכנזים, עמ' 220. 

			נתן 

			     52 ע"א. שמש בישיבה. 

			נתן אברהם 

			     64 ע"א. ר'. שילם ג'זיה (בינונית). 

			נתן יאודה 

			     32 ע"א. הר' שילם מס קהילתי. 

			נתן יצחק 

			     49 ע"ב. 

			נתנאל 

			     64 ע"ב. שילם ג'זיה (נמוכה). 

			סאייח ישראל 

			     46 ע"ב.  

			סאלא... שלמה 

			     36 ע"ב. 

			סאלאמ... חנן 

			     65 ע"א. שילם ג'זיה (נמוכה). 

			סאמנון אליהו 

			     41 ע"א; 46 ע"ב. ח"ר. פקיד הקהילה. חבר בישיבת בית אל. חזן, המעלות לשלמה, דף קג ע"ב; בניהו, החיד"א, עמ' שפב; ברנאי, יהודי א"י, מפתח. 

			סאנגויניטי אברהם 

			     54 ע"א; 64 ע"ב. ח'. חבר בישיבת בית אל. שילם ג'זיה (גבוהה). חזן, המעלות לשלמה, שם. 

			סאספורטאש בנימין 

			     29 ע"א; 64 ע"ב. ח'. חבר בישיבת בית ענן אברהם. חזן, המעלות לשלמה, שם. 

			סאפורטה דניאל 

			     22 ע"ב; 64 ע"א. ח'. שילם ג'זיה (בינונית עם בנו). 

			סאפורטה משה 

			     14 ע"א; 32 ע"א; 64 ע"ב. שילם מס קהילתי וג'זיה (בינונית). 

			סולם יעקב 

			     59 ע"ב.  

			סומארון יצחק 

			     46 ע"ב.  

			סופיאלי אברהם 

			     46 ע"ב. 

			סוקיט יאודה 

			     64 ע"ב. ר'. שילם ג'זיה (בינונית). 

			סוריאנו ישראל 

			     64 ע"ב. ר'. שילם ג'זיה (נמוכה). 

			סורנאגה יעקב רפאל 

			     59 ע"ב. ח'. בפנקסים האחרים הוא נזכר כאחד מעובדי הכולל. יערי, שלוחי ארץ ישראל, עמ' 402. 

			סורנאגה מאיר 

			     65 ע"ב. ח'. ראש ישיבת ענן אברהם. שילם ג'זיה (נמוכה). חזן, המעלות לשלמה, דף קג ע"ב. 

			סיגיר (סיגירי) אברהם 

			     40 ע"ב; 64 ע"א. ח"ר. שילם ג'זיה (בינונית). 

			סיד יעקב 

			     43 ע"א; 64 ע"ב. ר'. שילם ג'זיה (בינונית). 

			סיטיבו שמואל 

			     36 ע"ב. עולה רגל. 

			סיטיבו שמואל 

			     36 ע"ב. עולה רגל. 

			סיקיל אברהם 

			     48 ע"ב. ח"ר. 

			סעדיה 

			     36 ע"ב. עולה רגל. 

			עאלאן שלמה 

			     31 ע"א. הרב. 

			עאקיל משה 

			     49 ע"ב. ח"ר. 

			עבדאללה מבגדד 

			     32 ע"ב. עולה רגל. 

			עבדאללה שלמה 

			     41 ע"א. ח'. 

			עבודי דוד 

			     43 ע"ב.  

			עדון יאודה 

			     46 ע"ב. 

			עובדיה אליה 

			     17 ע"א. הר'. מוכס הקהילה (גובה המסים). מעובדי הכולל. ברנאי, יהודי א"י, עמ' 181. 

			עובדיה יעקב 

			     46 ע"ב; 65 ע"א. שילם ג'זיה (נמוכה). 

			עובדיה יצחק 

			     65 ע"א. שילם ג'זיה (נמוכה). 

			עוזיאל ישראל 

			     48 ע"ב. ח'. 

			עזרא שלום 

			     32 ע"ב. עולה רגל. 

			עזרה דוד 

			     65 ע"א. שילם ג'זיה (נמוכה). 

			עזריאל אביגדור בכר 

			     65 ע"א. ח'. חבר בישיבת בית אל. שילם ג'זיה (נמוכה). חזן, המעלות לשלמה, דף קב ע"ב. 

			עזריה שבתי 

			     60 ע"ב.  

			עטיאש... 

			     60 ע"ב. 

			עני יאודה 

			     28 ע"ב. ייתכן ש"עני" הוא תואר ולא שם משפחה. 

			עני יאודה 

			     28 ע"ב. ייתכן ש'עני' הוא תואר ולא שם משפחה.  

			עניא יוסף 

			     54 ע"א.  

			ענין מתתיה 

			     60 ע"ב.  

			עפפי שמואל 

			     54 ע"א.  

			עקריט אברהם 

			     65 ע"א. שילם ג'זיה (נמוכה). 

			ערמה שמואל 

			     65 ע"א. שילם ג'זיה (נמוכה). 

			עשאל בנימין 

			     23 ע"א. ח'. שילם מס קהילתי. 

			עשאל יעקב 

			     65 ע"ב. ח"ר. חבר בישיבת יפאר ענווים. שילם ג'זיה (בינונית). פרומקין, חכמי ירושלים, ג, עמ' 134. 

			עשאל מימון 

			     64 ע"א. שילם ג'זיה (בינונית). 

			עשאל שלמה 

			     55 ע"א; 64 ע"ב. שילם ג'זיה (בינונית). 

			פאוכ'ינטין יוסף 

			     65 ע"ב. ח'. חבר בישיבת יפאר ענווים. שילם ג'זיה (בינונית). 

			פאלאג'י נסים 

			     64 ע"ב. שילם ג'זיה (נמוכה). 

			פאלארינו איסטרוג 

			     65 ע"א. שילם ג'זיה (נמוכה). 

			פאלומבו יהושע 

			     26 ע"ב. ר'. 

			פאסי שמואל 

			     55 ע"א.  

			פאפולה עזרא 

			     5 ע"ב; 12 ע"א. ח'. נזכר הרבה בפנקס. לפעמים בתואר 'הכותב עזרא'. מנהל החשבונות ורושם הפנקס הנוכחי. מפקידי ירושלים. בנו, ר' יעקב פאפולה, רשם וניהל כמה מהפנקסים המאוחרים. חבר בישיבת בית אל. חזן, המעלות לשלמה, דף קג ע"ב; ברנאי, יהודי א"י, עמ' 17, 178. 

			פארדו אברהם 

			     64 ע"ב. ח'. שילם ג'זיה (נמוכה). כנראה בנו של ר' דוד פארדו. ראו בניהו, החיד"א, עמ' שנח.  

			 

			פארדו יצחק 

			     64 ע"א. ח'. שילם ג'זיה (נמוכה). כנראה בנו של ר' דוד פארדו. ראו בניהו, החיד"א, עמ' שנח.  

			שם. פויאסטרו חיים 

			     64 ע"ב. ח'. שילם ג'זיה (נמוכה).  

			פונדון אברהם 

			     40 ע"ב.  

			פורגאדור יאושע 

			     55 ע"א.  

			פיזאנטי ש' 

			     54 ע"א.  

			פידוזה שבתי 

			     65 ע"ב. ח'. חבר בישיבת חסד לאברהם. שילם ג'זיה (נמוכה). 

			פידרוזה מתתיה 

			     15 ע"א.  

			פיזאנטי גבריאל 

			     65 ע"ב; 69 ע"א. ח'. חבר בישיבת יפאר ענווים. שילם ג'זיה (בינונית). 

			פיזאנטי יהודה 

			     פקיד בקהילה. ראו בניהו, החיד"א, עמ' שפב.  

			פייאנו אברהם 

			     14 ע"א.  

			פ'יירים יוסף 

			     64 ע"ב. שילם ג'זיה (נמוכה). 

			פילוס' מרדכי 

			     15 ע"א; 64 ע"ב. שילם מס קהילתי וג'זיה (גבוהה). 

			פילוס שלמה 

			     32 ע"א. עולה רגל. 

			פינטו יאודה 

			     32 ע"א; 64 ע"ב. הר'. שילם מס קהילתי וג'זיה (גבוהה). 

			פינטו שלמה 

			     32 ע"א; 64 ע"ב. הר'. שילם מס קהילתי וג'זיה (גבוהה). 

			פיפאנו אהרן 

			     39 ע"ב; 64 ע"ב. ח'. שילם ג'זיה (נמוכה). 

			 

			פיפאנו חיים 

			     13 ע"ב. ח"ר. בניהו, החיד"א, עמ' שמה. 

			פיפאנו שמואל 

			     32 ע"א; 64 ע"ב. שילם מס קהילתי וג'זיה (נמוכה). 

			פיפי אברהם 

			     65 ע"ב. שילם ג'זיה (נמוכה). 

			פראג' דוד 

			     24 ע"א. ח"ר. חבר בישיבת נווה שלום. חזן, המעלות לשלמה, דף קב ע"ב. 

			פראנקו משה 

			     32 ע"א; 64 ע"ב. שילם מס קהילתי וג'זיה (בינונית). 

			פראנקו נסים 

			     64 ע"א. שילם ג'זיה (גבוהה). 

			פרובינציאל נסים 

			     52 ע"א. ה'גביר' עלה ממצרים. ראו בניהו, החיד"א, עמ' שצ. 

			פרחי אברהם 

			     29 ע"ב; 64 ע"א. ח'. השומר בק"ק תלמוד תורה. אחיו של ר' משה פרחי, שילם ג'זיה (נמוכה). 

			פרחי אליעזר 

			     24 ע"א; 65 ע"ב. ח"ר. חבר בישיבת בית אל. שילם ג'זיה (בינונית). חזן, המעלות לשלמה, דף קג ע"א. 

			פרחי יעקב 

			     49 ע"א. ר'. 

			פרחי משה 

			     15 ע"א; 64 ע"א. ח"ר. שילם ג'זיה (בינונית). 

			פרחי שבתי 

			     32 ע"א; 64 ע"א. שילם מס קהילתי וג'זיה (גבוהה). 

			פרחי שבתי 

			     32 ע"א; 64 ע"א. שילם מס קהילתי וג'זיה (גבוהה). 

			פרטי... שלום 

			     36 ע"ב. עולה רגל. 

			פרנס שבתי 

			     17 ע"ב; 58 ע"ב; 64 ע"ב. הר'. חבר בחברה קדישא של ירושלים. בני המשפחה נשאו בתפקיד זה מדורי דורות. חבר בישיבת גדולת מרדכי. שילם ג'זיה (בינונית). גאון, יהודי המזרח, עמ' 580-579; פרומקין, חכמי ירושלים, מפתח. 

			פרץ... 

			     46 ע"ב; 65 ע"ב. ח"ר. חבר בישיבת יפאר ענווים. שילם ג'זיה (נמוכה).  

			צבי אליהו 

			     7 ע"א; 58 ע"ב; 64 ע"ב (ובמקומות רבים נוספים). ח'. שד"ר. חבר בישיבות יפאר ענווים ומגן אברהם. שילם ג'זיה (בינונית). חזן, המעלות לשלמה, דף קג ע"א; ברנאי, יהודי א"י, עמ' 153; יערי, שלוחי ארץ ישראל, מפתח. 

			צבי יאודה 

			     25 ע"א; ח"ר. 

			צבי יצחק 

			     64 ע"א. ח"ר. שילם ג'זיה (בינונית). 

			צבי נסים 

			     65 ע"ב. ח'. חבר בישיבת חסד לאברהם. שילם ג'זיה (בינונית). 

			צבי נפתלי 

			     52 ע"א.  

			צונצין אברהם 

			     39 ע"ב. ג'י. מוצאו מקושטא. אחד מבני משפחה שהרבתה לעסוק בענייני ארץ־ישראל. ברנאי, יהודי א"י, עמ' 236. 

			צורייאנו ישראל 

			     46 ע"ב.  

			צידון בכור 

			     58 ע"א. עולה רגל. 

			צידון יעקב 

			     58 ע"א. עולה רגל. 

			צירון יוסף 

			     41 ע"א. ג'י. 

			צירון יעקב 

			     41 ע"א.  

			צלמונה שבתי 

			     55 ע"א.  

			צעדי יצחק 

			     64 ע"ב. שילם ג'זיה (נמוכה). 

			צרפתי משה 

			     15 ע"א; 49 ע"ב; 64 ע"א. ח'. נפטר. שילם ג'זיה (בינונית). 

			 

			צרפתי שלמה 

			     55 ע"א. נפטר.  

			קאדארדור דוד מערבי 

			     64 ע"ב. שילם ג'זיה (נמוכה). 

			קאזיס אליהו 

			     65 ע"א. שילם ג'זיה (בינונית). 

			קאטג'י ראובן בכר יצחק 

			     54 ע"א.  

			קאלבו יוסף 

			     17 ע"ב; 58 ע"ב; 64 ע"ב. ח'. חבר בישיבת גדולת מרדכי. חבר בחברה קדישא. שילם ג'זיה (בינונית). 

			קאלבו יצחק 

			     46 ע"ב.  

			קאלדירון יאודה 

			     64 ע"ב. ר'. שילם ג'זיה (בינונית). 

			קאלו מירקאדו 

			     49 ע"ב; 65 ע"א. שילם ג'זיה (נמוכה). 

			קאלודרון בני 

			     64 ע"ב. שילם ג'זיה (נמוכה). 

			קאלומיטי יצחק 

			     40 ע"א; 49 ע"א; 64 ע"א. ח'. נפטר. שילם מס קהילתי וג'זיה (גבוהה). 

			קאלומיטי שבתי מוניון 

			     43 ע"א.  

			קאלי אברהם 

			     65 ע"א. שילם ג'זיה (נמוכה). 

			קאלירו יצחק 

			     65 ע"א. שילם ג'זיה (נמוכה). 

			קאלפו משה 

			     64 ע"א. ר'. שילם ג'זיה (נמוכה). 

			קאניטי אברהם 

			     65 ע"ב. שילם ג'זיה (נמוכה עם בנו). 

			קאפי פנחס 

			     32 ע"א; 64 ע"א. שילם מס קהילתי וג'זיה (בינונית). 

			 

			קאפטור א' 

			     39 ע"ב. ר'. 

			קאפטור א' 

			     39 ע"ב. ר'. 

			קאפילוטו חיים 

			     64 ע"א. ר'. שילם ג'זיה (בינונית). 

			קאצינילינבוגן משה אשכנזי 

			     26 ע"ב. ראו לונץ, דובב, עמ' 155. 

			קאשטרו דוד 

			     43 ע"ב; 65 ע"א. ח'. שילם ג'זיה (נמוכה). 

			קאריאו משה 

			     64 ע"א. ח"ר. שילם ג'זיה (בינונית). 

			קואינקה שם טוב 

			     23 ע"א; 58 ע"ב; 64 ע"ב. חבר בישיבת גדולת מרדכי. שילם מס קהילתי וג'זיה (בינונית). 

			קובו יצחק 

			     65 ע"א. ח'. שילם ג'זיה (נמוכה). 

			קוטובר אברהם גרשון 

			     רב. נפטר (תקכ"א). גיסו של הבעש"ט. חבר בישיבת בית אל. חזן (לעיל, הערה 7), דף קג ע"ב; ברנאי, יהודי א"י, מפתח. 

			קולדורו יצחק 

			     55 ע"א. 

			קונורטי... 

			     15 ע"ב. ח'. בעלה של פרלה. 

			קונורטי מושאבאק 

			     43 ע"א. ג'י. 

			קורוניל יוסף אברהם 

			     32 ע"ב. עולה רגל. 

			קורקידי אליהו 

			     41 ע"ב; 64 ע"א. שילם ג'זיה (בינונית). 

			קושטא משה 

			     32 ע"ב. עולה רגל. 

			קטן מצליח 

			     28 ע"ב; 64 ע"א. שילם ג'זיה (בינונית). 

			קירידו משה 

			     49 ע"ב.  

			קירימלי יעקב 

			     65 ע"א. חבר בישיבת יפאר ענווים. שילם ג'זיה (בינונית). 

			קיריני יוסף 

			     64 ע"ב. שילם ג'זיה (נמוכה). 

			קמחי אברהם 

			     65 ע"א. שילם ג'זיה (נמוכה). 

			קמחי בנימין 

			     13 ע"א; 65 ע"ב. ח"ר. חבר בישיבות בית אל וענן אברהם. שילם ג'זיה (נמוכה). חזן, המעלות לשלמה, דף קג ע"ב. 

			קמחי דניאל 

			     43 ע"ב; 65 ע"א. שילם ג'זיה (נמוכה).  

			קמחי לוי 

			     65 ע"ב. שילם ג'זיה (נמוכה).  

			קמחי מרקארדו 

			     65 ע"א. שילם ג'זיה (גבוהה).  

			קצבי דניאל 

			     43 ע"א. נפטר.  

			קצבי יעקב 

			     64 ע"ב. ח'. שילם ג'זיה (בינונית).  

			קצין שמואל 

			     16 ע"א.  

			קרודו משה 

			     58 ע"א.  

			קרימלי יצחק 

			     49 ע"א. ח'.  

			קריספין אברהם 

			     52 ע"א.  

			קריספין מנחם 

			     49 ע"ב. ח'. 

			ראובן בכור 

			     43 ע"א.  

			 

			ראובן יוסף 

			     31 ע"ב. ג'י. נפטר. 

			ראוואץ יהודה 

			     24 ע"א; 65 ע"ב. ח'. חבר בישיבת נווה שלום. שילם ג'זיה (נמוכה). 

			... ראשית(?) 

			     64 ע"ב. ח"ר. שילם ג'זיה (לא נזכר גובהה). 

			רוזואדו דולסי אליעזר 

			     17 ע"ב.  

			רוסו יוסף 

			     64 ע"א. שילם ג'זיה (בינונית). 

			רקימא שלום 

			     32 ע"ב. עולה רגל. 

			שאול אהרן 

			     40 ע"ב. ח'. נפטר. 

			שאול יצחק 

			     32 ע"א; 64 ע"ב. שילם מס קהילתי וג'זיה (בינונית). 

			שאול שלמה 

			     16 ע"א. ח'. נפטר. 

			שאטרט מרדכי 

			     65 ע"א. ח'. שילם ג'זיה (נמוכה). 

			שאטארי יוסף 

			     58 ע"א. עולה רגל. 

			שאמי שבתי 

			     64 ע"ב. שילם ג'זיה (נמוכה). 

			שאקי יעקב 

			     40 ע"ב; 64 ע"ב. ח"ר. שילם ג'זיה (בינונית). 

			שאריפ'י יאודה 

			     64 ע"ב. שילם ג'זיה (נמוכה). 

			שבתו נחום 

			     65 ע"ב. שילם ג'זיה (נמוכה). 

			שבתי 

			     26 ע"ב.  

			שולימה מירקאדו 

			     65 ע"א. שילם ג'זיה (נמוכה). 

			שונינה שמואל 

			     16 ע"א.  

			שחוח אוריאל 

			     65 ע"א. שילם ג'זיה (נמוכה). 

			שיבתון יוסף 

			     65 ע"א. שילם ג'זיה (נמוכה). 

			שיראנו שמעיה 

			     15 ע"א. ח'. 

			שיריליו יעקב 

			     31 ע"א; 32 ע"א; 49 ע"א; 64 ע"ב. ר'. נפטר. שילם מס קהילתי וג'זיה (בינונית). 

			שיריליו משה 

			     28 ע"ב; 64 ע"ב. ר'. נפטר. שילם ג'זיה (בינונית). 

			שיריליו שמעיה 

			     65 ע"ב. ח'. שילם ג'זיה (נמוכה). 

			שלום אברהם 

			     32 ע"א; 64 ע"א. ח'. שילם מס קהילתי וג'זיה (בינונית). 

			שלום אליא 

			     46 ע"ב.  

			שלום משה 

			     64 ע"ב. שילם ג'זיה (נמוכה). 

			שלום נסים 

			     65 ע"ב. ח"ר. חבר בישיבת חסד אברהם. שילם ג'זיה (נמוכה). חזן, המעלות לשלמה, דף קג ע"א. 

			שלום שמואל 

			     55 ע"א. ח"ר. שד"ר. 

			שלוני(?)  

			     45 ע"ב. הר'.  

			שלמה 

			     32 ע"ב. עולה רגל.  

			שלמה 

			     29 ע"ב. ח"ר.  

			שלמה בן ח' מרקאדו 

			     58 ע"א.  

			 

			שמואל 

			     55 ע"א. דודו של שבתי צלמונה. 

			שם טוב י' 

			     32 ע"ב. מה"ר. 

			שמש יצחק בכר יעקב 

			     48 ע"ב.  

			שמש מצליח מאיר 

			     22 ע"ב. ח"ר. ג'י. 

			שמש צדקה 

			     58 ע"א. עולה רגל. 

			שניאור יוסף 

			     65 ע"א. ח'. שילם ג'זיה (נמוכה). 

			ששון ברוך 

			     65 ע"א. ח'. שילם ג'זיה (נמוכה). 

			ששון יחזקאל 

			     28 ע"ב; 32 ע"ב. שיח'. עולה רגל מבגדד. 

			ששון יצחק 

			     32 ע"א; 64 ע"א. הר'. שילם מס קהילתי וג'זיה (גבוהה). 

			גברים אנונימיים 

			משרתו של ר' אברהם 

			     34 ע"א. עולה רגל. 

			משרתו של ר"א אשכנזי 

			     28 ע"ב.  

			משרתו של מוטאל בוג'נאח 

			     34 ע"ב. עולה רגל. 

			משרתו של מוטאל בוג'נאח 

			     34 ע"ב. עולה רגל. 

			אחיו של אפרים גאנאנסיא 

			     65 ע"א. שילם ג'זיה (נמוכה עם אחיו). 

			אחיו של ח' יעקב מישיבת ענן אברהם 

			     65 ע"ב. שילם ג'זיה (בינונית עם אחיו ובנו). 

			אביו של אברהם הלוי 

			     39 ע"ב.  

			אחיו של מאיר מקושטא 

			     36 ע"ב.  

			אביו של אבאיו מר 

			     14 ע"ב.  

			אחיו של משה 

			     65 ע"א. שילם ג'זיה (נמוכה).  

			משרתו של שלמה נחמיאש 

			     36 ע"ב.  

			חברו של ר' יעקב סיד 

			     43 ע"א.  

			משרתה של אלמנת ח"ר קאלמיטי 

			     34 ע"א. עולה רגל. 

			משרתו של שיח' יחזקאל ששון מבגדד 

			     28 ע"ב.  

			נשים 

			אשת ג'י אברהם 

			     31 ע"ב. נפטרה. 

			אלמנת אברהם אדא...א 

			     22 ע"א. 

			אלמנת אהרן 

			     31 ע"ב. נפטרה. 

			אלמנת ח"ר משה איספורמו 

			     49 ע"ב.  

			אלמנת אישטאבי 

			     46 ע"ב. 

			מירקאדו, משרתת אלאג'ה 

			     15 ע"א. 

			אמו של שולימה אלבו 

			     31 ע"א. 

			אלמנת אליהו אלבעלי 

			     41 ע"א. 

			אשת ר"א אלחאנאטי 

			     28 ע"ב. 

			אלמנת יעקב אליא 

			     31 ע"ב. 

			עילונה אלמנת הר' אליהו 

			     26 ע"ב. 

			אלמנת אלפסי 

			     48 ע"ב. 

			אשת דוד אמאר 

			     43 ע"ב. נפטרה. 

			בת אנג'יל 

			     41 ע"א. 

			אלמנת ח"ר אברהם אסא 

			     21 ע"א. 

			אלמנת ח"ר אברהם אסיאו 

			     12 ע"א. 

			אסתר מקושטא 

			     28 ע"ב. עולת רגל. 

			אשת אחות ג'י אליעזר 

			     21 ע"א. 

			חנה (אשת?) אביו של רפאל ארואיסטי 

			     21 ע"א. 

			אשת ח"ר יוסף אריה 

			     48 ע"א. נפטרה. 

			אם אלמנת אשכנזי 

			     49 ע"א. 

			מ'(רת) וידא אלמנת ח"ר אליעזר אשכנזי 

			     21 ע"א. 

			אחות הר' אליעזר אשכנזי 

			     31 ע"ב. נפטרה. 

			אשת ר' חיים (בן גרשון מקיטוב גיס הבעש"ט) אשכנזי 

			     45 ע"ב. נפטרה. 

			אלמנת יאושע אשכנזי 

			     46 ע"ב. 

			אשת ח"ר יעקב אשכנזי 

			     40 ע"ב. 

			בת השד"ר ר' יעקב אשכנזי 

			     8 ע"א. 

			אם ח"ר משה אשכנזי 

			     40 ע"ב. 

			אלמנת ח' נתן אשכנזי 

			     12 ע"א. 

			אלמנת ר' פתחיה אשכנזי 

			     12 ע"א. 

			אלמנת ח' רובין אשכנזי 

			     39 ע"א. 

			רחל אלמנת הרב שמואל אשכנזי 

			     21 ע"א. 

			אשת ח"ר אברהם (באראכאת) 

			     17 ע"א. 

			אלמנת הר"מ בארקי 

			     49 ע"א. 

			אישה מטוניס (של) ג'י ס' (סניור) הילל בוג'נאח 

			     31 ע"ב. נפטרה. 

			אשת מוטאל בוג'נאח 

			     34 ע"א. עולת רגל. 

			אשת שאול בוג'נאח 

			     28 ע"ב. עולת רגל. 

			אלמנת אברהם בולה 

			     41 ע"א. 

			אלמנת בונפיל 

			     13 ע"א; 36 ע"ב. עולת רגל(?) 

			אלמנת הרב יעקב ביארון 

			     14 ע"א.  

			אלמנת ביבאג'י 

			     22 ע"א.  

			אלמנת משה בילו 

			     49 ע"ב. 

			ביליא 

			     33 ע"ב. עולת רגל(?) 

			אלמנת הרב מרדכי בכר 

			     36 ע"ב. עולת רגל(?) 

			מ'(רת) בילייא בנבנשתי 

			     21 ע"א.  

			אלמנת מאיר בנבנשתי 

			     13 ע"א.  

			בת ח"ר חזקיה בעלול 

			     13 ע"ב.  

			אלמנת ח' יצחק בראג'י 

			     26 ע"ב.  

			פירלה אשת ח' קונורטי בר אהרן 

			     15 ע"ב.  

			אסתר אלמנת יאושע בר דוד 

			     12 ע"א.  

			אסתר אלמנת יאושע בר דוד 

			     12 ע"א.  

			אלמנת ר"א ברודו 

			     12 ע"א.  

			אם ברודא 

			     32 ע"ב.  

			אשת יעקב ברוך 

			     54 ע"א. נפטרה. 

			אחות ח' גבאי 

			     54 ע"א.  

			אלמנת ח"ר ש"ט...אי (גבאי?) 

			     31 ע"א. נפטרה. 

			אחות יוסף גוזלאן 

			     48 ע"ב. נישאה. 

			אלמנת שלמה גוזלאן 

			     28 ע"ב. 

			אשת יעקב ג'ימאל 

			     49 ע"א. נפטרה. 

			אלמנת יוסף גון 

			     46 ע"ב. 

			אלמנת חר"ד (חכם ר' דוד?) 

			     36 ע"ב; 43 ע"ב (שם נזכרת אלמנת ח"ר דוד). 

			אלמנת דאנון 

			     34 ע"א. עולת רגל. 

			אשת אהרן דאפה 

			     39 ע"ב. נפטרה. 

			חאסטה אשת ר' שמואל בכר דוד 

			     31 ע"א. 

			אשת יעקב ג'יטאל 

			     31 ע"א. 

			אסתר אלמנת הר' אברהם די קורדובה 

			     26 ע"ב. 

			אלמנת הר' יעקב וארון 

			     21 ע"א. 

			אשת שמואל זיטון 

			     36 ע"ב. עולת רגל. 

			בת שמואל זיטון 

			     36 ע"ב. עולת רגל. 

			רינה אלמנת הח"ר יעקב זכותו 

			     26 ע"ב.  

			גראסייא אלמנת ח"ר אברהם חאבילייו 

			     7 ע"א; 31 ע"ב. נפטרה. 

			אלמנת הרב גדליה חיון 

			     13 ע"א. 

			שבתיא אלמנת שאול חאיון 

			     23 ע"א. 

			אלמנת הר' יעקב חאסאן 

			     22 ע"א. 

			אלמנת שאול חזן 

			     54 ע"א. 

			רינה אלמנת מר חיים 

			     15 ע"ב. 

			קאדון אלמנת מתתיה חיים 

			     31 ע"ב. נפטרה. 

			אלמנת חלץ 

			     22 ע"א. 

			חנה 

			     34 ע"א. עולת רגל (נזכרים גם משרתים). 

			חנה אשת חביב חליפלי 

			     13 ע"ב.  

			חנה אלמנה 

			     33 ע"ב. עולת רגל(?) 

			אלמנת שבתי חנוכה 

			     55 ע"א.  

			רבקה אלמנת חפץ 

			     56 ע"ב.  

			אלמנת ר' מרדכי טאלוק 

			     15 ע"א.  

			טאריקה 

			     29 ע"ב.  

			אשת אברהם טובי 

			     36 ע"ב. עולת רגל. 

			אלמנת טולידאנו 

			     36 ע"ב. עולת רגל(?) 

			אשת ואח"כ אלמנת ח' שמואל טורטוש 

			     31 ע"א; 55 ע"א. 

			אלמנת הר' אברהם טריויש 

			     22 ע"א. 

			אבולי יאודה 

			     46 ע"ב. נפטרה. 

			אלמנת הר' יוסף יאודה 

			     48 ע"ב. נפטרה. 

			הרבנית זינדול אלמנת הרב כמה"ר יאודה 

			     21 ע"א; 31 ע"ב. נפטרה. 

			אשת משה יוניס 

			     36 ע"ב. עולת רגל. 

			דודתו של משה יוניס 

			     36 ע"ב. עולת רגל. 

			סניורה אלמנת יחזקאל 

			     2 ע"א. 

			אלמנת ח"ר אברהם בכר יעקב  

			     41 ע"ב. 

			אלמנת יוסף יקר  

			     12 ע"א. 

			אשת ח"ר אליה ישראל  

			     31 ע"א. 

			אם דוד הכהן  

			     34 ע"ב. עולת רגל. 

			בת דוד הכהן  

			     28 ע"ב. 

			בת דוד הכהן  

			     28 ע"ב. 

			חונה אלמנת ח"ר ידידיה הכהן 

			     45 ע"א. 

			אלמנת כמה"ר הכהן 

			     46 ע"ב. 

			אשת ר' יעקב הכהן מקושטא 

			     22 ע"ב. נפטרה. 

			רבקה אלמנת ר' יעקב הכהן בת הרב כמהר"א נבון 

			     14 ע"א; 31 ע"א. 

			אשת ח' נסים הכהן 

			     52 ע"א. נפטרה. 

			לונה 

			     36 ע"ב. עולת רגל. 

			לונה הרבנית 

			     49 ע"ב. 

			אלמנת חר"א הלוי 

			     45 ע"א. 

			אחות יוסף הלוי 

			     46 ע"ב. 

			אשת הרב שלמה לושאטי 

			     28 ע"ב. עולת רגל. 

			בת ר' שלמה לושאטי 

			     36 ע"ב. 

			אלמנת ג'י ליאון 

			     22 ע"ב. 

			דונה אשת הרב אברהם מאיזל 

			     31 ע"א; 43 ע"ב; 54 ע"א. נפטרה. 

			אלמנת אהרן מאניסטרילי 

			     39 ע"ב. 

			חביבה אשת מאנצור 

			     16 ע"א. 

			אלמנת הר' אברהם מדינה 

			     12 ע"א. 

			אלמנת ח"ר דוד מדינה 

			     13 ע"א. 

			אשת ר' יעקב מדינה מטוניס 

			     36 ע"ב. עולת רגל. 

			פרפיטה אלמנת מורינו 

			     49 ע"ב.  

			אלמנת ח"ר יצחק מורסייא 

			     15 ע"ב.  

			סימולה אלמנת הח"ר יעקב מזרחי 

			     26 ע"ב. 

			אלמנת הר' שמואל אשכנזי מחמאג'י 

			     16 ע"א. 

			אלמנת אליה מכלוף 

			     40 ע"ב. 

			מלכה מאיזמיר 

			     28 ע"ב. עולת רגל. 

			אלמנת מליסה 

			     40 ע"ב.  

			אלמנת ח' שלמה מסינה 

			     55 ע"א. 

			אשת שלמה מצרי 

			     34 ע"א. עולת רגל. 

			מצרית 

			     14 ע"א.  

			פירלה אלמנת הרב מרדכי בכר מנחם 

			     12 ע"א. 

			אלמנת משה 

			     5 ע"ב. 

			אלמנת מאיר משה 

			     49 ע"ב. 

			אלמנת מתתיא 

			     54 ע"א. 

			אלמנת ח' אליקום ן' אפרים 

			     46 ע"א. 

			אלמנת ח' חיון ן' בניין 

			     45 ע"א. 

			אלמנת יצחק ן' ויניסטי 

			     46 ע"ב. 

			שמחה בת אלמנת ח' ן' חסון 

			     49 ע"א. 

			אלמנת יוסף ן' נון 

			     49 ע"א. 

			זינבול אלמנת כה"ר נבון 

			     25 ע"א. 

			רבקה בת כמהר"א נבון 

			     31 ע"ב; 29 ע"ב. נפטרה. 

			אלמנת חכם יונה נבון 

			     46 ע"ב. 

			אורו די (אשת) נחום 

			     60 ע"ב. 

			אלמנת הרב יעקב נחמיאש 

			     22 ע"א. 

			אלמנת אפרים נחמה 

			     16 ע"א. 

			נחמה של הר' נחמן 

			     2 ע"ב. 

			פלומבה אלמנת הר' יעקב ן' יקר 

			     20 ע"א. 

			אלמנת יוסף סאבאג 

			     46 ע"ב. 

			רחל סאבסיא מצרית 

			     31 ע"ב. נפטרה. 

			אשת שלמה סאלא... 

			     36 ע"ב. עולת רגל. 

			לאה אחות הגביר הפקיד ג'י יוסף 

			     49 ע"ב. 

			אלמנת סאפורטה 

			     29 ע"ב. 

			בת ח"ר ברוך סאפורטה 

			     31 ע"א. 

			סולטאנה 

			     36 ע"ב. עולת רגל(?) 

			אלמנת ברוך סורנאגה 

			     22 ע"א. 

			בוש...ר אחות ח"ר יאודה סיקיל 

			     48 ע"ב. 

			אשת סעדיה 

			     36 ע"ב. עולת רגל. 

			שרה אלמנת הר' סיד 

			     55 ע"א. 

			אשת שמואל סיטיבו 

			     36 ע"ב. עולת רגל. 

			עזיזא 

			     36 ע"ב. עולת רגל. 

			אלמנת נסים ענטאבי 

			     36 ע"ב. עולת רגל. 

			אלמנת מתתיה עניו 

			     31 ע"א. נפטרה. 

			אלמנת הר"ש עצלאן 

			     25 ע"א. 

			אליגר אלמנת ח"ר יוסף עראמה 

			     29 ע"ב. 

			אשת יוסף פאפולה 

			     28 ע"ב. 

			סול אלמנת ח"ר דוד פארדו 

			     15 ע"ב. 

			שולטאנה אלמנת הר' אברהם פוייאשטרו 

			     26 ע"ב. 

			ברוכה אלמנת יצחק פוליסטראלי 

			     13 ע"א; 48 ע"ב. 

			סול אלמנת ה' דוד ן' פוראדו 

			     21 ע"א. 

			אלמנת הרב יאודה פיזאנטי 

			     14 ע"א.  

			אשת שלום פיטוסי 

			     36 ע"ב. עולת רגל. 

			אלמנת רבי יצחק פיליסטראלי 

			     48 ע"ב. 

			אלמנת יאודה עייאש 

			     49 ע"א. 

			אסתר אלמנת יוסף פיסו 

			     12 ע"ב. 

			אלמנת פייבוש 

			     22 ע"א. 

			אשת ח' פלורנטין 

			     48 ע"ב. 

			סניורו אלמנת הר' דוד פסח 

			     26 ע"ב. 

			אלמנת ח"ר יעקב פראג' 

			     12 ע"ב. 

			חנה אשת אבר' פרנקה 

			     13 ע"ב. 

			אלמנת שאול פראנקו 

			     16 ע"א. 

			אלמנה פרופיטה 

			     54 ע"א. 

			אלמנת חר"א פרחי 

			     20 ע"א. 

			אשת שלמה פרטי... 

			     36 ע"ב. עולת רגל. 

			אלמנת ח"ר ג' פרץ 

			     6 ע"א. 

			אלמנת בכור פתחיה 

			     41 ע"ב. 

			אלמנת חר"ש צבי 

			     55 ע"ב. 

			אלמנת ח"ר שם טוב צבי 

			     31 ע"ב. נפטרה. 

			אלמנת הרב יאודה צדיקארו 

			     14 ע"א. 

			אלמנת ח' משה צרפתי 

			     49 ע"ב. 

			אלמנת שלמה צרפתי 

			     55 ע"א. 

			אלמנת הר' יצחק קאזיס 

			     14 ע"א. 

			אלמנת קאלימה 

			     45 ע"א. 

			אלמנת ח"ר קאלמיטי 

			     34 ע"א. עולת רגל. 

			אלמנת ח' יצחק קאלומיטי 

			     34 ע"א.  

			חאגולה אלמנת הר' מזרחי קאפאמאג'י 

			     13 ע"ב.  

			אלמנת אברהם קאפטור 

			     39 ע"ב.  

			אלמנת קאפסוטו 

			     31 ע"א.  

			אלמנת הר' אברהם קואניקה 

			     31 ע"ב. נפטרה. 

			אלמנת ח"ר אברהם גרשון (קיטובר) 

			     12 ע"א. 

			ביליא קוניאדה 

			     59 ע"ב. 

			קונסולה 

			     14 ע"א. 

			סוטולה אשת מצליח קטן 

			     31 ע"א. 

			אשת הרב איליה קירקידי 

			     31 ע"א. 

			אלמנת דניאל קצבי 

			     43 ע"ב. 

			אשת ח' יאודה ראוואץ 

			     31 ע"א. נפטרה. 

			אלמנת הרב אהרן רוזאניס 

			     58 ע"ב. 

			אלמנת ח"ר אליהו רולו 

			     12 ע"א. 

			רחל 

			     53 ע"ב. 

			הרבנית אלמנת כמה"ר הכהן 

			     14 ע"א. 

			אלמנת ח' אהרן שאול 

			     40 ע"ב. 

			אלמנת הר' יצחק שאול 

			     48 ע"ב. 

			אשת הר' נסים שלום 

			     52 ע"א. 

			אלמנת שבתי...קה 

			     54 ע"א. 

			סימולה אלמנת כה"ר יאודה שבתי 

			     26 ע"ב. 

			אלמנת יעקב שירילו 

			     49 ע"א. 

			שמחולה משרתת משה שירילו 

			     31 ע"ב. נפטרה. 

			אלמנת שרה 

			     12 ע"א. 

			בנים, ילדים, בנות, ילדות 

			יוסף בנו של ח"ר שלמה אאיליוון 

			     16 ע"א. 

			בן ח"ר בכור אזולאי 

			     64 ע"ב. שילם ג'זיה (נמוכה, עם אביו). 

			יתומת ח"ר אברהם אסיאו 

			     31 ע"א. נפטרה. 

			יתומי אפרים 

			     28 ע"ב. 

			בנו של ר' אברהם באראכאת 

			     17 ע"א; 40 ע"ב. 

			בני הלל בושנאח 

			     54 ע"א.  

			בן ח"ר חזקיה בעלול 

			     58 ע"ב.  

			בן ג'י נסים בעלול 

			     64 ע"א. שילם ג'זיה (נמוכה, עם אביו). 

			יתום של אברהם גאלמידי 

			     31 ע"א. נפטר. 

			בנו של ח' שם טוב גבאי 

			     64 ע"ב. שילם ג'זיה (נמוכה, עם אביו). 

			יתומות ח"ר יוסף 

			     6 ע"ב. נפטרו. 

			בן ר' יוסף גרשון 

			     64 ע"א. שילם ג'זיה (לא נרשם גובהה, עם אביו). 

			בנו של יוסף זבולון 

			     4 ע"ב.  

			יתומת ח"ר יוסף ן' חסון 

			     31 ע"א.  

			בנו של ח' יעקב מישיבת ענן אברהם 

			     65 ע"ב. שילם ג'זיה (בינונית, עם אביו ואחיו). 

			בן ח"ר ישראל 

			     64 ע"א. שילם ג'זיה (גבוהה, עם אביו). 

			בניו של מאכלוף 

			     53 ע"ב. 

			בן ח"ר אברהם מיוחס 

			     64 ע"ב. שילם ג'זיה (נמוכה, עם אביו). 

			בנו של מיוחס שמואל 

			     15 ע"א. 

			בנה של אלמנת הרב יעקב נחמיאש 

			     22 ע"א. נפטר. 

			בן ח' דניאל סאפורטה 

			     64 ע"א. שילם ג'זיה (נמוכה, עם אביו). 

			בן אחות ח"ר יאודה סיקיל 

			     48 ע"ב.  

			בן אלמנת יאודה עייאש 

			     49 ע"א.  

			בנו של אליעזר פרחי 

			     46 ע"ב. נפטר. 

			בן יעקב ציידון 

			     58 ע"א. 

			יתומי ח' משה צרפתי 

			     15 ע"א. 

			בן ח"ר יצחק קאלומיטי 

			     32 ע"א; 64 ע"ב. שילם ג'זיה על־פי הסכם 14 גרוש (כנראה עבור כמה שנים). 

			בנו של ר"א קאלומיטי 

			     34 ע"א. עולה רגל. 

			בן ח"ר יוסף קאלומיטי 

			     58 ע"ב. עזב את ירושלים. 

			בן אברהם קאניטי 

			     65 ע"ב. שילם ג'זיה (נמוכה, עם אביו). 

			בת עובד קצין 

			     28 ע"ב.  

			פרק 7 

			לתולדות בתי הכנסת הספרדיים בירושלים בתקופה העות'מאנית 

			תולדות בתי הכנסת בירושלים זכו בדור האחרון לתוספת תיעוד מחקרי. פרק זה מתמקד  בידוע לנו על הקומפלקס של ארבעת בתי הכנסת הספרדיים ועל פרשת בנייתם והתפתחותם. בגלגולי שמות שעברו עליהם במשך הדורות: ריב"ז — ר' יוחנן בן זכאי (= קהל קדוש גדול, גראנדה אספניול); אליהו הנביא (= קהל קדוש תלמוד תורה); אמצעי (= קהל ציון); אסתנבול (= עֲזָרָה, חיצון). 

			 

			ר' יהוסף שווארץ ואברהם משה לונץ, מחלוצי חקר ארץ ישראל והיישוב היהודי בה במאה ה־19, הותירו סקירות קצרות על תולדות בתי הכנסת בירושלים.1 חוקרי הדור הבא, בתקופת המנדט הבריטי, הרחיבו את המידע והמחקר. מביניהם ראוי לציון האדריכל יעקב פינקרפלד, שחקר את תולדות בתי הכנסת מנקודת המבט האדריכלית וספרו מלווה בשרטוטים ובתמונות מרהיבות.2 

			הקמת מדינת ישראל ונפילת העיר העתיקה במלחמת העצמאות, הביאו לכתיבת כמה מחקרים על תולדות בתי הכנסת בעיר מטעמי הנצחה. כאלה הם מאמריהם של משה דוד גאון,3 סופר וחוקר ומראשי הקהילה הספרדית בירושלים, וישעיהו פרס,4 איש היישוב הישן האשכנזי, חוקר וממייסדי הרבעון ירושלים לאחר הקמת המדינה. גל חדש של מחקרים על בתי הכנסת הגיע בעקבות מלחמת ששת הימים, שהשפיעה רבות על חקר היישוב היהודי בארץ ישראל בכלל משחזרו בתי הכנסת לידיים יהודיות.  

			החוקרים המרכזיים בסוף שנות השישים ושנות השבעים הם בצלאל לנדוי, אליהו אלישר, שלמה זלמן הבלין, האדריכל דוד קאסוטו, אלחנן ריינר, מינה רוזן, כותב שורות אלו ואחרים.5 בתקופה זו נתגלו מקורות חדשים שהמחקר עליהם טרם מוצה עד תומו.  

			בעקבות מלחמת ששת הימים נפתח ארכיון בית הדין השרעי בירושלים (הסִגִ'ל) לחוקרים ישראלים, אך נתגלו ונחשפו גם מקורות יהודיים רבים בלי קשר למלחמה: בארכיון ועד העדה הספרדית בירושלים, אגרות ועד הפקידים והאמרכלים באמשטרדם, מכתבי ועד פקידי ארץ ישראל בקושטא, פנקסי החשבונות של קהילת ירושלים, תעודות עות'מאניות שנדפסו בלבנון ועוד. כל אלה מאפשרים לנו להרחיב, להעמיק ולפרט יותר בתולדות בתי הכנסת הספרדיים בירושלים בתקופה העות'מאנית. 

			 

			מששבו היהודים להתגורר בירושלים בתקופה האיובית ותקופה הממלוכית (במאות ה־13 עד ראשית ה־16), התקיימו בה בית כנסת רבני ובית כנסת קראי. אך במשבר הכלכלי שפקד את הקהילה בשלהי המאה ה־15, מכרו "הזקנים", מנהיגי הקהילה, את רוב הקדשות היהודים בעיר. בית הכנסת היחיד שנותר בה נמצא ב"חצר האשכנזים" שלא נמכרה. בית כנסת זה, הגם שהיה בחצר האשכנזים, משותף היה לכל יהודי ירושלים, ופעל (בהפסקות ועם הרבה בעיות והתנכלויות) בין השנים 1588-1425.6 עם סגירתו בגלל תביעות בעלות של המוסלמים, נשארו האשכנזים בחצר והקימו בה בשנים שלאחר מכן בית כנסת חלופי, ואילו הספרדים הקימו לעצמם בית כנסת אחר בקרבתו, ששימש כבסיס למתחם שבו ארבעת בתי הכנסת.7 

			הרמב"ן (ר' משה בן נחמן), שעלה לארץ ישראל מגירונה שבספרד בשנת 1267 (בתקופה הממלוכית), הקים בירושלים בית כנסת על פי מכתבו לבנו.8 דוד קאסוטו סבור שבית העמודים, המכונה היום בית הכנסת הרמב"ן, אין כל ודאות שאמנם היה בית הכנסת של הרמב"ן.9 הסיכום האחרון בסוגיה זו הוא משל אלחנן ריינר. לדבריו, המקור הראשון המייחס את בית הכנסת לרמב"ן הוא משנת 1537 ולדבריו הוא "החדרה" טקסטואלית שנעשתה בין 1489 ל־1537.10 

			סיפורם של בתי הכנסת הספרדיים מתחיל אפוא רק בשלהי המאה ה־16, עם סגירת בית הכנסת הנ"ל, ועיקרו במאה ה־17. החוקרים מתלבטים על סדר הקמתם: אליהו הנביא (ת"ת), שהעדות הראשונה עליו היא משנת 1606, או ריב"ז (הגדול), שהעדות הראשונה עליו משנת 1615.11 

			על פי תעודות בית הדין השרעי בירושלים, מתברר כי בראשית המאה ה־17 התפללו היהודים בבית כנסת שתיאור מבנהו דומה לבית הכנסת ריב"ז, במקום בית הכנסת הרמב"ן שנותר בשיממונו. בשנת 1625 כבר נזכר שם גם בית הכנסת השני, תלמוד תורה.12 באמצע המאה נוסף בית כנסת חדש בבית פרטי בקרבת מקום והושאר על כנו על ידי השלטון,13 על אף הניסיונות לפנותו, אם כי לא ברור כמה זמן התקיים. בשנת 1662 אושר על ידי השלטונות שיפוץ בבית הכנסת ריב"ז. בית הכנסת הרמב"ן שכבר נסגר הפך למסגד בשנת 1671.14 האשכנזים הצליחו להחזיק מעמד בבית הכנסת שבחצר האשכנזים לאורך המאה ה־17, הגם שסבלו מניסיונות חוזרים ונשנים של נושים מוסלמים לעקל את המתחם עקב העלייה הדרמטית בחובותיהם ואי יכולתם לעמוד בהחזרם, שהביאו מפעם לפעם כמעט לאיבוד החצר. זאת ועוד, בשנת 1692 התמוטט בית הכנסת, אך בשנת 1694 הצליחו קרוב לוודאי לקבל אישור מן השלטון לשפצו, שיפוץ שבוצע ב־1700-1699, שנת עלייתה של חבורת ר' יהודה חסיד ממזרח אירופה שמרכזה לירושלים. בית הכנסת האשכנזי חרב כידוע בשנת 1720 על ידי הנושים המוסלמים, והוא נודע מאז בשמו החורבה. הוא ונבנה מחדש רק במאה ה־19, ושוב נהרס ב־1948 ונבנה מחדש בשנת 2010.15  

			כתוצאה ממשבר הקהילה האשכנזית בראשית המאה ה־18, קהילת ירושלים התדלדלה מאוד ונקלעה לקשיים כספיים אבל בית הכנסת הספרדי המשיך להתקיים לאורך עד המאה ה־20, ואף הלך והתרחב בהדרגה מן המאה ה־17 ואילך עד שבשלהי המאה ה־18 היו במתחמו כאמור ארבעה בתי הכנסת, שהראשון מביניהם היה, ריב"ז או אליהו הנביא (תלמוד תורה).  

			קאסוטו, שפרסם כמה מחקרים על בתי הכנסת הספרדיים, סבור שעל פי יומנו של אחד מאבות אבותיו, משה חיים קאסוטו, ששהה בארץ ישראל בשנים 1735-1733, התפשטות שני בתי הכנסת הקיימים במאה ה־18 החלה מהחצרות שלהם, תחילה כמקומות תפילה ארעיים בקיץ וקירוי ארעי בקרשים בחורף, עקב צפיפות האוכלוסייה היהודית בעיר, משהקהילה הפכה לבת סמך של פקידי קושטא משנת 1726/7 וזרם העלייה לארץ התגבר מאוד.16 בהמשך המחצית השנייה של המאה ה־18 ובראשית המאה ה־19, ברשות מוחמד עלי (1835), הפכו בהדרגה לבתי הכנסת ברשות השלטונות אמצעי [לשעבר עֲזָרָה] ואסתנבול [חיצון].17 

			ריבוי העולים לארץ במאה ה־18 כתוצאה משיקום הקהילה והתמיכה בה על ידי פקידי קושטא,18 הביא כאמור להרחבת המתחם. שני מקורות מראשית המאה ה־19 תיארו את הרחבתו במחצית השנייה של המאה ה־18: ספר התקנות19 של קהילת ירושלים (שהיא למעשה הקהילה הספרדית) ותיאוריו של הגאוגרף שעלה לארץ ישראל מגרמניה, ר' יהוסף שווארץ.20 בדור האחרון נוספו לשני מקורות אלה תעודות יהודיות ועות'מאניות והם: אגרות פקידי קושטא, פנקסי החשבונות של קהילת ירושלים, ארכיון ועד העדה הספרדית בירושלים (תעודות עות'מאניות), ארכיון בית הדין השרעי בירושלים (הסג'ל) ותעודות עות'מאניות שנדפסו בביירות (לבנון). 

			 

			ספר התקנות של קהילת ירושלים, המכיל תקנות מן המאות ה־19-18, נדפס לראשונה בירושלים בשנת 1842 וחזר ונדפס במהדורה מורחבת יותר בשנת 1893, שבה השתמשתי כאן. התקנה החשובה לענייננו היא תקנה ס' (במה"ד תרנ"ג) משנת תקס"ב (1802) וזה לשונה: 

			להיות שמימות עולם ושנים קדמוניות מנהג פעה"ק [פה עיר הקודש] ירוש'[לים] ת"ו [תיבנה ותיכונן] שכבאים אנשים מחו"ל [מחוץ לארץ] לשכון כבוד בארצינו או לזייארה [עלייה לרגל] המנהג הוא שבשבת ראשונה עולים לס"ת [לספר תורה] בקה"ק [בקהילה הקדושה = בית הכנסת הגדול ריב"ז] אשר בפעה"ק [פה עיר הקודש] ירושלם ת"ו. ואם האורחי'[ם] נחפזים ללכת ואינם פעה"ק ירושלם ת"ו כ"א [כי אם] שבת אחד. הנה באותו שבת עולים בשני הקהלות הנז' תחילה בק"ק גדול ואחריו בק"ק ת"ת [תלמוד תורה] זהו מנהג עה"ק ירושלים ת"ו מזמן קדמון. וחדשות מקרוב שנתיישבו ק"ק האמצעי שהיה עֶזְרָת ק"ק הגדול ואח"כ [ואחר כך] נתיישבה העֲזָרָה מבחוץ הנקרא היום ק"ק איסטא[נ]בולי"ס והיום נעשו קהלות בפני עצמה התקינו שמעלת האורחים יעלו לס"ת [לספר תורה] ג"כ [גם כן] בשני הקהלות הנז'[כרים] אחר שיעלו תחי'[לה] לק"ק הגדול ואח"כ לק"ק תלמוד תורה. 

			והנה [ההדגשה במקור] בעתה מהודעין אנחנו ועצַותינו זאת תהיה לעדה היות אמת איך הק"ק האמצעי הנז' נתיישב ונעשה ק"ק בפ"ע [בפני עצמו] עשרים שנה קודם עֶזְרָת ק"ק איסטנבולי"ס הנז' ובכן, מן הראוי שכשם שמעלת הרבנים קדמונינו הקדימו לק"ק ת"ת מפני שקדם ישובו לק"ק כן ראוי להקדי[ם] ק"ק אמצעי לק"ק אסטאנבולי"ס מפני שקדם בישוב...21 

			 

			חשיבותו של המקור בכך שהוא מתאר את ההשתלשלות ההיסטורית של הקמת ארבעת בתי הכנסת שבמתחם, ובעיקר שבשנת 1802 הם מציינים שקיים פער של עשרים שנה בין הקמת בית הכנסת השלישי, האמצעי, והרביעי — איסנאנבוליס [החיצוני], אמנם בלי לנקוב בתאריכים המדויקים. 

			ר' יהוסף שווארץ,22 שהגיע כאמור לירושלים בשנת 1833, תיאר כך את שלבי הקמת שני בתי הכנסת החדשים בדור־דורותיים שלפניו: 

			וברוב הימים ברוב הקהל ולא יכילו ב' הקהילות את כל העם, הוסיפו עליהם ויעשו עוד קהל מעזרת הקהילות ג"כ קהל והוא קהל קטן "קהל אמצעי", ובערך לאחר כ' שנה שנעשה קהל אמצעי נעשה עוד קהל מעזרת קהל הנזכר והוא "קהל אסתנבוליס" [...] ובשנת תק"ן כבר היו ד' קהילות. כל ד' בתי הכנסת האלה היו ישנים נושנים ונטו לנפול.23  

			קאסוטו, שהביא את הדברים של שוורץ, סבור לפיכך, ש"אם בשנת 1790 כל בתי הכנסת 'ישנים נושנים ונטו לנפול', מותר לשער, שבנייתם נסתיימה לפחות חמישים שנה קודם לכן ואפשר אפוא לקבוע פחות או יותר את תאריכי בנייתם של ארבעת בתי הכנסת: רבן יוחנן בן זכאי — 1610-1606 בקירוב; אליהו הנביא — 1625-1615 בקירוב; האמצעי — 1720-1702 בקירוב; האיסטנבולי — 1740 בקירוב.24 

			לגבי תאריכי בנייתם של שני בתי הכנסת הראשונים — ריב"ז (הגדול) ואליהו הנביא (תלמוד תורה), המסקנה לגבי הראשוניוּת של אחד מהם אינה מוחלטת. המקורות מאפשרים לתעד ביתר דיוק את המשך בנייתם של השניים הנוספים — האמצעי ואסתנבול.  

			כאמור, בעקבות הריבוי העצום של העולים היהודים לירושלים לאחר שיקומה בידי פקידי קושטא בשנות השלושים, ובעיקר בשנות הארבעים, של המאה ה־18,25 היה הצורך להרחיב את שני בתי הכנסת הקיימים ולשפצם. התיעוד הראשון על כך מצוי בפנקס פקידי קושטא משנת 1741. הקהילה הירושלמית נקלעה בעקבות גידולה העצום למשבר כספי שהצריך מפקידי קושטא לגייס סכומי עתק לשלטונות ולקהילה. במכתב ששלחו לרבה של קהילת חלב, ר' שמואל לניאדו, הם כותבים בקשר לשני בתי הכנסת הוותיקים:  

			ואם מחת ק"ק תלמוד תורה ובתי הקדש עניים הסמוכים להק"ק הגדול שנטו כתליהם ליפול ומלבד הסכנת נפשות אם היו מתרשלים עוד בבניין היה נופל גם הק"ק גדול ולא היה נשאר בית תפילה בכל ירוש'[לים] והוכרחו לבנותם מחדש ונתרצו ברצי זהב וכסף לסתֹם ולסכֹר פי דוברי סרה ועלתה ההוצאה יותר מן הצבא [קצוב].26 

			באותה שנה (1742) כתבו פקידי קושטא איגרת למנהיג יהודי תימן, ר' שלום עראקי, ובה סקירה כוללת על מצבה הקשה של הקהילה. בעניין בתי הכנסת הם כותבים:  

			זאת ועוד, והכרחו בעיה"ק [בעיר הקודש] לבנות מחדש ק"ק ת"ת ובתי החצר העניים הסמוכים לבית הכנסת הגדול ולסתֹם פי דוברי סרה והכרחו להוציא הוצאה עצומה.27   

			חודשים אחדים לאחר מכן הם כותבים דברים דומים לקהילת טוקאט באנטוליה, תורכיה:  

			לאודועתיה המקרים רעים ופרשת נגעים שאירעו בקרב ימים תוככי ירוש' עיה"ק אשר לא היה לעולמי' מחמסת המינים ועלילות השרים אילי הארץ ועוד הוצאה גדולה נתהווה בבנייני בתי הק"ק תלמוד תורה והסגר עניים הסמוכים לבית הכנסת הגדול והאחרון הכביד יוקר המזונות.28 

			בשנת תק"ב (1741/2) החלו אפוא להישמע הדים לשיפוצים הנעשים במתחם בתי הכנסת, לפי שעה בתלמוד תורה ובבתי הקהילה הצמודים למתחם.  

			מפנה חשוב התחולל בשנה שלאחר מכן, תק"ג (1743). פקידי קושטא הצליחו להשיג פירמאן מן השלטון המרכזי באסתנבול לשיפוץ מחודש של שני בתי הכנסת: הגדול ותלמוד תורה. וכך הם כותבים על כך בגאווה לפקידי ירושלים:  

			תלי"ת [תהילות לאל יתברך] מאמר המלך יר"ה [ירום הודו] יצא כבר לבניין בתי כנסיות כאשר היתה באמנה. מחכים שיהיה ישוב מהר במקום האמור אז נהיה משתדלים לגבות את זכותו של האמור ועוד חזון למועד.29 

			מכיוון שבמכתביהם של פקידי קושטא המצויים בפנקס מהמשך שנות הארבעים ומשנות החמישים (עד 1757), אין נזכרים שיפוץ ובנייה של בתי כנסת (ויש לא מעט מכתבים מהשנים הללו), ניתן להניח שהשיפוץ של בית הכנסת תלמוד תורה ובית הכנסת הגדול והחצרות לידו בוצע, אך כפי שנראה בהמשך — השלטון ניסה להרוס את השיפוץ של התלמוד תורה.30  

			נראה, שבאמצע שנות החמישים החל תהליך להרחיב את הקומפלקס ובניית בית כנסת נוסף באישור השלטונות בירושלים ובאסתנבול, כנראה האמצעי. בשנת 1757 כתבו פקידי קושטא לפקידי ירושלים מכתב מפורט על הפעולות הללו כדלקמן: 

			קיבלנו כמה מכתבים ששלחו עד האחרון ששלחו ע"י ס' חאגה דומיאן [כנראה ארמני שהגיע מירושלים לאסתנבול] עם הפוליסה של 1,650 ג' [גרוש, פקידי ירושלים הוציאו המחאות תמורת מזומנים שקיבלו לשלם לשלטון המקומי ושלחו אותן לגבייה לפקידים באסתנבול, כך נהגו במאה ה־18], עבור המולה [השופט] והארזיס [בקשות] והפיטפ'ה [פתוואי, חוות דעת משפטית] לגבי בניין בית הכנסת...31 

			ובהמשך אותו מכתב: 

			ולגבי העניין של בניין בית הכנסת רחמנא למבעי על רזא דנא [אלהים יַעַזַוַר בעניין זה], בגלל שנכנסנו להרבה מחשבות לגבי הפרט הזה למרות שיש לנו הבטחה בש"ח [בשבועה חמורה] מלקבל פירמאן בשביל לבנות. אבל כאשר אנו חושבים על ההוצאה שנצטרך להוציא איננו יודעים מה לומר. נכון שאתם מודיעים לנו שתוציאו שלוחים על עניין זה, אבל אנו ביודעינו את העניות שיש בעולם, אנו זהירים עד שנראה את השלוחים חוזרים בשלום. וכך לא היה נעים המאה ונציאנוס [מטבע] שניתנו לפש"ה כדי לנקות את המקום וה־300 פנינים [כנראה תכשיטים] בשביל הבקשה.32 

			מכתב זה מעיד על ההליך המסובך והמורכב שבו נוהלו העניינים בקהילת ירושלים במאה ה־18: הנהגת הקהילה (הממונה על ידי פקידי קושטא), השלטון המקומי בעיר, פקידי קושטא ופעילותם, והשלטון המרכזי באסתנבול. אך על אף הקשיים, תהליך בניית בית הכנסת תלמוד תורה נמשך, וכך כותבים פקידי קושטא בשנת 1758: 

			הפירמאן ששלחו [מירושלים] כדי לחדש את תוקפו בביצועו בע"ה [בעזר ה'] נשלח לכם ואומרים שבעבר שלחתם בקשה אחת של המולה [הקאדי] בקשר לעניין של ק"ק ת"ת והיה מסומן מעל [...] המכתב שלנו הבקשה של המולה בקשר לעניין הק"ק. והגביר ס' [סיניור] ר' יאושע צונצין ה"י [= ה' ישמרהו, מראשי קהילת קושטא ופקידי ארץ ישראל] האשים אותנו שאנחנו הודענו לכם שפעם אחרת שלא יכתבו על המכתב שלנו שייכתב על החוג'יטים [צווים] על הבקשות ופירמאנים היות והתורכים הם מקפידים מאד בזה.33 

			אם כן, הפעילות סביב שיפוץ בתי הכנסת הקיימים נמשכה, והמכתב מלמד על הדרך המסובכת והבירוקרטיה שבה היו כרוכים הדברים. בהמשך אותו מכתב נוזפים פקידי קושטא בפקידי ירושלים על אופן הניהול הכספי של הפרויקט: 

			איך שבזבזו 4,800 גרוש מ"מ [מעלה, מטה, כלומר בערך] בשביל הבניין של ק"ק ת"ת ביודעכם שבלי פירמאן אי אפשר לבנות קהל, אלא קודם צריך להיות הפירמאן ביד ואחר כך מבזבזים. איך נתתם למולה ולפאשה וכדומה בשביל שיתמכו בפירמאן גם להוציא 1,030 גרוש בבניין הבית והכותל.34 

			לכאורה, עולה מן התיעוד שבשנת 1755 היו בעיר רק שני בתי הכנסת הוותיקים. אך נראה לי שמהמכתבים עולה גם שמתחת לפירמאנים ולתשלומים השונים לשליטים בירושלים הצליחה הקהילה להרחיב את שטח בתי הכנסת לחצרות שעל ידם וכך עלה בידם לבנות עוד שני בתי הכנסת הצמודים לקירותיהם. לדברי יש תימוכין ברורים ממקור חדש נוסף בפנקסי החשבונות של הקהילה בירושלים מ־1996-1760/1, אמנם לא מכל שנה ושנה, אך חלק מהם.35  

			הפנקס הראשון מאוחד לשלוש שנים: תקכ"א-תקכ"ג (1763-1760/1). שיטה מאוחדת זו של שלוש שנים בפנקס החשבונות, ללא יכולת להבדיל בין שנה לשנה, עוררה את כעסם של פקידי קושטא שקיבלו העתקים מן הפנקסים, ולאחר מכן הפנקסים הפכו לשנתיים. באופן כללי פנקס זה רשום בצורה די לא מקצועית, ודבר תוקן במידה רבה בפנקסים הבאים. מכל מקום, מן הפנקס הראשון ברור שבין 1758 ל־1763-1760/1 נבנו עוד שני בתי כנסת חדשים, ובכך אנו יודעים אנו בוודאות ממתי קיים קומפלקס ארבעת בתי הכנסת.  

			בפנקס זה נאמר על בתי הכנסת בסעיף ההוצאות: 

			"הוצאות הק"ק הגדול" (לסובאשי [הממונה על הביטחון] הגהות ספרים, עֲרָבָה פרטים [לערבות בארבעת המינים בסוכות], כראג' [ג'יזיה, מס הגולגולת] ועוד).36 

			"הוצאה מק"ק ת"ת" (ערבה, הגהות ספרים, ועוד לפרטים וכן עפ"י פרשת השבוע).37 

			"הוצאה ק"ק עֲזָרָה" [עדיין לא נקרא כאן אמצעי] (שמן, ערבה).38 

			"הוצאה ק"ק חיצון" [עדיין לא נקרא כאן אסתנבול].39 

			לארבעת בתי הכנסת הנזכרים שוב בשמם הנ"ל, יש בפנקס גם סעיפי הכנסה.40 

			 

			בפנקס זה יש גם כמה אזכורים על תשלומי העתק ששולמו בשנים אלו (כ־5,000 גרוש) לקנייה של חצר ושיפוצה ולדעתי מדובר בשני בתי הכנסת לצד שיפוצו של ק"ק ת"ת, נושא שעלה במכתביהם של פקידי קושטא שהובאו לעיל. בין השאר נאמר שם: "חשבון מקנת החצר החדש, מנו[?] דַידַין וסאדַוק מאימאר, אשר הוא סמוך למקולין הידוע מקדמא דנא להגוי [...] ה"כ [הוצאות כסף] 1,500 גרוש".41 

			לפי הנאמר החצר נקנתה בחודש אב תקכ"א (1761) ונוספו על הקנייה תשלומים שונים, גדולים מאוד, בסך כ־5,000 גרוש(!) כולל "תשלומי שוחד", "לפועלים", חומרי בנין כ"מסמרים", "לוחות". פקיד הקהילה בירושלים, המטפל בכך, שמו חֻדֵירה והוא כנאה הפקיד אליהו סאמנון.42 

			אישוש לפעילות ענפה בשיפוץ בתי הכנסת הוותיקים בירושלים וניסיונות להרחיבם נמצא בכמה תעודות עות'מאניות, הזורעים אור נוסף על הפרשה. אברהם חיים פרסם פַתְוָא — חוות דעת — פסיקה הלכתית שהוצאה על ידי המופתי של ירושלים באמצע המאה ה־18, "ב[עניין] בית־כנסת של אנשי החסות מעדת היהודים [שהנו] קדום וצמוד למקום [אשר] הועידוהו לקריאת ספריהם — שנהרס ונהרס גם החלק הצמוד אליו מבית הכנסת [הקיר]".43  

			על פי נוסח השאלה נראה די בבירור שהיא נוגעת לק"ק תלמוד תורה. תשובת המופתי על פי ההלכה המוסלמית, שהיא מתירה בפירוש לשפץ את הישן ההרוס, אך לא לבנות בית כנסת חדש: "אין לפגוע בקדום [...] היתר לבנות מה שנהרס מהקדום".44  

			פסיקה זו של המופתי בירושלים נרמזה גם באיגרות פקידי קושטא ופנקסי החשבונות של ירושלים שהובאו לעיל, אך היא מקבלת חיזוק מתעודה בארכיון הסג'ל (בית הדין השרעי) של ירושלים, שפורסמה בסדרה שההדירו אמנון כהן וצוותו: מסתבר שלא הכול בירושלים שבעו נחת מאישור המופתי, הנקיב אל אשרף (הממונה על המקומות הקדושים בירושלים) והממונה על הבנייה בעיר, שניתן ליהודים לשפץ את בתי הכנסת שלהם, והאשימו אותם (דבר שמתאשר מהתעודות היהודיות שהוזכרו) שעשו כן תמורת תשלומי שוחד. כמקובל, פנו יריביהם בפטיציה לשלטון המרכזי באסתנבול, ובעקבותיה הוציא הווזיר הגדול פירמאן בשנת 1764, המורה לבדוק את העניין ולהרוס כל מה שנבנה מחדש, כלומר, את הרחבת בתי הכנסת. אין הצו מתנגד לשיפוץ הישן: 

			ניתנו בשנה מבורכת זו אישור ורישיון לבנות ולשפץ את הכנסייה [...] של היהודים בירושלים הנאצלה [...] על ידי האנשים [...] ממלא מקומו של הממונה על הצאצאים של הנביא [הנקיב של אשרף], [...] שהוא פוסק ההלכה [...] הבנאי השני. [הם עשו כן מתוך סיבת תאוות הבצע [...] ואותם הבניינים אשר הם חידשו בבחינת יש מאין הם בניגוד לשריעה הטהורה [...] יש לבדוק אותם היטב. את כל המקומות אשר נבנו מחדש ותוקנו יש להרוס ולסלק ויש להחזירם אל מתכונתם המקורית.45  

			על פי הידוע על ההתפתחויות ההיסטוריות בשנים אלו, ועל פי האמור לעיל בפנקסי החשבונות מאותן שנים, לא בוצע הפירמאן, כמו רבים כמוהו והקהילה הצליחה בשנים אלה לא רק לשפץ את בית הכנסת תלמוד תורה, אלא אף להרחיבו לשני בתי הכנסת הנוספים. 

			לפי שעה אין בידינו תיעוד מפורט על בתי הכנסת הספרדיים בירושלים משנות השישים המאוחרות ומשנות השבעים. התיעוד הברור הבא הוא מפנקס החשבונות של הקהילה משנת תקמ"ה (1784/5) והוא מלמד בבירור כי ממשיכים להתקיים ארבעת בתי הכנסת, ולרביעי, עֲזָרָה, אף ניתן כבר שמו החדש אסתנבולי(!). בסעיף הוצאות בשנה זו נזכר: "25 גרוש עבור בבניין בי"כ [בית כנסת] אסתנבולי",46 ומכאן שכנראה בשנה זו או בשנה שלפניה הושלם בניין בית הכנסת הרביעי. 

			בפנקס החשבונות של הקהילה משנת תקנ"ג (1792/3), כבר נאמר במפורש בסעיף "הכנסות למלמדי ת"ת, מק"ק אסתנבול, מק"ק ת"ת וקאווריטיקה [ומהרביעי]",47 ובשנת תקנ"ד (1793/4) נאמר: "הכנסה למלמדי ת"ת מקאווריטיקה [הארבעה] אליהו [ת"ת], גדול [ריב"ז], אמצעי, אסתנבולי".48 

			 

			התבררו אפוא השלבים שהביאו להקמת המתחם כולו, שראשיתו בשלהי המאה ה־16 וראשית המאה ה־17 וסופו במחצית השנייה של המאה ה־18. למעשה, נבנו בתי הכנסת (להוציא הגדול) בשיטת הסיפוח הזוחל, תחילה כחצרות סמוכות לא מקורות, שבהדרגה הפכו לבתי כנסת בפני עצמם כשתקרות נבנו מעץ. במאה ה־19 עמד אפוא המתחם על תלו. את צורתם הסופית, כולל התקרות והכיפות מאבן, קיבלו בתי הכנסת  בשנות השלושים של המאה ה־19, בתקופת השלטון המצרי, אז שופצו מחדש בצורה משמעותית.  

			סיכום התיעוד העות'מאני וספרות המחקר הענפה היהודית והמוסלמית על השיפוץ הגדול הזה הובאו בספרו של אמנון כהן, המבוסס על הסִגִ'ל של ירושלים במאה ה־19,49 שם פורסמו שתי התעודות המצויות בסִגִ'ל ויש אזכור לעוד חמש תעודות מוסלמיות שפורסמו על ידי רסתם בלבנון בשנים 1986-7(!) בנוסף לתיעוד מתורגם של חלק מן המסמכים שפורסם בעבר בכמה מחקרים עבריים. 

			 

			ברצוני לסיים פרק זה בשאלה חשובה. כידוע, על פי חוקי האסלאם ישנו איסור לבנות בתי תפילה חדשים לד'ימי (הלא־מוסלמים), הגם שמותר לשפץ מבנים קיימים. בהשקיפנו על התהליך שהתרחש בירושלים בתקופה העות'מאנית, ברור לגמרי שנבנו גם בתי כנסת חדשים לצד שיפוץ הישנים יותר. התופעה מוכרת באימפריה העות'מאנית גם בקהילות יהודיות אחרות. לדעתי, הגורמים המרכזיים שאפשרו בנייה והתרחבות של בתי הכנסת הקיימים בירושלים הם כלכליים: סכומי השוחד הגדולים ששולמו לשליטים ולפקידים המקומיים לצד תשלומים שנגבו כחוק, וריבוי האוכלוסייה היהודית בעיר שהשלטון והכלכלה המקומית נהנו מהם. העובדה שפקידי ארץ ישראל בקושטא הזרימו סכומים גדולים מאוד לקהילה וכן שילמו סכומי גדולים לשלטונות באסתנבול ובירושלים — כל אלה אפשרו התרחבות ובניית בתי הכנסת בירושלים. 

			פרק 8 

			מעמדה של הרבנות הכוללת בירושלים בתקופה העות'מאנית 

			מוסד "הרבנות הכוללת", מעין רבנות ראשית של עיר, היה אחד מתפקידי ההנהגה החשובים בקהילות ישראל באימפריה העות'מאנית. חוקרים שעסקו בסוגיה זו הרבו להתעניין בראשיתו, ובעיקר בקהילת קושטא בעת כיבושה על ידי העות'מאנים (1453), במחצית השנייה של המאה ה־16 ובראשית המאה ה־17. הם נחלקו בדבר מעמדה ועצם קיומה בקושטא בתקופת הרבנים משה קפסאלי (נפטר ב־1495) ואליהו מזרחי (הרא"ם, נפטר ב־1526). היו שסברו כי שני הרבנים הללו קיבלו ייפוי כוח רשמי מטעם הסולטאן התורכי לעמוד בראש ה"מילֶת" היהודי,1 בדומה למינוי ראשי הדתות הנוצריות בקושטא, הפטריארך היווני־האורתודוקסי והפטריארך הארמני.2 חוקרים אחדים טענו כי לא הייתה בקושטא כלל רבנות כוללת בעלת סמכות מטעם השלטון העות'מאני שהנהיגה את שאר הקהילות באימפריה, ואף לא הייתה סמכות פנימית רשמית שניתנה ל"רב הכולל" של קושטא על קהילות אחרות באימפריה.3 יתר על כן, מחקרו של בנג'מין בראודה פסל מעיקרה את הדעה הרווחת כי השלטון העות'מאני ארגן במילֶתים את הלא־מוסלמים (דִ'מים) באימפריה. ראשיתה של שיטת המילת על פי מחקר זה היה רק במאה ה־19.4 בראודה רואה כמיתוס את קיומם של מילתים במאות קודמות לה, ומסביר כיצד התהוו הסיפורים על הפירמאנים שניתנו לראשי הדתות הלא־מוסלמיות בקושטא במאות ה־15 וה־16. 

			לית מאן דפליג כי לאחר מותו של ר' אליהו מזרחי בקושטא (1526) לא הייתה רבנות כוללת שהנהיגה את קהילות האימפריה, וכל קהילה בחרה את רבניה לפי שיקול דעתה. ידוע גם שהרבנות הכוללת בהרבה קהילות, ובעיקר בקהילות הגדולות, מנתה יותר מרב כולל אחד; לעתים היו שניים, שלושה ואף ארבעה רבנים כוללים שכיהנו בעת ובעונה אחת.5 גם הרבנות בתקופת התנט'ימאת (הרפורמות, 1876-1839) לא נחקרה עדיין עד תום, אף כי פורסמו על כך תעודות עות'מאניות רשמיות לא מעטות,6 והמעמד החוקי של הרבנות בתקופה זו ברור הרבה יותר.7  

			עם ראשיתן של הרפורמות העות'מאניות בראשית המאה ה־19, הוענקו גם זכויות וסמכויות לנתינים הלא־מוסלמים, ובעיקר לראשי הדתות. כך חדר התואר "חכם באשי" (בתורכית: "חאח'אם באשי", ראש־החכמים) לטרמינולוגיה של הרבנות הכוללת באימפריה העות'מאנית: החכם באשי הראשון בקושטא, ר' אברהם הלוי, נתמנה בפִירמאן סולטאני בשנת 1835,8 ולאחר הרפורמות של שנת 1839 נתמנה חכם באשי בכל עיר־מחוז בפִירמאן מן הסולטאן. כתוצאה מכך חלו שינויים במבנה הרבנות הכוללת, ובכל קהילה ישב רב כולל אחד בלבד. לחכם באשי של קושטא הוענקו סמכויות נרחבות כראש המילֶת היהודי באימפריה, וכל החכמים באשי בערי המחוז היו כפופים לו. נציגי הקהילות הגדולות אף השתתפו בבחירתו של החכם באשי של קושטא בעקבות החוקה לבחירת הרבנים, ה"ח'אח'אם ח'אנה", שנכנסה לתוקפה בשנות השישים של המאה ה־19.9 

			גם מעמדה של הרבנות הכוללת בירושלים בתקופה העות'מאנית טרם נחקר דיו. פורסמו אמנם חיבורים שונים בנושא זה, מדעיים ופופולריים,10 אלא שרב בהם החומר על הרבנים שמילאו את התפקיד, על תוארם, אך לא על המוסד ותפקידיו. וכמו בדיון ההיסטוריוגרפי הכללי על היישוב בארץ ישראל, כך גם בנושא זה חדרו לדיונים נימות רומנטיות ואפולוגטיות הדומות בחלקן להתרפקות הכללית על עברו של היישוב, ובחלקן נובעות ממניעים חברתיים ופוליטיים. בספרות זו תוארה דמותו של "הרב הכולל" לירושלים כבעלת סמכויות שלטוניות ופנימיות רחבות, שיש לה מרוּת על כל קהילות ארץ ישראל ואף על קהילות בחוץ לארץ, כמייצגת את היהודים בפני השלטונות וכממונה מטעמם (אחרי שנת 1840), ועוד מתקופות קדומות הוענק לו בספרות גם התואר "ראשון לציון". הרב הכולל נתפס אפוא כראש וראשון ליהודי ארץ ישראל בתקופה העות'מאנית.  

			כאמור, לרוב הדיונים היה אופי רומנטי ונוצר מעין מיתוס של תפקיד הרב הכולל של ירושלים, מיתוס של בריאה,11 שביקש לתת למוסד מעמד של הרבנות הראשית לארץ ישראל בתקופת המנדט. לשם חיזוק המוסד החדש ביקשו שורשים בעבר, וכך נוצרו עיוותים סביב מעמדו. 

			אם כן, אף שנכתבו לאחרונה כמה מחקרים על הרבנות הכוללת בירושלים, בעיקר במאות ה־17 12 וה־18,13 טרם שורטטה תמונה מקיפה של המוסד בתקופה העות'מאנית, על השינויים והתהליכים שחלו בו, ולא נערך דיון ביקורתי על מעמדה של הרבנות הכוללת במאה ה־19, תקופה רבת חשיבות בתולדות היישוב. 

			הפרק נחלק הדיון לשניים: תחילה אדון במוסד הרבנות הכוללת בירושלים מן הכיבוש העות'מאני ועד שנת 1841, עם מינוי החכם באשי הראשון, ר' חיים אברהם גאגין. בחלקו השני ארחיב על מעמדו ותפקידו של החכם באשי משנת 1841 ועד סוף התקופה העות'מאנית.  

			הרבנות בשנים 1841-1516 

			בשנת 1516 נכבשה ארץ ישראל על ידי העות'מאנים. קודם לכן, בימי הממלוכים וכנראה גם במאה ה־16, שלטו בקהילה כמה שייח'ים ובראשם "שיח' אל יאהוד". ר' עובדיה מברטנורא קרא להם "הזקנים", אך הוא ייחס את הכינוי גם לבעלי תפקידים אחרים (1488). משלהי המאה ה־14 ועד המאה ה־16 קיימת בירושלים גם פונקציה של "סגן נגיד" — "וויצו נגיד".14 הללו ניהלו את ענייני הקהילה הן כלפי השלטונות והן כלפי פנים. על מקומו של "רב הכולל" בירושלים בתקופה זו אין בידינו מספיק ידיעות, אך ידוע שתפקיד ה"שיח' אל יהוד" התקיים וייצג את הקהילה בפני השלטונות גם במאות ה־16 וה־17 ועם הכיבוש עבר כנראה לידי אדם אחד. מן המאה ה־16 יש עדויות על תפקיד "חכם הקהל" או "הרב הכולל" ו"דיין". הרלב"ח (ר' לוי ן' חביב; נפטר ב־1541) למשל כיהן בתפקיד זה. 

			באמצע המאה (1555-1551) כיהן בתפקיד זה הרדב"ז (רבי דוד בן שלמה אבן זמרא), שהובא לשם כך ממצרים, ושטר מינויו הגיע כנראה לידינו.15 הוא הסתכסך עם הקהילה בענייני ממון וחזר למצרים. מתוך מחקרה של מינה רוזן מתברר כי מִשׂרת "חכם הקהל" המשיכה להתקיים ברציפות גם בסוף המאה ה־16 וברוב שנותיה של המאה ה־17.16 בשלהי המאה חל משבר בתפקיד ומסיבות שונות, שטרם הובררו כל צורכן, לא מצינו בירושלים "רב כולל" או "חכם קהל". אפשר שהיה זה כתוצאה מריבוי חכמים בעלי שם בירושלים17 סביב ישיבת בית יעקב, או שמא לא הגיעה הקהילה לכלל הסכמה על בחירת הרב. אפשר גם לשער כי הדבר נעוץ במשבר סביב התנועה השבתאית בירושלים. מכל מקום, ר' רפאל מרדכי מלכי, רב ורופא שחי בירושלים בסוף המאה ה־17, התריע על המשבר הקשה ששרר בהנהגת הקהילה ובתפקודה — בין השאר משום שלא היה רב כולל.18 על כל פנים, מראשית המאה ה־18 יש בידינו ידיעות על רציפות בתפקיד הרב הכולל.  

			החל משנת 1727, עם הקמת "ועד פקידי ירושלים בקושטא" שנטל את חסותו על היישוב בארץ ישראל, כפוף היה גם הרב הכולל של ירושלים לפקידי קושטא, ואף בחירתו נעשתה בהשראתם ובפיקוחם.19 ניתן לומר אפוא שהתפקיד התקיים במשך רוב התקופה שאנו דנים בה, להוציא זמן קצר בשלהי המאה ה־17. 

			מעמדו של הרב הכולל בעיני השלטונות 

			כאמור לעיל, מראשית המאה ה־16 ואילך השלטון לא התערב בבחירת הרבנים הכוללים בקהילות השונות. השלטון לא הכיר גם בסמכות שלטונית או רוחנית מרכזית באימפריה העות'מאנית, וכל קהילה ארגנה ובחרה את רבניה והנהגתה. השיח' או פקיד20 מיוחד שנתמנה לכך, ייצג את הקהילה בפני השלטון המקומי בסנג'ק ירושלים במשך כל התקופה, ונראה כי בעיני השלטון לא היה לו תפקיד או מעמד כלשהו. כך מסתבר מן העובדה שאנשי הקהילה המתנכלים לרב הצליחו לעתים להלשין עליו ולהסגירו למעצר.21 אילו היה לו מעמד חוקי כלשהו, או מונה בפִירמאן, בדומה למעמדו החל משנת 1841, ולא היה קורה כדבר הזה. לעומת זאת הכירו השליטים בכוחו ובסמכותו של הרב בחיי הקהילה ונעזרו בלחץ שהפעילו עליו כדי לגבות ממנה כספים. הדבר נעשה על ידי איומים או מעצר של הרב מתוך ידיעות שהקהילה תזדרז לפדותו בכופר גבוה. 

			מעמד דומה היה בתקופה זו לראשי הכנסיות הנוצריות השונות בקושטא ובפרובינציות. אלא שמבנה ההנהגה בכנסייה היוונית־האורתודוקסית ובכנסייה הארמנית היה שונה מזה של הרבנות: הנהגת הכנסיות הללו היררכית, והפטריארך בקושטא דומיננטי, גם אם קמו לעתים עוררין על כך. הכנסייה הארמנית בירושלים נשלטה גם היא סוף המאה ה־17 ובמאה ה־18 על ידי הפטריארכיה בקושטא בעקבות משברים כלכליים שעברו עליה, בדומה לקהילה היהודית;22 קשריהן של הכנסיות בפרובינציות עם השלטונות עברו כמעט תמיד דרך הפטריארכיות שלהן בקושטא. מתוך עדותו של ר' רפאל מרדכי מלכי23 עולה שמעמדן של הכנסיות הנוצריות בארץ ישראל בסוף המאה ה־17 היה טוב יותר מאשר של הקהילה היהודית, אך ידיעותינו על יחס השלטונות המקומיים לראשי הדתות מועטות.24 

			הרב הכולל ומעמדו בקהילה 

			כוחו וסמכותו של הרב הכולל בירושלים היו תלויים בהסכמה הכללית וביחסיו עם הקהילה והנהגתה וגם במעמדו הרוחני. ואכן, כמה מן הרבנים שכיהנו בתפקיד זה בלטו באישיותם התורנית ובמנהיגותם התקיפה, שהאפילה על היעדר הגיבוי השלטוני. כך היו הרלב"ח והרדב"ז במאה ה־16, ר' ישראל בנימין הראשון ור' יעקב חגיז במאה ה־17, ר' יצחק הכהן רפפורט ור' שמואל בכ"ר מיוחס במאה ה־18, ור' רפאל יוסף חזן ור' משה סוזין בראשית המאה ה־19. לעומתם כמה רבנים שלא השאירו רישומם בהנהגת הקהילה. כך היה, למשל, באמצע המאה ה־18, כאשר הפקידים בירושלים ופקידי קושטא לא חלקו מספיק כבוד לרב.25  

			בבחירת הרבנים לא היו כללים קבועים. במאה ה־16 הסמכות לבחור את הרב הכולל הייתה בידי קבוצה מצומצמת של פרנסים, ואילו במאה ה־17 גדל מספר הבוחרים, ולקחו בבחירה חלק לא רק הפרנסים, אלא גם "המעמד" — מעין אסיפה כללית של הקהילה שישבו בה חכמים, פרנסים ונציגים של בעלי הבתים.26 במאה ה־18, נוסף על ה"מעמד" בירושלים שאישר את המועמד, לפקידי קושטא בהצעת המועמד ובבחירתו: "הרב המנהיג העיר שקיבלוהו פעה"ק ובפרט כולל קושטא יע"א כולה בחתימת רבניה וגביריה ופקידיה וממוניה וגבאיה",27 גם אם רשמית נעשה המינוי גם בירושלים.28 

			התנאים לבחירת הרבנים וההסכמים שנעשו עמם היו כנראה שונים מרב לרב ומתקופה לתקופה. שריד לשטר מינוי נמצא בשו"ת המבי"ט, והוא קרוב לוודאי של הרדב"ז. ממנו ניתן ללמוד מעט על היקף סמכותו: 

			קיבלנו עלינו בשבועה חמורה [...] שראובן יהיה עלינו לרא' ולקצין ודיין ומנהיג לדון ולפשר בכל עניין שיצטרך בין ליחיד ובין לרבי' בין לנישואין בין לגירושין בין בכל אשר יראה לו לגזור ולעשות גדר והסכמה.29 

			במאה ה־18 נכתבו שטרות מינוי דומים. החיד"א מספר כי בשנת 1749 כתב את שטר המינוי לר' יצחק הכהן רפפורט.30 

			על משכורתו של הרב הכולל ישנן רק ידיעות מעטות. הרדב"ז הסתכסך עם הקהילה כאשר לא שולמו הוצאותיו לצורכי תפקידו ולפיכך התפטר ועזב למצרים. ר' משה גלנטי התלונן על אי יכולתו למלא את תפקידו כהלכה בשל חוסר אמצעים. במאה ה־18 שולמה המשכורת לרב הכולל על ידי פקידי קושטא, שאף קבעו עמו את התנאים. כך, למשל, ידועה משכורתו של רי"צ הכהן — 504 גרוש לשנה, אלא שלא ברור אם שולם לו סכום די גדול זה כראש ישיבת חסד לאברהם ובנין שלמה. ייתכן שבמאה ה־18 שולמה המשכורת לרבנים הכוללים בתוקף תפקידם בראשי ישיבה, אך הדבר לא נתחוור די צורכו.31 

			לרב לא הייתה גושפנקא ממשלתית כלשהי, ולפיכך הצטמצמו סמכויותיו לתפקיד רבני בקהילות ישראל בדרך כלל: אב בית דין בקהילה; וכאשר היו בירושלים כמה בתי דין זוטא, הוא עמד בראש בית דין רבא, דרש בשבתות ובחגים בבית הדין המרכזי וחתם בראש התקנות. אף בתחום זה חלו שינויים בסמכויותיו של הרב הכולל בתוקף הנסיבות. כך, למשל, התלות המוחלטת כמעט בפקידי קושטא ורבניה במאה ה־18 הביאה לכך, שרוב תקנות ירושלים הותקנו או הוכתבו על ידיהם, ולרבני ירושלים ופקידיה לא נותר אלא לאשרם.32 

			רבים מן האישים שכיהנו בתפקיד הרב הכולל בירושלים בתקופה זו לא היו ילידי העיר או ארץ ישראל, אלא באו אליה כדי למלא את התפקיד או קודם לכן.33 דומה כי יש בכך כדי ללמד על אי יציבותה של הנהגת הקהילה. תחלופת האוכלוסייה בירושלים הייתה גדולה מאוד בתקופה זו, ובכל דור נזכרים שמות חדשים וחכמים אחרים החתומים על התקנות ועל תעודות הקהילה. לא זו בלבד שאין רציפות מאב לבן במשפחות בעלות מסורת של הנהגה, כפי שנהוג היה בקהילות אחרות באימפריה העות'מאנית, אלא שפעמים משתנה ההנהגה כמה פעמים בעשור אחד. אפשר אפוא לומר כי עד סוף המאה ה־18 אין יציבות באוכלוסייה היושבת בארץ וחוסר הרציפות מנע היווצרות הנהגה בעלת מסורת ודפוסים קבועים. בכל דור ודור באים חכמים ורבנים ממקומות שונים וקובעים תקנות חדשות.  

			בתקופה הנדונה מצינו בירושלים רק רב כולל אחד, בעוד שבקהילות אחרות באימפריה העות'מאנית היו כמה רבנים כוללים, וגם בקושטא ובשאלוניקי היו שלושה רבנים עד המאה ה־19. באיזמיר כיהנו בדרך כלל שני רבנים כוללים.34 ייתכן ששני טעמים לדבר: התלות הכלכלית הבלתי פוסקת של הקהילה בכספים מבחוץ לא אפשרה להחזיק יותר מרב כולל אחד; גם גודלה הקטן יחסית של הקהילה לא הצדיק מינוי של כמה רבנים כוללים. 

			סמכותו הרוחנית של הרב בקהילה הספרדית בירושלים הייתה ברורה, אך לא הקיפה את הקהילה האשכנזית. ומכיוון שלא היה לו כוח כלפי השלטונות, לא אליו פניו בבעיותיהם עם השליטים המקומיים או המרכזיים. לאשכנזים הייתה בירושלים עד ראשית המאה ה־18, שנת חורבן "החצר" (1720), קהילה נפרדת ורב משלה, שהתנהלה בדפוסים דומים לאלה של הקהילה הספרדית.35 עם התפוררותה במאה ה־18 נותרו בירושלים מעט אשכנזים, ללא מסגרת ארגונית. אמנם הם שלחו שד"רים לחוץ לארץ (תוך כדי סכסוכים עם הספרדים), אך רב לא היה להם ולא בית דין או בית כנסת. הם השתתפו בחיי היום יום של הקהילה הספרדית.36  

			לרב הכולל של ירושלים לא היו כאמור סמכויות על קהילות אחרות בארץ ישראל ובוודאי לא מחוצה לה. במאה ה־18 רבה של ירושלים היה אמנם כפוף במידה רבה לקהילת קושטא בשל גורמים כלכליים וחברתיים, אך לא בכוח היררכיה חוקתית, חיצונית או יהודית. כך למשל, הפולמוס על הסמיכה — ניסיונם של חכמי צפת באמצע המאה ה־16, ובראשם ר' יעקב בירב, לחדש את סמיכת החכמים המוסמכת לפסוק הלכות מחייבות לכל היהודים באשר הם, כבימי הסנהדרין בתקופת הבית השני — בין חכמי צפת וירושלים לא באה לידי ביטוי עליונותה של הרבנות בירושלים על זו של צפת,37 וגם בהמשך המאה ה־16 נהגו לפנות מירושלים לחכמי צפת בעניינים שונים, וכפי שכתב המבי"ט: "כי עתה בעוונותינו הרבים לית דין ולית דיין בירושלים".38  

			גם בתקופת התנט'ימאת, כאשר כוחו של החכם באשי בא מן השלטון העות'מאני, לא הרחיקה סמכותו מירושלים. בסוף המאה ה־18 הייתה לרבה של ירושלים השפעה מסוימת על קהילת חברון הסמוכה, וסבורני כי הדבר נבע ממצבה הקשה של הקהילה הקטנה בחברון וקרבתה לירושלים.39 

			תוארו של הרב הכולל 

			מן האמור לעיל ברור כי רבה של ירושלים לא היה רבן של קהילות ארץ ישראל. פחות ברור ממתי משמש התואר "ראשון לציון" לכינוי רבה הכולל (הספרדי) של העיר. חוקרים שעסקו בכך יצרו, לדעתי, מיתוס של בריאה — ניסיון להקדים ככל האפשר את התואר בשל המשמעות הרחבה שיש לו בימינו ועקב המשמעות הסמלית וההילה העולה מהתואר, שכן כיום ציון וציונות מכוונים לארץ ישראל. ואולם במתכונתו הראשונה וכן בספר ישעיהו ("ראשון לציון הִנֶּה הִנָּם ולירושלים מבשר אתן" — ישעיהו מא, כז) עניינו רק בירושלים. 

			הראשון שטיפל בנושא זה היה אריה ליב פרומקין, שקבע כי "הרב הכולל" הראשון שנשא את התואר היה ר' משה גלנטי (המג"ן), גם אם לא הביא אסמכתא לכך.40 משה דוד גאון, שמצא את התואר באמצע המאה ה־18, סבר שזו תקופת הראשית שלו.41 אברהם אלמאליח, שדן בדעות השונות ובמקורות השונים גם אם הסתייג מכמה מהם, קיבל אף הוא את הדעה הבלתי מבוססת "שהתואר 'ראשון לציון' הוענק לרב הראשי הספרדי בא"י שמקום מושבו בירושלים מימי הרה"ג משה גלנטי ואילך".42 בדברי אלמאליח נמצא התואר שלא הוכח, ונזכרת "הרבנות הראשית של א"י" כמתייחסת לרב שכנראה לא היה רבה של ירושלים. אחרים הסתמכו עליהם, וללא בדיקה כינו את רבני הכולל בירושלים בשם "ראשון לציון" והעניקו להם סמכויות רחבות מאלו שהיו להם בפועל.43 להלן אראה שהדברים יפים בחלקם לסמכויות החכם באשי, שללא ספק נשא בתואר "ראשון לציון" החל משנת 1841. 

			מה הם המקורות לבירור פרשה זו. הדיון בתוארו של ר' משה גלנטי מקורו בכך שבסוף המאה ה־17 לא היה רב כולל בירושלים, ורק בשנת תקט"ו (1755) נזכר התואר "ראשון לציון" לראשונה יחד עם התואר רב כולל בירושלים. בהסכמה משנת 1755 לספרו של ר' נסים חיים משה מזרחי, שהיה הרב הכולל בשנים 1749-1745, כותבים רבני ירושלים: "ומוניטין שלו מסוף העולם ועד סופו לרבות השחקים ראשון לציון כל הנקרא בשמו ובמעשיו".44 כעשרים שנה לאחר מכן נזכר שוב התואר על מצבתו של ר' רפאל אברהם ן' אשר, שהיה קרוב לוודאי הרב הכולל אף הוא: "מצבת קבורה אחד במיוחד עיר וקדוש קדושה ראשונה ראשון לציון [...] הוא הראש ריש מתיבתא".45 לעומת זאת, התואר "ראשון לציון" היה בתקופה זו בשימוש גם במקומות אחרים בארץ ישראל ומחוצה לה,46 אך בשום פנייה רשמית לרבה של ירושלים בעשרות האגרות שבידינו מן המאה ה־18, לא נזכר התואר בין תארי הכבוד של הרב הכולל. מסתבר אפוא כי לא היה זה תואר רשמי בתקופה זו. 

			מתי, אם כן, החלו להשתמש באורח רשמי בתואר? ללא ספק בראשית המאה ה־19. באגרות פקוא"מ לרבה של ירושלים משנות העשרים ואילך משמש התואר בפניות רשמיות, אף כי לא בכולן.47 ממקורות אחרים כבר ניכר שהיה זה מתאריו של רבה של ירושלים. בהקדמתו לספר התקנות והסכמות48 של ירושלים מכנה המחבר, הרב משה סוזין, הרב הכולל בשנת תקפ"ד,49 את ר' יו"ט אלגאזי — מי שהיה הרב הכולל בסוף המאה ה־18 — בשם ראשון לציון.50 אין ללמוד מכך שעוד בימיו של אלגאזי היה התואר נהוג, אלא שבתקופת הרב סוזין כבר היה בשימוש. בהמשך דבריו מכנה הרב סוזין בתואר זה גם את הרב רפאל יוסף חזן, הרב הכולל בראשית המאה ה־19.51 אף מכאן אין ללמוד על תוארו בימיו אלא בימי הרב משה סוזין, בשנות העשרים של המאה ה־19. השימוש גבר והלך אחרי שנת 1841, עם מינויו של הרב גאגין לחכם באשי.52 

			קשה אפוא לענות בוודאות על השאלה בדבר הסיבה למתן התואר החל מראשית המאה ה־19. יש לשער שהיה זה בעקבות השינויים שהסתמנו בקהילת ירושלים ומחוצה לה. ייתכן שלגידול יישוב הפרושים בעיר בראשית המאה ה־19 ולראשית התארגנותם העצמאית, והערעור שהטילו על תקנות העיזבונות האומרות כי יהודי שנפטר בירושלים ולא הניח אחריו יורשים בעיר, הקהילה יורשת את עיזבונו,53 יש קשר למתן התואר — הוא נועד לתת גושפנקא חזקה יותר לרב הספרדי של ירושלים. ואולי קשור הדבר גם בהקמת הפקוא"מ — ועד הפקידים והאמרכלים באמשטרדם — ובכבוד ובמעמד שהעניקו לרב הספרדי של ירושלים.  

			מעמדו של החכם באשי (1917-1841) 

			שינויים מפליגים חלו באימפריה העות'מאנית בכלל ובסוריה וארץ ישראל בפרט החל משנת 1840,54 כשהאזור חזר לשלטון העות'מאני לאחר עשור של שלטון מחמד עלי. התנט'ימאת — הרפורמות — השפיעו על מעמדם של הנתינים הלא־מוסלמים. ירושלים הייתה לעיר מחוז הכפופה ישירות לקושטא, תחת כפיפותה המִנהלית לדמשק, להוציא תקופות קצרות במאה ה־18. 

			עוד בשנת 1835 קיבל הרב הכולל של קושטא פִירמאן בדבר מינויו כחכם באשי ראשון מטעם השלטון.55 הייתה זו הפעם הראשונה שהשלטון התערב בצורה כה בולטת באוטונומיה היהודית. פִירמאנים דומים נשלחו באותה שנה גם לרבנים אחרים בקהילות תורכיה.56 ברפורמות של שנת 1839 57 — ח'ט-י שריף של גולח'אנה — קיבלו כל הרבנים בערי המחוז הגדולות פִירמאנים וכתבי מינוי לתואר חכם באשי בהמלצת החכם באשי של קושטא. ופיִרמאנים רבים נשלחו לקהילות היהודיות שעניינן הארגון והביטחון.58 עם עליית מעמדה המנהלי של ירושלים בשנת 1840, קיבל גם הרב הספרדי של העיר תואר חכם באשי בכתב מינוי (ביראת') שניתן לרב אברהם חיים גאגין בשנת 1841.59 בשנת 1856 התפרסם ח'ט-י הומאיון, שהוקדש ברובו לזכויות החדשות של הלא־מוסלמים,60 ובראשית שנות השישים חוקק השלטון חוקות מיוחדות לארגון הקהילתי של שלוש הדתות הלא־מוסלמיות הגדולות באימפריה: היוונים־האורתודוקסים, הארמנים והיהודים. 

			לחוק המיוחד לבחירת הרבנים הראשיים בקושטא ובערי האימפריה,"ח'אח'אם ח'אנה",61 היו שני היבטים חשובים: (א) השלטון הגדיר במדויק את זכויותיו וחובותיו של החכם באשי, שאת בחירתו היה מאשר או דוחה, וכן באשר ל"ועד הרוחני", הממונה על ענייני דת, ול"ועד הגשמי", הממונה על הניהול השוטף של הקהילה. התערבות באוטונומיה הפנימית של היהודים החלה עוד בשנות השלושים, ובכך טמון השוני המהותי בין תקופת התנט'ימאת למאות השנים שקדמו לה. (ב) הרבנות הייתה מעוגנת אמנם במינוי רשמי שהעניק לה מעמד וכבוד, אך למעשה כוחה הצטמצם בעקבות הקמת הוועדים השונים לידה, שאף הם היו מעוגנים בכוח החוק. 

			את דבריהם של חוקרים שונים שעסקו בסוגיית מעמדו של החכם באשי בירושלים במחצית השנייה של המאה ה־19 אפשר לסכם בכמה עניינים עיקריים: 

			 

			א. 	כתוצאה מהתנט'ימאת ומן הפִירמאנים הרשמיים שניתנו לרב של ירושלים, חלה עלייה תלולה במעמדו כלפי חוץ כראש העדה היהודית בארץ ישראל וכמייצגה בפני השלטונות. חשיבות זו הודגשה כבר על ידי לונץ, ראשון העוסקים בנושא זה, שהתרשם בעיקר מגינוני הכבוד להם זכה.62 חיים הירשברג אף הרחיק לכת: 

			בזמן שירושלים היהודית הלכה והתרחבה ונתווספו בה שכונות חדשות חשוב היה שאפשר להקים בתי כנסיות ובתי מדרשות בלי הגבלה והתערבות השלטון. והעיקר: יש משמעות רבה לעובדה שכשמונה מאות שנה לאחר שירושלים חדלה להיות מקום מושבה של הסמכות הדתית העליונה בארץ, שוב חודשה בה מִשׂרת ראש החכמים כבעל סמכות דתית עליונה כזאת. והחידוש נעשה בידי השלטון המרכזי במדינה.63 

				בדבריו יש הפרזה רבה: מינויו של גאגין נעשה בשנת 1841, עוד לפני בניית השכונות, ודווקא בעת בנייתן של השכונות הראשונות, בשנות השישים והשבעים, לא ניתן מינוי לחכם באשי, כפי שיתברר להלן. גם מעמדו כבעל הסמכות הדתית העליונה בארץ ישראל, מעין החזרת עטרה ליושנה, היה רחוק ממעמדו הריאלי. 

			ב. 	בשל מעמדו החיצוני ומכוח מעמדה של ארץ ישראל בעולם היהודי, היה החכם באשי בעל סמכות בלתי מעורערת על הקהילה בירושלים, על יהודי ארץ ישראל וקהילותיה, ואף בעיני יהדות העולם. הקהילה הספרדית בירושלים זכתה אפוא להגמוניה ביישוב. כך כתב, למשל, נתן אפרתי: "מפאת חשיבות מעמדו של הרב הראשי לארץ ישראל לגבי העולם היהודי כולו, הוחלט כי גם הראשון לציון ייבחר לפי אותו החוק — חוק 'חכם חאנה'",64 והדברים מופרזים מאוד. המושג "רב ראשי לארץ ישראל", למשל, אין לו שום אסמכתא, וגם מעמדם של רבנים אלה בעולם היהודי מופרז מאוד. 

			ג. 	בראש מוסד זה עמדו רבנים גדולים בתורה ובהנהגה.65 

			 

			ראוי אפוא לבחון את המוסכמות הללו תוך כדי עיון מחודש בתעודות ההיסטורית שלפנינו ולאור המחקרים על התקופה.  

			המקורות העיקריים בסוגיה זו הם שני פִירמאנים שניתנו לחכם באשי בירושלים. האחד — משנת 1841 לר' אברהם חיים גאגין,66 והאחר — משנת 1893 ליש"א ברכה, ר' יעקב שאול אלישר.67 פִירמאן נוסף שניתן בשנת 1890 לר' מאיר פאניז'ל, אינו בנמצא.68 הגיעו לידינו גם כמה פִירמאנים דומים ניתנו לחכם באשי בערים אחרות — קושטא, איזמיר, בורסה, אדירני, בגדאד וסראיבו.69 לאלו נוסף פִירמאן בכתב יד מאיזמיר.70 לשם השוואה נעיין גם בפִירמאן מינוי שניתן לפטריארך הארמני של ירושלים בשנת 1888.71 בידינו גם תעודות ואגרות רבות שנשלחו להחכם באשי מהפקוא"מ באמשטרדם וממקומות אחרים, וכן תקנות ירושלים וקונטרסים שונים המלמדים על מעמדו. 

			הפִירמאנים 

			בין השנים 1917-1840 כיהנו בירושלים 13 רבנים בתפקיד רב הקהילה הספרדית. רק שלושה מהם קיבלו פִירמאן מ"השער העליון" כ"חכם באשי", לשלושה אחרים ניתן כנראה רישיון מן השלטונות המקומיים בלבד,72 ושבעה אחרים כיהנו בסוף התקופה העות'מאנית כממלאי מקום.73 אין לקבל אפוא את דבריהם של כמה חוקרים שסברו כי כל רבני ירושלים החל משנת 1841 קיבלו מינוי מטעם "השער העליון".74 הפִירמאנים מקושטא נמסרו כאמור לר' אברהם חיים גאגין (1841), לר"מ פאניז'ל שנתמנה אמנם לכהונתו בשנת 1881 אך את הפִירמאן קיבל רק לאחר תשע שנות כהונה, בשנת 1890.75 הפִירמאן השלישי ניתן בשנת 1893 ליש"א ברכה. לגבי השאר טען לונץ מפורשות שלא קיבלו מינוי רשמי מהשער העליון, משום שלקהילה לא היו אמצעים לשלם את המס המיוחד שהוטל על מתן כתב מינוי. על גרסה זו חוזר גם הירשברג.76 מקור קדום יותר המאשר גרסה זו בכמה שינויים מביא לודוויג אוגוסט פראנקל, עבר בקושטא בדרכו לארץ ישראל כדי להקים את בית ספר למל בשנת 1856. הוא שהה בקושטא לאחר פרסום הח'ט-י הומאיון, ובין שאר דבריו כתב: 

			הממשלה, והיא תשאהו ותקיימהו. בעת תשלם העדה מכסת שלשים אלף פיאסטר לשנה עבורו, תוקירהו גם באותות כבוד [...] אך העוני והמחסור יעצרו את המקהילות כמעט תמיד מקחת את הכבוד הזה בעד המחיר הרב.77 

			בפִירמאן הראשון שניתן לרח"א גאגין נאמר במפורש: "וגם נתבאר התנאי שיפרע לאוצר מלכותי מס המנחה שנקצב עתה לסך שלשים אלף אקצ'ה כסף מזומן".78 ואכן ידוע שבשנות השלושים והארבעים שולם מס זה גם בעת מתן פִירמאנים לרבנים בערים אחרות באימפריה, אלא שהסכומים השתנו מקהילה לקהילה. בשנת 1854 שולמו בקושטא 60,000 אספר בעת מתן הפיִרמאן, נוסף למס שנתי המזכר בפִירמאן (שמא שריד למס־הרב — רב־אקצ'הסי) בסך של 338,000 אקצ'ה.79 בבורסה שולמו 10,000 אקצ'ה בשנת 1835.80 באיזמיר, לעומת זאת, שולם סכום זהה לזה של ירושלים — 30,000 אספר,81 ובסראיבו — 15,000 אקצ'ה.82 הירשברג טוען שהסכום שננקב בפירמאן של ירושלים (30,000 אקצ'ה) הוא שריד למס־הרב ששולם במאה ה־16 כדי לזכות ברבנות הראשית והוא לא השתנה מאז.83 אין לקבל דעה זו מכל וכול. ראינו לעיל, כי בפִירמאנים של המאה ה־19 לא היו הסכומים שווים בכל הקהילות וכי יש קשר בין גודל הקהילה וחשיבות העיר מבחינה עות'מאנית לבין הסכום ששולם. ייתכן כי גובה הסכום נקבע לפי מעמד הקאדי של העיר, שלא תמיד חפף למעמדה המנהלי של העיר.84 בבדיקת הסכומים ששולמו כמס־הרב במאה ה־16 עולה שגם אז לא היו הסכומים שווים ואין ללמוד מכך, לדעתי, על המאה ה־19. בקהילות קטנות המס במאה ה־16 היה נמוך, ואילו בקושטא מזכיר מקור אחד במאה ה־16 סך של 3,000 גרוש.85  

			יש לציין כי נושא מס־הרב (רב־אקצ'הסי) במאות ה־15 וה־16 עלום מבחינות רבות וקשה מאוד להסתמך עליו בדיון על מס־הרבנות של המאה ה־19.86 לקשיים שהועלו יש להוסיף גם את הסתירה בין דבריו של פראנקל, שהובאו לעיל, בדבר תשלום לפִירמאן כמס שנתי. לדעתי, לא היה זה מס שנתי במאה ה־19, שאלמלא כן לא היו השלטונות מוותרים על מתן הפִירמאן בגלל חוסר אמצעים. סביר יותר להניח שהייתה זו קניית הפִירמאן תמורת סכום כסף קצוב. המס השנתי הנוסף על הרבנות נמצא רק בפִירמאן של קושטא, והוא גדול בהרבה מהסכום ששולם לפירמאן. ייתכן כי המס השנתי שולם עבור כל נושאי משרת החכם באשי באימפריה העות'מאנית. 

			נראה כי המטבע אקצ'ה, או אספר, הנזכר בפִירמאנים שניתנו לחכם באשי השונים באימפריה במאה ה־19, מכוונים לגרוש, שהיה אז המטבע הסחיר ביותר, כפי שעולה מדבריו של פראנקל המשתמש במושג piaster.87 הזיקה למונחים של מטבעות שיצאו מן השימוש קשורה כנראה למסורת של ניסוח צווים מלכותיים. הירשברג ציין בדבריו כי ברפורמה של שנת 1856, הח'ט-י הומאיון, בוטל המס המיוחד הזה על מינוי רבנים ופטריארכים באימפריה העות'מאנית ובמקומו נתנו מתנה. הדבר סותר את דברי פראנקל, שנכתב בשנת 1856 לאחר שהח'ט-י הומאיון קיבל תוקף;88 פראנקל ציין שהתשלום היה תקף גם לאחר הח'ט-י הומאיון. בדיקה מדוקדקת של נוסח הח'ט-י הומאיון89 מאשרת כי אין סימוכין לדברי הירשברג על ביטול המס ב־1856. נראה אפוא כי המס אמנם בוטל, אך מאוחר יותר, אולי לאחר כניסת חוקת הרבנות של שנת 1864 לתוקפה ("הח'אח'אם ח'אנה"). שכן בפִירמאנים לרבני איזמיר מהשנים 1854 ו־1855 המס הנזכר עדייו ניתן, ובפירמאן ליש"א ברכה משנת 1893 אין הוא מוזכר, ואף המתנה אינה נזכרת.  

			בדיקת הפִירמאנים שהגיעו לידינו מקשה בעניין זה, שכן כולם — להוציא זה של היש"א ברכה — קודמים לשנת 1856. שמא אין זה מקרה שגם לקהילות אחרות אין בידינו פִירמאנים משנת 1856 ואילך; אולי היה זה כתוצאה ממדיניות כוללת של השלטון העות'מאני, שכן קשה להניח שוויתרו על גביית מסי הרבנות בתקופה זו. אפשר גם שהיה זה בשל הקשיים שהיו באמצע המאה ה־19 לקהילת קושטא. על אף חוקת הקהילות שנחקקה בשנת 1864 על ידי השער העליון וארגון קהילת קושטא, ידוע כי הקהילה סבלה מזעזועים פנימיים קשים; הן ברבנות הראשית שלה והן בהנהגתה היו עימותים בין מתקדמים ושמרנים ובין קבוצות כוח שונות. לפיכך השלטונות התערבו, וכמה רבנים ראשיים בקושטא לא אושרו, אחרים הודחו ובמקומם מונו ממלאי מקום.90 ומכיוון שאישורו של חכם באשי בפרובינציות היה טעון המלצה ואישור של החכם באשי בקושטא,91 יש אולי קשר בין האירועים בקהילת קושטא והיעדר פִירמאנים לחכם באשי בירושלים ובערים אחרות באימפריה אחרי 1856. מכל מקום, בדיקת הארכיון השרעי באיזמיר בין השנים 1890-1853 לא העלתה אלא העתק פִירמאן אחד (נוסף לזה שנדפס) משנת 1855, והדבר מסייע לדעה זו. נראה אפוא שהיעדר פירמאנים לרבני ירושלים במשך כחמישים שנה לא נבע רק מאי־תשלום כסף לשלטונות (דבר הנכון אולי בחלק מן התקופה), אלא גם בסיבות הנעוצות בשלטון העות'מאני ובמצב קהילת קושטא.92  

			סמכויות הרבנים 

			בעצם הענקת כתב מינוי מלכותי לרב הקהילה היה משום הכרת השלטון במעמדו ועלייה בכבודו בקרב היהודים. אולם יש להבדיל בין פעולה פורמלית לבין סמכות מעשית. הפִירמאנים שניתנו משנות השלושים של המאה ה־19 ואילך, ובעיקר משנת 1840, העניקו לחכם באשי סמכויות רחבות בקהילתו, אלא שהמינוי שנשלח לרב בפרובינציה, כמו בירושלים, בא בהמלצת החכם באשי של קושטא שטיפל גם בהשגתו, ומקהילת ירושלים או הפרובינציה ניטל חלק ניכר מסמכותה לבחור את רבניה. תלותו של החכם באשי בירושלים בזה של קושטא גדלה והלכה עם התקנות הנוספות למיעוטים שנקבעו במסגרת הרפורמות. אף על פי כן עדיין היו לחכם באשי. סמכויות לא מעטות, ובפִירמאן שניתן לו נאמר שהוא "ינהיג את הרבנות הראשית של היהודים הנזכרים בירושלים ואגפיה",93 ומקובל לראות בכך מינוי של החכם באשי של ירושלים כרבן של קהילות ארץ ישראל.94  

			עם זאת, מהשוואת הפִירמאנים הנוספים ומבדיקת סמכותו המעשית, מתברר כי החכם באשי של ירושלים — כמו רבנים אחרים בערי המחוז — היה הרב של המחוז העות'מאני של ירושלים ולא של הקהילות היהודיות בארץ ישראל. במסגרת זו נכללו בתחום שיפוטו הקהילות בחברון, ומאוחר יותר כנראה גם ביפו, אך לא הקהילות הגדולות בגליל — טבריה וצפת שהיו שייכות היו לוויִלאיֶת של דמשק.95 לא נכללו בתחום סמכותו גם הקהילות החדשות בעכו ובחיפה, ובסוף המאה — במושבות החדשות. את המילה "ואגפיה" שבפִירמאן יש לפרש כמשמעותה בפִירמאנים שניתנו לבורסה, לאיזמיר ולקהילות אחרות, כשהכוונה היא לתחום השיפוט המנהלי והדתי העות'מאני של העיר.96 ואכן, הדוגמאות שהביאו החוקרים לחיזוק דבריהם על מעמדו הטריטוריאלי והסמכותי של החכם באשי של ירושלים כולם מחברון. כך בסוף המאה ה־18 וכך בעת הסכסוכים הגדולים על הנהגת הקהילה בחברון באמצע המאה ה־19 ובסופה.97 בתקופה העות'מאנית פנו מפעם לפעם מערי ארץ ישראל ומחוץ לארץ לרבנים בירושלים בשאלות הלכתיות שונות, אך אין זה בגלל סמכותם השיפוטית או מטעם השלטון, אלא בשל סמכותם הרוחנית וההלכתית. כך היה בימי הרדב"ז, ר' משה גלנטי, וגם יש"א ברכה.  

			מבחינת החוק העות'מאני היה החכם באשי של ירושלים כפוף, יחד עם שאר עמיתיו בערי המחוז, לחכם באשי של קושטא בעיקר החל משנת 1864, עם הכרזת החוקה החדשה ליהודי האימפריה. לא היה אפוא בפִירמאן שניתן לרב גאגין בשנת 1841 משום תוספת למעמדו מבחינת הטריטוריה שבה הפעיל סמכותו. 	שאר הסמכויות שנמסרו בפִירמאן זה עוסקות בכך ש"החכמים וראשי הקהל [...] ושאר עם היהודים בהמקומות העומדים תחת הרבנות הראשית הנזכרת, יכירו אותו לרב עליהם ויביאו לפניו כל העניינים".98  

			נשאלת אפוא השאלה אם בביטוי "ושאר עם היהודים" הכוונה לכל יהודי המחוז. מכאן ברור שבתקופה זו חלה ירידה אטית בסמכויותיו של החכם באשי של ירושלים על כל יהודי המחוז. עוד בשנות העשרים ניתקו עצמם האשכנזים בירושלים מכפיפותם לעדה הספרדית ולמרותה. בשנת 1840 הגיע לירושלים הרב שמואל סלאנט, שבמשך שנים רבות היה למעשה הרב האשכנזי של העיר, גם אם ללא פִירמאן.99 יתר על כן, כתוצאה מהקפיטולציות היו האשכנזים, הנתינים הלא־עות'מאנים, כפופים לקונסולים שלהם. כן ניתקו מהעדה הספרדית וממרותו של החכם באשי בהדרגה ובאורח חלקי גם קבוצות יהודים שהשתייכו בעבר לעדה הספרדית, כמו המערבים100 ואחר כך גם התימנים.101 מסתבר, אפוא, שבסעיף זה שבפִירמאן לא היה ממש והחכם באשי, על אף הסמכויות שהוענקו לו, היה רק הרב של הקהילה הספרדית "בירושלים ובאגפיה" — ובעיקר בעיר עצמה. מתזכיר של כולל הספרדים בירושלים משנת תרט"ו (1855) וממחקרו של ישראל ברטל הובררו דברים דומים על מעמדה של הקהילה הספרדית בירושלים באמצע המאה ה־19.102  

			הסעיפים הבאים בפִירמאן עניינם בזכויות שניתנו ליהודים בתחום הפולחן הדתי ואין הם דנים בסמכותו האישית של החכם באשי. סעיף אחד העניק לו סמכות בתחום הנישואין והגירושין: "הקידושין והגירושין בלא רישיון החכם הנז'".103 אף כאן הוגבלה ההוראה לעדה הספרדית "בירושלים ואגפיה", שכן לאשכנזים, למערבים ולתימנים היו בתי דין משלהם והם עסקו בכל העניינים הללו ללא התערבותו של החכם באשי. הוא הדין בסעיפים על הקבורה, השחיטה וכשרות הבשר.104 ידוע שסמכותו של החכם באשי בעניינים אלה התערערה לאחר מאבקים קשים, בעיקר בין האשכנזים והמערבים לבין העדה הספרדית, ובהתערבות הקונסולים, ובמחצית השנייה של המאה ה־19 לא הייתה עוד סמכות זו בידי החכם באשי והעדה הספרדית, ולכל עדה הייתה חלקת קבורה ורישיונות לשחיטה.105 בהמשך נדונה ההגנה שמקבל החכם באשי בעת גביית המסים הג'זיה או הח'ראג' (מס גולגולת) שהועברו לסמכותו.106 אף כאן ידוע כי האשכנזים, שלא היו נתינים עות'מאנים, לא שילמו את המס וסמכותו של החכם באשי בעניין זה הייתה רק על העדה הספרדית והנתינים העות'מאנים שבירושלים. 

			מסתבר אפוא כי הפִירמאן לחכם באשי הראשון בירושלים העניק לו סמכויות רשמיות רחבות בתחומים רבים, אך למעשה כוחו היה חזק רק בעדה הספרדית ולא על העדות השונות הלא־ספרדיות שישבו בירושלים והלכו והתרבו במספרן בתקופה זו. 

			נראה שפיחות נוסף במעמדו של החכם באשי בירושלים חל עם מותו של הרב גאגין בשנת 1848; הבאים אחריו לא מונו מטעם השלטון המרכזי בקושטא במשך 42 שנה. שינוי נוסף היה לאחר הח'ט-י הומאיון של שנת 1856, כשהוסדרו חוקות הקהילות היהודיות באימפריה בשנת 1864. חוקה זו, הח'אח'אם ח'אנה, הגבילה את מעמדו וסמכויותיו של החכם באשי לעומת הפרנסים וראשי הקהילה האחרים. החכם באשי של ירושלים כפוף היה לחכם באשי של קושטא, שהמליץ עליו ואישר את מינויו; גם הפאשא של ירושלים היה מאשר את המינוי. וכאשר קיבל החכם באשי פִירמאן מלכותי הוא היה כפוף גם לשלטון המרכזי בקושטא. לידו הועמדו שני ועדים, גשמי ורוחני, שפיקחו על פעולותיו וקיצצו בסמכויותיו. בתקופה זו התחזקו כאמור העדות הלא־ספרדיות בירושלים, הייתה התערבות רבה יותר של הקונסולים האירופים במקביל לירידת האימפריה העות'מאנית. לקראת סוף המאה ה־19 חלה אפוא ירידה במעמדו הרשמי ובכוחו בפועל של החכם באשי בירושלים. 

			למעשה הייתה זו רבנות מטעם שכוחה תלוי בשלטון מבחוץ והוא רופף ביותר בפנים. חיזוק לטענה זו יש באישיותו של יש"א ברכה, שמונה לחכם באשי בשנת 1893, לאחר שצבר כוח וניסיון כעסקן בקהילה וכמושך בחוטים מאחורי הקלעים ולפניהם במשך עשרות שנים. למעשה, הוא היה האיש החזק בקהילה עוד בימי כהונתם של קודמיו בתפקיד החכם באשי.107 כשנתמנה לכהונה זו באחרית ימיו, לא ינק את כוחו מהפִירמאן אלא מסמכותו כעסקן. ייתכן שזו הסיבה לכך שמיד קיבל פִירמאן.  

			הפִירמאנים לחכם באשי של ירושלים משקפים אפוא את התמורות שחלו במנהל העות'מאני בתקופת הרפורמות. הם מסמלים גם את חשיבותה של ירושלים בעיני השלטון העות'מאני, אך לא את עליית מעמדה וכוחה של הרבנות שבה.  

			השוואה בין מעמדו של החכם באשי לרב הכולל של ירושלים במאה ה־18 עד שנת 1841, מראה כי הרב הכולל היה כפוף לפקידי ירושלים בקושטא שהתערבו בבחירתו, בדומה לחכם באשי במאה ה־19 שהומלץ לתפקידו על ידי החכם באשי בקושטא, אך במאה ה־18 לא התערבו השלטונות בבחירתו — לא השלטון המקומי בירושלים ולא השלטון המרכזי — ונשמרה האוטונומיה היהודית הפנימית. במאה ה־19 הייתה התערבות ברורה מצד השלטונות המקומיים והמרכזיים בבחירות לרבנות בכל רחבי האימפריה, אך השלטון העניק סמכויות מסוימות לחכם באשי, שלא היו לרב הכולל במאה ה־18 ולפני כן. במאה ה־19 היה הרב ראש המילֶת היהודי וייצג אותו בפני השלטון. הדבר בולט בעיקר באחריותו לגביית מס הגולגולת ומסים אחרים, בעוד שבמאה ה־18 היה הקשר עם השלטון המרכזי והמקומי בגדר תפקידם של פקידים מיוחדים שנבחרו על ידי הקהילה והיו בדרך כלל מקורבים בדרך זו או אחרת לחצר השליט. בסוגיה זו אכן חלה עלייה במעמדו של החכם באשי; אבל גם אם ניתנה לו עמדת כוח, דאג השלטון לווסת את כוחו על ידי הקמת ועדים שפיקחו על פעולותיו וכיוונו את מעשיו. בוועדים אלה ישבו חברי הקהילה החשובים ובעלי ההשפעה, ובהם נחתכו פעמים עניינים רבים שהחכם באשי היה רק מאשר אותם. בקושטא היו אלה בני המשפחות המיוחסות והעשירות הקרובות ל"שער העליון": בנקאים, סוחרים עשירים וכיוצא בהם — בני משפחות קאמונדו ודומיהם. בירושלים היו אלה הממונים על החלוקה ובעלי האמצעים והייחוס המשפחתי, כמו ואלירו ואלישר. אולם התיאור האידילי בספרות של החכם באשי המלווה "קוואסים" (שומרים) תורכים ולובש "בגדי מלכות"' הטעה מאוד את המתארים בני הזמן ואת החוקרים שבאו בעקבותיהם. אפשר כי גם כאן, כמו בעניינים רבים הקשורים בתולדות היישוב, תפסו הרומנטיקה ואופנת האקזוטיקה המזרחית את מקום המציאות.108 

			ככל שהתרחבו זכויות הפרט של הלא־מוסלמים באימפריה העות'מאנית עם הרפורמות של המאה ה־19, הלכה והתפוררה המסגרת של הקהילה היהודית. תהליך זה דומה היה למה שחל בקהילות היהודיות באירופה בתקופת האמנציפציה. הפרדוקס הוא שבתקופה של מתן זכויות לפרט גבר פיקוח השלטונות על הקהילות — תופעה שלא הייתה ידוע עד התנט'ימאת.  

			לירידה המשמעותית באוטונומיה היהודית הפנימית בתקופת התנט'ימאת, ואף קודם לכן, בראשית המאה ה־19, יש להוסיף את מעורבותו הרבה של הפקוא"מ בנעשה ביישוב במאה ה־19, שליטתו במשאבים שנשלחו ליישוב והתערבותו במעמד החכם באשי; מתוך חליפת המכתבים הענפה בין הפקוא"מ לירושלים ולרבניה ניתן ללמוד על השפעתו הרבה על רבה של ירושלים וכפיפותו להוראותיהם.109 כך, למשל, התערב הפקוא"מ בבחירת בבחירת הרב גאגין לרב ראשי, שקדם לה סכסוך קשה עם תומכי הרב יהודה נבון.110  

			שאלה אחרת עניינה סמכותו של החכם באשי: האם היישוב בארץ ישראל ראה בו את מנהיגו, כמתואר בספרות המחקר? הראיתי לעיל שהדבר אינו עומד במבחן המעמד הפורמלי, והוא הדין מבחינה יהודית פנימית. היה לו מעמד בקהילת חברון ומעמדו היה חזק בקהילה הספרדית בירושלים. אולם כפיפותו לגורמים חיצוניים ויהודיים שונים הפחיתה מכוחו. נוסף על כך, קבוצות וגורמים שונים בקהילה בירושלים — הכוללים האשכנזים, המערבים, התימנים ואחרים — לא היו תלויים בו. נותרה בידו בעיקר הסמכות בתחום "החלוקה". ואכן, יש הסבורים כי העברת כספי החלוקה מהפקוא"מ לקהילות ארץ ישראל נעשתה דרכו והיא שנתנה לו כוח והשפעה חזקים על הקהילות בארץ ישראל — אם לא באורח רשמי הרי למעשה.111 יש לפקפק בקביעה זו, שכן לא החכם באשי קבע את המפתח לחלוקתו אלא הפקוא"מ וקבוצות הלחץ השונות ביישוב היהודי בארץ ישראל ואף בקהילות בחוץ לארץ. 

			יתר על כן: עיון מדוקדק בפנקסי הפקוא"מ שערך צבי קרגילה, הראה כי הכספים מהפקוא"מ לא נשלחו כלל ישירות לירושלים ולא הועברו לידי החכם באשי או להנהגת העדה הספרדית. הכספים נשלחו לביירות, ונציגי הכוללים, העדות והקהילות בארץ ישראל נסעו לשם וקיבלו את הכסף מידי נציג הפקוא"מ תושב ביירות.112 כך מתערערת התפיסה כי כוחו של החכם באשי בא מסמכותו לחלק את כספי החלוקה. 

			לכך יש להוסיף שבמחצית השנייה של המאה ה־19 הועברו בהדרגה כספים רבים ליישוב לא דרך הפקוא"מ והחכם באשי. הכוללים האשכנזים והיהודים המערבים גם בערי הקודש האחרות הקימו לעצמם קופות שונות ושלחו שד"רים כדי להגדיל את הכנסותיהם, בניגוד לדעת הפקוא"מ ותוך עקיפת הממסד הספרדי בירושלים.113 היעדר סמכותו של החכם באשי על קהילות ארץ ישראל בלט גם ב"פולמוס השמיטה" בשלהי המאה ה־19; לא החכם באשי של ירושלים הוא שהתבקש לפסוק בסוגיה. דעתו הושמעה במקביל לדעות רבות ושונות וארץ ובחוץ־לארץ ולא היה בכוחו להכריע בוויכוח.114  

			בחירת החכם באשי לתפקיד115 

			במאה ה־19 הסתמן שינוי בדרך בחירתו של רבה הספרדי של ירושלים. במאה ה־16 בחרה את הרב קבוצה מצומצמת של פרנסים, ואילו במאה ה־17 התרחב מעט המעגל וגם "המעמד" (מעין אסיפה של רבנים, פרנסים ונכבדים) לקח חלק בבחירה. במאה ה־18 התערבו בבחירה גם פקידי קושטא. בתקופת התנט'ימאת, ובעיקר לאחר 1864, עם חקיקת "הח'אח'אם ח'אנה", נוצקו דפוסים קבועים וברורים לבחירת החכם באשי, ולכאורה לפחות גדלה הדמוקרטיזציה בבחירתו. לפי חוקה זו הוקמו בקהילות של ערי המחוז "מג'לִס עמומי" (מעין אסיפה כללית), שבהן ישבו 80 צירים — 60 פרנסים ו־20 רבנים — שייצגו את אזור השיפוט העות'מאני של עיר המחוז. לצורך בחירת החכם באשי בקושטא צירפו ל־80 הנציגים גם 40 נציגים משמונה ערי המחוז החשובות: אדריאנופול, איזמיר, בורסה, שאלוניקי, דמשק, ירושלים וקהיר. בחירת החכם באשי בכל מחוז חויבה באישור של הפאשא המקומי, של ראש המג'לִס ושל החכם באשי בקושטא.116  

			עד שנת 1841, עם בחירת החכם באשי הראשון בירושלים, אין בידינו ידיעות ברורות על עימותים שקדמו לבחירה, להוציא תקופה קצרה בשלהי המאה ה־17 שבה לא היה מועמד מוסכם. לעומת זאת, משנת 1841 ואילך יש כמה עדויות על סכסוכים, לפעמים קשים, שקדמו לבחירת. אפשר שאין בידינו מקורות מספיקים על התקופה הקודמת ואפשר שהדבר קשור במאבקים בחברה היהודית שהשפיעו גם על ההתמודדות על התפקיד. נראה שכך היו פני הדברים בעת המאבק החריף בין רח"א גאגין ור' יהודה נבון בשנת 1841.  

			גאגין נולד בקושטא והיה תקיף ושמרן. הוא נתמך על ידי מכובדי קושטא והפקוא"מ. ר' יהודה נבון נתמך כנראה על ידי החוגים האופוזיציוניים בקהילת ירושלים, ובעיקר על ידי אלה שניסו למרוד במרות הקהילה הספרדית והפקוא"מ.117 במכתב שהובא בפנקסי הפקוא"מ האשימו הללו את ר' יהודה נבון במתן סיוע להקמת כולל הו"ד [כולל הולנד ודויטשלנד] וארגונו בסוף שנות השלושים.118 בתקופת כהונתו הקצרה של גאגין בתפקיד החכם באשי (1848-1842) החלו להופיע בקהילה כל התופעות שנגדן נלחמו קנאי ירושלים והאורתודוקסיה במערב־אירופה ולא יכלו להן: ניסיונות מונטיפיורי להקמת בית ספר, פירוד הכוללים הראשונים והעדה המערבית, הפניה לקונסולים ולמיסיון הבריטי. מאז מותו של גאגין התחזק כאמור כוחם של העסקנים בעדה הספרדית, אלא שכוחם לא עמד להם לשמור על מעמד הבכורה של עדתם. אליעזר בן יהודה חש בכך, וביקש בשנות השמונים לבחור בחכם באשי שיהיה המנהיג הרוחני של כל היישוב בירושלים. וכך כתב: "ראשית כל עליו לדעת כי הוא לא רב לעדה קטנה, לא רב ספרדי, כי אם רב לכל עדת ישראל בירושלים".119 עדות זו מחזקת את הדעה על המצוי במעמד החכם באשי ולעומת הרצוי בדברי בן־יהודה, אבל גם ברצוי על בן־יהודה אין חריגה מתחום ירושלים. 

			הייתה זו תקופה שהיישוב היה מפוצל מאוד, ואף על פי שנבחר לתפקיד החכם באשי היש"א ברכה, אדם תקיף ובעל סמכות, הרי שמבנה היישוב והתמורות שחלו בו בשלהי המאה ה־19 לא אפשרו עוד לחכם באשי להיות מנהיגו, על אף טקס ההכתרה המרשים שערכו לו והפִירמאן שקיבל מקושטא. ואמנם, אחרי מותו (1903) לא התאוששו הרבנות הספרדית והעדה הספרדית בירושלים. רבו הסכסוכים לבחירת המועמד, ויש הרואים בכך מאבק בין הממסד הוותיק והצעירים המודרניים יותר. שבעה ממלאי מקום כיהנו עד למלחמת העולם הראשונה בתפקיד ממלא מקום ("וכיל") החכם באשי, ולא עלה בידי הקהילה לבחור במועמד מוסכם.  

					28	ברנאי, הנהגת הקהילה, עמ' 299-298

				

				
					29	רוזן, הקהילה, עמ' 145, מציינת כי בידיה טופס שטר דומה בכתב יד, אף הוא מהמאה ה־17.

				

				
					30	אזולאי, שם הגדולים, מערכת גדולים, ערך יצחק הכהן.

				

				
					31	רוזן, הקהילה, עמ' 145; ברנאי, הנהגת הקהילה, עמ' 300 [= פרק 1 בספר זה].

				

				
					32	ברנאי, הנהגת הקהילה, עמ' 283-279; בהרחבה ובתיקון כמה פרטים: ברנאי, תקנות [= פרק 2 בספר זה].

				

				
					33	אלמליח, הראשונים. 

				

				
					34	בורנשטיין, דיסרטציה, עמ' 238-236.

				

				
					35	רוזן, הקהילה, עמ' 142-140; בניהו, אשכנזים, עמ' קכח ואילך.

				

				
					36	ברנאי, האשכנזים, עמ' 213-193.

				

				
					37	דימיטרובסקי, ויכוח, עמ' קיג-קצב, ושם ביבליוגרפיה נוספת. 

				

				
					38	שו"ת המבי"ט, חלק א', סימן קמא.

				

				
					39	ריבלין, אלגאזי, עמ' קל, קלה. שם נאמר: "ומאז הימים כך היתה המידה בפעה"ק ירוש' תובב"א משגיחים ופקידים על עיה"ק חברון [...] למנות משגיחים ופקידים מבני ירוש' כאשר היתה באמנה".

				

				
					40	פרומקין, חכמי ירושלים ב, עמ' 58-57. ריבלין (שם, עמ' 58 הערה 1) חש בהיעדר סימוכין לגרסת פרומקין והעיר כי לדעתו "לא השתמשו בתואר ראשון לציון לפני שנת התק"ן בערך", ודעתי קרובה לכך.

				

				
					41	גאון, ראשון לציון, עמ' 36-29.

				

				
					42	אלמליח, הראשונים, עמ' 6-3.

				

				
					43	כך למשל, בניהו, החיד"א, מפתח, ערך "ראשון לציון", עמ' תרז; גת, הישוב, עמ' 72. גת כותב כי הראשון לציון הוא "רבה הראשי של א"י". ראו גם אפרתי, אלישר, במקומות רבים בספרו.

				

				
					44	הקדמת רבני ירושלים למזרחי, אדמת קודש, ב; גאון, ראשון לציון, עמ' 33-32; ברנאי, הנהגת הקהילה, עמ' 298-297, שם הבאתי בקיצור את עיקרי הדברים.

				

				
					45	פרומקין, חכמי ירושלים, ג, עמ' 98.

				

				
					46	לדוגמאות ראו ברנאי, הנהגת הקהילה, עמ' 298-297. הדוגמאות לקוחות מרבני אמשטרדם ואיזמיר, ושימושו של התואר ראשון לציון לרבנים היה נפוץ. אפשר להוסיף לדוגמאות שהבאתי עוד כהנה וכהנה.

				

				
					47	ריבלין, אגרות, א, אגרת 86, עמ' 185: "חכמי ורבני ומנהיגי עה"ק [...] ומלכם בראשם ר"מ ור"מ הרב המופלא [...] שלמה משה סוזין הי"ו. ראשון לציון גדול השלום שניתן במרומים". יש לציין שהביטוי ראשון לציון בא כאן בפסקה חדשה הפותחת את המכתב גופו, ולא כתואר המקדים שמו של הרב סוזין. אף על פי כן ייתכן כי כבר כינוהו בתואר זה, שכן הדבר עולה מעדויות נוספות שיובאו להלן. ידידי, ד"ר צבי קרגילה, שעבר על אגרות הפקוא"מ המצויות במכון יצחק בן צבי, העירני כי בשנות השלושים של המאה ה־19 כבר השתמשו הפקוא"מ בתואר ראשון לציון לרבה הספרדי של ירושלים. 

				

				
					48	סוזין, תקנות. מהדורה קודמת יצאה בשנת תר"ב אלא שלצורך הדיון השתמשתי במהדורת תרמ"ג.

				

				
					49	ההקדמה, ובה פולמוס ארוך על תקנות העיזבונות, א, ע"ב-כד ע"א. השנה נקבעת בדף א ע"ב: "אתן שנת לא תסור מן הדבר אש"ר יגיד"ו ל"ך לפ"ק" — היא תקפ"ד.

				

				
					50	סוזין, תקנות, ב, ע"א: "הגאון וקדוש מוהרי"ט אלגאזי ז"ל אשר היה מלך ירושלים עשרים וששה שנים ראשון לציון''.

				

				
					51	שם, כג ע"ב: "שהרב חק"ל [= חקרי לב] ז"ל מן שמייא אוקמוהו ראש על הארץ ראשון לציון [...]". גאגין, מנחה טהורה, כו ע"א, מכנה את הרב מ' סוזין בתואר "ראשון לציון". 

				

				
					52	כך עולה מתעודות רבות בפנקסי הפקוא"מ; וכן דינבורג, גאגין, עמ' 121-84. 

				

				
					53	ראו דיון על כך בפרק 2.

				

				
					54	מעוז שינויים, עמ' 16-5. 

				

				
					55	גלאנטה, אסתאנבול, כרך 1, עמ' 108. 

				

				
					56	לקהילת בורסה, למשל. גלאנטה, אנטוליה, כרך 2, עמ' 347-344

				

				
					57	לתרגום עברי של הצהרת הרפורמה ראו פרחי, עת'מאנים, עמ' 3-2. 

				

				
					58	ברנאי, עלילות־דם.

				

				
					59	לכתב המינוי בתרגומו של ילין ראו לונץ, החכם באשי, עמ' 208-203. על המקור התורכי של המינוי ראו מעוז, שינויים, עמ' 7 הערה 15.

				

				
					60	לנוסח העברי של הרפורמות משנת 1856 ראו פרחי, עת'מאנים, עמ' 7-4. לנוסח האנגלי ראו הורביץ, דיפלומטיה, עמ' 318-315.

				

				
					61	על חוקה זו דנים באריכות לונץ, החכם באשי, עמ' 188 ואילך; פרנקו, מאמרים, עמ' 166 ואילך; גלאנטה, אסתאנבול, כרך 1, עמ' 130 ואילך; הירשברג, הקהילות, עמ' 202-196; הירשברג, המפנה, עמ' 94 ואילך; דוויסון, רפורמה, עמ' 3, 12, 129 ואילך. 

				

				
					62	לונץ, החכם באשי, עמ' 187.

				

				
					63	הירשברג, המפנה, עמ' 100. החוקרים האחרים חוזרים ברובם על דברי לונץ. 

				

				
					64	אפרתי, אלישר, עמ' 135. דברים דומים כתב גת, הישוב, עמ' 72 ואילך, אלא שהוא מסויג וזהיר מאוד. וכן כתב גם חיים, תעודות נוספות, עמ' 217-216. ושם גם ציונים ביבליוגרפיים נוספים.

				

				
					65	אפרתי, אלישר, עמ' 135; אלמליח, הראשונים, לאורך הספר.

				

				
					66	לנוסח העברי ראו לונץ, החכם באשי; פורסם שנית על ידי אלמליח, הראשונים, עמ' 195-193, ובשינויים קלים הירשברג, המפנה, עמ' 98-96. חיים, תעודות נוספות, עמ' 217-216, ציין בטעות את אלמאליח כמי שפרסם את הפירמאן לראשונה.

				

				
					67	הנוסח למינוי זה פורסם לראשונה על ידי גרייבסקי, מגנזי ירושלים, יג (תרצ"א) עמ' יג-טו ונדפס שנית על ידי אלמאליח, הראשונים, עמ' 329-327.

				

				
					68	לונץ, החכם באשי, עמ' 214, כתב שר"מ פאניז'ל נתמנה לתפקיד הרב בקהילה בחודש אב תר"ם, אלא שתשע שנים כיהן רק כ"קאימאקאם חכם באשי [ממלא מקום ראש הרבנים] אך בשנת תר"ן נתקיים מאת הממשלה הראשית בתור 'חכם באשי' ע"י מאמר המלך ומדי כבוד". אין לפקפק בעדותו של לונץ שחי באותם ימים בירושלים, אלא שהפירמאן לא הגיע לידינו.

				

				
					69	ראו לעיל הערה 1 וכן רוזאניס, דברי ימי ישראל, ה, עמ' 407; בן־יעקב, יהודי בבל, עמ' קנו, הערה 2; לוי, הספרדים, עמ' 70-65.

				

				
					70	להעתקת הפירמאן ל"חכם באשי" ר' יהושע קריספין מאיזמיר משנת 1855 ותרגומו ראו, גרבר וברנאי, יהודי איזמיר, עמ' 23-21. יודגש כי כל הפירמאנים שנתנו לחכם באשי נוסחם אחיד, להוציא הבדלים קטנים. 

				

				
					71	עג'מיאן, עבד אל חמיד, עמ' 74-61; והשוו גם מאמרו אצל מעוז, מחקרים, עמ' 350-341. 

				

				
					72	לונץ, החכם באשי, עמ' 217-210.

				

				
					73	אפרתי, אלישר, עמ' 254-246, ושם מקורות לסוגיה זו.

				

				
					74	שם, עמ' 135, הוא כותב: "מימי הראשון לציון גאגין ועד לסופו של השלטון הטורקי בארץ קבלו כל הראשונים לציון את המינוי למשרת "חכם באשי" ע"י פירמאן מלכותי". 

				

				
					75	על השלבים שהובילו לבחירתו של פאניז'ל ראו פלסר, למעמדו של הראשון לציון. מידע חשוב על הרבנים הראשיים פורסם אצל כהן, יהודים בבית המשפט, המאה הי"ט, תעודות 3, 6, 7, 9, 10, עמ' 9, 16-13, 30-22. 

				

				
					76	הירשברג, המפנה, עמ' 101.

				

				
					77	פראנקל, ירושלימה, עמ' 44. לנוסח הגרמני המקורי ראו פראנקל, ירושלים, עמ' 196.

				

				
					78	לונץ, החכם באשי, עמ' 205-204.

				

				
					79	גלאנטה, אסתאנבול, כרך 1, עמ' 244-243. גרסה שונה (ונדמה לי שאינה מהימנה) יש אצל אוביצ'יני, מכתבים, עמ' 361. 

				

				
					80	גלאנטה, אנטוליה, כרך 2, עמ' 245.

				

				
					81	גלאנטה, אנטוליה, כרך 1, עמ' 358.

				

				
					82	לוי, הספרדים, עמ' 67.

				

				
					83	הירשברג, המפנה, עמ' 99. 

				

				
					84	על כך העירני חברי, פרופ' ח' גרבר ז"ל.

				

				
					85	בורנשטיין, דיסרטציה, עמ' 234; שוחט, מסים, עמ' שט. 

				

				
					86	ראו בראודה, קהילה, עמ' 131-130; הקר, דיסרטציה, שם; בורנשטיין דיסרטציה, שם. 

				

				
					87	פראנקל, ירושלים, עמ' 196.

				

				
					88	הירשברג, המפנה, עמ' 101; פראנקל, ירושלים, עמ' 190, 221. 

				

				
					89	פרחי, עת'מאנים, עמ' 7-4.

				

				
					90	הירשברג, הקהילות, עמ' 202-196; דוויסון, רפורמה, עמ' 131-129.

				

				
					91	פראנקל, ירושלים, עמ' 196. 

				

				
					92	גלאנטה, אסתאנבול, כרך 1, עמ' 249, כותב שבשנת 1890 שוב חלו שינויים בחוק הרבנות. אולי זו הסיבה להופעת הפירמאנים לחכם באשי שוב בשנה זו.

				

				
					93	לונץ, החכם באשי, עמ' 204.

				

				
					94	כך אפרתי, אלישר, עמ' 135; גת, הישוב, עמ' 72 ואילך; ואחרים. 

				

				
					95	תחום השיפוט של סנג'ק ירושלים עבר אמנם במאה ה־19 שינויים, אך מעולם לא כלל את הגליל. ראו גרבר, המנהל, עמ' 2; מאנע, דיסרטציה, עמ' 32-21. 

				

				
					96	גרבר, שתרגם את הפירמאן לחכם באשי מאיזמיר משנת 1855 שנוסחו דומה בכל סעיפיו לפירמאן של ירושלים, השתמש במושג "באזורים המנהליים של איזמיר". סמכויותיו הטריטוריאליות של רבה של איזמיר במסמך זה הוגדרו בדיוק ונזכרו גם שמות הקהילות הכפופות לו, כולן סמוכות לאיזמיר ומצויות בווילאית של העיר. גרבר וברנאי, יהודי איזמיר, עמ' 23-21.

				

				
					97	אפרתי, אלישר, עמ' 153 ואילך.

				

				
					98	לונץ, החכם באשי, עמ' 204.

				

				
					99	גת, הישוב, עמ' 75 ואילך. ברנאי, העדה המערבית, עמ' 140-129; אליאב, ארץ־ישראל, עמ' 156-152.

				

				
					100	ברנאי, העדה המערבית, עמ' 140-129. 

				

				
					101	ניני, עולי תימן, עמ' 30 ואילך. 

				

				
					102	ולנשטיין, תזכיר, עמ' 96-75; ברטל, בירורים, עמ' 122-97. 

				

				
					103	לונץ, החכם באשי, עמ' 206-205. 

				

				
					104	ילין, זכרונות, עמ' 112-99; ברנאי, העדה המערבית, עמ' 140-129. ניני, עולי תימן, עמ' 30 ואילך; ועוד רבים. 

				

				
					105	ילין, זכרונות, עמ' 112-99.

				

				
					106	לונץ, החכם באשי, עמ' 207-206.

				

				
					107	אפרתי, אלישר, עמ' 58 ואילך. 

				

				
					108	ברטל, דימוי ומציאות, עמ' 19-3 

				

				
					109	דינבורג, גאגין; אגרות הפקוא"מ ופנקסיהם מצויים במכון יצחק בן־צבי. ראו במבוא של ברטל אצל ריבלין, אגרות. 

				

				
					110	דינבורג, גאגין; גת, הישוב, עמ' 72.

				

				
					111	אליאב, התגבשות. רישום שלי מתוך דבריו בסמינריון: ארץ ישראל במאה הי"ט — תהליכים ותמורות, שהתקיים באוניברסיטה העברית ב־8.1.1978. ראו למשל, פנקסי הפקוא"מ, מכתב הפקוא"מ לר יצחק אלפאנדרי בבירות מים כ"ח בניסן תקצ"ז, ועוד דוגמאות שם.

				

				
					112	למשל פקוא"מ, מכתב לר יצחק אלפאנדרי בבירות מים כ"ח בניסן תקצ"ז, ועוד דוגמאות שם. 

				

				
					113	תודתי לד"ר צבי קרגילה שהעמיד לרשותי מידע זה. 

				

				
					114	עם ראשית ההתיישבות הציונית בארץ ישראל (1881), החלו להתעורר שאלות הלכתיות שלא העסיקו את היהודים בתפוצות מאז העת העתיקה. אחת מהן הייתה קיום שנת השמיטה ושאלות הלכתיות הקשורות אליה.

				

				
					115	אפרתי, אלישר, עמ' 127-125. 

				

				
					116	על כל זה ראו לונץ, החכם באשי, עמ' 207-206; הירשברג, הקהילות; דוויסון, רפורמה, עמ' 131-129.

				

				
					117	דינבורג, גאגין, עמ' 121-84; גת, הישוב, עמ' 72; בניהו, חמש שנים.

				

				
					118	פקוא"מ, מכתב לר' אליעזר ברגמן, כ"ה בניסן תקצ"ז. גם על מכתב זה העמידני ד"ר צבי קרגילה. 

				

				
					119	האור, תרנ"ג, גיליון 16. את הדברים הביא אפרתי, אלישר, עמ' 138.

				

			

		

	
		
			 

		

	
		
			פרק 9  

			תעודות הסג'ל בירושלים 
בתקופה העות'מאנית 

			תולדות היהודים בארץ ישראל היוו פרק חשוב בכתיבה ההיסטורית של משכילי היישוב הישן בארץ ישראל בשלהי המאה ה־19 ושל ההיסטוריונים הציוניים שבאו בעקבותיהם במאה ה־20. כולם ביקשו למצוא עבר יהודי ריאלי בארץ האבות.1 המחקר על היהודים הושפע מההתעניינות והמחקר המערביים על ארץ הקודש ונסמך ברובו על מקורות יהודיים מגוונים ועל מקורות אירופאים־נוצרים, על ארכיאולוגיה ועל מחקר גאוגרפי. נדבך חשוב בחקר ארץ ישראל נוסף כשהחלו חוקרים להשתמש בהדרגה בארכיונים העות'מאנים העשירים ששרדו ממאות שנות האימפריה העות'מאנית.  

			המחקר ההיסטורי המודרני החל להשתמש במקורות מוסלמיים, תחילה מהמסמכים שנתגלו ונשתמרו בארכיונים באירופה,2 והחל מאמצע המאה העשרים נוספו עליהם הארכיונים העות'מאניים מתורכיה ומהפרובינציות העות'מאניות. תחילה נעזרו החוקרים בעיקר במקורות הממשלתיים העות'מאניים, ומשנות השישים של המאה ה־20 גם במקורות אחרים, כשאחד המרכזיים בהם הוא ארכיון בית הדין השרעי, הסג'ל,3 השמור בערים רבות של האימפריה העות'מאנית לשעבר. המידע הראשון על ארכיוני הסג'ל בירושלים ובערים אחרות בארצות ערב השכנות (סוריה, מצרים וירדן) הופיע לראשונה במחקרים משנות השישים וזכות הראשונים שמורה לעארף אל־עארף (1973-1891), פוליטיקאי, עיתונאי והיסטוריון פלסטיני, דמות פעילה מאוד בתנועה הלאומית הפלסטינית בתקופת המנדט ובתקופת השלטון הירדני. בין השאר הוא כיהן כראש עיריית מזרח ירושלים בשנות החמישים ואחר כך כמנהל מוזיאון רוקפלר. כהיסטוריון פרסם ספרים על תולדות ירושלים המוסלמית ובספרו בערבית, תקציר ההיסטוריה של ירושלים,4 עשה שימוש גם בתעודות מהסג'ל של העיר.  

			מלחמת ששת הימים (1967) הביאה בין השאר לנגישות לחוקרים ישראלים לארכיון בית הדין השרעי בירושלים. כתוצאה מכך התאפשר לפרופ' אמנון כהן מהאוניברסיטה העברית ולצוות עוזריו הנאמן מיד בן צבי לדלות מתוך הארכיון אלפי תעודות העוסקות בחיי היהודים בעיר במשך 400 שנות השלטון העות'מאני (1917-1517). במפעל מחקר ייחודי עלה בידי אמנון כהן להוציא לאור תחילה כרך ובו עשרים וחמישה פירמאנים (צווים ממשלתיים) עות'מאניים שנשלחו מהשלטון המרכזי באסתנבול לירושלים במאה ה־16 בתורכית — השפה שבהן נשלחו ונרשמו בפנקסי הסג'ל לפני מסירתם ליעדם, מתורגמים לעברית ולאנגלית.5 בהמשך הוציא את הסדרה שלפנינו בת חמשת הכרכים המכילים 2319 (!) תעודות מהפרוטוקולים של בית הדין המוסלמי בירושלים העוסקות ביהודים במשך 400 שנה.6 רוב התעודות נכתבו בערבית ומיעוטן בתורכית והן מובאות בסדרה בתרגום לעברית בצירוף הערות שוליים. 

			זהו ללא ספק מפעל כינוס אדיר שאף זיכה את כהן בפרס ישראל. המקורות, המשתרעים על פני מאות בשנים, מהווים תוספת נכבדה ביותר למחקר ולידע על ארץ ישראל והיהודים בה בתקופה העות'מאנית. ייחודו של המפעל שהוא פותח פתח לראייה אובייקטיבית ואותנטית של חיי היום יום של יהודי ארץ ישראל בתקופה העות'מאנית, וזאת מתוך נקודת המבט החיצונית של השלטון על זרועותיו. בכך שונה ארכיון בית הדין השרעי מהמקורות היהודים על גווניהם המרובים, שערכן אמנם רב אך הן משקפות בעיקר את הצד הממסדי היהודי. למרבה הצער לא נותרו למשל פנקסי בית הדין הפנימיים של הקהילה הירושלמית מתקופה זו, אך פנקסי החשבונות של הקהילה מהמחצית השנייה של המאה ה־18, שכמה מהפרקים של ספר זה מבוססים עליהם, נותנים תמונה פנימית דומה. המקורות הנוצריים־האירופאים משקפים אף הם ראייה מבחוץ. וכידוע, לכל סוג של מקור היסטורי ישנן אג'נדות משלו.  

			בכרכים שלפנינו לא הובאו כל התעודות העוסקות ביהודים הנמצאות ב־500 כרכי הסג'ל בירושלים, אלא אלו שהעורך סבר כי הן משקפות את המדגם המייצג הרחב ביותר. חמשת כרכי הסדרה הופיעו במשך כעשרים שנה (המאה ה־16 — 1993, המאה ה־18 — 1996, המאה ה־19 — 2009, המאה ה־17 — 2010, בשני כרכים). מבנה הכרכים ודרך הצגת התעודות וההערות בהם דומה, אך לא זהה:  

			 

			א) 	הקהילה ככלל: הנהגה, ארגון, מוסדות. 

			ב) 	חובות היהודים. 

			ג) 	היהודי והעולם הסובב אותו.  

			ד) 	פעילות כלכלית: מקצועות, עסקאות, נכסים.  

			ה) 	מעמד משפטי: אישה, משפחה. 

			לכל מאה מוקדש כרך, להוציא המאה ה־17 שלה מוקדשים שני כרכים והם מכילים את רשימת התעודות, טבלאות, מפתחות ותצלומים של תעודות נבחרות. משך הזמן שבו נעשה הפרויקט, משך הזמן ההיסטורי שהוא מכסה (400 שנה!) וכן תחלופת אנשי הצוות בכרכים השונים, הביאו לשינויים מסוימים בעיקר בהיקף הערות השוליים.  

			לכל כרך הקדים כהן מבוא ובו הסביר את מבנה הכרך, נושאיו העיקריים וכן הציג כמה שאלות מתודולוגיות והיסטוריוגרפיות המצויות בו. מכל מאה נותרו בארכיון הסג'ל אלפי פסקי דין, מהם בחר כהן כמה מאות לכל כרך. הגם שישנה יציבות והמשכיות מסוימים בשיטת המשפט ובסוגי העניינים הנדונים בדיונים, הרי תמורות הזמן הארוך בן מאות בשנים של השלטון העות'מאני, תמורות שחלו במדיניות המשפטית שלו והמציאות המשתנה, הביאו כמובן להבדלים בין המאות השונות, שניתן ללמוד מהם לא מעט.7 מבחינה מתודולוגית־היסטוריוגרפית מדגיש כהן במבואותיו שאין חפיפה מלאה בין ראשיתן וסופן של מאות לבין התמורות שהתחוללו בהן, וכשאומרים "מאה" בהיסטוריה הכוונה היא לפעמים לרוב המאה.8 

			 

			ברוב המאה ה־16, הראשונה לכיבוש העות'מאני, בולטת צמיחתה ופריחתה הכלכלית של ארץ ישראל. מבחינת היהודים בא הדבר לידי ביטוי בעיקר בקהילות הגליל צפת וטבריה, אך גם בירושלים הנבנית באינטנסיביות על ידי השלטון העות'מאני. המאה ה־17 מאופיינת בארץ ישראל בירידה דרמטית ובמשברים בכל התחומים: השלטוני, הכלכלי והחברתי והדמוגרפי היהודי בתוכם. המאה ה־18 מתאפיינת בהתפתחויות מנוגדות: בעוד שצפון הארץ מתפתח ופורח, מרכז הארץ, ובתוכה ירושלים, מדשדש במקום. הדברים משתנים שוב דרמטית במאה ה־19. בראשיתה נכבשת הארץ לתקופה קצרה בידי נפוליאון (1799-1798), שנסוג ממנה במהירות, ובשנים 1840-1830 הארץ נכבשת בידי מוחמד עלי שליט מצרים העות'מאני ובנו שמרדו בשלטון העות'מאני. בעקבות שתי הפלישות באה תקופת התנט'ימאת (הרפורמות) העות'מאניות ופני האימפריה העות'מאנית וארץ ישראל בתוכה השתנו. 

			אין כמעט תחום מחיי היום יום שאיננו מופיע במסמכי הסג'ל. הנושאים הנדונים בתעודות שבכרכי הסדרה הם ארגון והנהגת הקהילה על היבטיהם, נושאי התפקידים, חובות היהודים, הלוואות, תרומות, מיסים, ביטחון, בתי הכנסת ומוסדות ציבור, בתי קברות, עליות ועליות לרגל של יהודים לארץ ישראל, המרות דת, היהודים והשלטון, הגבלות, אלימות והתנכלויות, עברות מוסר, מזון וצריכה, מסחר, מקצועות וארגון מקצועי, נדל"ן, נכסים, מעמד משפטי, מגדר, ירושות, עבדים, אשכנזים, קראים, אפוטרופסות, בית אל מַאל, בית חולים, גירוש הכותל, הקדשים, שמות אישים רבים, יין, ישיבות, יחסים עם לא יהודים, ייפוי כוח, לבוש, שפה, מקוואות, מלמדים, מוות, משוגעים, נפוליאון, נמל יפו, קבר שמואל, קבר דוד, שמירה, שד"רים, שחיטה, תנט'ימאת. בסך הכול פורסמו בחמשת הכרכים 2319 תעודות. 

			לכל כרך בסדרה מבוא מאיר עיניים מאת אמנון כהן, ובנוסף לכך מבואות לנושאים השונים הנדונים בו. כאמור, לכרכים צורפו רשימות התעודות ומפתחות מפורטים, לוחות קיצורים וביבליוגרפיה מקפת.  

			כדי להדגים את חשיבות הסדרה אדון בכמה מקרים, שיש להם מקבילות רבות של מקורות בתיעוד היהודי. 

			 

			נושא הירושות מעסיק בדרך כלל כל חברה ופרטים בה עד ימינו אלה. הוא גם מהווה בסיס למיסוי על ידי השלטון בחברות רבות, וכך היה גם באימפריה העות'מאנית. ענייננו הוא מס על עיזבונות שנותרו ללא יורשים. מכיוון שהשלטון לא הצליח לשים ידו על הירושות בקהילה היהודית הוא העדיף להעביר את הסמכות לגבותן ולשלם לו מס על הירושות. ראשיתו של המס בתקופה הממלוכית והוא התפתח בתקופה העות'מאנית. מס זה עובר כחוט השני בתקנות היהודיות מירושלים ובכרכי הסג'ל. מקורו בחוק מוסלמי בתקופה הממלוכית (מאות ה־15-13) והוא קרוי "בית אל מאל אל־יהוד" (אוצר היהודים). התקנה הבסיסית של החוק המוסלמי שחלה לא רק על ירושלים (שבעקבותיו חוקקו במשך השנים תקנות משניות רבות) היא שאת העיזבון של נפטר שלא הניח אחריו יורשים בעירו אוצר המדינה יורש. מתקנה בסיסית זו נבעו בהמשך תקנות נוספות רבות שבאו למנוע את עקיפתו (בפרק שבו אני דן על תקנות הקהילה בירושלים במאה ה־18 הקדשתי גם דיון לתקנות העיזבונות). 

			הקהילה בירושלים התייחסה בהדרגה לתקנות העיזבונות כתקנות יהודיות פנימיות מבלי לאזכר את בסיסן המוסלמי, מה שהביא במאה ה־19 לערעור הלכתי יהודי על תוקפן. בשנת 1993 החל אמנון כהן לפרסם את פרקי הסדרה על תעודות הסג'ל והתעשרנו בעשרות תעודות המצביעות על הבסיס המוסלמי של תקנות העיזבונות היהודיים בירושלים.  

			המבנה הדמוגרפי של הקהילה היהודית בירושלים הביא לכך שנפטרים רבים לא הניחו בעיר יורשים, שכן רבים עלו אליה לעת זיקנה בגלל קדושתה למות ולהיקבר בה (על פי המסורת היהודית של תחיית המתים) ורבים עלו אליה לרגל ונפטרו בה. כך הפך מס העיזבון בה לבעל חשיבות גדולה בהרבה מאשר בערים שאוכלוסייתם יציבה יותר ולרוב הנפטרים, מוסלמים, נוצרים או יהודים, היו בהן יורשים. כבר השלטון הממלוכי זיהה את מקור ההכנסה הזה בירושלים, אך בתקופה העות'מאנית, עם גידול הקהילה היהודית, הוא הלך והתמסד והתפתח. העות'מאנים, שהבחינו במקור הכנסה, הקימו באמצע המאה ה־16 "אגף" מיוחד באוצר השלטון בירושלים שקראו לו "אוצר היהודים" ומצאו דרכים לגבותו על ידי החכרתו בדרך כלל ליהודים ולפעמים למוסלמים, ואילו היהודים הרבים שאין להם יורשים בעיר, וכן הקהילה היהודית, עשו ככל יכולתם להשתמט מתשלום מס העיזבונות או לצמצמו ככל האפשר בדרכים שונות של עקיפה. מכאן נבעו תקנות המשנה. על רקע זה מובן העיסוק המרובה במקורות היהודים והמוסלמים במס העיזבונות. 

			כהן מביא עשרות תעודות מארכיון בית הדין המוסלמי העוסקות בתקנות העיזבונות במאות ה־18-16. בכרך על המאה ה־19, נזכרת תקנת העיזבונות רק בתעודה אחת משנת 1823, וזאת גם כן רק בדרך עקיפה, המעידה אמנם שהתקנה הייתה שרירה וקיימת, אך תמוה שהיא יחידאית בכרך במאה זו.9  

			ריבוי התקנות בעניין העיזבונות במקורות המוסלמיים והיהודיים מעיד על תקלות והתנגדויות לא מעטות לגבייתו, אך גם לרציפות התקנה הבסיסית לאורך התקופה העות'מאנית, עד המאה ה־19, שכמו דברים רבים בארץ ישראל ובקהילות היהודיות שבה החל להשתנות. במאות ה־18-16, הייתה הקהילה הספרדית בירושלים דומיננטית בקרב היהודים והיא זו המהווה למעשה את "הקהילה". הבקיעים בתקנות וערעור מוחלט עליהן החל עם התגבשותה מחדש של הקהילה האשכנזית בעיר בראשית המאה ה־19 על ידי הפרושים בראשות ר' מנחם מנדל משקלוב, הגם שהדים לבקיעים הללו בקרב האשכנזים החלו כבר בשלהי המאה ה־18. בהמשך המאה ה־19, כשמספר האשכנזים שנהנו מחסות קונסולרית של מעצמות המערב הלך והתרבה, הם לא הסכימו לשלם את מס העיזבונות והדבר עורר פולמוס חריף בין ההנהגה הספרדית, שבידה ניתן הכוח מהשלטון לגבותו ובין ההנהגה האשכנזית, שנאחזה בהתנגדותה בפסיקה ההלכתית היהודית וניצלה את מעמדה החוקי בחסות הקונסולים. 

			בשנת תר"ב (1842) נדפס לראשונה בירושלים, ביוזמת החכם באשי הראשון ר' חיים אברהם גאגין,10 ספר התקנות של הקהילה (הספרדית) מתקנות משנת 1729 שנמצאו במשרדי הקהילה. בספר זה רוכזו תקנות רבות בענייני העיזבונות. מהדורה שנייה של הספר הופיעה בשנת תרמ"ג (1883) ביוזמת החכם באשי ר' יעקב שאול אלישר ("ישא ברכה").11 לספר התקנות במהדורתו השנייה הקדמה ארוכה מאוד מהראשון לציון ר' שלמה משה סוזין משנת תקפ"ד (1824),12 שנכתבה ככתב פולמוס הלכתי כנגד האשכנזים בירושלים שאינם מוכנים לקבל את תקנות העיזבונות ולשלם המס, כי הן מבוססות על החוק המוסלמי ונוגדות את ההלכה. אני מניח שהדברים שתוארו כאן הם הגורם לאי הימצאות תעודות בנושא העיזבונות בארכיון הסג'ל. 

			חומר רב בתעודות הסג'ל מוסיף לידיעתנו והבנתנו על תולדות האשכנזים בירושלים בתקופה העות'מאנית. בהיותם קבוצת מיעוט בתוך קבוצת המיעוט היהודי, נזקקו האשכנזים לא מעט להתערבות השלטונות העות'מאניים המקומיים בירושלים והמרכזיים באסתנבול ולסיוע מארצות מוצאם באירופה. מכל אלה נותרו הדים בארכיון הסג'ל בעיקר במאות ה־18-16, ופחות במאה ה־19, שבה היו האשכנזים כפופים לקונסולים האירופיים. במבוא לכרך המאה ה־17 כתב אמנון כהן: "המקורות העבריים מדגישים את המימד הפנימי [...] ארכיון בית הדין המוסלמי [...] מדגיש יותר את ההיבטים הפיננסיים". תעודות רבות בכרכי הסג'ל העוסקות באשכנזים בעיר, הן על נושאים כגון הנהגה, נכסי ציבור, הוצאות הקהילה, חובות, ירושות, תמיכה כספית מחוץ לארץ, הקדשים, ועוד.13 כך לדוגמה ניתן לעקוב באמצעות תעודות הסג'ל על חלקם של האשכנזים בהוצאות הקהילה בירושלים כלפי השלטון: בסוף המאה ה־16 האשכנזים מממנים 15% מהוצאות הקהילה, ובמאה ה־17, 25%-20%.14 דוגמה מעניינת נוספת היא מינוי רשמי משפטי של פרנסים לקהילה האשכנזית, או מאידך הדחת פרנסים אשכנזים בשנים 1657, 1675,15 תעודות המעידות שהשלטון הכיר רשמית בחלוקה העדתית הפנים־יהודית. 

			פרשיות חשובות לתולדות האשכנזים בירושלים, כגון בניית בית הכנסת שלהם ("החצר") וחובותיהם, מקבלות תוספת תיעודית נכבדה. בחקר פרשיות אלו, ששיאן ברבע האחרון של המאה ה־17 וברבע הראשון של המאה ה־18, כבר נעשה בשנים האחרונות שימוש על ידי חוקרים בתעודות הסג'ל,16 המצביעים על כך שהשלטון העות'מאני היה מעורב כמעט בכל תחום בחיי הקהילה היהודית בירושלים. 

			חומר רב מצוי בכרכי הסדרה על חיי הכלכלה של יהודי ירושלים. מהתעודות הרבות עולה כי בניגוד לתדמיתם בעידן הטרום הציוני ובכל מאות השנים של התקופה העות'מאנית, רובם המכריע עבדו לפרנסתם והשתלבו היטב בחיי העיר. אין תחום כלכלי שהיהודים לא עסקו בו.17 אדגיש כאן לדוגמה את סוגיית הנדל"ן, שפורסמו ונזכרו בה (בהערות השוליים) מאות תעודות לאורך כל התקופה העות'מאנית. בכל פרקי הכלכלה ובתוכם בנושא הנדל"ן יש חידוש גמור לגבי הידוע לנו מן המקורות היהודיים והאירופאיים, וכהן מדגיש זאת כמה פעמים.18 

			חוקי הנדל"ן לגבי הלא מוסלמים שתחת שלטון האסלאם אינם אחידים. במשך מאות בשנים בתקופה האסלאמית הימי ביניימית ועד לסכסוך הלאומי, יהודים רבים קנו בתים וקרקעות ואף מכרום למוסלמים, תוך רישומם הרשמי בבתי הדין השרעיים שהעידו על בעלותם המלאה עליהם. שינוי דרמטי בתחום זה התחולל בארץ ישראל מאז החדירה האירופית אליה, הסכמי הקפיטולציות המתרחבות והולכות, התנט'ימאת ובעיקר ההתיישבות הציונית. אם עד 1867 רשאים היו יהודים ונוצרים נתיני האימפריה העות'מאנית לרכוש נדל"ן באישור רשמי של בתי המשפט השרעיים, משנה זו ואילך כחלק מחוקי התנט'ימאת והסכמים בין מעצמות אירופה לאימפריה העות'מאנית, ניתנה לכך גושפנקה חוקית הצהרתית גם לגבי נתינים אירופיים החוסים בצל הקונסולים.19  

			בכרכי הסג'ל בירושלים מצויים מאות מקרים של עסקאות מכירה, קנייה, השכרה והקדשים על ידי יהודים ובמיוחד ברבע האחרון של המאה ה־19. התיעוד העשיר הזה מן המאה ה־16 ואילך נותן ממד חדש על מעמדם המשפטי והמעשי של היהודים באימפריה העות'מאנית ובירושלים, ומשמעותו רבה עד לימינו אלה. 

			נקודה הראויה לשבחים רבים בפרויקט זה היא מלאכת התרגום העצומה שנעשתה עם תרגום התעודות הרבות מערבית ותורכית לעברית, שהנגישה לקורא הישראלי את התעודות הללו על חיי היום יום של יהודי ירושלים והעיר בכללותה בתקופה העות'מאנית. 

			 

			למפעל גדול מעין זה יכולות כמובן להיות כמה הערות ביקורת שאין בהם להוריד מערכו וחשיבותו.20 ההערה הראשונה, שיש בה היבטים היסטוריוגרפיים הנובעים בין השאר מההיסטוריה של המקום — ירושלים, והנרטיבים השונים לתולדותיה והדגשים הניתנים להם בכתיבה ההיסטורית היהודית־ציונית, מוסלמית־פלשתינאית או הנוצרית־אירופית. ברור שפרסום כל התעודות המצויות בסג'ל ביחד יכול לתת להיסטוריון, אף אם אינו מתבונן בהן מנקודת ראות אידאולוגיית לאומית או דתית, תמונה רחבה וכוללת של תולדות העיר, השונה מראייה ממוקדת רק על קבוצת מיעוט אחת בה, כגון היהודים. 

			הערה נוספת נוגעת לאפרט המדעי. אין בכרכים השונים אחידות ברמת הערות השוליים, וחסר בדרך כלל זיהוי האישים היהודים הידועים לנו ממקורות יהודיים. מכיוון שבפרויקט עבדו עוזרי הוראה שונים, היו ביניהם הבקיאים יותר במקורות היהודיים ועשו בהם שימוש בהערות השוליים והיו שעשו זאת פחות.21  

			הערה אחרת קשורה לדרך רישום השמות הרבים המופיעים בסג'ל על פי כללי התעתיק המדעיים הנקוטים בעברית בידי המזרחנים. אם כל החשיבות שיש לייחס לדיוק בכללי תעתיק לשוני, לעתים קרובות משבשים כללי התעתיק שמות עבריים של האישים הנזכרים. וזו שאלה שיש לתת עליה את הדעת בהעברה משפה לשפה.  

			הערה נוספת אינה נוגעת בעבודת חוקרי הסדרה, אלא בשאלה חשובה להיסטוריוגרפיה היהודית. כיצד זה לא נזכר בתעודות מהמחצית השנייה של המאה ה־17 שבתי צבי, הדמות היהודית הבולטת במאה זו ששהה גם בירושלים. לפי המקורות היהודיים שהובאו בידי גרשם שלום22 הרי הנהגת הקהילה היהודית בירושלים הסגירה אותו לקאדי בהאשמות שונות: "כי רצה למלוך וכי נשארו בידו מעות השליחות". על פי מקור זה הקאדי שחרר אותו, ומאמיניו התגאו בכך וכתבו ששבתי צבי ביקש מן הקאדי "לרכוב על סוס ולטייל בעיר אם כי נימוסי העיר ששום יהודי לא ירכב על סוס" [!] ומבוקשו ניתן לו. הוא הקיף את ירושלים שבע פעמים במעיל ירוק [!].23 על פי המקורות היהודיים, שבתי צבי גורש מן העיר, ואף על כך אין זכר בסג'ל.24 לכל הנאמר במקורות היהודיים של מתנגדיו ותומכיו בעיר בהם נזכרו השלטונות העות'מאניים, אין זכר בסג'ל.25 לעומת זאת נזכרים בסג'ל אישים רבים הקשורים לפרשת השבתאות בעיר. הדבר תמוה ומעיד אולי משהו על האותנטיות של המקורות היהודיים בסוגיה חשובה זאת, ומצריך עוד דיון במחקר. 

			פרק 10 

			חידוש היישוב היהודי בטבריה בשנת 1740  

			הקדמה 

			בין המאורעות שיש בהם משום ציון דרך בתולדות היישוב היהודי בארץ ישראל, ניתן למנות את חידוש היישוב היהודי בטבריה בשנת ת"ק (1740). אירוע זה נתן דחיפה להתפתחותן של הקהילות היהודיות בגליל במחצית השנייה של המאה ה־18 ובמאה ה־19.1  

			מצבו הכללי של היישוב במחצית הראשונה של המאה ה־18 היה קשה ביותר.2 בראשית המאה (1730-1700) באה פורענות קשה על קהילת ירושלים, שהגיעה לשיאה בהריסת "החצר" ובית הכנסת של האשכנזים שבעיר. הקהילות בארץ ישראל נדלדלו מאוכלוסין, ואילולא "פקידי ארץ ישראל בקושטא" שעמדו בפרץ ואשר החלו משקמים את היישוב מחדש, רע ומר היה גורלו של היישוב עוד יותר.3 גם חידוש היישוב בטבריה התאפשר הודות לעזרתם הכספית והארגונית הטובה של פקידי קושטא. 

			א. ר' חיים אבולעפייא 

			ר' חיים אבולעפייא הוא האיש שעמד בראש חידוש בטבריה. ר' חיים (ת"כ-תק"ד, 1660-1740)4 נולד בחברון למשפחה טבריינית ותיקה, אשר עזבה את העיר באמצע המאה ה־17, כשעקב מלחמות מקומיות בגליל נידלדלה מתושביה ולבסוף חרבה.5 גם ר' חיים וגם אחד מחתניו — ר' יעקב בירב, מחבר הספר זמרת הארץ — הם בני משפחות מיוחסות מאוד שמוצאן מצפת. אבות המשפחה היו בין הסומכים והנסמכים בעת מחלוקת ה"סמיכה" הגדולה בצפת באמצע המאה ה־16 ואחריה.6 עם שקיעתה של צפת בסוף המאה ה־16 עברה המשפחה כנראה לטבריה, ומשם לחברון.  

			בילדותו עברה המשפחה לירושלים, שם למד ר' חיים בישיבת "בית יעקב", מיסודה של משפחת ויגה. בישיבה זו למדו ולימדו תורה גדולי החכמים בירושלים במחצית השנייה של המאה ה־17, ר' יעקב חאג'יז, ר' חזקיה דה סילוה ואחרים.7 בשנת תנ"ט (1699) יצא לחוץ לארץ כשד"ר חברון, ומצינו אותו כנושא ונותן בהלכה בשאלוניקי.8 בשובו לפני שנת תע"ח (1718) נתמנה ל"מרביץ תורה" בצפת ונמנה עם חשובי הרבנים בעיר.9 אחרי שנת תפ"א (1721)10 יצא שוב לחוץ לארץ, ולא ידוע אם כשד"ר או כאדם פרטי, ובשנת תפ"ו (1726) נתמנה לרב באיזמיר.11 ממקורות רבים עולה שמעמדו באיזמיר היה חזק והוא תיקן בה תקנות חשובות בתחום הסוציאלי והדתי12 והרבה לשתף פעולה עם ר' יצחק הכהן רפפורט, אף הוא מרבני ירושלים שכיהן שנם רבות באיזמיר כרב, ולעת זקנתו עלה אף הוא לארץ ישראל.13 באיזמיר היה ר' חיים מקורב לחבורה של מקובלים ובהם ר' יעקב ישראל אלגזי ואחרים,14 וחיבר והדפיס כמה ספרים בתחומי ההלכה, המדרש והקבלה.15 בשנת ת"ק (1740), בהיותו בן שמונים, עלה כאמור בראש חבורה לטבריה. הוא נפטר בטבריה בשנת תק"ד (1744). 

			ב. הרקע לעלייה 

			התעוררות מחודשת לעלייה לארץ ישראל, שהאיצה את התפתחות היישוב לא רק בירושלים אלא בעיקר בגליל, באה בשנת ת"ק (1740), שנה שמחשבי קיצין ציפו בה לגאולה. עליית ר' חיים אבולעפייא וחבורתו מאיזמיר לטבריה היא מהחשובות בשרשרת העליות שהתאפשרו עקב פעולות פקידי קושטא. חשיבותה בהשפעותיה ובהשלכותיה על העליות שבאו בעקבותיה ועל התפתחות היישוב היהודי בגליל. הגורמים לעלייה זו מלמדים על הלכי רוח, בעיקר בחוגי המקובלים, שניכרים בהם ציפיות משיחיות. 

			עלייתו של ר' חיים וחבורתו מיוחדת כאמור בכך, שחידשה את היישוב היהודי בטבריה, כפי שמתאר חתנו ואחד מהחבורה העולה: "אשר זה לה שבעים שנה חריבה ושוממה מבלי בניה היא יושבת מאין בה בית הכנסת ולא בית המדרש ואין ישראל דרים בתוכה כלל אשר לו[א] נשמע קדיש מיום שנחרבה".16 טבריה חרבה כמעט לגמרי במרוצת המחצית השנייה של המאה ה־17, אך היישוב היהודי בה ובגליל כולו נידלדל כבר בראשית המאה. אף על פי כן, לא יהא זה מדויק לומר שכלל לא חיו אנשים בטבריה, כולל יהודים. כעיר מרכזית אמנם הפסיקה להתקיים, אך בין חרבותיה התגוררו כמה עשרות דייגים, וביניהם גם יהודים.17 לפיכך, ציון "שבעים שנות חורבנה" של טבריה אין מדויק, והוא נובע ככל הנראה מהקבלה שמחדשי היישוב בטבריה שניסו לעשות לשבעים שנות גלות בבל כמספר סמלי, מה שמקנה לעלייה גוון משיחי. הדבר בא גם לידי ביטוי בשיריו של ר' יעקב בירב, ממחדשי היישוב, המשתמש הרבה בביטויים של ישעיה (השני), נביא שיבת ציון מבבל.18 אף בדרושיו של ר' חיים אבולעפייא ניתן למצוא מוטיבים משיחיים ברורים.19 

			 

			ארבעה מניעים מרכזיים עומדים ברקע של עלייה זו: 

			א) 	מניעים הקשורים למאורעות כלליים בארץ ישראל בתקופה זו; 

			ב) 	מניעים משיחיים; 

			ג) 	מניעים אישיים משפחתיים; 

			ד) 	מניעים שהם חלק מן הקשרים ההדוקים בין איזמיר לארץ ישראל. 

			מתחילת המאה ה־18 החלה משפחת זיידאן, בני שבט בדואי שהגיעו לארץ ישראל מחצי האי ערב, להשתלט בהדרגה על הגליל,20 תחילה על ידי חכירת מסים ואחר כך כשליטים מטעם השלטונות המרכזיים בקושטא. האיש החזק במשפחה זו היה ט'אהר אלעמר, שקבע תחילה את מושבו בטבריה ובשנות השלושים ביצר את העיר. השתלטות זו אופיינית לעלייתם של גורמים מקומיים באימפריה העות'מאנית החל מן המאה ה־18. בשנת תצ"ח (1738)21 פנה ט'אהר אלעמר לר' חיים, שהיה אז אחד מרבני איזמיר, וביקשו שיבוא להתיישב בטבריה.  

			על הפנייה שתי גרסאות: א. המקור בן התקופה, ר' יעקב בירב (חתנו של ר' חיים), המספר כי ט'אהר אל־עמר פנה אל ר' חיים במכתבים, וקרא לו: "קום עלה רש את הארץ — טבריה שהי' ארץ אבותיך".22 ומעניינת ההקבלה בין ט'אהר אלעמר לבין המלך כורש הן בביטויים המשותפים לשתי התקופות והן בשימוש הסמלי בשבעים שנה.23 ב. מקור המאוחר שלושים שנה לערך לאירועים, ר' משה ירושלמי — יהודי ממרכז אירופה, ששהה בארץ ישראל בשנות השישים של המאה ה־18 ופרסם את ספר מסעותיו בשנת תקכ"ט (1769), מספר כי במשך זמן רב לא התגוררו יהודים בטבריה עד שהחליט ט'אהר אלעמר ליישבה. לשם כך התייעץ עם ר' משה מלכי, רבה של צפת, והלה יעץ לו לפנות לפקידי קושטא כדי ש"יתנו לו יהודים להושיב במקום".24 

			לפי תיאורו של ר' משה ירושלמי, פנו גם ט'אהר אלעמר וגם רבה של צפת ר' משה מלכי לפקידי קושטא, כשט'אהר אלעמר מבטיח ליהודים שיעלו לטבריה הנחות במסים למשך שלוש שנים ועזרה בבניית בתים, בית כנסת ובית מדרש. כשקיבלו פקידי קושטא את הפנייה, כתבו לכל קהילות תורכיה (ואני מניח שגם לקהילות הבלקן, כפי שנהגו בדרך כלל), ור' חיים אבולעפייא נענה לפנייה ועלה. 

			נראה ששני המקורות משלימים זה את זה. וחשוב לציין את התפקיד שמילאו פקידי קושטא, שעקב מעמדם בהחזקת היישוב במאה ה־18 היוו כתובת לפנייתו של ט'אהר אלעמר. ואכן, ר' משה ירושלמי מציין זאת בפירוש: "ויעץ לו החכם ר' משה (מלכי) עצה לכתוב אגרות לגבירי קונשטנדינא כי שם יושבים נשיאי ארץ ישראל".25 

			 

			חידוש היישוב היהודי בטבריה נעוץ בסיטואציה היסטורית הקשורה בתולדות ארץ ישראל, אך להיענותו של ר' חיים וחבורתו לעלייה יש גם מניעים נוספים, והחשוב שבהם הוא המתח המשיחי החזק והציפייה לגאולה. 

			ר' חיים היה מקובל וסגפן באיזמיר, שבה הייתה חבורת מקובלים מגובשת,26 וכמו רבים מרבני דורו פעם בו מתח משיחי עז. בהקדמותיו לספריו, כמו בדרשיו ובפירושיו לתורה, מזכיר הוא שוב ושוב את ציפיותיו ומציין "כי עת מועד לשמוע שועת עניים".27 הייתה זו התקופה שבין האכזבה שנחלו מחשבי הקיצין בשנת תס"ו לבין הציפיות לשנת הגאולה ת"ק.28 ר' חיים, הגם שאיננו מזכיר במפורש את שנת ת"ק כשנת גאולה, הריהו חדור בציפיות כאלו. ייתכן שעלייתו דווקא באותה שנה (1740) קשורה בהלך הרוחות הזה. 

			בכתבים של בני חוגו ומשפחתו יש עדויות רבות על מתח משיחי וחישובי קץ. אבי אמו, ר' נסים ן' ג'מיל,29 שר' חיים מביא הרבה מדבריו ואף הדפיס שניים מספריו, דן רבות בקץ הקרב: "כיוון שחפץ בגאולתכם אינו מביט בחשבוניכם אלא מדלג על ההרים [...] אין הרים וגבעות אלא קיצין ועיבור",30 ויש להניח שהדברים הם מתקופתו של שבתי צבי. אף ר' חיים עצמו מבקש פעמים רבות שיוחש הקץ: "ועיני לשמיא לשמיא נטלית בעי ומתחנן יראו עינינו מקדם ואפריון ובא לציון גואל";31 ובמקום אחר: "ובכן אעתר אל אלוה ישלח דברו לאמר לאסירים צאו [...] ובן דוד בראש";32 וכן: "שלח נא מלך המשיח לישראל להאיר על הארץ";33 וכך במקומות רבים.34 כבר בשנות העשרים הוא מסביר, כי "השבועה אינה מתקיימת רק אם אתם תבואו אל הארץ [...] ונתתי אותה לכם ירושה [...] ובהם קיים שבועתי".35 בעלייתו ניתן אפוא למצוא ציפייה משיחית עמוקה כשהמצב המדיני בארץ ישראל נתן לה דחיפה סופית. לקשר ההדוק בין ר' חיים לבין חוג המקובלים באיזמיר, ובהם חכמים הנוטים לשבתאות, בנוסף לרמזים משיחיים המצויים בכתביו ובכתבי חוג הסובבים אותו, יש אפוא משמעות להבנת העליות של חשובי הרבנים באימפריה העות'מאנית לארץ ישראל.  

			לציפיותיו המשיחיות, שקיבלו חיזוק עם הזמנת ט'אהר אלעמר, יש להוסיף את המסורת שהמשיח עתיד להתגלות בטבריה — "שמשם עתידין ליגאל",36 "ומשם נעתקין למקדש".37 ואכן מקור ערבי בן התקופה הרומז לכך והוא ויכוח בין נוצרי ממקורבי ט'אהר אלעמר בטבריה, לבין ר' חיים אבולעפייא, בשנת תק"ב (1742): "הוא (ר' חיים) הגיד ליהודים היושבים שם כי המשיח יבוא בקרוב ויצא מים כנרת ועל כן הניחו אנשים על פי הוראת הרב צרכי אוכל בשבילו על שפת הים [...] והיה מספר להם כי מועד בואו של המשיח כבר התקרב".38 מאוחר יותר יותר (בשנים תקע"ו-תקע"ז, 1817-1816) מספר נוסע נוצרי אלמוני כי "אצל יהודי טבריה דולקת בלי הרף המנורה בבית הכנסת [...] בתקוה לראות בבוא המשיח; שספריהם מספרים כי במקום זה עתיד הוא להתגלות".39 וכפי שראינו, ר' חיים עצמו החזיק במסורת שמוצא משפחתו מבית דוד, ור' יצחק הכהן רפפורט כותב עליו "שושילתא דבי נשיאה".40 

			רגשות משיחיים פעמו גם בקרב העולים עמו מבני משפחתו, ואף בקרב חוגים בתפוצות. כבר הזכרתי לעיל "שבעים שנות חורבן טבריה" ושימוש במוטיבים מישעיהו (השני) ומתקופת שיבת ציון בשירי ר' יעקב בירב, חתנו של ר' חיים אבולעפייא. ר' יעקב בירב משוכנע כי עלייה זו היא ראשית הגאולה ו"מי שזיכנו לזאת יראנו גם את השאר בטוב במהרה ובנכון".41 הוא קורא למאורעות אלו "יום ישועה"42 ומשתמש בפסוקי נחמה "ונחם ה' חורבותיך לא יוסיף עוד להגלותך".43 רגשות אלה היו גם מנת חלקו של חתנו השני של אבולעפייא, ר' יעקב וינטורה, שאף הוא בין העולים לטבריה. כבר שנים לפני עלייתו ניתן למצוא בהתבטאויותיו כמיהה עזה לגאולה קרובה.44  

			באיטליה היו חוגים שראו בעלייה זו ראשית הקץ. המגיה את ספרו של ר' יעקב בירב, זמרת הארץ, כותב בהקדמתו על "אחרונה בעשר מסעות השכינה השוכנת לעפר" ומשוכנע "כי העת עת דודים" היא "ועת הזמיר הגיע לשוב אל מקומה [...] ומשם תעלה אל הר המוריה עם האיש צמח".45 הרגשה דומה מגלה גם אצל ר' חיים בן עטר, ששהה באיטליה בזמן עליית ר"ח אבולעפייא בשנת ת"ק והחל בהכנות לעלייתו לארץ ישראל. במכתבו לקהילת קסאלי כותב ר' חיים בן עטר: "כי קול יצא מלפני ה' בלב כל המוני עם אלקי אברהם נאספו ממזרח וממערב [...] לעלות לעיר סביב לה הרים [...] את אשר הערה נפשו [...] מלך חיים אבולעפייה".46 

			חיזוק להרגשות המשיחיות ניכר משהתחוללו המלחמות בטבריה בין ט'אהר אלעמר לסולימאן הפאשה של דמשק בשנת תק"ב-תק"ג (1743-1742), ובהקדמתו רואה מגיה זמרת הארץ בכך "רמז לדבר הגדול הזה אשר הוא תחילת ישועה".  

			לרצונו של שליט הגליל לאכלס את טבריה ולמניעים המשיחיים של ר' חיים וחבורתו, יש להוסיף גורם אישי־משפחתי שהביא דווקא את ר' חיים ובני משפחתו להיענות לקריאת ט'אהר אלעמר ליישב את טבריה. ר' חיים אבולעפייא הוא צאצא למשפחה טבריינות וסבו ר' יעקב אבולעפיא היה רב בעיר במחצית הראשונה של המאה ה־17.47 כשחרבה העיר בתקופה זו, נאלצה המשפחה לעקור לחברון ובה נולד ר' חיים. אך זיקתו לטבריה לא בטלה ומכאן פנייתו של ט'אהר אלעמר אליו במילים: "קום עלה [...] טבריה שהי' ארץ אבותיך".48 וכך גם מגיה זמרת הארץ, האומר "כי הגיע למחוז חפצו בשלום [...] אל עיר קברות אבותיו".49 ר' חיים עצמו שאף כנראה בתקופה זו לעלות לארץ ישראל,50 משהגיע לגיל שמונים, ורצה לבלות את שארית ימיו בה, והדבר נודע לט'אהר אלעמר ולפקידי קושטא ומכאן באה הפנייה אליו. 

			 

			בהקשר זה יש להזכיר את הקשרים ההדוקים של קהילת איזמיר עם קהילות ארץ ישראל במאה ה־18.51 איזמיר הייתה עיר בעלת חשיבות כלכלית ממדרגה ראשונה בתקופה זו ותמכה רבות ביישוב, על אף התלונות שהשמיעו נגדה פקידי קושטא מפעם לפעם.52 בעיר זו ישבו כמה מרבניה החשובים של ארץ ישראל לשעבר, שהנהיגו את הקהילה, ואף שבו לארץ ישראל בערוב יומם. עם אלה נמנים, בנוסף ר' חיים אבולעפייא, ר' יצחק הכהן רפפורט ור' יעקב ישראל אלגזי (שני האחרונים כיהנו כרבנים ראשיים בירושלים), ר' רפאל טריביש ואחרים.53 לר' יעקב שאול, רבה של איזמיר, הוצע לכהן כראש אחת הישיבות בירושלים.54 

			ג. העלייה ופועלו של ר' חיים אבולעפייא בטבריה 

			ר' חיים וחבורתו יצאו מאיזמיר בדרך הים והגיעו לעכו בראש חודש סיוון שנת ת"ק (1740),55 בדיוק באותו זמן שבו הפליג רבה האשכנזי של אמשטרדם, ר' אלעזר רוקח, ממקובלי קלויז בראד לשעבר, לצפת.56 עם ר' חיים אבולעפייא עלו כפי הנראה כמה עשרות נפשות, ר' משה ירושלמי מספר, כי עלו "הוא ואשתו ובניו ולקח עמו עשרה תלמידים".57 פקידי קושטא כותבים: "מחנה כבד מאוד כבוד חכמים [...] כי אלה נסעו נשים וטף לעלות לא"י". כמו כן הצטרפו אליו יהודים מצפת וביניהם צאצאי יהודי טבריה שעזבוה.58 

			בשנת תקי"א (1751) מספר הנוסע השוודי הסלקויסט, כי מחצית מתושבי טבריה הם יהודים, אך אינו מונה את מספרם.59 יודעים אנו, כי בשנות החמישים התגוררו בעיר כמניין אשכנזים ממזרח אירופה, ובשנת תקכ"ז (1767) מספר הנוסע הנוצרי מאריטי, כי עד שנת תקי"ט (1759) — שנת הרעש הגדול בגליל — הייתה העיר שוקקת יותר.60 ר' משה ירושלמי מצא בשנת תקכ"ט (1769) כמאה וחמישים בעלי בתים יהודים בעיר.61 גידול זה בא כנראה הודות לעלייתם של יהודי מזרח אירופה בשנות השישים, ובתוכם חבורת הבעש"ט.62 

			עם בוא ר' חיים וחבורתו לטבריה הוא נתקבל בכבוד רב על ידי ט'אהר אלעמר, וזה העמיד לרשותם קרקע במחיר נוח לשם הקמת שכונה ליהודים, וכן סייע להם בהקמת בתיהם ומוסדות הציבור.63 יחס לבבי זה נבע מכך, שהשייח' היה זקוק להם כדי לפתח את העיר, וראה בבואם גורם יציב ומכניס כספים. מיד עם הגיעו ניגש ר' חיים — בעזרת השייח' — לבנות בתים ומוסדות ציבור לקהילתו הקטנה, כפי שמתאר בעל זמרת הארץ: "ובמשך שתי שנים בנה בתים וחצרות ליהודים ובנה בית הכנסת נאה [...] ובנה בית המרחץ נאה וחנויות ליום השוק ובית הבד לשמן שומשמין והתחיל לעשות מסילות בארץ וגם ציוה לנטוע שדות וכרמים".64 מפעלים אלה לא נועדו רק ליהודים; מסופר כאן על פיתוחה של טבריה בכלל. לכבוד מפעלי הבנייה הללו חיבר ר' יעקב בירב שירים מיוחדים לבניין החומה המקיפה את הרובע היהודי, לבניית בית הכנסת, ולבתים חדשים.65 ר' חיים אף הקים בטבריה ישיבה בשם "משמיע ישועה", ובה למדו עשרה תלמידי חכמים. הישיבה נוסדה בסיוע גבירים יהודים בתורכיה ובאיטליה.66 הקמת ישיבות בארץ ישראל הייתה בין השאר אמצעי כלכלי, שבא לשפר את מצב תלמידי החכמים, נוסף למניע הרוחני של לימוד תורה בארץ.67 כמו כן תיקן ר' חיים כמה תקנות חשובות בטבריה נוסף לאלו שהתקין באיזמיר.68 

			 

			פקידי קושטא החלו בארגון התמיכה עבור טבריה. סמוך לצאת ר' חיים אבולעפייא וחבורתו לארץ ישראל. נראה כי המניע העיקרי לתמיכתם בחידוש היישוב היהודי בטבריה נעוץ ברגשות המשיחיים והכמיהה לגאולה מצויה אף בקרבם. ידוע למשל, כי אחד מראשי הפקידים — ר' אברהם רוזאניס, שהיה אף הרב הכולל בקושטא באותן שנים — עלה עצמו לארץ ישראל יותר מאוחר. גם מעמדו של ר' חיים בקהילות תורכיה הוסיף בוודאי לתמיכה. וכמקובל, הוקם ועד מיוחד לתמיכה בטבריה. אחד מגבירי קושטא, ר' שלמה ליאון, תרם חמשת אלפים גרוש לייסוד ישיבה בעיר, ופקידי קושטא שלחו כמה שד"רים עוד לפני חידוש היישוב לתורכיה, לבלקן ולאיטליה, לאשכנז ולמזרח אירופה69 שהפיצו את דבר חידוש היישוב בטבריה. 

			השד"ר הראשון מטעם פקידי קושטא, ר' יהושע מאיר, נשלח לתורכיה האירופית ולאירופה כחודש לפני עליית החבורה באייר ת"ק (1740). (כתב שליחותו מצורף בנספח למאמר זה).70 פקידי קושטא הכינו עבורו מכתבי המלצה וכן דרשות לעניינים שונים, שעליהם אמור היה לדרוש בבואו לקהילות. במכתבים אלה מבשרים פקידי קושטא על עליית ר' חיים אבולעפייא ועל היישוב המוקם בטבריה. סמוך לאחר מכן נשלח לארצות אשכנז ולמזרח אירופה שד"ר נוסף מטעם פקידי קושטא — ר' יהודה לייב אשכנזי (אף איגרת שליחותו מובאת בנספחות).71 גם ר' חיים, משהגיע לטבריה, שלח כמה שד"רים לחוץ לארץ, וביניהם חתנו ר' חיים וינטורה, שיצא לאירופה בשנת תק"א (1741) וייסד באיטליה קופות מיוחדות לטבריה.72 במנטובה הדפיס את הספר "זמרת הארץ" המשמש לנו כמקור עיקרי לתולדות חידוש היישוב בטבריה. 

			האם נוסדו אז קופות ר' מאיר בעל הנס בטבריה בקהילות הגולה? נמצאת בידינו תעודה, האומרת כי ר' חיים גזר בשנת תק"ד (1744), על העברת כספי קופה זו אך ורק לטבריה. לדעתנו, יש לפקפק במקוריותה של התעודה, והעדויות הראשונות על כך הן מאמצע המאה הי"ט ונועדו למטרות פולמוס על כספי הקופה.73 

			חידוש יישובה של טבריה קיבל אפוא עידוד רציני על ידי תרומות יהודי הגולה, פקידי קושטא וגבירי איטליה. ואכן, בטבריה הותקנו ברכות "מי שברך" מיוחדות למען התורמים בחוץ לארץ.74 תרומות אלו אפשרו ליישוב הקטן להתבסס מעט, עד שלפי עדות בני הדור, נוח ובטוח היה לגור בטבריה יותר מאשר בצפת או במקום אחר.75 

			אך מסתבר כי הגבייה החדשה למען טבריה, אחרי ששנים רבות לא נאספו למענה כספים, פגעה באיסוף הכספים עבור ערי ארץ ישראל האחרות, ובעיקר בירושלים, וגרמה לסכסוכים. שד"ר טבריה, ר' חיים וינטורה, הצליח במסעו באיטליה, בשנות הארבעים, לגבות מקופת ארץ ישראל שבטורינו סכום מסוים עבור טבריה, והיה חשש שימשיך לעשות כך גם בשאר ערי אירופה. פקידי ירושלים שבקושטא, שהדבר נודע להם הדבר מן השד"ר הירושלמי ר' אברהם בן אשר, פנו מיד במכתבים לקהילת טורינו ולכל קהילות אשכנז, וטענו כי יש בכך משום פגיעה סטטוס קוו של חלוקת כספי ארץ ישראל שנקבע מזה שנים רבות. על פי ההסדר הישן, מחורבן טבריה במאה ה־17 חולקו כספי ארץ ישראל לפי מפתח של עשרים וארבעה חלקים, שמהם נטלה ירושלים אחד עשר, צפת שמונה, וחברון חמישה (ערי יח"ץ). במכתב לטורינו תובעים פקידי קושטא להחזיר לקופה את הכסף שניתן לטבריה. במכתב לשאר קהילות אירופה הם מזהירים מפני השימוש בכספי הקופה לשליחות טבריה. ויכוחים אלה על המפתח של החלוקה בין יח"ץ לטבריה נמשכו גם בשנת תק"ו, ויש רמזים שאף בשנת תק"ט.76 קופת טבריה לא נתקבלה מחדש בעין יפה. 

			מפולמוסים אלה אנו למדים כי חידוש יישובה של טבריה, שעורר רגשות שמחה בחוגים רחבים בחוץ לארץ, גרם אף לסכסוכים על רקע כלכלי, כשפקידי הערים השונות לארץ ישראל שבקושטא מתחרים ביניהם. מתברר שלא תמיד היה תיאום בין הוועדים השונים של פקידי קושטא וכל "ועד משנה" היה אינטרסנט לעיר "שלו" שבארץ ישראל. 

			בעיות נוספות בתמיכה הכלכלית לטבריה נתגלו אחרי השריפות הגדולות באיזמיר ובאדירני (אדריאנופול) בשנת תק"ב (1742), ואף על כך יש עדויות. במוצאי צום י"ז בתמוז שנת תק"ב (1742) פרצה שריפה ענקית באיזמיר שהשמידה בתים ובתי ציבור רבים של הקהילה היהודית. גם באדירני פרצה בזמן זה שריפה. כיוון שאיזמיר תמכה רבות ביישוב, ובייחוד כיוון שרבים מן העולים לטבריה באו מקהילה זו, הופסקו לזמן התרומות לארץ ישראל מאיזמיר. איזמיר עצמה שלחה שליחים לארצות אירופה ולקהילות תורכיה האחרות וביקשה סיוע כלכלי לשיקום הבתים ובתי הכנסת.77 

			ד. התפתחות היישוב היהודי בגליל 

			עליית ר' חיים אבולעפייא לטבריה גררה עליות נוספות ותסיסה משיחית. כבר הוזכר לעיל שבאיטליה היו שראו בעלייתו "עת דודים". אך הייתה לעלייה זו גם משמעות מעשית. כשנה אחרי עלייתו באה לארץ ישראל חבורתו של ר' חיים בן עטר שהושפעה גם מעליית ר"ח אבולעפייא, אם כי נבעה גם ממניעים נוספים. ר' חיים בן עטר עצמו הזכיר את עליית ר' חיים אבולעפייא עוד בהיותו באיטליה,78 ובסיוריו בגליל בא לבקרו בטבריה בשנת תק"ב (1742).79 ר' חיים אבולעפייא, שהיה כבר זקן, אף ביקש מר"ח בן עטר שיישאר בעירו ויקים בה את ישיבתו "כנסת ישראל", וחשב עליו כעל יורשו הרוחני. ר"ח בן עטר לא היה עצמאי בהחלטתו; הוא התייעץ עם ועד הישיבה באיטליה שמימן את ישיבתו, ואשר אמורה הייתה להיווסד דווקא בירושלים. לבסוף, לא נענה ר"ח בן עטר לפניית ר"ח אבולעפייא וייסד את הישיבה בירושלים. את מקומו בטבריה תפש בנו ר' יצחק אבולעפייא.80 

			פיתוח הגליל לעומת שאר אזורי הארץ על ידי ט'אהר אלעמר הביא להתיישבות יהודים נוספים בטבריה, בצפת ובכפרי הסביבה כגון שפרעם וכפר יסיף. בכפר יסיף התיישבו בשנות הארבעים כמניין בעלי בתים יהודים, ובראשם ר' שלמה עבאדי. הם אף שלחו שד"ר לחוץ לארץ.81 אחרי רעידות האדמה בשנת תק"ך (1759) ברחו רבים מיהודי צפת לכפרים.82 נראה שכמה מיהודי הכפרים הללו התפרנסו גם מגידולים חקלאיים שגידלו ליד בתיהם. במכתבים לחוץ לארץ הם משבחים את ט'אהר אלעמר שבזכותו יכולים הם "לשחר בשם ה' בבתי כנסיות ובבתי מדרשות באהלים לשבת נסע על אדמת קדש".83  

			את יהודי כפר יסיף מזכיר גם אחד מבני חבורתו של ר"ח בן עטר, המספר על עשרה בעלי בתים והם יושבים בטוב ובחירות גדולה ומלאכתם היא זריעה וקצירה ונותנים מעשרות [...] ושנה זו שנת תק"ב (1742) אינם זורעים כי היא שביעית ואין להם שום גלות".84 בשפרעם, שבוצרה על ידי ט'אהר אלעמר בשנות השישים, התיישבו גם יהודים, ובעת רעידות האדמה בצפת ברחו כאמור חלק מתושבי צפת לשם.85 כיום ידוע כי כמעט בכל כפרי הגליל — סכ'נין, עבלין, עילבון, כפר מנדא, וגם בחיפה ישבו יהודים. בחלקם עסקו כמתווכים במכירת הכותנה מהכפריים לסוחרים הצרפתים בעכו או בצידון.86  

			יישוב הגליל בתקופת ט'אהר אלעמר, שהחל עם עליית ר' חיים אבולעפייא לטבריה ונמשך ביישוב צפת וכפרי הגליל, קיבל דחיפה נוספת בעליות יהודים ממזרח אירופה, העולים טיפין טיפין במשך כל המאה ה־18. בירושלים הייתה קהילה אשכנזית קטנה בתקופה זו והתנאים בה היו קשים, שכן זכר חורבן "החצר" ושרידי הנושים וצאצאיהם עדיין הפריעו לאשכנזים. הדבר הניע אפוא את ר' אלעזר רוקח, שעלה בשנת ת"ק (1740), ואשכנזים נוספים הידועים לנו שעלו בשנות הארבעים והחמישים, וכמה מחברי הבעש"ט כר' נחמן מהורודנקא, ר' חיים מנדל מפרימישליאן, והאנשים שעלו עמם בשנות השישים,87 להתיישב בצפת ובטבריה, ולא בירושלים.  

			ה. מעמדם של היהודים בטבריה ויחסיהם עם השלטונות 

			ארץ ישראל נחלקה בתקופה המדוברת לשני וילאייתים — דמשק וצידון. מחוז צידון, שהיה המפותח והחשוב בין השניים, נשלט במשך רוב המאה ה־18 על ידי שליטים עצמאיים — ט'אהר אלעמר באמצע המאה ואחמד אלג'זאר בסופה;88 התרופפות השלטון המרכזי בקושטא הביאה לכך ששליטים המקומיים הגבירו את כוחם וגברה שחיתות הפקידות הממונה בפרובינציות. משנות העשרים במאה ה־18 השתלטה משפחת זיידאן על הגליל, וט'אהר אלעמר הוא הדמות הבולטת בארץ ישראל משנות השלושים ועד שנות השבעים במאה ה־18. הוא השתדל לפתח את הגליל מבחינה כלכלית, דאג לביטחון האזור ושאף להגדיל את האוכלוסייה. זו הייתה הסיבה לכך שפנה ליהודים וביקשם להשתתף ביישובה מחדש של טבריה, שנעזבה מיושביה במחצית השנייה במאה ה־17. כתוצאה מיחסו החיובי של ט'אהר אלעמר ליהודים, שבא לידי ביטוי בהקלות במסים ובעזרה בבניין הקהילה בטבריה, התרבתה מעט האוכלוסייה היהודית באזור.  

			היהודים גם תרמו לפיתוחו הכלכלי של האזור בכמה דרכים: א) על ידי המסים ששילמו; ב) על ידי התרומות הרבות שזרמו אליהם מן התפוצות ושהגיעו בחלקן לכיס השלטונות, לעתים בסחיטה; ג) הם נטלו חלק בייצוא הכותנה מכפרי הגליל, כמתווכים בין כפריים לסוחרים הצרפתים שישבו בערי הנמל עכו וצידון. 

			השתלטת ט'אהר אלעמר על הגליל ומרכז הארץ הייתה לצנינים בעיני השלטונות המרכזיים בקושטא, ובעיקר אצל שליט דמשק שרוב הארץ הייתה תחת חסותו בתקופה זו. מעמדו של שליט צידון היה אז חלש יותר, הוא לא התערב בענייניו של ט'אהר אלעמר. שליט דמשק, סוליימאן אל עט'ם יצא שלוש פעמים למלחמה כנגד ט'אהר אלעמר וצר על טבריה, לראשונה ניסה סוליימאן לכבוש את טבריה בשנת תצ"ז (1737) ונכשל. אחרי מצור זה, הודח סוליימאן מממשלתו, אך בשנת תק"א (1741) חזר ונתמנה לשליט בדמשק וניסה שוב להילחם בט'אהר אלעמר.89 בשנת תק"ב (1742) הגיע מכתב לר' חיים אבולעפייא משולחני סוליימאן היהודים — מחיים פרחי ויוסף לושאטי, שפעלו רבות כמתווכים בין השלטונות בדמשק לשלטונות בארץ ישראל וכן בהעברת דברי דואר וכסף מפקידי קושטא לקהילות ארץ ישראל,90 כי סוליימאן מתכונן לצור על טבריה והם מציעים לכל היהודים לעזוב מיד את העיר לצפת ולשלוח את רכושם לעכו. ר' חיים אבולעפייא הודיע על כך מיד לט'אהר אלעמר, אך הלה סבר כי זהו רק תכסיס של סוליימאן שנעזר ביועציו היהודים כדי להבריח תושבים מן העיר. כעבור זמן מה הגיע לר' חיים אבולעפייא מכתב נוסף משני הגבירים היהודים הללו,91 והיה ברור שאכן סוליימאן עומד לצור שוב על העיר. יהודי טבריה רצו לעזוב אך ר' חיים אבולעפייא מנעם מכך מנימוקים אלה: א) אין ברצונו לעזוב את בית הכנסת והבתים שבנה; ב) היהודים לא יספיקו להוציא את רכושם מן העיר כי הדרכים בסכנה; ג) עזיבת העיר תהווה עילה לבוז ולשנאת היהודים; ד) ט'אהר לא יניח להם לצאת וזה רק יגרום לחיכוכים עמו; ה) עזיבת העיר תגרום להרס בתיהם על ידי התושבים שיואשמו בגרימת דמורליזציה: "שבברחם מן הארץ ימס לבב יושבי הארץ כלבבכם"; ו) הוא כבר זקן ותשוש מכדי שיוכל לעזוב את העיר ולהיטלטל בדרך (הוא היה בן 82). גם בדרכו לארץ ישראל חלה בדרך. 

			ר' חיים אבולעפייא החליט אפוא להישאר בטבריה, אך באמצע המערכה ניסו שוב שני אנשי הכספים היהודים לבוא עמו בדברים והשפיעו עליו שישלח לפחת את שני בניו אליהם כדי להצילם. היה זה תכסיס של סוליימאן שנועד לשבור את כוחם של היהודים בעיר ולגרום להורדת המוראל בה. ר' חיים סירב גם להצעה זו ונשאר תקיף בתמיכתו בט'אהר אלעמר והשפיע על היהודים להישאר בעיר על אף ההפגזות.92 המצור הסתיים בכישלונו של סוליימאן כשנאלץ להפסיקו כיוון שקיבל הוראה מקושטא לטפל בשיירות של עולי הרגל למכה שעמדו לעבור באזור שליטתו.93 

			סוליימאן חזר בשלישית לצור על טבריה כשנה לאחר מכן, בשנת תק"ג (1743), ואז התערב ר' חיים אבולעפייא לטובת ט'אהר אלעמר. הוא כתב מכתב לפקידי קושטא ובו שיבח את ט'אהר וביקש להעביר את מכתבו לשלטונות המרכזיים וגם לשגריר צרפת בקושטא. פקידי קושטא ענו לו באמצעות הגבירים בדמשק, שהמלחמה שוב קרובה ושימהר לעזוב את העיר עם היהודים. מכאן למדים אנו, שהשלטונות בקושטא שיתפו פעולה עם סוליימאן נגד ט'אהר אלעמר. ואכן, יודעים אנו שבעקבות מכתב זה ברחו רבים מיהודי טבריה, אך ר' חיים ומעט מאנשיו נשארו בטבריה על אף הסכנה והאזהרות.94 אף קרב זה נסתיים בכישלון סוליימאן, שמת באמצע המערכה. 

			מאורעות אלה מלמדים כיצד שימשו היהודים כלי שרת בידי השליטים המקומיים כדי לקדם את האינטרסים שלהם במאבקיהם עם יריביהם, ביודעם לנצל את הקשרים ההדוקים והערבות ההדדית של יהודים. כאן הועמד ר' חיים אבולעפייא בדילמה קשה, והחלטתו להישאר בטבריה הסתיימה בכי טוב. 

			על אף יחסו החיובי של ט'אהר אלעמר ליהודים, סבלו היהודים לעתים מניסיונות הסחיטה של השליטים המקומיים בערים ובכפרים, כמו בשאר חלקי הארץ. בצפת, בה שלט בנו של ט'אהר אלעמר, היה מצב היהודים רע במיוחד, ואנו שומעים על גזירות, סחיטות וגירושים, נוסף לסבל הקשה של הקהילה בעת רעידות האדמה בשנת תק"ך (1759). בתעודות שהתפרסמו אודות שליחותו של השד"ר ר' רפאל ישראל קמחי בשנים תפ"ח-ת"צ (1730-1728) יש עדויות על גזירות שלא לקבור מתים בצפת ועל סחיטות כספים.95 צפת הייתה פחות בטוחה ליהודים כיוון שישבה פרזות, בעוד שבירושלים ובטבריה היו חומות ובחברון ישבו היהודים בחצר פנימית. הדבר גרם לגניבות ולהתעללות מצד הכפריים מן הסביבה שחדרו לעיר ופגעו ביהודים.96 בשנות הארבעים הורע מצבם של יהודי צפת, ור' חיים בן עטר כותב "שיש בה הרבה פחדים וצרות הרבה",97 ואילו תלמידו ר' אברהם ישמעאל חי סינגויניטי, מספר על גביית מסים גבוהים לצורך גייסותיו של ט'אהר אלעמר.98 בשנים אלו נאלצו חלק מיהודי צפת לברוח להרי הסביבה.99 התקופה הקשה ביותר הייתה בעת הרעש הגדול, שבו מתו יהודים רבים.100 בעקבות הרעש באו מגיפות, וחובות היהודים גדלו עוד יותר. אך מסתבר כי המושלים לא ויתרו גם אז על המסים וכספים נוספים נסחטו.101 בשנת תקכ"ז (1767) נעצר ומת חוכר המסים היהודי, והנושה רצה להפקיע בית שהיה שייך ליהודים.102 מצב זה נמשך כל שנות השישים והשבעים. בשנת תקכ"ג (1763) התנהלו מלחמות בין ט'אהר אלעמר ובנו מושל צפת, והיהודים נלחצו ושילמו סכומים גדולים.103 בשנת תקכ"ז (1767) כותבים חכמי צפת לפיזה שבאיטליה על "חמת המציק [...] כי גבר אויב המצר לישראל צרות רבות.104 מלחמת עלי ביי בשנות השבעים הביאה גם היא פורענויות על היהודים בצפת ובטבריה,105 אם כי בטבריה שפר מצבם של היהודים מאשר בצפת עקב קרבתם לט'אהר אלעמר. זו הסיבה לכך שעם חידוש יישוב טבריה עברו אליה רבים מיהודי צפת וכך גם אחרי רעש האדמה בשנת תק"ך.106 

			 

			נספחים 

			א. דרשה לשד"ר ר' יהושע מאיר 

			את זו סידרתי לשליח ק"ק טבריא ת"ו הח' הש' כמה"ר יאושע מאיר יצ"ו אייר הת"ק.107 

			אנכי אשמח בה' אשר הנחני בדרך אמת בשליחות מצוה מפקידנא ועבידנא שליחותייהו דרבנן קדישי ארעא דישראל נצבי"ם היום בעדת אל108 מקור הדעת כבוד התורה וזיו החכמה דזיו להו כבר בתיא וכבן עזאי בשוקי טבריא. ואנכי חזון הרבתי חזו דאתאי אתיא תוך תוך קהל קדושים בני שלישים לפני מלכים אתיצב מאן מלכי רבנן הרבנים המובהקים ותופשי התורה דקרינהו רחמנא עד שיאותו לאורם דמחמתן לטבריא. 

			אנכי בדרך נחני ה' ובאתי פה שער הרחמים כאן היו וכאן נמצאו ראשי בית יעקב המתנדבים בעם סוככים בכנפיהם בהונו"ת ידיהם לבנות ולנטוע ארץ חמדה חמד אלקים לעשות סמוכות לראש כל הממלכות העיירות הסמוכות לטבריא ואנכי עמדתי בהר שפ"ר שפר קדמי להחויא מעלת תהלת א"י מקודשת מכל ארצות מאשר ולא ולא כלאשר לפי שאין גדולי פארש מביאין את המוגמ"ר שבחא דא"י זקנים משע"ר שבתו לא תוכל האר"ש להכיל שע"ר של טבריא. 

			אנכי הבא מן המערבה וכל יקר ראתה עיני כי בליל היא בהדרה' הד"ר חל"א ואת עפרה לעטרת צבי ולצפירת תפארה אחד הדר ואחד הנולד בה כולם ברורים להם לבדם נתנה כל מדה טובה ודעת רחבה כמים לים זה ימה של טבריא. ואני איש חלק חלקי בארץ החיים ראיתי אור כי יהל בהרי ישראל משם יוצאה תורה ומספיקין מים לכל בעזר"ה כי יפלא דבר למשפט שלחו מתם והם עמדו בשמועתן כמצרף כסף ישקולו לאמיתותה של תורה בשקל הקדש ששוקלין בה אנשי טברייא.  

			אנכי הרואה עמל ויגון כי אזכרה ימי הרעה בשחת אלקים ערי ישראל בחרבנן נחתם גזר דינן ונותר בת ציון בארץ ציה ועל צפת עברו שפטיו הרעים כל אלה חברו על חברון פצע וחבורה הלילו יושבי המכתב זו טבריא;  

			ואני הצעיר בבית אבי בחמלת ה' עלי על גם טוב באתי כי החלו הפרצים להיסתם ע"י שרי גדודים העומדים על הפקודים בקושטא' ועל ידם החזיק הרב המופלא וכבוד ה' מלא מקור חי"ים109 אור יממא הוא עד נצח לבא חמ"ת זו טבריא. 

			ואנכי מלאתי כח לזכות בכלל כל בני הגולה ק"ק זה ויהיו דברי אלה קומו השרים לעזרת ה' בגבורים מהרו והתקינו פירותיכם לא תגרעו מלבניכ"ם משום יקרא דא"י ומשום כבוד הרב מקור חיים שאור תורתו מגין ע"כ העולם ומדרשו בטבריא. 

			אנכי מנעתי מכם עין צרה ורוח נכאה ואתם לא תיראו לתולדות הזמן חזקו ויאמץ לבבכם ליישב כרך מוקדש ומוכן לגאולה בשוב ה' שבות יעקב ונקבצו בני יאודה וב"י ועלו מן הארץ אל ארץ טובה כך עלה במחשבה דסלקין לה מן טבריא. 

			ואני אודיעכם אשר תעשו על המזבח איש אשר ידבנו לבו ידיו תביאנה את אשי ה' לבנין ק"ק טבריא ולקיום המצות ת"ת וב"ח110 וקופה ומזון לעניים וכיוצא ונקנה השדה לאחוזת קבר ראשית עריסותיכם כן תרימו גם אתם לעושת מעשה בכנסת של טבריא. 

			אנכי תכנתי עמודיה ואת אדניה בכל אתר ואתר ישראל קדושים הגדילו עשות נדרן נדר נדבה חדשה לה' לצורך השעה והקדשן הקדש קצבה קצובה קבועה חובה אתם גם אתם זרע קדש ענפיכם תשאו ופרייכם תתנו קצבה לשנים הבאות שנה שנה לגזרה שוה תקריבו את קרבנכם ע"י שרי וגבירי ופקידי קושטא' רבנן דיבנ"ה בני טבריא. ואנכי וביתי נעבוד עבודה שבלב זו תפלה לנורא עלילה למען ירבו ימיכם וימי בניכם יריק ברכה עליכם ותחז בציון עיניכם משיח צדקכם ושבתה הארץ שבת לה' אלקיכם במרעה טוב תשבתו שבתיכם ליטול חלק בראש במיטב הארץ והייתם נכונים ממכניסי שבת בטברייא. 

			ב. כתב שליחותו של השד"ר יהושע מאיר  

			וזה הכתב שסידרתי בעניין שליחותו ונדפס.111  

			קול הרצון שעושים רצון קונם בחורי חמד שמובחרין במינם גודרי גדר מגיני ארץ מיישבי עולם. ראשון לציון הנה הנם באונם והונם ותרומת מתנם ויקריבו הנשיאים את קרבנם עולותיהם וזבחיהם לרצון תמיד שעוסקין בבניינו של עולם. פנות צבאם קדושים כולם ברורים כלם שלישי"ם במועצות להם שם בכל הארצות מסויימין דגלים שבים בכל הארץ יצא קום נאה זיום בכל העולם. גם כח ידיהם שתים כהלכתן זוכות באחד לדין ואחד לצדקה כנחל אית"ן אחד בסל"ע ואחד בלבני"ם להחיות נפשות רבות ובנו מהם חרבות עולם. ה"ה קצינים פרנסים גבאים אמרכלים ראשים לעלו"ת שבכל ערי אירומילי והמוריאה112 וכל העוסקים עם הציבור לשם שמים ומצדיקי הרבים כככבים לעולם. ובמקדש ע"ג ראשיהם החכמים השלמים הדיינים המצויינין הרבנים המובהקים המאורות הגדולים כל רואיהם יכירום כי קרן אור פניהם והקר"ן קיימת לעולם. איש אשר כברכתו ולפי מעלתו וגדולתו נרו הולך ואור עד תכלית אור בהיר. דמזה"ר זהי"ר. כמחמתן לטבריא. 

			קול רינה ואל התפלה קבע ותחנונים בעתים מזומנים שפתינו אתנו יעשו דרך בקשה וזה החיל"ם פתח שער הרחמים לפני מי שאמר והיה העולם. ירדפם יעבו"ר שלום שלום לרחוק ולקרוב יחיו דגן ויפרחו כשושנה ויתענגו על רוב שלום כיד המלך מלכו של עולם. ושלישים על כלו שליש בעמידה נעמדו על הברכת העליונה מאוצר טוב בי גזא דרמנא כונס ועולה כל חותמי ברכות אשר מצפונ"ה לבית אל כי שם צוה ה' את הברכה חיים עד העולם. שליש בישיבה ישבו שרים ישבה שיש בה סמיכת זקנים הנה נחלת ה' בנים אלה בני ש"ם פחות וסגנים ואלה בני יר"ד הרודים בעם ממלכת כהנים שרים ישורו בס"ד הקדש לעלם. שליש בהליכה הליכות שיבה טובה בנחת ושובה חיים לראות טוב בכל מילי דמיטב חיים ארוכים ומתוקנים דשנים ורעננים יהיו בחצרות אלקינו יפריחו כימי השמים על הארץ ויספו ענוים וישבעו בחיי העולם. ואלו הן הנשב"עים כל כך יקר ונעים אושר וכבוד וכנכסים. כמים לים מכסים. זה ימה של טבריא. 

			קול דודי דופק בתווני דלבא וגם אש נשקה להבת התשוקה במשכן הנפש מפני חיבת הקדש ערי קדשנו ונגד אש להבה ליבה המלבה לילה ויומם לא תכבה לעולם. הארץ הלזו משעת יצירה ומשעת פקידה כי פקד ה' עולמו שברא מאפס ותוהו נחש"בו לו יש קונה עולמו בשעה א' אין עייף ואין כושל אל פעולות ה' ואל מעשה כי הוא אמר והיה לעולם מעידנא דאיתעביד בה מעשה בחר לו יה הר זה קנתה ימינו מכון מקדשו וימשח אותו לקדשו קדושת עולם. ראשון לכל דבר שבקדושה אתר דמארי תלי זייניה ויסקלהו ויטעהו נטיעה של הקדש חלק אלוק ממעל ונחלת כלילת יופי שירדו לעולם. ארץ צבי גדלה שעשועיה זרעה לא נאמר אלא זרועיה כפתוריה ופרחיה הדר בה והנולד חיבה יתירה חשק ה' לאהבה אותם וינטלם וינשאם כל ימי עולם. באמת אמרו אוירא דא"י מחכים ומסייע להו קר"א לרבנן ויתלבנו ויצרפו צירו"ף דאורייתא וחד מינן כי סליק להתם האירו ברקיו תבל אצל איתני עולם. משתכל הוית בקרני"יא. דזיו להו כבר בתיה. וכבן עזאי בשוקי טבריא.  

			קול צעדה בראש הבכא"ים ישבנו גם בכינו בזכרנו חרבן ערי יאודה ואל אדמת ישראל כי נשמה מפני האף והחימה למשחית איבת עולם. עת היא לרעה כך עלה במחשבה בגלות המר והנמהר ירושלים עיים תהיה והר אימסר עלמא בידא דטפשאי והנה אימה חשיכה גדולה אלו ד' מלכיות פורעניות באין לעולם. אדום וישמעאלים מואב והגרים נתנו עיניהן בחלק יפה ויאכל את ישראל בכל פה יבוזו זרים אוכל בערים ובתי החצרים אנשי הצבא בזזו כל כסף וזהב שבעולם. בשבת ישראל בין דקו"ת ובין צרת"ן כי כשל כח הסבל מפני חמת המציק מפיק ודחיק עשו בתים לברי"חים קרית חוצות ויתפוצצו בהר עד שסו גבעות עולם. שלשה המה נפלאו הפלאה זו תורה יח"ץ113 ת"ו114 היו לשמה ביום עברה115 ואף ק"ק טבריא שתו קובעת כוס התרעלה ויחלק עליהם לילה ואפלה במחשכים כמתי עולם. די הן קרייתא דך מן יומין עלמא על מלכין מתנשאה מעלה נשיא"ים מגדלת גבורים עמודי שמים זרועות עולם. מתי שכל בדקי בשמאי אמור רבנן בטעמא. ע"י שטובה ראייתא נקרא שמה טבריא. 

			קול ביאודה ובירושלם ותעל שועת העיר השמים וימס לבב העם ויהי למים אהה ה' אלקים הכלה אתה עושה בישראל למה יאמרו הגויים עזב ה' את הארץ והעם אשר זעף ה' עד עולם. ובהשחית ראה ה' ויאמר למלאך המשחית רב עתה הרף ידך וכבוד אלקי ישראל נעלה מכל כסא דין וישב על כסא רחמים וחסד ה' מעולם. והיה כשבתו נתן בלב שרי קושט"א קדמו שר"ים אחר נוגנים הם העומדים על הפקודים תולין עיניהם בבנו"ת הארץ ויתיצ"בו באהל מועד לתהלה לשם עולם. המה בצדקתם אחר אשר הוכתה העיר ויפץ העם עשו והצליחו הוציאו מאמר המלך116 לא ירעו ולא ישחיתו אלי הארץ וזוחלי עפר עם יושב בציון וגר זאב עם כבש ישיבה אחת בעולם. מרבין שלום בעולם. הטיבה ה' לטובים מדה כנגד מדה הם עשו לתורה שתרבה בישראל גם בניהם עדי עד ישבו לכסא מנייהו מלכי מינייהו אפרכי בכל דור ודור ברום עולם. הן הן גופי הלכות. אשר יאו"רו משנ"תם כל ממלכות עיירות הסמוכות לטבריא. 

			קול אומרים הודו עד בית ה' להבנות ק"ק טבריא ויגלו מוסדות תבל ע"י הרב המופלא וכבוד ה' מלא הדר הוא לכל חסידיו כמוהר"ר חיים אבואלעפיא נר"ו יהי שמו לעולם. הוא הקדוש רב התאוה תאוה לבנות ולנטוע קריה נאמנה כי מזה רבות בשנים היתה נוה תנים תל עולם. כי העיר הזאת לא בזמן ר"ע וכ"ד אלף תלמידיו ושאר התנאים היתה יתד תקועה לתורה ולתעודה חטיבה אחת בעולם. כי במספר הדורות כל אדם חזו בו דור דור וחכמיו וגם הרבנים אבותיו של רב הרבו תורה הרביצו שם וצה"לו לנתיבות עולם. ובשחת אלקים ערי ישראל בחרבנן אף על ק"ק טבריא. 

			 

			ב"ה 

			טבריא נחתם גזר דינן עד בא עתה לחיות את האבנים לא ינתץ ולא יהרס עוד לעולם ומן השמים השכימו פתגמא שלח השר השור"ר שם וגם במכתב לאמר מי בכם בכל עמו יהי אלקיו עמו ויעל אל מקומי אם לא על שכמי אשאנו השקט ובטח עד עולם. הנה נא העיר והארץ תהיה לפניכם. השדה והמערה עשו לכם. מעשה בכנסת של טבריא. קול שמועה הנה באה פעולת צדיק לחיים עבד עובדא בנפשו ויאשו"ר את רכבו וכל אנשי ביתו לקח עמו ר"ח סיון הת"ק117 לגור בארץ יסדה לעולם. והחונים קדמה מזרח"ה דגל מחנה אלק"ים, הלכו ברגש ויעבור מלכם לפניהם וה' סביב לעמו מעתה ועד עולם. בפרק הנסיעה יצא דבר מלכות מלפניו ואותנו ח"מ118 מנה פקידים על ק"ק טבריא לתקן צינורי השפע הזה בית חייהם של הת"ח119 ולא יבושו עמי לעולם. אף הוא פתח ודר"ש מרבני קושטא לשריה ולכהניה ימנו אותנו בעסק הלז ומפתחו' העזר"ה בידיהם. יעזרו אותנו עד בואם אל ארץ על מכוניה בל תמוט עולם. ויהי בהשמע דבר המלך ודתו אצא רבא שדו עלן להיות עינינו פקוחות בהנהגת ק"ק טבריא ולא עצרנו כח השב פנינו ריקם ופני הרב הגדול וצדיק יסוד עולם. מקבלא ואילך עשינו עצמינו כעורכי שלוחי דרחמנא אחד המיוחד לפראנקיאה120 ולמ"ק121 להח' הש'122 והכולל הר"י123 מאיר נרו כיום ומאיר לעולם. יצא לזכות כל בני הגולה תבל ומלואה. וקרא אליהם את כל הקריאה. כל בשרון המעשה שעשו אנשי טבריא. 

			קול במחנה העברים קומו השרים לעזרת ה' בגבורים דעו כי הפלא ה' חסיד בבניין ק"ק זה באהבת ה' את ישראל לעולם. וזה לכם האות כי העיר ה' את ראשי בית יעקב והיו לה' מגישי מנחה בצדקה עשו לה סמוכות וישבה העיר הזאת לעולם. הראשון טעון הלל איש חיל רב פעלים רודף צדקה וחסד כמה"ר דוד זונאנה124 נר"ו נדרו נדר והקדישו הקדש לבנין ק"ק טבריא ותחש"ב לו לצדקה לדור דור עד עולם. ומגדל עוז היה בתוך העי"ר הח' המ' הן גביר כמה"ר יצחק די מאייו125 נר"ו והוא על נדיבות כירח יכון עולם. ועל ידם החזיק הביר המ' כה"ר שמואל ליאון מק"ק קאנדי"א126 פזר נתן הון עתק וצדקה וצדקתו עומדת מן העולם עד העולם. אלה עשו שלשת הגבורים להעמיד ד"א127 של הלכה בא"י להספיק ביד הת"ח לקנות ספרי תורה לקבוע עשרה בטלנין קורין ושונין מערב עד בקר לפני ה' חקת עולם. והיה כל מבקש להתמנות במצוה זו ידיו תבואנה את אשי ה' לבנין ק"ק טבריא וה' לה' לשם לאות עולם. גם ה' יתן שכר פרי. זרעו דור ישרים יבורך גבור כארי. וירדו בם ישרים בשוק העליון של צפורי. ומצפורי ירד"ה לטבריא. 

			קול ה' לעיר יקרא לפני כל קהל הגולה סדר ואופן בנין ק"ק זה ואתם ערי ישראל ענפיכם תתנו ופרייכם שתאו באורח צדקה ובחסדי עולם. וההי הד"ם הזה לכם לאות מקרב את הגאולה ומעוז ישועות משיח אלקי יעקב באשר חכמים הגידו כי מטבריא גלו ומשם עתידין להגאל גאולת עולם. וזה אשר תעשו על המזבח תחילה וראש אל כל המקום אשר יבא שם הח' הש' שליחא דרחמנא כבוד חכמים ינחיל והבאתם שמה מנחה חדשה יובילו מלכים שי למען ייטב להם ולבניהם לעולם. ממושבותיכם תביאו, כל הנידר והנידב לשם ק"ק טבריא מימי קדם וגם בהוה כלל הפרט איש אשר ידבנו לבו לפי צורך השעה לקנות מקום קבוע לבה"כ128 ומקום קבורה ולקיום יתר המצוות שכליות עשר קדושות שעליהן משותת העולם. וצועק לעתיד לקבוע קצבה לשם ק"ק טבריה לפי כח הנותנים כסף נפשות ערכם וערבה לה' מנחת יאודה וירושלם כימי עולם, ואת אשר תרימו לה' אם מעט ואם הרבה יכתב בספרים ועל החתומים ב' או ג' מטובי העיר לחמשה שנים עד הביאכם את קרבן אלקיכם חקת עולם. מכאן ואילך לא יהיה עליהם למשא ורגל שליח לא יעבור בארצם והיה מידי שנה בשנה יגיעו פרי צדקתם לידינו בזבח ובמנחה עד עולם.129 אלו דברים שאדם אוכל פירותיהם. להניח ברכה במעשה ידיהם. ואל המזבח של מעלה יעלו תמיד לרצון להם. דסלקין לה מן טבריא. 

			קול שער הגדול זה שער קיבול תפילות לנורא עלילות נורא תהלות אלקים חי ומלך עולם. ואתם הדבקים בה' אלקיכם בשובה ונחת תשבו כל ימיכם ובנכסים רבים שו'בו אל אהליכם בזאת תדעו כי אל חי בקרבכם להניח ברכה על בתיכם ין יעמוד זרעכם ושמכם סמוכים לעד לעולם. ואתם תאש"רו בבית משמרכם שובע שמחות ורב ברכות יוסף ה' עליכם שמרו באבימל"ך וישמח הוא בכם והיה לכם ה' לאור עולם. ואתם חזקו ואל ירפו ידיכם כי חדות ה' היא מעוזכם ויש שכר לפעולתכם בעל הגמול ישלם לכם גמולכם היה ד"ם הברית אשר כרת ה' עמכם סימן ברכה לעולם, ואתם עוברים וירשתם את ארץ ירושתכם, למען תחיו וטוב לכם התיצבו לפני ה' לשבטיכם וראיתם ושש לבכם המקדש והמעז מחמד נפשכם בנוי ומשוכלל ועד בכלל הברכות וכסא דוד יהיה נכון עד עולם. ועמדו רגיל מבשר על ההרים משמיע ישועה שובו ציון היקרים. ותשע הידות בערים, גליל תחתון וגליל עליון ותחום טבריא. ת"ם. 

			ג. איגרת שליחותו של השד"ר ר' יאודה לייב אשכנזי  

			ב"ה 

			שליחות עה"ק טבריא ת"ו לערי אשכנז ולפולונייא.130 

			הנה עם יורד מראשי ההרים הרודים בעם אם לכח אמיץ הנה ואם למשפט וצדקה יתיצבו מלכי ארץ ורוזנים. אצילי בני ישראל נצב"ים היום בעזרת אל נגשי עם במחוקק במשענותם דהמנינהו רחמנא ממונין במקדש ונגשו הכהנים. ראשון לציון הנה הנם באונם והונם ויקריבו הנשיאים את קרבנם ותרומת מחנם כי מלכי חסד הם חסדי דוד הנאמנים. המה הגבורים אשר מעולם בחורי חמד כולם מזכה הרבים אשר יש להם שכר טוב בעמלם כולם אנשים חכמים ונבונים. ה"ה קצינים פרנסים וחזנים יחוקקו צדק אשר בכל ערי ממלכת פולונייא ואשכנז. פחות וסגנים וכתר תורה הרבנים המובהקים הגאונים המופלאים והמופלגים שלמים וכן רבים יחכמו וזקנים. המאורות הגדולים אשר יאורו משנתם כמחמתן לטבריא. 

			איש אשר כברכתו ולפי מעלתו השומר אמת מלאכיו יצוה למשמרת יצוה למשמרת כל העדה ויפקד המלך פקידים. והנה מלאכי אלקים עולים ויורדים הנה אנחנו עוברים ממדבר קדמות שלמא עלייכו מלכי המלך אמור רבנן בכפילא למחזיק ולמעוז וחסון הוא כאלונים. מפני שהוא קרן כונס ועולה כל חותמי ברכות ועושין אותן כנידות המונים המונים. הראש האחד עייל בי בנ"י ישי"ש כגבור ושב אל המחנה. והוא דקיימי בדרא דאוני היינו סגן היינו ממונה זרע ברוכי ה' ממלכת כהנים. וטוב משניהם תמיד יגדל ה' מספר ימי חייהם ימים לראות טוב מאוד ינובון בשיבה דשנים. משלשין בממון יפתח ה' להם את אוצרו הטוב ושפע ימים ינקו משלחן גבוה תנא דרחמנא יתהלל כל הנשב"ע ב"ו שבי"עה לאוכלין והיא במלאכים יתקלס ורוזנים. אלו הן הנשבע"ים כל הון יקר ונעים עיש"ור נכסים כמים לים מכסים דומיא דמי טבריא. המה מי הברכה העליונה אין עולין לה אלא מזומנים. שם בלל ה' כל הברכות כלם ויחנו במקהלות. והנה מן היאור עולות הנה אנחנו באים באר"ש ערבה להשתבח בתולת שופרא שבחא דא"י קדושת המקום והאבנים. זאת הארץ משעת יצירה ועזרה אלקים וחישביה לו ידו פרש צר על כל מחמדיה ונתן לה אות מובהק ומגילת סימנים. זאת או"ת הרית חותמו של הקב"ה אמת שמשם יוצאה תורה אמת מארץ תצמח פרחי שושנים אל חקרי שושנים אלא ששונים. ויטע אשל בבאר שבע כי שם נש"בעו שניהם הגוף והנשמה הדר"א ארעי ה"דר הלא שם יחיו בחייהם ובמותם חינא וחסדא ולא עוד אלא שמתעדנים זה בגופו כמעט שכבר תחת המזבח המקום אשר אתה עומד עליו דברה כתיב ביה ישישו כי ימצאו קבר אפילו ריקנים. והרוח תשוב בשובה ונחת אל מקום הד"שן נפש ברכה תדושן בנועם ה' וזיז שדי אשר שם צפורים עטרותיהם בראשיהם ונהנים. וזה שער קבול תפלות קוראים אל ה' והוא יענם והאל הקדוש שבחוהו כל האומים הללוהו במינים. באמת אמרו אוירא דארעא דישראל מחכים ומאיר את העינים עד נכח לבא חמת זה בטבריא. 

			כל דורך בה נשב"ע ונוטל תפארת בחורים והדרת זקנים. שם הם שרים. ומצדיקי הרבים. כלם אהובים. והנה השמש והירח ואחד עשר כוכבים. הנה נא דברי הנביאים פה אחד כל זמן שישראל שבח"ל הספיקו ביד חכמי א"י יחוסו על דל ונפשות אביונים. כן ה' אלקים יצמיח ציצין ופרחין לתורה דור דור וחכמיו היו מתקבצין ועולין מ"חל לא"י אלה מצפון ואלה מים כעב תעופנה וכיונים. ולקש"ת יומיא מהשיא עדנייא וזמנייא נדיבי עמים נאספו ויכלא העם מהביא די ספוקן של חכמים ואין איש שם על לב במה הן עסוקין ובמה הן נזונים והמטים עקלקלותם אלה בני החורי יושבי בארץ וזוחלי עפר גוי אכזרי כולו אוהב שוחד ורודף שלמונים. ויהי כראותם כי אם תם הכסף וכי נתקלקלו צנורי השפע שרקו ויחרקו שן שם ליום העלילו לקעקע ביצתן ובערו בהם אש שבע שנים. מהם הרגו מהם מעכו והנשארים בהם לא עצרו כח לעמוד ויפן העם קרית חוצות עשו בתים לבריח"ים לו הפנו אבות על בנים, ויהי בשחת אלקים את ערי יש גם על ק"ק טבריא בית לחכמה עבר כוס חמר המת תנינים כי מפי חרבות היתה ככוס חרבות כל שעריה שוממין הלילו יושבי המכתם אוי נא לה אמרה ויקר זו טברייא. 

			כי היתה שמעה מעון תנים. בגזרת עירין פתגמא כך עלה במחשבה פמליא של מעלה הצדיקו את הדין בעין הדמע ופנים נזעמים, והנה אנחנו מאלמים אלומים. 

			הנה החושך כסה את עין הארץ מלאכי שלום מר יבכיון מפני ביטול בית המדרש כי נשבה עדר ה' ויהי העם כמתאוננים. ובהשחי ראה ה' ויתן בלב גאוני ורבני קושט"א לבנות הנהרסות ויד השרים והסגנים היתה במ"על לחש"ב חשבו מחשבות להחזיר עטרה ולבנות חרבות ירושלם אחר חילץ את האבנים. המה בצדקתם זכו עצמן ואחרים עמהם עשו והצליחו פה קושט"א ולכל עדת הגולה בכלל כי יוסיפו על הקצבה אשר גבלו ראשונים. ויענו כל העם ויאמרו כל אשר דבר ה' נעשה נשמע מכאן ואילך מידי שנה בשנה בני העיר שולחין שקליהם ליד פקידי קושט"א צרור הכסף על פי השנים, וה' עזרם כי נתנם לחן ולחסד בעיני המלך התוגר הגדול והאדיר ואמץ את לבבו להציל את הכבשה מפני תרעומת המינים. פתגמא שלח מלכא לכהן והכרתי אותו ואת כל הזונים, ואחרון הכביד כבוד אלקים הרב המופלא שבסנהדרין הדר הוא לכל חסידיו כמה"ר חיים אבואלעפיא נר"ו נפשו חשקה בתורה להלכה ולמעשה בכנסת של טבריא. 

			כאשר היתה באמנה בימי הקדמונים. ישלם ה' פעלו ותחת כי אהב להוסיף כרך באי ה' יוסף ה' מספר ימיו כפלים. והנה ה' עושה ארובות בשמים הנה נא העיר וקדיש מן שמיא כמה גדוים מעשה חיא כמה יפים דרכיו כמה מתוקנים והאיש נורא מאד מלומד בנסים גברא דמאריה סייעיה כי האיש אדוני הארץ דבר אתו טובות ולקדוש ה' מכובד ונגד זקניו כבוד גדול נהג והסביר להם פנים, מידי בואם שורה בחומר ובלבנים. ויתן להם שאלתם בחצריהם ובטירותם למקדש מעט זו ביה"כ ביבנה תקנוה ומקום קבורה ובית מרחץ ובית טבילה כל אשר שאלו לא הפיל דבר ארצה בעצת השרים והזקנים. תהלות לשמו הגדול קהל ועדה העומדים היום בק"ק טבריא בחמלת ה' מצאו מנוחה נכבשה הארץ לפניה ושם ינוחו מחנות החונים מן יומיא דנא ולהלן כל איש ואשה אשר יתן אל לבו לבא אל הארץ מבני אשכנז ופולנייא אחד ישראלים ואחד כהנים. בר אוריין הוא המדבר במועט בעל הבת שיש לו פת בסלו שאינו נצרך לבריות בא יבא ברינה לאכול מפריה ולשבוע מטובה ובא והתפלל כמנהג מקומו ובשיבה טובה יבא אל קבר כל זמן שמזקינים.131 בכם גודא רבא שדי עלן ח"מ132 הרב החסיד כי מנה והפקיד אותנו לעבוד ולמשא בק"ק טב' ולאסוף ולקבץ כל כסף הקדשים ללבון הלבנים. ולשלוח בים צרים תהלות ה' יבשרו מעשה ה' כ נורא הוא ליסד בציון מכון מקדשו ובית מדרשו בטבריא כי שם נגלו האלקים פנים אל פנים, ושמועה טבוה תהיה מעיר. לבן של עושה צדקות ולבד מן הענקו"ת ימנה אחרים בחלקו והנה איש צרור כספו בשקו. 

			הנה נא הואלנו לדבר דבר ולספר בציון פועל ופעל בימיו בישוב ערי קדשנו ותפארתנו ויהיו דברינו בפתי שערים המצויינים. ויותר ממה שכתבו כאן ישמעו ענום ברוך מפיו יקרא החכם השלם והכולל אין גומרין עליו את ההלל כמה"ר יאודה לייב אשכנזי נר"ו שליחא דרח' וציר אמונים הוא ההולך קדמת אשו"ר שם היה ושם נמצא וירא שם יאודה תוקף הנס וההשגחה פרטית כי ברא ה' חדשה היא עיר הקדושה יקרה היא מפנינים. ואתם הדבקים בה' תנו כבוד אל ארץ בארצכם ואת יראי ה' כבוד הרב החסיד המשלח והשליח שהוקדש כבודם לכבוד שמים זהרו בכבודכם והייתם כלם נכונים. והיה אל כל המקום אשר יבוא שמה הח' הש' ש"ד כבוד חכמים ינחל מדור ואכסניא בפנים שוחקות לב שמח ייטיב פנים. ינשאוהו אנשי המקום בנדר או בנדבה כי להוו מקורבין ניחוחין לאלה שמיא לשם ק"ק טבריא ולהספקת חכמיה כפתוריה ופרחיה למנצח על שושנים. יכול ושאינו יכול יוסף להתאפק להקים את משכן ה' זה בית ועד לחכמים וזה שער מערתא דחסידי חסידים ראשונים. ואתם הרי ישראל דעו כי לי בזמן התנאים לבד כגון רבי עקיבא ותלמידיו הוקדש ק"ק טבריא לתורה ולתעודה כי במספר הדורות בני ענקים ראינו שם ותוצא הארץ שנות מן התורה וישבע את שר הכהנים. ומראש האבות ואבות אבותינו של הרב החסיד מקור חיים נר"ו הרביצו שם תורה בקדושה ובטהרה במספר הדורות והיו למאורות להצהיל פנים. וכמה גאונים רבנים למדנים ותופשי התורה מבני חל עזבו ארץ השליכו משכנות ועלו לא"י וקנו שביתה גליל תחתון ותחום טבריא. 

			עקרת הבית אם הבנים. למקום ההוא קרא לשכת סנהדרין יושבים כחצי גורן עגולה כל רואיהם יכירום לשם ולתהלה והנה מנורת זהב כולה הנה זה עומד אחר כתלנו אבינו גואלינו ישלם במיטבא לכל עושה הטובה ושבי יאודייא דהניין ומלחין עבדת בית אלקא להכין אותה ולסעדה מרוב אונים שמעו מלכים האזינו רוזנים התכלית המבוקש כי היום התחילו הפרוצים להסתם בק"ק טבריא וההוצאה מרובה לייסד עיר על תלה ובעצים ובאבנים. ועיניהם מייחלות לנדבות חדשות מאחיהם שבגולה לעזרת ה' בגבורים והיה אם יתרשלו ולא ייענו אין ספק יהיו גרימא בנזיקין לקצץ רגלי בני הגולה הבונים. כי מחמת חסרון מעות בא"פס ד"מים יהיו סיבה תתבטל עבודת בית אלקא ויזור הדבר לסורו והאדמה תשאה שממנה כלה גרש יגרש עניים מארץ ואביונים. זאת העצמה היעוצה להביא לידי גמר בנין עיר הקדושה כל קהלה וקהלה יצמצמו עצמים ולפי דוחק השעה נדבות ישמיעו יביאו נדבה חדשה למבני בית אלקא לחזק בריחיה כי בארץ תוציא צמחה וכנגה זרועיה נטעי נעמנים. ולאחר שיגמר בנין העיר יקבעו לדורות קופה וגביה לשם ק"ק טבריא133 ככל אשר אנחנו עושים לשאר ארצות המקודשות לעתים מזומנים. מכאן ואיל כפעם בפעם כי ישלחו שליח מצוה מעה"ק טבריא למ"ק והכינו את אשר יביאו תרומת ה' לידו כל הנידר והנידב תבקשנה ככסף וכמטמונים. ואתם כהני ה' לא תערצון ולא תיראו ממקרי הזמן הלא לאמונה גם בנו דבר כלל ופרט עמוסי חקלאות בסבלי חלאים רעים ונאמנים. כל זאת באתנו ודעתנו להם לבנות ולנטוע ערי קברות אבותנו וזאת עדות יעידו בנו שמים וארץ עדים נאמנים. בטחו בה' עדי עד. כן תרימו גם אתם את תרומת ה' ועיניכם לא תחוש נכון לבם יהי בטוח כל צדקה וחסד שהם עושים גם ה' יתן הטוב ינחיל בני בנים. עיניהם יאירו באור התורה וזיו החכמה כבר בתיא וכבן עזאי בשוקי טבריא. מינייהו מלכי משוחים בשמן המשחה. מניהו אפרכי המעולים שבמשפחה, ישישו כי יעלו עולה ומקריבי מנחה. והנה ששון ושמחה הנה דם הברית אשר כרת ה' עמכם למען ייטב לכם ולבניכם עד כי יבא שילה והשיב לב אבות על בנים. והיה הד"ם הזה לכם למען ירבו ימיכם וימי בניכם ארוכים מאוצר טוב הזן מקרני ראמים ועד ביצי כינים. ואתם השארו בבית משמרתכם שובע שמחות ורב ברכות יוסף ה' עליכם עשרות מונים. ואתם עוברים וירשתם את הארץ הטובה ארץ ירושתכם והתנחלתם אותה לבניכם אחריהם לעולם בהם תעבודו עבודת שמים ומשפט הכהנים. כי כאשר השמים החדשים והארץ החדשה כן יעמוד זרעכם ושמכם ועמדו רגליכם בהר הזתים ועל הגליל שמחים וטובי לב דשנים ורעננים. הקהל באחד מקטניכם ועד גדוליכם אין לך כל רגל ורגל שלא בא לטבריא. 

			וזרעו ינחילנה וממת"נה נחלי"אל — ומשם עתידי' להגאל, בשוב ה' את שיבת ציון את כל הארצות האל. והנה שם כבוד אלקי ישראל.  

					10	בשנת תפ"א ניסו חכמי צפת לשלוח את רבה של רודוס, ר' משה ישראל, כשד"ר מטעמם ואף ציידוהו באיגרת שליחות (חזן, המעלות לשלמה, דף נח ע"ב) אלא שהשליחות לא יצאה אל הפועל. ר' חיים אבולעפייא היה בין החותמים על האיגרת, משמע בשנה זו היה עדיין בצפת. ראו יערי, משה ישראל, עמ' קנ"א. באיגרת אחרת מצפת משנת תפ"ב (יערי, שלוחי ארץ ישראל, עמ' 429) הוא אינו בין החתומים וייתכן שכבר יצא מהעיר.

				

				
					11	בשנת תצ"ו (1736) כתב בספר חנן אלהים, תקנה יא, בסוף הספר: "והן עתה [...] עשר שנים שנתקבלתי פה". 

				

				
					12	חנן אלהים, שם. לא בכל העותקים שראיתי מצויות כל לב התקנות; העותק השלם מצוי במכון בן צבי בירושלים. התקנות מלמדות על רגישותו הרבה לעניינים של פשוטי העם ועל מצב דתי ירוד בקהילת איזמיר בראשית המאה ה־18.

				

				
					13	בניהו, החיד"א, עמ' שלט.

				

				
					14	ברנאי, דיסרטציה, עמ' 196-189.

				

				
					15	ספריו הם מקראי קדש; ישרש יעקב; עץ החיים; יוסף לקח; שבות יעקב. אעיר כמה הערות ביבליוגרפיות לספריו: [א] נראה לי כי ספרו הראשון שנדפס, היה מקראי קדש ולא ישרש יעקב, כפי שכותב יערי, אזמיר, עמ' 125. שכן בספר ישרש יעקב נדפסו קטעים שנשמטו מספר מקראי קדש. ניתן למצוא רמז לכך גם בהקדמה לספר מקראי קדש שבו הוא אומר "כל ימי [...] נפשי אותה להוציא לאור". [ב] יש לציין את השיבושים הרבים שנפלו בהדפסת שלושת ספריו משנת תפ"ט, שכן אלו הספרים הראשונים שהודפסו בבית הדפוס החדש באיזמיר, שהקימו ר' יונה אשכנזי (בעל בית דפוס בקושטא) ור' דוד חזן. [ג] בספרו המפורסם ביותר של ר' חיים, עץ החיים, אין הקדמה שלו לספר, בניגוד לשאר ספריו. את ההקדמה לספר זה כתב חתנו ר' חיים וינטורה (שאף הוא עלה עמו לטבריה). בהקדמתו מספר ר' חיים וינטורה כי השיבושים שבספר נגרמו כיון שכתב היד נגנב בחלקו ודפיו נתערבבו, אך לא נתברר לי לגמרי טיב הדבר. [ד] לגבי שנת הדפסת חנן אלהים, צריך לומר תצ"ו ולא תצ"ז (כפי שכתב למשל, יערי, שלוחי ארץ ישראל.

				

				
					16	זמרת הארץ (מהד' בניהו), עמ' לא; וכן בשיריו, עמ' כ-כב, כט, ובו הוא אומר: "הזמן חלף וגז מלאו לו שנות שבעים לא נושב ולא אכלס".

				

				
					17	הד, דאהר־אלעמר, עמ' 18; איש שלום, מסעי נוצרים, עמ' 363-362, 393, 398; ראו מכתבו של ר' חיים וינטורה משנת תק"ב (1742): "כי זה רבות בשנים [...] עדה פחותה מעשרה עד שנת ת"ק"; בארון, מתולדות הישוב, עמ' 83.

				

				
					18	זמרת הארץ, עמ' כט ועוד.

				

				
					19	הדרוש למגילת איכה בספרו עץ החיים דף קה ע"א-קו ע"ב (ספירה שניה); הדרוש על תהלים פט, שם, דף פז ע"א ואילך. השימוש במוטיב של גאולה לאחר שבעים שנה מופיע גם בדרושיו של סבו של ר' חיים, בספר באר לחי המצורף לספר ישרש יעקב, דף קסח ע"ב. סבו דרשו שנים רבות לפני חידוש היישוב בטבריה ואני מזכיר זאת כדי להראות שזהו מוטיב שכיח.

				

				
					20	הד, דאהר־אלעמר, עמ' 18.

				

				
					21	זמרת הארץ, עמ' לב: "ובהיות הרב באזמיר שתי שנים קודם בואו אל הארץ". בסוגיה זו ברור הקשר בין עלייה חשובה לארץ ישראל לבין מאורעות באימפריה העות'מאנית. כאן המקום לציין כי החוקרים המטפלים בעליות השונות לארץ ישראל בתקופה העות'מאנית אינם נותנים דעתם מספיק לסמיכותן של העליות (מבחינה כרונולוגית) למאורעות השונים בתולדות האימפריה וארצות אירופה. לדוגמה — עליית ר' יהודה חסיד בשנת 1700/1699, מן החשובות שבעליות, זכתה למחקרים חשובים, בעיקר על ידי מאיר בניהו, החברה. והנה עיון במחקר זה מגלה כי לא נזכר בו חוזה קרלוביץ שנחתם באותה השנה (1699) בין האימפריה העות'מאנית למעצמות אירופה, בעוד שברור כי הסכם זה, שבא אחרי שנים של מלחמה שבה נכבשו אזורים שונים שמהם באה אחר כך עלייה זו, הוא שאפשר לעולים להגיע לארץ ישראל. 

				

				
					22	זמרת הארץ, שם.

				

				
					23	לדוגמה עזרא, א, ג: "מי בכם מכל עמו יהי אלהיו עמו ויעל לירושלים אשר ביהודה ויבן את בית ה'".

				

				
					24	יערי, מסעות, עמ' 424, 440; יערי, שלוחי ארץ ישראל, עמ' 438-432.

				

				
					25	יערי, מסעות, עמ' 440.

				

				
					26	על חבורה זו ראו ברנאי, דיסרטציה, עמ' 117-116, 200-189. כך תואר גם בכתב יד נוצרי בערבית בתקופה זו: "ורוב ימיו היה צם". קופף, וכוח, עמ' 275.

				

				
					27	ישרש יעקב, הקדמה.

				

				
					28	שז"ר, התקוה; שלום, פרשיות.

				

				
					29	ראו עליו פרומקין ורבלין, חכמי ירושלים, ב, עמ' 33. את ספרו חנן אלהים הדפיס ר' חיים אחרי הספר של סבו, חיים וחסד, בכרך אחד. את הספר של סבו, באר לחי, הדפיס בסוף ספרו שלו, ישרש יעקב. בספרו של ר' חיים, עץ החיים, מובאות רבות מדברי סבו הנ"ל.

				

				
					30	באר לחי [ר' יצחק נסים ן' ג'אמיל, באר לחי, איזמיר תפ"ח], דף קמא ע"א; דף קסא ע"א. ספרו השני של ג'מיל, חיים וחסד, מלא בחישובי קץ וענייני גאולה. ראו למשל דף י' ע"א-ע"ב. מתוך ספר זה מתברר למשל, שהמחבר חי בקושטא לפני שעלה לחברון ושבראשית המאה ה־17 היה בקושטא ק"ק אשכנזים (דף לד ע"א-ע"ב). על פי פרומקין וריבלין, חכמי ירושלים, ב, עמ' 33, הוא חי גם בירושלים. כמה מדרושיו הם מתקופת שבתי צבי ממש: האחד משנת תכ"ז (חיים וחסד, דף קו ע"ב) והשני מחודש אלול תכ"ח (שם, דף נח ע"ב).

				

				
					31	מקראי קודש, הקדמתו.

				

				
					32	שבות יעקב, הקדמתו.

				

				
					33	יוסף לקח, א, הקדמתו.

				

				
					34	יוסף לקח, ב, הקדמתו: "ה' לו יבנה בית ובן ישי בראש משיח לישראל"; שם, ג, הקדמתו: "ובני ציון יגילו במלכם רוח אפינו משיח ה' ואסף נדחי ישראל".

				

				
					35	שם, ג, דף יג ע"א. 

				

				
					36	בבלי, ראש השנה דף לא ע"ב. 

				

				
					37	יד החזקה, סנהדרין, יד, יב; ילקוט שמעוני, ויחי, רמז קסא.

				

				
					38	קופף, וכוח, עמ' 275.

				

				
					39	איש שלום, מסעי נוצרים, עמ' 423.

				

				
					40	בהסכמתו לחמדת ימים, חלק ג (תצ"א), הנמצאת ליד הסכמת ר' חיים אבולעפייא והמסתמכת עליה. ייתכן שרמז כאן להיותו ממשפחת ה"נסמכים" בצפת.

				

				
					41	זמרת הארץ, עמ' כב.

				

				
					42	שם, עמ' כד; ישעיהו, מט, ה.

				

				
					43	איכה, ד, כב.

				

				
					44	עץ חיים, הקדמת ר"י וינטורה: "בן ישי בראש מהרה קל יבוא [...] וירושלים הבנויה מעונה אלהי קדם יושבי בצל".

				

				
					45	זמרת הארץ, עמ' טו-טז.

				

				
					46	קלאר, בן עטר, עמ' יט. מכאן הוכחה לריבוי העולים בתקופה זו.

				

				
					47	1640 לערך. זמרת הארץ, עמ' לב; אזולאי, שם הגדולים, י, סימן כב; רוזאניס, קורות, ג, עמ' 172.

				

				
					48	זמרת הארץ, עמ לב.

				

				
					49	שם, עמ' יד.

				

				
					50	שם, עמ' לב.

				

				
					51	ברנאי, אזמיר, עמ' 303-277.

				

				
					52	ברנאי, דיסרטציה, עמ' 165-163.

				

				
					53	שם, עמ' 200-189.

				

				
					54	בניהו, כנסת ישראל, עמ' קי-קיא.

				

				
					55	על בואם לנמל עכו בשנת ת"ק ראו נספח ג. על כך שהדבר היה בחודש סיון ראו זמרת הארץ, עמ' לא. על ראש חודש סיון ראו בנספחים, תעודה ב.

				

				
					56	הקדמתו לספרו, מעשה רוקח. 

				

				
					57	יערי, מסעות, עמ' 440.

				

				
					58	יערי, אגרות, עמ' 260.

				

				
					59	איש שלום, מסעי נוצרים, עמ' 401.

				

				
					60	איש שלום, שם, עמ' 404.

				

				
					61	יערי, מסעות, שם. על מקור זה ראו: גורן, ירושלמי.

				

				
					62	ראו על כך בפרק 11: לתולדות האשכנזים בירושלים המאה ה־18.

				

				
					63	זמרת הארץ, עמ' יד.

				

				
					64	שם, עמ' לב.

				

				
					65	שם, עמ' כב-כז.

				

				
					66	שם, עמ' יד, טו, יט; יערי, מסעות עמ' 441; יערי, שלוחי ארץ ישראל, עמ' 502, 507; ברנאי, דיסרטציה, עמ' 214.

				

				
					67	ברנאי, דיסרטציה, עמ' 115-112, 215-201.

				

				
					68	תקנה על ספירת העומר. לונץ, מנהגי אחינו, עמ' 48 ומקורותיו שם, הערה 110.

				

				
					69	יערי, שלוחי ארץ ישראל, עמ' 501 ואילך. וראו בנספחים לפרק זה.

				

				
					70	כתב שליחותו מובא בנספח, תעודות א, ב. וראו גם יערי, שלוחי ארץ ישראל, עמ' 503-502.

				

				
					71	נספח, תעודה ג; יערי, שלוחי ארץ ישראל, עמ' 503.

				

				
					72	בארון, מתולדות הישוב; יערי, שלוחי ארץ ישראל, עמ' 504.

				

				
					73	ניניו, אמת ליעקב, א, דף קכד ע"א; פאלאג'י, לב חיים, או"ח סימן קסז; סתהון, ארץ החיים, יו"ד, סימן כג (דף עה ע"א).  

					התעודה החשובה בעניין זה היא איגרת שנדפסה לראשונה בשנת תרס"ד (1904) והמיוחסת לר' חיים. איגרת זו נכתבה לקהילות ישראל ובה גזירה "שכל איש ואשה מבני ישראל יהיה מי שיהיה אשר יזיד לשלוח יד בקופת רמב"ה זיע"א ולשנות מהסכמתו זאת". (פורסמה לראשונה בקונטרס בצדקה תכונני, רבני וגאוני עדת הספרדים בטבריה, בצדקה תכונני רחקי מעושק, טבריה תרס"ד, עמ' יג-יד; כמו כן בשינויים קלים אצל אלחדיף, יצב גבולות, עמ' א-ב; בניהו, אבולעפיה, ב, עמ' 5. תאריך האיגרת הוא חודש אדר תק"ד (1744), דהיינו חודש ימים לפני מותו של ר' חיים וקרוב לארבע שנים אחרי עלייתו לטבריה. היא נדפסה בחוברת פולמוסית על כספי קופות ר' מאיר בעל הנס על ידי אנשי טבריה כנגד קהילת ירושלים, שדרשו את חלקם בקופה זו. הסכסוכים על כספי קופה זו החלו, לדעתי, רק אחרי עליית החסידים הגדולה בשנת תקל"ז (1777) והחריפו בעיקר במחצית השנייה של המאה ה־19. הנימוקים המחשידים אגרת זו הם, לדעתי:  

					[א] באיגרת המיוחסת לר' חיים הוא אומר כי מאז חורבן טבריה, דהיינו באמצע המאה ה־17, הייתה הקופה "עזובה ורטושה ואין משיב לבעליה", ואילו כעת עם חידוש יישובה: "וחזקו וקבעו קופות בשם האי דידן המאיר לארץ זיע"א". הקושי הוא שאין לנו שום ידיעה על קופות ר' מאיר עד לסוף המאה ה־18 באיזו קהילה שהיא, והקופות התפשטו בעיקר במזרח אירופה אחרי עליית החסידים הגדולה ויותר מאוחר בקהילות רבות. הקופות שיסדו שד"רי טבריה משנת ת"ק ואילך לא נאמר עליהן בשום מקום כאילו הן קופות ר' מאיר, והחוקרים הכותבים זאת אינם מביאים שום אסמכתא לכך. קופות אלו נקראו פשוט קופות טבריה (אף על פי שלא מצאנו אינו ראיה מספקת. יערי, שלוחי ארץ ישראל, עמ' 502 ואילך, קורא להן קופות ר' מאיר בעל הנס בלא שום אסמכתא. 

					[ב] האיגרת וכן העדויות האחרות הנזכרות לעיל, נדפסו כאמור לשם פולמוס על כספי הקופה. מאמצע המאה ה־19 נתרבו חוברות מסוג זה בין אנשי טבריה וירושלים אודות קופת ר' מאיר. בחוברות אלו סילופים רבים של דברי חכמים (ראו למשל שמרו משפט, טבריה תרס"ד); מלאכי, בעל הנס). מלאכי דן גם בסוגיית זהותו של ר' מאיר שעל שמו נקראת הקופה, וכלל לא ברור אם אכן הוא התנא ר' מאיר (אצלו גם ביבליוגרפיה נרחבת על הנושא). בקונטרס בצדקה תכונני שבה נתפרסמה האיגרת, אומרים אנשי טבריה בפירוש כי אינם יודעים בדיוק מתי נוסדה הקופה, אך ברור להם כי נתפשטה בתקופת ר' חיים. בתוך גוף האיגרת הם מוסיפים תוספות בסוגריים ומעירים שדברי האיגרת תואמים את טענותיהם כנגד אנשי ירושלים (עמ' יב). ראוי לציין כי באיגרת כמה ביטויים הדומים לאלו שבספר זמרת הארץ, וראוי לשים לב לעניין זה. 

					[ג] בעוד שקופת ר' מאיר אינה נזכרת בשום מקור מתקופת חידוש היישוב בטבריה, להוציא אותה איגרת שאני מפקפק במקוריותה, הרי לעומת זאת "קבר ר' מאיר בעל הנס" נזכר בתקופתנו רק פעם אחת בשם זה באיגרתו של ר' יוסף מברעסטעצקא משנת תקכ"ב (1762) (יערי, אגרות, עמ' 302). פעם נוספת נזכר כסתם "ר' מאיר" על ידי ר' משה ירושלמי בסיפור מסעותיו משנת תקכ"ט (יערי, מסעות, עמ' 441). שאר הנוסעים ועולי הרגל לא מזכירים קבר זה. נדמה כי אין זה מקרה ששני האישים הם דווקא ממזרח אירופה ומקורבים לחוגי החסידות ואשר לדעתי על ידם נוסדה קופת ר' מאיר. 

			פרק 11  

			לתולדות האשכנזים בירושלים במאה ה־18  

			מספר האשכנזים בארץ ישראל 

			עד חורבן ה"חצר" האשכנזית בירושלים בשנת תפ"א (1720), ישבו רוב האשכנזים שבארץ ישראל בירושלים, שהייתה בה, במאה ה־17 ובראשית המאה ה־18, קהילה מאורגנת וגדולה למדי. אשכנזים ישבו גם בערים חברון ובצפת, שאליה עקרו מקצת האשכנזים שחיו בירושלים עד חורבן ה"חצר"1 (טבריה עמדה בחורבנה עד שנת ת"ק-1740). ירושלים לא נעזבה לחלוטין על ידי האשכנזים לאחר חורבן ה"חצר" ובשנות העשרים נותרה בעיר קהילה קטנה שמנתה כמה עשרות נפשות.2 עם שיקומה של קהילת ירושלים על ידי ועד פקידי ירושלים בקושטא שהוקם בשנת תפ"ז-1727,3 ומסוף שנות העשרים החלו האשכנזים להתארגן שוב כקהילה נפרדת. הם בחרו בפרנסים והחלו לשלוח שד"רים מטעמם לקהילות אירופה. עם זאת, לא היה בהתארגנות זו משום הקמת כולל בכל התחומים, שכן לא היה לאשכנזים בית כנסת משלהם ("והנה בני אשכנז עומדין להתפלל בעזרת ה' של הספרדים"),4 ואף לא בית דין משלהם, והם נספחו לכולל הספרדי. לכולל הספרדי נגרמו קשיים מרובים בעטיים של הנושים ובעלי החוב של האשכנזים שראו בו אחראי לחובות האשכנזים: "והגוים בעה"ח שרקו ויחרקו שן על הספרדים שמאבדים את ממונם".5  

			מאז חורבן ה"חצר" ניכר גידול במספר האשכנזים בקהילות הגליל, תחילה בצפת והחל משנות הארבעים גם בטבריה,6 ועם עליית החסידים הגדולה בשנת תקל"ז (1777), כבר היה בהן גרעין ובסיס להרחבתן. בחברון לא הייתה קהילה אשכנזית ממש, וישבו בה רק בודדים.7 

			האוכלוסייה היהודית בארץ ישראל בתקופה הנידונה מנתה בין 5,000 ל־8,000 נפש.8 אשר למספר האשכנזים: בשנת תצ"ה (1735) כותבים פקידי קושטא לקהילות אירופה, כי מספר האשכנזים בירושלים הוא 70 נפש.9 על מכתבים מטעם האשכנזים בירושלים בשנות השלושים והארבעים חתומים כעשרה בעלי בתים.10 ברשימות מקבלי התמיכה מהשנים תקט"ו-תקט"ז (1756-1755) נזכרים כעשרים בעלי בתים בירושלים ויותר ממספר זה בשלושת ערי הקודש האחרות11 (אין רשימות אלו כוללות את כל האשכנזים שחיו אז בארץ). באיגרת שנשלחה מירושלים למיץ (לפעמים נכתבת "מץ", Metz) בשנת תקכ"ח (1768) נזכרים 50 אשכנזים.12 בשנת תקכ"ה עלתה לארץ ישראל חבורה של כ־30 אשכנזים ממזרח אירופה ובהם כמה מחבורת הבעש"ט,13 והתיישבה בגליל. יש להניח כי לא הייתה זו החבורה היחידה שעלתה בתקופה זו.14 בסוף שנות השישים שומעים על 40 אשכנזים בטבריה ויותר מ־20 בצפת.15  

			ברשימה שבנספח א כ־130 בעלי בתים וכ־20 נשים. אמנם לא כולם חיו בארץ באותו פרק זמן ממש, אך אם מוסיפים את בני משפחותיהם אפשר לומר שבארץ ישראל התגוררו אז כמה מאות אשכנזים. 

			הידיעות על ארגונם הפנימי של האשכנזים מועטות מאוד. בשנות הארבעים טיפלו שני גבאים בקהילת ירושלים בחלוקת התמיכה מחוץ לארץ,16 ובשנות החמישים עמד בראשם ר' גרשון מקוטוב.17 גם בניו אחריו היו מראשי הקהילה בירושלים.18 ובשנות השבעים עמד בראשם ר' ירוחם וילנא.19 בשנים תק"א-תק"ב עמד בראש האשכנזים בצפת ר' אלעזר רוקח.20 רוב המקורות שבידינו עוסקים בענייני התמיכה הכלכלית ומיעוטם בתחומים אחרים, מצב שיש בו כדי להצביע על מצב הקהילות האשכנזיות בארץ ישראל. 

			מוצאם של העולים 

			אשכנזים עלו לארץ ישראל כבודדים ובקבוצות קטנות. על מוצאם של העולים הללו ניתן ללמוד מתוך רשימת האשכנזים המצורפת בנספח א. יותר מעשרה באו מבראד, והשאר פוזנן, זאלקווי, דובנא, ווישניצא, לבוב, אלעסקי, לובלין, עלמי, סטריא, פרימישליאן, זאלאזיץ, לינץ, ברעסטמצקא, סטאנוב, מעז'יבוז', הורודונא, פראג, וינה ואמשטרדם. דהיינו רובם המכריע ממזרח אירופה, ומיעוטם ממערבה. יש קשר ברור בין מקומות מוצאם של העולים לאזור צמיחת החסידות בפודוליה ווהלין. יתרה מזו, לחלק מן העולים קשרים אישיים ומשפחתיים לחבורת הבעש"ט, אם במישרין ואם בעקיפין,21 ונראה כי בקרב חוגי ראשוני החסידות הייתה מגמה של עלייה לארץ ישראל.  

			מקורות הפרנסה והתמיכה 

			ממה התפרנסו בתקופה זו האשכנזים שבארץ ישראל? מתוך המקורות שבידינו מתברר, כי שרובם ככולם חיו מתמיכה כספית שהגיעה מחוץ לארץ, הן באופן אישי והן עבור הקהילה, וכן נעזרו בקהילה הספרדית. לא מצאנו במקורות שום ידיעה על אשכנזי שהתפרנס מגיע כפיו. במכתבו אל הבעש"ט משנת תקי"ז, כותב ר' גרשון מקוטוב: "מוטב שישארו בניי פעה"ק ובטוח אני שיהיו שוקדים על התורה ועל העבודה כל הימים כי שום מו"מ אין בכאן".22 

			באותה שנה כותבים האשכנזים בירושלים למיץ: "ובמה הת"ח מתפרנסין בארץ הנגב ארעא דלית לה מגרמה כלום וזהב הארץ ההיא סגור וממרחק תביא לחמה לכל יושבי ציון וירושלים".23 את הסיבה למצב מסביר ר' יקיר בן ר' גרשון במכתב לחותנו בחוץ לארץ, שבו הוא מספר על המצב הכלכלי הקשה ועל כך שכולם חיים מתרומות מהתפוצות — "ובפרט אנשי מדינתנו שאינם יודעים לא כתב ולא לשון ולא מנהג".24 גם תנאי הדיור בצפת היו משופרים מאלה שבירושלים ובטבריה, ור' שמחה מזאלאזיץ כותב על כך: "דירות מצווים להשכיר ולמכור בזול וביום השוק בע"ש יקנה כל אחד מה שלבו חפץ מה שאין כן בטבריא".25 למצב התעסוקה בגליל מתייחס גם ר' יוסף סופר מברעסטאצקא (תקכ"ב) במכתבו מצפת:  

			ומי שאומר שאינו טוב להיות בא"י בחיים, הם מוציאם לעז על א"י כמו מרגלים, רק מי שא לכאן צריך להביא עמו מעות, ולא ריקם, או שיהא איזה בעל מלאכה טובה, שיוכל להתפרנס את עצמו ובזה דמיונה לכל העולם, לא נתן לשום אדם בחינם.26 

			לעומת הידיעות הכלליות על מקורות המחיה של האשכנזים, הידיעות על פרנסתם של הספרדים מפורטות יותר. גם תקציב הקהילות הספרדיות היה בנוי מעיקרו על הכנסה מכספי תרומות.27 אף על פי כן מצויות עדויות על המתפרנסים מעבודות שונות, במסחר, במלאכה, בחקלאות, בתיווך, בהלוואות ובשירותים. לדוגמה: סוחרי יינות וגבינות, סנדלרים, סבלים, צורפים ואופים.28 ייתכן שבין אלה היו גם כמה אשכנזים, אף שהדבר לא נזכר במפורש. 

			כיצד הועברו הכספים לאשכנזים? בשנים הראשונות לאחר חורבן ה"חצר" נעשו באירופה ובקושטא ניסיונות לשקם מחדש את הקהילה האשכנזית בירושלים. סכומים גדולים נאספו בשנים אלו, אך הם לא הגיעו לירושלים. השלטונות האוסטרים התערבו ומנעו הוצאת כספים אלה מהמדינה, שכן הדבר נגד את עקרונות המשק המרכנתליסטי.29 כמה אישים יהודים האשימו את קהילות אירופה שהשתמשו בכספי ארץ ישראל לצרכיהן ומנעו בכך הצלת הקהילה האשכנזית בירושלים.30 הידרדרות המצב בירושלים הביאה לבסוף להקמת "ועד פקידי קושטא". פקידי קושטא ניסו לחדש את גביית הכספים בארצות אירופה למען קהילת ירושלים אחרי הפסקה של כמה שנים. הם נתקלו בקשיים, שכן מיעוט האשכנזים בארץ ישראל והבעיות הכרוכות בהוצאת הכספים מהמדינות השונות אליה, הפריעו למגביות. בשנת תצ"ה (1735) כתבו פקידי קושטא ורבניה לקהילות אירופה לבל יתעלמו ממצבם הקשה של האשכנזים שנשארו בארץ ישראל ויעבירו בהקדם את הכספים שנצטברו עבורם.31 פקידי קושטא מעוניינים היו בכספים אלה גם לשימושן של הקהילות הספרדיות שנשאו באחריות למה שהתרחש בארץ, אולם פנייתם מדברת גם בעד עצמה. 

			בשנים אלו יצאו גם השד"רים הראשונים מטעם האשכנזים לאירופה — ר' פתחיה אשכנזי קצנלבויגן — אליו צורף ר' יהודה הכהן, מטעם פקידי קושטא. שליחותו של ר' פתחיה בשנות השלושים והארבעים תוארה בהרחבה.32 הוא הצליח לגייס סכומים ניכרים עבור האשכנזים בירושלים, אף שנתקל בקשיים מצד שלטונות נסיכות הסן־קאסל שבגרמניה. אחריו המשיכו שד"רים אשכנזים33 לצאת לאירופה ולא נתקלו בקשיים בגביית הכספים, כשעיקר העזרה באה מראשי הקהילות. בחלק מהקהילות היו הקופות מלאות עוד מתקופת משבר הקהילה בירושלים. אולם על רקע גביית הכספים לאשכנזים התעוררו סכסוכים בין הספרדים והאשכנזים בירושלים. 

			מרכזי הגבייה החשובים היו וינה, פראג, פרנקפורט דמיין, אמשטרדם ומיץ. דרך גיוס הכספים והעברתם נהירה לנו. בראש המגביות הללו באירופה עמדו גדולי הדור ומנהיג הקהילות. בראשית המאה ה־18 היו אלה ר' דוד אופנהיים, שמשון ורטהיים והחכם צבי שפעלו להצלת הקהילה האשכנזית בירושלים.34 באמצע המאה היו אלה ר' יחזקאל לנדא מיאפולי־פראג, ר' יעקב סגל לנדא מטארנופול,35 הברון דאגילאר מווינה,36 אלעזר רוקח מאמשטרדם ואחרים.37 

			הסכומים שהועברו ב"ליסטות" לבודדים היו זעומים. מהתעודות המצורפות בנספח ג (תעודות 2, 4) מתברר כי הסכום הגבוה ביותר הוא 25 גרוש לשנה, ולרוב היו הסכומים נמוכים יותר. סכום זה לא הספיק למחיה מינימלית, שכן לשם כך נדרשו כ־100 גרוש לנפש לשנה. אולם אלה היו רק חלק מהסכומים שהועברו. סכומים נוספים הועברו באופן פרטי לאנשים בודדים. למשל: ר' גרשון מקוטוב קיבל כספים מהבעש"ט, אם כי הדבר נעשה באורח לא סדיר.38 אלמנתו של ר' אלעזר רוקח קיבלה פנסיה קבועה מקהילת אמשטרדם בסך 250 גילדן לשנה. כמותם היו גם אחרים.39 סכומים נוספים נגבו על ידי השד"רים שסובבו בקהילות, וקיבלו בחלק מהן בעין יפה.40 כספים נוספים נשלחו דרך פקידי קושטא, מהברון דאגילאר שריכז חלק מן הכספים למען האשכנזים באירופה, והעביר מאות גרושים מפעם לפעם.41 ועוד: אנו מוצאים שקהילות שונות היו שולחות מפעם לפעם סכומים חד פעמיים לאשכנזים בארץ ישראל. קהילת מיץ שולחת 600 טאלר לאשכנזים בירושלים,42 ו־200 טאלר לאלה שבחברון43 — בשנות החמישים, באותן שנים שבהן הועברו "הליסטות" לבודדים. בשנות השבעים נשלחו מפפ"א [פרנקפורט על נהר האודר] 2450 ליור לאשכנזים בירושלים.44 בשנת תק"ב החליט ועד ארבע ארצות לארגן מגבית לעניי צפת האשכנזים, שפנו אליהם אחרי מותו של ר' אלעזר רוקח.45 ממקורות נוספים ידוע שתמיכה לאשכנזים בצפת נמשכה גם בשנים שלאחר מכן.46 

			אפשר אפוא לסכם, כי מדי שנה נשלחו מאירופה מאות גרושים לאשכנזים בארץ, ומכל מקום, הסכום לא הגיע לאלפים גרושים בשנה. מכאן, שאם חיו אז בארץ אפילו רק כמאתיים אשכנזים, הרי היו אלה סכומים קטנים שלא הספיקו למחיה. משום כך מובנת זעקתם ותלונתם הרצופה של האשכנזים, כי הסכומים המגיעים אליהם אינם מספיקים וכי "המשתכר משתכר אל צרור נקוב", ומכאן גם טענותיהם הקשות כנגד הספרדים המקפחים אותם. 

			חלק ניכר מן הכספים הועברו כאמור מאירופה על ידי פקידי קושטא — "הליסטות", ואף כספים אחרים לבודדים, וכן הכספים שרוכזו על ידי הברון דאגילאר. פקידי קושטא, או נציגים מטעמם, היו מעבירים את הרשימות לפקידי ירושלים (הספרדים) והללו היו נותנים אותם לראשי האשכנזים לשם חלוקתם. עם זאת הם נהגו לשלוח אישור לשולחי הכספים על קבלת הכספים בקושטא והודיעו על שליחתם לארץ ישראל. כמו כן דרשו קבלות מהאשכנזים בארץ עם מסירת הכסף ליעדו.47 אך היו גם דרכים אחרות להעברת הכספים. קהילת מיץ נהגה לשלוח לפעמים את הכסף דרך נמל מרסיי ומשם, כנראה על ידי סוחרים צרפתים, לצידון ולארץ ישראל.48 ידוע לנו שבשנים אלו ישב בצידון גביר יהודי בשם אהרן אסיאו. הוא היה מקורב לשלטונות והוא גם היה מקשר במכתבים ובהעברת כספים מפקידי קושטא לראשי היישוב, בעיקר בגליל. 

			המאבק על כספי התמיכה 

			מסוף המאה ה־17 ובמשך המאה ה־18 לא פסקו הסכסוכים בין האשכנזים והספרדים על גביית התרומות לארץ ישראל באירופה ואופן חלוקתם בארץ. הקהילה הספרדית הדומיננטית הייתה אחראית כלפי השלטונות על כל היהודים בארץ. כתוצאה ממעמדה זה נדרשה לשלם את המסים והתשלומים הרבים שהוטלו על כלל היהודים. לפיכך, ראו הספרדים זכות לעצמם לגבות את כל הכספים שנתקבלו מכל תפוצות ישראל ולחלקם לפי שיקוליהם וצרכיהם. לזאת לא היו האשכנזים מוכנים. הם ראו את עצמם מקופחים, שכן מהסכומים שהגיעו ליישוב מארצות אשכנז ומזרח אירופה קיבלו האשכנזים רק מצער, ואף זאת ברצון ההנהגה הספרדית. זהו הרקע לסכסוכים. האשכנזים יצאו לטעון לפני הקהילות באירופה וגרמו בכך לירידה בתמיכה מארצות אלו. נראה, שקהילות אירופה לא היו מודעות מספיק למטרות שלהן הופנו הכספים הרבים שתרמו. שכן הכסף לא נועד ברובו לחלוקה לבודדים אלא לצורכי הקהילה — למסים, לשוחד לשלטונות, להחזרת הלוואות ולריבית וכיוצא באלה. רק מיעוטו הגיע ליחידים, זו הייתה בדרך כלל טענתם הנגדית של הספרדים. 

			בעקבות טענותיהם של האשכנזים, נתקנו מדי פעם תקנות האומרות כי הכספים הנשלחים מארצות אירופה לארץ ישראל יינתנו לאשכנזים בלבד. לראשונה שומעים על תקנה כזאת בשנים ת"ה-תל"ג (1673-1645), אך שורשיה הם מהמאה ה־15.49 ועד ארבע ארצות החליט להקדיש את כל כספי קופת ארץ ישראל לאשכנזים שבירושלים בלבד, ולא לתת שום סכום לשליחי הספרדים. בתקופה זו הייתה הקהילה האשכנזית בירושלים בראשית צמיחתה ובראשה עמד מנהיג בעל שיעור קומה — ר' משה הכהן, אשר ביוזמתו נשלחו שד"רים רבים והותקנו התקנות הללו. בשנת תמ"ט (1689) החליטה הקהילה האשכנזית בוונציה לשלוח את הכסף שנאסף בעיר "הכל לעיר הקדש ירושלים ליד מע' בני האשכנזים אשר שם",50 והחלטה דומה נתקבלה בקהילה זו בשנת תנ"ז (1697).51 לקביעה פסקנית יותר זכו תקנות אלו בשנת תנ"ב (1691) על ידי רבני מצרים. ר' משה הכהן יצא כשד"ר לאירופה, ובחוזרו נתעכב במצרים. שם הצליח לקבל פסק דין מרבני קהיר "לחזק ולאשר ההסכמה ופתגם אשר נעשה מאיתני פולוניא ורבניה שעשו מקדמה דנא [...] אשר על כל אלה בהמשך שלש שנים של הפשר לא יתנו מסת נדבתם לשום שליח מק"ק ספרדים".52 כשנתיים לאחר מכן שוב התערבו רבני מצרים בסכסוך בין האשכנזים והספרדים, וכתבו איגרת לרבני ונציה ובה הודו להם על תקנתם משנת תמ"ט וטענו כנגד שד"רי חברון וצפת שלוקחים הם מכספי האשכנזים בקהילות.53 

			הידיעה הבאה על תקנות בעניין זה היא משנת תפ"ט (1729), והיא נזכרת רק ברמז. היה זה לאחר חורבן ה"חצר" האשכנזית בשנת תפ"א (1720), שנים שבהן ניסו האשכנזים לשקם מחדש את קהלם שנתפזר. בתעודה מבית דין בפיורדא (פירט) משנת תק"ל (1770), נאמר כי השד"ר ר' חיים אהרן קוטובר (בנו של ר' גרשון מקוטוב), הציג לפני בית דין פיורדא את בעיית כספי האשכנזים, והביא "כמה פסקי דינים מן גאונים קדמונים מן שנת תנ"ד ותפ"ט [...] שכל הנדרים והנדבות [...] בכל גלילות פולניא ואשכנז הכל [...] יהיה לשם הק"ק אשכנזים אשר בירושלים דוקא".54 

			ניסיונות נוספים לשיקום הקהילה בירושלים נעשו בשנות השלושים של המאה ה־18. באותה עת נשלחו שד"רים לקהילות אירופה, בחלקם על דעת הספרדים. אחד מחשובי השד"רים הללו היה ר' פתחיה קצנלנבוגן. בקהילות שבהן עבר השיג הרבה כספים למען האשכנזים, ובידינו תעודות חדשות מפקידי קושטא המעידות כי הוא דאג להתקין תקנות בקהילות אשכנז, שכספי ארץ ישראל יועברו רק לאשכנזים. הדבר הביא לסכסוכים עם הספרדים, ופקידי קושטא מכנים אותו בשם: "פתחיה הבלבלן".55 בשנים אלו עשו האשכנזים מאמצים לגבות סכומים גדולים באירופה, אף על פי שלא מנו אלא כמה עשרות בירושלים. ייתכן שהדבר נבע מרצונם להחזיר חלק מהחובות, על אף ההסדר של הקהילה הספרדית עם השלטון העות'מאני (בשנת 1727) בדבר פריסת חובות הקהילה בשל היותה ערבה גם לחובותיה. 

			תלונות האשכנזים נמשכו גם בשנים הבאות. באיגרת ששלחו מירושלים לקהילת מיץ בשנת תקי"ז (1757) הם כותבים, שהספרדים מקבלים את כל הכספים מחוץ לארץ "ואנחנו מתי מעט [...] גודל השוד והשבר אשר מצאתנו". הם טוענים כי כספי אשכנז שייכים להם על פי התקנות "וקבועים מאז ומקדם בהסכמת הגאונים רבני אשכנז".56 על טענה זו חזרו במכתבים למיץ משנת תקכ"ג (1763).57 

			בסוף שנות הארבעים סבבו באירופה בו בזמן שד"רים רבים, אשכנזים וספרדים, והתחרו על כספי קופות ארץ ישראל. מטעם הקהילה הספרדית בירושלים סבבו באירופה: ר' מרדכי רוביו ור' אברהם ישראל58 ושד"ר חברון, ר' יצחק צדקה.59 הידיעות על הסכסוכים ביניהם הגיעו לפקידי קושטא, המגנים את שד"רי האשכנזים: "מתתיא [...] והאחרון הכביד ר' ירוחם וילנא [...] והמסית ר' יאודה ירוחם".60 שד"רי האשכנזים הסתמכו על תקנה מסוימת של פקידי קושטא משנת תק"ב (1742),61 שהייתה בה התחייבות לתמוך באשכנזים ולשבצם בישיבות. השד"רים טענו כי הדבר לא נעשה ולכן תבעו ישירות את כספי קהילות אירופה עבור האשכנזים. 

			בעקבות סכסוכים אלה נאלץ שד"ר חברון, ר' יצחק צדקה, לחזור לארץ ישראל, שכן לא הצליח לגבות כספים. פקידי קושטא התערבו בסכסוכים ותבעו מקהילות אשכנז ומהשד"רים האשכנזים לחדול מהם. הם כתבו כי הדבר מקלקל את כל גביית כספי ארץ ישראל "והיא חורבן כל א"י", ומקהילות ארץ ישראל דרשו לכתוב על כך לאירופה. אלא שהסכסוכים נמשכו. לחיד"א הוברר בשליחותו הראשונה בערי ובכפרי דרום גרמניה בשנת תקי"ד, כי אין היענות לתרום לקהילת חברון, שכן בידם "הסכמה אחת מרבני ופקידי ק' (קושטא) שהסכימו לבלתי נתון לום שליח פ"ק כי גם את הכל יהיה לעניי אשכנזים שבירושלים".62 הייתה זו כנראה ההסכמה הז' משנת תק"ב שאיננה בידינו. החיד"א מאשים בקשיים אלה את השד"ר האשכנזי ר' יאודה ירוחם, שהוזכר לעיל במכתבים של פקידי קושטא.  

			בשנות החמישים יצא לאשכנז השד"ר האשכנזי מירושלים ר' שניאור פייבש, ואף הוא עורר את רוגזם של הספרדים, כשגבה את כל כספי ארץ ישראל בקהילות רבות. הוא יסד במיץ מרכז לכספי האשכנזים.63 בעדות נוספת משנת תקכ"ג (1763) נאמר, כי השד"ר יעקב די קורונה נתקל בקשיים בקהילה האשכנזית באמשטרדם, שכן נודע להם על קיפוח האשכנזים בירושלים.64 ייתכן שהובא אליהם תוכן המכתב ששלחו מירושלים למיץ באותה שנה. 

			הסכסוך הגיע לשיאו בשליחותו של ר' חיים אהרן קוטובר, שיצא בשליחות הקהילה האשכנזית בירושלים בסוף שנות השישים וחזר והתקין בכל קהילות אירופה את התקנות הנזכרות. הדבר עורר רוגז רב בין שד"רי הספרדים, והביא להתערבות פקידי קושטא וגדולי הדור כר' יחזקאל לנדא. הללו פסקו סופית, בשנת תקל"א (1771), כי יש לבטל תקנות אלו, וכי הספרדים רשאים לגבות בקהילות אשכנז והם יתמכו באשכנזים שבארץ.65 אך בכך לא הגיעו הסכסוכים לסיומם. בשנות השמונים נשמעות התנגדות בקהילות אשכנז ומזרח אירופה לתרום לספרדים.66 הדבר היה כבר אחרי עליית החסידים הגדולה בשנת תקל"ז (1777), שבוודאי הגבירה את המתיחות בעניין כספי התרומות. סכסוכים אלה נמשכו ביתר שאת גם במאה ה־19. 

			לעומת הסכסוכים בין האשכנזים לספרדים על גביית כספי התרומות עבור קהילת ירושלים, שיתפה הקהילה האשכנזית הקטנה בצפת פעולה בגיוס הכספים בחו"ל עם הספרדים. בשנת תק"ל, בעת הסכסוך החריף באירופה, אף חתמו האשכנזים בצפת על מכתב לשד"ר הספרדי ר' אברהם מאימראן, "כי חכמי ורבני הספרדים יצ"ו הם אוהבים אותנו כנפשם [...] ומהנים אותנו מממונם מתוך הדוחק והצער".67 המכתב נדפס על דף בודד בקושטא והופץ בקהילות אירופה, ויש להניח כי היה חלק ממסע השכנוע של פקידי קושטא לשינוי התקנות הנזכרות בקהילות אירופה על מתן כספי ארץ ישראל לאשכנזים בלבד. שד"ר זה היה אף מעורב בסכסוך עם ר' חיים אהרן קוטובר הנזכר לעיל, שליח האשכנזים בירושלים. 

			 

			כמה מסקנות עולות מדיוננו ומהנספחים המצורפים לו: 

			 

			א. 	התמעטותם של האשכנזים בארץ ישראל במאה ה־18, מחורבן ה"חצר" ועד לעליית החסידים הגדולה והפרושים אחריהם, גרמה לכך שמשקלם בחיי היישוב בכללותו היה שולי בלבד. הם לא תפשו עמדה בהנהגת הקהילות. חכמיהם כמעט שלא נמנו עם ראשי הישיבות וחכמיהן, ולא נודע על יצירה הלכתית או יצירה ספרותית אחת שחוברה בידי חכם אשכנזי בארץ ישראל בתקופה זו (בודדים שבהם חיברו ספרים בעת שהותם בחוץ לארץ). 

			ב. 	על אף מספרם המועט, יש משמעות היסטורית לעליות האשכנזים לארץ בדורות אלו, עליות שלא פסקו במשך כל התקופה. שכן, עצם הימצאותו של גרעין אשכנזי בארץ ישראל הביא לקשרים בינם ובין קהילות אירופה ולגידול היישוב הזה החל מסוף המאה ה־18. 

			ג. 	יש חפיפה גאוגרפית ואנושית בין חלק מהאשכנזים העולים לארץ בדורות אלה לבין אזור צמיחת החסידות והאישים השייכים לחבורת הבעש"ט ומקורביהם. ניסיונותיהם של האשכנזים לזכות בתמיכה כלכלית רחבה יותר הביאה להקמת מסגרות גבייה נפרדות ולהתקנת תקנות בקהילות אירופה. בכך הגיעו להתנגשות עם הספרדים ופקידי קושטא. אולם בלחץ פקידי קושטא ובהסכמת רבני הקהילות באירופה, ניאותו האשכנזים להתפשר ולאפשר גם לספרדים לקבל חלק מכספי קופות ארץ ישראל בקהילות אירופה. גם במאה ה־19 היוו הסכסוכים הללו עילה לפילוג עמוק לכוללים ולעדות בין האשכנזים ובין הספרדים.  

			 

			 

			 

			נספח א 

			רשימת שמות האשכנזים בארץ ישראל, תפ"א-תקל"ז 
(1777-1720) 

			הרשימה שלפנינו כוללת את שמות היהודים האשכנזים שהגיעו אלינו ממקורות התקופה. על אף שאיננה שלמה ואין בה כדי לשקף את כלל היהודים האשכנזים בארץ ישראל בפרק זמן זה, דומה שיש בה כדי להראות, שמספר היהודים האשכנזים בארץ היה גדול משסבורים היינו עד כה. הרשימה עשויה לשמש גם ככלי עזר לחוקרי יישוב ארץ ישראל, מזה, ולחוקרי זיקתם של יהודי מזרח אירופה והחסידות לארץ ישראל, מזה. השמות ברשימה הועתקו בנאמנות מלאה למקורות, אף אם נפלו בהם לפעמים שיבושים. במקרים שהיו שינויים ברישום השמות בין מקורות שונים, הובאו השינויים בסוגריים. בשמותיהם של אישים הידועים לכול, הובא רק מראה מקום אחד. הרשימה מסודרת לפי סדר אלפביתי של השמות הפרטיים. כשצוין במקור מוצא האיש, הובא המקום ליד שמו. לא הובאו שמות אנשים ש נולדו למשפחות שנתהוו מנישואין של ספרדים ואשכנזים, ואשר השתייכו לקהלה הספרדית (כמו החיד"א למשל).  

			13. 	10.1737 — פקודת שלטונות העיר קאסל (Kassel). ברילינג, ליכטיגפלד, עמ' 33-31 (בגרמנית).  

			14. 	ו' באלול תצ"ח (22.8.1738) — מרבני ופרנסי פפ"מ אל קהילות אשכנז על ידי השד"ר ר' פתחיה. שם, עמ' 49, תעודה 12 (תרגום גרמני בעמ' 34-32, תעודה מס' 2). 

			15. 	ט"ו בכסלו תצ"ט (26.11.1738) — מרבני ופרנסי מץ (Metz) אל קהילות אשכנז על ידי השד"ר הנ"ל. שם, עמ' 49-48, תעודה 13. (תרגום גרמני בעמ' 37-34, תעודה מס' 3). 

			16. 	ח' בתמוז תצ"ט (16.7.1739) — מר' אלעזר רוקח מאמשטרדם אל קהילות אשכנז על ידי השד"ר הנ"ל. שם, עמ' 47, תעודה 14 (תרגום גרמני בעמ' 39-37, תעודה מס' 4). 

			17. 	כ"ו בכסלו ת"ק (27.12.1739) — מרבני ופרנסי הנובר אל קהילות אשכנז על ידי השד"ר הנ"ל. שם, עמ' 46, תעודה מס' 15 (תרגום גרמני, עמ' 41-39, תעודה מס' 5). 

			18.	20.1.1740 — תזכיר של רב הקהילות בהסן־קאסל (Hassen-Kassel) אל שלטונות ירושלים. שם, עמ' 41, תעודה מס' 6 (בגרמנית). 

			19. 	1.2.1740 — אישור על נאמנות ארבעת התעודות העבריות (תעודות 17-14). שם, עמ' 41, תעודה מס' 6 (בגרמנית). 

			20. 	8.2.1740 — משליט העיר קאסל, טאלמאן (H. Thalmann) אל נסיך המדינה בקורהסן (Kurhessen). שם, עמ' 43-42, תעודה 7 (בגרמנית). 

			21. 	8.2.1740 — צו מנסיך המדינה הנ"ל. שם, עמ' 44-43, תעודה 8 (בגרמנית). 

			22. 	25.2.1740 — מהשד"ר ר' פתחיה הנ"ל אל גובה המס בהסן. שם, עמ' 44, תעודה 9 (בגרמנית). 

			23. 	25.2.1740 — אישור מגובה המס הנ"ל אל פתחיה השדר. שם, עמ' 45, תעודה 10 (בגרמנית). 

			24. 	ו' בתמוז תק"ב — איגרת (ללא ספק, מזויפת) מר' גרשון מקוטוב מצפת אל הבעש"ט. ביחובסקי, גנזי נסתרות, חלק אור ישראל, סי' ח.221 

			25. 	ניסן תק"ו — איגרת מהאשכנזים בירושלים לקהילת וירונה. בן־צבי, הישוב האשכנזי, עמ' מא-מב.222 

			26. 	ניסן תק"ז — איגרת המלצה מר' גרשון מקוטוב אל שד"רי ירושלים — ר' חיים ירוחם וילנא ור' מאיר די שיגורה; נכתבה בקושטא. עפשטיין, הפרדס, דף ג, ע"א-ע"ב.223 

			27. 	ניסן (?) תק"ח224 — מר' גרשון מקוטוב בחברון לבעש"ט. כהנא, ברכת הארץ, סי' שכו, דף סב ע"ב-סד ע"א; יערי, אגרות, עמ' 277 ואילך. 

			28. 	ט"ו באב תק"י — מפקידי ירושלים בקושטא אל פקידי ירושלים (קטע מאיגרת). ראו להלן, נספח ג, תעודה 5. 

			29. 	שלהי אחרון לחודש אדר ב' תקי"ג — מפקידי ירושלים בקושטא אל ר' יחזקאל לנדא ופרנסי יאנפול. השל, ר' גרשון עמ' סז-סח, תעודה ד.225 

			30. 	תקי"ד(?) — מפקידי ירושלים בקושטא אל ר' יחזקאל לנדא ור' יעקב סגל מטארנופול. שם, עמ' סו-סז, תעודה ג.226  

			31. 	י"ב בתמוז תקי"ד — חתימה בפנקס שליחותו של השד"ר ר' שניאור פייבש. בניהו, אשכנזים, עמ' קפג, תעודה ט. 

			32. 	תמוז תקי"ד — כנ"ל. שם, עמ' קפד, תעודה ב. 

			33. 	בשליש אמצעי לחדש (?) תקט"ו — מפקידי ירושלים בקושטא אל ר' יעקב סגל לנדא בטארנופול. ראו להלן, נספח ג, תעודה 1.227 

			34.	י"ב בטבת תקט"ו — מפקידי ירושלים בקושטא לפקיד רחמים הכהן בירושלים. שם, תעודה 2. 

			35. 	ד' באלול תקט"ז — מהנ"ל אל פקידי ירושלים. שם, תעודה 4. 

			36. 	י"ח באלול תקט"ז — מהנ"ל אל ר' יעקב סגל לנדא ור' נפתלי הירץ. שם, תעודה 3. 

			37. 	י"ז בחשוון תקי"ז — מר' גרשון מקוטוב לבעש"ט. כהנא, ברכת הארץ, סי' שכז; דף סד, ע"א-ע"ב. ביחובסקי, גנזי נסתרות, סי' סז.228 

			38. 	ר"ח אייר תקי"ז — מהאשכנזים בירושלים אל קהילת מיץ/מץ. לונץ, מכתבים, עמ' 151-148. 

			39. 	תקי"ט-תק"ך (?) — מר' מרדכי ב"ר דוד מפאדובה, פקיד כספי האשכנזים, אל בערמן שפאיאר, פרנס קהילת מיץ. איידלברג, אגרת. 

			40. 	כ"ה בניסן תק"ך — מר' יקר ב"ר גרשון מקוטוב מירושלים, אל חותנו ר' משה אוסטרר מבראד. שלום, אגרות, עמ' 437-433. 

			41. 	י"ח בסיוון תק"ך — התחייבות כספית מקאסל לאשכנזי מירושלים. ברילינג, היידינגספלד, עמ' רכד-רכה. [אין ברשימת המקורות] 

			42. 	י"א באב תק"ך — משמעון די גילדרין לר' ליב אולמאן מפפערשא. טורטשינר, די גילדירן, עמ' קז, תעודה 1. 

			43. 	כ"ז בתמוז תקכ"א — מהנ"ל לשני פרנסים. שם, עמ' קז-קט, תעודה 2. 

			44. 	תקכ"ד — איגרת ר' יוסף סופר מבראסטעצקא למזרח־אירופה. יערי, אגרות, עמ' 306-288. 

			45. 	ניסן (?) תקכ"ג — מהאשכנזים בירושלים אל קהילת מיץ. לונץ, מכתבים, עמ' 155-152. 

			46. 	תקכ"ד (?) — מר וואלף מסטאנוב מטבריה, אל חותנו ר' ישראל חריף (?) מסטאנוב. שלום, אגרות, עמ' 440-437. 

			47. 	תקכ"ה (תאריך הסיפור): רובינשטיין, שבח, עמ' 191. 

			48. 	י"ג בניסן תקכ"ה — משני אשכנזים בחברון אל קהילת מיץ. שוחט, אגרות, עמ' 251-250. 

			49. 	אחרי תקכ"ה — מר' מנחם מנדל מפרמישלאן (בטבריה?) אל אחיו ר' צבי מזלאטובא. כהנא, חיבת הארץ, דף עה ע"ב. 

			50. 	תקכ"ו (?) — משמעין די גילדרין בלודקיא לאביו. טורטשינר, די גילדרין, עמ' קט-קי, תעודה ג. 

			51. 	ר"ח אייר תקכ"ח — מהאשכנזים בירושלים לקהילת מיץ. לונץ, מכתבים, עמ' 157-155. 

			52. 	ג' בטבת תקכ"ח — מאשכנזים בטבריה לקהילת מיץ. שוחט, אגרות, עמ' 256-254. 

			53. 	ר"ח בכסלו תקכ"ח — ענייני קופות ארץ ישראל. ברילינג, שלוחי ארץ ישראל, עמ' 260-261, תעודה א.229 

			54. 	י"ב באייר תקכ"ח — כנ"ל. שם, עמ' 263-261, תעודה ב.  

			55. 	י"ב בתמוז תקכ"ט — הודעה לקופה עבור אשכנזי מארץ ישראל. ברילינג, לתולדות, עמ' צו. 

			56. 	י"ז באדר תק"ל — החלטת קהילת פירט בעניין מעות האשכנזים בא"י. ברילינג, שלוחי ארץ ישראל, עמ' 264-263, תעודה ג. 

			57. 	כ"ג בתמוז תק"ל — פסק דין של קהילת פירט באותו עניין. שם, עמ' 266-264, תעודה ד. 

			58. 	ז' באב תק"ל — דו"ח על השד"ר ר' חיים אהרן בן ר' גרשון מקוטוב בהמבורג ובבאיירשדורף. שם, עמ' 267-266, תעודה ה. 

			59. 	כ"ב באב תק"ל — החלטת קהילת באמברג באותו עניין. שם, עמ' 268-267, תעודה ז. 

			60. 	תק"ל — איגרת שליחות לשד"ר ר' אברהם מאימראן (קטעים). מהלמן, ספרים, עמ' 102.  

			61. 	ג' בחשוון תקל"א — דו"ח על מעות ארץ ישראל בגרמניה. ברילינג, שלוחי ארץ ישראל, עמ' 269-268, תעודה ח. 

			62. 	ג' בחשוון תקל"א — החלטה בדבר מעות ארץ ישראל בקהילת בורגערפאך. שם, עמ' 268, תעודה ז. 

			63. 	כ"ה בחשוון תקל"א — החלטת קהילת היידינגספלד באותו עניין. שם, עמ' 270, תעודה ט. 

			64. 	ט"ו בסיוון תקל"א — אישור מהאשכנזים בירושלים על קבלת כספי תמיכה מפפ"מ. מלאכי, עדת האשכנזים, עמ' 92-91.  

			65. 	תשרי תקל"ב — מפקידי קושטא לקהילות אירופה. הרכבי, היקב, פטרבורג תרנ"ד, עמ' 31-28; יערי, שלוחי ארץ ישראל, עמ' 533. 

			66. 	כ"א בחשוון תקל"ב — מכתב מר' יחזקאל לנדא מפראג אל קהילות פולין, אשכנז, ביהם ומעהרין. ברילינג, שלוחי ארץ ישראל, עמ' 272-271, תעודה י. 

			67. 	כ"ח בשבט תקל"ב — החלטת קהילת היידינגספלד בעניין מעות האשכנזים. שם, תעודה יא.

					40	ברילינג, צפת, עמ' 49-46, תעודות 15-12, על הסכומים שקיבל ר' פתחיה בקהילות גרמניה.

				

				
					41	פנקס קושטא, שלהי כסלו תקי"ב (103ב); ח' ניסן תקי"ב, שני מכתבים (105 א-ב). במכתבים אלו מדובר על 89.2 גרוש שהעביר הברון על ידי פקידי קושטא לירושלים. פקידי קושטא כותבים כי בדרך כלל הועברו הכספים על ידי משה צונצין מקושטא, אך הלה חלש ואינו זוכר למי מגיעים הכספים בארץ ישראל, והם מבקשים שבירושלים יעבירו את הכספים "למי שהוא רגיל למוסרם". כבר בשנת תק"ח מזכיר ר' גרשון מקוטוב את דבר מחלתו של משה צונצין באיגרתו אל הבעש"ט. יערי, אגרות, עמ' 285-284.

				

				
					42	לונץ, מכתבים, עמ' 150. על פי שוחט, אגרות, עמ' 240, הרייכסטאלר = 2.5 גרוש, אך הוא אינו מביא סימוכין להערכה זו. לא מצאתי אפשרות לדייק בערך מטבע זה ביחס לגרוש. לטבלה שערכתי על ערכי מטבעות אחרים בתקופה זו ראו ברנאי, דיסרטציה, עמ' 75-74.

				

				
					43	שוחט, אגרות, עמ' 250.

				

				
					44	מלאכי, עדת האשכנזים, עמ' 91, על ערך הליור ראו שם. אך הוא אינו כותב כמה שווה המטבע בגרוש.

				

				
					45	היילפרין, פנקס, עמ' 334-333.

				

				
					46	פנקס קושטא, ו' באלול תק"ח (195 גרוש לאשכנזים בצפת, הועברו על ידיי פקידי קושטא דרך הגביר אהרן אסיאו מצידון).

				

				
					47	ראו נספח ג, תעודות 4-1.

				

				
					48	ברילינג, ליכטינגפלד, עמ' 48, תעודה 13: "בכך עשינו את שלנו ושלחנו תיכף ומיד עוד הסך של אלף ליבר' צרפת על ידי כתבי חילוף למארסוליע לשלוח לצידון ומשם לעניי אשכנזי' שבירושלים עה"ק".

				

				
					49	יערי, שלוחי ארץ ישראל, עמ' 312; היילפרין, ועדים, עמ' 84; היילפרין, פנקס, עמ' 465. ריינר, בין אשכנז לירושלים.

				

				
					50	כ"י הספריה הלאומית 40553, דף סא.

				

				
					51	יערי, שלוחי ארץ ישראל, עמ' 314.

				

				
					52	הלוי, גינת ורדים דף קכו, ע"א; יערי, שלוחי ארץ ישראל, עמ' 316; בניהו, קונטרס, עמ' 103; בניהו, קונקי, עמ' שה-שז, שטז. על תאריך התשובה ראו היילפרין, ועדים, עמ' 84; ועל כך הערת זנה, עוד על; טויבר, מנחת יהודה, עמ' 261.

				

				
					53	היילפרין, פנקס, עמ' 465; יערי, שלוחי ארץ ישראל, עמ' 319. 

				

				
					54	סמיד, מעשי אבות, עמ' 260-258; ברילינג, היידינגספלד, עמ' רכה; יערי, שלוחי ארץ ישראל, עמ' 534-530; בניהו, קונטרס, עמ' 104. 

				

				
					55	ראו נספח ג, תעודה 5. 

				

				
					56	לונץ, מכתבים, עמ' 150.

				

				
					57	שם, עמ' 153.

				

				
					58	נספח ג, תעודה 5; יערי, שלוחי ארץ ישראל, עמ' 398, ולא ידע על יציאת שניהם יחד.

				

				
					59	נספח ג, תעודה 5; יערי, שלוחי ארץ ישראל, עמ' 500, 508, ולא ידע על שליחותו.

				

				
					60	ראו נספח ג, תעודה 5.

				

				
					61	חיד"א, מעגל טוב, עמ' 17-16.

				

				
					62	מעגל טוב, עמ' 17-15.

				

				
					63	יערי, שלוחי ארץ ישראל, עמ' 528; לונץ, מכתבים, עמ' 148 ואילך. על שליחותו, ראו יערי, שלוחי ארץ ישראל, עמ' 397.

				

				
					64	על עניין זה ראו פנקס קושטא, שלהי אדר תקכ"ג.

				

				
					65	בריליניג, שלוחי, עמ' 250 ואילך; סמיד, מעשי אבות, עמ' 260-258; יערי, שלוחי ארץ ישראל, עמ' 260-258, 460-459.

				

				
					66	בניהו, קונטרס, עמ' 105; לונץ, דובב, עמ' 46-45; יערי, שלוחי ארץ ישראל, עמ' 550.

				

				
					67	מהלמן, ספרים, עמ' 102. 

				

				
					68	לונץ, מכתבים, עמ' 157.

				

				
					69	ראו להלן, נספח ג, תעודה 2.

				

				
					70	יערי, שלוחי ארץ ישראל, עמ' 583.

				

				
					71	שוחט, אגרות, עמ' 256.

				

				
					72	בן צבי, הישוב האשכנזי, עמ' מב.

				

				
					73	להלן, נספח ג, תעודה 4.

				

				
					74	שם, תעודה 2.

				

				
					75	בן צבי, הישוב האשכנזי, עמ' מב; יערי, שלוחי ארץ ישראל, עמ' 523.

				

				
					76	בן צבי, הישוב האשכנזי, עמ' מב, וראו להלן מס' 96.

				

				
					77	אלפסי, מקור חדש, עמ' רצא-רצב. על פי אלפסי, עלה לא"י בין השנים תק"ך-תק"מ. משבחי הבעש"ט, עמ' קכד, מתברר, כי היה בארץ ישראל בראשית תק"ב, כשמת ר' אלעזר רוקח בצפת: "ובשנה ההיא [= תק"ב] בא בן הרב דק' פולנאי שאל אותו אביו מה ר' אליעזר הרב עושה. אמר כבר נפטר [...] אמר מנין ידוע זה שלא קדם שום אדם ממנו" [שבא מא"י] הוא חזר אם כן לחו"ל ועלה שוב סמוך לשנת תק"ם, כפי שעולה ממה שהביא אלפסי, שם. על כך העמידוני ידידי אלחנן ריינר וישראל ברטל ותודתי נתונה להם.

				

				
					78	בן צבי, הישוב האשכנזי, עמ' מב; יערי, עמ' מב.

				

				
					79	להלן, נספח ג, תעודות 2, 4. 

				

				
					80	שם, תעודה 4.

				

				
					81	כהנא, ברכת הארץ, דף סג, ע"א; יערי, אגרות, עמ' 281; שבחי הבעש"ט, עמ' קכד; ברילינג, ליכטיגפלד, עמ' 47.

				

				
					82	להלן, נספח ג, תעודות 2, 4.

				

				
					83	האס, אהבת ציון, עמ' טו; שוחט, אגרות, עמ' 255. 

				

				
					84	להלן, נספח ג, תעודות 2, 4; לונץ, מכתבים, עמ' 151; שלום, אגרות, עמ' 435.

				

				
					85	שם, עמ' 437.

				

				
					86	להלן, נספח ג, תעודה 4.

				

				
					87	שם, תעודות 2, 4. ייתכן שהוא ספרדי שנישא למשפחה אשכנזית ונמנה עם מקבלי התמיכה האשכנזים. להלן, תעודה 2, הערות 40, 41.

				

				
					88	דרשות וחידושים, דף 57, ע"ב. מתוך הטקסט נראה כי היה בחברון. ראו להלן, מס' 97.

				

				
					89	רוקח, מעשה רוקח, בהקדמה. 

				

				
					90	שלום, אגרות, עמ' 437; יערי, אגרות, עמ' 294.

				

				
					91	מהלמן, ספרים, עמ' 102.

				

				
					92	שם, שם. ראו שוחט, אגרות, עמ' 255.

				

				
					93	השל, ר' גרשון, עמ' לד.

				

				
					94	שלום, אגרות, עמ' 437, יערי, אגרות, עמ' 293.

				

				
					95	יערי, מסעות, עמ' 419. וראו להלן מס' 133.

				

				
					96	ראו נספח ג, תעודות 2, 4, ועוד רבים.

				

				
					97	שלום, אגרות, עמ' 437.

				

				
					98	נספח ג, תעודות 2, 4.

				

				
					99	שם, תעודה 4.

				

				
					100	פנקס קושטא, י' תמוז תקי"ב (111).

				

				
					101	בן צבי, הישוב האשכנזי, שם.

				

				
					102	שם, שם. 

				

				
					103	שם, שם; יערי, מסעות, עמ' 523. 

				

				
					104	שם, עמ' 521.

				

				
					105	שוחט, אגרות, עמ' 255; האס, אהבת ציון, שם.

				

				
					106	יערי, מסעות, עמ' 523.

				

				
					107	מהלמן, ספרים, עמ' 102.

				

				
					108	פרומקין, חכמי ירושלים, ג, עמ' 60. 

				

				
					109	להלן נספח ג, תעודות 2, 4.

				

				
					110	שלום, אגרות, עמ' 432; האס, אהבת ציון, שם.

				

				
					111	שלום, אגרות, עמ' 437.

				

				
					112	יערי, אגרות, עמ' 285.

				

				
					113	שלום, אגרות; יערי, אגרות, עמ' 293-291; וראו להלן, מס' 149.

				

				
					114	להלן נספח ג, תעודה 4. 

				

				
					115	השל, ר' גרשון, עמ' עא.

				

				
					116	יערי, שלוחי ארץ ישראל, עמ' 530.

				

				
					117	פרומקין, חכמי ירושלים, ג, עמ' 72.

				

				
					118	יערי, קושטא, עמ' 46. 

				

				
					119	האס, אהבת ציון, שם.

				

				
					120	ראו נספח ג, תעודה 4; בן צבי, הישוב האשכנזי, עמ' מב; לונץ, מכתבים, עמ' 151, 155.

				

				
					121	יערי, שלוחי ארץ ישראל, עמ' 524.

				

				
					122	שוחט, אגרות, עמ' 255. ראו מס' 25, 113 ברשימה זו.

				

				
					123	ראו נספח ג תעודה 5; יערי, שלוחי ארץ ישראל, עמ' 525.

				

				
					124	פרומקין, חכמי ירושלים, ג, עמ' 71.

				

				
					125	ראו נספח ג, תעודות 2, 4.

				

				
					126	בן צבי, הישוב האשכנזי, עמ' מב; לונץ, מכתבים, עמ' 151.

				

				
					127	שבחי הבעש"ט, עמ' סב.

				

				
					128	להלן נספח ג.

				

				
					129	יערי, שלוחי ארץ ישראל, עמ' 435.

				

				
					130	האס, אהבת ציון, שם.

				

				
					131	השל, ר' גרשון, עמ' לג.

				

				
					132	ראו להלן, נספח ג, תעודה 4.

				

				
					133	האס, אהבת ציון, שם.

				

				
					134	יערי, אגרות, עמ' 286 ואילך.

				

				
					135	מלאכי, פרקים, עמ' 92.

				

				
					136	ברילינג, רעידת אדמה, עמ' 47; פרומקין, חכמי ירושלים, עמ' 70.

				

				
					137	שוחט, אגרות, עמ' 251; ראו להלן, מס 73.

				

				
					138	יערי, שלוחי ארץ ישראל, עמ' 524.

				

				
					139	שם, שם.

				

				
					140	בניהו, וילנא, עמ' רג-ריג ועוד. ראו להלן, מס' 82, 142.

				

				
					141	שבחי הבעש"ט, עמ' קסח.

				

				
					142	להלן, נספח ג, תעודות 2, 4.

				

				
					143	לונץ, מכתבים, עמ' 155.

				

				
					144	שוחט, אגרות, עמ' 255.

				

				
					145	בניהו, החיד"א, עמ' שלט ועוד. הנ"ל עלה לארץ ישראל ממזרח אירופה בראשית המאה ואחר כך עבר לאיזמיר. בעת משבר הקהילה האשכנזית בירושלים, נמנה עם רבני איזמיר, בשנת תק"ט עלה שוב לירושלים והיה לרבה הראשי עד מותו בתקט"ו (קשה לשייכו לכולל האשכנזים — הוא רשום כאן עקב חשיבותו).

				

				
					146	ראו להלן, נספח ג, תעודה 4.

				

				
					147	שם, תעודות 2, 4. 

				

				
					148	שלום, אגרות, עמ' 433 ועוד.

				

				
					149	לונץ, מכתבים, עמ' 157; בניהו, וילנא, שם; ראו להלן, נספח ג, תעודה 5 ועוד רבים.

				

				
					150	שם, תעודה 4. 

				

				
					151	האס, אהבת ציון, שם.

				

				
					152	יערי, שלוחי ארץ ישראל, עמ'445.

				

				
					153	שם, עמ' 435.

				

				
					154	פרומקין, חכמי ירושלים, ג, עמ' 70.

				

				
					155	פנקס קושטא, כ"ה באלול תקי"ט (28ב-29א). 

				

				
					156	האס, אהבת ציון, שם.

				

				
					157	פנקס קושטא, שם.

				

				
					158	שלום, אגרות, עמ' 435; יערי, אגרות, עמ' 293; הנ"ל, מסעות, עמ' 407.

				

				
					159	להלן, נספח ג, תעודות 2, 4.

				

				
					160	היילפרין, העליות, עמ' 16 ואילך.

				

				
					161	מהלמן, ספרים.

				

				
					162	יערי, שלוחי ארץ ישראל, עמ' 525; ראה להלן, מס' 104.

				

				
					163	שם, שם; ראו לעיל, מס' 9.

				

				
					164	יערי, קושטא, עמ' 46. ראה לעיל, מס' 21.

				

				
					165	לונץ, מכתבים, עמ' 151, 155.

				

				
					166	יערי, מסעות, עמ' 440 ואילך.

				

				
					167	יערי, שלוחי ארץ ישראל, עמ' 435.

				

				
					168	ראו להלן, נספח ג, תעודות 2, 4.

				

				
					169	שם, תעודה 5; וראו להלן מס' 146.

				

				
					170	היילפרין, העליות, עמ' 16 ואילך.

				

				
					171	ראו להלן, נספח ג, תעודה 4; ראה מס' 95.

				

				
					172	להלן נספח ג, תעודה 2.

				

				
					173	יערי, קושטא, עמ' 42-41.

				

				
					174	מהלמן, ספרים.

				

				
					175	ראו להלן, נספח ג, תעודות 2, 4; יערי, שלוחי ארץ ישראל, עמ' 524; בן צבי, הישוב האשכנזי, עמ' מב; ראו להלן מס' 151.

				

				
					176	פרומקיןן, חכמי ירושלים, ג, עמ' 72.

				

				
					177	ראו להלן נספח ג, שם; יערי, שלוחי ארץ ישראל, עמ' 527; לונץ, מכתבים עמ' 151, 155. 

				

				
					178	האס, אהבת ציון, שם.

				

				
					179	שם, עמ' ט, טו.

				

				
					180	תשבי, הרעיון המשיחי, עמ' 10-8; יערי, קרית ספר, עמ' 159-155. 

				

				
					181	ברילינג, רעידת אדמה, עמ' 40-25. 

				

				
					182	האס, אהבת ציון, עמ' טו.

				

				
					183	שבחי הבעש"ט, עמ' סט.

				

				
					184	שלום, אגרות, עמ' 432; יערי, מסעות, עמ' 407, 419, 421.

				

				
					185	שוחט, אגרות, עמ' 255.

				

				
					186	ראו להלן, נספח ג, תעודה 2.

				

				
					187	מהלמן, ספרים, שם.

				

				
					188	האס, אהבת ציון, שם.

				

				
					189	מהלמן, ספרים.

				

				
					190	שוחט, אגרות, עמ' 251.

				

				
					191	פרומקין, חכמי ירושלים, ג, עמ' 70.

				

				
					192	יערי, מסעות, עמ' 419.

				

				
					193	תשבי, הרעיון המשיחי, עמ' 10-8; האס, אהבת ציון, כולו.

				

				
					194	מהלמן, ספרים.

				

				
					195	טורטשינר, די גילדרין; יערי, שלוחי ארץ ישראל, עמ' 448-446.

				

				
					196	פנקס קושטא, ג' בתשרי תק"י (82ב).

				

				
					197	שבחי הבעש"ט, עמ' פב.

				

				
					198	יערי, אגרות, עמ' 285.

				

				
					199	פנקס קושטא, ר"ח שבט תקי"א (58ב); יערי, שלוחי ארץ ישראל, עמ' 399.

				

				
					200	יערי, מסעות, עמ' 407. וראה מס' 28.

				

				
					201	ראו נספח ג, תעודה 4. הכוונה כנראה לכך שהוא מהעיר האלי.

				

				
					202	שם, תעודה 2.

				

				
					203	שם, תעודה 4.

				

				
					204	שם, שם.

				

				
					205	פנקס קושטא, כ"ז באלול תק"ב (13א), אשת ר' יעקב וילנא הזקן. 

				

				
					206	ראו נספח ג, תעודות 2, 4. 

				

				
					207	ראו נספח ג, תעודה 4.

				

				
					208	פנקס קושטא, ו' באלול תק"ח (74א). ראו מס' 138.

				

				
					209	נספח ג, תעודות 2, 4.

				

				
					210	נספח ג, תעודה 4.

				

				
					211	שלום, אגרות, עמ' 437. 

			פרק 12 

			עלייתו של ר' גרשון מקוטוב לארץ ישראל 

			פרשת עלייתו לארץ ישראל של ר' אברהם גרשון מקוטוב, גיסו של הבעש"ט, העסיקה לא מעט את החוקרים,1 אלא שעדיין נותרו אי־אלו בעיות סתומות.  

			א. זמן העלייה 

			ישראל היילפרין קבע את עלייתו של ר' גרשון לארץ ישראל לשנת תק"ז2 על פי עדותו של ר' גרשון עצמו, בחתימתו על מכתב האשכנזים מירושלים למיץ משנת תקי"ז. אברהם יהושע השל טען על פי עדות זו, כי יום עלייתו הוא כ"ח באייר תק"ז.3 עדויות חדשות מ"פנקס פקידי ירושלים בקושטא"4 מאשרות את קביעתם ומלמדות ביתר דיוק על יום צאתם מקושטא לארץ ישראל ועל בני הלוויה לעלייתו. מעדויות או עולה כי ר' גרשון הגיע לארץ ישראל לכל המאוחר בראשית חודש סיוון תק"ז. באיגרת הראשונה של ר' גרשון אל הבעש"ט המצויה בידינו,5 משנת תק"ח, מספר ר' גרשון על שני חכמים שעלו עמו באנייה ומתו במגפה בירושלים בחורף שנת תק"ח.6 וכבר הוכיחו היילפרין והשל, כי אף שנפלו שיבושים בהעתקת שמות בני הלוויה, הריהם ר' אברהם ור' יצחק רוזאניש, שניהם מרבני קושטא עד לעלייתם.7 בפנקס פקידי קושטא מצויים כמה מכתבים הדנים בפרשת עלייה זו המאששים את שמות החכמים ומבססים את ידיעותינו על כך. במכתב לפקידים בירושלים מיום כ"ב באייר תק"ז, הם כותבים: "תוך זאת אונה פוליסה די סומה די גרוש' 800 דיזימוש און ליטרה גרוש' אוגוסיינטוש אה פאגאר למורנו הרב המופלא כמהר"א רוזאניס נר"ו" (תרגום: "במכתב זה ישנה פוליסה בסכום של 800 גרוש, בכתב: שמונה מאות גרוש, כדי לשלמו למורינו כמהר"א רוזאניס נר"ו").8 למכתב מצורפת הפוליסה עצמה ובה מפורטים תנאי התשלום לרב אברהם רוזאניס. הפוליסה נושאת את תאריך היום הקודם למכתב: כ"א אייר תק"ז.9  

			במכתב נוסף מפקידי קושטא לפקידי ירושלים, המצוי באותו דף בפנקס מיד אחרי פקודת התשלום הנזכרת, שוב כותבים פקידי קושטא על עלייתו באנייה לארץ ישראל: 

			"הדא אמרה קוואלמינטי פארה ביין סי אורדינו איסטה נאב'י קי אין אלייא ב"ה מורנו ורבנו [הרב] המופלא מריה דאברהם בעזרנו אי מאס ג'ינטי גראנדי אל שי"ת יגיעם למקום חפצם לשלום" (תרגום: "יאמר בזאת שכמו לטובה נזדמנה אניה זו שבה הולך (על פי הפועל aller הצרפתי). ב"ה מורנו ורבנו [הרב] המופלא מריה דאברהם בעזרנו ועוד כמה אנשים גדולים. השי"ת יגיעם למחוז חפצם לשלום").10 מקטע זה עולה בבירור כי מדובר באנייה שבה עולה ר"א רוזאניס ויחד עמו כמה אנשים מפורסמים וביניהם ר' גרשון מקוטוב ור' יצחק רוזאניס הנזכר לעיל.11 

			אף שבמכתב זה אין תאריך בפנקס, סמיכותו לשתי התעודות הקודמות ותוכן הקטע מלמדים כי אף הוא נכתב בסוף חודש אייר תק"ז. זאת ניתן ללמוד גם מההקדמה למכתב הבא בפנקס קושטא, מיום י"ז באב תק"ז, שבראשו רשם הסופר שתי שורות אודות המכתב הקודם ובהן נאמר: "אסטה אקי אישקופייה דילה פאסאדה קי סי מאנדה קון לה נאב'י קי פרטייו מורינו הרב המופלא נר"ו. סיירטו קי רישיויירון לאש קארטאש די דיקומינדאסייון אי סי דיירון אה סוס לוגאריס. קירה איל שי"ת קי אפריסטין פארה ביין כי"ר". (תרגום: "ה[מכתב] הזה הוא העתק של ה[מכתב] הקודם שנשלח באניה שיצא בה לדרך הרב המופלא נר"ו. היו וקבלו מכתבי ההמלצה וניתנו למקומם. ירצה השי"ת שישמשו לטובה כי"ר".) מכאן עולה כי בעת כתיבת המכתב הבא, בי"ז באב, כבר הייתה בידי פקידי קושטא תשובה מירושלים שאכן גם ר' אברהם רוזאניס וגם פקודות התשלום עבורו הגיעו לירושלים. 

			האנייה שבה עלו החכמים הנזכרים לארץ ישראל יצאה אפוא מקושטא בסוף חודש אייר תק"ז, ואפשר להניח כי הגיעה לחופי הארץ בראשית חודש סיוון, שכן הדרך מקושטא לארץ ישראל בתקופת הקיץ ארכה שבוע עד שבועיים ימים. מכיוון שידוע כי עליית ר' גרשון קשורה בעליית ר' אברהם רוזאניס, מן הראוי להביא שתי עדויות נוספות המחזקות את מועד עלייתם, וכבר הבחין בהן השל. האחת היא הסכמתם של ר' אברהם רוזאניס, ר' יצחק רוזאניס ור' שבתי הלוי לספרו של ר' יונה נבון, נחפה בכסף, חלק א.12 תאריך ההסכמה הוא מחודש אייר תק"ז, שהוא כאמור חודש עלייתם ארצה, ואכן הם מרמזים על כך בסוף ההסכמה באמרם: "הלא כה דברינו החותמים בקושטא אייר שנת אעלה את (תק"ז) לפ"ק בשלום".  

			ההסכמה השנייה היא של ר' אברהם רוזאניש לספרו של ר' מיוחס בכר שמואל, פרי האדמה, חלק א.13 הסכמתו באה לפני הסכמות חכמי ירושלים ור' חיים שלום מעלי הכהן שהן משנת תק"ז. ר' אברהם כותב בהסכמתו שכבר ראה את הסכמת רבני ירושלים: "ומה גם אחרי ראיתי הסכמת הרבנים בי"ד הגדול שבירושלם". מתוך הסכמתו מתברר שכבר היה בירושלים בעת כתיבתה, שכן הוא כותב: "אף כי אנכי היום רך כקנה הימנותא בידיה כי עדיין לא שקטתי ולא נחתי, משום חולשא דאורחא", ומוסיף: "והנני מסכים הולך והריני כבני עירי עירין קדישין שרפים עומדים הרבנים המובהקים סופי כפיהם עולה בקנה אחד דחשיב לאדפוס'י [...]", ועוד בהמשך: "ואנא קטינא דארעא ישראל יושב משמים גונח מלבו מראות ברע כל שעתא ושעתא המעון הזה [...] איכה נהפכה לזרים". 

			הנה כי כן עדויות אלו מצטרפות לתעודות ומוכיחות כי ר' אברהם רוזאניש ור' יצחק רוזאניש אכן עלו לארץ ישראל בסוף חודש אייר. 

			 

			לסיכום, ר' גרשון מקוטוב יצא מקושטא לארץ ישראל בסוף חודש אייר (אחרי כ"ב בו) תק"ז והגיע לארץ ישראל בראשית חודש סיוון באותה שנה. מהתעודות עולה בבירור חודש עלייתו לארץ ישראל, נקודה שהייתה סתומה עד כה. כמו כן מאששות התעודות עניינים נוספים שכבר התבררו בעבר אך זכו כאן לחיזוק.  

			להלן יבורר כיצד חשוב תאריך עלייתו לליבון עניינים נוספים הקשורים לר' גרשון. 

			ב. זמנה של "איגרת חברון" 

			בשם "איגרת חברון" מכונה איגרתו האותנטית הראשונה של ר' גרשון אל הבעש"ט.14 כמה חוקרים ייחסוה לשנת תק"ז ואחרים לשנת תק"ח15 אולם לא ברור תאריכה המדויק. עתה, משביררנו את מועד עלייתו המדויק של ר' גרשון, מתקבל כוודאי כי האיגרת היא משנת תק"ח. באיגרת מספר ר' גרשון ששהה בירושלים מערב ראש השנה תק"ח ועד ערב סוכות תק"ח: "ובאתי ביום ששי ער"ה בבוקר תוך עיה"ק וישבתי שם שני שבועות".16 מיד אחרי חג הסוכות פרצה המגיפה: "שתיכף אחרי חה"ס באתה חולשה רח"ל בתוך העיר ומתו בשני חדשים יותר משני מאות נפשות מישראל כמה חכמים [...]".17 בין המתים במגיפה, ר' אברהם18 ור' יצחק רוזאניש, שעלו עמו באנייה. לפיכך יש לומר שהאיגרת נכתבה לא לפני כ"ג כסלו תק"ח (חודשיים אחרי סוכות). מנוסח הדברים של ר' גרשון נראה לי כי עבר זמן מה בין סיום המגיפה (סוף כסלו) וכתיבת האיגרת. אפשר לשער אפוא את זמנה של האיגרת לחודשים טבת-שבט תק"ח לערך. 

			ג. שהייתו של ר' גרשון בצפת ובעכו 

			בשבחי הבעש"ט19 מסופר כי ר' גרשון ישב זמן מה בצפת ואף הסתכסך בעיר עם חכם ספרדי. סיפור נוסף שם מלמד שישב אף בכפר יסיף ובעכו.20 השל ניסה להוכיח21 על פי כמה סיפורים חסידיים ומקורות אחרים, כי ר' גרשון עלה פעמיים או שלוש לארץ ישראל. פעם אחת לפני תק"א,22 פעם נוספת בשנים תק"ו-תק"ז23 ופעם שלישית עלייתו הידועה לנו משנת תק"ז. על פי השל, שהה ר' גרשון בגליל בשתי עליותיו הראשונות. לדעתי דבריו מופרכים.  

			מה הן הידיעות הנוספות שיש בידינו על שהייתו של ר' גרשון בצפת?  

			ישנה איגרת של ר' גרשון אל הבעש"ט מצפת משנת תק"ב, מזויפת ללא ספק,24 ולדעתי זויפה על פי הסיפור הנזכר בשבחי הבעש"ט על שהייתו בצפת. באיגרתו משנת תק"ח שהוזכרה לעיל הוא מספר כי ביקשוהו בחברון להספיד את הרב בנימין קאזיס,25 שמת בצפת סמוך למותם של ר' אברהם ור' יצחק רוזאניס בירושלים. ר' גרשון מנמק זאת: "שהכרתי אותו שהי' צדיק הדור וגדול בישראל". ממקורות אחרים יודעים אנו כי ר' בנימין קאזיס היה חכם מאדריאנופול ששהה בקושטא וממנה עלה לארץ ישראל בשנת תק"ו.26 יוצא אפוא שר' גרשון לא הכיר את ר' בנימין קאזיס בקושטא, שכן ר' בנימין עלה כבר בשנת תק"ו וידוע לנו כי ר' גרשון הגיע לקושטא רק בשנת תק"ז. מכאן שהכירו בצפת, ומכיוון שיודעים אנו שר' גרשון הגיע לארץ ישראל כבר בראשית חודש סיוון תק"ז27 ניתן לפתור בעיה זו. הריני מניח שר' גרשון הגיע לחוף עכו ומכאן הסיפור בשבחי הבעש"ט על שהייתו בעיר ובכפר יסיף, שהייתה בו באותה שנה קהילה יהודית קטנה.28 משם הלך לצפת ובדרכו בוודאי השתטח על קברי הצדיקים בגליל כפי שהיה מקובל אז. בצפת הכיר את החכם הספרדי הנזכר בשבחי הבעש"ט, הלא הוא ר' בנימין קאזיס שאותו הספיד בראשית שנת תק"ח. מצפת עבר לחברון, הניח את משפחתו והגיע לירושלים לקראת ראש השנה תק"ח, כפי שמתואר באיגרתו. אין צורך אפוא לתרץ את היכרותו של ר' גרשון עם החכם בצפת בעלייה קודמת לזו שאנו יודעים עליה בשנת תק"ז, והדברים מתיישבים עם המקורות שבידינו. 

			ד. האם יצא ר' גרשון שנית לחוץ לארץ 

			על פי איגרתו של ר' גרשון מחשוון תקי"ז,29 היה בדעתו לנסוע למזרח אירופה כדי לשאת אישה, אחרי מות אשתו בצום גדליה תקי"ז. אולם בחודש אייר תקי"ז שהה עדיין בירושלים וחתם על איגרת האשכנזים למיץ.30 על פי שני סיפורים בשבחי הבעש"ט,31 ביקר ר' גרשון אצל הבעש"ט אחרי שעלה לארץ ישראל. בפנקס קושטא מצוי מכתב מר"ח אלול תקי"ח,32 ובו נאמר כי הכסף שהגיע מאמשטרדם עבור האשכנזים בארץ ישראל, יש לתת אותו לר' אברהם גרשון לחלוקה. אף שאין בכך משום עדות ברורה שאכן היה ר' גרשון בארץ ישראל בעת כתיבת שורות אלו על ידי פקידי קושטא, ניתן לשער שדבר יציאתו לחוץ לארץ של ר' גרשון, ראש האשכנזים בירושלים והאחראי על חלוקת כספי האשכנזים בכל ארץ ישראל, היה מגיע לידיעתם של פקידי קושטא. שהרי הללו עמדו עמו בקשר אמיץ ונהגו לשלוח אליו את כספי התמיכה. לכך יש להוסיף, כי הדרך למזרח אירופה עברה תדיר בקושטא. מהאמור נראה לדעתי, כי בקיץ תקי"ח עדיין היה ר' גרשון בארץ ישראל. אם אכן חזר ר' גרשון שוב לחוץ לארץ ופגש את הבעש"ט לפני מותו — מצטמצם הזמן לכך בין ראשית תקי"ט וחג השבועות תק"ך, יום מותו של הבעש"ט. ועדיין צריך עיון. מתעודה שהתפרסמה לאחרונה מארכיון בית הדין השרעי (סג'ל) של ירושלים מיום 1.5.1760, העוסקת בחובות כספיים של יהודים למוסלמי שנפטר, מוזכר אחד החייבים היהודיים בשם אברהם אל־ח'לילי, כלומר "החברוני", וניתן לשער כי הוא ר' אברהם גרשון מקוטוב.33 

			ה. יום מותו של ר' גרשון 

			כמה מהחוקרים שיערו את שנת מותו של ר' גרשון אך לא יכלו לבסס את דעתם.34 אחרי מלחמת ששת הימים מצא שלום גפנר מצבה בהר הזיתים של "ר' אברהם גרשון אשכנזי" בחלקה של אשכנזים, וביניהם בניו של ר' גרשון. תאריך פטירתו של ר' אברהם גרשון אשכנזי הנזכר חקוק על המצבה והוא כ"א באדר תקכ"א.35 אם היה עוד ספק בזהות המצבה, התעודות החדשות מאוסף אלישר36 בירושלים מוכיחות כי זהו הקבר וזוהי מצבתו של ר' אברהם גרשון מקוטוב. התעודות עוסקות בהקמתה של ישיבת דמשק אליעזר בירושלים.37 בתעודה מכ"ח בחשוון תקי"ח חתום ראשון "יקר בהרב אברהם גרשון".38 בתעודה נוספת, משליש אמצעי לחודש חשוון תקכ"א, הוא חתום: "יקר בהרב אברהם גרשון".39 משמע שעדיין היה ר' גרשון בין החיים. בתעודה שלישית, משליש ראשון לחודש ניסן תקכ"א, הוא חותם: "יקר בהרב אברהם גרשון הכ"מ"40 (הריני כפרת משכבו). בכינוי "הריני כפרת משכבו" נוהגים להשתמש רק בשנת המוות הראשונה. תעודות אלו מחזקות את דעת גפנר כי המצבה היא אכן של ר' גרשון והוא נפטר אפוא בכ"א באדר תקכ"א. 

			 

			 

			 

			נספחים 

			תעודה א: איגרת מפקידי קושטא לפקידי ירושלים 

			מקור: פנקס קושטא, דף 71/א. 

			טפס כתב להפקידים היום 22 אייר הת"ק ושבע 

			המשכילים יזהירו כזוהר הרקיע הללו גבאי צדקה ומזכי את הרבים בעבודת שמים, העומדים על הפקודים העוסקים עם הצבור לשם שמים. ה"ה החכמים נבונים ומעולים פקידי ומשגיחי עה"ק ה"י. 

			החיים והשלום נתונים נתונים לבעלי המצות עם כל חותמי ברכות ברכות שמים. וומ"י41 ויראן תוך זאת אונה פוליסה די סומה גרוש' 800 דיזימוש און ליטרה גרוש' אוגוסטיינטוש אה פאגאר למורנו הרב במופלא כמהר"א רוזאניס42 נר"ו פור אוטרוש טאנטוש קי ריסיומוש מידו מחדשות43 ובאו והגיעו לידינו משלם וומ"י ויראן די ויסטה אזיר סו בואין פאגאמיינטו משלם אי אין פאגאנדו ויראן אין סו פונטו אביזארלן עם עוף הפורח אי דיטוש אש'44 [לישה] אסינטאראן אין איל חשבון ויראן סיגיר אורדין סין פאלטה והיה זה שלום בנפשם הרמה ונפש פקידי עה"ק החו' וכו'. 

			תרגום 

			[...] רום מעלתם יראו תוך זאת פוליסה אחת בסך 800 גרוש', אומרים בכתב: שמונה מאות גרוש, לשלם למורנו הרב המופלא כמהר"א רוזאניס נר"ו עבור סכום דומה שקיבלנו מידו [במטבעות] חדשות ובאו והגיעו לידינו [באופן] מושלם. רום מעלתם יראו מיד לבצע התשלום על הצד הטוב [באופן] מושלם, ובעת תשלומו יראו באותו הרגע להודיע [לנו] אודות התשלום עם עוף הפורח ואותו הסכום יחייבו את חשבוננו ויראו לעשות סדר ללא דופי [...] 

			תעודה ב: שטר תשלום 

			מקור: פנקס קושטא, שם. 

			טופס דילה פולי'45 

			[...] נבונים ומעולים פקידי עה"ק כה"ר אברהם אלחאדיף יצ"ו וכה"ר יוסף צלמונה יצ"ו וכמה"ר מאיר בנבנשתי יצ"ו.46 

			[...] וומ"י47 ויראן פור איסטה ליטרה נואיסטרה פאגאר למורנו הרב המופלא כמוהר"ר אברהם רוזאנשי [רוזאניש]48 נר"ו לה סומה די גרוש' 800 דיזימוש אין ליטרה אוגו סיינטוש פור אוטרוש טאנטוש קי ריסיוימוש מידו מחדשות49 וומ"י ויראן אזיר 10 בואין פאגאמיינטו סין פאלטה די ויסטה [בקנין] גמור ושלם. כדת מה לעשות והיה זה שלום כנפשם הרמה ונפש נאמני אהבתם פקידי עה"ק ירושלם ת"ו החותמים בקוסטא כ"א אייר התק"ז ושלו'. 

			תרגום 

			[...] רום מעלתם יראו במכתבנו זה [המצורף בזה] לשלם למורנו הרב המופלא כמוהר"ר אברהם רוזאניש נר"ו, את הסכום של 800 גרוש', אומרים בכתב: שמונה מאות, עבור סכומים אחרים שקיבלנו מידו [במטבעות] חדשות. רום מעלתם יראו לעשות 10 תשלומים טובים ללא דופי מיד [בקנין] גמור ושלם. 

			 

			חיה כ"ץ-שטיימן, הערה למאמר 'עלייתו של ר' גרשון מקוטוב לארץ ישראל', ציון, מב (תשל"ז), עמ' 305-302 

			כמה מכתבים מפנקס קושטא שפרסם באחרונה י' ברנאי מתייחסים לעלייתו לארץ ישראל של ר' אברהם רוזאניס, אחד מחכמי קושטא ורבניה, עם "עוד כמה אנשים גדולים" ויש להניח, שביניהם היה גם ר' גרשון מקוטוב.50 מכתבים אלה מחזקים את הדעה המקובלת על זמן עלייתו של ר' גרשון מקוטוב בשנת תק"ז.51 עם זה נותר להעיר הערות מספר בפרשה זו.  

			א. זמן בואו של ר' גרשון לקושטא 

			לפי ברנאי ידוע לנו, כי ר' גרשון הגיע לקושטא רק בשנת תק"ז,52 אבל לפנינו שתי עדויות המוכיחות שהגיע לקושטא כבר קודם לכן. דברי הבעש"ט באיגרתו הידועה לר' גרשון לארץ ישראל על "השבעת עלית הנשמה בר"ה תק"ז",53 תיאור החוויה ופרטיה, מוכיחים שנכתבו אחרי שר' גרשון יצא לדרך. ראָיה, שר' גרשון יצא מפולין והגיע לקושטא כבר זמן ניכר קודם לכן, נמצאת בהתכתבות בין ר' יחזקאל לנדא לבין ר' יצחק בכר דוד, שבה מילא ר' גרשון קוטובר תפקיד של "מליץ בינותם". ההתכתבות הייתה ממושכת והחלה, בלי ספק, לפני שנת תק"ז.  

			מן הראוי להביא לשם הבהרה את דברי ה"נודע ביהודה" אל ר' יצחק בכר דוד: "דברי קדשו ותשובתו על הפסק אשר הי' ביד זה רעי ואהובי החכם השלם חסידא קדישא חכם אברהם גרשון, אשר הגיעוני בירח האיתנים" [ולהלן שם] "השגה זו לבדה הגיעני זה שנה בחדש שבט על ידי מכתב החסיד חכם אברהם גרשון וכבר השבתי לו [...] וכבר הגיעו דברי ליד כבוד אדוני.54 

			אם כן, התכתבות זו — ה"השגה", המענה עליה והעברתו למשיג — כל אלה היו בעת שהותו של ר' גרשון בקושטא. ברור שהתכתבות זו נמשכה למעלה משנה! ואם ר' גרשון יצא את קושטא בסוף אייר שנת תק"ז, הרי ששהה בה כבר בשנת תק"ו. היו גם שגרסו על סמך אותה התכתבות, שר' גרשון ישב בקושטא תקופה ממושכת יותר.55 למדנותו של ר' גרשון והמו"מ בדבר הלכה עם ר' יצחק בכר דוד שבו נטל חלק, הם שקירבוהו, ככל הנראה, גם לחכמים אחרים. סביר אם כן, שגם את ר' בנימין קאזיס, מחכמי קושטא ורבניה, הכיר כבר שם לפני עלייתו,56 וכשבא אחר כך לצפת בה שימש ר' בנימין קאזיס ברבנות, נזדמן אתו שוב. לדעה זו מסייעת גם המסורת של שבחי הבעש"ט,57 שרבה של צפת היה "אוהב לר' גרשון", וזאת ודאי לא בגלל עניין המריבה המסופר שם, אלא מתוך היכרות שקדמה לה, ככל הנראה בקושטא, לפני עלייתו של ר' בנימין קאזיס בשנת תק"ו. על כן כשנפטר ביקשו בחברון את ר' גרשון שיספיד אותו, משום שהיכרות זו ידועה הייתה.58 

			ב. זמנה של "איגרת חברון" 

			זמנה של אגרת חברון, שנת תק"ח, הפך מתאריך מוסכם לעובדה כביכול, הנזכרת במפורש באיגרת עצמה. הפיסקה מתוך האיגרת ששימשה אסמכתא לכך ראויה להבהרה נוספת בגלל השיבושים שנפלו בה: "בר"ח [בכ"ח]59 אלול בנסיעתי לירושלים ופזרתי ממון רב בשביל[ם] מכס60 והוצאות ובאתי בים ששי ער"ה בבקר תוך עיה"ק וישבתי שם שני שבועות".61  

			ר' גרשון, שיצא מחברון בכ"ח באלול, נתעכב משום מה בדרך והגיע למחרת בבוקר, בכ"ט באלול ביום שישי. בשנים ת"ק-תק"י חל כ"ט באלול, ערב ראש־השנה, ביום שישי. מאחר שר' גרשון הגיע לארץ בסיון שנת תק"ז, חל ראשית ביקורו זה בירושלים בכ"ט באלול תק"ט ער"ה תק"י. מגיפות היו שכיחות בירושלים ובצפת בסוף הקיץ מסיבות אקלימיות ותברואתיות, והסבר לכך נמצא באותה איגרת של ר' גרשון מקוטוב.62 לו היו תאריכי פטירתם של החכמים קורבנות המגיפה, חבריו לאנייה של ר' גרשון, ידועים בבירור, יכלו לשמש עדות בקביעת זמנה של אגרת חברון. סביר להניח, שר' מיוחס ב"ר שמואל היה מזכיר את פטירתם של החכמים ושל ר' אברהם רוזאניס, שהסכים על ספרו פרי אדמה, במיוחד לו נפטר באותה מגיפה של שנת תק"ח, שעליה כתב.63 

			זמן פטירתו של ר' אברהם בן יוסף רוזאניס נקבע על ידי דובער וואכנשטיין64 לשנת תק"ז ועל ידי משה דוד גאון לשנת תקי"א בערך,65 וזמן פטירתו של ר' יצחק בן דוד רוזאניס בשנת תק"ט נקבע על ידי ההיסטוריון שלמה רוזאניס. ההספד של ר"י אלגזי ל"רב המובהק כמהר"א רוזאניס ז"ל" בספרו שארית יעקב,66 שהוזכר כאסמכתא לפטירתו של ר' אברהם רוזאניס במגיפה בראשית שנת תק"ח, נדפס שם ללא תאריך, ובספר זה דרושים מהשנים תק"ג-תק"י. זאת אף זאת, כלל לא ברור מן הנאמר לזכרו של מי נאמרו הדברים; בשנת תק"ה נפטר בירושלים ר' חיים בן אברהם רוזאניס,67 וערבוב שמותיהם של חכמים בשם ר' אברהם רוזאניס כבר גרם לקשיי זיהויָם.68 

			אם נקבע את זמנה של אגרת חברון לראשית שנת תק"י — ולא כמוסכם בראשי תק"ח — יובן, שעד אז הספיקו אנשי חברון להכיר את ר' גרשון, לעמוד על טיבו ואף לפרסם שמו בין חכמי ירושלים.69 משך זמן ישיבתו בחברון עד אז מבהיר גם טעם תלונותיו על בדידותו וגעגועיו לבניו שנשארו בחו"ל.70 באיגרתו זו גם ראָיה, שהביקור בירושלים הנזכר בה לא היה ביקורו הראשון של ר' גרשון שם, כסברת ברנאי,71 אלא הוא ביקר בה כבר קודס לכן, כפי שמשתמע מדבריו: "מחידושים אשר בכאן ושבירושלים כבר כתבתי לכם באגרותי הראשונים".72  

			 

			מכתבו של ר' גרשון מקוטוב מביקורו הראשון בירושלים הוא, ככל הנראה, זה שפרסם השל73 עלפי עדות ראייה וקריאה של ר' מאיר תאומים. בסיכום ניתן לומר, ש"אגרת חברון" נכתבה לא סמוך לעלייתו של ר' גרשון אלא אחרי תקופה ממושכת יותר, ועל סמך זמנו של הביקור בירושלים שצוין בדברי ר' גרשון עצמו באותה איגרת — בראשית שנת תק"י.74 

			ג. שהייתו של ר' גרשון מקוטוב בעכו 

			על שהייתו של ר' גרשון בעכו ובכפר יסיף קיימת מסורת לא רק בשבחי הבעש"ט.75 בעל דגל מחנה אפרים מספר על איגרת שקיבל סבו הבעש"ט מר' גרשון, שהסביר בה את סיבת שהייתו בחוץ־לארץ — בעכו.76 כאן סיוע לסברתו של ברנאי בדבר הזיקה בין הסיפורים שבשבחי הבעש"ט לבין מכתביו של ר' גרשון מארץ־ישראל. תוכנם של אלה היה, בלי ספק, ידוע בחוג מקורביו של הבעש"ט והוכנס לשבחי הבעש"ט מכלי ראשון ואולי מכלי שני, במקרה זה מדגל מחנה אפרים. 

			יעקב ברנאי: נוספות להערות  

			הריני מודה לגב' חיה כ"ץ־שטיימן על הערותיה החשובות והנני מבקש להעיר אל דבריה: 

			להערה א: זמן בואו של ר' גרשון לקושטא 

			המעירה מביאה שתי עדויות המוכיחות שר' גרשון הגיע לקושטא כבר בשנת תק"ו, ולא בשנת תק"ז כפי שהיה ידוע לנו עד כה. העדות הראשונה המובאת היא מדברי הבעש"ט באיגרתו הידועה לר' גרשון, "שנכתבו אחרי שר' גרשון יצא לדרך".  

			להלן דברי הבעש"ט באיגרתו הנז': "כי בר"ה שנת תק"ז עשיתי השבעת עליית הנשמה כידוע לך [...]".77 הביטוי בדברי הבעש"ט "כידוע לך", מרמז אולי שר' גרשון נכח בעת עליית הנשמה הנז', ורק לא ידע את פרטיה. אף אם מדברים אלו משמע שר' גרשון לא היה במקומו של הבעש"ט בר"ה תק"ז, לא משמע מהם שכבר היה בקושטא באותה עת.78 

			ידוע לנו כי ר' גרשון הגיע לקושטא בשנת תק"ז. עובדת היותו בה בשנה זו עולה בבירור מעדות על שהייתו שם באביב תק"ז: (א) מתשובתו של ר' יחזקאל לנדא אל ר"ג שבה מוזכרת איגרת של ר"ג אליו מסמוך לחודש שבט תק"ז;79 (ב) מחתימתו על אגרת שדרים שעברו אז בקושטא.80 

			כהוכחה ב' מביאה המעירה את דברי בעל הנודע ביהודה בתשובה לרבה של קושטא ר' יצחק בכר דוד. תשובה זו באה סמוך לתשובה אחרת שנשלחה לר' גרשון לקושטא. שתי תשובות אלו אין בהן תאריך. בשתי הציטטות המובאות בהערה מדובר בקבלת מכתבים מר' גרשון בתאריכים שונים. אין גם לדעת מתי נשלחו מכתבים אלה, שכן פעילות הדואר בתקופה זו אינה קבועה וסדירה. מכתב אחד נתקבל אצל ר' יחזקאל לנדא ב"חודש האיתנים" (תשרי), ואילו השני נתקבל "זה שנה בחדש שבט". אף על המכתב השני הספיק לענות לר' גרשון. אך אין ללמוד מכאן על הזמן המדויק של שהיית ר' גרשון בקושטא, שהרי התשובה שלפנינו לא נשלחה לר' גרשון אלא לרבה של קושטא. כל שמוזכר בה לענייננו הוא שתשובה אחרת הועברה על ידי ר' גרשון בעת שהיה בקושטא, והדברים קשים. 

			התשובה שבסי' ע"ג בנודע ביהודה ונשלחה לר' גרשון נכתבה כנראה לאחר שבט תק"ז, שכן אחד מגבירי קושטא, דוד זונאנה, שמת באותו חודש, נזכר בה בברכת המתים,81 אולם כאמור אין לדעת אם תאריך שתי התשובות זהה, אף כי יש קשר ביניהן. 

			ניתן להציע את ההצעה הבאה באשר לזמנן וסדרן של כתיבת שתי תשובות אלו: ר' גרשון כתב לר' יחזקאל איגרת מקושטא סמוך למותו של דוד זונאנה, בשבט תק"ז. ר' יחזקאל ענה לו מיד אחר כך וזוהי התשובה בספרו סי' ע"ג הנזכר לעיל. במכתב שכתב לר' גרשון הייתה גם תוספת מרבה של קושטא, ר' יצחק בכר דוד, ובתשובתו צירף ר' יחזקאל תשובה (כנראה לא את התשובה הנמצאת בסי' ע"ז). ר' יחזקאל קיבל את איגרתו של ר' גרשון ביריד. כיוון שאינו מזכיר פרטים נוספים אודות היריד יקשה לקבוע את תאריך קבלת המכתב. התשובה ששלח ר' יחזקאל לר' גרשון הגיעה לר' יצחק בכר דוד, אך אין אנו יודעים אם על ידי ר' גרשון, שכן אולי כבר לא היה אז בקושטא ויצא לארץ ישראל. 

			בתשובה השנייה — המצויה כאן בסי' ע"ד — עליה הסתמכה המעירה, נזכר שר' יחזקאל קיבל שני מכתבים מר' גרשון ובהם דברי ר' יצחק בכר דוד, האחד בחודש איתנים והקודם לו "זה שנה בחודש שבט". נוכל אפוא לומר לאור הניסיון לתארך את התשובה הקודמת בספר, כי המכתב הראשון הגיע לר' יחזקאל בשבט תק"ז שאז היה כבר ר' גרשון בקושטא, ואילו השני הגיע בחודש תשרי תק"ח כשר' גרשון כבר היה בארץ ישראל, אלא שכתבו בקושטא לפני שיצא, בסוף חודש אייר תק"ז. 

			נראה לי אפוא שהתשובה השנייה לרבה של קושטא היא משנת תק"ח (והעובדה שלא נשלחה דרך ר' גרשון כמו התשובה הקודמת מעידה שר' גרשון כבר לא היה בקושטא), ואילו התשובה לר' גרשון נשלחה ללא ספק בשנת תק"ז, אחרי מות דוד זונאנה. ועדיין אין בידינו הוכחה ברורה שר' גרשון אכן כבר היה בקושטא בשנת תק"ו כפי שניסתה המעירה לטעון. 

			להערה ב: זמנה של איגרת חברון 

			המעירה סבורה כי זמנה של איגרת חברון הוא משנת תק"י ולא משנת תק"ח, כפי שסברתי וסברו לפני.82 וזאת בהסתמכה על אי־התאמה שבין ער"ה שנת תק"ח לערב שבת באותה שנה, ומציינת שער"ה ביום שישי חל בער"ה תק"י. על סמך הערה זו נעשה ניסיון להסביר שורה של תמיהות חדשות שהתעוררו עקב איחור האיגרת, ובכללן: שמות החכמים למשפחת רוזאניש, תאריך המגיפה הגדולה בירושלים שהיה ידוע בשנת תק"ח. 

			לא אדון כאן בכל הבעיות המתעוררות מדבריה של הכותבת, אלא בתאריך האיגרת.  

			באיגרת גופה מצויה הוכחה חותכת שהיא משנת תק"ח ולא משנת תק"י. ר' גרשון כותב באיגרתו: 

			 

			אה"י גיסי אדבר נא מלתא כד הווינא במדורך קודש אמרת לי פעם אחת שרואה אתה במראה שבא חכם לירושלים ממדינת מערב והוא ניצוץ של משיח כך שהוא בעצמו אינו יודע... ואח"כ אמרת לי שאין אתה רואה אותו וכמדומה לך שהלך לעולמו, וכשבאתי לכאן חקרתי אח"ז הבר וסיפרו לי מזה האיש פלאי פלאות ושמו היה ר' חיים בן עטר והי' חסיד גדול [...] ובעוה"ר לא האריך ימים בירושלים כ"א שנה א' וחי' למר שביק זה כמו ארבעה שנים בזה הזמן שאמרתי לי וספרת[י] להחכמים דבריך מה שאמרת עליו ונבהלו משמוע.83 

			 

			לפנינו תאריכים ידועים המלמדים כי האיגרת נכתבה בשנת תק"ח. 

			ר' חיים בן עטר יצא מאיטליה בדרכו לארץ ישראל בסוף שנת תק"א, אלא שלא התיישב מיד בירושלים עקב מגיפה שהייתה בעיר. כשנה סובבה החבורה בגליל ובסוף שנת תק"ב (בחודש אב) הגיעה לירושלים.84 לא עברה שנה לשהייתו בירושלים ונפטר בה ביום ט"ו בתמוז תק"ג.85 לדעתי אין לפקפק בדבריו של ר' גרשון המסיחים לפי תומם דברים ששמע על ר"ח בן עטר. הוא דייק בדבריו כי ר"ח בן עטר חי בירושלים רק שנה אחת, ומסתבר כי גם קביעת תאריך מותו מדויק בדבריו. דברי ר' גרשון כי מותו של ר"ח בן עטר היה "כמו ארבעה שנים", מלמדים שהאיגרת היא משנת תק"ח. לא נוכל להקדימם לשנת תק"ז שכן בסוף אייר-תחילת סיוון תק"ז הגיע ר' גרשון לארץ ישראל. תיאור ביקורו בירושלים מוסב אפוא על ר"ה תק"ח והאיגרת נכתבה, כפי שסברתי תחילה, בסוף חורף תק"ח. גם בעובדה שבקטע הנזכר לעיל נאמר בפירוש כי תקופת מותו של ר"ח בן עטר הייתה ידועה בשעתו לבעש"ט, מחזקת את הדעה שתאריך מותו של בן עטר מדויק הוא. הטענה שהמכתב נכתב בשנת תק"י תמוהה, שכן, תאריך מותו של ר"ח בן עטר קודם לשנת תק"י בשש וחצי שנים, והדבר סותר את דבריו של ר"ג באיגרתו.  

			אשר לסתירה שבדברי ר"ג אודות ער"ה שחל ביום שישי, נראה שהתכוון ליום שישי הקרוב לר"ה ולא לער"ה ממש. עדות לכך שהשבת הראשונה לשהותו בירושלים לא הייתה ר"ה, ניתן אולי למצוא באיגרת עצמה. באיגרת הוא מספר: "בשבת הראשון באו אלי כל חכמי ירושלים [...] ועכבתי בתפילתי כדי שלא ימצאו אותי בביתי ובאו כולם ולא מצאו אותי". נראה לי כקשה שלא להזכיר שאותה שבת הייתה א' דר"ה, וכן שכל חכמי ירושלים מוצאים לעצמם פנאי בר"ה לעסוק בענייני ציבור ומסיימים תפילתם מוקדם כדי לחפש את ר' גרשון. 

			כאפשרות לפתור את בעיית התאריך אפשר להציע: באיגרת נאמר "בר"ח [בכ"ח — תיקון של גב' שטיימן ואחרים, המתקבל על הדעת] אלול בנסיעתי לירושלים [...] ובאתי ביום ששי ער"ה בבקר תוך עיה"ק". 

			מכיוון שאין בידינו כ"י של איגרת זו, הרי גם מתיקונה של גב' שטיימן עולה כי נפלו בה שיבושים לא מעטים בטקסט הנדפס, והיא תיקנה ובצדק מר"ח אלול — לכ"ח אלול, הנה יכולים אנו להציע גם תיקון נוסף. א' דר"ה תק"ח חל ביום ג', ובמקום "ביום ששי" יכולים אנו לקרוא "ביום שני" ובכך לתקן תיבה אחת ולפתור את הבעיה. 

			בעיה נוספת שמעלה המעירה היא בעיית עיתוי המגיפה. ידוע לנו על מגיפה גדולה שהייתה בירושלים בשנת תק"ח.86 ואכן באיגרתו של ר"ג מסופר כי כמאתיים נפשות נספו במגיפה. עתה באה המעירה וטוענת כי מגיפות היו שכיחות אז בארץ ישראל, אלא שלא מצאנו במקורות שום ידיעה על מגיפה בשנת תק"י, ואילו על המגיפה בשנת תק"ח וגם בשנים אחרות העדויות ברורות ומוצקות.  

			נקודה חשובה נוספת שמעלה המעירה בהקשר זה היא בעיית החכמים התורכים שנזכרו באיגרתו של ר' גרשון ואשר תאריכי פטירתם מהווים בעיה כרונולוגית. בעיקר חשוב לענייננו תאריך פטירתם של ר' אברהם ב"ר יוסף רוזאניש, הרב הכולל של קושטא ור' יצחק רוזאניש מקושטא שעלו עם ר"ג באנייה, כפי שציינתי במאמרי הנ"ל. 

			לפי עניות דעתי חל בלבול גמור בפרשת זיהוים של הרבנים למשפחת רוזאניש, בעיקר על ידי ההיסטוריון רוזניס, ולא כאן המקום להרחיב בכך. ההסתמכות של המעירה על ספריהם של רוזניס וגאון יש בהם כדי להטעות, שכן קשה לספור את השיבושים שנפלו בחיבורים אלה. הערתה כי לא ברור על איזה ר"א רוזאניש ישנו הספד בספר שארית יעקב אינה נראית בעיני, שכן בהספד ישנם רמזים שהכוונה לר"א ב"ר יוף רוזאניש, רבה הכולל של קושטא, ולא לרב אחר בשם זה (מדובר בהספד על "הרב המובהק", כינוי החוזר לרב זה גם בתעודות, או "אברהם אבינו רועינו מר קשישא". וכן נזכר שמתו באותו זמן "ב' צדיקים [...] ב' צנתרות הזהב", ואנו יודעים שר"א רוזאניש ור' יצחק רוזאניש מתו בפרק זמן אחד, כפי שנאמר באיגרת שלפנינו. אלא שמתוך כך עדיין אין בידינו ראיה על עיתוי מותו של ר"א ב"ר יוסף רוזאניש, דבר החשוב לנו לקביעת תאריך האיגרת. והנה מצאנו בפנקס פקידי ירושלים בקושטא כמה עדויות המחזקות דעתנו כי נפטר בשנת תק"ח והן מסייעות בידינו לקביעת תאריך האיגרת. 

			 

			(1) סוף אב תק"ח (73/ב') 

			"קיבלו מודעה שהרב המובהק ז"ל בא לחצר שלנו מידי עליתו לעיה"ק ואמר לפני כולם שהוא מקדיש את הספרים שלו לישיבת נוה שלום הקדש גמור [...] ישתדלו שיעשה רצון מורנו הרב ז"ל".  

			מהכינויים שנתנו לרב פקידי קושטא נראה לי כי הכוונה לר"א בר יוסף רוזאניש, רבה של קושטא, שעלה לירושלים ומת בה באותה שנה. 

			 

			(2) ר"ח אלול תק"ח (73 א'-73 ב') 

			"קיבלנו כתבי פרטי העזבונות בפנקס התק"ח וגם ראינו הלחש כמתלהלה יורה זיקים [...] שעל כל נפשות מת צריכים להודיע לקושטא [...] לא היטו אזן לדברינו בצורה שהרב המובהק בישראל ז"ל נתבקש לישיבה של מעלה ולא היה לנו מכתב [...] ומפי אשה אחת שכתבה נספד כהלכה". 

			(אנשי ירושלים לא מיהרו להודיע על נפטרים כדי שימשיכו לקבל את התמיכה הכספית עבורם מחו"ל). 

			גם מקטע זה נראה לי שהכוונה למותו של ר"א ב"ר יוסף רוזאניש וגם רמז למגיפה יש בקטע זה משנת תק"ח. 

			 

			עדויות חדשות אלו, אף שאין בהן הוכחה ברורה, מצטרפות לדעתי לתאריך המוצק שהבאנו מן האיגרת על מותו של ר"ח בן עטר ומחזקות את הדעה שאכן האיגרת של ר"ג היא משנת תק"ח (את תאריך מותו של ר"א ב"א יוסף רוזניס בשנת תק"ח מקבל גם בניהו.87  

			 

			בעיה נוספת שהתעוררה עקב הניסיון לשינוי תאריך האיגרת היא ניסיון המעירה לקבוע שבאיגרת מדובר בביקורו השני של ר' גרשון בירושלים, ואף כאן אין נראה לי הדבר: מן הביטוי ב"אגרותי הראשונים" אין להסיק אלא שקדמו לאיגרת זו (מסוף חורף לק"ח) איגרות נוספות מאז שעזב את ירושלים בתקופת החגים בשנת תק"ח. אלא שבאיגרת יש אסמכתא לכך שזהו ביקורו הראשון בירושלים, שכן הוא אומר: "בשבת הראשון באו אלי כל חכמי ירושלים [...] כי חכמי האשכנזים אמרו לי כי כל החכמים דעתם לבוא ששמעו שמי מקושטא ומאנשי חברון שבאו לירושלים".  

			אילו כבר ביקר פעם בירושלים, הרי יכלו לעמוד על טיבו בעצמם ולא נזקקים היו להמלצות חיצוניות.  

			הגיעה לידי חוברת שחיבר מאיר יזרעאלי88 ובה הוכחה נוספת כי תאריך האיגרת הוא משנת תק"ח. באיגרת נזכר "הרב קוזעס מצפת" שנפטר אף הוא בשנת כתיבת האיגרת (סמוך לפטירת הרבנים לבית רוזאניש). ר' גרשון הספידו שכן הכירו. כבר עמדו החוקרים על כך שהאיש הוא ר' בנימין קאזיס מצפת, שעלה לארץ ישראל מתורכיה. מכאן אף המסקנה שר' גרשון שהה בצפת עם הגיעו לארץ ישראל. יזרעאלי מביא את דבר גילוי מצבתו של ר' בנימין קאזיס (כ"י ר' שלום גפנר) במערת קבורה בצפת; כתובת המצבה היא מיום ח' טבת תק"ח.89 הנה כי כן, מצטרפת אף עדות חשובה זו להוכחה כי האיגרת נכתבה בסוף חורף תק"ח.90 לאור גילוי מצבת ר' בנימין קאזיס, דומה שאין לפקפק יותר בתאריך האיגרת.  

			כאמור בעקבות קביעתי המחודשת בדבר האיגרת לשנת תק"ח, מתיישבות בעיות אחרות עליהן הצביעה המעירה בסעיף זה. 

			
				
					1* 	פורסם לראשונה בכותרת: "על עלייתו של ר' אברהם גרשון מקוטוב לארץ ישראל", ציון, מב (תשל"ז), עמ' 119-110, 311-302.  

						המחקר על הבעש"ט, על גיסו ר' גרשון ועל ספר שבחי הבעש"ט התפתח מאוד מאז פורסם פרק זה לראשונה. ראו אטקס, בעל השם; רוסמן, הבעש"ט. גריס, ספר; גריס, בין ספרות להיסטוריה; ברנאי, היסטוריוגרפיה, עמ' 159-129; ברטל, עליית ר' אלעזר; מאיר, המהדורות האבודות. מונדשיין, שבחי הבעש"ט; רובינשטין, שבחי הבעש"ט. השל, ר' גרשון, ומה שהעיר עליו שלום, אגרות, עמ' 429, הערה 2. יצוין כי בתעודות שצירף השל נפלו שיבושים רבים בהעתקות ואין לסמוך עליהן כלל. וראו ברנאי, האשכנזים, עמ' 230-193; ברנאי, אגרות חסידים. לאחרונה פרסם יחיאל גולדהבר כמה מאמרים על עליית ר' אברהם גרשון לא"י. ראו גולדהבר, אברהם גרשון ובניו; מאיר, הבעש"ט.

				

				
					2	היילפרין, העליות, עמ' 53, אינו מציין את מראה המקום למקור זה. בחתימת האיגרת הזו כותב ר' גרשון: "זה שבתי הי' בחברון ששה שנים וזה ארבעה שנים שקבעתי דירתי עם כל ב"ב פעה"ק ירושלים תובב"א" (לונץ, מכתבים, ב, עמ' 151). כלומר, חתימה זו ניתנה כעבור עשר שנים לישיבתו בארץ־ישראל. מעברו מחברון לירושלים היה אפוא בשנת תקי"ד, והדבר מתאשר גם מידיעה בפנקס קושטא, ד' באדר תקי"ד (113): "ח"ר גרשון אשכנזי ה"י איל קי איסטאב'ה אין חברון אי דיזין קי היום מורה אין ירושלים" (שהיה בחברון ונאמר שהיום גר בירושלים).

				

				
					3	השל, ר' גרשון, עמ' לג. נראה כי אין לקבל קביעה זו, שכן מחתימתו של ר' גרשון על המכתב הנזכר למיץ אי אפשר ללמוד שחישוב הזמן מדויק, דהיינו מיום ליום, ויש בה קביעה כללית בלבד. מכל מקום, כפי שיתברר להלן קביעתו של השל הייתה קרובה למציאות.

				

				
					4	פנקס קושטא. לתיאורו ראו ברנאי, דיסרטציה, עמ' 8. 

				

				
					5	ידועות שלוש איגרות של ר' גרשון אל הבעש"ט מהשנים תק"ב, תק"ח ותקי"ז. האיגרת משנת תק"ב מזויפת, ללא ספק, כך שנותרו בידינו רק שתי איגרות אותנטיות. לבירור מעשה הזיוף, תיאור האיגרות ומקומן, ראו היילפרין, העליות, עמ' 55-51 ועוד על כך להלן.

				

				
					6	כהנא, ברכת הארץ, סג ע"א. 

				

				
					7	היילפרין, העליות, עמ' 53; השל, ר' גרשון, עמ' מו-מז. השם רוזאניש נכתב במקורותינו לפעמים בשי"ן ולפעמים בסמ"ך.

				

				
					8	פנקס קושטא, דף 71. תודתי לד"ר אבנר לוי על עזרתו בתרגום הקטעים מלאדינו.

				

				
					9	פנקס קושטא, דף 71. לידיעות חדשות על ר' אברהם רוזאניש הנ"ל ויחסו לשבתאות ראו ברנאי, דיסרטציה, עמ' 199-197. על פי זה יש לתקן מה שכתב עליו השל, ר' גרשון, דף מז, הערה 119.

				

				
					10	פנקס קושטא, דף 71. 

				

				
					11	על מעמדו החזק של ר' גרשון בקהילת קושטא ראו השל, ר' גרשון, עמ' מא ואילך; ברנאי, האשכנזים, עמ' 199, 219, 223. על ר' יצחק רוזאניש ראו השל, שם, עמ' מו-מז. על פי עדות מפנקס קושטא (י"ד בשבט תקי"ב, דף 35) הוא עלה עם אשתו, שכן היא נזכרת כמקבלת קצבה שנתית מירושלים אחרי מותו. גם ר' אברהם רוזאניש עלה עם אשתו וקברה נמצא בירושלים. השל, שם, עמ' מח.

				

				
					12	קושטא תק"ח. וראו השל, ר' גרשון, עמ' מז.

				

				
					13	שאלוניקי תקי"ב.

				

				
					14	כהנא, ברכת הארץ, סב ע"ב-סד ע"א. יערי, אגרות, עמ' 277, 286, 548, עשה סינתזה מגרסאות שונות של האיגרת. אף שתיקוניו סבירים בעיני בדרך־כלל, יש להיזהר בשימוש בגרסה מתוקנת זו למטרות מחקר. תודתי לפרופ' אברהם רובינשטיין ז"ל שהעירני על כך. לעומת זאת השל נעזר גם בהעתק כתב־יד של האיגרת שהייתה ברשותו.

				

				
					15	היילפרין העליות, עמ' 54-52, מביא דעות שונות ומשער כי מדובר בשנת תק"ח. כמה נקודות שלא היו ברורות להיילפרין הובהרו על ידי השל ומובהרות בפרק זה. השל, שמאמרו רצוף טעויות וסתירות, קובע בראשית דבריו (עמ' יז) שהאיגרת היא מתק"ח ואילו בהמשך הוא קובע שהיא מתק"ז (עמ' מו), ותמוה.

				

				
					16	כהנא, ברכת הארץ, סב ע"ב-סג ע"א.

				

				
					17	שם, סג ע"א.

				

				
					18	אלגאזי, שארית יעקב, מג ע"א, שם הספד של ר"י אלגאזי על ר"א רוזאניש. ההספד מצורף לדרוש על פרשת אמור, אך ברור על פי ההקדמה לדרוש שההספד נישא כבר לפני כן סמוך למותו של ר"י אלגאזי בחודש חשוון.

				

				
					19	הורודצקי, שבחי הבעש"ט, עמ' סח.

				

				
					20	שם, עמ' סז-סח. וראו השל, ר' גרשון, עמ' סא, הערה 183. יש לפרש את הסיפור על שני בתי כנסיות בעכו שאחד מצוי בארץ־ישראל והשני בחוץ־לארץ, להפרדה בין עכו שאינה מצויה בגבולות הארץ על פי ההלכה, לכפר יסיף שהיא בארץ־ישראל. כאן המקום להעיר כי כמה מהעובדות המוזכרות באגרות ר' גרשון אל הבעש"ט יש להן סימוכין בסיפורים שבשבחי הבעש"ט. לעומת זאת, יש כמה סיפורים על ר' גרשון בשבחי הבעש"ט שאין לנו עליהם ידיעות עובדתיות נוספות. לעניות דעתי, הסיפורים על ר' גרשון שבשבחי הבעש"ט חוברו על סמך איגרותיו שנתקבלו במזרח אירופה, שלא כולן נותרו בידינו. ראו ברטל, עליית ר' אלעזר; ברנאי, היסטוריוגרפיה, עמ' 139-129.

				

				
					21	השל, ר' גרשון, עמ' נו-סב.

				

				
					22	שם, עמ' נט.

				

				
					23	שם, עמ' סא.

				

				
					24	על איגרות ר' גרשון ראו לעיל, הע' 5. 

				

				
					25	השל, ר' גרשון, עמ' ס, הערה 178, ויערי, אגרות, עמ' 282, 548, הוכיחו כי כך יש לקרוא את שמו על פי נוסחאות שונות.

				

				
					26	ראו בהקדמות לקאזיס, מגלת ספר; השל, ר' גרשון, עמ' ס-סא, הערות 181-179.

				

				
					27	ולא כפי ששיערו יערי, אגרות, עמ' 278; היילפרין, עליות, עמ' 54-53; השל, ר' גרשון, עמ' ס-סא. 

				

				
					28	ראו אגרת מחדשי היישוב בכפר יסיף מחודש אלול תק"ז, יערי, אגרות, עמ' 277-272. חתומים על האיגרת עשרה אנשים, היינו שהיה להם מניין לתפילה והדבר מחזק את הנאמר בסיפור בשבחי הבעש"ט, עמ' סז-סח על תפילתו שם.

				

				
					29	כהנא, ברכת הארץ, סד ע"א-ע"ב.

				

				
					30	לונץ, מכתבים, עמ' 151.

				

				
					31	הורודצקי, שבחי הבעש"ט, עמ' קד: "כשנסע ר' גרשון מקוטיב לחוץ לארץ לשדך את בנו אמר אגב אורחא ת"ל שעברתי את הים אסע לגיסי הבעש"ט ז"ל, בא אליו בעש"ק". גם סיפור זה דומה בעניינו לנאמר באיגרת תקי"ז, דהיינו ענייני שידוכין, אף שבאיגרת מדובר בר' גרשון עצמו ובבנו. אף כאן, סבור אני, מבוסס הסיפור על הנזכר באיגרת, או שמא על איגרת אחרת שלא הגיעה לידינו. מקור נוסף בשבחי הבעש"ט (עמ' סז, על שהייתו בעכו) מלמד אף הוא שביקר אצל הבעש"ט ונאמר בו: "ובכמה שנים בא ר' גרשון אליו".

				

				
					32	פנקס קושטא, דף 26.

				

				
					33	כהן, יהודים בבית המשפט, המאה הי"ח, עמ' 364, מסמך 339 [204/243].

				

				
					34	ראו למשל, שלום, אגרות, עמ' 430, הערה 8.

				

				
					35	גפנר, אור, עמ' 176 ושם גם צילום הקבר.

				

				
					36	תיאור התעודות ותמציתן ראו חיים, תעודות אלישר, עמ' 53, 54, 59. 

				

				
					37	על הישיבה ראו ברנאי דיסרטציה, עמ' 213-210, ואחת התעודות על הקמתה, שם, עמ' 248-247 (התעודה נזכרת בהערה הבאה).

				

				
					38	אוסף אלישר, תעודה 75; חיים, תעודות אלישר, עמ' 53.

				

				
					39	אוסף אלישר, תעודה 102; חיים, תעודות אלישר, עמ' 54.

				

				
					40	אוסף אלישר, תעודה 93; חיים, תעודות אלישר, עמ' 59.

				

				
					41	ראשי תיבות של הביטוי "וואישטרו מירסיד", שפירושו רום מעלתם או כבודכם, מופיע רבות בפנקס קושטא ובתעודות התקופה כפנייה לאנשים בעלי מעמד דתי מכובד. הביטוי אינו אופייני רק למקורות יהודיים.

				

				
					42	אחד מרבני הכולל. שמו נכתב לפעמים גם בשי"ן. למשל, בתעודה ב' להלן.

				

				
					43	באימפריה העות'מאנית הוחלפו מדי פעם מטבעות הכסף.

				

				
					44	קיצור של המילה "אשפרו", שהיא מטבע העובר לסוחר באימפריה העות'מאנית ונקראת גם אקצ'ה או לבן במקורותינו. מטבע זו יצאה מכלל שימוש בסוף המאה ה־17, אך השתמשו עדיין במונחים אלו כדי לציין סכומי כסף שונים.

				

				
					45	פוליסה.

				

				
					46	שלושתם פקידי הקהילה בירושלים הידועים לנו ממקורות נוספים. ראו למשל, סוזין, תקנות, מא ע"ב; בניהו, החיד"א, עמ' שפא ועוד; פרומקין, חכמי ירושלים, ג, עמ' 37-36.

				

				
					47	ראו לעיל, תעודה א', הע' 41. 

				

				
					48	ראו לעיל, תעודה א', הע' 42.

				

				
					49	ראו לעיל, תעודה א', הע' 43. 

				

				
					50	לדעתו של השל, החכמים הספרדים שעלו עם ר' גרשון לפי היו ר' אברהם בן יוסף רוזאניס ור' יצחק רוזאניס, השל, ר' גרשון, עמ' מו-מז ובהערה שם.

				

				
					51	רובינשטיין, שבחי הבעש"ט, עמ' 182.

				

				
					52	אחת האסמכתות שם, איגרת ההמלצה לר' חיים ירוחם ווילנא ור' מאיר די שיגורא מחודש ניסן תק"ז, מוכיחה שר' גרשון אמנם שהה בקושטא בשנת תק"ז, אך לא מתי הגיע.

				

				
					53	כהנא, החסידות, עמ' 73. "כי בר"ה תק"ז עשיתי השבעת עלית הנשמה, כידוע לר" — מתוך התכתבות קודמת, שמדובר בה בראשית אותה איגרת, עיקרו של הדבר היה ידוע לר' גרשון אך לא החידושים והסודות לפרטיהם.

				

				
					54	נודע ביהודה, אה"ע, שאלה (סימן) עד, דף סג, ע"א. 

				

				
					55	פרומקין, חכמי ירושלים, ג, עמ' 56, הע' 1.

				

				
					56	ולא כסברתו של ברנאי.

				

				
					57	הורודצקי, שבחי הבעש"ט, עמ' לה.

				

				
					58	כהנא, ברכת הארץ, סי' שבו, דף סג, ע"א.

				

				
					59	ברור ששיבוש מעתיקים כאן: הנסיעה לא נמשכה חודש ימים, מר"ח אלול עד ערב ראש השנה! הדרך ירושלים־חברון נמשכה אז, לפי ר' משה ירושלמי (שנת תקכ"ט), שש שעות: יערי, מסעות, עמ' 451, ולפי ר' דוד לבית הלל (תקפ"ד) — שבע שעות, שם, עמ' 508, אבל נתארכה לפעמים, כמו במסעו של החיד"א בשנת תקי"ג בגלל התנפלות שודדים, ונמשכה כשתים־עשרה שעות. חיד"א, מעגל טוב השלם, עמ' 1. 

			פרק 13

			סיועה של משפחת וורטהיימר 
לאשכנזים בירושלים

			האימפריה ההבסבורגית נוסדה בהדרגה, החל מן המאות ה־15-14, על 
       חלקים מ"הקיסרות הרומית הקדושה" ששלטה במרכז אירופה בימי הביניים. לאוסטרים הייתה זיקה למקומות הקדושים לנוצרים בירושלים, החל מראשית המאה ה־18. התפשטות האימפריה העות'מאנית מראשיתה במאה ה־15 לבלקן ולחלקים נוספים במזרח אירופה, איימה על אוסטריה והביאה למלחמות ממושכות בינה ובעלות בריתה האירופיים לאימפריה העות'מאנית, ובעקבותיהן גם להסכמי שביתת נשק ויחסים דיפלומטיים במאות ה־19-17.1 אלה השפיעו מאוד גם על הקשרים בין יהודי מרכז אירופה שבה פזורות היו קהילות רבות, מהן כמה בערים חשובות, לבין הקהילות היהודיות באימפריה העות'מאנית ובכללה ארץ ישראל. היו ביניהם "יהודי החצר" המקורבים לשליטים בשתי הממלכות ועומדים בראש הקהילות היהודיות או מקורבים להנהגתן. יהודי החצר בקיסרות האוסטרית היו מהמובילים את התמיכה ביהודי ארץ ישראל.

			הממשלה האוסטרית גילתה, כמו העות'מאנים, את הפוטנציאל הפוליטי הגלום בסיוע ליהודי ארץ ישראל ולשימוש בהם ביחסים הבינלאומיים. כבר בדורות שאחר גירוש ספרד נהג כך השלטון בספרד, כשמגורשי חצי האי האיברי שימשוהו לצורכי מסחר וריגול ביחסיה עם האימפריה העות'מאנית.2

			במרוצת המאה ה־16 הקהילה הספרדית בירושלים, כמו ברבות מקהילות האימפריה העות'מאנית, הפכה לדומיננטית ולמעשה "קהילת ירושלים" הייתה זהה לקהילה הספרדית. לצידה פעלו קהילות קטנות של אשכנזים וקראים, בעוד שהמוסתערבים (יהודי ארץ ישראל, מצרים וסוריה הוותיקים) נבלעו בהדרגה בקהילה הספרדית. השלטון העות'מאני היה אמנם מודע לפיצול בקהילות היהודיות, אך מבחינתו המייצג הבלעדי היו הספרדים. במאה ה־17 הפכה ירושלים לקהילה היהודית הגדולה והדומיננטית בארץ ישראל בעקבות ירידת קהילת צפת בשלהי המאה ה־16, שרבים ממנה, ספרדים ואשכנזים, עברו לירושלים או היגרו לארצות אחרות.

			החל משלהי המאה ה־17 פקד משבר כספי את הקהילה האשכנזית בירושלים, ששיאו בעלייה הגדולה של חבורות עולים אשכנזים לירושלים בראשית המאה ה־18. החשובה ביניהן, הייתה עליית ר' יהודה חסיד וחסידיו ובהם גרעין שבתאי בולט. התפוררות הקהילה, חורבן בית הכנסת ומשבר חמור שנגרם גם לקהילה הספרדית הדומיננטית, הביאו לניסיונות הצלה מצד קהילות יהודיות ואישים רבים באימפריה העות'מאנית, בקיסרות האוסטרית ובנסיכויות גרמניה. כל אלו זכו למחקר עשיר ולתיעוד רב שפורסם.3 מחקרים חשובים התפרסמו גם על "יהודי החצר" וסיועם ליהודי ארץ ישראל וביניהם בולטים ר' דוד אופנהיים (1736-1664), רבה של פראג, ר' שמשון ורטהיימר (1724-1658), רבה של וינה ובנו וולף (שמעון) ורטהיימר (1765-1690) שפרק זה מתמקד בו.4 יהודי חצר אחר, שתמיכתו ביישוב היהודי בארץ ישראל טרם נדונה בספרות המחקר הוא ברנד להמן (= יששכר בערמן סג"ל) (1730-1661).5

			למשבר הקהילה האשכנזית בירושלים במחצית השנייה של המאה ה־17 גורמים מספר: העלייה במספרם ואי הגעת התרומות מאירופה בגלל המלחמות הממושכות בין האימפריה העות'מאנית והקיסרות האוסטרית, שהצריכה לקיחת הלוואות בריבית גבוהה מתושבי ירושלים המוסלמים והנוצרים. גורם משמעותי למשבר הייתה השבתאות וההמרות לאסלאם של "המשיח" ומאות מתומכיו, ושהייתם של שבתי צבי ונתן העזתי בארץ ישראל ובירושלים במחצית השנייה של המאה ה־17. גורם נוסף בעל משקל במשבר הקהילה היהודית בירושלים ובעיר בכלל היה מרד הנקיב אל־אשרף — מרידות ומלחמות פנימיות בין שליטי ירושלים והשלטון העות'מאני המרכזי בעשור הראשון של המאה ה־18.6 

			כישלון ההצלה של יהודי מרכז אירופה את הקהילה האשכנזית בירושלים קשור לגורמים פוליטיים במרכז אירופה ולגורמים בין־לאומיים. נקודות ציון בהקשר זה הן המצור על וינה (1683) והסכם קרלוביץ (1699) בין האימפריה העות'מאנית לקיסרות האוסטרית, שמחד הקל על נדידת יהודים מאירופה לארץ ישראל דרך האימפריה העות'מאנית, ומאידך היקשה על העברת כספים עבורם עקב הגזירות על איסור העברת כספים מאוסטריה ומדוכסויות בגרמניה בשנות העשרים, שנות המשבר הקריטיות של קהילת ירושלים. 

			משלא הועילה הפעילות בקהילות מרכז אירופה לפתור את הבעיות הכספיות של האשכנזים בירושלים, וחרב בית הכנסת האשכנזי הידוע בשם "החורבה", או "חורבת ר' יהודי חסיד" בשנת 1720, הגיעה לשיאה התפוררות הקהילה האשכנזית ובריחת רבים מהם מירושלים. 

			במרכז אירופה הובילו דוד אופנהיים מפראג ווולף ורטהיימר מווינה פעילות פיננסית ודיפלומטית בניסיון לייצב את המצב בירושלים: הם תרמו מהונם הפרטי, ערכו מגביות בקהילות היהודיות במרכז אירופה והפעילו את השלטונות בהן לסייע באמצעות נציגיהן הדיפלומטיים באסתנבול. גם פעולות אלו נכשלו. בשנת 1723 הוציאה הקיסרות האוסטרית צו מלכותי האוסר על היהודים להעביר כספים ליהודי ירושלים, שכן הם תושבי ארץ המוגדרת כאויב. פעילותם אמנם לא מנעה את התפוררותה הסופית של הקהילה האשכנזית בירושלים, אך סייעה להצלת הקהילה הספרדית באמצעות הקמת "ועד פקידי קושטא".7 

			בשלבים שהובילו להקמת "ועד פקידי קושטא", התנהלו היחסים והמגעים בין הקיסרות האוסטרית לחצר באסתנבול ולשלטון המקומי בירושלים באמצעות יהודי החצר באוסטריה וראשי קהילת אסתנבול, ובהם גם רופאי חצר וסוחרים, כגון טוביה הרופא ויוסף הרופא.8

			בין המחקרים שדנים בשנים הללו מצוי מאמר חשוב בשנת 1926 מאת ההיסטוריון נתן מיכאל גלבר שהתפרסם בכתב עת בגרמנית על קרן ירושלים.9 קרן זו הוקמה בווינה בשנות העשרים של המאה ה־18 בעקבות פשיטת הרגל של וולף ורטהיימר, ופירותיה נשלחו לאשכנזים בארץ ישראל עד למלחמת העולם הראשונה. במאמרו עשה גלבר שימוש בתעודות מארכיון המדינה האוסטרית. בעקבות מאמר זה ביקרתי בארכיון זה ומצאתי שלוש תעודות שגלבר עשה בהם שימוש ואני מפרסמם כאן בתרגום עברי.10 ספרות המחקר בנושא דיוננו עשירה למדי, ופורסמו גם תעודות לא מעטות ממקורות יהודיים, אוסטריים, גרמניים ועות'מאניים. בפרק זה אנסה לסכם בקצרה את הידוע ולהוסיף מידע בסוגיית הקהילה האשכנזית בירושלים בשלהי המאה ה־17 ובראשית המאה ה־18. כמו כן אנסה להאיר בפרשנות אחרת כמה מהסוגיות הקשורות אליה.

			המחקרים בהיבטים שונים של הנושא החלו כבר בשלהי המאה ה־19 בספריו ובמאמריו של דוד קאופמן על משפחת ורטהיימר מווינה ותמיכתה בקהילה האשכנזית. אחריהם המשיכו לחקור בסוגיה, בשנות העשרים של המאה העשרים, נתן מיכאל גלבר ודב ברילינג, ולאחר מכן מאיר בניהו, אברהם יערי, מרדכי אליאב ואריה מורגנשטרן. במחקר האחרון של ירון בן־נאה11 נעשה לראשונה שימוש בתעודות מבית המשפט המוסלמי בירושלים. בנושא דיוננו חוקרת גם מרים טולין ממיינץ שבגרמניה. לכולם תרומה ממשית לבירור הסוגיה. 

			וולף ורטהיימר ריכז בידו מגביות בסכומים גבוהים שהגיעו לווינה מקהילות רבות בגרמניה ובקיסרות האוסטרית עוד לפני חורבן בית הכנסת האשכנזי וגם אחריו, והם הוקפאו על ידי השלטונות. אי לכך נמנע כאמור מהיהודים במרכז אירופה להעביר את הכסף לירושלים. אף על פי כן המשיך וולף במאמציו להפשיר את הכספים והיה בקשר עם הציר האוסטרי באסתנבול יוסף פון דיהרלינג (Yosef Von Dierling) ועם חצר הסולטאן באמצעות אנשי קשר יהודים וביניהם הרופא יוסף (רופא הסולטאן באסתנבול) והרופא טוביה בירושלים. חלק מהתכתבויות ומהפעילות של בני משפחת ורטהיימר שרד בתעודות ובמכתבים שפרסמו החוקרים השונים שנזכרו לעיל.

			מהשנים 1713-1712 התפרסמו כמה איגרות שכתב האב, שמשון ורטהיימר, ליוסף הרופא של הסולטאן העות'מאני באסתנבול. הוא גולל בהן את מסכת הצרות שירדו על האשכנזים בירושלים וביקש את עזרתו של הרופא בסיוע להשגת פשרה בתשלומי החובות.12 באיגרת ביידיש שכתב בנו, וולף ורטהיימר, בשנת 1729, לגיסו רבה של פרנקפורט ר' משה, שהיה מהפעילים ביותר במגביות למען האשכנזים בירושלים, הוא פירט באריכות את המשבר הקשה שהקהילה האשכנזית בעיר נקלעה אליואת מאמציו להצילה.13 

			בעקבות מאמרו של גלבר מצאתי כמה תעודות חדשות בארכיון בווינה.

			מכתב מוולף ורטהיימר ליועץ החצר הקיסרית האוסטרית לענייני מלחמה משנת 1728,14 ובו הוא מעביר לו מכתב של הציר האוסטרי באסתנבול המדווח על טיפולו בענייני חובות האשכנזים. הציר כותב כי על פי ההנחיות שקיבל מווינה שלח מתורגמן מיוחד מאסתנבול לירושלים והוא הצליחו להגיע לפשרה בעניין חובות האשכנזים בפני בית הדין המוסלמי השרעי בעיר. במכתב מפורטת מהות הפשרה. פשרה זו אמנם לא הצילה את הקהילה האשכנזית אך היוותה בסיס לפשרה המקיפה משנת 1727 שאליה הגיעו השלטון העות'מאני המרכזי וזה שבירושלים ו"ועד פקידי ארץ ישראל בקושטא" (הוועד החדש שהוקם בשנה שקדמה למכתב). הפשרה נגעה גם לקהילה הספרדית שהסתבכה כספית בגלל חובות האשכנזים. בסופו של דבר לא הועברו הכספים מאוסטריה והכסף הוקפא כאמור על ידי הממשלה האוסטרית, עד הפשרתו במאה ה־19. אך הקמת "ועד פקידי קושטא" באסתנבול הביאה להשגת הסכם עם השלטון העותמ'אני ולפעילות כלל־יהודית עולמית של ארגון מרכזי שתמך ושלט ביישוב היהודי בכל קהילות ארץ ישראל במאה ה־18. רק בראשית המאה ה־19, עם התחזקות החדירה האירופית לארץ ישראל, עבר איסוף, ריכוז והעברת הכספים למען היישוב ל"ועד הפקידים והאמרכלים באמשטרדם" (פקוא"מ). 

			בעקבות החדירה האירופית לארץ ישראל הופשרו, עם הקמת הקונסוליה האוסטרית בירושלים באמצע המאה ה־19, כספי הקרן שהקים וולף ורטהיימר במאה ה־18 ושחולטו על ידי ממשלת אוסטריה. הרווחים שצברה הקרן החלו להישלח מידי שנה, עד פרוץ מלחמת העולם הראשונה, לקהילות האשכנזיות בארץ ישראל שבמאה ה־19 גדלו מאוד.15 

			את המכתב השני, אף הוא מ־1728, כתב המתורגמן הממשלתי (Thalman) בווינה לחצר המלכותית. הוא כותב בו על המכתבים וחומרים נוספים שעברו דרכו מהציר האוסטרי באסתנבול לממשלה בווינה בענייני האשכנזים בירושלים. במכתב זה יש גם אזכור של חומר מודיעיני, מדיני וצבאי שיהודי העביר מאסתנבול לווינה. כלומר, העזרה לאשכנזים הייתה מלווה גם בריגול מצד היהודים העות'מאנים עבור אוסטריה, סוגיה מעניינת ורחבה כשלעצמה.

			במסמך ממשלתי אוסטרי משנת 1801 16 יש סקירה על הקמת "הקרן הירושלמית" שהוקפאה על ידי הממשלה האוסטרית במאה ה־18 מהכספים שנאספו על ידי שמשון ובנו וולף ורטהיימר, כולל הסכומים שנאספו בקרן בצירוף הרווחים. 

			בעקבות פשיטת הרגל של וולף ורטהיימר והחוק נגד הוצאת כספים מאוסטריה לאימפריה העות'מאנית הוקפאו כאמור הסכומים שנועדו לירושלים בווינה. אף על פי כן ביקש השגריר האוסטרי באסתנבול מהממשלה האוסטרית, במכתב משנת 1727, לאפשר לו להיענות לבקשת ורטהיימר ולשלוח מתורגמן לירושלים מאסתנבול ולסייע לאשכנזים ולספרדים הערבים להם כלפי השלטון בה, להגיע לפשרה עם השלטונות העות'מאניים.

			מסמכים ממשלתיים נוספים17 מפרטים את תהליכי הפשרת הכסף והרווחים השנתיים שהועברו לחלוקה לקהילות ירושלים, חברון, צפת וטבריה. 

			העברת הכספים התאפשרה אפוא הודות לשינויים ביחסים הבינלאומיים בין האימפריה העות'מאנית ומדינות אירופה, שבעקבותיהם הוקמה קונסוליה אוסטרית בירושלים שייצגה את היהודים שמוצאם מהקיסרות (שכללה חלקים מפולין). כספי הקרן ורווחיה הועברו לארץ ישראל עד מלחמת העולם הראשונה בשנת 1914. בעקבות המלחמה ירדו כספי הקרן לטמיון.

			התעודות היהודיות והאוסטריות שתוכנן הובא לעיל מספרות רק חלק מתהליך ארוך של משבר הקהילה האשכנזית בירושלים משלהי המאה ה־17 ובראשית המאה ה־18. נוספו להן כאמור גם תעודות עות'מאניות מארכיון בית הדין השרעי בירושלים.18 לעניינו חשובות שתי תעודות שלהלן המוסיפות מידע על יישום ניסיונות הפשרה הכספית באשר לחובות האשכנזים על ידי השלטונות העות'מאנים באסתנבול ובירושלים. הפשרות, שנגעו לחובות קהילתם שקרסה כבר בעשור הראשון של המאה ה־18, גולגלו לקהילה הספרדית שהייתה ערֵבה להם ואחראית להם כלפי השלטונות.

			התעודה הראשונה היא פירמאן שנשלח מאסתנבול לקאדי של ירושלים ואשר הועתקה בפנקס הסגִ'ל. מסופר בה בפירוט רב מה שהנאמר בתעודות היהודיות והאוסטריות, כולל הסכומים (30.000 גרוש) שנאספו באירופה. סכום זה היה קטן בהרבה מהחוב המצטבר שכלל גם ריבית גבוהה (11.640 גרוש). 

			התעודה השנייה, מארכיון בית הדין השרעי, נרשמה בנוכחות המתורגמן שנשלח מאסתנבול על ידי השגריר האוסטרי יוסף דירלינג ("בנוכחות קארלוס תומא השליח"), והיא כוללת את הסכומים והשמות של נושי האשכנזים בירושלים.

			תעודה מס' 1

			מועצת־חצר־קיסרית לענייני מלחמה הנעלה!

			כבוד מעלתו ירום הודו והאדונים הנכבדים העניקו לי לפני זמן מה את הרשות לשלוח דובר בשם הקיסר לירושלים כדי לטפל שם בעניינם של היהודים הגרמנים בקש לביטול חובותיהם של אלה. ביצעתי את הדבר לפני חדשים אחדים ועתה דיווח לי האיש שהוא השיג הסכמה לביטול החובות אם ישולם שליש הסכום, ז.א. סך 40.000 fl. המותרים. המשא ומתן התנהל באופן רשמי לפני בית הדין הטורקי ושערי הקומיסריו. הדו"ח מוסר שהצלחת ההסכם מותנה בכך שיעבירו את הכסף ללא דיחוי, שאם לא כן, עשויים בעלי החוב, שרוחם הפכפכה כדרך הטורקים והאוריינטלים, לחזור בהם מהסכמתם הקודמת ויקשה מאד להגיע איתם לעמק השווה בפעם נוספת.

			על כן אני מעביר להוד רוממותו את הדו"ח הנ"ל, וגם ליהודי וולף וורטהיימר כמשתתף במשא ומתן אבקש לכתוב בפרוטרוט. הוד מעלתו מתבקש גם להורות לו שעניין זה, הנמשך כבר שנים כה רבות, וזאת תוך מגע מתמיד עם שרי החצר של הקיסר, יגיע סוף סוף לקיצו בצורה נאותה, שאם לא כן יגרום הדבר לא רק נזק בל ישוער לאחיך בירושלים, דבר העלול להביאם אל סף שקיעה הולכת וקרובה, אלא שהטיפוח המתמשך של אשליות עשוי להביא גם לירידת אמינותם של שרי הוד רוממותו.

			[...]

			בהכנעה ובצייתנות

			יוסף פון דירלינג

			12 ביולי 1728

			תעודה מס' 2

			לאדון הראוי לשבח רב, יועץ החצר הקיסרי לענייני מלחמה. הנסיך המובהק ביותר, האדון החנון והרחום יחד עם כל האדונים הנכבדים ביותר.

			בהתאם לפקודה הראויה לשבח רב שהגיעה לכאן באחד־עשר לחודש לא אתן יותר לשאבנדר (= הקונסול הטורקי) עֻמר אָגָא לקבל את פני המתורגמן הצרפתי המפורסם וגם לא את פניו של מישהו אחר המסוגל לעזור לו לקרוא עיתונים צרפתיים. אף על פי שהאדון אגא התלונן על זאת באומרו שאיננו עבד כאן ושהרי גם לשליח הקיסרי בקושטא יש חופש כזה, לפי דעתי אכן לא מומלץ לתת לו לקבל את פני אנשים כאלה בעתיד, מכיוון שאגא כבר השתמש בעבר בעיתונים הצרפתיים וההולנדים שהוקראו בפניו לרעה.

			כבר אמרתי לסרן קרייניץ שניתן לו לפרט את ההוצאות המיוחדות שהוא הוציא לטובת אגא ולהגיש אותם ל [...] הראוי לשבח רב ועקב כך יצווה למשרד שאליו הוא שייך לזקוף לזכותו את הסכום. בנוסף, ביקר מזכיר הצירות השוודית בשנים־עשר לחודש אצל אגא בבית מגוריו ומסר לו בנוכחותו של האדון וייס שתי איגרות משוודיה מאת האגא הטורקי הנמצא שם. הם ניהלו זמן מה שיחת חולין והיה נראה שלא היו ידידותיים אחד כלפי השני. יש לציין שווייס צריך היה ללכת, ולכן נותרו שניים אלה לבדם, אם כי לדקה מועטה בלבד. אך ייתכן שהמזכיר מסר לאגא עוד איגרות, מסמכים והודעות נוספות. לכן צריך לנסות בכל אופן לגלות את תוכן הפגישה החשדנית ככל הנראה הזו.

			יתרה מכך, אחרי שהגיע לפני ארבעה ימים יהודי טורקי מאמשטרדם לבית המכס הקיסרי הנקרא תבור ונעצר שם כפי שנהוג, ביקש ממני אגא רשות לדאוג לכל מה שצריך כדי לתת ליהודי מעבר, שהרי לא נותנים ליהודים לעבור שם בקלות. שלחתי את הסרן קרייניץ למושל כאן, הוא מעלתו הנסיך פון קֶוֶונְהִילֶר, כדי להבהיר שכל היהודים ושאר הנתינים הטורקים נמצאים אך ורק תחת סמכות השיפוט הקיסרית ושהוד מעלתו ייתן ליהודי ההוא לעבור בעתיד הקרוב. לפני כן נבדק יהודי זה ביסודיות, אך לא נמצא אצלו שום דבר שחייב במכס. הוא נשא אך ורק ארנק שבו נמצאו בערך חמש מאות דוקטים המיועדים לכסות את הוצאות מסעו. עמר אגא זימן אותו מתוך כוונה לקבל ממנו סכום כסף משמעותי או לסחוט ממנו שטר חוב בסך חמש או שש מאות דוקטים. אולם מאחר שליהודי נודע כבר על מהלכיו הכלכליים של האגא, הציע לו אך עשרה דוקטים ad redimendam vezam (כדי להחזיר לו את הוצאותיו) הלה סירב לקבלם באומרו שכוונתו לתתם למשרתיו.

			לאור שימושם של הטורקים ביהודים כסיירים ומרגלים, זימנתי גם אני את היהודי הזה וחקרתי אותו בנוגע לעניינים אחדים. אך כל שהצהיר: שלפני שבע שנים הפליג מאיזמיר לאמשטרדם שם שהה וניהל עסקי (מ)סחר מאז. הוא נקרא שלמה אדריטי ומשרתו, שהוא יהודי גם כן, נקרא שלמה וָלֶנְטִי. יש לו עוד משרת שלקח איתו לכאן על שום ידיעותיו בגרמנית. הוא מתכוון להשאיר אותו כאן ולהמשיך במסעו לקושטא יחד עם המשרת השני.

			יש לו תעודת מעבר מאת ועד העיר באמשטרדם שהונפק השנה בשמונה ביוני. הוא הגיע לכאן עם הדואר. והוא אמור להיות יהודי עשיר מסמירנה מולדתו ששם הוא אמור להחזיק בעושר רב.

			גם אגא וגם יהודי זה מבקשים אל [...] הראוי לשבח רב תעודת מעבר, בכדי שאותו היהודי יוכל לעבור את הגבול ולהמשיך חופשי בדרכו לקושטא. נמתין אפוא לפקודה הרחומה בעניין זה וגם לתעודת המעבר המבוקשת, כדי שנוכל להודיע לאגא לגבי עניין זה.

			אגב אורחא שלח אלי יהודי החצר המקומי, ורטהיימר, חבילה סגורה בחותמתו שפתחתי ובדקתי בהתמדה. נמצאו בתוכה אך ורק שש מפות משורטטות בקולמוס ומצורף אליהן פתק עם מפתח בלשון לטיני אך עם שגיאות דקדוק אחדות. מסרתי את המפות האלה ליהודי דניאל יוסף הנמצא כאן. הוא משרתו של המדפיס הטורקי יונס הנמצא בקושטא ומופקד על הדפסת אותן המפות בנחושת.

			אכן ראויה לתשומת לב בקשתם להדפיס מפות משלהם של הים התיכון ושל מפת ונציה. אותו היהודי אמור לחייב את ורטהיימר הנ"ל עבור כל שטר חוב חמש מאות גולדן. במקרה של סירוב הוא מצווה לדרוש את חמש מאות הגולדן הללו מגברת פון דירלינג, אתו של השליח הקיסרי, שהרי בעלה, השליח הנזכר, ערב לעסקאות אלו.

			לסיכום אני מצרף בזה את היומנים שהגיעו לכאן. ובזה אצא מאת מעלת כבודו ומאת האדונים הנכבדים. כה דברי הנכנע והצייתן ביותר [...]. ווינא, 14 ביולי 1728.

			תעודה מס' 3 19

			דין וחשבון בנוגע לענייני קרן20 היהודים הירושלמיים.

			התפתחות הונה של הקרן.

			מובאה מתוך ההרצאה הכנועה ביותר של הקנצלרייה הקיסרית המאוחדת, הנשואה ב־15 בינואר 1801: בשנת 1723 ובשנים העוקבות התנדבו יהודים שונים גם מקומיים וגם זרים לתרום כסף ליהודים העניים הנמצאים בירושלים ששם בעלי חובם הטורקים מדכאים אותם קשות. תרומות אלו נמסרו לשמשון ורטהיימר שהיה אז הרב הראשי [נשיא ארץ ישראל]21 ופרנס בקהילה היהודית בארץ הקודש, מכיוון שהיו לו קשרים עסקיים מסועפים וכושר פירעון רב. 

			[...]

			אחרי מותו ירש בנו וולף ורטהיימר את העסק הזה וניהל אותו עד שנת 1733. אחרי שוולף ורטהיימר פשט את הרגל, נשארו מקרן יהודית זו 22,226 גולדן [...] שעוד לא נשלחו ליעדם, ובית המשפט העליון של החצר לקח את הסכום הזה תחת השגחתו.

			בשנת 1779 הופיעו כאן שישה אנשים שהציגו את עצמם כבאי כוחה של הקהילה היהודית בירושלים ודרשו את מסירת הסכום הנ"ל. אך דרישתם סורבה, מכיוון שלא היו מסוגלים להוכיח שהם באמת שליחי הקהילה הנ"ל. הואיל והדבר התמשך הוא גם התערפל והתבלבל עד שהאפוטרופוס של הקרן, בניגוד גמור לתפקידו, התנגד לבאי הכוח הנ"ל. מאוחר יותר הסתבר מתוך הספרים שבכלל לא מדובר בקרן, אלא שהתורמים התכוונו להקל על המצוקה המידית של הקהילות האלה. מהאנשים המקוריים שאליהם הכספים היו מיועדים אף אחד כבר לא בחיים. בעקבות זאת דרשה הקהילה היהודית בפרנקפורט את 10,000 הגולדן שהיא תרמה בחזרה, מה שהוביל לתביעה משפטית עם [...]

			התמיכה ה [...] ביהודים עניים בירושלים ובמקומות אחרים אינה מהווה קרן [הקדש]. בינתיים גדלו הכספים האלה שאי אפשר היה לשלוח אותם ליעדם, ל־28,000 גולדן. אילו היה (?) כתב הקדש [...]22 

			פרק 14 

			לקראת תמורות בירושלים במאה ה־19

			מבוא

			התעודה המתפרסמת להלן מכתב יד, נושאה הוא ניסיון לפתור את בעיות הקיום הקשות של יהודי ירושלים בשנות השלושים של המאה ה־19. היא מצויה ב"מכון בן־צבי" בירושלים ומספרה תיק 2/82.1 זוהי איגרת ששלחו לאליהו די פיג'וטו, קונסול אוסטריה בחלב, שלושה מחשובי האשכנזים בירושלים. העתקים ממנה נשלחו כנראה גם לאישים ולקהילות אחרות. האיגרת נושאת את התאריך של השליש הראשון לחודש אדר ב' שנת תקצ"ז (1837) והיא באה בהמשך לשליחותו של ר' משה זאקס בחוץ לארץ.

			ר' משה זאקס, ראשון העולים מגרמניה במאה ה־19 (1830), יצא לחוץ לארץ בשנת 1835 כדי לפעול למען התיישבות חקלאית ותעשייתית בארץ ישראל. שליחותו והרפתקאותיו בדרך תוארו בהרחבה.2 הוא עבר דרך צפון אפריקה, שם נפגש בנסיך גרמני בשם הרמאן פיקלר־מוסקאו, שפרסם את תכניותיו של זאקס בגרמניה. עיקר פעילותו של זאקס הייתה בווינה, בה ביקש את עזרתם של בית משפחת רוטשילד ונכבדים יהודים אחרים. כן ביקש את חסות ממשלת אוסטריה לתכניתו.

			אמנם ידוע לנו שתכניותיו נותרו על הנייר, אולם מתוך התעודה שלפנינו מתברר, כי גם בירושלים היו כמה אישים שניסו לקדם את מצבו של היישוב בהתבססם על פועלו של זאקס בחוץ לארץ. אישיותו של זאקס שנויה במחלוקת; יש הרואים בו הוזה וחולם ויש הרואים בו הרפתקן. אולם ברור, שתכניותיו המעניינות מצאו הד, ואף כי לא זכה לממשן ניתן לראות בהן סימני דרך לפרודוקטיביזציה ביישוב זמן מה אחר כך.

			באיגרת שלפנינו מבקשים שלושה מחשובי האשכנזים בירושלים — ר' אליעזר ברגמן, ר' אריה נאמן ור' צדוק הלוי קרויס — מאליהו די פיג'וטו בחלב (= ארם צובא) לסייע בידם בהגשמת תכניתם, שזאקס החל בה באירופה. בהתחשב במצב הקשה של תלמידי החכמים בירושלים, הם מבקשים ממנו, ומעשירים יהודים אחרים, להקים קרן שמפירותיה לא יחולקו הכספים בדרך ה"חלוקה" כפי שמקובל עד כה, אלא יוקמו בכספים אלה מפעלים חקלאיים ותעשייתיים שונים, אשר מרווחיהם יתפרנסו אותם תלמידי חכמים. החתומים על המכתב מתחייבים לפקח על אופן הפעולה של המפעלים הללו ולהוציאם לפועל על הצד הטוב ביותר. 

			גם ממכתב זה כנראה לא יצא דבר, אך הוא מהווה נדבך נוסף בשלשלת הניסיונות לשנות ולשפר את אורח החיים של היישוב בארץ ישראל.

			להלן אברר כמה נקודות הנוגעות לאיגרת זו:

			א. 	הנמען אליהו די פיג'וטו הוא בן למשפחת סוחרים יהודית־איטלקית, ששימשו בכהונת קונסול אוסטריה בחלב במשך כמה דורות, החל מן המאה ה־18. הם השתייכו לקהילת "הפראנקוס", שמוצא רובם מפורטוגל ממנה היגרו במאות ה־17-16 לאיטליה ולאחר מכן הקימו מושבות סוחרים בלבאנט. במאה ה־19 בני המשפחה היו פעילים מאוד ובין השאר סייעו בתרומות ליישוב היהודי בארץ ישראל, בייצוג נתינים אירופיים שגרו בפרובינציה הסורית־העות'מאנית ובפרשת "עלילת דמשק" בשנת 1840.3 זוהי תקופה שאישים יהודים עשירים כמו בית רוטשילד, מונטיפיורי ואחרים, מגלים עניין רב בנעשה ביישוב היהודי בארץ ישראל.

			ב. 	החתומים על המכתב הם כאמור אישים מפורסמים בירושלים של המאה ה־19. ר' אליעזר ברגמן, ממייסדי כולל הו"ד, קשור בניסיונות דומים להכניס פרודוקטיביזציה ביישוב. הוא חתום למשל על מכתב ידוע למונטיפיורי משנת תר"ט (1849) ובו תכנית מקיפה להקמת תעשייה וחקלאות בירושלים, עליו חתומים רבים ממנהיגי האשכנזים שבעיר, לעומת אחרים שחתימתם חסרה.4 החתום השני, ר' אריה נאמן (מרקוס), מראשי הפרושים בירושלים, אשר במשך עשרות שנים חתם על מסמכים ומכתבים רבים של הקהילה, העוסקים בחלקם בניסיונות מסוג זה.5 השלישי הוא ר' צדוק הלוי (קרויס), חותנו של ר' משה זאקס, מעשירי ירושלים באותה תקופה.6 בעותק שלפנינו מצויות רק שלוש חתימות אלו, אולם במכתב המקורי שנשלח לדה פיג'וטו היו עוד שתי חתימות, שכן נאמר בו בפירוש: "בעצת וברשות כולנו החמשה". אין אנו יודעים חתימותיהם של מי חסרות.

			ג. 	השינויים ביישוב הישן לא החלו באופן פתאומי; משנות השלושים של המאה ה־19 אפשר להבחין בניצני השינוי באורח החיים של היישוב. התעודה שלפנינו היא אחד הניסיונות הללו, שעדיין אינו מוותר על ה"חלוקה" כמקור הכנסה ליישוב, אך מבקש לסלול דרכים חדשות לשם כך. הרצון להקים קרן שמפירותיה יוקמו מפעלים חקלאיים ותעשייתיים יש בו משום חידוש לעומת שיטת ה"חלוקה" המסורתית. הצעות מסוג זה סללו את הדרך למפעלים פרודוקטיביים משנות הארבעים והחמישים ואילך.7

			ד. 	בניסיון זה, אף שלא הצליח, יש לראות אות לתמורות שהתחוללו בארץ ישראל בשנות השלושים של המאה ה־19 וכן תוצאה של כמה מאורעות שאירעו ביישוב היהודי בארץ בשנים אלו. בשנות השלושים שלט בארץ המצרי מוחמד עלי, ובתקופת שלטונו וכן לאחריה, משחזרה הארץ לידי התורכים, מסתמנת מגמה ליתר ליברליזציה ומודרניזציה בארץ ישראל.8 בשנים אלו החלו המעצמות מגלות עניין רב יותר בנעשה בארץ ישראל ובירושלים אף הוקמו הקונסוליות הראשונות.9 התעניינות בארץ ישראל וביישובה היהודי באה גם מחוגים נוצריים, בחלקם מיסיונריים ובחלקם מתוך תמיכה ב"שיבת ציון" — רעיונות של שיבת היהודים לארצם בעיקר בחוגי הפרוטסטנטים באנגליה.10 

			בשנים אלו גברה עליית יהודים לארץ ישראל מאירופה ומצפון אפריקה. העולים מאירופה הביאו אתם מהרוחות שריחפו אז בחלל העולם היהודי — הפרושים והחסידים ממזרח אירופה מחד, ואורתודוקסים ומשכילים ממרכז ומערב אירופה מאידך. כל אלה הביאו עמם תמורות מפליגות ביישוב היהודי בארץ החל משנות השלושים ואילך. 

			גם כמה מהמעורבים בניסיון זה קשורים לזרמים שהוזכרו לעיל. את ר' משה זאקס ור' אליעזר ברגמן ניתן אולי לשייך לאותו זרם ביהדות גרמניה, שאיחד בקרבו את עולם המסורת עם הבנה לרוח הזמן. עמם נמנו גם ר' יהוסף שווארץ ואחרים, ממייסדי כולל הו"ד, ר' אריה נאמן ממנהיגי הפרושים, שונה מהם בתפישתו, אך גם אצלו ניכרת המגמה לסטות מדרך ה"חלוקה" המסורתית לפתרונות מעשיים יותר.

			ב"ה

			בהיות שהלך מפעה"ק ירושלים תובב"א הרב הכולל בישראל לחלל כמהר"ר משה זאכס נר"ו לערי פראנקי',11 והזמין הקב"ה לידו שדבר עם השרים הגדולים מרואי פני המלכיות בית סי' ראט שילד יר"ה ועשירים גדולים אחרים שבערי ווינא ופפד"מ [= פרנקפורט דמיין] [ כו'[לי] כו'[לי], על ענין עה"ק ירושלים תובב"א כי הת"ח שבה לומדי התורה במצור ובמצוק ובביתם אין לחם ושמלה, כי עזרתנו הבאה לנו מקרית חוצות כנהוג12 אינו מספיק אף לחצי הצטרכותם מרוב התלאות העובר בארץ תמיד כי היא הארץ אשר ה' אלקך דורש אותה תמיד ובפרט בעה"ק ירושלים תובב"א אשר ישיבת כרכים קשה, והכוללים עליהם הוצאות מרובות ואין הקומץ משביע, לכן צריך לעשות להם אופן ותיקון חוץ מהכוללים למען ישבו ישרים על התורה ועל העבודה בלי שום טרדה, ולמען שלא יצטרכו ת"ח להיות סובב הולך לקרית חוצות להמציא טרף לנפשם ונפשות ב"ב להחיותם בארץ החיים. והייתה תשובתם13 אליו, לפי דעתנו זה הוא דווקא תקנתם עם תקנת הארץ שנתנדב סך גדול שיהיה ממנו תועלת ויסוד מוצב, וכן בשאר ערי פראנקי' יתנדבו ג"כ סך מה עד שבין הכל יהיה סך עצום ורב. אמנם בתנאי שיהיה הקרן קים ופירותיהם דווקא יאכלו לומדי התורה והוא באופן שהקרן ילקח בו שדות וכרמים או לבנות מחורבות ירושלים ולהשכירם או לבנת בתי מלאכה כגון מלבנ"יה14 או בית הבד של שמן זית או שומשמין או שאר מקומות שעושים שם שאר מלאכות או בית דירה גדולה שבה כמה בתים להשכירם או בתי הרחים לטחון חטים או לבנות חנויות או להביא אומנין מערי פראנקי' עם כלי אומניות לעשות מלאכות שאינם נמצאים בזה האקלים.15 ומה שיזמין השי"ת הריוח יתחלק ללומדי התורה בקביעות ע"י גזברים נאמנים לפי ראות עיניהם. וכל זה יהיה דווקא בעצת ובמצוות אדונינו עט"רוצנ"ת [= עטרת ראשנו וצניף תפארתנו] השר הגדול והטפסר המפורסם בהודו והדרו ויראת ה' אוצרו מנורה הטהורה ארי שבחבורה תל תלפיות אוצר החכמה ויראה הגביר המפואר החכם השלם נר ישראל וקדושו עצום ורב כקש"ת [= כבוד קדושת שם תפארתו]. כמהר"ר מלאך אליהו די פיג'וטו קונסל ג'ענעראל נעמסי'16 באר"ץ17 רבה יע"א ואיי הים. וככל אשר יאמר לא יפול מדבריו ארצה. ואנחנו הח"מ שבאו לידינו חמשה כתבים מהרב הכולל הנ"ז18 על ענין זה קמנו ונתעודד לשלוח לכבוד מעלת אדונינו השר הגדול המאיר לאר"ץ סי' אליהו בהי"ר19 הנ"ז הי"ו לתכלית הענין. וזימן הקב"ה לידינו פעה"ק מכזנג'י20 של בית סי' די פיג'וטו כל ימיו ובא בקרוב לשכון כבוד בארצנו. ונועצנו יחד שיהיה שליח מצוה לס' אליהו הנ"ז וה"ה החכם השלם והכולל בישראל להלל כש"ת כמהר"ר שמואל הכהן הי"ו בן הרב המובהק מאיר כברק בקש"ת כמהר"ר משה דוויך הכהן21 זצ"ל אשר היה ר"מ ור"מ [= ריש מתא וריש מתיבתא] באר"ץ רבה יע"א לחלות פנ"ק [= פני קדשו] על הדבר הזה, ולצות על א' מסופריו ולשלוח כתבים בלשונו הזהב להשרים הגדולים הנזכרים סי' בית ראטשילד. שהם כבר בקשו מכ"י הקודש22 שיגיע להם הענין על אמיתותו כי הרשות נתונה בכל אה"ק ת"ו על כל מיני תיקונים הנ"ז.23 ומבקשים ממעלתו הרמה שישגיח בעין חמלתו ושיהיה על ידו עיקר המצווה שיבוא לידו הסך הנ"ז והוא יגזור אומר לעשות כך וכך. ועלינו הח"מ לאשר ולקים על כל אשר יאמר כי הוא זה ואין לזוז מדבריו והכל על חפצו ורצונו שמגלגלין זכות ע"י זכאי.

			אנחנו הח"מ נעבור חלוצים בל"נ אי"ה [= בלי נדר אם ירצה השם] לטובת הציבור ולטובת עניי עה"ק לכל אשר יצטרך לזה הענין להתעסק כולנו יחד בשווה ולא יעבור זר בתוכנו. ועלינו להתאמץ ולהשגיח בעיני פקיחא שיהי' תמיד הקרן קים רק הפירות יתחלקו לת"ח בידיעת אדונינו השר עט"ר סי' אליהו הנ"ז הי"ו. ובעד טרחתנו ועמלנו לטובת הענין הנ"ז כפי אשר יוכשר לפני עט"ר כן יהיה וכן יקום. וכל אשר יעבור ת"י [= תחת ידינו] יהיה כתוב ומפורש אחת לאחת למצוא חשבון. ושלא יהיה רשות לא' ממנו לעשות שום דבר בזה הענין כ"א בעצת וברשות כולנו החמשה יחד. וקבל עליו החכם השלם והכולל כמהר"ר שמואל הכהן דוויך נר"ו הנ"ז להשתדל בכל עוז וככל האפשר לו לתכלית וגמר הענין המדובר בזה בכאהיו"מ [= בכל אופן היותר מועיל]. גם קבל עליו הח"ר שמואל הנ"ז שלא לישב באר"ץ רבה יע"א מיום נסיעתו מפה יותר מששה חדשים בלתי רשותנו והסכמתנו בכתב דווקא ממנו הח"מ. ובמשלם זמנא הנ"ז צריך לשום לדרך פעמיו לחול"ש [= לחיים ולשלום] לחזור לשבת עמנו פעה"ק תובב"א אם לא שכבר קבל בינתים מכתב הורמנא ורשותא ממנו הח"מ לעכב יותר. כ"ז נו"ב [= נכתב ונחתם] בינינו בקגו"ש במדל"ב מ"כ וכת' חז"ל ובח"ח ובשד"א ובפ"מ [= בקנין גמור ושלם במנא דכשר למקני ביה מקנת כסף וכתקנת חז"ל ובחרם חמור ובשבועה דאורייתא ובפועל ממש] על כל הא דכתוב ומפורש דלא וכו' ודלא וכו' בביטול וכו' ובפיסול וכו' לדעת הרשב"א זללה"ה. וח"י [= וחתימת ידינו] תעיד עלינו כמאה עדים כו"נ [= כשרים ונאמנים]. ולראי' באעה"ח [= באנו על החתום] בשליש הראשון לח' אדר השני התקצזי"ין [1847] ליצירה פעה"ק ירושלים ת"ו. והכל שו"ב [= שריר ובריר] וקיים.

			נאם24

			ונאם הק' אליעזר בלאאמו"ה יוסף בנימן זללה"ה בערגמן (חתימה בלועזית)25

			ונאם ארי' בא"א מו"ה ירחמיאל זללה"ה נאמן הכולל, אר' נאמן הכולל בירושלם ת"ו ונאם צדוק ב"א יחיאל מיכל הלוי. 

			פרק 15 

			העדה המערבית בירושלים במאה ה־19

			בין העדות והכוללים הרבים שהיו בירושלים במאה ה־19, העדה המערבית 
       (יהודי המערב), דהיינו יהודי צפון אפריקה, הייתה ציבור גדול.1 לפי הערכה 
זהירה המיוסדת על מקורות שונים מספרם בתחילת המאה לא עלה על עשרות אחדות, אולם החל מן המחצית הראשונה של המאה נתרבו כדי כך, שבסופה מנו יותר מ־2,000 נפש, ובערב מלחמת העולם הראשונה מנו למעלה מ־2,500 נפש.2 מערבים אחרים חיו בערי הארץ האחרות ובעיקר בטבריה, בחיפה ובצפת. הם היוו בסוף המאה ה־19 כ־7% — מתוך ציבור שמנה 28,000 מכלל תושביה היהודים של ירושלים וכ־25% מבני העדה הספרדית.

			מקובל לראות בעדה הספרדית בירושלים יחידה ארגונית אחת, לעומת פיצול האשכנזים לכוללים רבים. אך למעשה לא כך היה הדבר. במרוצת המאה ה־19 ובתחילת המאה ה־20, תוך מאבקים קשים ומרים, נפרדו מן הספרדים בני עדות המזרח לארצותיהם השונות והתארגנו לפי ארצות מוצאם, כגון: מערבים, תימנים, גורג'ים, כורדים, בבלים וכו'. לא הייתה זו עצמאות מוחלטת והם נשארו קשורים בהסכמים, "פשרים" בלשון התקופה, לעדת האם הספרדית ולבית דינו של הראשון לציון, אולם בהדרגה נותקו כמעט לחלוטין מן העדה הספרדית.

			יהודי המערב בארץ ישראל לפני המאה ה־19

			בלב יהודי המערב קיננה אהבה עזה ודבקות לארץ ישראל, שהתבטאה בין השאר בעלייה המתמדת לארץ. מתיעוד רב ומגוון עולה כי מוסלמים ויהודים מוגרבים הגיעו לירושלים החל מן הכיבוש המוסלמי במאה השביעית, ומספרם הלך וגדל בתקופה העות'מאנית. אין תקופה בתולדות היישוב היהודי בארץ ישראל באלף השני לספירה שלא נמצאו בה יהודים מערבים. כבר במאות ה־12 וה־13 ישנן עדויות על יהודים מערבים בירושלים. עלייתם גברה לאחר כיבוש המזרח התיכון על ידי התורכים במאה ה־16. בתקופה העות'מאנית גם היגרו גם מוסלמים רבים מצפון אפריקה לארץ ישראל והם שהקימו ליד שער האשפות את "שכונת המוגרבים". 

			במאה ה־15 מספר ר' עובדיה מברטנורא על ארבע עדות בירושלים: המסתערבים, האשכנזים, המערבים והספרדים.3 ואמנם, כבר בתחילת המאה ה־17 נשלחו שד"רים לצפון אפריקה לאסוף כספים, ובאיגרתם נאמר כי "רוב עניי הקהל הזה הם עניים הבאים מארצות המערב". על האיגרת חתומים שלושה עשר מחכמי המערבים בירושלים.4 אנו שומעים על עלייתם של כמה מחכמי המערב לארץ ישראל במאה ה־18 כשהנודע שבהם הוא ר' חיים בן עטר, בעל אור החיים, שעלה דרך איטליה, אסף סביבו קבוצת תלמידים והקים ישיבה בירושלים.5 במאה ה־19 גברה העלייה לארץ ישראל מכל ארצות הגולה ואף מצפון אפריקה. תרמו לכך המצב הבינלאומי וההתעוררות היהודית הפנימית, אך לא כאן המקום להרחיב בסוגיה זו.

			עליית יהודי צפון אפריקה במאה ה־19

			בשנות השלושים של המאה ה־19 שלט בארץ ישראל מוחמד עלי, שליט מצרים. הייתה זו תקופה של הקלה יחסית ליהודים בארץ ומספרם של יהודי ירושלים הלך וגדל. בשנים אלו הגיעו גם ראשוני היהודים מן המערב. הגורמים לעלייתם בתקופה זו היו שלושה: המצב הבינלאומי, גזירות ופרעות וציפיות משיחיות.

			א) המצב הבינלאומי

			שקיעתה של האימפריה העות'מאנית הביאה למלחמות בכל אזור הים התיכון. כתוצאה מכך נפלו ארצות צפון אפריקה בזו אחר זו בידי הצרפתים בתהליך שנמשך לאורך רוב המאה ה־19. המלחמות בצפון אפריקה, בנוסף לחדירת המעצמות לארץ ישראל והקמת הקונסוליות בארץ (משטר הקפיטולציות), הקלו על עלייתם של יהודים מארצות הגולה השונות, לרבות יהודי צפון אפריקה. גם דרכי התחבורה בים וביבשה השתפרו והדבר הקל על העלייה.

			ב) גזירות ופרעות

			במשך כל המאה ה־19 סבלו יהודי צפון אפריקה מפרעות ומגזירות קשות, וכתוצאה מלחץ זה נדדו רבים מהם מעיר לעיר בעירום ובחוסר כול ורבים עזבו. קשה לאמוד בדיוק את מספר העוזבים, אך נראה כי רק חלק קטן מהם הגיע לארץ ישראל. רובם התיישבו במצרים ובסוריה ומעטים בארצות שונות באירופה.

			אחת העדויות על מצבם הקשה של יהודי צפון אפריקה בשנות הארבעים של המאה ה־19 מצויה במכתב מיום 13.9.1844. יהודי ממוגדור שבמרוקו כותב לאחיו בלונדון בין השאר:

			כשלוש מאות יהודים, אנשים, נשים וטף התאספו בביתו של הא' יוסף אלמאליח ויחסמו את כניסות הבית. היריות שברו את דלתות החנויות ובזזו את כל שמצאו [...] הא' וילשיר [הקונסול הבריטי — י"ב] [...] הבטיחני [...] שאם תהיה איזו הזדמנות של בריחה באיזה אניה אירופית, דאוג ידאג לי ולמשפחתי [...]

			בבקר שברו הערבים את דלתות "הקסבה" [...] ויבזזו את כל הבא לידם [...] הרבה נפשות נטבחו בעיר, מלבד הרבה נשים ונערות שנלקחו על ידי הנבלים לסיפוק תאוותם [...] עתה מתגלגלים היהודים ממקום למקום [...] כולנו גם אלה שהיו פעם אמידים [...] נהפכנו לעניים מרודים בלי פרוטה ובלי מחסה[...]6

			עדות זו היא אחת מרבות על מצבם של יהודי צפון אפריקה בתקופה זו.7 

			משה מונטיפיורי, שביקר במרוקו בשנת 1860,8 פעל רבות לעזרת יהודיה, אך לקראת סוף המאה מצבם הלך והחמיר. ככל שגברו הפרעות והגזירות חל גידול באנשי העדה המערבית בירושלים.

			ג) ציפיות משיחיות

			במאה ה־19 התרבו השמועות בין יהודי צפון אפריקה, כי עשירי היהודים כרוטשילד ומונטיפיורי עומדים לקנות את ארץ ישראל מידי התורכים. הנוסע הנוצרי באזילי, שביקר בארץ בשנים 1847-1846 מספר כי: "בזמננו גוברת והולכת עליית היהודים מהארצות הברבריות [...] התחבורה הנוחה וגם השמועות על הסובלנות הדתית ועל סדרי האזרחות הטובים [...] מסייעים לעלייה זו". סיפורים דמיוניים שהתפרסמו בעיתונים על משא ומתן כביכול בין השולטן לבין בנקאים עשירים מזרע ישראל על מסירת ארץ ישראל לידיהם, הפיחו חלום של תקווה לתקומת ממלכת יהודה ובניין בית המקדש.9

			ניסיונות ראשונים להקים עדה עצמאית

			בשנות השלושים של המאה ה־19 התרבו יהודי המערב בירושלים ונעשו ניסיונות ראשונים להתאגד באופן עצמאי, ובעיקר לשלוח שד"רים ולאסוף כספים לאנשי העדה. הרעת המצב החומר בירושלים הביאה למאבק גובר והולך על סכומי הכסף שהגיעו מחו"ל ודרבנה את המערבים להתארגנות נפרדת. המערבים גם חשו עצמם שונים ונבדלים מן הספרדים הן בשל נתינותם הצרפתית והן בשל השוני במנהגים, בשפה ובאורח חיים.10 הרצון להתבדל הושפע גם מהקמתו של כולל הו"ד [= הולנד ודויטשלנד] שהחל להתארגן בסוף שנות השלושים. ר' אליעזר ברגמן, ממייסדי כולל הו"ד, עזר למערבים בניסיונות ההתבדלות שלהם מן הספרדים.11

			מנהיגי העדה בתקופה זו היו ר' משה תורג'מן ובנו יעקב, שהגיעו לירושלים מטבריה, שממנה גורש האב לאחר שהסתכסך עם ראשי העדה הספרדית בעיר. בשנת 1834 היה ר' יעקב שד"ר לא רשמי בארצות צפון אפריקה.12 ההנהגה הספרדית, שהדבר נודע לה מן השד"ר הרשמי ששהה שם, ניסתה לטפל בדבר בקשיחות רבה, אך המערבים המשיכו בניסיונותיהם ושלחו מכתבים על שמדכאים אותם ומקפחים אותם בחלוקת ההכנסה שמגיעה מחו"ל. הוויכוח החריף בשנות הארבעים, כשהמערבים טענו כי הכסף המגיע מצפון אפריקה מיועד להם ואילו הספרדים שמים ידם עליו שלא בצדק ונותנים להם רק פירורים ממנו. בכך הסתמכו על התקדים של האשכנזים, שחלק ניכר מן הכספים מאירופה הגיעו לכיסם.13 סכסוכים בין העדות השונות בירושלים על רקע דומה ידועים גם מן המאה ה־18 בין האשכנזים והספרדים.14 שני קונטרסים שנשלחו לחו"ל בשנות הארבעים ששרדו, האחד של הספרדים כנגד המערבים והשני של המערבים כנגד ההנהגה הספרדית, חושפים את חריפות המאבק בין שתי העדות.

			הספרדים הפיצו קונטרס, "עדות לישראל", ובו האשימו את ראשי המערבים בהתקשרות למיסיון, שניסה אז לפרוש רשתות בירושלים ("כי נכנסו אב ובנו [...] אצל רוח הטומאה"). הם האשימו את ר' משה ור' יעקב תורג'מן בהסתה לפירוד ובהדחת העולים החדשים כנגד הממסד הקיים ("מקצת מערבים חדשים [...] ויהי עליהן לראש ולקצין"), בשליחת שד"רים ללא רשות לצפון אפריקה ובהפצת מכתבי פלסתר בחו"ל ("יעלה בידם להסיב את לב בני ישראל אשר מארצות המערב להחזיר את כל הנידר והנידב להם לבדם"). כל ההאשמות האלו והאשמות אחרות כלולות בקונטרס של הספרדים, שחששו מאוד מניסיונות הפירוד של המערבים כי ראו בכך ראשיתו של תהליך שבו יפסידו את השלטון בירושלים שנבע הן מכוח סמכותם כנתינים עות'מאנים והן עקב שליטתם על מקורות הכסף שהגיע מחו"ל.

			המערבים ענו להם בקונטרס "משפט לאלקי יעקב", שגם הוא הופץ בחו"ל ועותק יחיד ממנו שמור בספרייה הלאומית. בקונטרס זה מקוננים המערבים על מר גורלם ועל עוניים הרב, תוך שהם מדגימים זאת על אחד המערביים ("מוטל על ערש דווי [...] בבית אפל [...] כמו לול [...] והעידו אחר פטירתו [...] שהיה ערום מבלי לבוש ובשרו דבוק ממש על חתיכת מחצלת"). הם טוענים על זכותם לשלוח שד"רים לעצמם, בהסתמכם על תקדימים הן של האשכנזים והן של המוגרבים הגויים, הנעזרים בתרומות המגיעות מצפון אפריקה. לטענתם, הספרדים מקפחים אותם בכל התחומים וגובים מהם מסים כבדים ("ואין נותנים לנו אפילו חלק קטן"). כמו כן הספרדים בזים להם על מנהגיהם השונים משלהם ("כי חרפת אדם לוקח כל הנקרא בשם מערבי [...] שאינם מתנהגים בנימוסים בעניני מאכל ומלבושיהם"). וכן, שהספרדים אינם קוברים את מתיהם כלחץ על ניסיונות הפירוד. המערבים פחדו לחתום את שמותיהם בסוף הקונטרס מחשש להתנכלות מצד הספרדים. 

			בסכסוך קשה זה לא בחלו הספרדים באמצעים חריפים ביותר. ר' משה תורג'מן ויעקב בנו נעצרו על ידי המשטרה התורכית והוכו עד זוב דם בבית המעצר ונמנע מהם לצאת בשליחות לאסוף כספים בצפון אפריקה. הקונסול הצרפתי לא הגן עליהם, ורק בהתערבותו של מונטיפיורי שוחררו השניים ממעצרם. סערת הרוחות בירושלים הכתה גלים גם בתפוצות ועיתונים יהודיים שונים בגרמניה ובאנגליה דיווחו על כך. 

			בראש ההנהגה הספרדית בירושלים עמד באותה עת החכם באשי הראשון, הראשון לציון אג"ן (חיים אברהם גאגין), שהגיע לכס הרם לאחר מאבקים וסכסוכים. הוא ונתמך על ידי חוגים מסוימים שבקרב האשכנזים בירושלים ועל ידי ה"פקידים והאמרכלים" וקבוצות אחרות בירושלים. נגדו עמדה אופוזיציה המורכבת מכל הגופים שניסו להיפרד מעול ההנהגה הספרדית כדי ליהנות יותר מכספי החלוקה. הקבוצה האופוזיציונית כללה, בין השאר, את המערבים וכולל הו"ד, שנתמכו על ידי מונטיפיורי ומתנגדי משטר "החלוקה" במקומות שונים באירופה. הדבר ניכר בקונטרסים הנזכרים לעיל ובהסכמות ובחתימות השונות הנלוות לכל קונטרס. על קונטרס הספרדים "עדות לישראל" הסכימו רבני הספרדים בטבריה ובדמשק וראשי הפרושים והחסידים בירושלים. ממקורות אחרים ידועה גם תמיכתו של ועד "הפקידים והאמרכלים" בראשל"צ גאגין.15

			באמצע שנות הארבעים, עם שוך הסכסוך, חתמו שני הצדדים על הסכם שכונה "שלום ירושלים", ובו ביטלו הצדדים את טענותיהם.16 אך בסוף שנות הארבעים המשיכו המערבים בדרכים יותר שקטות ומחתרתיות בניסיונותיהם לפעול בדרך עצמאית בהשגת כספים מחו"ל מאחורי גבם של הספרדים. סייע להם בכך ר' אליעזר ברגמן, ממייסדי כולל הו"ד, שעלה מגרמניה בשנת 1835, והיה באופוזיציה לממסד הקיים. ביומנו של ברגמן נשמרו העתקי מכתבים המספרים על עזרתו למערבים. הוא העמיד להם חדר בביתו ששימש בית כנסת וישיבה ושמה "נר המערבי", ותיווך בינם לבין שני סוחרים יהודים עשירים בגיברלטר ובבירות (אברהם לארידו ומאיר רוזנטל), אשר העבירו אליו את הכספים מצפון אפריקה שיועדו למערבים בירושלים בלי שההנהגה הספרדית והפקידים והאמרכלים ידעו על כך.

			עליית ר' דוד בן שמעון והקמת העדה הנפרדת

			בשנת 1854 עלה לירושלים מרבאט שבמרוקו הרב דוד בן שמעון המכונה "צוף דב"ש", ובעקבותיו הגיעו רבים מתלמידיו ועולים נוספים. הגידול המהיר של העדה המערבית בעקבות בואו של ר' דוד בן שמעון, שהיה אישיות תקיפה וחזקה, תלמיד חכם גדול ומכובד מאוד בעיני עדתו ובעיני ההנהגה הספרדית, הביא להצלחת ההפרדה של העדה המערבית מן העדה הספרדית וארגונה מחדש. לזכותו שרשרת של פעולות ברוכות למען העדה המערבית בירושלים למן שנת עלייתו ועד לשנת פטירתו (1880): בשנים 1860-1854 הוא הנהיג את עדתו, שהייתה עדיין חלק בלתי נפרד מן העדה הספרדית. בשנת 1860 הגיע להסכם ("פשר") הראשון, שקבע את הפרדת העדות תוך קיום יחסי גומלין וזיקה הדדית בין המערבים לספרדים.17 הסכמים כאלה, שחודשו אחת לעשר שנים לערך עד מלחמת העולם הראשונה,18 מלמדים על טיב היחסים שבין העדות. 

			להלן עיקרי הסעיפים חוזרים על עצמם בהסכמים השונים בשינויים קלים:

			א. 	הסכם על חלוקת הכספים המגיעים מחו"ל כשהמערבים מקבלים אחוזים מהכנסת הספרדים ולהיפך. בדרך כלל הסכומים לא הספיקו לכלכלת עניי המערבים, וגם לאחר חתימתם נשמעות מפיהם תלונות רבות.19

			ב. 	היתר לעדה המערבית לשלוח שד"רים משלה, אך בהסכמת ההנהגה הספרדית. ואכן ידוע כי שד"רים מערבים רשמיים החלו פוקדים בעיקר את צפון אפריקה בתדירות גוברת והולכת החל מאמצע שנות השישים.20

			ג.	מינוי ראש אב בית־דין לעדה המערבית (תחילה ר' דוד בן שמעון ואחרי מותו אחרים) כמנהיג רוחני וחומרי לעדה, הכפוף לראשל"צ, הביא לאוטונומיה שבשיפוט הפנימי של העדה.

			ההסכמים אמנם חודשו אחת לעשר שנים לערך, אך סכסוכים פרצו מדי פעם על רקע חלוקת הכספים, ענייני קבורה שהיו קשורים בתשלומים שונים, כגון מסי נפטרים, ענייני ירושה ומס קבורה ובעיקר במסים הנגבים מקרובי הנפטר.21

			לאחר שהנהיג את העדה בין השנים 1866-1860, ראה ר' דוד בן שמעון כי המשא כבד עליו, והעניים מבני עדתו שהתרבו בירושלים הביאוהו להקמת ועד לעדה ובו שבעה אנשים שיעזרו לו במילוי תפקידו. לוועד נבחרו כמה מחכמי העדה, ובתפקידים המרכזיים של מזכיר וגזבר כיהנו שלמה אבו־שדיד ומימון עמיאל — שניים מעשיריה שעלו באותן שנים ממרוקו.22 הוועד, בהנהגתו של ר' דוד בן שמעון, שלח שד"רים לחו"ל, ומשנת 1862 עד שנת 1880, שנת מותו של ר' דב"ש, ידוע על שמונה שד"רים שיצאו בשם העדה, אך לדעתי היו כנראה שד"רים נוספים שלא נמצאו כתבי שליחותם.

			בין פעליו החשובים של ר' דב"ש היו מפעלי בנייה למען אנשי עדתו: בשנות השישים של המאה ה־19 החלו תושבי ירושלים, בעזרת נדיבים יהודים בחו"ל, להקים שכונות ושיכונים בין החומות ומחוצה להן. כמה משכונות אלו זכו שתולדותיהן יסופרו במפורט. אך כדאי לציין כי השכונה הראשונה שהוקמה מחוץ לחומות על ידי אנשי ירושלים (שכונת "בתי טורא", או "ימין משה", נבנתה על ידי מונטיפיורי בשנת 1860) לא הייתה "נחלת שבעה" המפורסמת אלא "מחנה ישראל" שהוקמה על ידי ר' דב"ש והוועד שלו למען אנשי העדה המערבית. שכונה קטנה זו נבנתה ליד שכונת ממילא, ושרידים ממנה נשארו באזור מלון המלך דוד עד היום. שכונה זו, שהחלו להקימה בשנת תרכ"ז (1867), נעזבה כמה פעמים ויושבה מחדש גם במאה ה־20.23 ר' דב"ש גם הקים בתי מחסה לעניי העדה בתוך העיר העתיקה ובנה בתי כנסת, ישיבות ותלמוד תורה.24

			על פעילותו הספרותית ידוע לנו מתוך כמה ספרים שחיבר בענייני הלכה ושו"ת, שענה לארצות שונות. ספר אחד הודפס עוד בחייו וחלק נוסף מכתביו יצא על ידי בנו, ר' רפאל אהרן בן שמעון, יליד ירושלים, שיצא כשד"ר לצפון אפריקה, היה אחר־כך רבה הראשי של אלכסנדריה שבמצרים ונפטר בשנות השלושים של המאה ה־20 בתל־אביב. כל ספריו של ר' דב"ש עוסקים בדיני יישוב הארץ וחיבת הארץ, ואין ספק כי משתקפים בהם גם מעשיו למען יישוב הארץ ולמען עדתו. שמות ספריו: שער החצר (ירושלים, תרכ"ב), שער המפקד (נא אמון, תרס"ח), מצוּר דבש (ירושלים, תרע"ב). 

			ר' דב"ש נפטר בשנת 1880 בירושלים ופטירתו גרמה צער רב לאנשי ירושלים מכל החוגים. בעל החבצלת הספידו כך: "אבל כבד ליהודים היה היום הזה כי אבידה גדולה אבדה לאחינו תושבי ירושלים". בהמשך באה סקירת מפעלי חייו ונאמר שם בין השאר: "מעודו לא התערב בדברי ריבות [...]".25 אחרי מותו עזבו רבים מאנשי העדה המערבית את ירושלים.

			מצבה החברתי והכלכלי של העדה

			הגורמים המרכזיים שהשפיעו על רצונם של יהודי המערב בירושלים להקים לעצמם מסגרת נפרדת היו הגידול במספרם, היותם עניים מרודים ורצונם לשפר את מעמדם הכלכלי. הם שאבו עידוד מהקמת כוללים נפרדים לאשכנזים, ובעיקר מכולל הו"ד. חולשתה של ההנהגה הספרדית עזרה למערבים להתארגן כעדה נפרדת.

			בשני דו"חות — האחד משנות החמישים של המאה ה־19, שהוכן עבור מונטיפיורי26 והשני משנות השמונים של המאה ה־19 שהכין יחיאל מיכל פינס עבור קרן משה מונטיפיורי,27 יש מידע מעניין על העדה המערבית.

			בדו"ח שהוכן לפי בקשתו של מונטיפיורי בשנת 1856 רשימת של אנשי העדה משלח ידם, זמן עלייתם לארץ ומספר הנפשות במשפחה. יש בו, בין השאר, שמות של האלמנות והיתומים, מספר בתי הכנסת ובתי המדרש של העדה ובתעודה קצרה מופיעה בקשתם של אנשי העדה המערבית למונטיפיורי שיפעל למען שיבוצם בעבודה חקלאית. הדו"ח של פינס, משנות השמונים של המאה ה־19 קטוע ושריד ממנו נותר בארכיון הציוני בירושלים. בדו"ח מצוינים שמות אנשי העדה, מקום הולדתם, שנת עלייתם לארץ, מקצועם, גילם ומספר הנפשות בביתם.

			מתוך שני דו"חות אלה, מעיתונות התקופה בארץ ובחוץ־לארץ, ממכתבי שד"רים, מן הספרות הרבנית של התקופה ומדיווחיהם של מבקרים מחו"ל — עולים חיים הקשים של אנשי העדה המערבית בירושלים במאה ה־19. רבים מהם היו זקנים וזקנות שבאו להעביר את שארית ימיהם בירושלים, אך כאן התגוללו באשפתות ללא תנאי מגורים אלמנטריים וללא אמצעים מינימליים למחייתם. חלק מן העולים, שבאו עם משפחותיהם, היו במיטב שנותיהם, ולו ניתנה אפשרות בידם היו עובדים לפרנסתם, אך זו נמצאה בקושי בירושלים. בין מקצועות הנפוצים ביותר בדו"חות הנזכרים אנו מוצאים "תופר מנעלים בלויים", מקצוע שלא פרנס את בעליו.

			מצבם הקשה של בני העדה המערבית השתקף גם בדו"חות שהגישו ההיסטוריון צבי גרץ, שביקר בארץ ישראל בשנת 1872,28 וסמואל מונטגיו, שביקרו בארץ בשנת 1875 מטעם ועד שליחי הקהילות באנגליה.29

			גם ההסכמים עם הספרדים, שבהם ניתנו למערבים אחוזים מסוימים מכספי החלוקה, וגם שליחת השד"רים, לעדתם לא פתרו כנראה אלא חלק קטן מן הבעיות, ורבים מאנשי העדה עזבו את ירושלים. חלקם התיישבו בערים אחרות שהיה בהן היה ריכוז של מערבים, כמו טבריה וחיפה, וחלקם ירדו למצרים ולסוריה, שבהן היו קהילות של יהודים מערבים.

			ערב מלחמת העולם הראשונה מנו המערבים בירושלים כ־3,000.30

			רבני העדה ופרנסיה בסוף המאה ה־19

			עם מותו של ר' דוד בן שמעון בשנת 1880, החלה תקופת שפל בהנהגת העדה. ברוח אישיותו החזקה והאוטוריטה שלו, ליכד ר' דב"ש את העדה, אך אחרי מותו אנו שומעים על סכסוכים בלתי פוסקים הן בין רבני העדה על תפקידי הרב הראשי של העדה והן בין העסקנים, כשמדי פעם היו חילופין ומהפכות בוועד.31 כך למשל נתגלעו חילוקי דעות בין הרב יששכר אצראף לבין הרב רפאל אלעזר הלוי בן־טובו על כהונת רב העדה, כשלבסוף נבחר הרב בן טובו והרב אצראף נתמנה לסגנו, ועם פטירתו של הרב בן טובו בשנת 1886 נתמנה במקומו לרב העדה וכיהן בתפקידו עד לפטירתו בשנת 1892. במקומו נתמנה הרב משה מלכה, שכיהן כרב העדה עד שנת 1899. הרב מלכא יצא כמה פעמים כשד"ר והצליח בתפקידו, אך שבמשך כהונתו, ובעיקר בסופה, קמו עליו עוררין והיו עליו רינונים בעניין כספי השליחות. פולמוס חריף פרץ בעדה המערבית, שהתפשט גם בשאר העדות בירושלים, כשהקהילה נחלקת לחסידיו ומתנגדיו. מתנגדיו, שבראשם הרב נחמן בטיטו, העלו טענות רבות והאשימוהו במעילה בכספי העדה. בין יריביו הקשים היה גם אליעזר בן־יהודה, שנלחם נגד משטר החלוקה בכלל. בשנת 1899 הודח הרב מלכא והרב בטיטו נתמנה במקומו.32 הרב בטיטו כיהן כרב העדה עד ערב מלחמת העולם הראשונה ואף מילא את מקומו של הראשון־לציון בשנים 1909-1907.33 העדה המערבית המשיכה לפעול בתקופת המנדט הבריטי בארבע ערי הקודש, והלכו והשתלבו ביישוב החדש.34 

			פרק 16 

			עזרתו של ר' אליעזר ברגמן 
למערבים בירושלים 

			בפרק על תולדות העדה המערבית בירושלים1 להלן שלוש תעודות הדנות בעזרתו של ר' אליעזר ברגמן למערבים בירושלים בניסיונותיהם להיפרד מן העדה הספרדית ולהקים עדה עצמאית. 

			בשנות השלושים של המאה ה־19 התרבו בהדרגה יהודי המערב (צפון־אפריקה) בירושלים. רובם היו עולים, בעיקר ממרוקו, ובחלקם עברו לירושלים מערי הגליל — צפת וטבריה — אחרי רעש תקצ"ז (1837), ואף קודם לכן.2 בעוד שבשנות השלושים מנו המערבים בירושלים רק כמה עשרות נפש, בשנת 1866 היו 702 נפש3 ובשנות השבעים — כ־1,000. בסוף המאה היו למעלה מ־2,000 מערבים בירושלים4 מתוך 28,000 כלל תושביה שמהם 13,000 ספרדים. 

			גידול מתמיד זה, כשרוב העולים הם עניים מרודים, הביא לכך, שניסו להתארגן באופן עצמאי כשהם טוענים כנגד העדה הספרדית השלטת בירושלים, שבה נכללו גם הם, על הקיפוח ב"חלוקה".5 בשנות השלושים ניסו ר' משה תורג'מן ויעקב בנו לארגן את המערבים כעדה נפרדת. ר' יעקב תורג'מן אף יצא כשד"ר לצפון־אפריקה שלא על דעת הספרדים.6 הספרדים שראו בכך פִּרצה בחומת ההנהגה, בסדרי השליחות ובחלוקת הכספים, לחמו בהם בכל עוז. בתחילת שנות הארבעים החריף המאבק בין המערבים לספרדים בעיקר עקב ריבוי העולים מצפון־אפריקה. על מאבק זה נותרו בידינו עדויות רבות.7 הספרדים, שבראשם עמד הראשון־לציון התקיף, שהיה החכם באשי הראשון — ר' חיים אברהם גאגין (אג"ן),8 האשימו את המערבים בהתקשרות למיסיון ונעזרו בשלטונות התורכיים ובקונסול צרפת כדי למנוע יציאת שד"רים מערבים לחוץ לארץ. 

			המערבים מצדם נעזרו במונטיפיורי ופרסמו קונטרסים בחוץ לארץ כדי להזעיק את דעת הקהל לטובתם. בין המסייעים למערבים בירושלים הם מציינים גם כמה אשכנזים.9 בתעודות המתפרסמות כאן10 עדויות נוספות על עזרת האשכנזים למערבים. 

			על ידי הקמת כולל נפרד וניסיונות הפרודוקטיבזציה שלהם,11 היוו ר' אליעזר ברגמן וחבריו בכולל הו"ד אופוזיציה, הן לממסד הספרדי בירושלים שהפסיד בכך מכספי החלוקה והן לפקוא"מ באמשטרדם, שטיפלו בהעברת הכספים ממערב אירופה ליישוב בארץ ישראל. מוסד הפקוא"מ, שייסדוהו אנשי האורתודוקסיה המערב־אירופית, התנגד לכל חידוש בחיי היישוב בארץ ישראל. 

			יש להניח שהמערבים נטלו דוגמה מאנשי כולל הו"ד בבואם להקים לעצמם כולל נפרד. ואכן, טענותיהם דומות לאלו של אנשי כולל הו"ד.12 הם התלוננו שהכסף הנשלח מצפון־אפריקה אינו מגיע כלל לידיהם, אלא לידי הספרדים בלבד ודרשו להשוות מעמדם למעמד האשכנזים הנהנים מהכספים המגיעים מאירופה. 

			בתוך המאבקים הללו ניכרות שתי קבוצות. האחת, הממסד הספרדי והפקוא"מ, שהתנגדו לכל שינוי בסטטוס קוו בענייני החלוקה (בענייני חינוך היו הספרדים יותר מתונים מאשר הפקוא"מ). הקבוצה השנייה הורכבה מכל הגופים האופוזיציוניים ביישוב שטענו על קיפוח כלכלי כמו אנשי הו"ד, האשכנזים והמערבים שנתמכו גם על ידי מונטיפיורי, אשר שאף לחידושים בחיי היישוב. 

			מתוך התעודות המתפרסמות כאן מתברר, שבסוף שנות הארבעים המשיכו המערבים בניסיונותיהם לפירוד מן הספרדים. בשנת תר"ח (1848)13 הם שלחו שני שד"רים לצפון־אפריקה שלא על דעת הספרדים. האחד, מימון פיצ'יצ'א,14 מראשי המערבים בירושלים שהתסיסו את עדתם זה כמה שנים כנגד העדה הספרדית;15 השד"ר השני — אשכנזי(!) — ר' שמעון שפירא,16 עדות נוספת על עזרתם של האשכנזים למערבים. 

			הבעיה שעמדה בפני השד"רים הללו הייתה כיצד להעביר את הכסף שאספו בצפון־אפריקה לאחיהם המערבים שבירושלים בלי ידיעת הפקוא"מ והעדה הספרדית, כדי שלא ייפול בידיהם ויחרימוהו כפי שכבר קרה בעבר.17 לשם העברת הכספים התקשרו המערבים עם ר' אליעזר ברגמן, שנתן להם גם חדר בדירתו לשם הקמת ישיבה שנקראה "נר המערבי" והסכים לתווך בהעברת הכספים שאספו שני השד"רים הללו. לצורך זה נקבעו שתי תחנות ביניים. האחת בגיברלטר, אצל הסוחר אברהם לארידו, והשנייה בבירות, אצל הסוחר מאיר רוזנטל. הכסף נשלח מצפון־אפריקה לגיברלטר, משם לבירות והועבר לירושלים לידי ברגמן שמסרו למערבים.18 כדי להחיש את העברת הכסף שלח ר' אליעזר ברגמן לאברהם לארידו בגיברלטר שטר ראשוני על סך 200 גרושים ספרדים.19 ברגמן מבקש במכתבו מלארידו להחיש את העברת הכסף כדי לעזור למערבים שמצבם קשה.20 במכתבם ללארידו21 מתלוננים המערבים על מר גורלם ומספרים מה שעוללו להם הספרדים בעבר, ועל כך שהם מונעים מהם עזרה כלכלית ממשית בהווה. תלמידי החכמים המערבים אינם נהנים בכלל מן החלוקה, ולפיכך הוצרכו לשלוח את שני השד"רים ומסתבר שהללו נתקבלו בעין יפה בצפון־אפריקה. הם מבקשים מלארידו שייטול על עצמו את עניין העברת הכסף, כי הספרדים החרימו את מה ששלחו השד"רים עד כה. על מכתב המערבים חתום ר' משה תורג'מן, שכבר בשנות השלושים החל במאבקו למען העדה המערבית. 

			מכתבו של ר' אליעזר ברגמן ללארידו מהווה אישור למצבם הכלכלי הקשה של המערבים בירושלים כפי שהוא עולה גם מתיאורים רבים אחרים.22 עדותו של ברגמן חשובה לנו מכיוון שבהאשמות ההדדיות שהחליפו המערבים והספרדים קשה לקורא לרדת אל האמת, ואילו מדברי ברגמן, שעדותו מהימנה יותר בעניין זה, עולה התמונה, כי אכן קופחו המערבים קשות על ידי הספרדים, שאף השתמשו כנגדם באמצעים אלימים.23  

			נראה כי אחד הגורמים להתעוררות מחודשת של המערבים בשליחת שד"רים ובהקמת עדה נפרדת נעוץ במותו של החכם באשי רח"א גאגין שנפטר בכ' באייר תר"ח (1848).24 ואכן, נרמז הדבר במכתבו של ברגמן.25 גאגין עצמו, שהיה כאמור תקיף ביותר והרבה להיות מעורב בסכסוכים אחרים בירושלים,26 לחם בחריפות במערבים ובניסיונות הפירוד שלהם. הקונטרס "עדות לישראל" חובר בהשראתו. במכתבים אלה, המתפרסמים כאן, נוספת לנו חוליה בשרשרת ניסיונות הפירוד של המערבים. ניסיונות אלה, שהחל בשנות השלושים, נמשכו ביתר שאת במשך כל שנות הארבעים והגיעו לקיצם רק אחרי עלייתו של ר' דוד בן שמעון ממרוקו בשנת 1856, והוא שהצליח להקים עדה מערבית עצמאית בשנת 1860.27 

			 

			 

			תעודה א — מכתבם של המערבים לאברהם לארידו 

			בעזרת השם 

			אחרי איגרת אחינו המערבים שצורתה כזה: 

			טו"ב לחודש חשוון שנת תר"ט [= 13.11.1848] נומירו 2 

			ראש על ארץ רבה. אב הזמן קרי' עמו עוז ותושיה ולו שם כשם הגדולים ומלכי צדק מלך שלם רב פעלים כל פריו קודש הילולים חוק לישראל יושב אוהלים כבוד מורנו הרב רבי אברהם לארידו ישגה שלומו מאוד כן יהי רצון. 

			הכתב והמכתב נוטה כנהר שלום אמרי לה בכפילא שלום ושלום ורחמין מבעיא מן קדם אל' שמ', הנה זה עומד אחר כתלנו כותל המערבי למען יאריך ימים על ממלכתו עד בוא התשבי ילכו גאולים. 

			אורחותינו אלה יוצאות חנונות בבכי יבואו ובתחנונים תובילם עינא וליבא תהי צרורות מעלין את המדומע עוברי בעמק הבכא מעין ישיתיהו כנחלים נטיו רבו הנוטפים על הזוחלין, אם אמרנו נבוא העיר כל פרשת העיבור כמה הרפתקות דעדן עלן אריכנא מגילתא לארכה ולרחבה,28 אפס קצהו תראה בק"ן סיפור המעשה ששלחנו בחודש הזה ליד כבוד תרות עם יוסף בן חמו ההולך מהכא לארג'יל (אלג'יר) ומשם יקיים מיצוות שילוח ליד רום כבוד תורתו, והוא מועתק בכתב יד אהובנו הרב כבוד מורנו הרב נחמי' גאביזון נרו יאיר, אשר שם סיפורים יקוננו קצת צרותינו, הן עברו על נפשותינו המים הזדונים מה שאין הפה יכול לספר, כמעט גווענו אבדנו לולי ה' שהיה לנו שעשה עימנו ניסים גדולים, אחד הרואה ואחד השומע את כל התלאה אשר מצאתנו הרי זה בכי יותן, ונוסף גם הא דוחק הפרנסה חסרון כיס קשה, שהממון הנכנס ביד הכולל עזרה ננעלת, אין מגיע לנו ממנו הנאה ולא תועלת, באמרם שהוא מיוחד לצורך הוצאות יישוב העיר דווקא, אין לנו רשות להשתמש וגומר, גם הישיבות וההקדשות שמהם מתפרנסים התלמידי־חכמים, מי שיש לו אחת, אחת־ושתים וכולי, אין לו שום מגע בהם, באמרם שהם ירושה להם מאבותיהם וזר לא יקרב אליהם. מי שיש לו אב יחיה, מי שאין לו אב ימות, אין ישיבה בעזרה, פוק תני לברא [= לך ולמד בחוץ]. ואנחנו לא נדע מה נעשה מאין יבוא עזרנו. אי לזאת הוכרחנו לשלוח לקרית חוצות את השד"ר הרב כבוד מורנו הרב רבי מימון פיציצא הי"ר29 והרב כבוד מורנו הרב רבי שמעון שפירא הי"ו,30 וכעת קיבלנו מכתב מהני שד"ר מבשר ואומר שכבר נתקבלו במערב ועשו להם נדבה וקבעו שם קופות לשם ישיבת נר המערבי שבירושלים, והיה הממון המקובץ בנדבה ובקופות הנזכרות הכול יהיה נשלח ביד הקדוש כבוד תורתו עליון, כי לו יאה, כי שמענו מטיבותיה דבר גדול המעשה כי חפץ חסד הוא, ניכר בשמו במעשיו ובמקומו, ובכן הוכרחנו ועשינו פאטור [= סוכן] אחד בבאירוט, זה שמו רוזנטאל, כדי שכל המעות והמכתבים שיבואו לנו צריכים לבוא דרך באירוט, והוא יקבל אותם ויקיים מיצוות שילוח. לכן כל המכתבים שישלח לנו יניחם בקובירטא [= מעטפה] אחת ויכתוב מלמעלה שם הפאטור הנזכר בבאירות. ומכאן מודעה רבה שמזמן היות השד"ר דנן בארג'יל שלחו לנו מעט ממון ולא בא לפי המקבל, אי לזאת חששנו פן ואל חס ושלום, אם ישלח לנו כבוד תורתו, שמא לא יגיע תיכף, לזאת הוכרחנו להוציא עליו פוליסא אחת בסך שני מאות דורוס31 בחתימת־יד הרב המפורסם כבוד מורנו הרב רבי אליעזר ברגמן השם ישמרו ויחיו, ויען שאינו מדרך לחתום בתוך הפוליסא שניים־שלושה, לזה חתם הוא לבדו דווקא. ובעזר השם כשיפרע רום כבוד תורתו או יקבל לפרוע, יודיענו תיכף עם הפושטא ונשלח לו קבלה, אף כי יד עניי אנן, עיילי בלא בר, לעשות הדבר הזה, ואינו מחוק דרך ארץ שלא בא לנו ידיעת מרום כבוד תורתו, מכל מקום סמכנו על השד"רלן שכותבין שהממון בא ליד כבור תורתו וגם סמכנו על רוב אהבתו וחמלתו וחסידותו ובפרט שהדבר נוגע לסכנת נפשות דנפישין נפוחי כפן בצוקי טברי' מדלית איסר ואין רעב בעיר ועול החובות השתרגו עלו על צווארנו וגדול פיקוח נפש שדוחה וגו' וההכרח לא יגונה ולא ישובח, ועמך הסליחה להשגיח עלינו בעינא פקיחא זו היא שימת עין, ובבוא הפוליסא הנז' לידו יגדל פרעון הנז' ושכרו מן השמיים ואנחנו נברך על המוגמר בעת הוצאת פתאום מאת נוהו בבית מדרשו של הרב הנז'. כי שם קבענו לפי שעה ישיבת נר המערבי עד אשר ירחיב ה' את גבולנו ושלמי חובה להרב כבוד מורנו הרב רבי שלום אפלאלו ושלום ציבור לכל חכמי ורבני וגבירי וגבאי וגזברי מח"ק [= מחנה קודשו]32 ותשובתו הרמתה על הכול מהרה תצמח באיגרת חתומה עם הפושטא (הדואר) ואין להאריך כי אם בשלומו שירבה ויגדל כחומה ומיגדל ולעד לא ידל ולא יחדל, הכי דברי המתפללים בעדו ובעד המחזיקים בידינו בכל עת וזמן זה כתב ידי הנאמן הצעיר חכם ורבי משא"ת33 מרדכי זולטין, הצעיר משה תורג'מן,34 ותוך דנא יגדיל להשד"ר לן יקיים מיצוות שילוח לידיך וגם ישלח איגרת זאת הכתובה לשמו לידנו כדי שישלחו כל המקובץ ליד רום כבוד תורתו ושכרו מן השמים ע"כ. 

			תעודה ב — מכתבו של ר' אליעזר ברגמן לאברהם לארידו 

			כתבתי אנוכי מעבר לדף ההוא בזו הלשון: 

			פה ירושלים תיבנה ותיכונן במהרה בימינו אמן, יום ד', י"ט לשמיני התר"ט לבריאת עולם. שלום וישע רב עד עולם כראוי וכהוגן לפי רום כבודו ומעלתו נ"י. האמת ניתן להיכתב ליקרת כבודו איך אני הגבר ראה עוני אחינו בני ישראל המערביים הי"ו תושבי פה עיר הקודש תיבנה ותיכונן במהרה בימינו אמן, שבראשם ידיד נפשי הרב המובהק וכולי חכם ורבי נר המערבי חסידא קדישא גברא רבא ופרישא מקובל האשכר"י35 כבוד מורנו הרב רבי משה תורג'מן נרו יאיר, זה כחמש שנים ויותר שהיו נרדפים במאוד מאוד. ודברים כהווייתם, שכבר הגיעו בר־מינן עד שערי מוות, ואי־אפשר לפרש יותר מזה מפני כבוד עירנו תיבנה ותיכונן במהרה במינו אמן ושאר חכמיה מושלי משלים שהיו בה, ותהיה השעה כל־כך משחקת לרודפי הנזכרים עד שאפילו כמוני ובני גילי הי"ו (כמורנו הרב רבי ראש"ד36 ורי"ש37 נרם יאיר, ששניהם כעת שד"ר בחו"ל38 שאנחנו בעזרת השם אלוקינו ואלוקי אבותינו יתברך ויתעלה שמו הגדול מבחוץ בעיקר המחלוקת, ונהי רק בעד ראייה ושמיעה, לא עלה בידנו להציל עשוקים מידי עושקיהם, כי רק לפעמים הצלה פורתא לעניין נפשות, אמנם לעניין ממונא בהפסד נדבה חדשה שעשו לאחינו בני ישראל המערביים הנז' עיכוב היתה מפי כתבם על ידי מלשינותם, לא עלה בידנו. וגדלה חמת המציק על אחינו בני ישראל המערביים הי"ו עד שאפילו אחרי מות קדושים39 כבר מאז נתקלקלו כל הדרכים מאין מעבר בטוח להביא מתן דמים כנגד היסוד אותו ממון המקובץ מאז ועד עתה לטובתם הי"ו כפי הבטחת השד"ר שלהם בשני כתובים הבאים כאחד. 

			מעשה רב שזה יותר משנה תמימה שכתבו השד"ר הנז' שכבר שלחו כמו עשרים איגרות עם סך מסוים על ידי פלוני אלמוני ועדיין הועלם זה וזה מעלומי־עין, לא באו לפי המקובל ליד הרב הנז'.40 סוף סוף אשר גם שנאתם גם קנאתם של הרודפים כבר אבדה בעזר ה', אלא שעם כל זה לא נשאר דרך סלולה ערוכה בכול ושמורה כנז', הנה ראש אחינו בני ישראל הי"ו הנז',41 כחתום מעבר לדף זה, וסיעת מרחמוהי שמו פניהם עלי הצעיר החתום־מטה וביקשוני לעשות לכסף מוצא ומבוא על ידי סוחרים מכיריי באופן היותר בטוח ומועיל. אי לזאת משום עת לעשות וכו' מפני דוחק השעה לאחינו בני ישראל המערביים נדרשתי לבקשתם אף שעדיין לא בא להם כתב מיד מורנו נרו יאיר מפני שהשעה צריכה לכך ובהישען על דברי רבותינו זכרם לברכה שאמרו במילי דאבות אין לך דבר שאין לו מקום ואמרו (בפרק חלק ד' ק"ה ע"א) חוצפה אפילו כלפי שמיא מהני, להשתמש בתג"א דמלכא [= בכתר המלך] מוני"ר42 הצדיק נ"י ולבקש ממנו במטו לכבד חתימת ידי אשר תחת הקאמביא [= שטר] שעל סך פלוני להשתלם בזמן פלוני המוצע לפניו עם איגרת זו וכפי בקשת ראשי עם אחינו בני ישראל המערביים הי"ו החתומים מעבר לדף זה ושכרו מן השמים. והנה בטחנו בצידקתו ובענוותנותו ובחסידותו שבמקום גדולתו כפי מה שמעידים לנו ממכיריו הי"ו שבינינו פה עיר־הקודש תובב"א שאל ישליך דברינו אחרי גוו ואל ישיב פנינו ריקם מלפניו בזה. ויהי מה אם ח"ו לא יעלו תחנונינו אלה לרצון לפני רום מעלת כבודו נ"י עמו הסליחה רק על מה שהטרחנוהו בקריאת כתב הלזה, והפסד ההוצאות וההולכה והחזרה הרי הם עלינו. מכל מקום לפוטרו בלא כלום אי אפשר, הכתוב קבעו חובה להשתדל בכל עוז ותעצומות להושיע לאחינו בני ישראל המערביים הי"ו השרויים בדוחק ובצער, יפה שעה אחת קודם, באיזה אופן שייראה בעיניו דמר ויגיד לנו סוף דעתו בזה. ותגזור אומר וכו' וגדול המעשה וכו' ואני תפילה לאל חי ימלא כל משאלות לבבו ולבבנו בתוך אחינו בית ישראל לטובה, ובבקשה לקחת לו במחילת כבודו הרם סימנא וטביעות עינא כדרך התגרים הסוחרים וד"ל, הקטן והצעיר וכו'. 

			תעודה ג — שטר העברת הכסף 

			נוסח הקאמביא 

			Gerussalemme 3/19 Cheschovon 560943 

			Pro Collonati 200 

			Rostri44 di Spagna 

			A venti giorni vista pagate per questa primo di cambio (una sal45 volta) all’ordine del Signore Majer Rosenthal la somma di duecento colonatti effetivi o piostri46 di Spagna. Valuto in Conto ponendol in Conto M. Ph. & Sp. Second l’avviso. 

			Addio 

			L.B.47 

			Al Sigr. Abramo Laredo, 

			Gibelterra48 

			No. 979 

			תרגום49 

			עבור 200 קולונאטי 

			גרושים ספרדיים. 

			כעבור עשרים יום, שלמו בראיית שטר זה, פעם אחת בלבד לפקודת האדון מאיר רוזנטל סכום של 200 קולונאטי בעלי תוקף או גרושים ספרדיים. אני מחשב בחשבון ומכניסו בחשבון של מ"פ את ש”פ על ההודעה. 

			 

			שלום 

			ל"ב 

			לאדון אברהם לארידו 

			גיברלטאר 

			מס' 979 

			פרק 17  

			קונטרס "המעלות לשלמה" 
לתולדות עדת המערבים בירושלים 

			בשנת תרס"ט פרסם אברהם אלמאליח1 שש תעודות העוסקות בענייני העדה המערבית בירושלים, בין השנים תרכ"ו-תרנ"ב (1892-1866), מתוך קונטרס בשם המעלות לשלמה שנדפס בירושלים.2 הקונטרס אינו מצוי בספריה הלאומית ואף לא בספריות אחרות בירושלים, ואינו נזכר ברשימות ספרים שונות שהתפרסמו. והנה, במכון בן־צבי בירושלים נמצא קונטרס קטן ובו דפים ג-כח.3 השער חסר, ומכאן שאין בידינו זמן, מקום ושנת ההדפסה. להלן אראה שקונטרס זה הוא הוא המעלות לשלמה.  

			בקונטרס זה מצויות כל שש התעודות שהביא אלמאליח בשלמות רבה יותר; אלמאליח השמיט כמה מילים מגוף התעודות ואת רוב חתימות האישים שבסוף כל תעודה. בסוף הקונטרס שבידינו מצויות עוד שלוש תעודות שאין אלמאליח מביאן — שתיים מהן בגוף הקונטרס ושלישית מצורפת כנספח, קרוב לוודאי, הדף האחרון. 

			ההנחות המביאות למסקנה כי הקונטרס זה הוא המעלות לשלמה הן אלה: 

			 

			א. 	מתוך תשע התעודות שלפנינו שש מצוטטות על ידי אלמאליח מתוך קונטרס בשם זה והן מצויות אף בקונטרס שבידינו. 

			ב. 	לכל התעודות, להוציא הקול־קורא שבסוף הקונטרס, יש קשר ישיר לרחמים שלמה אבישדיד (חותנו של איתמר בן אב"י), מעשירי העדה ומראשיה במחצית השנייה של המאה ה־19, על שמו נקרא הקונטרס. שכן בעקבות הרינונים סביבו התפטר אבישדיד מתפקידו כפקיד העדה המערבית ובקונטרס זה פרסם את התעודות המעידות על פעליו הרבים למען העדה ועל יושרו. 

			ג. 	בהסכמת הראשון־לציון לכתב־פיטוריו של אבישדיד (להלן תעודה ח) נאמר בפירוש: "שלא יוכל שום נ"ש לפצות פה ולערער חלילה על האדון היקר המעלות לשלמה הי"ו הנז"ל" (ההדגשה שלי, י"ב).  

			נראה אפוא שבקונטרס המצוי במכון בן־צבי המתחיל בדף ג חסר השער בלבד, ולא תעודות נוספות. שכן התעודה הראשונה היא אף הראשונה שפרסם אלמאליח. נראה שאף בסופו אין חסרון, כי התעודה האחרונה היא היחידה שאיננה עוסקת באבישדיד, אלא היא קול־קורא שצורף לקונטרס שנשלח לחו"ל. 

			ברור שהקונטרס לא נדפס לפני שנת תר"ס התאריך של תעודה ח. יש להניח שנדפס בשנת תר"ס או תרס"א, זמן קרוב למאורעות הנזכרים בו ושהביאו להדפסתו — הסכסוך בין הרבנים מלכא ובטיטו והחשדות באבישדיד. 

			 

			להלן מובא בקיצור תוכנן של שש התעודות שפרסם אלמאליח, שהן אף הראשונות על־פי סדר הדפסתן בקונטרס, ולאחר מכן את שלוש התעודות הנוספות בשלמותן.  

			 

			תעודה א:4 ייפוי כוח מטעם ראשי העדה המערבית לוועד בן שבעה חברים שיעזור לר' דוד בן שמעון מנהיגה של העדה לנהל את ענייני הכולל. מינוי שבעה אנשים הרשאים לחתום על כתבי השליחות של העדה. תאריך התעודה: תרכ"ו. לתעודה מצורפות הסכמות מר' דוד בן שמעון ומהקונסול הצרפתי. 

			 

			תעודה ב:5 ייפוי כוח לשלמה אבישדיד ולמימון עמיאל, מעשירי העדה, לנהל את ענייניה במקום ועד השבעה. על ייפוי כוח זה חותמים נ"ג ראשי העדה ורבניה. תאריך התעודה: כסלו-שבט תרמ"א. 

			 

			תעודה ג:6 קריאת ראשי העדה להיפרד מן העדה הספרדית ולהקים כולל נפרד. בתעודה פירוט אופן הפעולה בעניין זה. חותמים עליה ס"ח ראשי העדה ורבניה. תאריך התעודה: שליש א' לחודש אב תרמ"ד. 

			 

			תעודה ד:7 ייפוי כוח מרב העדה, ר' רפאל אלעזר הלוי ן' טובו, לשני עשיריה — שלמה אבישדיד ומימון עמיאל — לנהל ענייניה הכספיים. תאריך התעודה: י"ב שבט תרמ"ה. 

			 

			תעודה ה:8 צירוף כמה אנשים כעוזרים למימון עמיאל ושלמה אבישדיד בניהול ענייני העדה. חותמים כמה מרבני העדה. התאריך: אייר-סיוון תרמ"ה. 

			 

			תעודה ו:9 הפשר בין הספרדים והמערבים משליש א' בתמוז תרנ"ב, בחתימת ראשי שתי העדות. 

			 

			ואלו שלוש התעודות שלא עסק בהן אלמאליח: 

			 

			תעודה ז:10 אישור רב העדה ר' דוד בן שמעון לרחמים שלמה אבישדיד להעביר כספים מקופתו לקופת העדה עד שיגיעו כספי ההקדש מחו"ל. תאריך התעודה: תר"מ, היא שנת מותו של ר' דוד בן שמעון. וזה נוסח התעודה כלשונה: 

			דא תהי למיקם ביד מע' ידי"ן וקי"ל החכם הגביר המרומם פקידא מהימנא כה"ר סי' רחמים שלמה אבישדיד יצ"ו כי להיות שהוא פקיד כוללנו על הוצאת הכולל ועל ההכשריות שפורע מדי חדש בחדשו כידוע לכל ועיקר ההכנסה לנ"ז מהקדש צ'אר לביצ'א יע"א וכשמתעכבים ביאת המעות הוא חנן ומלוה כידוע ישלם ה' פעלו ומחשש שמא יקום איזה מערער ויאמר לו מדוע ככה עשית ומי הרשה אותך ללוות וכיוצא. אי לזאת מהודענא שהרשות היא ממני אני העבד בכח המסור בידי מק"ק הנז', בידו כח ויכולת ללות והוא נאמן על פנקסו וכל המערער ידו על התחתונה ואין רוח חכמים נוחה הימנו, והשומע ינעם ושמפ"ר ועליו תבא ברכת טוב שנת קרנ"ו תר"ם בכבוד ברוב עוז. 

			הצב"י מע"ט דב"ש.11 

			תעודה ח:12 כתב פיטורין לפקיד העדה הנזכר, שלמה אבישדיד, על־פי בקשתו, בחתימת רב העדה ר' נחמן בטיטו וראשיה, ובהסכמת הראשון־לציון הרב יעקב שאול אלישר, התאריך: י"ח בטבת תר"ס. בשנת זו ובשנה שלפניה חל פילוג העדה המערבית לשני מחנות — תומכי רב העדה היוצא, ר' משה מלכא ותומכי הרב נחמן בטיטו שבא במקומו. סביב הרב מלכא היו רינונים כי מעל בכספי העדה ובעקבות כך חשדו אף בפקיד העדה רחמים שלמה אבישדיד שפעל הרבה למען העדה. בשל חשדות אלה ביקש אבישדיד להתפטר. כתב הפיטורין מעיד על יושרו ועל הסדר שבו ניהל חשבונות העדה.13 להלן נוסח התעודה: 

			נוסח משטר פטורין ודוכרן סהדותא 

			שכתבנו ומסרנו ביד מר פקידא הנז'. 

			היות אמו"ץ [= אמת וצדק] כי מע' ידידנו מר פקידא החה"ש [= החכם השלם] ה"ן גביר האדון סי' רחמים שלמה אבישדיד הי"ו שרת בקדש בקהל עדתינו בני מערבא העי"א זה כמה שנים וטרח ויגע בכל כחו לחזק יסוד כוללינו. והמציא לנו ממון רב והשתדל בקניית כמה קרקעות לכוללינו בעזרת ה' אתו, ועד אחרון עלה על לבו לקנות לנו גם החצר הגדולה הידועה להרב המנוח כמהר"ם עובדייא ז"ל14 ויגע וטרח בעשר אצבעותיו, והפיץ כמה מכתבים לקריית חוצות לאוהביו ומכיריו המה השרים הנדיבים העי"א ובע"ה אתו הגיע לידו קומץ ברכה עד כדי מקח חצי החצר הנז'. ותכף השתדל בכל כחו עד שקיים המכר וכתב שטר לשם הכוללות, וכאשר ראה שה' הצליח בידו חזר ופזר וכתב שנית לקריית חוצות שיעזרוהו לקנות גם חצי הב' שמתחלה קנה אותו לעצמו ואח"כ הואיל בטובו להעבירו לכוללינו ובצרוף כל הבא לידו עלה בקב"ץ סך תשע מאות וארבעים נאפוליון. ועמד וגמר המכר ונכתב שטר קנייה לשם כוללינו. זכרה ה' לו לטובה. ויען שמזה זמן מה קמה שערוריה בקהל עדתינו אשר עמדו נצבו כמו נד על הרב כמהר"מ מלכא נ"י בכדי לקחת מידו חשבון גלוי מכל כסף הקדשים הנכנס לידו מיום עמדו לשרת בקדש בקהל עדתינו ועד עתה.15 נמשך מזה כי יצאו עוררין גם על מר פקידא הנז' על חשבון מקנת חצי החצר הב' הנז'. וטענו עליו שביוקר גדול מכר להם חצי החצר הב' לפי ערך מקח היום. והוא כשמעו תכף ומיד הוליך פנקסי חשבונותיו אצל עט"ר ראש"ל רבינו הגאון הגדול כמוהר"ר יש"א ברכה הי"ו ושלח אחרינו אנחנו הח"מ וכה דבר אלינו האי"ש אדוני הארץ: הרי פנקסי חשבונותיו הביטו וראו כמה גברי רברבי דסהדו עליה, ונתוועדנו יחד וראינו כל פנקסי חשבונותיו מסודרים יפה יפה כהוגן הכנסה כנגד הוצאה מחדש ניסן תרל"ו ע"ס אלול תרמ"ט וראינו שלמים וכן רבים מעידים על טהרת חשבונו שנטהר ע"י הדק היטב מכל ממון הכוללות הנכנס לידו כמטהר וכמצרף כסף. ובשנים הראשונים באו עה"ח הרבנים הגדולים מע' הרה"ג צו"ף דב" זצוק"ל ומע' הרב הגדול כמהר"ם חזן ז"ל ומע' הרה"ג כמוהר"ר אליעזר הלוי ן' טובו זצוק"ל והרב המנוח כמהר"ם עובדייא ז"ל ועד אחרון הרה"ג כמהר"י אצראף ז"ל והגביר המ' רצ"ו [= רודף צדקה וחסד] כה"ר מימון עמיאל ז"ל והחה"ש כה"ר יצחק עמאר ז"ל ולהבדיל בין החיים מע' הרב כמהר"ם מלכא יצ"ו ומע' הרב המופלא ראש עדתינו כמוהר"ר הר"ן בטיטו הי"ו הבעה"ח א' ומע' הרב המופלא [ר"מ ור"מ כעת בעוב"י מצרים יע"א] כמוהר"ד אהרן ן' שמעון הי"ו ומע' הרב כמהר"י ן' עטר16 הי"ו הבעה"ח ג'. ועוד כמה שלמים וכן רבים מנכבדי עדתינו יצ"ו כולם קדושים מעידים בגדלם כל א' בזמנו על טהרת חשבונו ומשבחים ומפארים למע' האדון מר פקידא הנז' על כל הטובות אשר פעל ועשה לכוללינו ומברכים את שמו הטוב. גם הראה לפנינו סדר חשבון מהסך תשע מאות וארבעים נאפוליון דמי קניית חצי החצר הב' הנז', איך באו לידו מכל אחד ואחד בשמו וחניכתו, גם ראינו שפטרוהו ועטרוהו מיום שנברא העולם ועד הזמן ההוא ככתוב ומפורש בידו באר היטב. ואנן בדידן בראותינו את כל הכתוב, מלאנו פינו תודה למע' האדון הנז' והוא גם הוא ענה ואמר יה"ר חפץ ה' בידכם יצלח, ומעתה ידי מסולקת מכל ענייני הכוללות כי אין בי כח לצאת עוד ולבא כמאז. 

			והנה כאשר הטבתי לכם בראשיתי כן אעשה גם עתה כל אשר תמצא ידי לעשות. ונשאנו ונתננו יחד עמו בענין קנית קצי החצר הב' הנז' והלינו פינו שיוותר מסך הנ"ל לעניי עדתינו ונעתר לבקשתינו בלב שלם ובנפש חפצה לטובת העניים ות"ח ומסר בידינו סך מה, ובעבור טובת הנאה זו נתחייבנו לקבוע ג' ת"ח שילמדו שעה א' וחצי בכל יום לע"ן מ"א [= לעילוי נשמת מו"ר אביו] הגביר המנוח הירא את ה' כה"ר אברהם ז"ל ולהצלחת מע' האדון מפ"ק הנז' זכרה ה' לטובה לו ולזרעו אחריו. ובכן מעתה הנה אנחנו מסכימים ומעריכים בקניית חצי החצר הנז' בקגו"ש במדל"ב כתחז"ל [= בקנין גמור ושלם במנא דכשר למקנייה ביה כתקנת חכמינו זכרונם לברכה] שקנו אחרים מידינו לקיים קנין חצי החצר הנ"ל דלא למהדר בה ודלא להשנאה מינה בדלא אניסנא. ומעתה בכח המסור בידינו מקהל עדתינו יצ"ו הנה אנחנו מודים הודאה גשו"ק [= גמורה שרירה וקיימת] בכל נפשנו ובהש"ד בל"ש [= בלי שום] זכר אונס כו"ע [= כלל ועיקר] איך לא נשאר לעדת כוללינו העי"א כל אשר ישנו פה עמנו היום וכל הבאים אחרי כן לשכון כבוד בארה"ק שום טו"ת [= טענה ותביעה] ולא תביעת חשבון אפילו בכדי פרוטה קטנה מיום שנבה"ע [= שנברא העולם] ועד עתה על מע' מר פקידא הנז' ועב"ך לדו"ע [= ועל באי כוחו לדורות עולם]. הן בעניין קניית החצר הנז' הן בשאר תביעות והרי הוא מעתה פטיר ועטיר מכל טו"ת ודו"ד [= ודין ודברים] ומכל חוב וחשבון מעו"ע [= מעתה ועד עולם] מכל הכנסות הכוללות יען שכבר עליונים למעלה חו"ר ראשי עדתינו הנז' טהרו עמו החשבון הדק היטב מכל הנכנס לידו וראו סדר חשבונו מסודר יפה יפה ואנן בדידן בראותינו כל דבריהם צדקו יחדו מה נענה בתרייהו רק להודות לדבריהם ולקבל כל מעשיהם בספ"י [= בסבר פנים יפות] ולפעלא טבא אמרינן איישר חיליה אלף עולות יעלה שלמה. ישלם ה' פעלו ותהי משכורתו שלמה ולצור ישראל נוחילה כי ינחנו במעגלי צדק למען שמו. ויטע אהבה ואחוה שלום ורעות בקרב קהלתנו לטובת חכמיה ועניה. ולהיות האמת נהדרת ומכתב לחזקיה ביד ידידינו מר פקידא הנז' ח"ש פעה"ק ירושת"ו בש"א [= בשליש א'] טבת תר"ס בא סימן להודיעך קש"ט אמר"י אמת והכל שריר ובריר וקיים. 

			הצ' נחמן בטיטו ס"ט	ע"ה מאיר ן' דוד וחייון ס"ט 

			(מקום החותם)	ע"ה יוסף אלמליח ס"ט 

			ע"ה חיים יאיר ס"ט	ע"ה מכלוף חזן ס"ט 

			הצב"י ע"ה יעקב ן' עטר ס"ט 

			אנא נפשאי ראש"ל הח"מ מכיר את האדון הנכבד החכם המרומם סי' שלמה אבישדיד הי"ו הנז' מזה למעלה מעשרים ושלשים שנה שהוא פקיד וגזבר ונאמן בכוללות המערבים וראיתי חתימות המעידין בגודלן של הרבנים הקודמים ז"ל. ואף גם העדיף מטובו ונתן סך מה לע"נ מר אביו ז"ל. ובכן חקק חקקתי גזרה גזרתי שלא יוכל שום נ"ש לפצות פה ולערער חלילה על האדון היקר המעלות לשלמה הי"ו הנז"ל וכל המערער אין רוח חנ"ה (חכמים נוחה הימנו) ורבצה בו וגו'. ולשומעים ינעם ועליהם תב"ט ועד"א ח"ש פעה"ק ירושת"ו ביום ח"י טבת ש' סת"ר לפ"ק והכל שו"ב וקיים. 

					הצעיר יעקב שאול אלישר ס"ט 

					בא סי' יש"א ברכה 

					(מקום החותם) 

			 

			תעודה ט:17 נספח לקונטרס. קול־קורא ליהודי התפוצות לתרום למען התלמוד־תורה של העדה המערבית ששוקם מחדש. אין מצוין תאריך, אך קרוב לוודאי שהיא משנת תר"ס-תרס"א, שנת הדפסת הקונטרס. 

			 

			התעודה מובאת בזה: 

			קול קורא לאחב"י בכל ארצות פזוריהם 

			ת"ת כנגד כלם 

			שרים ואלופים נגידים וקצינים 

			בין יתר הדברים אשר חסרונם מרגש בעדתנו עדת המערבים באופן בולט, יחשב גם הת"ל [= התלמוד לומר] לחנך את בנינו על ברכי התורה והיראה, והנה זה כחמש שנים אשר הת"ת לעדתנו שמם ושאיה יוכת שעריו וזה החסרון הכנסה והשגחה ועוד סבות שונות [...] והנה עתה בראותנו עד כמה יתחלל ש"ש ושם עיה"ק ירושת"ו לרגלי הדבר הזה החלטנו לחדש את בית הת"ת הישן של עדתנו ונקומם הריסותיו ועתה מתנוסס בעדתנו כאבן חן תחת השגחות שני מורים ת"ח יראי ה' ולעת עתה נמצאים יותר מארבעים תלמידים המקשיבים שמה לקח ותקוה גדולה נשקפה לעדתנו כי עוד יושב מצב הת"ת ויעלה מעלה לתפארת עדתינו אשר השפלה עד עפר, לכן אליהם אישים נקרא אנו חנונו הביאו את המעשר אל בית האוצר ובחנו נא את ה' בזאת אם לא יפתח לכם את ארבות השמים והוריק לכם ברכה עד בלי די, ואשרו אותנו כל הגוים בראותם את ילדינו עולים מעלה מעלה על שלבי התורה והחכמה והמדעים ביראת ה' צרופה ומזוקקה ואמרו הלא זרע ברך ה' המה, ולמי יאתה כל הגדולה והתפארת אם לא לכם אחים נכבדים ונאמנים לארץ אבותינו ולעמנו, אשר תעניקונו מצדקת ידיכם ובמלא חפנים זהב תפזרו כספכם לכל דבר שבקדושה יואל אלוק' הבוחר בציון לגונן עליכם וישמרכם מכל צרה וצוקה ומכל נגע ומחלה, ותזכו לראות בבנין ציון וירושלם אמן. 

			האדריס למשלוח כסף: 

			Comité de la Communauté MAROCAINE et Mr. la Rabbin NAHMAN BETITO18 à Jérusalem (Palestine) 

					14	ר' מאיר עובדיה, מראשי העדה המערבית בירושלים. הוא חתום על כמה תעודות כדיין בבית דינו של ר' דוד בן שמעון ראש העדה. יצא כשד"ר בשליחות עדתו בשנת תרל"ב (1872). את כתב שליחותו מצאתי בוועד העדה המערבית. יערי אינו מזכירו בספרו שלוחי ארץ ישראל.

				

				
					15	הכוונה לערעורים שהיו על דו"חות השליחות של הרב מלכא שהיה רב העדה.

				

				
					16	כל האישים הנזכרים היו מרבני העדה המערבית בירושלים ומעסקניה.

			פרק 18 

			לפרשת הקונטרסים "משפט לאלהי יעקב" ו"עדות לישראל" 

			שני הקונטרסים הנדונים בפרק זה הינם מהחשובים לתולדות היחסים בין הספרדים והמערבים בארץ ישראל במאה ה־19, המהווים גם מקורות חשובים לתולדות היישוב הישן בכללותו. הקונטרסים פורסמו בעבר, תחילה רוב הקונטרס במקום אחד והשלמתו במקום אחר. אבקש אפוא לתאר בקצרה את הסכסוך בין המערבים והספרדים בירושלים בשנות הארבעים, תוך הסתמכות על החומר שפורסם עד כה, על קונטרס המתפרסם כאן, ועל התעודות החדשות מתוך פנקסי הפקידים והאמרכלים (פקוא"מ) וממקורות נוספים.  

			 

			בשנות השלושים של המאה ה־19 אוכלוסיית היהודים המערבים בירושלים החלה לגדול. הנוספים לה עלו בחלקם מצפון אפריקה ובחלקם עברו לירושלים מצפת ומטבריה אחרי הרעש בתקצ"ז (1837). עם המערבים הללו נמנו ר' משה תורג'מאן, תלמיד חכם מקובל ומחשב קיצין,1 ובנו יעקב, שעברו לירושלים מטבריה. עם ריבוי בני העדה המערבית בירושלים החלו להתגלות חילוקי דעות בינם לבין ההנהגה הספרדית על רקע כספי "החלוקה". המערבים טענו כי הספרדים מקפחים אותם וכי יש לקחת דוגמה מן האשכנזים שהקימו לעצמם כוללים נפרדים בשנים אלו: כולל הפרושים, כולל החסידים וכולל הו"ד [הולנד ודויטשלנד]. בראש המערבים המבקשים להקים לעצמם כולל נפרד עמדו ר' משה ויעקב תורג'מאן וסביבם התמקדה המחלוקת שהסעירה את קהילת ירושלים בעיקר בשנות הארבעים, ואשר הדיה הגיעו לקהילות התפוצות. חזק היה רושמה של המחלוקת בגולה, ועל כך יעידו המכתבים הרבים שפקידי אמשטרדם טרחו לטפל בהם בפרשה זו, הפרסומים בעיתונות היהודית באירופה והתערבותם של יהודים מפרוסמים בסכסוך.  

			באותן השנים הוקם בירושלים בית החולים של המיסיון האנגלי, ואחר כך שלח גם משה מונטיפיורי רופא יהודי לירושלים, מעשה שהתערבו בו הפקידים והאמרכלים.2 כפי שאראה להלן, היה קשר הדוק בין סכסוכי המערבים והספרדים על רקע כלכלי לבין הקמת בית־החולים של המיסיון בירושלים, ומצד אחר השפיעה עלילת הדם דמשק, בשנת 1840, על הרגישות של הנהגת ירושלים ושל הפקידים והאמרכלים ביחס לבית־החולים של המיסיון בעיר. מאורעות אלה ואחרים קרו לאחר שהשלטון התורכי ששב לארץ ישראל, בשנת 1840, והם קשורים באישיותו של החכם באשי הראשון, ר' חיים אברהם גאגין (אג"ן), אשר בחירתו לוותה אף היא בסכסוך חריף.3 אישיותו הטביעה את חותמה גם על היחסים עם המערבים וגם על פרשת המיסיון. 

			פרט נוסף הראוי להדגשה הוא השפעתם העצומה של פקידי אמשטרדם על הנעשה ביישוב בשנים אלו. דבר זה, שהיה ידוע כבר,4 מתברר עוד יותר מתוך העיון בפנקסי מכתביהם וממחקרים חדשים עליהם. 

			 

			ואלה פרטי הסכסוך. בשנת תר"ה (1845) החלו ר' משה ויעקב תורג'מאן בניסיונותיהם להקים מסגרת נפרדת למערבים בירושלים ולשלוח שד"רים משלהם.5 הם נתקבלו בהתנגדות עזה מצד הנהגת הספרדים, ובראשם “הראשון לציון" הרב גאגין. הספרדים פנו אל הפקידים והאמרכלים וביקשו את התערבותם למניעת היפרדות המערבים, והללו הביעו את תמיכתם בהנהגה הספרדית. בשנים אלו פעלו הפקידים והאמרכלים רבות לביטול מוסד השד"רות בכלל ולפיקוח מרבי על כספי החלוקה. בכך הגיעו לעימות עם אנשי כולל הו"ד — אשר הקימו בשנת תקצ"ז את מסגרתם הארגונית ושלחו שד"רים משל עצמם — ועם הפירושים. משלא עזרה התערבות הפקידים והאמרכלים, פנו הספרדים לעזרתו של ר' ישעיהו ברדקי, מראשי הפרושים, ומי שיה סגן קונסול אוסטריה בירושלים. הלה הפעיל את קשריו עם השלטונות והסגיר להם את ר' יעקב תורג'מאן, והוא נעצר בשכם.6 הדי הפרשה הגיעו מהר לחוץ לארץ והתפרסמו בעיתון Orient בלייפציג.7 כמו כן התפרסמו כתבות בעיתון בפרנקפורט. ראשי הפקידים והאמרכלים חשדו בר' יהוסף שווארץ, הגאוגרף, ומראשי כולל הו"ד, כי הוא האיש שהעביר את הידיעות על כך ועל סכסוכים אחרים בירושלים לעיתון זה.8  

			הפקידים והאמרכלים שבאמסטרדם, ובראשם האחים לעהרן, נמנו עם חוגי האורתודוקסיה במערב־אירופה, שניהלו באותן שנים מלחמה חריפה ביותר נגד הרפורמים בגרמניה, ופרסום ידיעות כאלו בידי אנשי הרפורמה, שקיבלון מאנשי ירושלים, הגביר את זעמם. 

			בו בזמן פנו המערבים אל אישים שונים בעולם היהודי וביקשו את התערבותם בסכסוכם עם הספרדים ובעניין מעצרו של ר' יעקב תורג'מאן. ואכן, ראשי הפקידים והאמרכלים מספרים על פניות נזעמות מצד כמה אישים כמו משה מונטיפיורי ואליהו די פיג'וטי, קונסול אוסטריה בחלב, שנזף בר' ישעיהו ברדקי אשר סייע לעצור את ר' יעקב תורג'מאן.9 

			בהשפעת הזעם על מעצרו של ר' יעקב תורג'מאן, ביקשו ראשי הפקידים והאמרכלים מהרב גאגין לחזור ולדון מחדש במשפטו ולנסות להגיע לפשרה עם המערבים בדבר מתן כספי "החלוקה".10 הרב גאגין ניאות לבקשה זו והסכים לוותר למערבים ואף נעתר לבקשתם לשלוח שד"רים לחוץ לארץ ונתן בידיהם הסכמות על כך. השד"רים היו מימון פצ'יצ'א ושמעון שפירא.11 ייתכן גם שר' יעקב תורג'מאן עצמו יצא לחוץ לארץ, אולם מתברר כי המערבים לא הסתפקו בכך ורצו פירוד מוחלט, והמחלוקת פרצה מחדש. ואז התרחש הדבר שהסעיר את ירושלים ואת הפקידים והאמרכלים.12  

			ר' משה תורג'מאן פנה בנסיבות בלתי ברורות לבית החולים של המיסיון, שסיפק ארוחות חינם לעניים ומרפא לחולים יהודים ללא תמורה, ואשר עבדו בו משרתים מבני הקהילה הספרדית. ולא זו בלבד, אלא שעל פי טענת הספרדים הוא קיבל מהמיסיון חדר והכניס לתוכו ספר תורה. מתוך בדיקת טענות שני הצדדים בקונטרסים שלהם, וממכתבי הפקידים והאמרכלים שהמידע הגיע אליהם לא רק מחוגי הספרדים,13 מסתבר כי אכן נכנסו ר' משה תורג'מאן ומערבים אחדים לבית החולים של המיסיון, אך הרקע לא ברור לגמרי, וגם פקידי אמשטרדם סבורים שמא לא תפש ר' משה תורג'מאן את חומרת מעשהו "ואולי יש בהם איזה טעות".14 בית חולים זה הוחרם מטעם הקהילה, והכניסה אליו היה בה משום הפרת החרם. על רקע זה החלה מלחמת הקונטרסים.  

			הספרדים פרסמו את הקונטרס המתפרסם בזה — עדות ישראל — והחתימו עליו את ראשי הפרושים והחסידים בירושלים ואת רבני דמשק, טבריה וירושלים. הקונטרס נדפס על פי יוזמתם של פקידי אמשטרדם, אשר האיצו ברב גאגין לכנס את האספה ולהחרים את המערבים ולפרסם את הדבר.15 המערבים פרסמו אף הם באותה שנה (תר"ז) את הקונטרס משפט לאלהי יעקב בלי חתימות, כנראה מחשש הספרדים, וכל צד סיפר את גרסתו. 

			לדעתי, כניסת ר' משה תורג'מאן לבית החולים של המיסיון הייתה ניסיון של המערבים ללחוץ על ההנהגה הספרדית שתוותר להם בעניין החלוקה. כמו כן, בא הדבר כתגובה על כך, שהספרדים מנעו מן המערבים קניית בשר בחנות היחידה שהייתה אז בירושלים. מכל מקום, עד מהרה הושגה פשרה בין המערבים והספרדים,16 וזמן קצר לאחר שנכנס ר' משה תורג'מאן לחדר בבנייני בית החולים, יצא משם.17 אולם, מתברר כי עדיין הצרו הספרדים את רגלי המערבים בכל הנוגע להקמת מסגרת נפרדת וגיוס כספים בחוץ לארץ. כאן בא למערבים כמסייע ר' אליעזר ברגמן, ממייסדי כולל הו"ד, שהיה אף הוא באופוזיציה לממסד הספרדי, ונתן להם חדר בביתו לתפילה ולימוד תורה, וכן סייע בידם בהעברת כספים מצפון אפריקה שלא על דעת הספרדים ובהסתר מהם.18 רק עם עלייתו של ר' דוד בן שמעון ממרוקו לארץ ישראל בשנת תרי"ד, הצליחו המערבים להקים לעצמם כולל נפרד, אשר התמיד בקיומו בצד הכולל הספרדי הדומיננטי.19  

			בשנת 1949 פרסם יהודה רצהבי מאמר בשם קונטרס משפט לאלהי יעקב,20 וכפי שניווכח להלן — בגרסה חסרה. הקונטרס, שנדפס לראשונה בירושלים בדפוס אבן בשנת תר"ז (1846),21 מגולל את גרסת המערבים בירושלים על הסכסוך שפרץ בשנות השלושים והארבעים של המאה ה־19 בינם ובין הקהילה הספרדית הדומיננטית בעיר מזה מאות בשנים. הקונטרס נשלח לקהילות יהודיות בתפוצות לאחר שרובו הוקרא במעמד בני העדה ליד הכותל בשנת תר"ז (1846-7), בתגובה ובמקביל לקונטרס הספרדים בשם עדות לישראל.22  

			אני מבקש תחילה להתייחס לכמה הערות יוצאות דופן שפורסמו בתחילת מאמרו של רצהבי ובסופו על הקונטרס של המערבים, שיש בהן לדעתי עניין לתולדות המחקר ההיסטוריוגרפי בנושא הנדון: 

			 

			א) 	בהערת פתיחה למאמר נאמר: "הערת המערכת: בירורה וליבונה של שאלת היחסים בין הכולל הספרדי ועדת המערבים יפורסם כפי שאנו מקווים בגליון הבא של "ירושלים". דברי מקור זה הם רחוקים במקרים רבים מן העובדות" [ההדגשה שלי — י.ב.].23 

			מהערת המערכת הזאת ניתן ללמוד כי תוכן הקונטרס לא היה לרוחם של חברי המערכת (ישעיהו פרס, מיכאל איש־שלום, עזריאל שוחט — שלושתם חוקרי תולדות היישוב ועם ישראל), שכן הייתה בו גרסת צד אחד בלבד (המערבים) לסכסוך, שהם ראיה רחוקה מן העובדות לדבריהם. כלומר המערכת נקטה עמדה היסטוריוגרפית ברורה כנגד הגרסה המערבית. לעומתה הם הבטיחו לפרסם בגיליון הבא של כתב העת גרסה אחרת, אך זו לא הופיעה אף פעם בכתב העת. אני יכול לשער שחברי המערכת אולי היו מודעים לקונטרס נגדי שפרסמו הספרדים באותה שנה 1847 ורצו לפרסמו בשם "עדות לישראל" שהזכרתי בראש דברי. 

			ב) 	רצהבי כותב במבואו לקונטרס ש"מלחמה זו היתה מלווה בריב דברים, פולמוס וקונטרסים שנכתבו בידי שני הצדדים [...] לפיכך יש להתייחס לדברים כעדות של צד אחד"24 [ההדגשה שלי — י.ב.]. מכאן עולה שגם רצהבי היה מודע לפרובלמטיקה של המקור כמייצג גרסה אובייקטיבית של העימות בין שתי העדות: המערבים והספרדים. 

			ג) 	עדות נוספת לזהירות ולהסתייגות של רצהבי מהמקור שלפנינו כמשקף את הסכסוך באופן אובייקטיבי (עד כמה שניתן), היא הערתו בסוף המבוא: "האכסמפלר שבידי נתגלגל אלי מעיזבונו הספרותי של המנוח ר' אברהם נדאף זצ"ל, עסקן הקהילה התימנית בירושלים בשנים תרנ"ב-תרע"ג [1013-1892]".25 ובהערת שוליים הוא מוסיף: "אברהם נדאף שעמד בראש אלה שרצו להפריד את התימנים מעל הספרדים, נזקק כנראה לקונטרס זה ויתכן שחכמי המערבים העמידוהו לרשותו".26 הערה זו מלמדת כיצד השפיעו הפילוגים בירושלים על החלשת הדומיננטיות של הקהילה הספרדית. תחילה היו אלה הפרושים בראשית המאה ה־19, אחריהם באו אנשי כולל הו"ד והמערבים בשנות השלושים והארבעים ובסוף המאה — התימנים. 

			הקונטרס הוקרא כפי שנאמר בקולופון לפני הכותל במעמד אנשי העדה.27 אך כשנודע למערבים שהספרדים פרסמו את הקונטרס שלהם עדות לישראל כנגדם, הוסיפו לו בדפוס תוספת בשם "מעשה נורא", ובו הגיבו על דברי הספרדים כנגדם.28  

			 

			והרי תוכנו של הקונטרס בקיצור: קיפוח בחלוקת כספים המגיעים מחוץ לארץ ומגביית העיזבונות בארץ ישראל. מניעת כניסה מחכמי המערבים להיות חברים מקבלי תמיכה בישיבות ובכלל השפלת המערבים, פעילות המערבים בשליחת שד"רים ובהקמת בית כנסת משלהם; מניעת טיפול רפואי מהמערבים על ידי הספרדים ובעקבות כך אילצם לפנות למיסיון ולרופא שלהם; מניעת קניית בשר כשר באיטליז שהיה בירושלים.  

			הקונטרס מזכיר את המחלוקת הקשה שפילגה את הקהילה בשנים 1845-1841, שבהן הגיע לשיאו גם המאבק של הספרדים והמערבים בין הרבנים אברהם חיים גאגין, הראשון לציון, ויריבו ר' יהודה נבון וסיעותיהם. פרשה חשובה זו, שמהערבים הם שוליים בה, זכתה למחקר חשוב ומקיף ובו מקורות רבים בידי מאיר בניהו.29 הספרדים עשו כל מאמץ להעלים את עותקי הקונטרס המערבי ולמנוע ככל שיכלו לשולחו לתפוצות. לכן נשמרו ממנו רק עותקים בודדים שאחד מהם פרסם רצהבי,30 אך התברר שהעותקים של הקונטרסים שפרסמו רצהבי והלוי לא היו שלמים. העותקים הנדירים המצויים בספרייה הלאומית בירושלים שלמים יותר ובהם עוד עמודים בסופם. את העמודים החסרים בשני הקונטרסים פרסם לאחרונה שלמה מיארה והוסיף עליהם מידע חדש.31 

			 

			הקונטרס עדות לישראל הוא אחד מכמה קונטרסים, מכתבים וכתבות בעיתונות משנות הארבעים של המאה ה־19 העוסקים בפרשת היחסים בין הספרדים והמערבים בירושלים. ככל שידוע לי, מצוי היה רק עותק אחד של קונטרס זה בידי הרב יצחק נסים בירושלים. עותק זה צולם במיקרופילם בשביל בית הספרים הלאומי בירושלים. פרסומו נעשה על פי המיקרופילם ובהסכמת בעל הקונטרס.32 כאמור, רק עותקים בודדים מהקונטרסים שבהם נאבקו הכיתות בירושלים נותרו, שכן כל צד טרח להשמיד את החומר שפורסם נגדו.33 

			קונטרס זה מכיל עשרה עמודים בגודל 20 (פוליו), ונדפס באותיות רש"י בבית הדפוס של ישראל ב"ק בירושלים בשנת תר"ז (1847) מטעם הקהילה הספרדית בירושלים דאז.34  

			 

			 

			נספח35 

			אלה דברי המאור הגדול מעוז ומגדול רב ואב"ד דעה"ק טבריא ת"ו. 

			הנה אנכי היום ה' אלהים הנחני בדרך אחת בעלותו ההר הר האלוהי' עה"ק ירושל' ת"ו והמראה מראות אלהים רבנן דפקיע שמ[...] ולא[...] תנא ירושל' אחד המיוח' שבהדרו פאר הדור והדרו מגן אברהם בעזרו אג"ן הז"הר לדידיה מזה"ד רחמנא ויהיה כזית הודו הארץ האירה מכבודו וה' עמו לרעות ביעקב עמו צאן קדושים כצאן ירוש' המשרה על שכמו ויהי ידיו אמונה וסוכן בחסד כסא חסד לאברה' עת לחננה ומחונך עניים אשרו לא תמעד אשוריו עד אשר יראה בצריו: 

			ואולם במקום גילה שם תהא רעדה אשר תוקד על מוקדה על מה עשה ה' ככה לארץ הזאת במקום המשפט שמה הרשע לתת מקום לעדה הרעה הזאת וקבעו את קובעיהם כת האפיקורסים מעדת פריצים אשר מקרוב יצאו אנשים בני בליעל לסית ולהדיח עם בני ישראל ללכת לעבוד אלהי"ם אחרים לחצוב להם בורות נשברים ולהשקות' מי המרים המאררים ותמיד כל היום מפזרי' ממון רב אולי יוכלון להביא ברשת זו נפשות קדושות אל פח המוקש אוי לנו לדור שכך עלה בימיו: ולולא ה' שהיה לנו כמעט אבדנו טרם מכה ציץ רפואה פרח וכאור בקר יזרח בקרו של אברה' הוא הק' הרב הגדול חיים עד העולם הי"ו העומד בפרץ הנה לא ינום ולא ישן כאריה ישאג לבטל עצתם ולקלקל מחשבותם בכל עז ותעצומות חכמה ודעת זכות אבותם מסיעתם הא ודאי עד היום רבים שתו כוס התרעל' הנפילים היו נופל ברשתם וח"ו היתה הריסה גדולה וחילול תורתנו הק' כי הנה אלה רשעים מחבלים כרם ה' צבאות פרשו רשת ללכוד נפשות קדושות ולהכניס' בחמשי' שערי טומאה. וכמה יגיעות יגע צדיק זה היו לבטל המעוררין בכמה אופני אופנים למלשיני' ולמינים וגדל הכאב בצערו של צדיק יען רבו המתפרצים ובכל יום תמיד עוללי"ו שאלו איש לפי מעללו למעול מעל בה' שאול ישאלו לכסף מוצא כפי רצונם ואם לאו ולקחתו בחזקה נקים ליה שוקא מהכת הטמאה בכל אות נפשו ורבו כמו רבו עניי העיר עלו במספר אלף ות"ש נפשות הצאן ובקר ישחט להם ומצא ומי יוכל להספיק כל צרכם אלו דברים שדאין להם שיעור ובכל יום אתיא נתינה נתינה יותר מהיכולת מאה פעמים כפי העת והעונה: 

			ולהיות שהרב הי"ו מלא רחמים וחכם עדיף מנביא רואה את הנולד מקצה הארץ ועד קצהו מה יולד יום מהכת הרעה הזאת וחשש מאד על נפשות ק' שלא יאבדו באמונה הרעה הזאת כי ע"כ מוכרח ללכת ברו[...] של כל אחד ואחד המעומד ללכת אחרי ההבל ולעשות חפצם ורצנם עד שבעבור זה הוכרח לקבל כמה דברי מנוערים אשר אין יראת אלהים עד עיניהם חסרי דעת ותבונה כל שאינו אפי' בדרך ארץ בעלי מלאכה תופרי מנעלי וכדומה העיזו מצח לפני הרב הנז' והמה בקשו לעורר מדנים קוצים וברקנים לשלוח שליח עבורם לערי המערב חיצון ופנימי יע"א לקבץ נדבם לשמם והיה כראותו שאם לא ימלא רצונם יצאו מן הכלל כי שם כלל הכת המרשעת אשר בידיהם זימה יזמו לעשות ללכוד נפשות עם ה' לאמונתם המתהללים באלילים ידיהם דמי' מלאו כסף וזהב יבנו בתים וחצרות ויקראו להם בתי חולים אשר החלו בחולי הזה מחלו"ן וכליו"ן חולי הנפש להכנס לעבוד עבודת' המאוסה מי נתן למשיס'. ובראותו כי העזו מצח לשאול דבר זה בחזק יד והשטן מרקד בין עינהים בע"כ שלא בטובתו לא מיחא כשחתמו בשליחות שלוח' הנקרא שמעון הפריץ ואחריו ג"כ הכרח לחתם בשליח ערטלאי המוחרם מימון פציצה.36 ולא האמינו מלכי ארץ שימצא אחד מעיר שומע לדבר נרגן השלוחים פריצי הדור אשר הלכו הסכים ואין נוגה להם ומימון הנז' הוא ראש הפעור שנכנ' במקום הטינופת ונעשה שוחט לע"ז והאכיל נבלות וטריפת לישראל וכדי להצילו ניתן לו יד שלח מכאן ולא יפתה לאחרים והן היום שמועה שמענו ששמעון הנז' הגיע לעיר קצומטינא37 יע"א ועוכר ישראל מימון הנז' הגיע למתא ארגי"ל יע"א [= אלג'יר יגן עליה אלהים] ופערו פיהם לדבר תועה על ה' ועל משיחו והפכו דברי אלהי' חיים וצדקת הצדיק הרב הגדול הי"ו להרע והרבו לדבר לשון הרע על יושבי עה"ק וח"ו נתנו לבם להאמין לדברי שקר וכזב יצאו אנשי' בני בליעל לרגל הארץ הק' שתו לשמים פיהם ולשונם תיהלך בארץ על יושבי ערי אלהינו ואנחנו כשומעינו עמדנו מרעידי' איך נלכדו בשחיחות' על ריב בנ"י ועל נצות"ם אוי לדור שכך עלה בימיהם על זאת תאבל הארץ אי לזאת אמרתי עת לעשות לה' ואבוא היום בארשו"ת החיים להודיע לב"י אחד חכם וא' תם וכל נשיאי העדה קושט אמרי אמת שאם פ"ו תתנו להני תרי שליחי שום פ"ק גורמים שתפשה המשפחה בכל ישראל שירפו ידיו של הרב מלסתום דרך לפני עוברי עבירה ובתוך זמן מועט יכנסו כתות [...] ות תחת כנפי הס"א ואין הקולר תלוי בצוארינו כי צריך שיכירו שכל מגמתם להעשיר ואם לאו יפרקו עול התורה הקדושה כי ע"כ אלין חיובא רמיא ע"כ עדת ישראל לרדוף לאלו השלוחים עד החרמה ובפרט ליממון שכבר הוא מוחרם ומובדל מעדת ישראל מפי כל רבני ארץ ישראל. לא תעשינה ידיהם תושיה סורו טמא קרא למו ושומע לי ישכון בטח ושאנן מפחד רעה עץ חיים למזיקם בה ותומכיה מאושר כנה"ר ונפש נענה חותם בדמע ע"כ הרעה בעיר אלקינו קרית חנה בחודש תשרי שנת עוזי אליך אשמורה38 לפ"ק הצעיר חיים נסים אבולעפייא ס"ט.  

